
CUVÂNT-ÎNAINTE 


Scopul publicării tratatului de Istoria Tehnicii şi Industriei Româneşti 
este acela de a difuza pe plan național şi internaţional realizările româneşti 
în domeniul tehnicii. Tratatul este împărțit în două volume intitulate: 
Mecanica, tehnicile de prelucrare şi construcţiile, respectiv Electrotehnica, 
energetica, transporturile şi învățământul tehnic. Fiecare volum cuprinde 
mai multe capitole incluse în domeniile specificate în subtitlul volumului. 


În literatura română de specialitate istoria tehnicii româneşti a fost 
abordată de-a lungul timpului în câteva cărți scrise de istorici, ingineri, 
industriaşi sau sociologi. Cu toate acestea, ea este foarte puţin cunoscută 
înafara granițelor României. Acest lucru se datorează, printre altele, insuficientei 
popularizări în limbi de largă circulație a istoriei tehnicii româneşti şi 
a principalelor contribuţii ale românilor la patrimoniul tehnic mondial. 
România este menționată în enciclopediile de istoria tehnicii şi în cele de 
invenţii de pe plan mondial, în special, prin contribuțiile din domeniul 
aviaţiei şi aeronauticii, dar lipsesc numeroase nume de ingineri şi inventatori 
români care au contribuit semnificativ la dezvoltarea tehnicii româneşti 
precum şi a celei mondiale. 

Abordarea multidisciplinară a volumelor a presupus împărțirea domeniului 
tehnicii în mai multe ramuri industriale. În acest volum au fost incluse 
următoarele industrii: minerit, metalurgie, petrol, gaze naturale, construcții 
de maşini, maşini agricole, tehnică militară, textile şi construcții. Tehnica 
populară, formarea sistemului industrial şi mecanica au fost tratate în 
capitole separate. Pentru fiecare domeniu au fost invitaţi să colaboreze cei 
mai buni specialişti din domeniul respectiv sau autori care au publicat deja 
istorii ale domeniului. Au fost implicaţi în elaborarea unor capitole specialişti 
care au fost factori de decizie în elaborarea unor strategii de dezvoltare a 
României şi care cunosc nu numai faptele şi istoria domeniului lor, ci şi 
„filozofia” dezvoltării acelui domeniu. Este cazul capitolelor „Istoria industriei 
constructoare de maşini”, „Istoria petrolului”, „Istoria gazelor naturale”. 
Valorificarea acestor „arhive vii” aduce un plus de calitate cărții de faţă. 


X 


Aceasta este o abordare nouă față de cărțile de istorie a tehnicii scrise în 
ultimii 80 de ani, având avantajul că specialiştii din domeniu pot face o mai 
corectă ierarhizare valorică a realizărilor tehnice înfăptuite de-a lungul 
timpului. Acum, în era internetului, când nu găsirea informaţiilor este o 
problemă de documentare, ci ierarhizarea valorică a acestora, această abordare 
este esențială şi aduce o valoare în plus prezentei lucrări. O limită a acestei 
abordări este aceea că există diferențe de redactare între unele capitole, 
datorate stilului diferit al fiecărui autor/coordonator de capitol, aspect 
inerent oricărei cărți cu un număr mare de autori. Un alt element de noutate 
adus de această lucrare, față de cele publicate până acum, este acela că autorii 
au valorificat din plin sursa extrem de bogată a informațiilor aflate pe internet, 
sursă aflată la îndemâna tuturor, dar valorificată printr-o ordonare şi o 
ierarhizare de către specialiştii din domeniul respectiv. 

Coordonatorul lucrării mulţumeşte tuturor autorilor care au contribuit 
la elaborarea capitolelor, aceştia depunând un efort semnificativ pentru 
finalizarea la timp şi în condiții bune a acestora. Mulţumiri deosebite sunt 
aduse domnului dr. Volker Wollmann pentru acceptul Domniei sale de a 
pune la dispoziţia autorilor colecția sa de fotografii din arhiva personală, 
precum şi tuturor acelora care au contribuit la realizarea prezentei lucrări. 


Academician Dorel BANABIC 
Octombrie 2018 

INTRODUCERE 


DOREL BANABIC 


De ce o Istorie a tehnicii şi a industriei în seria Civilizaţia Românească? 

Primul argument este acela că civilizaţia tehnică este parte a civilizației în 
sensul larg al conceptului. Dacă civilizația reprezintă nivelul de dezvoltare materială 
şi spirituală atins de o formaţie social-economică, civilizația tehnică reprezintă acea 
parte a civilizaţiei corespunzătoare dezvoltării materiale a societăţii. În perioada 
contemporană, industria este forma caracteristică de producţie şi întreaga viață 
socială este supusă tehnologizării. 

Al doilea argument este acela că sunt puţine lucrări în literatura română de 
specialitate care să abordeze global istoria tehnicii româneşti de către specialiştii 
din diferite domenii ale tehnicii. Istoria tehnicii româneşti a fost abordată de-a lungul 
timpului atât de istorici (Nicolae Iorga [1], Ştefan Pascu [2,3], Constantin Giurescu [4], 
Volker Wollmann [5]), cât şi de industriaşi (Dumitru Furnică [6]), ingineri (volumul 
colectiv al Societăţii Politehnica [7], Ştefan Bălan [8], Remus Răduleţ [9], Nicolae 
Iordăchescu [10], Ştefan Iancu [11]), sau sociologi (Dimitrie Gusti [12]). Numai 
trei cărți din această înşiruire au o abordare multidisciplinară: Istoricul desvoltării 
tecnice în România [7] în trei volume, dedicată aniversării a 50 de ani de la 
înfiinţarea Societăţii Politehnica din România, Enciclopedia României (Vol. 3) [12] 
a lui Dimitrie Gusti şi tratatul lui Ştefan Pascu [3]. O abordare exhasutivă a 
istoricului dezvoltării tehnice în România, în diferite sectoare de activitate, este 
realizată în cele trei volume ale lucrării [7], o adevărată enciclopedie a industriei 
româneşti până în anul 1930. Volumele cuprind aproape 1500 de pagini şi sunt 
structurate în 77 de capitole, fiecare din ele fiind axat pe un anumit domeniu tehnic 
şi este redactat de un specialist al domeniului respectiv. O menționare specială 
trebuie făcută pentru volumul trei al tratatului Enciclopedia României intitulat 
Economia Naţională şi coordonat de Dimitrie Gusti. Având ca model Enciclopedia 
Franceză [13], coordonată de Anatole de Monzie, acest tratat este cea mai reuşită 
prezentare a industriei româneşti până la începutul celui de-al Doilea Război 
Mondial, fiecare capitol fiind tratat de specialişti din domeniu (au fost implicați 74 
de specialişti la elaborarea tratatului). Aceste două lucrări au constituit principala 
sursă de informare pentru perioada dinaintea celui de-al Doilea Război Mondial. 
O tratare multidisciplinară a domeniului istoriei ştiinţei şi tehnicii româneşti a fost 
abordată de Ştefan Pascu în ambițiosul tratat Istoria gândirii şi creaţiei ştiinţifice şi 


tehnice româneşti care, din păcate, s-a oprit la volumul întâi, tratând acest subiect 
numai pentru perioada preindustrială (înainte de secolul XVIII). Continuarea acestui 
demers este una din intenţiile prezentelor volume de /storia tehnicii şi a industriei 
româneşti. 

Al treilea argument este acela că istoria tehnicii româneşti este foarte puţin 
cunoscută în afara graniţelor României. Acest lucru se datorează, printre altele, 
insuficientei popularizări în limbi de largă circulaţie a istoriei tehnicii româneşti şi 
a principalelor contribuţii ale românilor la patrimoniul tehnic mondial. În acest sens 
exemplific prin opinia unui influent gânditor francez, fost consilier al preşedintelui 
Mitterand, Jacques Attali, care în ediția în limba română a cărții Scurtă istorie a 
viitorului [14] a enunțat trei motive pentru care „România nu a reuşit niciodată 
să devină o putere dominantă în Europa”. Două dintre acestea vizează domeniul 
tehnologiilor industriale şi anume: 1. România a privilegiat întotdeauna agricultura 
în detrimentul industriei mobilităţii, inovației şi tehnologiilor; 2. România nu a 
reuşit să formeze o clasă creativă suficient de numeroasă (ingineri, cercetători, 
întreprinzători, comercianți etc.); nu a atras niciodată destui savanţi, bancheri şi 
creatori de întreprinderi. Ediţia în limba engleză a prezentei lucrări vine să acopere 
acest gol. 

Al patrulea argument este acela că studierea şi înţelegerea trecutului este utilă 
pentru prospectarea viitorului, aşa cum splendid sintetiza Mihai Eminescu în Glossă: 
„Viitorul şi trecutul /Sunt a filei două feţe, /Vede-n capăt începutul /Cine ştie să le-nveţe.” 

Prezentele volume Istoria tehnicii şi a industriei româneşti abordează domeniul 
în spiritul tratatului publicat sub egida Şcolii Politehnice în anul 1931 [7] şi al 
volumului trei al Enciclopediei României a lui Dimitrie Gusti, adaptate momentului 
actual, şi anume, al intrării în cea de-a patra revoluţie industrială. Această abordare 
a presupus împărțirea domeniului tehnicii în mai multe ramuri industriale, precum: 
minerit, metalurgie, petrol, gaze naturale, construcții de maşini, maşini agricole, 
tehnică militară, textile, construcții, electrotehnică, energetică, tehnică biomedicală, 
transporturi navale, căi ferate, autovehicule, aviaţie. Tehnica populară, formarea 
sistemului industrial, mecanica, invențiile, societăţile tehnice, învățământul tehnic 
superior au fost tratate în capitole separate. În finalul volumelor a fost introdus un 
capitol cu medalioane ale unor personalități marcante ale tehnicii româneşti. Aici 
nu au fost incluşi inginerii care au avut contribuţii în domeniile calculatoarelor, 
automatizărilor şi electronicii, aceste domenii făcând parte dintr-o altă lucrare a 
prezentei serii. Pentru fiecare domeniu au fost invitaţi să colaboreze cei mai buni 
specialişti din domeniul respectiv sau autori care au publicat deja istorii ale 
domeniului. Au fost implicaţi în elaborarea unor capitole specialişti care au fost 
factori de decizie în elaborarea unor strategii de dezvoltare a României şi care cunosc 
nu numai faptele şi istoria domeniului lor, ci şi „filozofia” dezvoltării acelui domeniu. 
Este cazul capitolelor: „Istoria construcțiilor de maşini”, „Istoria electrotehnicii”, 
„Istoria energeticii”, „Istoria petrolului”. Valorificarea acestor „arhive vii” aduce 
un plus de calitate cărţii de față. Aceasta este o abordare nouă față de cărțile 


de istorie a tehnicii scrise în ultimii 80 de ani, având avantajul că specialiştii din 
domeniu pot face o mai corectă ierarhizare valorică a realizărilor tehnice înfăptuite 
de-a lungul timpului. Acum, în era internetului, când nu găsirea informaţiilor este o 
problemă în documentare, ci ierarhizarea valorică a acestora, această abordare este 
esențială şi aduce o valoare în plus prezentei lucrări. Totodată au fost folosite 
documente de arhivă publicate după anul 1990 cum ar fi, spre exemplu, cele 
cuprinse în lucrarea [15]. 

Pe plan mondial există o bogată literatură privind istoria tehnicii, publicată, 
încă de la începutul secolului XX, mai întâi în Germania [16,17], iar după cel de-al 
Doilea Război Mondial în Anglia [18], Franţa [19], URSS [20], USA [21], Italia 
[22], Polonia [23]. În Germania a fost publicat recent un amplu tratat în cinci 
volume de Editura Propylăen [24], iar în USA a început să fie publicat un tratat în 
anul 2010, care a ajuns la volumul 4 [25]. În aceste volume doar câteva realizări 
tehnice ale românilor sunt menţionate, precum cele ale lui George Botezat 
(elicoptere), Gogu Constantinescu (teoria sonicităţii şi cutia automată de viteză) şi 
Hermann Oberth (zborul interplanetar) în A history of technology [18] sau cele ale 
lui Oberth în Propylăen Technikgeschichte [24]. Tehnologia chineză, cu vechi 
tradiții şi contribuţii deosebite la patrimoniul mondial, a fost prezentată în 
numeroase cărţi de istoria tehnicii în limba chineză, unele traduse recent şi în limba 
engleză, precum amplul tratat în trei volume A History of Chinese Science and 
Technology [26]. La mijlocul deceniului 4 al secolului trecut istoricul Lucien 
Febvre, creatorul împreună cu Anatole de Monzie, a Enciclopediei Franceze [13], 
referindu-se la istoria tehnicii a spus: „Technique: un de ces nombreux mots dont 
histoire n'est pas faite” (Tehnica: unul dintre multele cuvinte a căror istorie nu 
este făcută). Aceste cuvinte au constituit un imbold pentru istoricii din întreaga 
lume de a aborda subiectul istoriei tehnicii, ceea ce a dus la o avalanşă de lucrări 
începând cu deceniul al şaselea al secolului trecut (aşa cum se vede din lista 
prezentată mai sus). Mai mult, au fost demarate şi serii de cărți în domeniul istoriei 
tehnicii, în perioada 1909-1919, la Editura VDI în Germania [27], iar din anul 
1938 la Editura Springer în Germania [28]. La aceeaşi editură se publică, începând 
cu anul 2007, o serie de cărți intitulată History of mechanism and machine science 
care cuprinde până acum 34 de volume [29]. În anul 1964 a demarat o serie de cărți 
de istoria tehnologiei la MIT Press în USA (seria care cuprinde până în momentul 
de faţă peste 250 de volume) [30]. În cadrul Institutului de Cercetări Istorice al 
Universităţii din Londra se publică, începând cu anul 1991, o serie de cărţi intitulată 
History of Technology ajunsă la volumul 33 [31]. 

Ca urmare a impulsului cercetărilor în domeniul istoriei tehnicii s-au înființat 
şi asociaţii profesionale internaţionale care coagulează eforturile cercetătorilor din 
acest domeniu. Prima asociaţie, şi cea mai cunoscută, este Society for the History of 
Technology [32] care a fost înfiinţată în anul 1958 şi care cuprinde peste 1.500 de 
membri. Societatea organizează anual o conferință, publică o revistă intitulată 
Technology and Culture [33] şi coordonează o serie de cărţi din domeniu [34]. Ulterior, 


în anul 1968, se înființează la Paris Comitetul Internaţional de Istoria Tehnologiei 
(COHTEC) [35] în cadrul Uniunii Internaţionale de Istoria şi Filosofia Ştiinţei 
(IUHPS). ICOHTEC publică anual o revistă intitulată ICON [36]. De menţionat că 
academicianul Ştefan Bălan a fost în perioada 1981-1989 preşedintele ICOHTEC. 

În România se înființează în anul 1956, sub egida Academiei Române, la 
iniţiativa preşedintelui acesteia, Traian Săvulescu, Comitetul Român pentru Istoria 
şi Filosofia Ştiinţei — CRIFS. Primul preşedinte al acestui comitet a fost ales 
academicianul Mihai Ralea, iar reprezentantul Secţiei de Ştiinţe Tehnice a fost 
academicianul Remus Răduleţ. În anul 1957 comitetul român devine membru al 
Uniunii Internaţionale pentru Istoria şi Filosofia Ştiinţei. Activitatea intensă a 
comitetului român în cadrul uniunii internaționale a făcut ca acesta să organizeze la 
Bucureşti în anul 1981 cel de al XVI-lea Congres de Istoria Ştiinţei. În anul 1992 
CRIFS se restructurează, creându-se trei divizii, şi îşi schimbă denumirea în 
Comitetul Român pentru Istoria şi Filosofia Ştiinţei şi Tehnicii — CRIFST. Cele trei 
divizii sunt: Istoria Ştiinţei, Logica, Metodologia şi Filosofia Ştiinţei şi Istoria 
Tehnicii. Ultima divizie a fost coordonată de la înființare până la decesul său 
(2017) de academicianul Horia Colan. CRIFST editează două publicaţii anuale, 
NOESIS, înfiinţată în anul 1972, şi NOEMA, înfiinţată în anul 2002 [37]. 

În ceea ce priveşte menţionarea invențiilor unor români în lucrările de istoria 
invențiilor situaţia este similară cu cea referitoare la istoria tehnicii. Spre exemplu, în 
enciclopedia în patru volume, editată de Alvin Benson, Great Lives from History: 
Inventors and Inventions [38] sunt prezentaţi 413 inventatori din 36 de țări fără nicio 
menţiune despre vreun inventator român. În alte enciclopedii apărute recent, este 
menționat câte un singur român, astfel: în Britannica Guide to Inventions [39] este 
menționat Hermann Oberth pentru contribuţia sa la zborul interplanetar; în Ancient 
Engineers Inventions [40] este menţionat Conrad Haas pentru inventarea rachetei cu 
mai multe trepte; în enciclopedia 7000 Inventions and Discoveries [41] este 
menționat Steven Auschnitt cu invenţia sa privind utilizarea fermoarului la pungile 
de plastic. În volumul Istoria descoperirilor ştiinţifice [42] sunt menţionaţi 5 români, 
dintre care 3 ingineri: Traian Vuia (primul zbor cu un avion cu mijloace proprii de 
decolare), Henri Coandă (avionul cu reacţie), Gogu Constantinescu (sonicitatea). În 
Larousse. Dicţionar de inventatori şi invenții [43] sunt mentionaţi 8 români, dintre 
care 4 ingineri: Henri Coandă (avionul cu reacţie), George Botezat (elicopterul), 
Hermann Oberth (zborul interplanetar), Gogu Constantinescu (sonicitatea). Acelaşi 
lucru se poate observa şi în marile enciclopedii tematice, precum Mc Graw Hill 
Encyclopedia of Science and Technology [44], sau generaliste: British Encyclopedia, 
Encyclopedia Universalis, Larousse etc. 

Din analiza de mai sus se observă că România este menţionată în enciclopediile 
de istoria tehnicii şi în cele de invenţii de pe plan mondial prin contribuţiile din 
domeniul aviaţiei şi aeronauticii. Din acestea lipsesc numeroase nume de ingineri şi 
inventatori români care au contribuit semnificativ la dezvoltarea tehnicii mondiale, 
precum: Petrache Poenaru (stiloul), Alexandru Ciurcu (aplicarea motorului cu reacție), 
Lazăr Edeleanu (rafinarea petrolului), lon Basgan (forarea cu vibraţie sonică), 

Aurel Perşu (automobilul aerodinamic), Dumitru Daponte (cinematografia 3D), 
Augustin Maior (telefonia multiplă), Constantin Budeanu (terminologia electro- 
tehnicii), Nicolae Vasilescu-Karpen (pila termoelectrică), Elie Carafoli (aero- 
dinamică) şi mulți alţii. O lista exhaustivă a inventatorilor români este prezentată în 
lucrarea editată de Oficiul de Stat pentru Invenţii şi Mărci — OSIM [45]. 

Există numeroase soluţii pentru creşterea vizibilității realizărilor tehnicii 
româneşti, cum ar fi: publicarea unei istorii a tehnicii româneşti şi a industriei pe 
site-ul Academiei Române şi al Academiei de Ştiinţe Tehnice din România; participarea 
mai frecventă a specialiştilor români la conferințele de istoria tehnicii; introducerea 
informaţiilor despre inginerii români pe Wikipedia, versiunea în limba engleză; 
publicarea unor monografii în limba engleză pe domenii tematice. Câteva inițiative 
lăudabile sunt acelea ale Oficiului de Stat de Invenţii şi Mărci (OSIM), În lumea 
inventatorilor români [45], sau aceea a Institutului Cultural Român, care a publicat 
recent o lucrare intitulată 700 de inovatori români [46], ambele în ediţii bilingve 
(română şi engleză). Lucrarea de față vine şi ea în sprijinul promovării, atât în ţară, cât 
şi în străinătate (prin ediția în limba engleză), a valorilor tehnicii româneşti. 

Capitolul 1 
ISTORIA TEHNICII POPULARE 


CORNELIU BUCUR 


1.1. INTRODUCERE 


Tehnica este definită ca totalitatea instrumentelor (uneltelor, instalaţiilor, 
maşinilor, echipamentelor, proceselor) şi a metodelor de producţie dezvoltate în 
decursul istoriei, care permit omenirii să cerceteze şi să transforme natura 
înconjurătoare cu scopul de a obține bunuri materiale. Tehnica populară reprezintă 
acea parte a tehnicii care a fost dezvoltată de-a lungul istoriei prin contribuțiile 
anonime ale unei comunităţi. Tehnicile populare s-au dezvoltat de-a lungul timpului, 
urmărind evoluţia ocupaţională a comunităților. Evident că acestea s-au diferențiat 
de la un popor la altul în funcţie de specificitatea culturală a comunităţii — matricea 
stilistică, evoluţia istorică a comunităţii, interferența cu alte comunități, structura 
reliefului, zona climatică, tipul şi accesibilitatea resurselor naturale disponibile etc. 
Tehnicile populare sunt asimilate la noi cu tehnicile rurale, cu toate că astfel de tehnici 
au fost dezvoltate şi în comunități urbane (cetăţi-oraşe). Principalele caracteristici 
ale tehnicilor populare româneşti sunt direct legate de cele ale civilizaţiei populare 
româneşti, şi anume, reprezintă un patrimoniu colectiv, specificitatea proprie de 
receptare a unor valori împrumutate de la alte popoare şi integrare în efortul 
propriu de creație, continuitatea ei diacronică, prin integrarea unor elemente 
tehnice noi în fiecare etapă istorică alături de cele vechi, tradiționale etc. 
Principalele surse de informare utilizate în elaborarea capitolului de față au fost: 
artefacte tehnice păstrate (multe din ele găsindu-se în muzee etnografice sau 
tehnice), izvoare istorice scrise (documente de arhivă, memorii de călătorie, 
materiale epigrafice), documente lingvistice (vocabularul tehnic, toponime şi 
hidronime), documente despre istoria artei (grafice, iconografice, sculpturale) etc. 
De asemenea, a fost deosebit de utilă bogata bibliografie pe acest subiect existentă 
în literatura română (a se vedea lista bibliografică de la sfârşitul capitolului). 


1.2. ÎNCEPUTURILE TEHNICII POPULARE 


Istoria civilizaţiei popoarelor se identifică, pe plan universal, cu istoria 
muncii, iar munca — activitate conştientă de procurare şi transformare a materiilor 
naturale în bunuri de consum — a început odată cu producerea uneltelor. Cele dintâi 
unelte, confecţionate de omul paleoliticului îndeplineau funcții primare de lovire, 
tăiere, străpungere, răzuire etc., menţinându-l în acelaşi prizonierat cultural, definit 
prin stadiul de simplu „culegător”. Pe plan energetic, descoperirea şi utilizarea 
focului, iar pe plan instrumental, capcana — denumită de J. Lips: „întâia maşină din 
istoria omenirii” [1] — reprezintă cele mai importante achiziţii culturale ale epocii, 
completând actul iniţial al producerii şi utilizării conştiente a uneltelor. În 
totalitatea lor, acestea nu sunt decât uvertura marilor transformări din epoca pietrei 
şlefuite (neoliticul), care vor conferi noii etape istorice caracterul primei revoluţii 
din întreaga istorie a omenirii. Cea care avea să producă întâia prefacere radicală în 
modul de viață al comunităţilor neolitice, descoperirea agriculturii prin cultivarea 
instrumentală a solului pentru reproducerea naturală a plantelor (proces care este 
dublat de domesticirea animalelor sălbatice şi folosirea lor în procesul muncii), a 
promovat omenirea în stadiul superior, cel al „producţiei”, având drept consecință 
majoră, pe plan social, sedentarizarea comunităţilor, iar pe plan cultural, inaugurarea 
marelui capitol al arhitecturii populare [2]. 

„Revoluţia neolitică agrară” marchează dispariţia sălbaticului benign şi 
apariția cultivatorului neolitic, organizat în cadrul comunităţii săteşti sedentare. 
Instrumentarul agrar al epocii neolitice, confecţionat din os, corn şi lemn de esențe 
tari [3], a fost revoluţionat în epoca metalelor, prin introducerea securii, a secerii şi 
a brăzdarului din metal. 

Unul dintre mijloacele manuale de pregătire a solului, săpăliga neolitică din 
corn a fost înlocuită cu sapa şi „coaşta” (sapa cu doi dinți, relicvă etnografică ce atestă 
supraviețuirea, în zonele înalte din Transilvania, a tehnicii desțelenirii manuale a 
terenurilor inaccesibile plugului), lor adăugându-li-se hârlețul, întâlnit până la 
sfârşitul secolului trecut, în varianta sa cea mai arhaică, din lemn, cu ramă din fier. 
Agricultura a putut progresa, în primul rând prin utilizarea tracțiunii animale la 
utilizarea unor mijloace mult superioare: aratul (plugul), grapa şi tăvălugul. Utilaj 
de străveche tradiție autohtonă (utilizat la săpat culturile prăşitoare), rarița 
reprezintă replica fidelă a anticului aratru, care servea doar la despicarea solului, 
fără a tăia şi răsturna brazda. Cunoscut încă din secolele II — I î.Hr. în societatea 
geto-dacică, în varianta fără talpă („plaz”) şi generalizat în perioada daco-romană 
în cea cu „plaz”, aratrul (arhetipul rariţei de astăzi) constituie un mijloc superior 
celor utilizate anterior prin structura lui mai complexă (grindeiul din lemn, având 
o lungime până la trei metri — ceea ce demonstrează utilizarea sa fără roți — talpa 
cu brăzdarul simetric şi coarnele), favorizând, la rândul său, apariția plugului. 
Acesta s-a adaptat, de timpuriu, formelor de relief, cel „cu o brazdă” şi cu corman 
fix răspândindu-se în câmpie şi în zonele de deal cu pante domoale, cel simetric, 
„cu două brazde” şi cu corman schimbător, în zonele de deal cu pante înclinate, 


cormanul schimbându-se la capătul brazdei şi odată cu el, şi direcţia de arat. Pentru 
boronit s-a folosit, în unele zone, tăvălugul, procedeu urmat de grăpatul cu grapa 
de spini („boroana”), înlocuită de cea cu cuie de lemn şi, mai târziu, cu cuie de fier 
(abia în secolul al XIX-lea). Recoltarea s-a făcut, în mod tradiţional, cu secera; 
originea ei o regăsim în epoca neolitică constând din inserţia unor lamele litice într- 
o piesă curbă din os (maxilar) sau din lemn. Perfecţionarea formei în epoca 
bronzului, marea densitate a prezenţei sale pe teritoriul Transilvaniei au făcut pe 
unii specialişti să afirme posibilitatea apariţiei ei în această zonă [4]. 7reieratul 
păioaselor a conservat, de asemenea, câteva procedee de mare vechime şi tradiţie, 
între care amintim pe cele antice, constând din călcarea cu animalele sau presarea 
cu ajutorul tăvălugului din piatră sau al saniei cu silexuri („dosca” sau „dicania”), 
tractate tot cu ajutorul animalelor [5], ca şi pe cel medieval al baterii manuale cu 
îmblăciul. În afara culturilor cerealiere şi a plantelor textile (in şi cânepă), omul s-a 
preocupat, din cele mai vechi timpuri, de culturile pomicole, viticole şi legumicole. 
Tehnicile de lucru sunt specifice fiecărei ramuri în parte, dar instrumentarul nu 
cunoaşte diferențieri prea mari în ceea ce priveşte cultura propriu-zisă. Ne rețin 
atenţia, prin marea lor vechime, prin caracterul autohton al apariţiei şi prin 
continuitatea milenară a utilizării lor, două unelte specifice: cosorul şi chitonogul, 
ambele utilizate încă din epoca bronzului. 

Societatea neolitică a dezvoltat, paralel cu agricultura, şi sectorul creşterii 
animalelor. Tehnologia simplă a prelucrării lactatelor şi instrumentarul arhaic păstrat 
în funcţiune până în zilele noastre — aceasta şi datorită conservatorismului specific 
acestei ocupaţii al cărei fief principal rămâne zona de fânețe premontană şi păşunea 
alpină — permit stabilirea, prin analogie, a unui minimum de inventar tehnic de mare 
vechime şi tradiţie: cupa şi „găleata” de muls (ambele lucrate în tehnica monoxilă, la 
origine şuştarul, pentru colectat laptele); „crânta” pentru presat caşul în scopul scurgerii 
zerului şi „răvarul” pentru fărâmat brânza, putineiul pentru separat untul din smântână 
prin batere şi nu în cele din urmă, ca importanță istorică şi culturală, răbojul, întâiul 
sistem de notare cantitativă a drepturilor cuvenite, necesar într-un sistem de coposesorat 
sau chiar de devălmășie. 

O coordonată fundamentală a „revoluţiei neolitice” o constituie perfecționarea şi 
specializarea prelucrării materiilor prime anorganice (piatra, lemnul, argila) şi organice 
(pieile, osul, fibrele), care conduce, pe plan social, la apariția întâilor meşteşugari. 
Decisivă în această privință a fost descoperirea mişcării circulare (trecând prin faza 
intermediară a mişcării pendulatorii, oscilante). Aplicarea acesteia la perforarea pietrei, 
pentru confecționarea găurii de înmănuşare — sfredelul cu pârghie, la modelarea 
formei sferice a vaselor de argilă — roata înceată acționată manual, sau la torsul firelor — 
răsuca şi fusul, a constituit o inovaţie fără precedent, concurată doarde utilizarea 
energiei calorice pentru coacerea vaselor ceramice în cuptoare „cu reverberație”, de 
o perfecţiune remarcabilă. Dintre toate acestea, invenţia care „a împins cu mult înainte 
gândirea umană şi formarea ştiinţei” [6] — cum aprecia V. G. Childe, producerea 
ceramicii neolitice — olăritul, a constituit, indiscutabil, „cea mai veche întrebuințare 
pe deplin conştientă şi calculată pe care omul a dat-o unei transformări chimice”. 


Uimitoare prin perfecțiunea formei vaselor, în condiţiile modelării lor cu roţile de 
olar manuale, prin tehnica impermeabilizării produselor, prin simpla lustruire cu 
piatra (tehnică păstrată până astăzi în Săcelul Maramureşului), ceramica neolitică 
impresionează prin calitatea arderii uniforme în cuptoarele primare unicamerale, fără 
canale de foc şi cu vatră simplă, urmate mai târziu de cele perfecționate, bicamerale (cu 
reverberaţie), a căror continuitate în timp, până în zilele noastre, o demonstrează 
elocvent instalaţiile unor centre de străveche tradiție multimilenară cum sunt cele din 
Maramureş, Bihor şi Bucovina, dar şi din zona Mehedinţilor, unele centre din Banat 
şi Oltenia. Morfologia şi stilistica decorativă a ceramicii cucuteniene sau a celei de 
tip Petreşti (în Transilvania) sunt exemple concludente. Cuptorul de ars oalele, în 
ceramică, răsuca sau druga cu discuri mari din argilă, piatră sau os („fusaiole”), în 
răsucitul firelor, războiul vertical de ţesut (după cele mai noi opinii ale arheologilor, 
mai degrabă de împletit, cum pare să o ilustreze cea mai veche țesătură neolitică din 
România, descoperită la Celei in Oltenia), sfredelul pentru perforat uneltele litice, în 
pietrărit, şi râşnița lineară, în măcinatul grânelor, marchează un progres instrumental 
fundamental, constând din confecţionarea uneltelor şi a primelor instalații din istoria 
omenirii, sfredelul, războiul şi cuptorul pentru forme specializate de producţie. 

Prin implicaţiile nemijlocite, cantitative, dar mai ales calitative, în sfera 
producţiei materiale, acest proces tehnologic provoacă apariția germenilor care vor 
conduce spre cea de a doua diviziune socială a muncii: unealta a creat meşteşugul. 
Descoperirile arheologice demonstrează, în mod peremptoriu, specializarea unor 
locuitori ai satelor neolitice în practicarea, cu precădere, a țesutului (atestat de 
numărul mare al fusaiolelor şi greutăților de şa războaiele de ţesut), a olăritului 
(identificat prin cuptoarele de ars vase in situ), a pietrăritului (evidenţiat de materiile 
prime şi produse în faze diferite de execuţie) şi chiar a „morăritului” (necesitate firesc 
resimțită, încă de timpuriu, de către comunităţile agricole şi ilustrată prin descoperirea 
morii neolitice de la Medgidia [7] (Fig. 1.1). Procesul specializării meşteşugăreşti, 
presupunând diversificarea instrumentală, calificarea tehnică profesională, este 
însoţit de cel al diviziunii muncii pe sexe, prelucrarea firelor textile devenind — 
alături, pare-se, de olărit, la început — activitatea predilectă a femeilor. 

Începutul epocii metalelor (a bronzului, Hallstattului şi prima parte a La Tène-ului) 
a adus progrese notabile, pe plan tehnic. Cel mai important dintre acestea a fost, 
neîndoios, tehnologia metalurgică. Obţinerea metalelor prin reducerea minereului, 
care a impus perfecționarea cuptoarelor ceramice neolitice şi adaptarea foiurilor pentru 
ridicarea temperaturii până la punctul de topire, urmată de prelucrarea propriu-zisă, 
prin turnare sau mârtelare, au presupus 
dobândirea, în cadrul mai multor generații, 
a unor cunoştinţe de mare diversitate şi 
complexitate, ceea ce ne îndreptăţeşte să 
afirmăm că metalurgia a fost, alături de 
olărit, „cea mai veche muncă specializată” 
[6]. Producerea uneltelor şi armelor din 
metal, cu o rază de acţiune şi eficiență 

superioare, au provocat prefaceri profunde în numeroase sfere de activitate. Cea 
mai importantă dintre acestea credem să o fi reprezentat introducerea brăzdarului 
metalic de plug în agricultură, care provoacă o adevărată „răsturnare revoluționară”. 
Asociat cu utilizarea tracțiunii animale în pregătirea terenului agricol (cunoscută 
încă din neolitic, dovadă inventarea jugului), evenimentul provoacă, în structura 
socio-profesională a epocii, o mutație profundă, bărbatul înlocuind definitiv femeia în 
agricultură. Instrumentarul metalic, progresiv diversificat, în funcție de o specializare 
morfologică şi funcțională, pe operațiuni tehnice, şi tot mai larg generalizat, serveşte 
unei dezvoltări incomparabile a meşteşugurilor prelucrării lemnului, pietrei, osului 
şi a unei evoluţii rapide în tehnica arhitectonică a locuinţelor şi cetăților, exprimând 
programul general, considerabil, al societății şi pregătind, astfel, formele de expresie 
culturală ale existenţei statale. 

Pe planul complexității instrumentale, epoca se evidenţiază şi prin aplicaţiile 
tot mai variate ale mişcării circulare, numeroase dintre instalaţiile apărute acum 
fiind adevărate invenţii promovate din depozitul inepuizabil al ingeniozităţii 
populare. Grupate în categoria „instalațiilor simple”, acestea asigură începutul unei 
activități mecanice în cadrul a numeroase procese de prelucrare a materiilor prime. 
Roata de olar, în meşteşugul ceramic, strungul orizontal, în prelucrarea lemnului şi 
îndeosebi, în rotărit, moara de mână circulară, în măcinatul grăunţelor, aduc, după 
sine, în mod firesc, prevalența activităţii bărbatului, cu un sporit şi necesar consum 
de energie musculară față de cea a activităţii artistice a femeii. 

Energetic, achiziţia cea mai profitabilă a fost generalizarea forței de tracţiune 
animală, nu numai în agricultură, ci şi în transporturi. „Strălucitoare încoronare a 
dulgheriei preistorice”[6], roata de car a fost atestată arheologic din epoca bronzului, 
aproximativ din anii 1800 î.e.n. şi pe teritoriul ţării noastre, cum o dovedesc 
descoperirile de la Cuciulata. Ea a revoluţionat tehnica locomoțţiei, prin înlocuirea, 
cvasigenerală, a mijloacelor târâte cu cele rulante. Deşi rudimentare, ca execuţie 
tehnică şi mod de funcționare, influențate hotărâtor de sistemul primitiv de 
înhămare a animalelor (colierul de gât, la cabaline, care sufoca animalele la un 
efort mai îndelungat, sau jugul de coarne, la bovidee [8]), mijloacele de transport 
pe roți au asigurat o intensificare a transporturilor şi deplasării în spaţiu, slujind, în 
pofida aparențelor, la o sedentarizare şi mai deplină a grupurilor umane, în cazul 
comunităților agricole, prin înlesnirea exploatării agricole a unui spaţiu agricol mai 
vast, din vecinătatea satelor. 


1.3. TEHNICILE POPULARE ÎN PERIOADA GETO-DACICĂ 


Civilizaţia geto-dacică din perioada statului dac centralizat (secolul I î.e.n. — 
începutul secolului II e.n.), considerată vreme îndelungată, datorită rarităţii investigațiilor 
arheologice sistematice, ca fiind o „civilizaţie a lemnului” [9], se dovedeşte, la o 


11 


examinare mai laborioasă, în lumina tuturor descoperirilor arheologice, una dintre 
cele mai avansate civilizaţii europene, comparabilă doar cu cea clasică greco- 
romană, fapt care explică, pe deplin, rapida asimilare a elementelor civilizației 
imperial-romane, după cucerirea parțială a Daciei şi transformarea unei părți din 
teritoriul său — a şaptea parte, doar, la 106 e.n., în provincie romană. 

Trăsătura dominantă a epocii analizate, pe plan tehnic, constă în intensificarea 
exploatării şi reducerii mineritului feros şi neferos (argintifer, aurifer), a metalurgiei 
(feroase şi a orfevrăriei). Ca o consecinţă, pe plan instrumental, mulțimea şi 
diversitatea mijloacelor de muncă confecționate din fier evidenţiază o maximă 
specializare a uneltelor şi, implicit, o diversificare a lor, acum fiind semnalată 
apariția unor unelte noi: sapa, grebla, coasa, tesla, rindeaua, cuţitoaia etc., dublată de 
generalizarea utilizării acestora. Brăzdarul, cuțitul şi oticul plugului, sapa şi grebla, 
secera şi coasa, săpăliga şi cosorul, în agricultură, cârligele de pescuit, foarfecele de 
lână şi răzuitorul de piei, în ocupațiile complementare, nicovala şi barosul, ciocanul 
şi cleştele, dălțile şi dornurile, pilele şi punctatoarele, în metalurgie, țăpoiul şi barda, 
tesla şi fierăstrăul, sfredelul şi rindeaua, compasul şi dalta, pila şi cuţitoaia, cuiele şi 
piroanele, balamalele şi niturile, în dulgherit şi prelucrarea lemnului, frigările şi 
furculițele, trepiedele şi cremalierele, în instrumentarul gospodăresc casnic uzual, 
armele de luptă, defensive şi ofensive (de o mare varietate, la rândul lor), prin vasta lor 
tipologie, evidenţiată de mulțimea descoperirilor (între care, la loc de cinste, se 
cuvine să amintim atelierele metalurgice de la Grădiştea Muncelului) argumentează, 
cu deplină obiectivitate, existenţa unei dezvoltate „civilizaţii dacice a fierului” [10]) 
care concurează cu cele mai dezvoltate producții metalurgice de pe continent, vădind 
o adevărată vocație a meşteşugului extragerii şi prelucrării fierului, la daci. Bogata 
producţie auriferă şi argintiferă a Daciei, dezvoltată şi stimulată în statul dac 
centralizat, în condiţiile existenței monopolului regal asupra minelor de aur, renumită 
în scrierile epocii, a stimulat dezvoltarea orfevrăriei, podoabele din aur şi argint 
descoperite ilustrând iscusința prelucrării metalelor nobile prin cele mai diferite 
procedee tehnice şi cu un rafinat instrumentar, adecvat meşteşugului. Bogatul tezaur 
aurifer de la Hinova şi splendidele brățări spiralate datate cu cca 1500 ani î.e.n., 
pledează pentru vechimea şi valoarea tradițiilor prelucrării aurului la traco-geți. 

Sistemul energetic al epocii este dominat de generalitatea utilizării energiei 
musculare, umane şi animale, cheie de boltă a tuturor statelor şi marilor imperii din 
antichitate. Impozantele edificii contemporane, militare (cetăţi, turnuri de apărare) 
şi cultice (sanctuarele din Munţii Orăştiei), edilitare (pavaje, scări, tuneluri) şi 
sociale (apeducte, cisterne, fântâni), sunt produsele unei mari concentrări de forțe, 
compatibilă numai cu existenţa statală. Deşi uimesc prin concepţia grandioasă şi 
monumentalitate, aceste opere sunt realizate cu unelte rudimentare şi modeste 
mecanisme de ridicat şi manipulat greutăţi, funcţionând pe principiul penei şi 
pârghiei, scripetelui şi troliului, inventariate în Grecia, încă din veacul al V-lea î.Hr. 
şi general utilizate în antichitatea europeană. 

Nivelul de dezvoltare energetică a societății 
geto-dacice circumscrie civilizația lor instrumentală 
sistemului „om-unealtă” — definit prin acționarea directă, 
manuală, de către subiectul muncii, prin intermediul 
mijlocului, asupra materiei prime sau produselor 
semifinite. O primă breşă în acest redutabil sistem 
multimilenar pare, foarte probabil, să fie făcută tocmai 
acum, prin descoperirea şi exploatarea energiei 
cinetice a cursurilor de apă la spălarea şi prelucrarea 
unor țesături din lână, cu ajutorul unui modest sistem 
hidraulic, al cărei nume aparţine substratului lingvistic 
traco-illir: „şteaza” [11]. Cea mai veche instalație Fig. 1.2. Şteaza-vâltoarea [15]. 
hidraulică din spaţiul carpato-balcanic, păstrată identic — 
constructiv şi funcțional — până în zilele noastre şi având o desăvârşită unitate pe 
întreg teritoriul ţării, şteaza, constă dintr-un coş tronconic (construit din obezi din 
esențe tari, disparate, fixate Jos, concentric, într-un postament masiv din stejar, cu 
cuie de lemn şi unite, în partea superioară, printr-o împletitură de nuiele), la baza 
căruia este proiectat, cu forță, printr-un jgheab de admisie, un jet de apă turbionar, 
care imprimă țesăturilor aşezate în coş, o mişcare circulară învolburată, agentul 
mecanic de prelucrare a ţesăturilor fiind însăşi apa (Fig. 1.2). Numirea dacică a 
instalaţiei a rezultat din transferul lingvistic al noțiunii care definea fenomenul 
natural al vârtejului sau al căderii unor cursuri repezi de apă, asupra mijlocului care 
îl reproduce artificial. Sensul primar al cuvântului de obârşie geto-dacică s-a păstrat 
în hidronimia a numeroase zone din ţara noastră (Şteaza Răşinarului, a Şiretului, 
Trotuşului, Bistriţei etc.), concomitent cu sensul secund, cultural, conservat — de-a 
lungul celor peste două milenii de existenţă, exclusiv în teritorii care nu au fost 
încorporate provinciei romane a Daciei (Bihor, Moldova). Prin cucerirea unei părți 
a Daciei şi colonizarea romană, şteaza a fost asimilată de populaţia alogenă, din 
necesitatea adoptării vestimentaţiei călduroase, în condițiile climei temperate din 
noua patrie, sub numirea latină, sinonimă celei dacice, de vâltoare (vultor, is). 

Încorporarea parțială a Daciei în Imperiul Roman a avut drept principală 
consecință, pe planul culturii şi civilizației autohtone, romanizarea vieţii pe multiple 
planuri. Acest proces, de covârșitoare importanţă pentru profilul etno-cultural al 
poporului român, a însemnat, înainte de toate, o intensă infuzie a tehnologiei 
romane, grefată pe fondul milenar traco-dacic şi mediată, deopotrivă, de importurile 
instrumentate, cât şi de circulaţia frecventă a specialiştilor romani, muncitori, 
tehnicieni şi „ingineri”. Despre aceasta ne informează Dio Cassius, amintind de 
obligaţia asumată de Roma, după întâia confruntare dintre Decebal şi Traian, de a 
furniza Daciei: „...meşteşugari de tot felul şi pentru timp de pace şi pentru război” 
[10]. Dacă, procesual, cunoaştem puține sectoare noi de producţie inaugurate după 
106, cu excepţia lucrărilor edilitare (podurile fluviale, drumurile, termele romane, 
arhitectura publică monumentală şi cea privată), procedural, se înregistrează, acum, 
o intensificare a exploatării bogățiilor miniere ale Daciei, trecându-se de la tehnica 


13 


exploatărilor de suprafață sau de mică adâncime, la exploatările subterane, la mari 
adâncimi, care au impus procedeul drenării galeriilor miniere cu ajutorul roților 
elevatoare acţionate manual de lucrătorii din mine, atestați pe cunoscutele „tabelae 
ceratae” (în alte provincii ale Imperiului, de către sclavii din mine, numiţi de izvoare: 
„damnati ad metala”), ale căror vestigii, constând din butucii roților şi câteva spiţe, 
s-au descoperit în galeriile minelor de aur romane din Ruda şi Roşia, în Munţii 
Apuseni [12]. Numeroasele analogii din alte provincii ale Imperiului Roman (de la 
San Domingo, în Spania, Tharsis şi Rio Tinto, în Portugalia şi Delaucothi, în Britania) 
nu lasă nicio îndoială asupra adevăratei lor întrebuințări la drenarea galeriilor miniere. 
Caracteristica generală, pe plan tehnic, a 
epocii, o constituie perfecționarea morfologică şi 
funcţională a vechilor tipuri de unelte şi instalaţii 
manuale (numite de Vitruviu: „moderationes 
machinationum”). Cea mai elocventă dovadă ne-o 
oferă moara de mână („mola manuaria” — Fig. 1.3) 
care evoluează de la tipul tronconic, greoi şi 
dificil de acţionat, la tipul concav-convex, mult 
aplatizat şi, prin urmare, mai uşor de mânuit. 
O altă instalaţie care se perfecționează acum este teascul. Alături de tipurile mai 
vechi, funcționând pe principiul baterii penelor sau al pârghiilor cu greutate 
(de genul celor descoperite la Pompei [13]), apare şi se generalizează, treptat, teascul 
cu şurub (numit în izvoarele epocii „axa cu vârtej” [14]), atribuit mentorului Şcolii 
alexandrine, Arhimede. Toate aceste tipuri şi variante de teascuri au supravieţuit în 
civilizația populară din România, într-o impresionant de variată tipologie [15] 
datorită continuității milenare a practicării ocupaţiilor agricole şi pomi-viticole şi 
izvorând din inepuizabilul fond al inventivității şi creativității tehnice a românilor. 
Hegemonul „industriei de panificaţie” romane continuă să rămână „moara 
clepsidră”, descoperită în zeci de exemplare în siturile de la Ostia şi Pompei [13]. 
O piatră stătătoare („meta”) a unei asemenea mori cu tracţiune animală („„mola 
asinaria”) s-a descoperit pe teritoriul anticului Porolissum, dovedind că utilizarea 
tracțiunii animale la morile din Dacia romană eră cunoscută. Dar cea mai valoroasă 
achiziție tehnică a epocii o constituie utilizarea energiei hidraulice în scopul 
măcinării cerealelor. Nu mai devreme, pare-se, de sfârşitul veacului al II-lea sau 
începutul celui de-al III-lea î.Hr., apar şi în Dacia primele mori hidraulice pentru 
măcinat cereale. Descoperirea la Micia, Apulum şi Napoca, a pietrelor de moară 
hidraulică antică, instalate aici, având particularităţi constructive şi funcționale care 
le încadrează, tipologic şi cronologic, sistemului morilor antichității romane şi unele 
similitudini perfecte cu pietrele de moară descoperite în alte provincii romane 
(Salzburg şi Barbegal — secolul II e.n. — şi Atena, secolul V [5]), constituie argumente 
peremptorii ale existenței morii de apă în Dacia romană. Tipologic, înclinăm să 
credem că acestea aparțin categoriei superioare, cu roată hidraulică verticală şi 
angrenaj de transmisie şi multiplicare a vitezei, denumită tipul „roman” sau „occidental” 


Fig. 1.3. Moară de mână [15]. 

şi descrisă amănunţit de Vitruviu, ca fiind o adevărată „machina”, deci o invenţie de 
ultimă oră, superioară pe planul tehnicităţii şi aparţinând mecanismelor extrem de rare 
(„quae raro veniunt ad manus” [16]), apărute la Roma la finele secolului I î.Hr. şi 
generalizate lent, pe tot parcursul secolelor I — IV. e.n. (Fig. 1.4.-3, 4, 5) [14]. Cât 
priveşte prezența tipului secund, cu roată orizontală (Fig. 1.4.-1, 2), pe teritoriul 
Daciei, în veacurile II-III e.n., nimic mai puțin probabil, el fiind cunoscut în Iliria 
încă din secolul II î.e.n. [17]. Numit pe plan universal „tipul oriental”, pe teritoriul 
României „moara cu titirez” (în Vrancea), „moara cu făcaie” (în Oltenia) sau 
„moara cu ciutură” (în Oltenia, Muntenia şi Banat), acest tip primar de moară 
hidraulică a cunoscut cea mai mare frecvenţă şi densitate în spaţiul subcarpatic al 
României, din Banatul sud-estic şi până în cotul Vrancei, supraviețuind în sute de 
exemplare până în zilele noastre. Caracterul reprezentativ al acestei instalații 
hidraulice, de o genială construcţie (ea avea să-l inspire pe fizicianul Pelton în 
realizarea celei dintâi turbine de centrală electrică din lume) pentru poporul român, 
a fost recunoscută prin transferarea unui exponat autentic din România şi 
prezentarea sa expozițională în cadrul Muzeului tehnic din München. 


Fig. 1.4. Tipuri de roți hidraulice de moară: 1 — cu roată cu ax vertical şi jgheab orizontal; 2 — cu roată 
cu ax vertical şi jgheab vertical (moara cu făcaie); 3, 4 — cu roată cu ax orizontal şi alimentare 
inferioară; 5 — cu roată cu ax orizontal şi alimentare superioară; 6 — roată pentru moară plutitoare [18]. 

Fig. 1.5. Instalaţie de irigat cu tracțiune animală [15]. Fig. 1.6. Angrenaje utilizate la morile cu apă [15]. 


Invenţia şi generalizarea treptată (pe parcursul a mai mult de trei secole, de la 
întâia sa atestare) a morii de apă, în lumea antichităţii clasice greco-romane, se 
datorează, credem, cunoaşterii şi cvasigeneralizării sistemului roţilor dințate, ca 
angrenaj al instalaţiilor de irigat cu tracțiune animală (Fig. 1.5 — renumitele 
„saquia” egiptene şi siriene, răspândite în secolul II î.Hr. în întreg spaţiul 
mediteranean, nord-african şi al Orientului apropiat). Adoptarea şi asimilarea lui în 
cadrul noii structuri, mai complexe, a morii de apă romană, nu a pus niciun fel de 
problemă mecanicienilor romani, iar roata hidraulică verticală, utilizată de 
asemenea în irigaţii, era exploatată curent din secolul I î.Hr. [19]. Instalaţia 
mecanică (pietrele) trebuia doar dimensionată la nivelul noii capacități energetice şi 
adaptată transmiterii forței de rotaţie de jos în sus, problemă rezolvată simplu prin 
dispozitivul cruciform/ linear sau în trepte, echivalent ca funcție pârpăriţei de mai 
târziu (dispozitiv confecţionat din lemn sau bronz), idee apărută tot la morile de 
mână, un asemenea dispozitiv fiind descoperit la Pompei şi a cărui datare exclude 
orice posibilitate de eroare [20]. Încadrarea şi coordonarea riguroasă a sistemului 
energetic (roata), a sistemului mecanic (pietrele) şi a celui de transmisie (Fig. 1.6 — 
angrenajul roţilor dinţate formate din discurile dinţate şi axele acestora, fixate în 
unghi de 90%), la noua structură tehnică a morii de apă antice a devenit o realitate 
încă din secolul I î.Hr., dar generalizarea s-a produs abia din momentul în care 
economia romană, în plină criză economică şi socială, reclama, în mod imperios, 
pentru alimentarea populaţiei marilor oraşe echipamente tehnice superioare, care 
reprezintă, în fapt, germenii unui nou mod de producție. 

Fig. 1.7. Principiul de funcționare a axului cremalieră [15]. 


Invenţia axului cu came (Fig. 1.7) este atribuită, de istoria tehnicii lui Heron 
din Alexandria (secolul II î.Hr.) [21], discipol al Școlii alexandrine, celebru pentru 
poziţia de avanpost al gândirii şi creaţiei tehnice din Antichitate (secolele III — H î.Hr). 
Simpla ei cunoaştere şi aplicaţie experimentală la jucăriile mecanice” nu a favorizat 
generalizarea noii invenţii la echipamentele superioare din domeniul producţiei 
economice, din simplul motiv că societatea nu reclama, ca o necesitate obiectivă, 
substituirea procedeelor şi instrumentarului tradițional. 

În domeniul prelucrării textilelor, baterea manuală a postavurilor este demonstrată 
de atelierele specializate ale breslei postăvarilor (,„fulonica” [22 ]), păstrate la Ostia şi 
Pompei, in situ. Acelaşi procedeu avea să fie transmis economiei medievale europene 
şi păstrat consecvent în numeroase zone etnografice (paralel cu piua hidraulică, 
cunoscută de la începutul mileniului al II-lea), inclusiv pe teritoriul României, 
în unele enclave supraviețuind până la începutul secolului al XX-lea. Muzeele din 
Cluj-Napoca, Viena şi Cracovia păstrează martorii originali (scaunele de piuat) ai 
supravieţuirii procedeului manual până la sfârşitul secolului al XIX-lea. 

În domeniul prelucrării minereului, Diodor din Sicilia [23] completează, în mod 
amănunțit, în scrierile sale, imaginea pe care o putem reconstitui, în cele mai mici 
detalii, cu privire la zdrobirea minereului în mojare din granit cu pilugi din fier, sau 
măcinarea minereurilor cu un conținut bogat în metal, la morile manuale prevăzute cu 
două pârghii, a căror formă nu s-a schimbat timp de peste două mii de ani, dăinuind, în 
pofida apariţiei şi generalizării şteampului, la jumătatea veacului al XIV-lea. 

În sfârşit, în cazul mecanismului bielă-manivelă (Fig. 1.8) este unanim acceptată 
ideea că invenţia a fost realizată în secolul al XIV-lea [24], fapt care exclude 
posibilitatea funcționării unor fierăstraie hidraulice, pe baza acestui principiu (după 
cum nici varianta lor arhaică, funcţionând pe principiul axului cu came, nu poate fi 
datată anterior secolului al XIII-lea), în antichitatea romană. 

Fig. 1.8. Axul cremalieră acţionat de roata hidraulică a unui fierăstrău mecanic [15]. 


Putem conchide, pe marginea celor de mai sus că, deşi cunoscută şi exploatată 
la morile de cereale, energia hidraulică nu a reuşit să provoace modificări ale 
structurilor tehnice şi sociale ale antichităţii daco-romane, prefigurându-le doar. În 
acest context general se cuvine să subliniem maturizarea meşteşugurilor, desăvârşirea, 
în numeroase cazuri, a evoluţiei tipologice a uneltelor, care asigură posibilitatea 
urmăririi unei continuității bimilenare a celor mai reprezentative unelte de muncă, 
din antichitate, până în secolul al XX-lea. 

Civilizaţia geto-dacă şi cea daco-romană au configurat trăsăturile fundamentale 
ale fizionomiei culturale a poporului român, transmițând, peste secole şi milenii, 
odată cu unele procedee tehnice şi valori instrumentale, caracteristice proceselor de 
bază din economic, capacităţi şi virtualităţi tehnice latente, care au alimentat 
nesecatul izvor al progresului tehnic al poporului nostru. Romanitatea ocupațională 
şi tehnologică a românilor reprezintă un fapt de civilizaţie incontestabil, demonstrat 
de voluminosul vocabular având caracter general (meserie, măiestrie, industrie), 
sau specializat, bogat în semnificaţii istorice, pe planul vechimii, unităţii şi 
continuității neîntrerupte a civilizaţiei oamenilor, în vatra lor istorică. O analiză 
etno-lingvistică a diferitelor categorii de termeni din domeniul proceselor de muncă 
(agricultură, păstorit, pescuit, olărit, fierărit, rotărit, pietrarii piuărit, morărit ş.a.), al 
categoriilor instrumentale (aratru, sapă, secere, secure, fus, furcă, ac, foarfecă, piuă, 
moară, piatră de moară — stătătoare, alergătoare-foale ş.a.) sau al produselor (mei, 
grâu, făină, pâine, lapte, caş, peşte, cărbune, păcură, masă, scaun ş.a.) dovedeşte 
latinitatea fundamentală a românilor în civilizaţia lor milenară. 

1.4. TEHNICA POPULARĂ ÎN PERIOADA MEDIEVALĂ 


Perioada de la sfârşitul veacului al III-lea şi până la finele mileniului, 
acoperită de marile migrații ale popoarelor, a constituit, pe planul istoriei civilizaţiei, 
momentul prelungit al unui vădit regres tehnic, la scară continentală, ilustrat global, 
prin ruralizarea vieţii. Declinul vitalității urbane, provocat de restrângerea schimburilor 
comerciale, în condiţiile insecurității arterelor de trafic comercial, a cauzat o rapidă 
diminuare a producţiei şi un considerabil regres tehnologic. În economia societăţii 
din această perioadă, fenomenele menționate aveau să provoace o naturalizare şi o 
autarhie a întregii activităţi productive; acum, „întregul circuit economic, de la 
producţie până la consum, se desăvârşeşte în cercul închis al gospodăriei, iar felul şi 
măsura producţiilor este impusă de necesităţile de consum ale membrilor 
gospodăriei”. Procesul autarhiei din secolele IV-X nu trebuie interpretat în mod 
absolut. Descoperirea atelierelor de prelucrare a osului şi cornului de la Valea Seacă 
(din secolul al IV-lea) sau a celor de argintari de la Budureasca şi Olteni (secolul VI) 
fac dovada continuității producţiei meşteşugăreşti specializate în centre autohtone, 
care servesc, în egală măsură, nevoilor populaţiei autohtone sau migratorilor. 

La nivelul sistemului energetic, apare de la sine înţeles, credem, abandonarea — 
cel puţin temporară — a instalalațiilor hidraulice, compatibile doar cu o economie în 
plin avânt şi reclamate de marile densități demografice ale aşezărilor urbane. 
Ruralizarea vieții economice şi restrângerea producţiei a însemnat, în aceste condiţii, 
o generalizare a procedeelor şi instrumentarului arhaic cu acţionare manuală. 

Intrarea în circulaţie uzuală, acum, a unor termeni de origine slavă, care 
definesc unelte de muncă (cosor, hârleț, pârpăriță) sau instalaţii (râşniță, crâng, 
strung) nu semnifică un împrumut cultural, cum nu de puține ori s-a afirmat, toate 
aceste creaţii datând din epocile anterioare, unele, păstrând ambele denumiri, latină 
şi slavă (cum este cazul morii de mână), altele fiind cunoscute şi având o circulație 
frecventă încă dinaintea venirii slavilor (cazul cosorului, al dispozitivului pârpăriţei, 
întâlnit la morile de mână din zona dobrogeană, încă din secolele IV—V e.n.). Pe plan 
social, obştile ţărăneşti contribuie, prin conservatorismul lor cultural şi rezistența 
fermă, deopotrivă la procesul feudalizării, cât şi la orice progres pe plan economic 
sau tehnic, la păstrarea unor structuri arhaice în modul de viață al populației 
autohtone, care vor consacra definitiv binomul ocupațional, creşterea animalelor- 
agricultură, completat cu unele activităţi rezultate din necesitatea valorificării 
tuturor mijloacelor naturale de existență: cules, pescuit, vânătoare ş.a. În pofida 
acestei situaţii, către sfârşitul mileniului I, au loc câteva progrese tehnice 
remarcabile, cum ar fi: generalizarea roții rapide a olarului (acționată cu piciorul) 
şi, îndeosebi, construirea şi exploatarea primelor cuptoare siderurgice cu coş de 
tiraj (furnale) pentru topirea minereului feros, cel descoperit la Ghelar (Fig. 1.9) şi 
datând din secolul al IX-lea (prezentat printr-o machetă la scara de 1:1 la British 
Museum), constituind o prioritate pe plan continental [26]. 

Fig. 1.9. Cuptorul de la Ghelari [26]. 


Către sfârşitul mileniului I, viața social-politică şi culturală a populaţiei din 
spațiul  carpato-ponto-danubian este marcată de două procese cardinale: 
desăvârşirea formării poporului român şi cristalizarea relaţiilor feudale. Aceste 
realități istorice pregătesc, odată cu începutul mileniului II, un reviriment general 
pe linia progresului economic şi tehnic, din secolele XI-XIII asistând la reluarea 
cursului ascendent al progresului tehnic, în majoritatea domeniilor producției 
sociale. Putem afirma că aceasta a însemnat, în cazul economiei medievale: 
perfecţionarea utilajului agricol, prin apariția plugului disimetric cu roţi şi 
cormană; introducerea asolamentelor bienal şi trienal, cultivarea plantelor cu o 
putere energetică mare (mazărea, lintea), generalizarea noului sistem de înhămare 
şi utilizarea tracțiunii animale în acţionarea unui echipament variat, de vehiculare şi 
de prelucrare a materiilor prime alimentare, lemnoase, textile ş.a., diversificarea 
mijloacelor de transport, prin inventarea roabei, a vagonetului minier pe şine din 
lemn şi perfecţionarea celorlalte mijloace rulante, perfecționarea sistemelor 
mecanice prin generalizarea „crângului”, reinventarea şi utilizarea frecventă a 
axului cu came (Fig. 1.7) şi a curelei de transmisie (Fig. 1.10) şi, în sfârșit, apariția 
unor noi sisteme de transmisie: biela-manivelă, cu aplicații variate la instalații 
simple, acționate manual (roata de tors, strungul, tocila etc.) sau la fierăstraiele 
hidraulice (Fig. 1.8) şi axul-cremalieră (Fig. 1.11). Deasupra tuturor acestora, ca 
importanţă generală, considerăm că trebuie să menționăm, în acest şir al progresului 

tehnic medieval, generalizarea utilizării energiei hidraulice şi descoperirea şi aplicarea 
energiei eoliene la instalaţiile de măcinat. Ca un corolar general al acestor substanţiale 
progrese tehnice, menţionăm apariţia, în veacurile al XIII-lea — al XIV-lea a oraşelor 
medievale româneşti. 


Fig. 1.10. Curea de transmisie [15]. Fig. 1.11. Transmisie cu cremalieră [15]. 


În producţia meşteşugărească medievală, caracteristica cea mai importantă o 
constituie adâncirea treptată a diviziunii sociale a muncii prin individualizarea 
meşteşugurilor de ramură (profilarea făcându-se pe materii prime şi, în cadrul 
acestora, pe tipuri de produse). Ca urmare a dezvoltării relaţiilor feudale şi a pieţei 
comerciale, la scara întregii țări, economia ţărilor române rămâne, în pofida unor 
graniţe vremelnice, artificiale sub acest raport, o economie unitară prin caracterul 
complementar al circulaţiei bunurilor, prin dezvoltarea demografică a aşezărilor şi 
o anume specializare a ocupaţiilor de bază, la care îşi aduc o contribuţie decisivă 
unele industrii medievale (transhumanţa pastorală este cauzată de cererea, începând 
cu secolul al XIV-lea, a unor cantități sporite de lână pe piața oraşelor din sudul 
Transilvaniei, primele care îşi emancipează echipamentul industriei textile prin 
introducerea piuelor hidraulice în locul prelucrării manuale a postavului). Piaţa 
comercială şi perfecționarea instrumentarului pe operaţiuni provoacă o adâncire 
internă a diviziunii muncii, în cadrul producţiei meşteşugăreşti, prin separarea tot 
mai accentuată a unor genuri de prelucrare a materiilor prime şi specializarea mai 
temeinică a meşteşugarilor. Fenomenul are drept cauză obiectivă necesitatea 
asigurării tuturor categoriilor de bunuri de consum cerute de societate, în cantități 
mereu sporite, iar drept factori subiectivi, disponibilităţile creatoare, tehniciste dar 
şi artistice, recunoscute, ale românilor. 

În memoriile sale din perioada şederii în Ţara Românească, ca secretar al 
domnului Constantin Brâncoveanu, Antonio Maria del Chiaro făcea cunoscut întregii 
lumi acest lucru, scriind cu deplină obiectivitate: „Cât despre neamul românesc, în 
general, e de-ajuns să-l cunoşti pentru a-ţi da seama, limpede, că românii sunt 
înzestrați cu foarte multă pricepere şi sunt capabili să reuşească în orice meserie de 
care s-ar apuca... Cât despre îndeletniciri meşteşugăreşti, le duc la capăt minunat de 

bine. Învață tot ce văd şi nu este lucru de mână, fie de modă turcească, fie după 
obiceiul nostru (al italienilor), pe care să nu-l poată imita foarte bine” [28]. 

Nimic nu credem a ilustra mai deplin o asemenea caracterizare decât fenomenul 
„satelor specializate în meşteşuguri”, caracteristic civilizaţiei populare româneşti, 
cu precădere din zonele de deal şi de munte. În condiţiile creşterii demografice din 
perioada de mijloc şi sfârșit a feudalismului (secolele XVII-XVIII), în zonele cu 
un relief accidentat, insuficient sau impropriu agriculturii, numeroase comunități 
săteşti încep a valorifica, intensiv, materiile prime abundente în zonă, specializându-se 
în producerea unor anumite valori de întrebuințare, pe care le desfac pe piața 
zonală, provincială, sau chiar naţională. Impresionantul fenomen al calificării 
majorităţii membrilor unei comunități rurale în aceeaşi ramură meşteşugărească 
dovedeşte temeinicia observaţiei cronicarului străin. Satele de olari şi fierari, de 
pietrari şi vărari, de dogari şi lemnari, de rotari şi lădari, de spătari şi lingurari, de 
dulgheri şi şindrilari, de cojocari şi sumănari, de trăistari şi rogojinari, de boştinari 
şi lumânărari, asigură gospodăriei tradiționale, rurale îndeosebi, întreaga gamă de 
produse, dobândite secole la rând, prin troc (schimb în natură), agricultorii oferind 
în schimb cereale, iar păstorii brânzeturi, lână sau piei. Producţia acestor centre 
meşteşugăreşti specializate din mediul rural completa producția meşteşugărească 
a oraşelor şi era, la rândul ei, completată de producția meşteşugărească locală 
(a fierarilor, rotarilor, tâmplarilor, cojocarilor şi croitorilor, nelipsiţi din niciun sat) 
sau de cea casnic-gospodărească (dezvoltată, în cazul prelucrării textilelor până la 
statutul unei „industrii casnice”), meşterii ambulanți completând acest tablou al 
potenţialului meşteşugăresc tradițional. Un capitol aparte al meşteşugurilor populare 
îl formează meşteşugurile artistice. Expresie a înclinaţiei deosebite spre frumos 
a ţăranului român, împodobirea produselor muncii sale şi chiar a mijloacelor de 
muncă (căuce, furci, tipare de caş, juguri, mobilier, fruntarii de moară, troițe şi 
altele) a condus la o specializare a unor centre şi creatori populari în realizarea 
acestor valori de întrebuințare cu deosebite calităţi artistice. Pictura pe lemn şi pe 
sticlă, laică şi iconografică, a ridicat pe culmi superioare arta plastică populară, 
contribuind la formarea unor adevărate şcoli de zugravi (iconari) ale căror produse 
sunt integrate, astăzi, patrimoniului cultural național. 

Cel mai important fenomen tehnic al epocii îl constituie apariția industriilor 
medievale populare, ceea ce corespunde, fenomenologic, unei adevărate revoluții 
tehnico-energetice. Desprinzându-se de meşteşugari prin utilizarea unor energii 
naturale superioare care permit un anumit grad de automatizare a proceselor 
tehnologice, noile procese de muncă, cu importante repercusiuni economice, 
sociale şi juridice, semnifică trecerea de la sistemul „om-unealtă”, la sistemul 
superior „om-maşină”. O primă condiție a fost aceea a perfecționării generatoarelor 
hidraulice (roţilor de apă), în funcţie de regimul hidrografic, de energia necesară 
acționării fiecărui tip de instalație, în parte, de materia prelucrată şi de procedeul 
utilizat. În cazul roţilor orizontale, utilizate exclusiv la morile de cereale, în zonele 
submontane cu ape repezi şi debit variabil, această perfecţionare a însemnat 
trecerea de la roţile cu palete (suprafeţe plane — Fig. 1.4 poziţia 1), de genul celor 

păstrate la începutul secolului al XX-lea numai în Vrancea [29], la roţile cu căuce 
(„ciuturi” — Fig. 1.4 poziţia 2), denumire care se extinde asupra întregii roți hidraulice 
(de aici frecventa atestare de „moară de ciutură”) tip care se generalizează în 
întreaga arie de răspândire. Îcazul roților verticale, asistăm la o variaţie constructivă 
şi o adaptare funcţională deosebite. Mai întâi se diferențiază tipurile de bază: roțile 
„de curent”, cu aducțiune inferioară şi palete (Fig. 1.4 poziţia 3), funcționând prin 
exploatarea energiei cinetice a cursurilor de apă, şi roţile „de cădere“, cu aducțiune 
superioară, prevăzute cu trepte sau cupe (jgheaburi — Fig. 1.4 poziţiile 4 şi 5), 
exploatând atât energia cinetică (de curgere), cât şi cea potenţială, a greutăţii 
volumului de apă care încarcă cupele roții [30]itre roţile de curent se evidenţiază, 
prin particularitățile constructive şi dimensionale deosebite, roțile morilor 
plutitoare (cu lungime şi diametru impresionante — Fig. 1.4 poziţia 6), adaptate la 
cursul leneş al apelor mari şi la suprafaţa mare de captare a energiei cinetice a 
acestora şi cele utilizate în irigații şi la alambice, cu un diametru maxim, impus de 
scopul utilizării lor şi adausul cupelor pe circumferința exterioară, pentru 
încărcarea şi transportul apei. Dintre roțile cu cupe reţine atenția, prin tehnica 
construcției monoxile (de unde şi numirea, în anumite zone, cu termenul de 
„ciuturi”) şi particularităţile constructive (diametrul cel mai mic, situarea la o cotă 
inferioară, pentru asigurarea unei căderi „în forță” a apei — Fig. 1.12). 


Fig. 1.12. Moara cu ciutură (făcaie). Fig. 1.13. Moară cu transmisie în două trepte [15]. 


Cea mai veche instalație de prelucrare a unor materii prime, utilizând în acest 
scop, energia hidraulică, rămâne moara de cereale. Ea cunoaşte, în veacurile XI-XII o 
difuziune generală, la scară continentală [31]. Pe teritoriul țării noastre, cele două tipuri, 
distincte, de moară hidraulică cu transmisie directă (moara cu ciutură — Fig. 1.12) şi cu 
angrenaj de transmisie (moara cu roată verticală) îşi separă ariile la nivelul Carpaţilor 
Meridionali. Cu excepția bazinului Văii Streiului, unde întâlnim moara cu ciutură, aceasta 

pare a nu se fi răspândit la nord, ceea ce ridică problema dacă nu cumva momentul 
difuziunii celor două tipuri, oriental şi apusean, coincide, tipul oriental, inferior, 
nemaiavând forță de expansiune în aria de difuziune a morii cu randament superior. 
Răspândirea sa în Țara Hațegului ar putea reprezenta o consecință culturală a înstăpânirii 
voievodului Litovoi al Olteniei asupra acestei feude de dincolo de munți. 

Dintre morile cu angrenaj de transmisie, care pătrund, treptat, şi în aria sudică, 
datorită parametrilor tehnici superiori, o remarcă specială trebuie să o facem cu privire 
la morile plutitoare. Inventate, foarte probabil (dacă-i dăm crezare, lui Procopius din 
Caesarea), în condiţiile limită ale asediului întreprins de goții lui Vitiges asupra 
cetății Romei, în anul 537 (care distrug apeductele oraşului), de către tehnicienii 
bizantini ai generalului Belizarie, refugiați în cetate [32], morile plutitoare au o 
istorie obscură până în secolele XIII-XIV, când documentele le atestă atât în Orient, 
cât şi în numeroase tări europene, preponderent occidentale, pe marile cursuri de apă. 
Poporul român le asimilează, în ambele variante constructive: cu două roți, dispuse 
de o parte şi alta a bărcii (care cuprinde instalaţia de măcinat), sau cu o roată mare, 
aşezată pe arborele motor, sprijinit, la rândul său, pe două bărci (dintre care cea mare 
susține întreaga instalație). Generalizarea lor pe toate cursurile mari din ţară, 
în decursul Evului Mediu, Dunăre, Mureş, Olt, Someş, Prut, Siret, Tisa [33] (ultimele 
exemplare fiind salvate în anul 1957 şi transferate în Muzeul tehnicii populare), 
demonstrează, încă o dată, marea putere de asimilare a poporului român, receptivitatea 
sa faţă de toate valorile civilizaţiei europene cu care a venit în contact. O particularitate 
tehnică a acestor instalații este transmisia în două trepte, impusă de necesitatea 
accelerării vitezei iniţiale lente a roţilor hidraulice, fiind preluată şi aplicată şi la 
unele mori cu aducțiune superioară (Fig. 1.13 [15]), ceea ce relevă o altă trăsătură a 
civilizaţiei noastre populare: adaptabilitatea, în sensul inițiativei permanente de aplicare 
creatoare a ideilor tehnice asimilabile. 

Adevăratul hegemon al revoluției tehnice medievale îl constituie, prin variabilitatea 
aplicaţiei sale, axul cu came. Ignorat mai bine de un mileniu de la inventarea sa de 
către Heron Alexandrinul, discipolul lui Arhimede, axul cu came cunoaşte o 
maximă valorificare, pe plan european, începând din secolele al XII-lea — al XIII-lea, 
în toate procesele muncii care reclamă, pentru prelucrarea celor mai diferite materii 
prime (seminţe uleioase, țesături din postav, minereuri aurifere, metale feroase etc.), 
transformarea mişcării circular-continue în mişcare alternativă în scopul acţionării 
sistemelor mecanice proprii diferitelor procese şi adaptate fiecărei materii prime 
(ciocane şi săgeți la uleiniţe, mai sau „pisălogi” — la pivele de postav, ciocane — la 
instalaţiile pentru prelucrarea metalelor, săgeți — la şteampurile pentru zdrobirea 
minereului (vezi Capitolul 2 „Istoria mineritului” — Fig. 2.6), foiuri — la cuptoarele 
de topit minereurile sau la atelierele de prelucrare a metalului). 

Atestate documentar la noi abia în secolul al XIV-lea (1342, sub denumirea 
de „molendinae pilatoriae”, în cazul pivelor de postav [34] şi 1392, în cazul 
foiurilor, la topitoriile lui Mircea cel Bătrân de la Baia de Aramă [35], este foarte 
posibil ca acestea să fi pătruns chiar mai timpuriu, pe teritoriul ţării noastre, nu mai 
devreme, însă, de a doua jumătate a secolului al XIII-lea. Prezentarea lor în documentele 

epocii ca un „nuovo ingenio” ne îndeamnă să afirmăm că veacul al XIV-lea este, 
totuşi, momentul difuzării lor, generale. Interpretarea unor termeni din izvoarele 
secolelor anterioare (cazul cuvântului „abluentes” — spălători, din documentul de la 
Sâniob, din 1169 [36]), ca argumente în sprijinul unei datări mai timpurii, se cere 
revizuită. Situația analogă din numeroase alte locuri din Europa nu sprijină o 
asemenea datare. 

În cazul bielei-manivele, această ingenioasă achiziție medievală, dobândită 
prin îmbinarea principiului pedalei cu cel al manivelei (realizată, se pare, tot în 
veacul al XIV-lea [21]) revoluţionează tehnologia debitării arborilor. Fierăstraiele 
hidraulice cunosc o rapidă difuziune, în întreaga ţară, pornind din Transilvania şi 
ducând, odată cu noua tehnică de tăiere rapidă a arborilor (care va schimba în 
secolele următoare, arhitectura în general şi cea urbană, în special), denumirea de 
„joagăr“, împrumutată de la regionalul sud-transilvan, de origine saxonă, „Săger” 
(germ. die Săgemiible). Adaptând necesităţii de transport a buştenilor instalaţi pe 
„carul” fierăstrăului ingenioase soluţii constând din sisteme de pârghii şi lanţuri, 
role sau ax cu cremalieră, se ajunge la o automatizare a procesului muncii, 
deplasarea buşteanului în direcţia cuțitului-fierăstrău (Fig. 1.14) nemaisolicitând 
efortul de împingere al celui care supraveghează, doar, întreaga activitate a 
instalaţiei. Apariţia unor centre specializate în „jogărit” demonstrează importanța 
economică şi socială a noii instalații. Expansiunea ei cunoaşte apogeul în secolele 
XVIII-XIX, odată cu începerea exploatării sălbatice a pădurilor de către companiile 
străine şi boierii localnici. 

Fig. 1.14. Fierăstraie mecanice: 1 — cu car mobil tractat prin pârghii, pe sanie; 2 — cu car mobil tractat 
pe suluri; 3 — cu car tractat cu ajutorul axului cremalieră [15]. 


Acestor instalaţii hidraulice li se adaugă povernele pentru prepararea alcoolului 
prin distilarea fructelor sau a grânelor (folosind roţi hidraulice de mare gabarit pentru 

transportarea apei la recipientul de răcire) sau dârstele, care prelucrează țesăturile 
mari din lână prin îngroşare şi flauşare, în cadrul unui complex funcţional din care 
face parte şi şteaza sau vâltoarea. 

Atestate în izvoarele medievale sub denumirea de mori: „de cereale”, „de 
postav”, „de fier”, „de piatră”, „de scoarță”, „de scânduri”, „de meliţat”, „de tors”, 
„de argăsit”, „de oloi” şi mai târziu, „de hârtie”, „de praf de puşcă” etc., aceste 
instalaţii mecanice superioare, utilizând energii naturale mult superioare forței 
umane, reprezintă „fabricile” Evului Mediu, ilustrând promovarea sectoarelor 
prelucrătoare de bază, din stadiul meşteşugăresc, în cel industrial. Acestea sunt 
înseşi industriile medievale. 

Concept modern, pe plan istoric-operaţional, industriile medievale ilustrează 
trecerea de la activitatea lucrativă, milenară, utilizând un instrumentar rudimentar, 
acționat manual, de către meşteşugarul care execută, succesiv, numeroase faze, 
până la realizarea produsului finit, la activitatea semimecanizată de prelucrare, în 
cantități mult sporite, în cadrul unui singur proces tehnologic, a celor mai diferite 
materii prime, substituind energiei umane energiile naturale şi instrumentarului 
manual, echipamentele tehnice bazate pe generatorul hidraulic sau eolian. 

Semnificativă pentru disjuncţia, operată intuitiv de popor însuşi, credem a fi 
numirea celor două categorii de procese lucrative — tradiționale: „meserii”, pentru 
activitățile manuale (termenul de „meşteşuguri” apare mai târziu, de tradiție 
medieval-urbană), şi „măiestrii” (pentru ceea ce noi am numit industrii medievale). 

Ca mecanism lingvistic al denominaţiei proceselor lucrative, pe domenii, 
constatăm, de asemenea, în numirea industriilor medievale, o derogare de la 
criteriile de numire a meşteşugurilor populare. Astfel, dacă acestea din urmă sunt 
numite popular, luând ca etimon materia primă prelucrată: lemnar (de la lemn), 
fierar (de la fier), pietrar (de la piatră) sau produsul lor tipic, olărit (de la oală), 
rotărit (de la roată), dogărit (de la doagă), spătărit (de la spată), şițărit (de la şiţă), 
industriile medievale poartă numele instalaţiei exploatate: morărit (de la moară), 
piuărit (de la piuă), jogărit (de la joagăr), dârstărit (de la dârstă) etc. 

Putem concluziona că industriile medievale reprezintă, pe planul istoriei 
civilizației, revoluția energetică şi instrumentală care consacră superioritatea modului 
de producție medieval în raport cu cele anterioare, în planul forţelor de producţie, 
marcând, totodată, uvertura revoluţiei tehnice moderne din secolul al XVIII-lea. 

Dacă cea dintâi a operat la nivelul sistemului energetic şi de transmisie, 
sistemul mecanic rămânând acelaşi (suportând doar o supradimensionare a lui), 
revoluţia tehnică modernă păstrează, inițial, generatorul energetic clasic (hidraulic, 
îndeosebi) şi, odată cu acesta, şi numirea clasică de moară, operând, în schimb, 
radical, la nivelul sistemului mecanic şi implicit, de transmisie, prin introducerea 
„maşinii-unealtă”, constând practic din înlocuirea dispozitivului tradiţional singular 
cu un dispozitiv compus din elemente active, ceea ce asigură o productivitate 
superioară. 

Fig. 1. 15. Mori de vânt: 1 — cu pivot, joasă; 2 — cu pivot cu aripi din pânză; 3 — cu pivot, cu etaj, cu o 
singură instalaţie; 4 — cu pivot, cu etaj, cu două instalaţii (cu transmisie simplă); 5 — cu pivot, cu etaj, 
cu două instalaţii (cu transmisie dublală); 6 — cu cupolă turnantă şi dublă transmisie (cu transmisie 
dublă); 7 — cu transmisie prin curea [15]. 


În timp ce instalaţiile cu tracţiune animală, utilizate în irigaţii, pentru obţinerea 
şi prelucrarea cerealelor sau chiar pentru debitarea arborilor, rămân exponentele unor 
procedee arhaice, utilizate exclusiv în scop gospodăresc sau pentru prestații minime 
de servire a colectivității, morile de vânt se înscriu, prin intensitatea răspândirii lor 
pe întreg teritoriul ţării, în frontul principal al dezvoltării potențialului tehnic 
al epocii medievale, până târziu în contemporaneitate, integrându-se deplin în cadrul 
industriilor medievale. Atestate relativ târziu pe teritoriul României (iniţial, într-un 
act de hotărnicie din anii 1531—1532 şi ulterior în anul 1585) [37], morile de vânt din 
România se încadrează tipologic în toate tipurile de circulație europeană. Întâlnim, ca 
cel mai frecvent tip de moară de vânt, moara ca pivot central (Fig. 1.15, 1-5), joasă 
sau cu etaj, cu transmisie simplă sau dublă, cu una sau două perechi de instalații, tip 
frecvent în zona răsăriteană a Europei. Un ultim exemplar al morii de vânt cu aripi 
din pânză ne redă tipul mediteranean (Fig. 1.15-2). În sfârșit, prin reconstituirea în 
Muzeul tehnicii populare a unei mori „căciulate”, (Fig. 1.15-6), pe baza unor repere 
originale constând din piese ale angrenajului instalaţiei şi cu ajutorul ultimilor 
meşteri dobrogeni constructori ai unor astfel de mori, a fost salvat pentru patrimoniul 
cultural național şi tipul occidental, supranumit „moara de vânt olandeză” după țara 
care a cunoscut cea mai mare răspândire a acestui tip de instalație, cu cel mai 
perfecţionat mecanism şi, implicit, randament, bazat pe transmisia în două trepte şi 
având numai cupola mobilă pentru captarea vântului la schimbarea direcției acestuia. 
O variantă atipică, întâlnită numai în câteva sate din Clisura Dunării, se datorează 
unei ingenioase adaptări a curelei de transmisie care transportă mişcarea de la 
generatorul eolian, detaşat de construcția morii, la axul vertical al pietrei mobile a 
instalaţiei de măcinat (Fig. 1.15—7) [38]. 

Constituindu-se în martori originali, în unele cazuri unicate pe plan european, 
cu o valoare documentar-istorică unică privind o perioadă care înregistrează mai 
multe secole din istoria civilizației poporului român, instalaţiile industriei populare, 


27 


alături de atelierele meşteşugăreşti şi construcţiile specializate (cămări de alimente, 
crame viticole şi pomicole, stâne etc.) compun o categorie distinctă a patrimoniului 
cultural naţional: cea a monumentelor de tehnică populară. 


1.5. TEHNICA POPULARĂ DUPĂ PRIMA REVOLUȚIE INDUSTRIALĂ 


Pe fondul unei utilizări generale, în economia satelor şi a oraşelor de pe întreg 
cuprinsul Europei răsăritene, a energiilor naturale clasice (umană, animală, calorică, 
hidraulică şi eoliană), este descoperită o nouă formă de energie, care avea să 
producă prima breşă în sistemul energetic tradițional: energia aburului (vezi 
Capitolul 7). Energia aburului avea să devină întâia putere energetică („primum 
movere”) abia în veacul al XIX-lea şi numai în industria oraşelor, economia rurală 
rămânând aservită energiilor clasice naturale. Morile cu aburi se răspândesc 
îndeosebi în zonele mari producătoare sau exportatoare de cereale, oraşul deţinând 
monopolul noii energii. În rest, vechile mori cu cai, de apă sau de vânt continuă a fi 
folosite ca şi până acum. Mulțimea lor, dovedită pe baza documentelor de arhivă, 
deopotrivă în Transilvania, Muntenia, Moldova şi Dobrogea, în cea de a doua 
jumătate a secolului al XIX-lea, constituie argumentul cel mai convingător cu 
privire la faptul că descoperirea şi utilizarea energiei aburului nu a provocat un 
abandon brusc al celorlalte forme de energie. Se poate afirma doar că, începând din 
momentul generalizării noii forme de energie, între civilizația tehnică urbană şi cea 
rurală apare un decalaj valoric pe plan instrumental, care se va adânci progresiv de 
aici încolo, satul rămânând conservatorul vechiului nivel de civilizație tehnică, 
concentrând pe plan instrumental şi energetic, în domeniul ocupaţiilor, meşteşugurilor, 
al industriilor şi al transporturilor, tot ce a agonisit mai valoros de-a lungul timpului, 
poporul nostru. 

Astfel, energia animală (îndeosebi cea cabalină) este folosită în continuare la 
cele mai diverse procese de prelucrare a materiilor agroalimentare, textile, forestiere 
sau miniere. Adoptarea noului sistem de transmisie — axul cardanic (produs al 
industriei metalurgice urbane) lărgeşte sfera de utilizare a instalațiilor cu tracțiune 
animală, odată cu creşterea randamentului acestora; acum apar „maşinile de 
treierat” cu cai sau „joagărele cu cai”, utilizând angrenajul metalic. Energia hidraulică 
rămâne, însă, cea mai intens utilizată energie tradițională, favorizată şi de bogata 
rețea hidrologică din patria noastră. Progresele tehnologice în industria morăritului, 
care utilizează vechile surse energetice, sunt neesenţiale (introducerea destul de 
timidă a angrenajelor metalice). Deşi restrânsă ca arie de circulaţie a fenomenului, 
merită amintită aici introducerea „lanțului Gall” şi a troliului mecanic cu ajutorul 
cărora se asigură mobilitatea roții hidraulice a morilor de pe cursurile marilor râuri, 
care părăsesc albia trecând pe mal, doar roata fiind manipulată, prin coborâre sau 
urcare, cu ajutorul scripeţilor şi a troliului, pentru pornirea sau oprirea instalaţiei de 

măcinat. Morile „cu alvan” înlocuiesc vechile mori plutitoare pe cursul Someşului 
din deceniul trei al secolului al XX-lea. „Lanţul Gall” angrenează cele două roți 
dințate din metal, prima instalată pe arborele motor al roții hidraulice, cea secundă, 
pe arborele receptor al roții dinţate care angrenează crângul şi, odată cu acesta, 
piatra alergătoare. 

Nici apariția motorului cu explozie sau a motorului electric, la sfârșitul secolului 
al XIX-lea, nu provoacă dispariția vechilor „industrii populare”. Elocvente în acest 
sens sunt rezultatele anchetei Comisiei de Stat a Apelor din anul 1957, potrivit 
cărora, la acea dată, mai existau peste 5.500 de instalaţii acționate hidraulic: mori, 
pive, dârste, darace, fierăstraie, uleiniţe, şteampuri, ciocane hidraulice ş.a. 

Capitolul 2 


ISTORIA MINERITULUI 


DUMITRU FODOR 


2.1. ÎNCEPUTURILE PÂNĂ LA PRIMUL RĂZBOI MONDIAL 


Extragerea şi prelucrarea materiilor prime minerale solide pe teritoriul 
României sunt cunoscute din timpuri străvechi. Cercetările arheologice efectuate 
pe teritoriul României au pus în evidenţă activitatea de extragere şi valorificare 
a diferitelor minerale şi roci de către om încă din paleolitic. În numeroase situri 
paleolitice descoperite (Mitoc, losăşel, Valea Dârjovului, Căpuşul Mic, Valea 
Lupului etc.), s-au găsit vestigii legate de exploatarea şi prelucrarea silexului, 
opalului, obsidianului, cuarţitului şi a diverselor altor roci. 

În neolitic activitatea minieră a fost intensificată utilizându-se aceleaşi 
sisteme de exploatare şi tehnici de prelucrate. Pentru această epocă se constată şi 
începuturile exploatării şi prelucrării metalelor. Primele metale folosite au fost 
cuprul şi aurul, care la început erau utilizate doar pentru confecționarea obiectelor 
de podoabă. 

În epoca bronzului [4,19], pe lângă extracția şi prelucrarea pietrei, se trece la 
fabricarea bronzului (cupru + staniu), aliaj superior cuprului şi aurului din punct de 
importante pentru extragerea cuprului se găseau în Transilvania. Acelaşi metal era 
însă extras şi în Oltenia, Dobrogea şi Banat. În aceeaşi perioadă în diferite regiuni de 
pe teritoriul României se mai exploata, aur, argint, chihlimbar, sare şi diferite roci. 

Din perioada 3100-2700 a.Chr. datează grupul de statui antropomorfice 
descoperite la Baia de Criş, reprezentând minieri cu ciocanul-târnăcop, fixate sub 
centură, având în spate un sac sau coş pentru transportul minereului (Fig. 2.1). 
Statuetele au 1,42 m înălțime, 0,5 m lăţime şi 0,17 m grosime. Trei dintre ele s-au 
descoperit în anul 1888, iar a patra în anul 2000. Ele se numără printre primele 
menhire cunoscute în lume, documentând practicarea mineritului [9]. 


Fig. 2.1. Statuile antropomorfe de la Baia de Criş — Zona Brad. 


Epoca fierului a constituit un pas înainte în dezvoltarea civilizației omeneşti. 
Exploatarea şi prelucrarea fierului pe teritoriul actual al României sunt atestate încă 
din anii 1000-900 a. Chr. în unele localităţi ale Dobrogei de astăzi (Babadag şi 
Dervent). După cucerirea Daciei de către romani, exploatarea bogățiilor subsolului 
cunoaşte un puternic avânt. Romanii, cea mai mare forţă militară a vremii, au 
acordat o atenţie deosebită exploatării fierului şi în provincia nou cucerită, 
menţinând minele cunoscute (Teliuc, Ghelari, Ocna de Fier) şi deschizând altele 
noi. Economia Romei avea însă nevoie de aurul şi argintul dacilor. În condiţiile 
unei producţii anuale de aur curat de 3.000 kg şi a unei cantităţi duble de argint, în 
timpul celor 166 ani de ocupație, probabil că romanii au exploatat din zăcămintele 
Munţilor Apuseni aproximativ 500.000 kg aur şi 950.000 kg de argint [19]. 

Exploatarea minereurilor metalifere din Dacia după ocupaţia romană a căpătat o 
dezvoltare necunoscută în trecut, prin deschiderea a numeroase mine şi prin 
introducerea unor unelte şi metode perfecţionate de lucru, prin folosirea unei mari forțe 
de muncă specializată adusă în special din Illyria, unde erau oameni de condiție liberă. 
Romanii au exploatat, ca şi dacii, zăcămintele de minereuri metalifere prin lucrări la zi 
şi prin lucrări miniere subterane. În acelaşi timp trebuie să subliniem că o importanță 
deosebită au acordat romanii extracției aurului prin spălarea nisipurilor aurifere ale 
diferitelor râuri din provincia Dacia. Domeniul minier, căruia dacii şi romanii i-au 
acordat cea mai mare importanță, a fost cel al exploatării metalelor prețioase. Cele mai 
importante mine aflate în exploatare, prin lucrări subterane sau excavații de suprafață, 
au fost: Băița, Ruda-Brad, Stănija, Bucium, Roşia Montană, Baia de Arieş şi Zlatna. În 
această zonă, aparținând Munţilor Apuseni, au mai fost deschise exploatări mai mici de 
la Baia de Criş, Tebea, Căinel, Trestia, Ruda, Caraci, Săcărâmb, Poiana etc. Romanii 
au exploatat şi zăcămintele aurifere aflate la Sasca, Moldova Nouă şi Dognecea. Tot ei 
au mai exploatat şi alte metale: plumbul extras de la Rodna, Sasca, Dognecea; cuprul 
extras de la Moldova Nouă; mercurul (cinabru), considerat monopol al împăratului, se 
exploata la Izvorul Ampoiului (lângă Zlatna). În acelaşi timp romanii au exploatat şi 
(zăcămintele) rezervele de sare din Transilvania — de la Ocna Mureş, Turda, pe Valea 
Someşului la Mănăştur, Bata, Reteag, Ciceu Cristur, Beclean etc., la Sic şi Cojocna, 

la Sânpaul şi Rupea, Ocna Dej etc., iar în Maramureş la Dragomireşti, Ocna Şugatag 
etc. Exploatări de sare au existat şi pe teritoriul de la est de Carpaţi: Târgu Ocna, 
Grozeşti (Râmnicu Sărat), ca pe cel de la sud de Carpaţi: Slănic-Prahova, Băicoi, 
Ocnele Mari etc. În lucrările [7,14] se face o sinteză foarte clară a tehnicii miniere 
aplicate în Dacia, în timpul stăpânirii Romane. 

Deschiderea minelor s-a făcut de către romani cu precădere prin galerii de 
coastă şi planuri înclinate, cu ajutorul acestora pătrunzându-se spre zăcământ. În 
zona zăcământului, lucrarea era continuată fie cu galerii direcţionale, înaintând pe 
direcția filonului, fie cu galerii transversale. Galeriile (cuniculi) erau plasate, de 
cele mai multe ori, în rocă tare şi compactă, lucrările executându-se cu dalta şi 
ciocanul sau prin metoda focului. 

Exploatarea filoanelor aurifere se începea la suprafață, apoi se continua în 
subteran, acelaşi lucru întâmplându-se şi în cazul altor minereuri. La exploatarea 
de la suprafaţă se utiliza tehnica excavării descendente în felii sau fâşii în funcţie 
de grosimea, extinderea şi înclinarea filonului, excavarea realizându-se cu dalta şi 
ciocanul, sau se utiliza tehnica focului. Exploatarea filoanelor în carieră pe afloriment 
se făcea pe o anumită adâncime, astfel ca pereţii golului excavat să nu pericliteze 
siguranța minerilor. Se trecea, apoi, la exploatarea subterană care se făcea folosind 
diferite metode şi tehnici de excavare în funcţie de duritatea rocilor şi a minereurilor 
necesare de extras, forma, dimensiunile şi extinderea filoanelor de minereu, numărul 
filoanelor preconizate a fi exploatate simultan etc. 

Principalele operaţii ale procesului de producţie desfăşurat în subteran se realizau 
în acele vremuri după cum urmează. 

Fig. 2.2. Reconstituire grafică a părților componente ale instalaţiei pentru evacuarea apei, 
a cărei roată cu cupe era acționată manual [22]. 


33 


Evacuarea apei era una din problemele tehnice cele mai dificile şi greu de 
rezolvat în condiţiile tehnice de atunci. Romanii fie au amenajat în mod special 
galerii de drenaj pentru colectarea apei, fie au prevăzut galeriile cu canale de 
scurgere. Evacuarea apei, ce se aduna în mină la unul din capetele galeriei sau în 
josul puţului, se făcea cu ciubere, găleți, burdufuri din piele de vită, sau roata 
hidraulică cu cupe. Astfel de „mecanisme” formate din roţi-turbine prevăzute pe 
circumferință cu cupe, care preluau apa din partea de jos a galeriei şi o deversa 
printr-un jgheab în galeria superioară, se cunosc de la exploatările aurifere romane 
din Alburnus Maior (Roşia Montană) şi Ruda-Brad (Fig. 2.2) [22]. La Roşia 
Montană au apărut chiar două astfel instalaţii pentru evacuarea apei, amenajate în 
sistem cascadă: prima în anul 1855 în complexul de lucrări romane Cătălina- 
Monuleşti, iar a doua cu câţiva ani în urmă, în cadrul investigaţiilor efectuate de 
misiunile arheologice franceze în zona Păru-Carpeni [22]. 

Aerisirea minelor s-a făcut în perioada romană prin trei metode: amenajarea 
unor puțuri secundare, pe lângă cel central, care asigurau pătrunderea aerului proaspăt 
şi evacuarea aerului viciat; construirea unor galerii paralele, suprapuse şi mişcarea 
unui sistem de pânze sau stofe. Sistemul se aplica, mai ales, la minele unde se 
practica, pentru dislocare, metoda focului, vaporii de apă şi fumul fiind evacuaţi prin 
curentul creat de mișcarea pânzelor. Întreţinerea unui foc la gura puţului, crea 
depresiunea necesară ridicării aerului din puț şi antrenarea maselor de aer din galerii. 

Iluminatul minelor se făcea cu ajutorul opaiţelor (lucernae). Ele erau prevăzute 
cu un bazin — unde se păstrau uleiul sau grăsimile animale —, cu un orificiu pentru 
scoaterea fitilului şi cu un altul pentru introducerea uleiului în rezervor. 

Transportul şi prelucrarea minereului. Şi în cazul exploatării la zi, ca şi în 
cazul exploatării subterane, imediat după dislocarea minereului se făcea o primă 
alegere a utilului de steril pe talpa excavaţiei, a galeriei sau a abatajului, utilul fiind 
transportat cu trocul de lemn sau cu coşuri din nuiele sau lemn. 

Dacă minereul de fier sau de cupru era dus direct la cuptoarele-furnal şi supus 
procesului de reducere, minereul de aur urma un şir de operaţii: era mai întâi 
fărâmiţat în pive de piatră după care era preluat şi dus la râşnițe pentru a fi măcinat; 
bărbați specializați preluau apoi făina rezultată de la râşniță şi o spălau pe o 
scândură puţin înclinată, ce era îmbrăcată într-o stofă de lână pe care se prindeau 
firicelele de aur. Pentru recuperarea aurului, existent în nisipurile aluvionare, se 
utilizau dispozitive şi utilaje specifice. Firicelele obținute, prin spălare, erau topite în 
creuzete de lut alb, iar pentru purificare, aurul se retopea, amestecat cu sare şi plumb. 

Exploatarea sării s-a făcut atât la suprafaţă, cât şi în subteran. Prima metodă se 
aplica atunci când zăcământul era aproape de suprafaţă sau aflora; după îndepărtarea 
stratului de pământ sau rocă se începea excavarea, mergându-se cu excavarea de sus 
în jos, cu felii de talpă. Acest sistem avea avantajul cheltuielilor reduse şi al extracţiei 
masive, dar nu se putea extinde până la adâncimi prea mari şi era condiţionat de 
capriciile vremii. A două metodă, a exploatării subterane, presupunea săparea unui 
puț vertical pentru a traversa materialul steril şi apoi excavarea sării prin aceeaşi 
metodă descendentă. 

Retragerea trupelor romane din Dacia (după 271) a afectat semnificativ întreaga 
realitate economico-socială a provinciei de la nord de Dunăre. Activităţile miniere, 
lipsite de cadrul organizatoric asigurat anterior de statul roman se restrâng. Activitatea 
minieră continuă totuşi în domeniul extracției fierului şi cuprului pentru confecţionarea 
uneltelor şi armelor, cât şi în domeniul extracţiei sării. 

În acele timpuri sarea se exploata la Turda, Ocna Şugatag şi Ocna Dej, iar 
fierul la Rodna. La începutul secolului al XIV-lea, pentru obţinerea aurului şi 
argintului, se exploatau minereurile complexe din zona Maramureşului (zăcămintele 
de la Băiuț, Cavnic, Săsar, Baia Sprie), din Banat (zăcământul de la Păuliş), dar 
mai ales din zona Munţilor Apuseni (zăcămintele de la Zlatna, Baia de Arieş, 
Abrud, Roşia Montană, Baia de Criş). Puțin mai târziu, în anul 1380, se exploata 
sare la Târgu-Ocna, iar în anul 1408 la Ocnele Mari. În secolul al XV-lea este atestată 
exploatarea fierului (în Oltenia — la Baia de Fier, în Moldova — la Câmpulung 
Moldovenesc şi Vatra Dornei, în zona Ciucului — la Bălan, dar mai ales în zona 
Munţilor Poiana Ruscă — la Ghelari şi Teliuc), a cuprului (în Oltenia — la Baia de 
Aramă), a plumbului (în Oltenia — la Bratilov), a mercurului (la Valea Dosului, în 
Munţii Apuseni), a metalelor preţioase (în zona Munţilor Apuseni, a Maramureşului, 
dar şi din aluviunile râurilor Lotru, Jiu, Olt, Buzău, Ialomiţa, Bistriţa), precum şi a 
sării (în Transilvania — la Turda (Fig. 2.3), Ocna Dej, Sic, Cojocna, Ocna Sibiului, 
în Maramureş — la Rona (Ronaszek, azi — Coştiui), în Moldova — la Trotuş, 
în Oltenia — la Ocnele Mari, în Muntenia — la Ocnele Mici şi Telega). 

Fig. 2.3. Profil prin mina de sare de la Turda [20]. 

După circa 1300 de ani de la retragerea romanilor din Dacia, metodele de 
exploatare a aurului şi a minereurilor metalifere în general au rămas aceleaşi, cu 
sublinierea că acum minele erau mult mai adânci şi mai extinse în plan orizontal. 
În roci tari se folosea tot dalta şi ciocanul şi de asemenea metoda focului şi a apei, 
dar s-au făcut progrese notabile în ceea ce priveşte transportul minereului, evacuarea 
apelor, aerajul minelor şi prelucrarea minereului. 

Fig. 2.4. Crivacul acționat cu doi cai, proiectat în anul 1790 pentru transportul minereului din galeria 
„Orlea” la suprafață (după Silber und Salz in Siebenbürgen, vol. I, p. 353) [22]. 

Începând cu secolul al XVI-lea se produc câteva modificări mai importante în 
tehnologiile de extracţie şi preparare care au condus la sporirea producţiei şi 
productivității muncii. Pentru extracția din puțuri au apărut „crivacurile” (Fig. 2.4 
[22]), nişte troluri mai perfecţionate, acţionate de forţa animală, iar în mine se 
foloseau vagoncţi cu roți şi cu şină de lemn, prevăzute uneori şi cu schimbătoarele 
de cale: macazurile. 

Vagonetul de lemn avea o formă dreptunghiulară, cu secțiunea ceva mai mică 
la partea superioară, şi era ferecat cu platbande de fier (Fig. 2.5). La partea 
inferioară avea două osii metalice, la extremităţile cărora erau montate roţile de 
lemn. Vagonetul se deplasa pe căi de rulare din lemn. Cel mai vechi vagonet de 
lemn din lume datează din secolul XVII şi a fost descoperit în lucrările miniere de 
la Ruda-Brad, împreună cu linia de transport cu un schimbător de cale, tot din 
lemn. Originalul vagonetului se păstrează la Muzeul German al Mineritului din 
Bochum, iar un alt vagonet din lemn, provenind tot de la Brad cu schimbător de 
cale a ajuns la Muzeul Transporturilor din Berlin. Schimbătorul de cale a fost 
inventat în jurul anului 1600 de minerii de la Brad. 


Fig. 2.5. Vagonet din lemn întrebuințat pentru Fig. 2.6. Şteamp hidraulic de măcinat 
transportul minereului în minele din minereul aurifer folosit la Săcărâmb. 
Munţii Apuseni. 

Din secolul al XVII-lea, datează şi începerea utilizării explozivilor la extragerea 
rocilor şi minereurilor tari, pentru a spori productivitatea muncii. Primele experimente 
de „puşcare” le-a făcut comandantul militar italian Raimondo Montecuccoli, la 
mijlocul secolului al XVII-lea. 

Pentru măcinarea minereului aurifer, minierii din Transilvania au început să 
utilizeze şteampurile, tot în secolul al XIV-lea, mai întâi în Munţii Apuseni şi apoi la 
Baia-Mare, preluând meşteşugul de la minierii germani, colonizați în aceste regiuni. 

Şteampurile au revoluţionat tehnologia extragerii aurului înlocuind mojarele şi 
râşnițele şi rămânând singurul utilaj de măcinare până la apariția morilor. 

Bateriile de şteampuri, care au cunoscut la noi o dezvoltare deosebită în 
mineritul aurifer, erau formate din câte 3-5 săgeți (bare) grele verticale, dotate cu 
un manşon spre capătul lor de sus, care patinau în ghidaje. Săgeţile sau barele erau 
ridicate prin manşon de camele unui ax orizontal rotit manual sau de o roată 
hidraulică. Din poziţia maximă de ridicare, săgețile cădeau apoi cu sabotul de la 
capătul lor de jos ca nişte ciocane asupra minereului alimentat în piva monobloc de 
la baza şteampului şi îl sfărâmau. Tulbureala (materialul mărunt + apa) ieşită de la 
şteampuri era supusă prelucrării pentru obţinerea elementelor utile. Acţionarea 
bateriilor de şteampuri se făcea manual sau în cele mai multe cazuri cu ajutorul 
curenților de apă. În Fig. 2.6 este prezentată imaginea unui şteamp care a funcționat 
la exploatarea auriferă de la Săcărâmb, iar în Fig. 2.7 a unui şteamp perfecţionat 
prin aplicarea unei roți dințate pe axul camei [22]. 

La începutul secolului al XIX-lea şteampurile din lemn au început să fie înlocuite 
cu altele metalice numite şteampuri californiene. La aceste şteampuri atât pivele, cât şi 
săgețile erau confecționate din oţel manganos cu rezistență mare la uzură. 


Fig. 2.7. Şteampul perfecţionat de Munteanu Urs în anul 1799 (Arhivele Naţionale, 
Serviciul Judeţean Cluj: Fondul Tezaurariatul Minier) [22]. 

Lupta îndârjită cu duritatea rocii, aerul viciat şi cel mai înverşunat duşman 
al muncii subterane — apa de infiltraţie —, apoi dificultatea punerii în funcţiune a 
instalaţiilor de extracţie şi prelucrare, mai ales pe timp de secetă, au stimulat şi 
întreținut în permanență inventivitatea minerilor. Pe lângă specialiştii formaţi la 
academii montanistice şi silvice (de exemplu, la Schemnitz — Bánska Štiavnica) 
şi cei pregătiți mai târziu, la şcolile montanistice înfiinţate pe domeniul Zlatna şi apoi 
în alte centre miniere, nu se poate trece cu vederea contribuţia pe care au adus-o în 
acest domeniu oamenii simpli, cu o îndelungată tradiţie şi experiență în muncă, şi 
care, prin iscusinţa şi priceperea lor, au adus un aport preţios la dezvoltarea tehnicii 
miniere, unii dintre ei afirmându-se ca adevăraţi inovatori. 

Fig. 2.8. Schița-proiect a maşinii de spălat minereu de aur cu butoaie conice, inventată de Munteanu 
Urs, la Săcărâmb, în anul 1797 (Arhivele Naţionale, Serviciul Judeţean Cluj: 
Fondul Tezaurariatul Minier) [22]. 


O astfel de invenţie, care consta dintr-un mecanism cu ajutorul căruia se 
putea transporta apa până la vârful muntelui, sau putea fi pus în mişcare un şteamp 
fără roată hidraulică, bazându-se pe un sistem de greutăţi combinat cu o roată 
volantă, aparţinea lui Idu Crăciun, originar de pe domeniul Zlatna. 


39 


Iscusinţa şi priceperea minerilor locali s-au manifestat şi mai pregnant în 
cazul meşterului lemnar (dulgherului) Muntean(u) Urs, care în 1796 a construit un 
nou tip de şteamp, pus în mişcare prin introducerea unei forţe mecanice — roata 
dințată — cu mai puţină apă ca la celelalte tipuri de şteampuri. O altă invenţie, 
concepută de acelaşi Munteanu Urs, prin care s-a economisit mână de lucru, a fost 
maşina de spălat minereul zdrobit, o roată elevatoare, formată din butoaie conice 
(Fig. 2.8 [22]). Senzaţional pentru tehnica minieră din acea vreme a fost sistemul 
de site cilindrice introduse într-un butoi conic, care funcționau neîntrerupt. Sistemul 
de acţionare hidraulică a fost perfecționat printr-o transmisie mecanică (0 roată 
dințată uriaşă), în aşa fel încât, chiar şi atunci când debitul de apă devenea 
insuficient, maşina funcționa în continuare fără întrerupere cu acelaşi randament. 

Pe cuprinsul Transilvaniei, Banatului, Maramureşului şi Bucovinei sunt 
descoperite şi puse în exploatare noi zăcăminte de fier la Sohodol, Birtin şi Vaţa de 
Jos, Luncani, Lăpuş, Dognecea, Bocşa şi Pogănești. În zona Maramureșului şi a 
Munţilor Apuseni continuă, mai bine organizată, exploatarea minereurilor complexe, 
iar în Banat începe exploatarea minereurilor de cupru de la Moldova Nouă şi 
Sasca-Ciclova — Oraviţa (în anul 1719) şi a huilei de la Doman (în anul 1780), 
Secul (în anul 1782) şi Anina (în anul 1790). 

În anul 1838, la Zlatna este pusă în funcţiune, pentru acţionarea suflantelor 
topitoriei, prima maşină cu abur din Transilvania (cu o putere de 14 CP), urmată, 
la puţin timp, de cea de la Baia Mare (cu o putere de 30 CP), introdusă pentru 
evacuarea apei din mina ce funcţiona pe Dealul Crucii. În anul 1843, se 
experimentează reducerea minereului de fier de la Govăjdia-Hunedoara folosind 
huilă exploatată în Valea Jiului. În jurul Braşovului se organizează primele 
exploatări de cărbune în anul 1838 (la Holbav). 

Bazinul minier al Văii Jiului începe să fie cunoscut din punct de vedere al 
existenţei cărbunelui încă din anul 1780. Primele lucrări de exploatare se execută 
abia în anul 1840, iar primele producții sunt înregistrate în anul 1868 (853 tone). 

Bazinul carbonifer al Banatului este conturat complet prin deschiderea 
minelor de la Mehadia (în anul 1881) şi Lupac (în anul 1909). În bazinul Almașului 
sunt deschise minele de cărbune brun de la Şorecari (în anul 1876) şi Jibou-Surduc 
(în anul 1878). În bazinul Țării Bârsei se deschid minele de lignit Căpeni-Baraolt 
(în anul 1872) şi Cristian (în anul 1879). În anul 1886 este deschisă mina de cărbune 
brun de la Țebea (judeţul Hunedoara), iar în anul 1891, cea de la Câmpulung Muscel 
(judeţul Argeş). Lucrările de exploatare a cărbunelui şi nisipurilor bituminoase de la 
Derna, Tătăruş şi Budoi vor începe în anii 1874, 1877 şi 1891 şi vor continua până 
după Primul Război Mondial. Începând cu anul 1870 este deschis şi bazinul 
Comăneşti. Cărbunele brun din acest bazin a dobândit o importanţă aparte pentru 
România în condiţiile participării la Primul Război Mondial. Bazinul Doiceşti este 
deschis în anul 1887 (mina Mărgineanca). În anii 1900 şi 1906 sunt deschise primele 
mine de lignit din bazinul Silvaniei (cele de la Sărmăşag şi Bobota). 

În 1897 începe la Gurabarza construirea uzinei de preparare, care a constituit 
la acea vreme o premieră în materie, ea reprezentând nu numai cea mai mare uzină 
de acest gen din fostul imperiu austro-ungar, ci şi a continentului european. 

În acel timp, în poligonul aurifer al Munţilor Apuseni se centralizează activitatea 
la minele Roşia Montana, Săcărâmb, Ruda-Barza, Almaş şi Baia de Arieş, iar în 
bazinul Băii Mari, minele Dealul Crucii, Valea Roşie, Baia Sprie, Cavnic, Băiuț, Faţa 
Băii, Ilba şi Rodna sunt modernizate şi dotate cu utilajele necesare atât pentru extracție, 
cât şi pentru preparare. 

Revirimentul tehnic în exploatarea minelor auro-argintifere s-a datorat introducerii, 
atât a curentului electric, a maşinilor de extracţie, a dinamitei (după 1880), a pompelor, 
a ventilatoarelor şi a perforatoarelor pneumatice, cât şi modernizării de la suprafaţă cu 
şteampuri californiene şi cu mese vibratorii de tipuri noi. 

La începutul secolului al XX-lea se produc progrese substanțiale în modernizarea 
unora dintre compartimentele de bază ale activităţii din minerit. Un factor important 
îl reprezintă introducerea în minerit a unor surse noi de energie care înlocuiesc 
forța fizică umană şi animală: energia aburului — 1838, energia electrică — 1894, 
energia pneumatică — 1900. Se produc schimbări în tehnica de săpare şi dislocare a 
rocilor şi a substanţelor minerale utile, aplicându-se pe larg folosirea explozivilor, a 
perforatoarelor şi a ciocanelor de abataj. Se face adaptarea metodelor de exploatare 
la condiţiile de zăcământ. Astfel, în exploatarea sării se trece la dimensionarea, 
proiectarea şi exploatarea prin metoda camerelor trapezoidale, care permit o mai 
mare siguranță şi o mai mare adâncime a lucrărilor miniere. De asemenea, s-a 
experimentat şi apoi s-a trecut la exploatarea sării prin dizolvare statică în bazine 
subterane. 

Importante realizări sunt înfăptuite în industria carboniferă unde se aplică o 
serie de metode de exploatare specifice straturilor subțiri şi medii, precum şi a 
straturilor groase, pentru care se foloseşte rambleerea uscată sau hidraulică. Se 
aplică din ce în ce mai mult deschiderea minelor prin puțuri verticale şi înclinate şi 
se fac mari schimbări şi în privinţa transportului subteran şi de la suprafață. 

Treptat, crivacurile sunt înlocuite de trolii moderne sau maşini de extracţie de 
mare capacitate dotate cu motoare activate de forța aburului sau a energiei 
electrice. Pentru transportul pe orizontală se folosesc după anul 1900 locomotive 
electrice, Diesel, cu aer comprimat sau cu vapori. Pentru transportul peste terenuri 
denivelate se folosesc din ce în ce mai mult funicularele. Se introduce aerul comprimat 
şi energia electrică pentru iluminatul lucrărilor subterane şi pentru realizarea 
aerajului şi a evacuării apelor. 

În sectorul extragerii şi valorificării minereurilor metalifere schimbările se 
produc la operațiile de sfărâmare, spălare, separare etc. Astfel, se modernizează 
vechile şteampuri prin mărirea greutății săgeții şi prin asimilarea aproape peste tot 
a şteampurilor californiene, care aveau forța şi frecvenţa de izbire mai mare. Mai 
târziu se introduce zețajul şi se construiesc uzine moderne de preparare la Gurabarza 
şi în Maramureş. 

Toate modernizările realizate în minerit în primul rând pe baza introducerii 
noilor surse de energie au impus societăţilor miniere construirea unor uzine 
electrice proprii, a unor complexe de maşini cu aburi, montarea unor instalații 
pentru producerea aerului comprimat, etc., în acelaşi timp cu achiziţionarea de 
motoare, trolii, maşini de extracţie, ventilatoare, pompe etc., care au dat măsura 
preocupărilor existente şi forţa materială a capitalului care a fost investit în minerit. 


SAMUELISKOLESERI 
De KERES-EER 


Secretarii Gubernialis 
Ca/areo-Regii , Principatâs 
Tranfilvanie , &c. 


A URARIA 
ROMANO-DA- 


CICA. 


CIBPINII, 
Typis publicis , Anno M. DCG. XV! 


Fig. 2.9. Coperta primei cărți tehnice publicată pe teritoriul României în anul 1717. 


Existența unei infrastructuri puternice şi a unui număr mare de specialişti şi 
cititori, interesaţi de a afla informaţii utile activităţii lor, face posibilă apariția 
la Sibiu în anul 1717 a primei cărți tehnice publicate pe teritoriul României 
intitulată Auraria Romano-Dacica (Fig. 2.9) [14] scrisă în limba latină de savantul 
transilvănean Samuel Kâleseri, el însuşi inspector-şef al minelor din regiunea 
Abrudului, în care se face un scurt istoric al exploatărilor vechi de aur de la Abrud, 
Bucium, Vulcoi, Zlatna, Almaş, Hărţăgani, Trestia, Brad, Țebea, Baia de Criş, cu 
indicarea modului de exploatare a aurului prin lucrări miniere şi spălarea aluviunilor. 
Evoluţia şi răspândirea cunoştinţelor tehnice despre minerit a fost sprijinită de şcoli. 

Pe teritoriul României, primele şcoli au început cu un nivel mediu, cum a fost 
Școala de Mine şi Metalurgie din Oraviţa, înfiinţată în anul 1729. În acelaşi timp, 
s-au organizat şcoli speciale montanistice cu nivel de pregătire mai înalt pentru cei 
care voiau să lucreze în minerit. 

Aici se cuvine să arătăm că, după aproape 100 de ani, se înfiinţează o Şcoală 
Montanistică la Săcărâmb (1835) şi, după 150 de ani, o Școală Minieră cu durata 
studiilor de 3 ani la Baia Sprie (1873). Şcoala de la Baia Sprie se mută în preajma 
Primului Război Mondial la Baia Mare, unde a primit statutul de Şcoală de maiștri, 
iar mai apoi, Şcoală de conductori tehnici. 

Cunoştinţele tehnice miniere au atins în prima jumătate a secolului al XVIII-lea 
un nivel care a permis oamenilor de ştiinţă să încadreze într-un domeniu independent 
de cunoştinţe tot ceea ce se ştia despre originea şi proprietățile substanțelor minerale 
utile, prospectarea, explorarea şi exploatarea acestora, prepararea şi chiar tehnologia 
prelucrării lor. Toate aceste cunoştinţe au fost încadrate într-o ştiinţă denumită în 

acel timp „ştiinţa minieră” [14]. La sfârşitul secolului al XVIII-lea încep să se observe 
semne de diferenţiere a cunoştinţelor cuprinse în „ştiinţa minieră” în trei grupe de 
cunoştinţe mai restrânse şi mai omogene, şi anume: originea zăcămintelor şi a 
substanţelor minerale utile; exploatarea zăcămintelor de substanţe minerale utile şi 
prelucrarea materiei prime minerale extrase. În secolul XX, mineritul cunoaşte cele mai 
favorabile condiții de dezvoltare. Ritmul accentuat al producţiei, creşterea numărului şi 
mărimii întreprinderilor miniere, creşterea adâncimii de exploatare, introducerea pe 
scară largă a mecanizării şi necesitatea asigurării condițiilor optime de lucru, atât în 
subteran, cât şi la suprafață pun în faţa ştiinţei miniere o serie de probleme mai 
mari şi mai complexe decât în trecut. 


2.2. PERIOADA ÎNTRE CELE DOUĂ RĂZBOAIE MONDIALE 


Prin Constituţia din 1923 şi Legea Minelor din 1924, toate bogăţiile subsolului 
devin proprietatea statului. Constituţia din 1923 prevede că „zăcămintele miniere, 
precum şi bogăţiile de orice natură ale subsolului sunt proprietatea statului, dar se 
ține seama de drepturile câştigate”. 

Noua Lege a Minelor acordă unele avantaje mai mari capitalului românesc 
pentru a spori ponderea capitalului autohton, însă datorită presiunilor capitaliştilor 
străini, în 1929, Legea Minelor este modificată, acordându-se avantaje egale 
tuturor solicitanților, punându-se doar condiţia ca cetăţenii români să dețină 50,1% 
din capitalul total al societății. 

În noua formulare, legea stabilea că bogăţiile subsolului pot fi concesionate 
„societăților de orice fel, române şi străine, care îndeplinesc normele cerute de 
legile române, precum şi persoanelor juridice de orice fel”. 

În perioada dintre cele două războaie mondiale, statul român a procedat la o 
acțiune de naţionalizare şi modernizare a procesului de extracţie şi valorificare a 
zăcămintelor de sare. Numărul salinelor în funcţiune a fost redus prin închiderea 
unora dintre ele, devenite în timp nerentabile. Cele rămase în activitate au fost 
supuse unui proces de modernizare a instalațiilor tehnice de extracție, ridicând 
astfel productivitatea în conformitate cu cerinţele consumului şi desfacerii sării. 
La toate salinele din România s-a trecut la înlocuirea metodelor vechi de tăiere a 
sării, cu ciocanul şi penele de fier, la folosirea tehnicii de abataj cu explozivi şi la 
tăierea mecanizată cu ajutorul havezelor. Introducerea metodei de abatare cu 
explozivi a contribuit esențial la creşterea productivității muncii. Havezele au fost 
folosite atât la realizarea lucrărilor de deschidere, cât şi la înfăptuirea lucrărilor de 
extragere propriu-zisă a sării. Paralel cu aceste îmbunătăţiri, la toate salinele în 
funcţiune s-a procedat şi la înlocuirea instalațiilor uzate de la suprafaţă cu altele 
noi, moderne. În felul acesta munca a fost uşurată, productivitatea muncii a crescut 
de aproape şapte ori, iar producţia a ajuns în 1938 la peste 350.000 tone, faţă de 
numai 230.000 cât se obținuse în 1921. 

În acelaşi timp, producția diverselor substanțe minerale utile a crescut continuu 
de la an la an, aşa încât numai la cărbune, în anul 1928, s-au obţinut aproape 
3 milioane tone, s-au pus în exploatare noi zăcăminte de cărbune şi minereuri, a 
crescut numărul întreprinderilor miniere şi nivelul tehnicii şi dotării acestora. În anii 
1929-1930 are loc modernizarea uzinelor de preparare de la Petrila şi Lupeni prin 
introducerea reospălătoarelor în fluxul tehnologic. Şlamurile de cărbune rezultate 
în cadrul ambelor uzine sunt tratate prin flotație. La Petrila se construieşte o fabrică 
de brichete şi o instalaţie de semicocsificare. 

În timpul crizei economice din anii 1929-1933, minele Vulcan, Dâlja, Petroşani 
Vest, Victoria şi Carolina de la Lupeni au fost închise. După criză, producţia se 
redresează atingând cel mai înalt nivel, în 1943, de 2755 mii tone, numai în Valea 
Jiului. Criza economică a însemnat o nouă treaptă de concentrare şi centralizare a 
producției şi a capitalului. Această criză a impus o serie de reconsiderări de natură 
tehnică şi organizatorică, care au stat sub semnul „raționalizării” şi care au avut drept 
finalitate implementarea unor elemente tehnice moderne [4]. Minele de minereu de 
fier, ca urmare a scăderii preţului minereului, urmează calea închiderii celor mici şi a 
concentrării producţiei doar la Ghelar-Teliuc, Ocna de Fier în Banat şi Lueta-Vlăhiţa. 

Minele de metale preţioase, abandonate în cea mai mare parte în timpul 
Primului Război Mondial, au fost repuse treptat în funcțiune. Extragerea rocilor în 
galerii şi abataje se realiza prin perforare şi împuşcare, cu folosirea havezelor şi a 
ciocanelor perforatoare pneumatice, iar pentru susţinerea lucrărilor miniere subterane 
se întrebuința lemnul. Transportul cărbunelui prin galerii se efectua cu vagonete cu 
locomotive electrice cu acumulatoare, locomotive electrice cu troliu şi locomotive 
Diesel. Pentru extracția din puțuri se foloseau maşini de extracţie cu abur. S-au 
construit centrale electrice şi pentru uzinele de preparare de la Baia Mare şi Brad. 
Evacuarea apelor din mine se asigura cu pompe centrifuge sau cu pompe cu piston. 
Aerisirea minelor se realiza cu ajutorul ventilatoarelor acționate cu motoare electrice 

sau cu aer comprimat, iar iluminatul locurilor de muncă se făcea cu lămpi de 
siguranță cu benzină. În domeniul extragerii din masiv, s-a generalizat execuția 
găurilor de mină cu perforatoare, atât la minele de cărbune, cât şi la cele de minereuri 
şi s-au introdus ciocanele de abataj la cele mai multe mine. 

Maşinile de havat cu lanţ (Fig. 2.10) sunt introduse în 1926 la mina Lupeni 
pentru extragerea straturilor subţiri, iar din 1932 havezele sunt introduse şi în 
saline. În acea perioadă la săparea lucrărilor miniere s-au folosit cărucioare 
de încărcare cu bandă, încărcătoare cu screper şi maşini de încărcat cu o cupă 
(Fig. 2.11), elemente de mecanizare care au permis să se obţină viteze de săpare a 
galeriilor de până la 150-200 m/lună. 


Fig. 2.10. Maşină de havat cu lanţ. Fig. 2.11. Încărcător cu cupă. 


În perioada dintre cele două războaie mondiale s-au pus la punct metode de 
exploatare adecvate condiţiilor de zăcământ existente în România. Astfel, pentru 
exploatarea zăcămintelor de cărbuni superiori, în cazul straturilor subţiri sau de 
grosime medie, orizontale sau cu înclinare mică s-a aplicat metoda de exploatare cu 
abataje frontale în stâlpi lungi, pe direcţie sau pe înclinare. În cazul straturilor 
groase cu înclinare mare s-a aplicat metoda de exploatare în felii orizontale 
cu extragerea cărbunelui în fâşii sau prin abataje frontale complet mecanizate. 
La straturile groase cu înclinare mică sau medie s-a aplicat metoda de exploatare cu 
felii pe înclinare cu extragerea cărbunelui în abataje frontale. 

În domeniul zăcămintelor de minereuri s-a aplicat aproape exclusiv metoda de 
exploatare cu fâşii orizontale ascendente cu rambleerea spațiului exploatat. Tot în 
domeniul metodelor de exploatare este de menţionat introducerea la mina Săsar, 
în anul 1938, de către ing. Valeriu Cazacu, a metodei de exploatare cu înmagazinarea 
minereului, metodă ce fusese aplicată în America, doar cu câţiva ani mai înainte. 

În domeniul susţinerii abatajelor se menţionează contribuţia adusă prin 
construirea scuturilor de susținere păşitoare (a urşilor) şi experimentarea lor la mina 
Petrila în 1942. Scuturile de susținere păşitoare au fost folosite cu rezultate pozitive, 
deşi deplasarea lor se făcea cu oarecare dificultate. Această realizare deosebită a fost 
puțin cunoscută în străinătate; este primul scut de susținere, aplicată în tehnica 
mineritului mondial. Creşterea randamentului în abatajele minelor din Valea Jiului şi 

concentrarea producţiei, au impus şi sporirea capacității de transport pentru a evacua 
producția şi asistăm, astfel, la introducerea scocurilor oscilante, a transportoarelor cu 
raclete şi chiar a transportoarelor cu bandă de cauciuc. 

Lucrări de sistematizare, modernizare şi intensificare a exploatării se execută 
şi în celelalte bazine carbonifere din ţară. Astfel, la minele de lignit s-a trecut la 
mecanizarea exploatării cărbunelui prin introducerea havezelor, a perforatoarelor şi 
ciocanelor de abataj acționate cu aer comprimat. 

Aerajul principal al minelor, de la introducerea curentului electric în 1897, 
s-a făcut prin ventilatoare instalate la suprafață, iar aerajul secundar s-a realizat cu 
ajutorul ventilatoarelor tubulare electrice şi a tuburilor de aeraj. Evacuarea apelor 
se făcea cu pompe centrifuge cu debite corespunzătoare. Apele erau colectate în 
bazine subterane de unde erau pompate prin conducte la suprafață. 

În 1937-1938 la Săsar (Baia Mare) s-a construit o instalație de cianurare, care 
a avut drept scop prelucrarea directă a minereului brut prin cianurare. Datorită noilor 
utilaje care apar pe piaţă, se procedează la modernizarea tuturor secţiilor de sfărâmare, 
măcinare şi clasare de la toate uzinele din ţară. Concomitent se construieşte o instalaţie 
de preparare electromagnetică pentru minereul de la Ocna de Fier. 
cu capital românesc, pentru exploatarea rezervelor de mică din Munţii Lotrului, 
ea extinzându-se apoi şi în alte zone, în special aurifere, scriindu-se astfel un nou 
capitol în evoluţia milenară a mineritului din Munţii Apuseni. 

În 1936, Societatea Anonimă Română „Mica” a construit la Gurabarza o 
instalaţie de rafinare a aurului, aceasta fiind a doua instalaţie de acest gen din 
România. În 1938 societatea construieşte o nouă instalaţie de flotaţie. 

În 1937 producţia de minereu extrasă şi prelucrată de la minele din Munţii 
Apuseni se triplează faţă de producţia anilor 1928 şi astfel se obţine cea mai mare 
cantitate de metale nobile realizate vreodată într-o provincie din Europa, 5.465 kg 
aur şi 25.645 kg argint. În 1938, România era a doua țară producătoare de aur din 
Europa, după U.R.S.S. 


Cercetare — învăţământ. Activitatea de cercetare din minerit avea un caracter 
metode moderne a diferitelor minereuri şi sorturi de cărbune din ţară. Concomitent 
s-au efectuat însă şi un număr restrâns de cercetări cu caracter teoretic fundamental. 
Mineritul fiind o meserie complexă, desfăşurată în condiţii deloc favorabile, 
impune oameni specializați pentru a face față complicatelor sarcini de producție. 
Ca urmare, s-a impus ca o necesitate crearea unui sistem de pregătire, care a cuprins 
atât promovarea pe funcții de maiştri, a minerilor cu o activitate îndelungată, cât şi 
înfiinţarea şcolilor profesionale, a şcolilor de maiştri şi a celor pentru pregătirea 
inginerilor. Astfel se înființează şi funcționează şcolile de maiştri minieri de la 
Petroşani şi Baia Mare. 

Necesitatea de a pregăti în ţară specialişti pentru diferite ramuri ale tehnicii a 
dus în anul 1920, la transformarea Şcolii Naţionale de Poduri şi Şosele din Bucureşti 
în Şcoală Politehnică şi la înfiinţarea Şcolii Politehnice din Timişoara, cu secții de 
Mine şi Metalurgie, care au devenit apoi în 1940 Facultăţi de Mine şi Metalurgie, 
având sarcina de a pregăti ingineri minieri. Rezumând, se poate concluziona că, între 
cele două războaie mondiale, mineritul din România a progresat mult, obținând 
o serie de realizări tehnice, dintre care menționăm ca fiind mai importante: 
introducerea atât la minele de minereuri, cât şi la cele de cărbune, a perforajului 
mecanic-rotativ electric şi percutant pneumatic; generalizarea în mineritul de sare a 
metodei de exploatare cu camere mari trapezoidale şi introducerea havezelor pentru 
tăierea sării; aplicarea metodei de exploatare cu front lung de abataj la minele de 
cărbune din bazinul Văii Jiului; extragerea cărbunelui în abataje folosind havezele şi 
lucrările de perforare — împuşcare; folosirea scocurilor oscilante şi a transportoarelor 
cu raclete pentru transportul producţiei în abataje; susținerea galeriilor în inele şi 
ziduri de bolţari, iar a abatajelor, cu stâlpi metalici; introducerea la unele zăcăminte 
de minereuri a metodei de exploatare cu înmagazinarea minereului; construirea 
uzinelor moderne pentru prepararea cărbunelui în Valea Jiului şi a cianuraţiei 
minereurilor aurifere de la Săsar, introducerea separatoarelor electromagnetice la 
uzinele de preparare a minereurilor de fier; folosirea excavatoarelor cu acțiune 
intermitentă în cariere etc. 

Toate cele de mai sus au reprezentat căutări încununate de succese, căutări 
finalizate cu rezultate pe măsura preocupărilor privind sistemele şi metodele de 
exploatare, precum şi a modului de executare a lucrărilor miniere subterane şi a 
extragerii substanțelor minerale utile în abataje, care au urmărit creşterea 
randamentului şi diminuarea costurilor de producţie. 


2.3. PERIOADA DE LA AL DOILEA RĂZBOI MONDIAL 
PÂNĂ ÎN ANUL 1990 


Ca o consecinţă directă a participării țării la cel de al Doilea Război Mondial, 
la sfârşitul acestuia, mineritul țării se găsea într-o situaţie precară. Producțiile se 
reduseseră, instalaţiile de suprafaţă ale multor mine erau distruse şi se făcea simțită 
lipsa forţei de muncă. Cu toate aceste influenţe nefavorabile, în doar trei ani, până 
în anul 1948, anul naționalizării ramurii miniere, la aproape toate substanţele 
minerale utile exploatate se ating nivelele de producţie anterioare anului 1938. 

În România, imediat după naţionalizarea principalelor mijloace de producție 
din anul 1948, pentru ramura minieră a economiei naţionale s-a elaborat o strategie 
de creştere şi dezvoltare. La baza acestei strategii a stat însă un imens efort de 
cercetări, prospecțiuni şi explorări geologice, efort extins pe parcursul mai multor 

zeci de ani. Astfel, s-a creat o întreprindere specializată, Întreprinderea Geologică 
de Explorări (IGEX), devenită ulterior Întreprinderea de Prospecțiuni şi Explorări 
Geologice (IPEG), responsabilă cu executarea lucrărilor la nivelul întregii ţări, iar 
Institutul Geologic a fost reorganizat sub forma unui organism guvernamental, 
Comitetul de Stat al Geologiei, care a funcționat ca atare o perioadă de 16 ani. 

Cercetările geologice au fost orientate încă de la început în trei direcţii: spre o 
mai bună cunoaştere a potențialului de rezerve ale bazinelor miniere aflate în 
exploatare; spre perimetrele şi zonele miniere care fuseseră abandonate în perioadele 
anterioare; spre zonele noi, necercetate încă. Marile investiţii pentru cunoaşterea 
subsolului teritoriului României s-au făcut până în anii 1980. În vederea determinării 
rezervelor de substanţe minerale utile şi pentru o mai bună cunoaştere a zăcămintelor, 
între anii 1950-1980 s-au executat în toate bazinele miniere ale României câteva 
mii de foraje de la suprafața terenului, însumând mai mult de un milion de metri 
liniari de gaură de sondă. Acestea împreună cu lucrările de cercetare geologică 
efectuate în subteran au dus la acumularea de date suficiente pentru o bună 
cunoaştere a subsolului tării şi a resurselor sale (Fig. 2.12). 

Minereurile de fier au continuat să fie exploatate la Ghelari, Teliuc, Ocna de 
Fier şi Lueta, fiind deschise şi minele noi de la Căpuş-Şatra şi Băişoara. Exploatarea 
minereurilor de mangan s-a extins ca urmare a punerii în valoare a unor noi sectoare 
din zăcământul Vatra Dornei-lacobeni. 

În domeniul minereurilor neferoase au fost crescute capacităţile de producţie 
ale minelor existente şi, totodată, au fost deschise mine noi (Ruşchiţa, Dognecea, 
Burloaia, Toroioaga, Muncelu Mic, Şuior, Ilba, Valea Blaznei, Deva, Baia de Arieş, 
Leşul Ursului, Moldova Nouă, Gura Băii, Fundul Moldovei, Altân Tepe, Catarama, 
Băița Bihor, Pădurea Craiului). 

O dezvoltare însemnată a cunoscut şi sectorul minereurilor nemetalifere. 
Astfel, exploatarea de nisipuri caolinoase de la Aghireş a fost deschis din nou, 
pentru argila caolinoasă a fost deschis zăcământul Harghita, iar pentru bentonită, 
cele de la Ocna Mureş, Valea Chioarului şi Tufări. A fost deschis şi zăcământul de 
argilă refractară de la Schela-Gorj, cele de feldspat de la Armeniş şi Muntele Rece, 
cele de baritină de la Somova şi Ostra, cel de diatomită de la Adamclisi, precum şi 
cel de cretă de la Basarabi. Pe lângă acestea, a continuat activitatea şi în aproape 
toate zăcămintele deschise în perioada interbelică. Ca urmare a dezvoltării ramurii 
chimice, o atenţie deosebită a fost acordată zăcămintelor de sare, şapte dintre 
acestea (Slănic, Târgu-Ocna, Ocnele Mari, Praid, Ocna Dej, Ocna Mureş, Cacica) 
fiind exploatate intensiv. Cele mai semnificative creşteri le-au cunoscut însă 
producţiile de combustibili solizi: huilă, cărbune brun şi lignit. În bazinul Văii 
Jiului, unele mine vechi au fost modernizate (Jieţ, Petrila, Aninoasa şi Lupeni), 
altele au fost redeschise (Cimpa, Lonea, Vulcan), iar în alte perimetre miniere au 
fost executate primele lucrări de deschidere, urmate de punerea rapidă în exploatare 
a unor mine noi (Livezeni, Uricani, Bărbăteni, Petrila Sud, Valea de Brazi). 

În zona Oradea au fost deschise cinci mine noi de lignit (Borumlaca, Voivozi II, 
Vărzari, Suplacu de Barcău) şi a fost mărită capacitatea de producţie a minei de la 
Sărmăşag. În zona Ploieşti au fost deschise minele noi de la Roşioara, Ceptura, Şotânga 
şi Mărgineanca şi a fost extinsă mina de la Filipeştii de Pădure. În zona Baraolt au fost 
deschise cariera şi mina de la Vârghiș. În zona Argeşului au fost deschise minele noi 
Jugur, Poienari, Berevoieşti, Godeni, Drăgana şi cariera Pescăreasa. În zona Anina, 
pentru o perioadă, a fost redeschisă mina Ponor. În zona Comăneşti au fost redeschise 
minele de cărbune brun de la Vermeşti şi Galion. Cea mai semnificativă dezvoltare au 
cunoscut-o însă minele de lignit din zona Olteniei. Începând cu anul 1960, au fost puse 
în funcțiune un număr mare de cariere şi exploatări subterane (Balta Unchiaşului, 
Cicani, Gârla, Tismana I şi II, Poiana, Lupoaia, Peşteana, Roşia de Jiu, Berbeşti-Alunu, 
Husnicioara, respectiv Horăşti, Leurda, Ploştina, Lupoaia, Roşiuţa, Albeni, Jilt, Mătăsari, 
Rogojelu, Negomir, Urdari). 

Dezvoltarea industriei extractive s-a bazat aproape în exclusivitate pe utilaje 
fabricate în ţară. Pentru lucrările miniere de bază, în România s-au produs: ciocane 
de abataj, perforatoare pneumatice şi electrice, maşini de încărcat în galerii, maşini 
cu siloz pentru abataje, platforme de săpat suitori şi altele. Pentru extracţie s-au 
fabricat maşini de extracție, diferite trolii, iar pentru susţinere, stâlpi hidraulici şi cei 
cu fricțiune; pentru transport mecanizat, diferite tipuri de transportoare cu raclete, 
transportoare cu bandă, benzi mobile, screpere, locomotive electrice şi Diesel ş.a. 
Tot industria noastră constructoare de maşini a asigurat compresoarele, pompele, 
ventilatoarele şi utilajele pentru instalațiile de preparare (concasoare, mori, celule de 
flotaţie, filtre etc.). 


2.3.1. EXPLOATAREA ZĂCĂMINTELOR DE CĂRBUNE 


În România există trei bazine miniere care cantonează zăcăminte de cărbuni 
superiori şi anume: Bazinul Schela-Gorj — antracit; Bazinul Banatului — huilă şi 
cărbune brun şi Bazinul Văii Jiului — huilă. Fiecare bazin minier prezintă condiții 
geologo-miniere specifice şi ca urmare sistemele şi metodele de exploatare aplicate 
sunt caracteristice fiecărui bazin şi zăcământ luat în analiză. Bazinul Schela-Gorj are 
rezerve limitate şi ca urmare producția maximă de antracit a fost pentru o scurtă 
perioadă de 10.000 tone de antracit pe an. În Bazinul Banatului se cunosc peste 30 de 
zăcăminte cu rezerve modeste de ordinul milioanelor de tone pentru cele mai mari şi 
cu producții anuale de ordinul zecilor şi chiar sutelor de mii de tone de cărbune. 
Dintre bazinele nominalizate, cel mai important din punct de vedere al rezervelor 
deţinute şi al producţiilor realizate este Bazinul Minier Valea Jiului. Producția de 
huilă din Valea Jiului a crescut în mod continuu, ajungând la valoarea de 11.194.435 
tone producţie brută în anul 1988. Diversitatea condițiilor de zăcământ din Bazinul 
Minier Valea Jiului a condus la aplicarea în timp a unui număr mare de metode 
de exploatare şi tehnologii de lucru pentru extragerea şi valorificarea cărbunelui. 

În pas cu evoluţia tehnologiilor miniere, s-au introdus de-a lungul timpului metode 
noi de lucru şi s-au perfecţionat cele aplicate curent. În ultimele decenii s-au extins 
abatajele cu front lung cu susţinere individuală şi tăiere mecanizată şi cele dotate cu 
complexe mecanizate de abataj. Prin aplicarea metodelor de exploatare, cu extragerea 
cărbunelui prin abatajele frontale, complex mecanizate, specificate mai sus, s-a ajuns la 
creşterea cu 30-50% a capacității de producție pe câmp de exploatare şi cu 15-25% a 
productivității muncii, paralel cu reducerea accentuată a consumului de energie, 
materiale şi forță de muncă. Experimentările făcute cu tipurile noi de combine au dus 
la tăierea eficientă a intercalaţiilor de sferosiderită din straturile de cărbune, astfel că 
începând cu anul 1970 şi-au făcut apariţia primele complexe mecanizate la minele 
din Valea Jiului. Susținerea şi dirijarea acoperişului din abatajele cu front lung a 
marcat un moment deosebit de important în schimbarea şi modernizarea tehnicii de 
lucru în Valea Jiului. În anul 1960, au fost introduşi la mina Petrila, stâlpi hidraulici 
de tip KlGkner-Feromatic, care au stat la baza conceperii, construirii şi utilizării 
stâlpilor hidraulici autohtoni. În anul 1962, s-au introdus stâlpii hidraulici cu pompă 
individuală şi grinzi metalice articulate pentru susținerea abatajelor din straturile 
subțiri. Adevăratul salt în mecanizarea susținerii a avut loc în momentul realizării 
stâlpilor hidraulici şi a agregatelor de agent hidraulic de înaltă presiune. În Valea 
Jiului acest moment a fost marcat de introducerea în 1965 a primului lot de stâlpi 
hidraulici în sistem deschis din import (Feromatic, RFG) într-un abataj cu front lung 
din blocul IV de la E.M. Lupeni. Succesul experimentărilor de la E.M. Lupeni a stat 
la baza deciziei de sistare a fabricării stâlpilor de fricțiune G.H.H la Uzina din 
Petroşani şi a organizării unei sectii pentru fabricarea stâlpilor hidraulici cu sistem 
deschis (Fabrica de Stâlpi Hidraulici Vulcan), respectiv introducerea în fabricație la 
Uzina din Petroşani a grinzilor metalice model Vanversh. 

Primele abataje puse în funcţiune şi dotate cu complexe mecanizate au fost 
cele de la E.M. Paroşeni, în anul 1970. Complexele cu care s-au echipat primele 
abataje din Valea Jiului erau de fabricație sovietică, din gama O.M.K.T. Elementele 
de susţinere mecanizată O.M.K.T. au fost folosite în complex cu combina de abataj 
de fabricaţie poloneză, KWB-3 RDS. Primele susțineri mecanizate de abataj indigene 
(SMA) au fost introduse în subteran în anul 1978, în timp ce importurile de susțineri 
mecanizate au continuat. În acea perioadă au fost aduse în ţară susţineri mecanizate 
de tip: Hemscheidt, Fazos şi KM-87. Complexele indigene SMA-2 au fost introduse 
în subteran cu începere din ianuarie 1978 la E.M. Lupeni. Primul complex indigen 
CMA-SH cu combină KS-3M a fost introdus la E.M. Lupeni în anul 1984. Pentru 
realizarea vastului program de lucrări de deschidere şi pregătire a noilor fronturi de 
abataj, a fost necesar să se mărească viteza de avansare a lucrărilor de înaintare. S-a 
insistat în mod special asupra mecanizării încărcării, aceasta fiind operația cea mai 
istovitoare şi totodată de cea mai lungă durată atunci când se execută manual. 
Maşinile de încărcat pentru galerii în săpare, fabricate în România, au permis 
creşterea gradului de mecanizare a operaţiei de încărcare şi, ca urmare, creşterea 
vitezelor de avansare cu aproximativ 25-30% faţă de realizările în condiţii de 

încărcare manuală. În condiţiile Văii Jiului vitezele maxime de săpare a lucrărilor 
miniere orizontale au ajuns la 250-350 m pe lună de galerie dublă. 

La săparea puţurilor, operaţia epuizantă de încărcare cu lopata a rocii excavate 
a fost total eliminată prin mecanizarea cu ajutorul greiferelor. Concomitent cu 
aceasta, la săparea puţurilor de la suprafață s-a introdus pentru prima dată la noi în 
ţară, în 1962, metoda de lucru cu cofraj glisant, prin care se elimina susținerea 
provizorie şi se asigura mecanizarea operaţiei de susţinere definitivă. La susținerea 
galeriilor s-a trecut la înlocuirea treptată a lemnului prin elemente de susținere 
metalice. În prima etapă, începând cu 1955 s-a extins susținerea galeriilor, cu cadre 
metalice confecţionate din şine de cale ferată. Din anul 1959 s-a trecut la susținerea 
elastică a galeriilor, folosind în acest scop cadre din arce culisante din laminate 
cu profil clopot. 

Creşterea producţiei de cărbune extras a impus dezvoltarea uzinelor de 
preparare a cărbunelui. În acest scop au fost amplificate şi modernizate instalaţiile 
de preparare de la Lupeni şi Petrila, iar în perioada 1961-1965 a fost construită 
noua preparație a cărbunelui de la Coroieşti cu capacitatea de peste 3,0 milioane 
tone pe an, care includea şi o modernă instalaţie de brichetare. Procedeele de 
preparare folosite au fost: separarea în medii dense, zețajul şi flotaţia. La preparaţia 
Petrila s-a construit o nouă secţie şi s-a mărit în 1962 capacitatea instalaţiei de 
brichetare la peste 300 mii tone pe an. La majoritatea minelor s-au construit noi 
staţii de transformare şi de compresoare, ateliere, băi moderne şi lămpării cu 
autoservire. S-a modernizat transportul la suprafaţa minelor şi la uzinele de preparare, 
s-au amenajat noi depozite de cărbune şi s-au construit , amenajat şi dotat la toate 
minele din bazin noi stații de salvare minieră. Zăcământul de cărbuni din Valea 
Jiului se caracterizează prin degajări instantanee de metan şi de aceea, în vederea 
asigurării condiţiilor de securitate maximă a muncii şi pentru creşterea gradului de 
confort în subteran, s-a redimensionat aerajul minelor, s-au construit noi stații 
principale de aeraj şi s-au reutilat stațiile existente la toate minele. 

România dispune de peste 3,0 miliarde tone de rezerve industriale de cărbune 
brun şi lignit. Zăcămintele de lignit şi cărbune brut din România sunt răspândite 
în trei zone distincte după cum urmează: zona I, aflată în depresiunea subcarpatică 
a Podişului Getic, este cuprinsă între râul Olt şi Dunăre şi conţine cele mai mari 
rezerve; zona II, aflată în depresiunea precarpatică între râul Olt şi Valea Buzăului, 
cuprinde zăcămintele de lignit de la Câmpulung, Şotânga, Filipeştii de Pădure şi 
Ceptura. Această zonă se completează cu bazinele miniere din Carpaţii Orientali: 
Baraolt-Vârghiş (lignit) şi Comăneşti — Bacău (cărbune brun); zona III, situată în 
depresiunea Panonică din nord-vestul Transilvaniei, cuprinde zăcămintele de cărbune 
brun şi lignit de la Sărmăşag, Voevozi, Surduc şi Borod. În zona I se află bazinele 
miniere Rovinari, Motru, Jilt, Albeni-Seciuri, Cerna-Cernişoara, Berbeşti-Alunu şi 
Husnicioara, aici fiind cantonate peste 90% din rezervele totale de lignit ale țării. 
În toate bazinele miniere din România straturile de lignit exploatabile au grosimi de 

1,0-8,0 m şi se prezintă sub forma unor pachete de straturi cu intercalaţii sterile, 
având atât în culcuş, cât şi în acoperiş formaţii acvifere cu apă cu nivel liber sau 
sub presiune, ceea ce conduce la o serie de dificultăți şi cheltuieli suplimentare 
datorate lucrărilor de asecare necesare a fi realizate. Din totalul rezervelor 
industriale de lignit omologate, peste 80% sunt exploatabile în cariere, iar 20% sunt 
exploatabile prin lucrări miniere subterane. În ultimii ani, aproape 90% din 
producţia de lignit a României a fost realizată de Compania Naţională a Lignitului 
Oltenia care a coordonat activitatea a 18 cariere şi a 12 mine subterane. Extracția 
lignitului s-a realizat atât prin lucrări miniere subterane, cât şi prin lucrări miniere 
la zi, iar cărbunele brun, care are o pondere mică în volumul de producţie, s-a 
extras numai prin lucrări miniere subterane. Producţia de lignit a crescut din 1950 
într-un ritm foarte susținut, ajungând în anul 1989 la peste 50 milioane tone. 


2.3.2. EXPLOATAREA ZĂCĂMINTELOR DE MINEREURI METALIFERE 


Zăcămintele de minereuri neferoase (cuprifere, de plumb şi zinc, auro-argentifere 
şi de aluminiu) sunt distribuite în patru zone geografice: zona I, situată în vestul şi 
sud-vestul țării, respectiv în Munţii Apuseni, cu o extindere spre sud în Munţii 
Poiana Ruscă şi spre sud-vest în Carpaţii Meridionali şi în Banat, are cele mai 
multe exploatări grupate în jurul oraşului Deva; zona II, situată în nord-vestul ţării, 
în Maramureş, în regiunea lanţului vulcanic Oaş-Gutin-Țibleş, cu o extindere estică 
până în Carpaţii Orientali, zona Baia-Borşa. Această zonă are exploatările grupate 
în jurul oraşului Baia Mare; zona III, situată în partea de nord-est a ţării, are 
zăcămintele pe versantul estic al Carpaţilor Orientali, în judeţul Suceava; zona IV, 
se află în centrul țării, în regiunea centrală şi sudică a Carpaţilor Orientali, cu cele 
mai multe zăcăminte grupate în jurul oraşului Bălan. Grosimea corpurilor de 
zăcământ este foarte variată, de la câţiva centimetri în cazul filoanelor (minereurile 
aurifere), la grosimi care în unele cazuri depăşesc 10 m (minereuri complexe). 
Există numeroase corpuri mineralizate sub formă de stock, depozite sau acumulări. 
În ultimul timp au fost atrase în circuitul economic mari acumulări de mineralizaţii 
cu conținut scăzut de tip porphyry copper (mineralizaţie dezvoltată puternic pe 
verticală şi fin diseminată în masiv). Eruptive sau metamorfice, mineralizaţiile sunt 
în general neregulate, atât pe direcţie, cât şi pe înclinare. În puţine cazuri avem de-a 
face cu corpuri şi filoane de formă şi dimensiuni constante. 

În România, talia zăcămintelor de minereuri metalifere este foarte diferită. 
Multe zăcăminte pot fi considerate mici, având rezerve de minereu sub 10 milioane 
de tone. Altele pot fi considerate de dimensiuni medii şi doar câteva se încadrează 
în categoria zăcămintelor de mari dimensiuni. Cu excepţia zăcămintelor de tip 
porphyry copper, zăcămintele mari, cum sunt cele de la Bălan, Moldova Nouă, 
Baia Borşa, Rodna, sunt de fapt constituite din mai multe corpuri mineralizate 

separate între ele. Acestea trebuie tratate uneori, din punct de vedere al deschiderii 
şi pregătirii pentru exploatare ca zăcăminte separate. 

Învăţământ, cercetare ştiinţifică şi aplicarea rezultatelor cercetărilor în 
producţie. Primele activităţii de cercetare şi proiectare pentru minerit, s-au organizat 
încă din anul 1949 în fostul Institut de Proiectări Industriale din Bucureşti. Odată 
cu apariția ministerelor pe ramuri industriale se înființează şi organizează noi 
institute republicane de dezvoltare. Astfel, în acest context în anul 1950 se înființează 
Institutul de Cercetări şi Proiectări Miniere şi Metalurgice din Bucureşti. În vara 
anului 1951 sunt înfiinţate cele două institute de cercetare şi proiectare cu profil 
minier: ICEMIN şi IPROMIN, care funcţionează la Bucureşti până în anul 1973. 
În 1974 sunt înființate institutele de cercetare şi proiectare minieră specifice 
substanţelor minerale utile amplasate în: Baia Mare, Cluj, Deva, Petroşani, Craiova 
şi Bucureşti. După anul 1960 se reglementează organizarea şi încadrarea institutelor 
de cercetare şi a celor de proiectare cu personal de bază şi auxiliar şi se introduce 
obligativitatea activităţii de cercetare ştiinţifică în învăţământul superior. 

Finanţarea cercetării se făcea în proporție de 90% pe baza contractelor 
economice cu unităţile productive care aveau şi obligația preluării şi aplicării în 
producţie a rezultatelor obținute. Cercetarea ştiinţifică din învăţământul superior 
era fundamentală sau aplicativă şi în majoritate se făcea pe bază de contracte cu 
unităţile productive. Activitatea de cercetare ştiinţifică în domeniul mineritului 
a dus în această formă de organizare şi coordonare la rezultate importante atât pe 
plan regional, cât şi național. 

Anul 1948 aduce mari transformări şi în organizarea învățământului superior 
din România. Prin decretul nr. 175/1948 au fost înfiinţate: Institutul de Geologie şi 
Tehnică Minieră din Bucureşti; Institutul de Minereuri Feroase din Timişoara; 
Institutul de Minereuri Neferoase din Brad; Institutul Cărbunelui din Petroşani. 
Dispersarea învățământului superior minier în patru centre, cu consecința firească 
a unei specializări limitate, nu a putut să reziste cerinţelor, astfel că în anul 1952 
ia ființă la Bucureşti Institutul de Mine, pe seama unificării învăţământului superior 
minier din Bucureşti, Timişoara şi Brad. Anul 1957 reprezintă pentru învăţământul 
superior minier din România anul unificării. În acest an, Institutul de Mine din 
Petroşani se unifică cu Institutul de Mine din Bucureşti într-o singură instituție 
Institutul de Mine din Petroşani cu două facultăţi: Facultatea de Mine şi Facultatea 
de Electromecanică Minieră. Astfel, în anul 1960 se înființează specializarea de 
Preparare a Minereurilor şi a Cărbunelui, în 1981 se înființează specializarea de 
Exploatări miniere la zi, iar în 1990 se organizează la Petroşani încă patru noi 
specializări din tot atâtea profiluri existente în învățământul superior din România: 
Geologie, Construcţii, Ingineria mediului şi Inginerie economică. La fel şi Facultatea 
de Electromecanică Minieră, care de câțiva ani funcționează sub denumirea de 
Facultatea de Inginerie Mecanică şi Electrică, a avut în timp un drum ascendent, 
pregătind ingineri pentru activităţile de producţie, cercetare şi proiectare în 
specialităţile: maşini şi echipamente miniere; utilaje şi instalaţii de proces; tehnologia 
construcţiilor de maşini; electromecanică; automatică şi informatică aplicată; 


54 


calculatoare, energetică industrială şi ingineria transporturilor. Prin temele de cercetare 
abordate, prin tematica luată în studiu, cercetarea ştiinţifică desfăşurată de specialiştii 
din cercetare, proiectare şi producţie, în colaborare strânsă cu cadrele didactice din 
învățământul superior, au cuprins în general întreaga problematică de dezvoltare şi 
modernizare a industriei miniere din țara noastră. 


2.4. PERIOADA DE DUPĂ ANUL 1990 


Industria minieră de pe teritoriul României a cunoscut până în ultimul deceniu al 
secolului al XX-lea o dezvoltare continuă, dar începând cu anul 1990 a intrat într-o 
perioadă de profunde transformări şi adaptări în vederea tranziției la economia de piaţă. 

Pentru atingerea acestui scop, în timp, au fost luate o serie de măsuri şi au 
fost formulate şi concretizate o serie de concepte strategice privind restructurarea 
de fond a sistemului industriei miniere, care a constat printre altele din: 


1. Restructurarea tehnologică şi a producției, care a avut ca efect: creşterea 
ponderii producţiei de lignit din cariere şi restrângerea producţiei din subteran; 
creşterea ponderii livrărilor de huilă energetică şi reducerea huilei preparate 
pentru cocs; creşterea activității de extracţie şi preparare a minereurilor de 
cupru şi metale preţioase; începerea activității de modernizare a marilor 
cariere de lignit din bazinele miniere ale Olteniei etc; 

2. Restructurarea organizatorică şi managerială, constând în primul rând în 
desprinderea din unităţile miniere a unor activități complementare sau 
chiar de bază şi organizarea acestora ca societăţi comerciale distincte; 

3. Restructurarea personalului din cadrul unităţilor miniere, în special, 
reducerea masivă a acestuia prin folosirea a trei modalități de bază: 
desprinderea unor activităţi şi a personalului aferent şi organizarea acestora 
sub formă de societăți comerciale, corelate cu pensionări anticipate şi 
disponibilizări cu acordarea de plăți compensatorii. Până în decembrie 
1999, aproximativ 85.000 de mineri, dintr-un total de 175.000 au părăsit 
industria minieră. În jur de 70.000 au acceptat plăţile compensatorii pentru 
disponibilizare, iar alți 15.000 au plecat prin pensionare sau pentru că 
activităţile lor de serviciu au fost scoase în afara sistemului minier. 

4. Restrângerea sau sistarea activităţii productive la unele mine cu rezerve 
geologice în epuizare, precum şi cu condiţii geologo-miniere deosebit de 
grele, care aveau costuri de producţie mari şi foarte mari. 


În programele de restructurare a industriei miniere aprobate de guvernele 
României începând cu anul 1998, prin 11 hotărâri de guvern succesive, a fost 
aprobată închiderea definitivă, conservarea şi monitorizarea factorilor de mediu 
post-închidere a 556 de obiective miniere, amplasate pe teritoriul administrativ 

a 28 de județe ale României. Până în prezent au fost închise şi ecologizate peste 
250 de unităţi, urmând ca restul să fie realizate în viitor, funcţie de fondurile ce 
vor fi alocate în acest scop. 

Referindu-ne la baza materială a mineritului din România, la gradul actual de 
cunoaştere al subsolului țării, se poate afirma că România mai are în total peste 
15 miliarde tone rezerve geologice de substanţe minerale utile solide, ceea ce reprezintă 
o potenţială avuţie minieră, dată de valoarea produselor miniere utilizabile după 
extracția şi prelucrarea acestora cu tehnologiile actuale, de câteva sute de miliarde 
de dolari. 

Analizând problema mai în detaliu se poate arăta că România dispune de 
rezerve geologice exploatabile care totalizează: 3 miliarde de tone de lignit şi cărbune 
brun, 1 miliard tone de huilă, 100 milioane tone de minereuri auro-argentifere, 
90 milioane tone de minereuri polimetalifere, 900 milioane tone de minereuri 
cuprifere, 10 miliarde tone de sare. De asemenea, în subsolul ţării se găsesc suficiente 
şi bogate zăcăminte de metale radioactive, metale rare, fier-mangan, bauxită şi o 
mare diversitate de substanțe nemetalifere, precum şi cantităţi foarte mari de roci 
utile şi ornamentale. 

În activitatea de valorificare a zăcămintelor de substanţe minerale utile de pe 
teritoriul românesc, după anul 1989, atât la extracţie, cât şi la preparare s-au folosit 
în continuare metodele de lucru şi tehnologiile clasice puse la punct pentru 
condiţiile din România înainte de anul 1990. În ultimele decenii la exploatarea 
zăcămintelor de cărbuni s-au extins abatajele cu front lung cu susţinere individuală 
şi tăiere mecanizată şi cele dotate cu complexe mecanizate de abataj. După anul 
1990 a fost introdusă în minele din Valea Jiului metoda de exploatare cu front lung 
cu subminare, în diferite variante de lucru, cu rezultate economice superioare față 
de cele obţinute la celelalte metode aplicate în acest bazin carbonifer. Din 
rezultatele obținute până în prezent s-a dovedit că metodele de exploatare cu front 
lung cu subminare asigură, față de cele mai productive metode clasice de 
exploatare aplicate la minele din Valea Jiului, o productivitate a muncii cu 50% 
mai mare şi un consum de materiale şi de lucrări miniere de pregătire cu 
aproximativ 60% mai mic. Exploatarea subterană a zăcămintelor de lignit şi 
cărbune brun s-a realizat în aproape toate unitățile folosind metoda de exploatare 
cu abataje cu fronturi lungi, cu tăiere mecanică a cărbunilor şi susţinerea abatejelor 
cu complexe mecanizate. În exploatarea la zi se aplică metoda de exploatare cu 
transportul sterilului la halde şi metoda de exploatare combinată cu transbordarea 
şi transportul sterilului la halde. Exploatarea cărbunelui brun şi a lignitului prin 
lucrări miniere subterane s-a diminuat în mod continuu în ultimii ani, până la 
închiderea totală a acestora din cauza rezultatelor tehnice şi economice nesatisfăcătoare 
în condiţiile economiei de piață. 

Exploatarea zăcămintelor de minereuri de pe teritoriul României se face în 
cariere şi mine subterane. Cuprul, manganul şi fierul pentru metalurgia României 
sunt produse în cea mai mare parte în cariere. Metoda de exploatare aplicată fără 
excepţie în toate carierele de minereuri din România este metoda de exploatare cu 

transportul rocilor sterile la halde exterioare. În toate carierele se aplică o tehnologie 
de lucru care duce la o productivitate foarte ridicată. Exploatările subterane sunt 
legate în principal de zăcămintele de plumb, zinc, aur şi argint, dar o bună parte din 
zăcămintele noastre de cupru, mangan şi fier s-au exploatat tot prin lucrări miniere 
subterane. Metodele de exploatare aplicate în subteran în puținele mine pe care 
le mai avem sunt cele folosite înainte de 1990. Minereul extras din subteran sau cariere 
este prelucrat în uzine de preparare în care tehnologia de bază este concentrarea prin 
flotaţie la minereurile neferoase, cianurarea — la majoritatea minereurilor aurifere, 
procedee gravitaționale şi combinate — la minereurile nemetalifere. 

În România din cele câteva sute de zăcăminte de minereuri nemetalifere sunt 
extrase aproape 40 sorturi de minerale nemetalifere cu utilizare îndeosebi în 
producţia de ciment, sticlă, porțelan, ceramică fină, ceramică sanitară, faianţă, diferite 
produse refractare, emailuri, vopsele, articole pentru industria chimică, în metalurgic, 
la turnătorii, etc. În România este în continuare bine dezvoltată exploatarea atât pe 
cale uscată, cât şi umedă a zăcămintelor de sare, producția obținută fiind dirijată în 
majoritate spre industria chimică şi consumul casnic. Gipsul este produs în România 
în mai multe cariere arondate marilor fabrici de ciment. Nisipurile caolinoase şi 
cuarțoase, în diferite sorturi, sunt extrase în principal pentru necesitățile industriei 
chimice, farmaceutice, sticlei, metalurgiei şi turnătoriilor, precum şi pentru industria 
materialelor de construcții. Argilele comune şi refractare sunt extrase în mai multe 
regiuni de pe teritoriul României. În ţara noastră există peste 50 de cariere pentru 
marmură, calcare, granite, gresii, conglomerate, brecii, calcite, travertine, tufuri, 
gabrouri, riolite, andezite etc., care sunt extrase, prelucrate şi folosite pentru 
construcții şi placări decorative interioare şi exterioare. 

În prezent, capacităţile de producţie deţinute de România în domeniul minier 
s-au diminuat mult faţă de cele avute la dispoziție înainte de 1990. După 1990 
producţiile de cărbune, minereuri metalifere şi nemetalifere, sare, roci utile etc., au 
scăzut în mod continuu de la un an la altul. De asemenea subliniem faptul că au 
dispărut din statisticile noastre producţiile pentru o serie de minereuri metalifere şi 
nemetalifere. Din cauza condiţiilor de exploatare dificile, a forţei de muncă şi 
a tehnicii de lucru avute la dispoziţie, costurile de producţie din România au fost 
destul de ridicate, atât în cariere, cât şi în subteran. Ca urmare, statul român, în 
calitatea sa de proprietar al zăcămintelor, a susținut producţia minieră prin alocaţii 
bugetare pentru investiții şi prin subvenţii pentru realizarea producției miniere 
propriu-zise. În anul 1997, sub presiunea instituţiilor financiare internaţionale, 
guvernul a iniţiat măsuri mai hotărâte de restructurare a ramurilor industriale, 
în general, şi a ramurii miniere, în special. Cu toate că disponibilizările din anii 
1997-1998 au condus la o diminuare semnificativă a subvenţiilor acordate sectorului 
minier, totuşi, rezultatele acestor acţiuni sunt contestabile pentru că au generat o 
serie de alte probleme noi, cele mai semnificative fiind: regresul brusc al economiei 
regiunilor miniere afectate de restructurarea sectorului; amplificarea problemelor 
sociale în aceste regiuni; accentuarea sărăciei în regiunile miniere, ca urmare 

a lipsei unor programe adecvate de ocupare a forței de muncă; continuarea obţinerii 
de către sectorul minier, în ansamblu, a unor performanţe economico-financiare 
nesatisfăcătoare. 


2.5. TENDINȚE ALE INDUSTRIEI MINIERE 


Astăzi mineritul românesc se desfăşoară în trei sectoare de activitate: exploatarea 
şi valorificarea zăcămintelor de substanţe energetice; exploatarea şi valorificarea 
zăcămintelor de minereuri metalifere; exploatarea şi valorificarea zăcămintelor de 
minereuri nemetalifere şi roci utile. 

În ultimii 25 de ani în toate cele trei sectoare miniere, în unităţile care mai 
funcţionează, nu s-a făcut niciun fel de investiție, dotarea tehnică a rămas la nivelul 
anilor 1980, iar activitatea s-a desfăşurat şi se desfăşoară la cote minime. În prezent, 
capacităţile de producţie deținute de România în domeniul minier s-au diminuat 
mult faţă de cele avute la dispoziție înainte de 1990. Menţionăm faptul că producția 
actuală de substanţe minerale utile reprezintă o cincime din producţia realizată 
anual în România înainte de 1990. 

Pentru viitor România trebuie să-şi concentreze eforturile investiționale în 
domeniul resurselor minerale, în special pentru: punerea în valoare a zăcămintelor 
cu conţinuturi sărace, dar cu volume mari de rezerve, care se pretează la extracția 
în cariere; reprocesarea reziduurilor miniere din haldele de steril şi iazurile de 
decantare cu conţinut de metale; redeschiderea rezervelor care pot fi valorificate 
economic, prin metode subterane de extracţie; redeschiderea minelor care au 
rezerve de minereuri cu elemente însoţitoare rare, care au devenit în actualul 
context tehnico-economic de mare interes economic. 

Statul, potrivit art. 135 din Constituţia României, trebuie să asigure exploatarea 
resurselor naturale, în concordanță cu interesul național, refacerea şi ocrotirea mediului 
înconjurător, precum şi menţinerea echilibrului ecologic, crearea condițiilor necesare 
pentru creşterea calităţii vieţii şi aplicarea politicilor de dezvoltare regională în 
concordanță cu obiectivele naţionale şi cele ale Uniunii Europene. Rezervele 
geologice existente în România la majoritatea substanțelor minerale utile pot 
asigura producţia pentru mai multe decenii, reprezentând o resursă sigură indiferent 
de fluctuațiile piețelor internaționale, care justifică investiţii pentru revigorarea 
activității miniero-metalurgice. România, în actuala conjunctură internaţională, 
trebuie să-şi adapteze industria, inclusiv cea de apărare, la nevoile proprii şi la poziția 
sa geografică. Dacă va exista voință politică şi susținere, mineritul românesc în 
ansamblul său poate fi revigorat. 

Nevoia de combustibili, metale, sare şi valorificarea celorlalte substanțe minerale 
nemetalifere justifică lucrările de investiţii necesare. Fără substanțe minerale utile 

nu poți dispune de suportul material pentru multe ramuri ale economiei naționale şi 
ca urmare nu realizezi producţie. Nerealizând producție nu avem cu ce ieşi pe piaţa 
internațională şi astfel nu contăm în schimburile internaţionale de mărfuri şi servicii. 

Ca acțiuni de viitor de interes general pentru mineritul românesc se impune: 
elaborarea şi aprobarea de către forurile competente la nivel naţional a unei strategii 
a sectorului minier, conform cu necesitățile şi interesele ţării de valorificare a 
zăcămintelor de substanțe minerale utile de care dispune; revigorarea activității 
unităţilor de extragere şi valorificare a rezervelor de substanţe utile, sens în care 
ministerul de resort trebuie să asigure un cadru legislativ şi instituțional adecvat 
pentru funcţionarea sectorului minier, a surselor de finanţare şi a instituţiilor 
responsabile, ca una dintre priorităţile reformei sectorului minier. În acest sens 
trebuie să înainteze spre dezbatere şi aprobare Parlamentului României proiecte 
privind modificarea şi completarea legislaţiei miniere, de mediu, şi alte acte 
legislative şi de reglementare legate de acest domeniu, cât şi înfiinţarea unei entități 
instituţionale care să administreze şi să coordoneze totalitatea activităţilor legate de 
rezervele geologice de resurse minerale, extragerea şi valorificarea acestor resurse în 
baza noii legislații ce urmează a fi elaborată. 

Privind situaţia în ansamblu, asupra exploatării şi valorificării substanţelor 
minerale utile solide, concluzionăm că în noile condiţii economice este necesară 
reconsiderarea poziţiei şi implicării statului român în domeniul minier, în special 
prin îmbunătăţirea capacităţii instituționale, astfel încât accentul să cadă asupra 
rolului de reglementare şi promovare în domeniul minier, simultan cu asigurarea 
unui sistem viabil în care entităţile private să opereze, să asigure finanțarea şi 
managementul. Statul trebuie să-şi valorifice mai bine şi eficient poziția ca proprietar 
al resurselor minerale prin instituirea unui sistem stabil, competent şi echitabil de 
asociere, de taxe şi redevenţe. 

Forurile ştiinţifice şi de dezbatere naţionale şi mondiale privind utilitatea 
viitoare a mineritului au căzut de acord şi acționează cu multă perseverenţă pe 
următoarele direcţii: performanţele industriei miniere din punct de vedere al 
producţiei, al eficienţei, al securității muncii şi al protecţiei mediului vor trebui să 
se dezvolte în mod continuu; trebuie să crească în mod semnificativ nivelul 
investițiilor pentru exploatarea zăcămintelor şi în special a celor situate la mare 
adâncime; activitatea minieră trebuie desfăşurată de asemenea manieră încât să 
afecteze cât mai puţin mediul înconjurător; luarea deciziilor în domeniul mineritului 
trebuie să aibă la bază principiile dezvoltării durabile; progresul industriei miniere 
va trebui să aibă la bază cele mai performante tehnologii existente pe piață; 
tehnologiile viitorului vor trebui să se bazeze şi pe tehnologii neconvenţionale 
(de exemplu, biotehnologiile) capabile să conducă la îmbunătăţirea extracţiilor şi 
diminuarea costurilor totale; industria minieră va căuta în continuare cu multă 
insistență posibilități de îmbunătăţire a performanţelor legate de securitate, sănătate şi 
mediu; sunt necesare eforturi majore pentru dezvoltarea şi susținerea cercetării şi a 
învățământului din domeniul minier, industria minieră va căuta strategii de 
restructurare care să aibă efecte negative minore asupra colectivităţilor umane din 

zonele afectate; pentru a proteja veritabilele moşteniri ale ingeniozităţii şi dibăciei 
umane în exploatarea şi valorificarea bogățiilor pământului, apare necesitatea ca 
anumite locaţii miniere de pe întreg globul pământesc să fie declarate situri care să 


fa 


că parte din patrimoniul mondial. 

Capitolul 3 
ISTORIA METALURGIEI 


IULIAN RIPOŞAN, STELIAN STAN 


3.1. GENEZA METALURGIEI ÎN LUME ȘI PE TERITORIUL 
TARII NOASTRE 


Obţinerea şi utilizarea metalelor şi materialelor metalice datează din timpuri 
foarte îndepărtate, greu de precizat şi diferite de la o zonă a lumii la alta. S-a început 
cu utilizarea metalelor în stare nativă, trecând apoi la obţinerea lor prin topirea 
minereurilor de la suprafaţa solului și a celor ușor accesibile din subsol. 

În mileniul VII î.e.n. începe folosirea aurului şi a cuprului nativ, precum şi 
a fierului meteoritic a căror prelucrare se făcea prin batere la rece, în timp ce în 
mileniul IV î.e.n. se cunoştea în India, Egipt, Asia Mică procesul de reducere a 
minereurilor de cupru şi plumb. În perioada 3500 î.e.n. se puteau obţine temperaturi 
de 1.000-—1.200*C, ceea ce permitea obţinerea bronzului din topirea minereurilor de 
cupru şi staniu (în Mesopotamia, Sumer, apoi în Egipt). Fierul spongios apare în 
mileniul III î.e.n. în Egipt şi Mesopotamia prin reducerea minereului la 800*C. 
Practicarea metalurgiei pe teritoriul țării noastre este datată în perioada 2800-1900 
î.e.n. — cuprul, 1900-1700 î.e.n. — bronzul şi 1150 î.e.n. — fierul (arme şi podoabe 
de fier s-au găsit încă din secolele XII-XI î.e.n., dar provenite din afara teritoriului). 

Prin resursele sale naturale și poziţia geografică, la confluenţa orientului cu 
occidentul, teritoriul actual al României a cunoscut și contribuit din plin la apariția 
şi dezvoltarea metalurgiei, în unele privinţe înaintea multor zone dezvoltate în 
prezent. Se apreciază că în zona care include şi teritoriul țării noastre, prelucrarea 
metalelor aflate în stare nativă a început cu circa un mileniu mai devreme decât în 
zona care cuprinde cea mai mare parte din spațiul european [1-14]. 


3.1.1. METALURGIA METALELOR NEFEROASE 


Metalurgia cuprului a însemnat foarte mult pentru evoluția omenirii la începuturile 
sale. Cu o temperatură de topire la nivel mediu pe scara metalelor cunoscute în prezent 
(1083*C), acesta a fost practic primul metal efectiv utilizat de om pentru nevoile sale 


cotidiene, dincolo de includerea sa, alături de aur, în confecționarea bijuteriilor. Energia 
necesară extracţiei sale era la nivelul celei realizate în cuptoarele deja utilizate în 
domeniul ceramicii suficient de dezvoltată în acea perioadă. Asocierea cuprului cu alte 
metale a contribuit la creşterea valorii sale de întrebuințare, mai ales în ceea ce priveşte 
proprietățile mecanice, precum rezistenţa la rupere şi duritatea, respectiv rezistenţa la 
uzare. Alierea cuprului cu mici cantităţi de arseniu, plumb, stibiu sau staniu, apărută în 
neolitic, a constituit prima activitate metalurgică a omului preistoric. În acest context, 
aliajele Cu-As (de regulă până la 8% As) au apărut în timpul mileniului IV î.e.n., 
practic simultan în Orientul Apropiat și în Europa, putând fi considerate ca materiale 
metalice reprezentative pentru Epoca Bronzului Timpurie. 

Un exemplu este materialul găsit în zona Ocniţa-Vâlcea cu un conţinut relativ 
mare de arseniu (6,7%), fiind produs dintr-un amestec de cupru şi minereu de 
arseniu [15] prin aceleaşi tehnici ca şi cele descoperite în aria Nord-Pontică, Caucaz 
sau Europa Centrală. Alte obiecte din aliaje Cu-As au mai fost găsite la Băile 
Herculane — Caraş Severin (6% As), atribuite culturii Coțofeni (3400-2800 î.e.n.), 
în zona Dunării de Jos (5-10% As), datând din perioada de la sfârșitul Neoliticului 
şi începutul Epocii Bronzului [15]. 

Ca element de aliere a cuprului, staniul acţionează asemănător arseniului, 
mărind duritatea şi rezistenţa şi micşorând temperatura de topire a aliajului metalic 
rezultat. În plus, are avantajul că nu este volatil, putând fi topit împreună cu cuprul, 
crescând controlul asupra compoziţiei chimice şi nu este toxic. Bronzul Cu-Sn, 
foarte utilizat în prezent, datează din cea de-a doua perioadă a Epocii Bronzului 
(Târzie), fiind materialul reprezentativ al acesteia. Au fost găsite astfel de produse 
în sudul României, în lungul Dunării, probabil pe baza materiilor prime aduse de la 
sud de Dunăre. Deși un material cu proprietăţi deosebite, bronzul ca aliaj Cu-Sn s-a 
impus cu greutate, într-un timp îndelungat, atât datorită rarității materiilor prime 
necesare obţinerii lui, cât şi datorită unui anume conservatorism în folosirea pietrei. 
La aceasta trebuie adăugată şi uşurinţa cu care se deteriorau uneltele de bronz, fapt 
neconvenabil în raport cu dificultatea obținerii lor. Ca urmare, de-a lungul epocii 
bronzului, s-au menţinut atât uneltele şi armele de piatră, cât şi cele de bronz. 

Principalele tipuri de unelte şi arme întâlnite în epoca bronzului sunt: toporul, 
secera, pumnalul şi sabia (armele mai numeroase decât uneltele, în majoritatea 
cazurilor). Folosirea toporului de bronz, cu o eficiență sporită față de cel de piatră, 
a îngăduit defrișări masive, ducând la extinderea şi perfecționarea cultivării 
plantelor. Depozitele descoperite la Predeal şi Sinaia atestă folosirea Văii Prahovei 
drept una din căile curente de legătură între Transilvania (zona minieră) și Muntenia 
(zona agricolă) [16]. 

Pământul Daciei era bogat în minereuri. Meşterii daco-geți lucrau aurul, arama 
(cuprul), argintul și fierul. Bogăția în minereuri de cupru a făcut ca metalurgia 
bronzului să înceapă încă din Neoliticul Timpuriu și să joace un rol important în 
difuzarea şi utilizarea acestui metal pe plan european. Mai întâi a fost prelucrată arama 
arsenioasă din filoanele de suprafaţă, cunoscute în Transilvania încă de la sfârșitul 
mileniului V î.e.n. Apogeul metalurgiei bronzului va fi atins în secolul XII î.e.n. 

Reducerea minereului se făcea la locul extracției şi metalul era pus în circulaţie sub 
formă de bare și lingouri. Prelucrarea în continuare se făcea în cadrul unor ateliere 
din aşezări apropiate locului extracţie. 

Conform lucrărilor [1, 6], în zona Banatului, bogată în minereuri, extracția 
metalelor neferoase încă din epoca bronzului este atestată de urmele cuptorului de 
topit minereul de cupru, datând din secolele XVIII-XVII î.e.n., din zona localităţilor 
Dognecea — Ocna de Fier, sugestiv numită „la zguri”. Alte trei cuptoare cu aceeași 
destinaţie au fost descoperite în aceeași zonă. Se adaugă zonele Bocșa și Giurgiova 
(200 de obiecte de bronz într-un depozit) [1, 8]. Producerea și prelucrarea cuprului 
continuă peste ani, la Ciclova (cuptor în 1717), precum şi la Moldova Nouă (Caraş 
Severin), Deva şi Căzănești (Hunedoara), Bălan (Harghita) etc. 

O altă zonă, cu nume sugestiv, este Baia de Aramă (Chalchis), străbătută de 
râul Brebina, unde sciţii şi romanii au deschis multe mine de cupru (aramă). 
Aşezarea a dobândit şi mai multă importanță pe vremea domniilor lui Mircea cel 
Bătrân (atestare din 1391, când au fost aduşi meșteri saşi), Matei Basarab (apogeul) 
şi ulterior Constantin Brâncoveanu [10]. 

În depresiunea Baia Mare, în timpul Neogenului, a avut loc o activitate 
vulcanică intensă, pe fondul căreia s-a dezvoltat un lanţ muntos, rocile eruptive 
având în componenţă minereuri auro-argintifere, precum plumb, zinc, cupru, aur în 
stare liberă şi argint. Primele activităţi miniere în această zonă sunt atestate din 
secolele al II-lea şi al III-lea î.e.n. Actele eliberate de cancelaria regelui Ludovic I 
de Anjou, în 1347 şi 1376, cuprind o serie de privilegii acordate acestor centre 
miniere şi locuitorilor săi de către rege. Baia Sprie (Mons Medius în 1329), în 
apropiere de Baia Mare, a fost unul dintre centrele miniere importante din 
Maramureș, încă din epoca bronzului. Exploatarea aurului și argintului este 
amintită prin anii 1141 la colonizarea sașilor în regiune. 

Metalurgia aurului pe teritoriul României are o tradiție îndelungată. Cele mai 
vechi podoabe de aur au fost descoperite la Moigrad (judeţul Sălaj) şi aparţin 
epocii pietrei, având o vechime de 6.000 de ani. Zăcămintele de aur din România, 
majoritatea situate în „patrulaterul aurului”, adică perimetrul Baia de Criş, Săcărâmb, 
Zlatna şi Baia de Arieş, din Munţii Apuseni, dar şi în Maramureş, au fost exploatate 
de foarte mult timp, de către sciți, agatârşi, daci şi, ulterior, de romani. O ramură 
a grecilor din secolul al VII-lea î.e.n. a venit în zona Munţilor Apuseni, pentru 
exploatarea şi valorificarea organizată a zăcămintelor aurifere. 

În lume, exploatarea aurului aluvionar este atestată în India (3000 î.e.n.), în 
China (1765 î.e.n.), Europa (1400 î.e.n.) şi Peru (1122 î.e.n.). Exploatarea aurului aluvionar 
(Arieş, Mureș, Timiș, Dâmboviţa, Olt) pare să fi constituit principala sursă de aur 
pentru daci. Câteva artefacte dacice rețin atenția, precum kosonii, produşi în Dacia 
spre mijlocul secolului I e.n., şi brățările de aur dacice (Fig. 3.1) [17]. Cercetări 
metalografice arată că aurul din care s-a produs prima serie de kosoni este similar cu 
cel folosit de cetățile pontice (prima jumătate a secolului I î.e.n.), în timp ce aurul 
folosit de daci pentru kosonii din a doua serie, cea fără monogramă, este similar cu 
cel folosit pentru fabricarea brățărilor dacice de aur, fiind aur aluvionar din zona 
Apusenilor. 

Fig. 3.1. Kosoni (monede) şi brățări dacice din aur [17]. 


Analiza chimică a unei „brățări dacice” (5—7 spirale, 682-—1.196 g), produsă 
din aur de cea mai bună calitate în zona Sarmizegetusei Regia, capitala statului dac 
în perioada secolului I î.e.n. — secolul I. e.n., a evidenţiat existența, pe lângă aur, 
a 11% Ag şi 0,9% Cu, diferită deci de aurul natural, ce conține până la 40% Ag 
şi 1,0% Cu. S-a concluzionat că au fost obținute dintr-un amestec de aur natural și 
aur primar din Transilvania [17]. 

Tehnica prelucrării aurului îşi găseşte expresia în creaţii excepţionale, cum este 
coiful de la Poiana Coţofeneşti. Atelierul de bijuterii descoperit la Pecica cuprinde 
tipare, creuzete şi unelte de mare fineţe. 

Recent, în zona Sarmisegetusei a fost descoperită o matriță, confecţionată din 
bronz (8 kg), folosită în antichitate la realizarea tiparelor pentru turnat piese decorative 
din metale preţioase (Fig. 3.2 a) [18]. O comoară antică (10 obiecte de podoabă şi 
bijuterii, majoritatea de bronz, dar şi un topor cu o vechime de peste 2.000 de ani, 
(Fig. 3.2 b) [16] a fost descoperită şi în pădurea de la marginea satului Petreni, aflat pe 
Valea Streiului (Sargeţia Dacică, cunoscută ca fiind „Poteca Dacilor”), râul în care 
regele dac Decebal şi-ar fi ascuns comorile. Trebuie menţionat că tezaurul lui Decebal, 
găsit în malul râului Sargeţia, în urma trădării lui Bacilis, a fost evaluat de Jerome 
Carcopino ca având aproximativ 165 t aur şi 331 t argint [5, 16]. 


A 

Fig. 3.2. Matriţa pentru turnat piese decorative din metale prețioase (a) [18] şi tezaurul de la Petreni — 
Valea Streiului (Sargeţia Dacică) (b) [19]. 


Odată cu ocuparea Daciei de către romani, sunt aduşi mineri pricepuţi din 
Dalmația, Asia Mică şi alte regiuni ale imperiului, care au perfecționat metodele de 
exploatare şi cele de preparare a minereurilor aurifere; în cei 166 ani de stăpânire 
romană, la Roşia-Montană, Bucium, Zlatna, Almaş, Stanija, Ruda şi Caraci s-au 
produs aproximativ 3.000 kg aur curat pe an şi aproape dublu de argint. 

În perioada imediat următoare retragerii romane din Dacia, timp de peste 
100 de ani (272-395 e.n.), producţia de aur a scăzut foarte mult, ajungând doar 
la 100 kg/an. Această activitate începe să se revigoreze la începutul mileniului al 
II-lea e.n. şi să capete o dezvoltare mare în Europa începând cu anul 1320, când 
începe în mod serios exploatarea minelor aurifere din Transilvania. Producția de 
aur, în perioada îndelungată a Evului Mediu (396-1492 e.n.) se apreciază, în 
medie, la cca. 450 kg/an. După anul 1500 începe o dezvoltare susținută a activității 
miniere pentru extragerea aurului — peste 1.000 kg pe an [20]. 

Într-o altă zonă importantă a teritoriului ţării noastre, Dobrogea de astăzi, 
există urme ale unei metalurgii timpurii. În Epoca Bronzului, pe lângă arme, 
podoabe, obiecte de cult se află şi unelte, în tezaurele de aur de la Poarta Albă 
(Constanţa). Începând cu secolele VII-VI î.e.n., grecii întemeiază pe țărmul Mării 


65 


Negre o salbă de colonii, pătrunzând aici influențele scitice. Din a doua epocă a 
fierului au fost descoperite tezaurele de la Agighiol (Tulcea). La Histria se bate 
monedă proprie (prima emisă pe teritoriul României). Cam din anul 400 î.e.n. 
datează, într-un mormânt tumular de la Agighiol (Tulcea), tezaurul care cuprinde 
piese de argint, argint aurit şi aur. În secolul IV î.e.n., Calatis emite monedă de 
argint. În perioada anilor 300-100 î.e.n. s-a generalizat folosirea roții olarului şi a 
metalurgiei fierului [1]. 

Cetățile Calatis, Tomis şi Histria devin în cursul secolelor I-III e.n. cele mai 
însemnate centre de producţie de mărfuri din întreaga Dobroge, cu numeroase 
ateliere metalurgice şi ceramice. La Moşneni, lângă Mangalia, s-a descoperit un 
întreg inventar agricol, datând din epoca romană, metalele utilizate putând proveni 
din minele de la Altân Tepe, de lângă Hamangia, bogate în zona de suprafaţă în 
minereuri de cupru (malahit) şi de fier (magnetita). 


3.1.2. METALURGIA FIERULUI 


N. Ursulescu şi N. Zugravu, în lucrarea [16], prezintă sintetic civilizațiile 
preistorice şi antice pe teritoriul României, aferente Epocii Fierului, distinct în 
prima perioadă (cca 1200/1150 — 450/300 î.e.n. — Hallstatt) şi în cea de-a doua 
perioadă (450/300 î.e.n. — 106/271 e.n. — La Tene). Uneltele de bază, produse din 
fier, precum brăzdarul pentru plug și toporul, se vor generaliza de-abia în a doua 
perioadă a epocii fierului, când acesta va înlocui, în cele din urmă, bronzul, dar şi 
piatra — lucru pe care bronzul nu-l reușise. 

Primul popor care şi-a bazat dezvoltarea pe cunoaşterea fierului a fost cel al 
hitiților din Asia Mică, începând din jurul anului 1400 î.e.n. (apogeul imperiului 
hitit). Pe teritoriul țării noastre metalurgia fierului a putut pătrunde pe mai multe 
căi: (a) Sud-tracică. Mai multe triburi tracice balcanice au întreprins expediţii în 
Asia Mică, de unde au putut prelua metalurgia fierului, răspândind-o apoi şi la 
tracii nord-dunăreni. De asemenea, metalurgia fierului putea să se dezvolte, la tracii 
sud-balcanici, și sub influenta Eladei. (b) Calea nord-vest balcanică şi italică a acţionat 
în vestul ţării. Influențele au pornit de la centrele de metalurgie ilirice, precum și 
de la cele preetrusce (cultura de tip Villanova) şi, apoi, etrusce din nordul Italiei. 
(c) Nord-pontică (sau cimmeriană). Cimmerienii (populaţie indo-europeană din 
ramura nord-iraniană, înrudită cu sciții), localizaţi în nordul Mării Negre, atacau în 
mod deosebit partea estică a Asiei Mici, preluând de aici şi cunoştinţele despre 
metalurgia fierului, pe care le-au răspândit apoi, în raidurile lor războinice, spre 
Europa Central-Estică, deci, şi pe teritoriul ţării noastre. Diferitele căi de pătrundere 
ale metalurgiei fierului au putut fi convergente şi, uneori, chiar sincrone, deşi se pare 
că prima cale le-a precedat pe celelalte. 

Prima perioadă a Epocii Fierului se împarte la rândul ei în trei subperioade, 
respectiv (a) începuturile metalurgiei fierului (1200/1150 — 800 î.e.n.), (b) faza 
mijlocie (800 — 650/600 î.e.n.) şi (c) faza târzie (650/600 — 450/300 î.e.n.). De la 
începuturile metalurgiei fierului, în cele mai multe cazuri, primele piese prelucrate 
din fier nu s-au păstrat, fiind prea mărunte. S-au descoperit însă şi obiecte de fier, 
care le imitau pe cele de bronz, şi se cunosc, de asemenea, obiecte lucrate din ambele 
metale (cuțite şi pumnale cu lame de fier şi mâner de bronz). Cel mai vechi obiect 
integral de fier descoperit până-n prezent pe teritoriul României pare a fi un topor 
de tip celt, din necropola tumulară de la Lăpuș (Maramureș), datând probabil chiar 
de la sfârşitul secolului al XIII-lea î.e.n. [15]. 

Cea de-a doua perioadă a Epocii Fierului (450/300 î.e.n. — 106/271 e.n.) este 
caracterizată pe plan european prin civilizaţia de tip La Tène, numită astfel după o 
aşezare fortificată celtică din Elveţia. În spaţiul geto-dacic, trecerea la cultura de tip 
La Tene se caracterizează, în primul rând, prin intensificarea folosirii obiectelor de 
fier, ca urmare a generalizării metalurgiei fierului. În condiţiile introducerii şi 
generalizării brăzdarului de fier pentru plug, agricultura a redevenit ocupaţia de 
bază, restabilindu-se astfel echilibrul față de creşterea animalelor, care ocupase un 
loc mai important în perioada hallstattiană. Părintele istoriei, Herodot, asimila fierul 
cu nenorocirile pricinuite de războaie, pentru că fierul era utilizat pentru confecționarea 
armelor, dar Pliniu cel Bătrân arată că fierul serveşte atât la părțile bune, cât şi la 
cele rele din viaţa oamenilor [5, 6]. 

Epoca Fierului a început deci atunci când oamenii au învăţat să-l extragă din 
minereuri, prin obţinerea „lupelor” de fier (bucăţi-bulgări de fier amestecat cu 
zgură) în cuptoare primitive, încălzite cu cărbune de lemn, la care s-a adăugat mai 
târziu piatra de var (calcar), cu aerul de combustie suflat de „foalele” din pieleş, 
urma forjarea la cald a „lupelor”, transformându-le în unelte şi arme. Pe actualul 
teritoriu al ţării noastre, Epoca Fierului începe odată cu venirea sciților, în secolele 
VII-IV î.e.n. Mai târziu, celții introduc un meşteșug mai perfecţionat în lucrarea 
fierului, pe care îl învaţă și dacii. Urme de exploatare şi prelucrare a fierului în 
timpul dacilor s-au găsit la Almaşul Mare şi Ghelar. 

Obiectele de fier au început să fie lucrate local, în diferite zone, importante 
fiind descoperirile de bucăţi de zgură de fier de la Susani (jud. Timiş), şi în ateliere 
de reducere a minereului de fier la Baia de Fier (Oltenia), Cernatu de Sus şi 
Sâmpetru (Transilvania) şi la Babadag și Dervent (Dobrogea). 

Importante informaţii despre metalurgia acestor zone oferă lucrarea [1], în urma 
unei documentări bogate. Astfel, la Baia de Fier, Bania până în secolul XVII e.n., 
extragerea şi prelucrarea fierului au început din perioada Hallstatt și au continuat 
până în secolul XVIII e.n. Se face referire la lucrările scriitorului grec Eschyl 
(525 — 456 î.e.n.), care a remarcat faptul că țara sciţilor, adică a unor triburi venite 
pe teritoriul Daciei şi asimilate de autohtoni, se mai numea și „țara mamă” a fierului. 

Tot el semnala faptul că unul dintre cele mai mari centre de obţinere şi prelucrare a 
fierului se afla în munții Paranx (Parâng), în vecinătatea „râului cel violent şi greu 
de trecut” (Olt), cu alte cuvinte în această localitate. 

La Babadag şi Dervent (Ostrov), în Dobrogea, s-au găsit „lupe” de fier, bare 
şi alte obiecte din fier, zgură şi minereu de fier insuficient redus. Pe baza unor 
fragmente ceramice găsite în acelaşi loc, produsele de fier au fost datate în secolele 
X-IX î.e.n. La Cernatu de Sus, într-un bordei din prima jumătate a perioadei 
Hallstatt, s-au găsit urmele unei vetre deschise, zgură de fier, bucăţi de var şi 
diferite obiecte din fier şi bronz. La Sâmpetru, lângă Hunedoara, într-un mormânt 
din aceeași perioadă, a fost găsită o bucată de fier insuficient redus. Din punct de 
vedere chimic, acest material conţinea 60,7% Fe, 1,05% Mn, 0,06% P, precum şi 
oxizi de siliciu, calciu, aluminiu şi alte impurități [1]. 

Extragerea și prelucrarea fierului a predominat în munţii Banatului (începută 
la sfârşitul mileniului H î.e.n.), aici fiind găsite vestigii ale acestei activităţi în diferite 
localități, precum Ocna de Fier, Bocşa, Berzovia, Broşteni, Brebu, Ezeris, Sosdea, 
Fizeș, Ramna s.a. (Fig. 3.3 a) [1]. Numărul localităților de pe teritoriul țării noastre în 
care s-a practicat extragerea și prelucrarea fierului a crescut vertiginos, îndeosebi 
după introducerea procedeului de obținere a fierului prin topirea minereurilor pe 
vetre deschise sau în cuptoare. Vestigii care să ateste această ocupaţie începând cu 
perioada geto-dacică şi continuând până la începutul mileniului II e.n. s-au găsit pe 
întreg teritoriul țării noastre (Fig. 3.3 b) [1]. Figura 3.4 [1] ilustrează evoluția 
producerii obiectelor din materiale feroase, pe parcursul a circa 2.000 de ani, în 
diferite perioade de timp (VII î.e.n — XIII e.n.) şi în diferite locuri. 


Fig. 3.3. Răspândirea localităților de extragere şi prelucrare a fierului pe teritoriul României în 
perioadele Hallstatt şi La Tene (a) şi până la sfarşitul mileniului II e.n. (b) [1]. 


Figurile 3.3 şi 3.4 susţin nu numai continuitatea pe acest teritoriu, dar şi 
preocupările în domeniul metalurgic, care a evoluat la rândul lui din punct de 
vedere tehnic. Fierul extras a fost prelucrat la locul extracției sau în alte locuri, mai 
apropiate sau mai îndepărtate. 


68 


h 


Fig. 3.4. Obiecte din fier produse pe teritoriul țării noastre în perioada secolelor VII î.e.n — XIII e.n.: 
a) Ferigele — 650-450 î.e.n.; b) Grădiştea Muncelului — sec. I î.e.n.; c) Piatra Craivi — sec. I e.n.; 
d) Piatra Roşie — sec. I e.n.; e) Ghelari-Teliuc — sec. I-II e.n.; f) Brateiu — sec. V e.n; 

g) Averești- Vaslui — sec. XI e.n.; h) Șelimbăr — sec. XIII e.n. [1]. 


O parte însemnată a fierului utilizat de către geto-daci provenea din zona 
munților Orăştiei, respectiv a capitalei statului dac. Tehnica dacilor este expresia unei 
dezvoltări originale. Pe lângă minerit şi metalurgie, o importantă dezvoltare cunoaşte 
producerea uneltelor meşteşugăreşti şi agricole (sape, topoare, cleşti, nicovale prismatice, 
sfredele, dornuri, seceri, coase, cosoare, truse chirurgicale etc.). Se consideră că la 
Sarmizegetusa au funcţionat cele mai mari ateliere de extragere şi prelucrare a fierului 
în zona sud-est europeană în epoca La Tene. Unele piese ale atelierelor respective sunt 
specific dacice, printre care piesele masive de fier terminate cu două aripioare îndoite 

în formă de manşon conic, care protejau gura „foalelor”, desfundătoare masive ce 
serveau la curățarea depunerilor de zgură şi a impurităților ş.a. 

În zona transilvăneană a Daciei, celții vor influenţa în mod benefic metalurgia, 
ei intervenind peste o metalurgie autohtonă existentă şi care avea un anumit grad 
de dezvoltare, aducând elemente noi care s-au răspândit pe un teritoriu întins în 
Dacia. Se poate spune că celții au adus un plus de civilizaţie în zona geto-dacică. 

După ocuparea Daciei (106 e.n.), romanii au introdus administraţia proprie, 
concretizată şi într-o nouă organizare metalurgică. La experiența băștinașilor s-a 
adăugat şi cea a altor populaţii aduse din exteriorul teritoriului, pentru a lucra în 
mine și la extragerea metalelor, ca oameni liberi sau sclavi. A rezultat o intensificare 
a exploatării minelor metalifere şi a activităţilor metalurgice. Terminologia minieră 
reflectă şi ea vechile tradiţii daco-romane ale acestei îndeletniciri, fiind în cea mai 
mare parte, de origine latină. Aşa sunt, de pildă, vechii termeni ai documentelor 
noastre medievale: faur, derivă din faber; fierul, pe care aceşti meşteri, făurari sau 
fierari, îl prelucrau, provine din ferrum; cuptorul de redus minereul din coctorium; 
cărbune din carbo-carbonis; zgura din scoria; „foalele” de la foles etc. Au fost 
efectuate studii specifice referitoare la tehnicile metalurgice, depozitele de obiecte 
de fier sau atelierele de făurărie, prezentate în lucrările semnate de I.H. Crişan, 
I. Berciu, I. Glodariu, Şt. Olteanu, N. Maghiar, E. laroslavschi [5,6]. 

În sistem, au apărut conductores ferrariarum, administratorii, ce organizau 
întreaga activitate, dar și colegiile, organizări ale oamenilor liberi ce lucrau în acest 
domeniu, germeni ai breslelor de meşteşugari de mai târziu. Schola fabrorum 
reprezinta școala de fierărie, organizată concomitent cu colegiul, cu o mare contribuţie 
la dezvoltarea domeniului. Interesaţi de mineritul și metalurgia pe aceste teritorii, 
romanii s-au concentrat asupra zonelor metalifere din Transilvania şi Banat, apreciate 
ca fiind „inepuizabile” în acea perioadă. 

Descoperiri recente în zona Medieşu Aurit-Şuculeu au evidenţiat existenţa 
a 52 de cuptoare de redus minereul de fier, dar analizele geomagnetice au arătat că 
există alte câteva sute de cuptoare, încă nedecopertate, cu o funcționare certă în 
perioada secolelor II-III e.n., fiind asociate unui mare număr de cuptoare pentru 
ceramică. Rezultă deci că această zonă a jucat un rol foarte important în viața 
dacilor liberi, fiind un unicat în Europa Centrală [21]. 

Metalurgia fierului a cunoscut o amploare destul de mare şi în Schytia Minor, 
respectiv în Dobrogea romană, fiind identificate aici urme ale unor cuptoare de 
redus minereu de fier săpate în stâncă la Teliţa [22]. 

Extragerea fierului din mine a evoluat, atât în lume, cât şi pe teritoriul României, 
în paralel cu dezvoltarea sistemelor conexe şi în special a celor ce asigurau 
introducerea aerului (oxigenului), precum şi al calităţii combustibilului ce participa 
la asigurarea energiei necesare. Din acest punct de vedere pot fi identificate două 
perioade principale, şi anume utilizarea: (a) vetrelor deschise și a cuptoarelor 
pentru reducerea minereului de fier şi (b) a furnalelor. 

3.2. VETRE DESCHISE ȘI CUPTOARE PENTRU 
REDUCEREA MINEREULUI DE FIER 


Începutul topirii minereurilor metalifere s-a bazat pe utilizarea vetrelor deschise 
(Fig. 3.5 a) [1]. Se aprindea un strat de mangal (cărbune de lemn) la baza vetrei, după 
care se adăugau straturi alternative de minereu, mangal şi var nestins (fondant). Pentru 
ardere, se insufla aer, cu ajutorul „foalelor”, acţionate manual. Topindu-se, de regulă 
după multe ore, fierul se scurgea la baza vetrei, în timp ce zgura, mai uşoară, rămânea 
la suprafață. După răcire, se evacuau materialele rezultate, respectiv bulgării de fier 
(ce înglobau şi zgura), sub denumirea de „lupe”, şi restul de materiale, incluzând cea 
mai mare parte din zgură. „Lupele” erau reîncălzite şi supuse unor prelucrări prin 
batere, în urma cărora se îndepărta zgura şi se obțineau obiectele metalice dorite. 
Regimul termic limitat din cuptor, ca şi condiţiile limitate de carburare a fierului făceau 
ca în final să rezulte un produs feros cu conţinut scăzut de carbon, încadrabil în 
categoria oţelului, deformabil, dar cu rezistența limitată. 


Fig. 3.5. Sisteme de reducere a minereurilor de fier în cursul timpului, cu vatră deschisă (a) şi în 
cuptoare (b...... f): b) Doboşeni, sec. II-I î.e.n; c) Șercaia, sec. I e.n.; d) Fizeș, sec. IV e.n.; 
e) Ghelari, sec. IX-X e.n.; f) reprezentativ pentru sec. XVI e.n. [1]. 

Spre sfârşitul perioadei Hallstatt, vetrele deschise au fost înlocuite de cuptoare 
metalurgice, un pas deosebit de important în extragerea fierului: efectuarea arderii 
într-un spaţiu închis şi insuflarea aerului pe la partea de jos a încărcăturii (şi nu pe 
la partea de sus, ca la vetrele deschise). A crescut astfel temperatura în zona de 
reducere a minereului de fier, cu o serie de avantaje notabile: creşterea procentului 
de scoatere a fierului din minereu, scăderea duratei şarjei și creşterea conţinutului 
de carbon dizolvat în fier, cu alte cuvinte, obţinerea a ceea ce astăzi se numeşte 
oţel. În ţările europene, trecerea de la vetrele deschise la cuptoarele verticale a avut 
loc la tranziţia de la prima perioadă a fierului (Hallstatt) la cea de-a doua perioadă 
(La Tene), respectiv la sfârşitul mileniului I î.e.n. 

Reprezentative sunt cuptoarele găsite şi reconstruite la Doboşeni — Miercurea 
Ciuc (Fig. 3.5 b, secolele II-I î.e.n.) şi la Şercaia-Făgăraş (Fig. 3.5 c, secolul I e.n.) [1]. 
Cuptorul de la Doboşeni (tronconic, 80-90 cm baza) a fost zidit în panta unui deal, 
în direcţia curenților de aer, ceea ce a îmbunătățit tirajul gazelor de ardere. 
Dispunând de o uşă de descărcare, prin care se evacua zgura şi se extrageau 
„lupele” de fier, se evita distrugerea/reconstrucţia cuptorului după fiecare sarjă. 
Cuptorul de la Șercaia, cu diametrul la bază de 55 cm, avea numai un orificiu 
pentru fixarea „foalelor”. Absența celui de al doilea orificiu sau a unei uşi, arată că 
el se demola după fiecare sarjă, chiar dacă a fost realizat mai târziu. „Lupa” găsită 
în cuptor era de forma unui disc oval (38 şi respectiv 27 cm diametru). 

Zona Munţilor Orăştiei a cuprins mai multe centre de extracţie şi prelucrare 
a fierului, precum cele de la Sarmizegetusa (8 cuptoare, reducere minereu de fier 
şi încălzire a „lupelor” pentru forjare), Grădiştea Muncelului, Dosul Vârtoapelor, 
Valea Tâmpului („lupe” 35-45 cm diametru, 40 kg fiecare), Căprăreaţa („lupe” de 
9-11 kg fiecare, cantitate mare) etc., ce au continuat și în perioada romană [1]. 
Cuptoare de tipul şi mărimea celor de la Doboşeni şi Șercaia au fost folosite și în 
timpul ocupaţiei romane, în timpul migraţiei popoarelor pe actualul teritoriu al ţării 
noastre ca şi mai târziu. Vestigii (cuptoare de redus minereu de fier, „lupe de fier” 
şi zgură) care să ateste practicarea metalurgiei în secolele II-III e.n. s-au găsit şi în 
alte zone metalifere din Ardeal (Ghelari-Teliuc, Hunedoara), precum şi în zona 
Bocşa-Reşiţa, Ocna de Fier şi Dognecea, Berzovia, Şoşdea, Fizeș ş.a. 

Cuptorul din Figura 3.5 d provine din secolul IV e.n. (Fizeș — Caraș Severin), 
fiind dotat cu o uşă de descărcare (element de performanţă), ceea ce înseamnă că pe 
teritoriul Daciei acest tip de cuptoare a fost folosit atât înainte, cât şi după plecarea 
administrației romane. Tehnlogia de obţinere şi prelucrare a fierului pe teritoriul 
Daciei nu s-a schimbat radical în timpul ocupației romane, beneficiindu-se însă de 
organizarea superioară a activităţilor de minerit şi metalurgie, prin înfiinţarea unor 
de şcoli şi „colegii” de fierărie, inclusiv a altor „colegii”, ca şi prin introducerea 
contractelor de muncă. În pofida dificultăţilor create de popoarele migratoare, pe 
teritoriul țării noastre extragerea și prelucrarea fierului n-a încetat, iar tehnologia 
folosită a fost aceeași ca şi în perioada geto-dacică. Mărturii stau atât obiectele de 
fier produse (Fig. 3.4), cât şi cuptoarele de redus minereul de fier (Fig. 3.5). 

Spre sfârşitul mileniului I e.n., apar cuptoare metalurgice mai mari, precum 
cel de la Ghelar, din secolele IX-X e.n. (Fig. 3.5 e). Cu o înălțime de 1,60 m, acest 
cuptor a fost construit în panta unui deal stâncos, fiind prevăzut și cu o platformă 
de încărcare. Insuflarea aerului a fost realizată cu ajutorul „foalelor” acţionate 
manual, în timp ce poziţionarea sa în pantă, ajuta tirajul. De remarcat și capacul de 
piatră, util controlului regimului termic. 

Introducerea „foalelor” cu acţionare hidraulică (forţa apei) pentru insuflarea 
aerului de combustie, considerată a fi cea mai importantă realizare tehnică a 
metalurgiei medievale, a marcat trecerea la cuptoarele mai mari şi mai performante. 
Lucru posibil datorită extinderii arderii într-un spaţiu mai mare, ceea ce a permis 
mărirea dimensiunilor cuptorului și, ca atare şi a volumului încărcăturii. A crescut 
atât productivitatea, cât şi temperatura în interior, favorizând micşorarea conținutului 
de fier rămas în zgură și intensificarea carburării fierului. A rezultat însă o erodare 
mai mare a căptuşelii cuptorului, impunând trecerea de la cea de piatră şi argilă 
la cea constituită din cărămizi refractare. Figura 3.5 f ilustrează un cuptor pentru 
reducerea minereului de fier folosit în spaţiul european începând cu secolul XVI e.n., 
cu o înălțime de cca 5 m şi raportul înălțime-diametru supraunitar. S-a putut obţine 
însă oţel (aliaj din sistemul Fe-C) direct din minereu, prin aducerea fierului la un 
conţinut mai ridicat de carbon (mai dur şi rezistent) sau chiar la fontă (material cu 
conținut ridicat de carbon). Datorită conţinutului mare de carbon, fonta este un 
material fragil, fiind considerat la început ca un rebut al extragerii fierului, primind 
denumirea de pig iron, adică „fier porcesc”, denumire utilizată şi astăzi, inclusiv în 
standardele internaţionale. Marea cantitate de fontă produsă a devenit însă foarte 
atractivă, mai ales după descoperirea procedeelor de transformare a acesteia în oţeluri 
cu conţinuturi diferite și controlate de carbon, situație existentă în metalurgia feroasă. 

Cum utilizarea „foalelor” acţionate de apă presupune atât existenţa unor râuri, 
cât şi a unor căderi de apă suficiente pentru acționarea acestora, extragerea fierului 
a migrat spre zone deluros-montane. În plus, aici exista și lemnul utilizat ca sursă 
de energie. Realizări importante în această perioadă s-au înregistrat la Baia de Fier, 
amintită şi ca loc cunoscut de extragere a fierului încă din perioada Hallstatt 
(mileniul I î.e.n.) [10]. Aceasta a durat până pe la mijlocul secolului XVIII, când o 
parte din specialiştii în minerit şi metalurgie de aici s-au deplasat în Banatul 
montan, în special în Munţii Dognecei, contribuind la dezvoltarea metalurgiei 
feroase pe acele meleaguri. 

Extragerea fierului a rămas însă importantă în perioada feudalismului dezvoltat şi 
în zonele colinare şi de șes, în cuptoare de tip dacic, datorită existenţei minereului de 
fier şi în aceste zone. Sunt semnalate astfel de cuptoare la Bârlad (secolele XI-XII e.n.) 
şi Hlincea — laşi (secolele XIII-XIV e.n.), care dovedesc că pe teritoriul României, 
în zonele de deal şi de câmpie, extragerea fierului din minereu s-a practicat, fără 
modificări esențiale, din perioada dacică şi până în perioada feudalismului dezvoltat. 
O serie de documente oferă informaţii bogate, dar incomplete, asupra metalurgiei și 
prelucrării fierului în această perioadă (Tabelul 3.1) [1]. 

Tabelul 3.1 
Extragerea şi prelucrarea fierului pe teritoriul țării noastre [sec. X-XVII e.n.] [1] 


Timp Atestare Informaţii 

Sec. XIII-XIV en. | Hlincea — Iași Cuptor reducere minereu de fier, rotund, zidit 
Moldova cu piatră şi argilă. 

Sec. XI-XII e.n. | Bârlad — Moldova Cuptoare reducere minereu de fier 

1358 Secoş — Banat Documente scrise 

1437 Ciclova — Banat Documente scrise 

1447-1449 Petru Voievod Act donaţie la Baia, pentru mori, inclusiv sfărâmare 
Moldova minereuri 

1495 Vlad Călugărul Aprovizionare cu fier din Moldova, în locul celui 
Țara Românească din Transilvania 

1457-1504 Cronicari Nesri şi Calitatea tunurilor turnate în Moldova în timpul 

1527-1538 M. Bielski domnitorilor Ştefan cel Mare şi Petru Rareş 

1583-1585 Petru Cercel Ţevi de tun turnate cu ornamente artistice 
Țara Românească 

1409 Sigismund de Luxemburg | Se donează Castelul Hunedoara şi domeniile sale, 
Hunedoara incluzând mine de fier. 

1493 Document Hunedoara Menţionarea „Orașului Hunedoara, sate Valahice 

(româneşti) și mine de fier în Hunedoara”. 

1509 Donaţie Conte George Loc pe valea Govăjdia, „pentru a deschide un nou 
de Brandenburg atelier de extragere şi prelucrare a fierului”. 

1516 Proprietate G. de 3 fierării, printre care şi cea de la Nădrab 
Brandenburg (2 cuptoare reducere minereu de fier, cuptor încălzire, 
Hunedoara ciocan forjare), au funcționat până în anul 1872. 

1552 Bocşa — Banat Documente scrise 

1594 Dognecea; Ocna de Fier | Documente scrise 


< 1681 (<1509) 


Atelier Plosca Hunedoara 


Govăjdia — 2 cuptoare reducere, cuptor încălzire; 
funcționare până în 1871. 


1544 Atelier Topliţa Hunedoara | Valea Cernei: 2 cuptoare reducere, cuptor încălzire, 
ciocan forjare; 1781: furnal + vetre afinare fontă. 
1674 Atelier Baia Nouă Valea Cernei: cuptoare reducere, cuptor minereu de fier, 
Hunedoara înlocuite cu vetre afinare fontă după 1781. 
1674 Atelier Limpert Vechi Confluenţa pâraielor Nădrab şi Limpert 
Hunedoara 
1674 Munţii Poiana Ruscă 3 ateliere: proprietari Mihail, Petru, Avram Barcsay 
1674 Baia Cerna 1 atelier în proprietatea Principelui Transilvaniei 
1675 Atelier Limpertul Nou În amonte de cel vechi, în funcțiune. 
<1685 Atelierul Zlaşti Pârâul Zlaști: 2 vetre, obținerea „lupelor” de fier; 
funcționează până în 1933, fiind cel mai longeviv. 
>1600 Ateliere prelucrare a fierului la: Sibişel, Birtin, 
Hălmagiu, Vaşcău, Lăpuş, Rimetea, Ciuc. ş.a. 
1703 Oraviţa — Banat Documente scrise 
1716 Dimitrie Cantemir Bulgări de fier pe malul unui râu, „care trebuie însă 
Moldova topit în foc” (era deci vorba de minereu de fier). 
1772 Minele Ghelari (Hunedoara) aprovizionează cu 


minereu de fier 13 ateliere de reducere, din care 
5 aparţineau Domeniilor Castelului Hunedoara. 

Începând cu secolele XI-XII e.n. se remarcă o frecvență mai scăzută a activităţii 
metalurgice în partea de sud a teritoriului țării noastre, respectiv Muntenia- 
Oltenia-Dobrogea, ca urmare a resurselor limitate de minereu de fier. Mai târziu 
acest lucru se va manifesta şi în Moldova. Zonele Transilvaniei şi ale Banatului, 
dispunând de importante resurse de minereu de fier şi combustibil (lemn şi mai 
târziu cărbune), rămânând cu activitate notabilă pe toată durata cunoscută a 
metalurgiei fierului, respectiv de la sfârșitul mileniului II î.e.n şi până în zilele 
noastre. Astfel, Tabelul 3.1 evidenţiază o activitate metalurgică deosebită în zona 
Munţilor Poiana Ruscă, respectiv Hunedoara și în Banatul montan. Principalele 
surse de minereu de fier au fost asigurate de zonele montane Poiana Ruscă 
(cele mai mari resurse de minereu de fier, la Ghelari şi Teliuc, explotate fără 
întrerupere de la sfârşitul mileniului I î.e.n. şi până la mijlocul secolului XX e.n.), 
Harghita și Ciucului în Transilvania şi respectiv Dognecea și Anina în Banat. 
Zone de mai mică importanţă au fost şi Baia de Fier, Birtin, Halmagiu, Vaşcău, 
Baia-Fălticeni, Iacobeni, Rimetea, în Transilvania, Oltenia şi Moldova. 


3.3. EXTRACȚIA FIERULUI ÎN FURNALE (SECOLELE XVIII — XXI E.N.) 


După introducerea procedeului de obținere a fontei în furnale şi transformarea 
acesteia în oţel, cuptoarele de reducere a minereului de fier au fost abandonate, 
în favoarea furnalelor. Acest lucru a fost posibil şi susținut prin folosirea energiei 
produsă de apa în cădere. Pe teritoriul țării noastre, această situaţie a avut loc la 
începutul secolului XVIII e.n. și a început în zona montană a Banatului, ce asigura 
cele trei condiţii simultane necesare: minereuri metalifere (Fe), păduri, îndeosebi de 
fag, pentru confecţionarea mangalului (combustibil) şi ape curgătoare cu diferenţe de 
nivel suficiente pentru acționările hidraulice (alimentare cu aer). 

Tabelul 3.2 şi Figura 3.6 ilustrează primele centre ale metalurgiei feroase în 
care s-a făcut trecerea de la cuptoarele de redus minereu de fier la furnale, agregate 
metalurgice la care fierul este extras sub formă de fontă, aliaj din sistemul Fe-C-Si- 
Mn-P-S-Xi, cu conţinut ridicat de carbon (peste 3,5%C). În afara acestora, au fost 
realizate multe alte furnale, în multe localităţi, cu o largă distribuire pe teritoriul 
țării noastre (Tabelul 3.3) [1]. Astfel, în perioada 1718-1884, au fost realizate circa 
60 de furnale în 45 de localități. Volumul util al acestor furnale şi, ca urmare, 
producţia de fontă lichidă, a crescut progresiv, de la circa 7 m”, la primele furnale 
de la Oraviţa, Bocșa, Dognecea, Topliţa, la 10 — 50 m? în perioada 1800-1850, 
la peste 80 m? după 1850, culminând cu peste 350 m” cel de la Călan, în 1871. 

Tabelul 3.2 
Primele furnale pentru extragerea fierului ca fontă pe teritoriul țării noastre [1] 


Perioada Localitatea Caracteristici 
1718 Oraviţa Nu există informaţii, dar se presupune că a fost similar celor 
Banat europene, mici, de la începutul secolului XVIII e.n. 
Valea Bârzavei, Munţii Dognecei;, 7 m? volum util; reconstruit 
Bocsi în 1869, la 83 m°? (5.000 t fontă/an). Afinarea fontei pe vetre 
1719 Banat deschise, laminare, turnătorie, forjă, prelucrări prin aşchiere. Diferite 
produse, inclusiv opere de artă turnate din fontă. Furnalele se 
închid la începutul secolului XX, dar restul secțiilor funcționează. 
Pe valea unui pârâu, 2 furnale mici, înlocuite în 1856 de altele de 
47 m°, cu 4.000 t fontă/an. Vetre deschise pentru afinare, pudlaj, 
Dognecea 90 ga sa : RE e : 
1722 cuptoare încălzire, forjă. Concomitent activități de extragere şi 
Banat : a A DEA z 
prelucrare a cuprului. Activitățile în ambele domenii încetează la 
începutul secolului XX. 
Pârâul Cerna, volum 7 m’. Reconstruit în 1805 la 11 m? (2.400 t 
fontă/an), scos din funcțiune în anul 1837 (incendiu). Vetre afinare 
1781 Toplița şi forjă. Atelierul Baia Nouă: primul din zona Hunedoarei în care 
Hunedoara oţelul s-a obținut din afinarea fontei şi nu direct din reducerea 
minereului de fier. Fontele de afinare utilizate la Toplița, Teliucul 
Superior, Limpert, Nădrab, Sibişel, Cugir. 
Confluența pâraielor Nădrab şi Runc. Cu unele întreruperi, funcţionează 
până în 1924. Până în 1820, volum util 20 m°, producţie 640 t/an; 
1813 Govăjdia în 1837: 26,5 m?; în 1850: peste 8.000 t/an; în 1905: 9.000 t/an. În 
Hunedoara anul 1840 se introduce un preîncălzitor de aer Calder, ce a redus 
semnificativ consumul de mangal (1.050 kg/t fontă, cel mai mic pe 
teritoriul României, la mijlocul secolului XIX). 


Fonta lichidă obținută era apoi supusă unor tratamente metalurgice, îndeosebi 
de afinare (oxidare), dar şi desulfurare, rafinare etc., pentru îndepărtarea excesului 
de elemente ce însoțesc fierul, rezultând astfel oţelul, cu conținuturi mai mici pentru 
unele elemente din compoziţie, precum C < 1,0%, P < 0,05%, S < 0,05%, gaze şi 
impurități. În acest scop, furnalelor le-a fost adăugat un atelier de afinare (oxidare) 
a fontei lichide, constând la început din cuptoare cu vatră deschisă. Transformarea 
fontei în oţel avea loc la locul extragerii fierului sub formă de fontă de primă 
fuziune sau, în alte zone, prin retopirea acesteia. 

Produsul feros astfel prelucrat (oţelul) era procesat prin deformare plastică 
(forjare, laminare etc.) fie la fața locului, fie în alte centre, dotate cu utilaje pentru 
încălzirea semifabricatelor și cu utilaje specifice operațiilor de deformare. Toate 
aceste utilaje erau acţionate hidraulic, prin forța apei. Cu alte cuvinte, condiția 
existenţei în zonă a minereului de fier nu mai era suficientă, aceasta trebuind să fie 
asociată celei favorabile acţionărilor hidraulice, cea din urmă primând. Abia 
apariţia acţionărilor cu motoare cu abur şi, mai târziu, electrice a permis eliminarea 
dependenţei de cursurile de apă adecvate, dar condiţia utilizării apei pentru răciri 
intense a rămas. 

Tabelul 3.3 


Fig. 3.6. Furnale în prima perioadă de construire: a) Bocşa, 1725; b) Topliţa, 1787; 
c) Govăjdie-Hunedoara, 1813. 


Furnale pe teritoriul țării noastre în secolele XVIII-XIX e.n. [1] 


Anul intrării 


Anul intrării 


Anul intrării 


Loc B funopiurig Nr. |Loc TE funcțiune Nr. |Loc > funcțiune Nr. 
a primului a primului a primului 
furnal furnal furnal 
Oravița |1718 2 |Bodvai [1831 į [aduro 1858* 1 
t Strâmbu 
Bocsa | i719 2  [Vaşcãu [1833 1 | Stulpicani 1858* 1 
Montană 
Luncani 1720 1 Petroasa 1843 1 Certeze 1858 1 
Dognecea |1722 2 [Dema [i844 1 | Anina 1858 3 
Nouă 
Moldova | 1728 2 [Nădrag |1846 2 | Borşa 1866* 2 
Nouă 
Sasca 1746 2 |Restrata | asr» 1 OM e [1866 1 
de Jos Humorului 
Topliţa 1750 1 Zimbru 1854 1 Oarța de Sus | 1867* 1 
Reşiţa 1771 2 Covasna | 1854 1 Briheni 1867* 1 
Lăpuş 1780* 1 Filia 1854 1 Rimetea 1867 2 
Iacobeni 1781 3 Moneasa |1854 1 Dolha 1868* 1 
Govăjdia 1813 1 Gladna 1855 1 Bucşoaia 1868 1 
Limpert 1820* 1 Căvăran 1856* 1 Bocşani 1869* 1 
Rusca iza 2 | Lueta 1856 1 |Călan 1871 1 
Montană 
Rușchița 1824 4 Rohia 1856 1 Rodna 1872* 1 
Vlăhița 1825 1 Lozna 1857 1 Hunedoara 1884 1 


* număr furnale în funcțiune, în anul respectiv. 


Fonta lichidă produsă de furnal era procesată şi direct prin turnarea în forme 
(tipare) din materiale ceramice, rezistente termo-chimic, chiar înainte să se descopere 
procedeele de transformare a acestei fonte în oţel. Ca urmare, pe lângă multe 

furnale au funcționat și turnătorii de fontă. Atunci când s-a ajuns ca producția 
furnalelor să exceadă capacitatea turnătoriilor de utilizare directă a fontei primare 
lichide, turnătoriile şi-au construit propriile cuptoare de topire a fontei, care asigurau 
o producţie mai controlată cantitativ şi, sigur, de calitate superioară (chimic şi 
uniformitate chimică, grad de puritate etc.). Este vorba de cuptoare tip „cubilou”, 
care într-o primă fază reproduceau furnalul la scară redusă, bazându-se deci tot pe 
reducerea minereului de fier. Cum era greu de menținut în activitate (se solidificau), 
a rămas doar construcţia şi modul de realizare a energiei (tot arderea în interior a unui 
combustibil solid, cu aerul insuflat), în timp ce încărcătura metalică includea fonta 
de furnal (nouă, de primă fuziune) şi deşeuri feroase, îndeosebi de fontă. A fost, de 
exemplu, situația de la Govăjdia, unde în 1839 a fost construit, pe lângă furnal, şi 
un cubilou, cu înălțimea de 2,85 m, dezvoltat ulterior. Trebuie remarcat faptul că 
acest cubilou a apărut aici la un timp relativ scurt după inventarea sa (1784), şi 
respectiv utilizarea efectivă în turnătoriile europene (după 1800). 

Creşterea volumului util şi a producției furnalelor în cea de-a doua jumătate a 
secolului XIX a condus la reducerea treptată a numărului localităţilor cu activităţi 
metalurgice notabile în extragerea fierului din minereu. Dintre cele mai importante, 
Hunedoara, Reşiţa, Nădrag, Călan şi Vlăhița, toate din partea de vest a teritoriului 
țării noastre. Evoluţia acestor importanți producători din metalurgia feroasă va fi 
prezentată individual. În schimb, s-a menţinut și chiar a crescut numărul prelucrătorilor 
de materiale metalice feroase, fontă şi oţel, pe diferite căi, respectiv, prin turnarea 
în piese, forjarea, laminarea, extruziunea, matriţarea. 


3.4. ZONE METALURGICE REPREZENTATIVE 
PE TERITORIUL ȚĂRII NOASTRE 


Au fost luate în considerare principalele centre ale metalurgiei feroase şi 
neferoase, unde s-au dezvoltat combinate şi uzine metalurgice, uzine mecano- 
metalurgice, ca şi centre importante cu activitate metalurgică. Evoluţia acestora a 
fost urmărită începând cu momentul remarcării lor ca producător industrial şi 
trecând prin diferitele perioade istorice și anume: până la finalizarea Primului 
Război Mondial, respectiv crearea României Mari; perioada între cele două 
războaie mondiale; de la naţionalizarea din 1948 şi până la 1989; după 1989, 
respectiv după crearea societăţilor comerciale, incluzând privatizarea. Pentru 
concentrarea informaţiilor, fiecare producător şi furnizor important de produse 
metalurgice, în fază primară sau prelucrate (parţial sau total), a fost urmărit de la 
înființare şi până în prezent. Sunt evidenţiate doar unităţile de importanță 
metalurgică considerate a fi reprezentative, multe altele fiind semnalate în spaţiul 
geografic considerat, de importanţă locală sau naţională. 

3.4.1. METALURGIA FEROASĂ 


3.4.1.1. Munţii Banatului — Reşiţa 


Reorganizarea exploatărilor miniere şi metalurgice a constituit o prioritate 
economică în zona Banatului, imediat după ce imperiul austro-ungar preia această 
zonă de la turci (pacea de la Pasarovitz, 1718). S-a început cu colonizarea cu 
lucrători germani renumiţi în aceste domenii. În 1719 la Bocşa a fost construit 
primul cuptor înalt care folosea drept combustibil cărbuni de lemn, urmat în 1722 
de-al doilea. Pentru topirea minereurilor de cupru a fost construit un cuptor înalt în 
1718 la Oraviţa şi în 1723 unul la Dognecea. Au fost construite furnale în diferite 
localităţi din zona Banatului, cu o lungă funcţionare (Fig. 3.7) [23]. 


Fig. 3.7. Aspecte ale furnalelor din Bocşa (a), Dognecea (b) şi Anina (c) la 1860 [23]. 


Hotărârea de a extinde producția la Bocşa nu a putut fi pusă în practică, 
deoarece pădurile din jurul Bocşei erau complet distruse, iar căderea de apă a râului 
Bârzava era aici prea mică pentru a permite acţionarea roţilor hidraulice în mod 
corespunzător. În aceste condiţii s-a hotărât să se construiască altă uzină metalurgică 
la Reşiţa. Au fost ridicate aici două furnale (cu tehnologia de la Bocşa), patru 
ateliere de forjă cu cuptoarele respective de încălzire şi două şoproane pentru 
depozitarea minereului, cărbunilor şi a materialelor finite. Toate aceste construcții 
au fost finalizate în anul 1771, lucrând în subordonarea Bocșei la început. Urmează 
însă o dezvoltare proprie, ce a continuat (Tabelul 3.4) [24-31] în paralel cu 
activitatea altor centre metalurgice din zonă (Fig. 3.7) [23]. 

Producţia în primii ani ai uzinei din Reşiţa era diversă, fiind cunoscută 
furnizarea ghiulelelor de tun (lui Napoleon şi curţii regale din Neapole), a barelor 
de oţel, a uneltelor şi a altor obiecte utile. Producția de fontă creşte continuu în 
prima parte a funcţionării uzinei, astfel că în anul 1815 a fost de circa 8 ori mai 
mare decât în 1778, deşi volumul util al furnalelor nu s-a schimbat. 

O parte din producţie a fost furnizată, spre prelucrare, altor centre metalurgice 
din apropiere, precum Bocșa, Ciclova, Rusca şi Văliug. Introducerea cuptoarelor de 
pudlaj, în locul vetrelor de afinare (mai puţin productive şi mai costisitoare) a condus şi 
la înlocuirea mangalului, din ce în ce mai deficitar şi mai scump, cu cărbune natural, 
disponibil în vecinătate (Doman, Secu, Anina). Au fost nu numai avantaje economice, 
dar şi în ceea ce priveşte creşterea productivităţii şi a calității oțelului. 

Tabelul 3.4 
Evoluţia industriei metalurgice la Reşiţa [1769-2000] 


Perioada Informaţii 

1769 Începerea lucrărilor pentru Uzina Metalurgică Reşiţa. 

1771-82 | Două furnale (1771) şi al treilea (1782, înlocuind unul vechi) la Reşiţa. 

1816 Construcţia celui de-al treilea furnal. 

1846 Aplicarea la Reşiţa, pentru prima dată în România, a procedeului laminării. 
1850-01 | Un nou furnal, modernizarea atelierelor siderurgice, prima şină de cale ferată. 
1854 Concesionarea Uzinelor Reşiţa societăţii de cale ferată STEG (international). 
1857 Începerea lucrărilor de modernizare a uzinelor. 

1861 Punerea în funcţiune a 3 furnale înalte, pe cărbune de lemn (mangal). 

1862 Se construieşte prima locomotivă Tender STEG cu 10 roți cuplate. 

1864 Punerea în funcțiune a cuptoarelor de cocsificare a cărbunilor. 

1868 Punerea în funcțiune a primelor convertizoare Bessemer. 

1870 Laminorul pentru fabricarea bandajelor pentru roți de vagoane şi locomotive. 
1876 Se aplica procedeul Siemens Martin pentru fabricarea oţelului. 

1880 Funcţionare furnalul nr. 4; se construiesc mici grupuri energetice (idem 1883). 
1893 Demolarea furnalelor vechi şi construirea a 2 furnale noi. 

1901-05 | Centrala hidroenergetică „Grebla” [1901-1904]; termoelectrică (1905). 
1907-09 | Construirea barajului „Văliug” cu lac de acumulare, de 1,2 milioane m apă. 
1909 Modernizarea laminoarelor: duo reversibil, tablă groasă şi mijlocie, profile. 
1910 Se pune în funcțiune cel de-al 4-lea furnal de construcție americană. 

1914 Oţelărie, 4 cuptoare Siemens Martin, melanjor, cuptor electric basculant. 
1920 Societatea anonimă „Uzinele de Fier şi Domeniile din Reşiţa” — UDR. 
1923-26 | Reconstrucţia a 2 furnale; prima locomotivă cale ferată, ecartament normal. 
1928-30 | Se instalează 2 laminoare noi de discuri şi de bandaje. 

1929-34 | Încă un cuptor electric (1929); o nouă fabrică de cocs (1934). 

1936 Înfiinţarea grupului Reşiţa Malaxa. 

1937 Se măreşte oţelăria Siemens Martin prin construcţia cuptorului nr. 7. 

1948 Construirea barajului „Gozna Văliug” de 10 milioane m apă. 

1952 Începe construcția cuptoarelor adânci la laminoare. 

1958 Otelăria Siemens Martin, cuptoare de 125 t şi 250 t, un nou melanjor. 
1961-62 | Construirea şi darea în exploatare a barajului „Secu”. 

1962 Divizare în Combinatul Siderurgic / Întreprind. Constructoare de Maşini. 
1962 Complexul de calcar tehnologic; fabrica de aglomerare a minereurilor. 
1963-64 | A doua maşină de turnat fontă pe bandă (1963); fabrica de var (1964). 

1966 Punerea în funcțiune la oțelăria Siemens Martin a unui cuptor de 250 t. 

1967 Reconstrucția laminorului de profile mijlocii şi a celui de profiluri uşoare. 
1968 Intră în funcțiune cel de-al doilea cuptor de calcinare la fabrica de var. 

1969 Punerea în funcțiune a noului laborator rapid de la oţelăria Siemens Martin. 
1971 Oţelăria Siemens Martin: cel de-al treilea cuptor de 250 t. 

1978 Laminorul degrosisor şi de semifabricate; modernizarea transporturilor. 
1983 O nouă uzină cocso-chimică;, amenajarea hidroelectrică „Nera Crăinicel”. 
1986 Calculatoare de proces (furnale şi oțelăria Siemens Martin). 

1991 Se trece la oprirea fabricii de aglomerat şi a furnalelor. 

1995 Demararea lucrărilor la oțelăria electrică. 

1996 Sărbătorirea a 225 de ani de existentă a societății. 

1998-99 | Tratarea primei şarje în cuptorul-oală; prima şarjă în cuptorul electric. 
2000-04 | Privatizare: 2000 — Noble Ventures Inc. U.S.A.; 2004 — TMK Rusia. 


Activitatea de laminare a oţelului demarează în anul 1846, prima de acest fel 
pe teritoriul țării noastre, cinci ani mai târziu începând producţia de şine de cale 
ferată, o activitate emblematică a Reşiţei. Această activitate a permis inaugarea la 
20.08.1854 a primei linii de cale ferată din ţară, Oraviţa-Buziaș, dar şi construcția 
altor căi ferate, precum Bucureşti— Piteşti (1872 finalizare). Calitatea oţelului produs 
la Reşiţa a devenit tot mai cunoscută, o dovadă constituind-o utilizarea sa la construcția 
Turnului Eiffel. 

Utilizarea directă a fontei de furnal (în stare lichidă) este posibilă începând cu 
anul 1868, când se introduc primele 2 convertizoare Bessemer (7-8 t), număr care 
crește în anii următori, până la renunţarea la aceste utilaje în 1904-1905. O altă 
tehnologie de elaborare a oțelului se aplică începând cu anul 1876, când apar 2 cuptoare 
Siemens-Martin (8 t), numărul lor crescând în diferite etape. Creşterea gradului de 
puritate a oţelului a fost asigurată de introducerea în 1889 a unui cuptor cu creuzet, 
înlocuit în 1894 de unul cu arc electric. Se dezvoltă continuu sectoarele de afinare a 
oţelului, ca şi cele de laminare şi forjare, gama de produse metalurgice diversificându-se. 
În paralel, se dezvoltă şi un sector de turnare a fontei și oţelului în piese, cu diferite 
ateliere, puternic la mijlocul secolului XIX. Furnalul alimentat cu cocs (nr. 3, 1880) 
este prezentat în Figura 3.8 a (fotografie 1903), iar cel construit în jurul anului 1910 
(nr. 4, 250 tone fontă pe zi), de construcție americană în Figura 3.8 b (fotografie 1917), 
aerul fiind furnizat de un turbocompresor (1.000 m*/minut) (Fig. 3.8 c) [23]. 


Fig. 3.8. Furnalele nr. 3 (a) şi nr. 4 (b) şi insuflarea aerului în furnale (c) la Reşiţa [23]. 


De la înfiinţarea sa în 1771, întreprinderea a cunoscut diferite denumiri 
(Tabelul 3.4). Evoluţia producţiei la Reșița (fontă, oţel, laminate), pe durata a 155 
de ani, în perioada 1855-2010, a prezentat variaţii importante. O creştere continuă 
până pe la 1913, urmată de o scădere la izbucnirea Primului Război Mondial; 
revigorare până în 1918, dar urmată de o cădere până în 1920. În următorii 30 de 
ani, se înregistrează o tendință generală de creştere, cu două momente de cădere: 
criza economică a anilor 30 şi al Doilea Război Mondial. La trecerea uzinei în 
proprietate de stat, în 1948, aceasta conţinea: două furnale (250 m° volum util fiecare), 
oțelăria cu 6 cuptoare Siemens-Martin (50—60 t fiecare), un cuptor Siemens-Martin 
de 100 t şi 2 cuptoare electrice (7 t fiecare). 

După naţionalizarea din 1948, cele 2 furnale vechi (250 m°) au fost înlocuite cu 
altele două noi (700 m°), crescând capacitatea acestui sector de peste 6 ori, la 760.000 t 
fontă/an. Schimbări importante înregistrează și oțelăriile. Cuptoarele Siemens-Martin 
existente (50-60 t) au fost înlocuite cu altele mai mari (120 şi 250 t) cu o creştere de 
peste 4 ori a capacității de producţie a oţelului, la peste 1.000.000 t/an. Sunt reorganizate 
şi modernizate secţiile de laminare, cu o capacitate de producţie crescând de la 210.000 
la peste 1.500.000 t/an. În perioada 1948-1980 producţia a crescut aproape liniar, 
ajungând la creşteri de peste 7 ori la fontă, 5 ori la oțel şi 12 ori la laminate. Producţia 
scade însă în perioada 1980-1989, cu circa 43% la fontă, 30% la oţel şi 12% la laminate. 
De remarcat faptul că în anul 1962, Combinatul Metalurgic Reșița se reorganizează în 
două întreprinderi, respectiv Combinatul Siderurgic Reșița (CSR) și Întreprinderea 
Constructoare de Maşini Reşiţa (ICMR), ce funcționează în paralel. 

La nivelul anului 1989, erau în funcţiune 2 furnale (700 m” fiecare), 6 cuptoare 
Siemens-Martin (120 şi 250 t), 6 linii de laminare, o secție de aglomerare a minereului 
de fier şi alte secții auxiliare. Programul de restructurare şi retehnologizare a urmărit 
la început oprirea furnalelor, şi reducerea la jumătate a producției de oţel, ce urma a 
fi produs numai în cuptoare electrice (cuptoarele Siemens-Martin încetează în 1999) 
şi prin turnare continuă, cu dezvoltarea tehnologiilor de metalurgie secundară. 
Momente importante: cuptorul electric EBT de 100 t (1998-1999) şi instalaţia de 
tip LF, pentru metalurgia secundară în oală. 

Prima privatizare, nereușită, are loc în anul 2000, astfel că după doi ani combinatul 
a fost din nou administrat de către statul român. În anul 2004 are loc o a doua privatizare, 
întreprinderea căpătând denumirea TMK Reşiţa, iar producția a inclus un singur 
produs, respectiv țagle obţinute prin turnare continuă, în principal ţagle pentru laminarea 
ţevilor fără sudură. 


3.4.1.2. Munţii Poiana Ruscă — Hunedoara 


Situată pe malurile pârâului Cerna, având în apropiere bogatele zăcăminte de 
minereu de fier de la Ghelari şi Teliuc, şi înconjurată de păduri (îndeosebi de fag), 
Hunedoara și împrejurimile sale au constituit o remarcabilă vatră a metalurgiei feroase, 
cu activități continue și unele întreruperi, de la mijlocul mileniului I î.e.n. şi până în 
zilele noastre. Un veritabil cronicar al metalurgiei hunedorene, dr. ing. loan Vasile 
Romulus, prin studii, comunicări și lucrări publicate (inclusiv cărți), evidenţiază 
evoluția industriei metalurgice a acestei zone [5, 6]. Menţionează faptul că prima 
atestare a producerii fierului în această zonă este o „lupă” de fier găsită în vatra unui 
cuptor, datată ca aparținând perioadei Hallstatt, expusă în prezent la Muzeul Fierului 
din Hunedoara, conţinând (% greutate): 0,08 C, 0,30 Mn, 0,01 Si, 0,022 Cr, 0,029 Ni, 
0,015 Mo, 0,012 Mo, iar restul Fe. Analiza chimică a zgurii a evidenţiat existența 
cantităţii mare de oxid de fier, specific unui procedeu de obţinere a fierului din minereu 
cu randament scăzut, cuptoarele funcționând prin reducerea oxidului de fier. Rezultate 
notabile au fost obținute şi în ceea ce privește un topor dacic, descoperit la Piatra Roşie, 
în apropierea capitalei dacice, conținând (% greutate): 0,38 C, 0,11 Mn, 0,04 Si, 0,002 S, 
0,008 P, 0,01 Cr, 0,01 Ni, 0,12 Cu, 98,83 Fe. 

Cu o bogată experiență în exploatarea bogățiilor miniere, romanii au concentrat 
activitatea de valorificare a minereurilor de fier în Transilvania şi Banat şi au 
intensificat extracția minereurilor din zăcămintele primare, bogate în oxizi, preluând 
vechea extracţie şi continuând-o, atât cu băştinaşii daci, cunoscători ai mineritului 
local, cât şi cu coloniştii aduşi în acest scop din Imperiul Roman. Metalurgia fierului 
a continuat în zona Hunedoarei şi după retragerea administraţiei romane, regresând 
însă în secolele următoare, migrațiile unor popoare afectând şi această zonă. 

În Ardeal, exploatarea fierului reîncepe sub domnia regelui Albert al Ungariei 
(1437-1453), ajungând la un nivel deosebit de dezvoltare în timpul domniei voievodului 
Iancu loan de Hunedoara şi a fiului său Mathia, devenit rege al Ungariei. Continuând 
fară întrerupere, metalurgia fierului intră mai târziu în faza utilizării furnalelor, 
puţin după cele din zona Banatului (Tabelele 3.2, 3.3). Castelul Corvinilor, minunat 
monument de arhitectură medievală, a devenit începând cu secolul al XVII-lea 
sediul administraţiei fierăriilor domeniului Hunedoara. Curtea castelului era organizată 
ca piață de tranzacţionare a fierului, fapt care a dat denumirea germană a Hunedoarei, 
Eisenmarkt. 

La Topliţa din anul 1754 a funcționat un „furnal înalt”, descris în 1787 (Fig. 3.6 b), 
până în anul 1837, livrând materia primă feroasă pentru prelucrare mai multor 
întreprinderi. Cum necesarul de material feros era în continuă creştere, a apărut 
necesitatea construiri unui nou furnal, optându-se pentru Govăjdia (12 km faţă de 
Hunedoara), mult mai aproape de sursa de minereu de fier de la Ghelari, decât 
Topliţa. Figura 3.6 c prezintă aspectul furnalului de la Govăjdia, a cărui construcţie a 
început în 1805, a fost terminată în 1810, dar a intrat în funcțiune în 1813. 

Construcția furnalelor la Hunedoara a început în anul 1882, cu darea în folosință 
a primului furnal doi ani mai târziu, când are loc practic şi inaugurarea oficială 
(12 iunie 1884), marcând naşterea Uzinelor de Fier de la Hunedoara, cu evoluţia 
ilustrată în Tabelul 3.5 [5, 6] şi Figura 3.9 [22]. Într-un timp relativ scurt (1884-1903) 
intră în funcțiune 5 furnale, fonta fiind destinată atât transformării sale în oțel, cât și 
valorificării ca atare, prin turnarea în piese, direct din stare lichidă sau după retopire, în 
cuptoare specifice turnătoriilor (cubilouri la început), proprii sau la alți beneficiari. 

Oţelăria a început în 1892, satisfăcând necesităţile interne după care s-a 
extins, la fel ca și operațiile de producţie prin deformare plastică, din categoriile 
forjare şi laminare. În decursul celor peste 130 de ani de existenţă, ca Uzina de Fier 
Hunedoara, Combinatul Siderurgic Hunedoara, Siderurgica Hunedoara, Combinatul 
Arcelor-Mittal, vatra siderurgică a Hunedoarei a cunoscut suișuri şi coborâșuri, 
perioade de expansiune economică şi stagnări, opriri şi repuneri în funcțiune de 
instalaţii etc. 

Producția de fontă de furnal crește continuu în perioada de început a funcționării 
platformei siderurgice de la Hunedoara, cu un vârf pe la 1900. Perioada 1949-1989 
poate fi împărţită în trei subperioade: (a) 1948-1960, creşteri nesemnificative de 
producţie; (b) 1960-1980, creştere vertiginoasă a producției, atât pentru fontă, cât şi 
pentru oţel și laminate; (c) 1980-1989, producţia a scăzut sub capacitaţile nominale. 

Fi. 3.9. Proiect-schiţă furnal în 1882 (a), primul furnal cu cocs (b) 
şi furnalul nr. 6 în 1940 (c) la Hunedoara [22]. 


După 1990, se înregistrează activităţi de restructurare a producţiei, astfel că 
în perioada 1990-2002 (înainte de privatizare), s-au conturat 2 fluxuri principale, 
pentru oţeluri aliate (Fluxul 1) şi respectiv nealiate (Fluxul 2). După privatizarea 
din 2003, se închide Fluxul 1 şi se restructurează Fluxul 2, rămânând în funcțiune 
numai o oţelărie electrică, cu turnare continuă. 


Tabelul 3.5 
Evoluţia de la Uzina de Fier la Combinatul Siderurgic la Hunedoara [5, 6] 
Anul Acţiuni 

1863—1881 Exploatarea industrială de minereu de fier la Ghelari, sub formă de carieră (1863) şi 
prin galerie (1881); transport cu funicularul la Hunedoara. 

1884 12.06.1884 — Intrarea în funcțiune a Furnalului nr. 1 (110 me volum util; 14,8 m 
înălțime). Inaugurarea oficială a Uzinei de Fier Hunedoara. 

1885 24.05.1885 — Intră în funcțiune al 2-lea furnal (similar primului). 

1890 23.07.1890 — AI 3-lea furnal (140 m? volum util, 40-50 t/zi productivitate). 
Secţia oţelărie organizată ca sector auxiliar, mai mult pentru elaborarea oţelului pentru 

1892 consum intern: 2 convertizoare mici, funcţionând până în 1899 şi 2 cuptoare Siemens- 
Martin (12 t capacitate) funcţionând până în 1904. 

1895 04.08.1895 — al 4-lea furnal (288 m volum util, 100-150 t/zi productivitate). 

1903 Al 5-lea furnal, cu o producție planificată de 22.000 tone fontă pe an. 

1927 Secţie de turnare centrifugală a tuburilor din fontă, elaborată în cubilou, cu o capacitate 
de 6.000 t/an; în timp au fost construite mai multe cubilouri. 

1938 Reconstrucţia secției de forjă. 

1940 Intră în funcțiune oţelăria reconstruită, proiectată la o producţie de 90.000 t/an oţel în 
cuptoarele Siemens-Martin şi 6.000 t oţel în cuptoarele electrice. 

1941 Laminor cu 3 caje în secția laminare, cu o capacitate de 300.000 t/an. 

1948 Combinatul Siderurgic Hunedoara (CSH): 5 furnale, grad ridicat de uzare (110-288 m 
volum util), secții oțelărie, laminare, turnătorie, prelucrări mecanice. 

1952 Un nou furnal, 450m” volum util. 

1952-55 Furnalele vechi 1—4 reconstruite şi mărite de la 780 la 940 m` volum util total. 

1952-54 Reconstruire Oțelăria 1. 

1957-79 Dotări succesive, importante, în Oţelăria electrică. 

1956 Furnalul 5 (vechi) a fost înlocuit cu altul nou construit de 700 m? volum util. 

1958 Oţelăria Siemens-Martin nr. 2. 

Dezvoltat sectorul laminare: 1958 — blumingul de 1000 mm (1.000.000 t/an); 

1958 — profile grele (640.000 t/an); 1962 — laminor continuu sârmă (325.000 t/an); 
1958-1979 | 1963 — laminor continuu semifabricate (2.180.000 t/an) şi profile uşoare; 

1964 — profile mijlocii şi benzi laminate la cald (540.000 t/an); 1968 — blumingul de 
1300 mm (3.000.000 t/an); 1975-1979 — două laminoare de sârmă (560.000 t/an). 

A doua secţie de furnale: 3 noi furnale, cu un volum util de 1000 ms fiecare, construite 


aa în 1962, 1966 şi 1972. 
1990 Societatea comercială SC Siderurgica SA: 2 secții furnale (cu 2 şi respectiv 4 furnale); 
4 secții oțelărie (2 Siemens-Martin + 2 electrice); laminoare; cocserie. 
Privatizare: Arcelor-Mittal. În timp, fostul combinat siderurgic cu capacitate anuală 
2003 de 2 milioane tone fontă, 4 milioane tone oţel şi 6,5 milioane tone laminate (din care 


2 mil. t produse finite) s-a transformat într-o uzină cu o secţie de oțelărie, având 
capacitatea de 0,5 mil. t/an. 


3.4.1.3. Călan 


Aflat în apropiere de Hunedoara și valorificând practic aceleaşi resurse, Călanul 
este așezat pe valea Streiului (Sargeţia dacică, posibil loc al tezaurului lui Decebal). 
Furnalele, cu mangal, sunt puse în funcţiune în 1871 şi 1875, ambele la un volum 
util de 82m;, și o capacitate de producţie de 10.000 t/an fiecare. Încărcarea ambelor 
furnale avea loc cu același lift, acţionarea fiind produsă cu o maşină cu abur, ca şi 
insuflarea aerului preîncălzit în furnal. Începând cu anul 1888, mangalul a fost 
înlocuit cu cocs. În perioada 1881-1884 s-a produs și oţel în cuptoare cu pudlaj, fiind 
supus laminării, la nivelul a 4.000 t/an. Cele 2 furnale vechi au fost reconstruite, 
în 1896 şi 1900, cu mărirea volumului util, la 352 m (cel mai mare până la finele 
secolului XIX pe teritoriul țării noastre) și respectiv 156 m”, funcţionând cu caupere. 
Până în 1918, producţia de fontă de furnal crește relativ continuu, la un nivel în limitele 
8.000 — 25.000 t/an, după care este oprită până în 1934. 

În paralel cu obţinerea fontei de primă fuziune, la Călan se dezvoltă și 
fabricaţia pieselor turnate din fontă, la scurt timp după începerea activității uzinei, 
respectiv în 1877 (cubilouri, 750 mm diametru). Astfel, Călanul în a doua jumătate 
a secolului XIX produce peste 350 de tipuri/variante de sobe pentru încălzit și gătit, 
unele adevărate obiecte de artă (Fig. 3.10 a) [23] la care se mai adaugă căzi de baie, 
radiatoare, vase emailate, stâlpi de iluminat, mobilier stradal şi de grădini etc. 

Piese turnate din aceeaşi categorie mai sunt produse la Anina, Vulcan, Rușchita, 
Vlăhița, Nădrag, unele fiind incluse în muzee din ţară, precum Hazsmann Pal, 
Cernatu de Sus (Fig. 3.10 a—e) [23] sau străinătate, precum Foundry Museum, Budapesta 
(Fig. 3.10 f) [32]. 

În anul 1924 se formează concernul Titan-Nădrag-Călan (TNC), iar Călanul 
devine principalul producător de fontă de primă fuziune, cu atât mai mult cu cât 
acționarii de aici dispuneau şi de minele de minereu de fier de la Teliuc. Din acest 
motiv în perioada 1933-1934 este repornit un furnal ce lucrează în continuare, la o 
producţie de 10.000 — 20.000 t/an, producţia de piese turnate din fontă variind în 
limitele 3.000 — 9.000 t/an. 

Fig. 3.10. Sobe turnate din fontă în diferite centre metalurgice din Banat şi Transilvania la sfârşitul 
sec. XIX şi sec. XX [a) Călan [23]; b) Nădrag [23]; c) Rușchița [23]; d) Vlăhița [23]; 
e) Anina [23]; f) Foundry Museum Budapest] [32]. 


Naţionalizarea din 1948 a condus la crearea întreprinderii Uzina Victoria Călan, 
incluzând și a turnătoriei transferate de la Nădrag. Ea cuprindea: furnal (160 m;, 
25.000 t/an), turnătorie (4 cubilouri, 2-4 t/h fiecare) şi o serie de ateliere. Uzina 
se dezvoltă prin apariţia celui de-al doilea furnal în 1951-1952 (250 m°) şi mărirea 
în 1958 a primului furnal la 250 m°. Alte două furnale apar în perioada 1980-1982 
(1000 m” fiecare). Sectorul turnării pieselor din fontă se dezvoltă în mod deosebit: 
1960 — turnătoria de lingotiere (cubilouri 1300 mm diametru), cu o capacitate care 
a crescut la 80.000 t/an; 1975 — turnătoria de cilindrii de laminor (2 cuptoare 
inducţie, 12,5 t), la 9.000 t/an; turnătoria de piese pentru maşini unelte; turnătoria 
de tuburi fontă ductilă, turnate centrifugal, investiţie finalizată după 1990. 

Întreprinderea mai dispunea de cocserie, aglomerator de minereu de fier, 
prelucrări prin aşchiere. 1982 aduce şi o schimbare în numele întreprinderii, aceasta 
devenind Combinatul Siderurgic Victoria Călan. O alta se realizează în 1990, când 
devine SC Sidermet SA Călan. În acel an, capacitățile anuale de producție 
înregistrau 1.170.000 t fontă de primă fuziune destinată turnătoriilor (practic singurul 
producător important în România al acestui material) şi circa 100.000 t fontă de 
a doua fuziune (piese turnate). Programul de restructurare-retehnologizare a inclus 
în principal reducerea producţiei de fontă de primă fuziune prin oprirea celor 

două furnale mici, vechi, şi începerea fabricaţiei la turnătoria centrifugală de tuburi 
din fontă ductilă. Întreprinderea s-a divizat în mai multe societăți comerciale de sine 
stătătoare, care au încercat diferite scheme de privatizare, dar fără succes. Ca urmare, 
s-a ajuns la faliment şi, în final, la dispariţia acestei vechi vetre metalurgice. 


3.4.1.4. Nădrag 


Localizată în Banat, lângă Lugoj, localitatea Nădrag este amplasată pe pârâul 
Nădrăgel, având o industrie metalurgică începând cu 1845, incluzând cuptoare de 
reducere a minereului de fier şi de încălzire, ciocane de forjă cu acţionări hidraulice. 
În 1846, intră în funcţiune două furnale cu mangal, însoţite de vetre de afinare 
pentru obţinerea oţelului (în 1848 şi cuptoare de pudlaj şi un laminor pentru 
prelucrarea oţelului). Se ajunge la faliment în 1886, dar producţia se reia cu o serie 
de schimbări tehnologice, cum ar fi renunţarea la vetrele de afinare, introducerea 
producţiei de piese turnate din fontă şi bronz, dezvoltare laminare de profile 
mijlocii-uşoare și tablă subțire; producția furnalelor încetează în 1915-1916. 

Fuzionarea din 1924 şi constituirea concernului Titan (Galaţi) — Nădrag (Banat) — 
Călan (Hunedoara) ce a funcţionat până în 1948 a relansat producția metalurgică 
(Fig. 3.11) [22]. O parte a producţiei (profile uşoare) a fost transferată la uzina Oţelu 
Roşu, din același concern, dar au fost aduse de la Titan (Galaţi) în 1942-1944 alte 
capacități de producție (instalații cositorit tablă, laminor tablă etc.). După naționalizare, 
când Uzina de Fier Nădrag devine Uzina Ciocanul Nădrag se reînființează turnătoria de 
fontă, oţel şi neferoase şi se înființează noi secţii, precum cele de lanţuri diverse; 
în 1999 şi-a încetat activitatea. 

Fig. 3.11. Uzina Nădrag la începutul secolului XX [22]. 


3.4.1.5. Vlăhița 


Într-o altă arie geografică, dar tot în Transilvania, este localizat un alt centru al 
metalurgiei feroase, respectiv Vlăhița — Harghita (satul Vlahilor în trecut), în apropiere 
de Miercurea Ciuc (Fig. 3.12) [22]. A valorificat minereul de fier din zonă, folosit încă 
din antichitate din plin de către daci şi romani, pădurile de foioase prezente aici, dar şi 
forţa apei râului Homorodul Mic, pentru răcire şi diverse acționări. Primul furnal pus în 
funcţiune în 1825 (21 m, creuzet deschis, mangal) a funcţionat fără modificări 
esențiale mai mult de 100 de ani. Alimentarea cu minereu de fier, mangal şi fondant 

avea loc cu vagoneţi, circulând pe şine de lemn (procedeu practicat în ţara noastră încă 
din secolul XIV, cu o serie de perfecționări tehnice), pe o platformă la nivelul gurii de 
încărcare (Fig. 3.12 a) [22]. La fel şi transportarea zgurii, cu tracţiune animală până 
în 1950, apoi cu o locomotivă cu abur. Funcționarea Uzinei de Fier Vlăhița este 
caracterizată la început și de activitatea unor cuptoare de prăjit minereu de fier 
(siderita), vatră afinare, ciocane forjă, toate acţionate hidraulic (în cazul ciocanelor, până 
în 1992, ultimele în funcţiune în România și probabil nu numai — Fig. 3.12 b) [22]. 
Furnalul (2.000 t/an), deşi modest construit şi fără contribuţia aerului preîncălzit, a 
produs întotdeauna numai fonte de calitate. 


Fig. 3.12. Profilul furnalului construit la 1860 (a), vedere asupra uzinei cu furnalul în funcțiune la 
1864 (b) şi ciocanul hidraulic (c) la Uzina de Fier Vlăhița [22]. 


La naţionalizare, întreprinderea dispunea de un furnal (21 ms, reconstruit la 39 m” 
în 1960], o turnătorie de fontă (700 t/an), un atelier de forjă (800 t/an) şi un atelier de 
prelucrări mecanice. Al doilea furnal (39 m°) intră în funcțiune în 1960, cu mangal şi 
preîncălzitoare metalice, ca și un melanjor de 20 t. Cele 2 furnale au fost mărite la 70 m” 
volum util, în 1969-1970. Ca urmare a acestor perfecţionări, capacitatea de producţie 
în perioada 1948-1989 a crescut la peste 40.000 t/an. La un nivel de 38.500 t, producţia 
de fontă în 1989 a fost de peste 40 ori mai mare decât în 1948. 

În paralel cu funcționarea furnalelor, a fost dezvoltată o bază de producţie a 
pieselor turnate din fontă. A apărut o nouă turnătorie clasică în 1950 (cubilouri şi 
mai târziu şi cuptoare electrice), lângă care a fost realizată o turnătorie de cilindrii 
de laminor, cu topire în cuptoare electrice cu încălzire prin inducţie. 

Anul 1977 aduce o nouă turnătorie, cu topire-menţinere a fontei în cuptoare 
electrice, foarte modernă la acel moment (linie turnare automată Disamatic), destinată 
în principal pieselor din fontă pentru industria electrotehnică. 


3.4.1.6. Alte zone metalurgice tradiţionale 


Alte furnale, situate la sud de Vlăhița, funcționau la Herculian, Doboşeni, 
Zălan, toate în judeţul Covasna. Reprezentativ este cel de la Herculian, construit 
din piatră de carieră la începutul celei de a doua jumătăţi a secolului XIX, cu o 
funcţionare până în 1950 (iniţial, 7,2 m înălțime, producţie de circa 1.000-1.500 

chintale de fier brut — Fig. 3.13 a, reconstruit) [22]. La Filia, în Covasna, se construieşte 
un furnal în anul 1854 din piatră de carieră, alături de care funcționează ateliere 
de prelucrare a fierului, aşa cum este vizibil în Figura 3.13 b [22]. De asemenea, 
la Doboșeni — Covasna, tradiţia extragerii şi prelucrării fierului continuă peste 
secole, de la cuptorul de reducere a fierului din secolul II-I î.e.n. (Fig. 3.5 b), 
la furnalul prezentat în Figura 3.13 c [22]. Este un furnal construit după cele de la 
Vlăhița şi Filia, dar influenţat de către acestea. Este tot pe piloni, cu „piept deschis”, 
din piatră de carieră, de 15 m: volum util. Dar, în plus, patul furnalului și centura 
gurii de alimentare au fost realizate din beton (ciclopan), iar căptușeala cuvei din 
cărămizi refractare. 


Fig. 3.13. Furnalul reconstruit la Herculian (a), aspectul uzinei de la Filia în anul 1868 (b) şi 
furnalul de la Doboşeni (c) [22]. 


Un centru de tradiţie ce valorifica minereul de fier extras local (limonit, 40% Fe) 
se afla la Rimetea, în munţii Trascăului, datorită minerilor veniți din Austria, încă 
înainte de invazia tătarilor (1241), şi care se bucurau de o serie de privilegii acordate 
de regii Ungariei, precum Andrei al III-lea. În anul 1869 s-a obţinut o producție 
de circa 760 t minereu, prelucrat în 7 „furnale” mici, alături de care mai existau şi 
altele scoase din producţie. După topire (ce dura circa 10 h), se îndepărtau „foalele” 
acționate hidraulic, urmând spargerea peretelui cuptorului pentru scoaterea „lupei” 
de fier, de circa 160-180 kg. 

Urma prelucrarea acestor produse, după încălzire, în forje acţionate hidraulic, 
astfel de utilaje fiind expuse la Muzeul Civilizației Populare Tradiţionale ASTRA din 
Dumbrava Sibiului şi la Muzeul Etnografic al Transilvaniei din Cluj-Napoca [22]. 

Extragerea şi prelucrarea minereului de fier au avut loc şi în Maramureș şi 
Bucovina, în secolele XVIII-XIX, precum cele de la Lăpușul Românesc — Păduroi — 
Strâmbul (Maramureş), pe malul râului Lăpuş. La sfârşitul secolului XVIII, funcționau 
un furnal zidit din piatră cu piept deschis, cu suflante acționate hidraulic şi mai 
multe forje. La 1858 se înregistrau un furnal (12,6 m înălțime), un cubilou, 3 vetre 
de afinare şi de laminare. La fel la Borșa, unde în 1866 funcționau 2 furnale. În județul 
Suceava, la Jacobeni, în 1784 funcționau 3 furnale şi o turnătorie, minereul de fier 
fiind adus de la Mestecăniş şi Valea Fierului, iar cel de mangan, de la Arşiţa. 

În apropiere, pe Bistriţa Aurie, fierul era prelucrat într-o forjă cu 2 ciocane, acționată 
hidraulic (printr-o ecluză proprie). 

În zona vestică a României (Bihor, Arad — Fig. 3.14) [22, 23] cu surse de fier 
tip limonit, metalurgia fierului s-a dezvoltat în secolele XVIII-XIX în centre, precum 
Vașcău (1869, 161t produse în 7 luni) şi Pietroasa (cca 10 t/săptămână) în Bihor, 
respectiv Moneasa (1853-1855), Dezna şi Rășchirata (1849), Zimbru (1844—1865, 
furnal 15m înălțime) în Arad. Ateliere de prelucrare a fierului extras au funcționat 
la Donceni, Zugau, Brezeşti, Sebiş. 

Fig. 3.14. Vedere generală (a — 1930) şi furnalul (b — 1900) la Iacobeni [23] 
şi ruinele furnalelor de la Moneasa (c), Răşchirata (d) şi Zimbru (e) [22]. 


3.4.1.7. Galați 


Intrat în funcțiune în anul 1966, pe malul Dunării, Combinatul Siderurgic Galați 
a fost proiectat la o producție de 10.000.000 tone oțel lichid pe an, începând cu 
laminorul de tablă groasă (1,2 mil. t/an). Primul furnal (1.700 m°) începe să producă 
în 1968, urmat de alte trei până în 1975, toate de același volum util. Furnale mai mari 
le urmează în 1975 (2.700 m°) şi 1981 (3.500 m°). Se ajunge astfel la o capacitate 
de producere a fontei de primă fuziune de peste 7,5 milioane tone pe an, în furnale 
construite la nivelul tehnicii mondiale a acelor ani. 

Pentru prelucrarea directă a fontei lichide de furnal în oțel, au fost realizate mai 
multe convertizoare LD. Primele 3 (160—180 t/şarjă) însoțesc primul furnal din 1968, 
între 1975-1979 mai fiind construite alte 6, de aceeaşi capacitate, cu turnare a oțelului 
în lingouri şi continuu. Pentru oţelurile cu proprietăţi speciale au fost construite, în 
1974, 3 cuptoare electrice cu arc ( 50 t/şarjă), atingându-se capacitatea proiectată. 

Laminarea oţelului începe cu laminorul din 1968, la care se mai adaugă, în 
perioada 1970-1987, mai multe laminoare: 1970 — continuu, benzi la rece (0,9 mil. t/an); 
1971 — continuu, benzi la cald (3,5 mil. t/an); 1980 — tablă groasă (1,2 mil. t/an); 
1981 — semifabricate (2,5 mil. t/an), 1987 — continuu, benzi la rece. Capacitatea 
celor 7 laminoare a depăşit 10 mil. t/an. Alte secții de producţie susţin funcționarea 
combinatului, precum cocsificarea cărbunilor, turnătoria de lingotiere. În perioada 
1968—1989, producţia creşte practic continuu, ajungându-se în 1989 la 6,5 mil. tone 
fontă și 7,5 mil. tone oțel, oferindu-i poziția de cel mai mare producător siderurgic 
din România. 

În anul 1990 devine societate comercială, sub denumirea SC SIDEX SA Galaţi, 
având în dotare, în principal: 6 furnale (1700 — 3500 m? mărime, capacitate totală 
7,5 mil. t/an], 9 convertizoare LD (160-180 t/şarjă fiecare), 3 cuptoare electrice cu 
arc (50 t/șarjă fiecare), 7 laminoare. Restructurarea a urmărit micşorarea capacităților 
de producţie atât la producerea fontei, cât şi la laminarea oţelului, cu circa 40%. Au 
fost prevăzute şi operaţii de retehnologizare şi modernizare, incluzând intensificarea 
funcționării furnalelor, introducerea unor instalaţii performante de prelucrare a oțelului 
în stare lichidă, de modernizare a cocseriei și secțiilor de laminoare etc. 

La nivelul anului 2000 (înainte de privatizare) combinatul producea circa 3 mil. t 
fontă și 3,5 mil. t oțel. În 2001, se privatizează, fiind cumpărat de grupul indian 
Mittal, fuzionând ulterior cu Arcelor (Franţa). Rămân în funcţiune 3 furnale (ultimele 
construite şi modernizate ulterior), oțelăria cu 3 convertizoare LD şi turnare continuă 
şi secţiile de laminare tablă groasă, benzi la cald și la rece (inclusiv zincate). 


3.4.1.8. Călăraşi 


Amplasat tot pe malul Dunării, Combinatul Siderurgic Călărași a fost proiectat 
într-un flux integrat, la o producție de 4,0 milioane tone pe an profile mijlocii și 
grele, inclusiv şine de cale ferată cu masa între 49 şi 75 kg/m. Dotările incluse în 
proiect: cocseria, aglomerarea minereului de fier, furnale, 2 oţelării (convertizoare 
LD, 160 t/şarjă şi respectiv cuptoare electrice, 100 t/şarjă), 2 secții laminoare (una 
pentru profile mijlocii și alta pentru semifabricate şi profile grele, inclusiv şine). 
Intră în funcţiune, în 1980, oţelăria electrică (400.000 t/an, turnare continuă), doi 
ani mai târziu fiind instalat laminorul de profile mijlocii (350.000 tan). În 1986, 
produce bateria de cocsificare, cu sectorul chimic aferent. 

În 1991, devine societate comercială, SC SIDERCA SA Călărași, având în 
funcțiune oțelăria electrică şi laminorul de profile mijlocii, celelalte secții fiind în 
diferite faze de execuţie, până la cea de probe tehnologice. Programul de restructurare 
a prevăzut renunțarea la producţia de fontă de furnal, cocs, minereu de fier aglomerat 
şi oțel elaborat în convertizoare, fiind sistate lucrările în aceste sectoare. În perioada 
2000-2003, oțelăria a fost trecută în conservare, iar laminorul dezafectat. În 2003, 
oţelăria electrică şi laminorul de semifabricate şi profile grele (aflat în probe tehnologice) 
au fost cumpărate de către grupul italian Beltrame. Oţelăria este repornită în 2004, 
iar laminorul este pornit în 2006. Urmează noi schimbări de proprietate: oţelăria 

electrică a fost cumpărată de grupul Tenaris, iar laminorul de către Donalam — Călăraşi 
(filială a grupului Beltrame). În final, la Călăraşi funcționează două societăţi comerciale: 
Donasid Călăraşi-Tenaris, cu oţelăria electrică, capacitate 400.000 tan, şi Donalam 
cu laminorul, la o capacitate de 1,5 mil. t/an. 


3.4.1.9. Tulcea 


Creşterea accentuată a producţiei metalurgice a României, îndeosebi după 
1965, a condus la un necesar tot mai mare de feroaliaje, în totalitate din import. 
Efortul valutar considerabil pentru importul de feroaliaje a stat la baza construirii 
unei fabrici de feroaliaje în România, la Tulcea, pe malul Dunării, începând 
cu 1973 (Fig. 3.15) [33]. Prima şarjă de ferosiliciu românesc se realizează la 
26.07.1976, în secţia Feroaliaje 1, a Combinatului de Feroaliaje Tulcea, secţie care 
4 ani mai târziu a atins capacitatea de 80.000 t/an. Urmează o dezvoltare în etape: 
1977 — Secţia siliciu metalic cu 3 cuptoare electrice de 6,1—7,1 MVA (7.500 t/an), 
şi în 1980, Secţia feroaliaje 2 cu 5 cuptoare de 33 MVA (200.000 t/an, feroaliaje 
cu siliciu, mangan şi crom). Producţia maximă este atinsă în 1988, la nivelul a 
250.000 t, feroaliaje cu siliciu, mangan, crom şi feroaliaje complexe, precum FeW, 
FeSiMg, FeSi TE (tablă electrotehnică). Devenită societate comercială în 1990, cu 
numele SC FEROM SA Tulcea, continuă fabricaţia de feroaliaje, dar cu un declin 
de producţie, determinat de dificultăti în finanțare, consumul mare de energie și 
problemele de mediu, ceea ce a condus la oprirea fabricii în 1998. În 1999 uzina a 
fost privatizată. Din anul 2002, activele aparțin Feral LTD Jeresy (investitori 
ucraineni), de aici şi numele SC FERAL SRL Tulcea. Investiţiile majore efectuate 
de noii acţionari privind modernizarea tuturor capacităţilor de producţie, pentru: 
protejarea mediului, crearea microclimatului de muncă, utilităţile uzinale (precum 
apa, gazul metan, termoficarea, canalizările etc.), dotări privind compensarea energiei 
reactive, utilajele privind pregătirea şi prelucrarea produsului finit şi multe altele fac ca 
această uzina — SC FERAL SRL Tulcea — să fie una dintre cele mai moderne din lume. 
A urmat o nouă închidere în 2014, dar cu şanse de relansare a activității [33]. 


Fig. 3.15. Uzina de feroaliaje „FERAL” Tulcea [33]. 

3.2.2. METALURGIA NEFEROASĂ 


3.4.2.1. Baia Mare 


Anterior s-a arătat că această zonă a avut o activitate metalurgică importantă 
încă din epoca bronzului, resursele bogate de metale neferoase incluzând Cu, Pb, Zn, 
Au, Ag etc., fiind cunoscute şi exploatate, de toate populaţiile care s-au perindat 
pe aici în decursul secolelor. 

Combinatul Phoenix Baia Mare a fost înființat în 1907, ca fabrică de acid sulfuric, 
în Ferneziu, aproape de Baia Mare, de către doi oameni de afaceri Oscar şi Artur Weiser. 

În 1925, proprietarii companiei chimice au cumpărat fabrica de sticlă din 
vecinătate, cu o suprafaţă de teren de 45 de hectare. Acolo a fost mutat centrul 
de greutate al companiei, care a intrat pe piața metalurgiei metalelor neferoase, 
devenind combinat. De atunci, în Baia Mare se fabrică sârme de cupru, dar și 
lingouri de aur şi de argint, din materiile prime de pe piaţa românească. În perioada 
interbelică, fabrica a cunoscut o perioadă de glorie. România era unul dintre cei mai 
importanţi producători din Europa de metale prețioase. De asemenea, cuprul produs 
în Baia Mare ajungea pe pieţele din România, Cehoslovacia, Polonia sau Germania. 
Este naţionalizată in 1948 şi redevine societate comercială privată după 1989 [34]. 

După 1970, secţia de afinare a aurului a fost dezvoltată pe platforma întreprinderii 
Metalurgice de Metale Neferoase, fostele Uzine Chimico-Metalurgice Phoenix 
Baia Mare. La Flotaţia Centrală Baia Mare, încă din anii 1974, pe lângă minereuri, 
pe unele linii de prepare au fost prelucrate zguri metalurgice, cât şi şlam teluros 
de la instalația de prelucrare a seleniului tehnic de la I.M.M.N Baia Mare, iar la 
Uzina de Preparare Săsar au fost prelucrate pulberi albastre aduse de la I.M.M.N 
Copşa Mică. Din anul 1983, era prevăzută valorificarea metalelor prețioase din 
lazul Meda Săsar şi Leurda-Băiuţ. A fost valorificat wolframul în concentrat din 
sterilele de flotație provenite de la Baia Sprie şi Cavnic. La timpul respectiv, 
s-a pus în funcțiune o instalație pentru wolfram în Baia Sprie, dar după câțiva ani 
s-a renunțat, iar retratarea sterilelor de la Săsar şi Băiuț nu a putut începe, nefiind 
definitivate tehnologiile de prelucrare [34]. 

În așa-numitele vremuri bune ale sale, la combinat lucrau peste trei mii de 
angajaţi. Aici se produceau, anual, 40.000 de tone de cupru rafinat electrolitic 
(99,99 % Cu), aur şi argint (minim 99,96 % Au/Ag), 120 de tone de argint şi 12 tone 
de aur. Aurul se extrăgea din concentratele miniere care veneau de la minele din 
judeţ, dar şi din alte părţi, precum Satu Mare, Alba, Harghita, Mehedinţi. În 1998, 
combinatul ajunge în proprietatea Allied Deals, un concern anglo-indian, care se 
angajează la multe acţiuni de modernizare, protecția mediului și îmbunătăţirea 
condiţiilor de muncă. Puţine s-au realizat, iar patru ani mai târziu, noul proprietar 
intră în faliment [34, 35]. 

În 2003, combinatul devine Cuprom Baia Mare, după preluarea combinatului 
de către alți proprietari. Au avut loc investiţii, s-a construit o fabrică nouă de 
prelucrare a cuprului, a fost îmbunătățită staţia de epurare, s-a realizat o secţie nouă 

de alame şi bronzuri, filtre la prerafinare. Cuprom Zalău (fost Elcond Zalău), preluat 
de grupul Cuprom, era singurul producător de cupru turnat continuu cu o producţie 
de 73.000 tone/an, sub formă de sârmă turnată și laminată, sârmă trefilată, toron şi 
conductoare emailate din cupru. Compania Cuprom face o serie de investiţii în 
domenii conexe exploatării minereurilor neferoase, precum: 2003 — Cepronef, 
institut cercetare, şi în 2004 — Ipronef, institut proiectare în domeniul metalelor 
neferoase; 2007 — Moldomin Moldova Nouă și Cuprimin (Roşia Poieni), exploatări 
cuprifere. În 2007, se achiziționează şi combinatul RTB din Bor (Serbia), cu mine 
şi metalurgie a cuprului, dar din cauza incapacității de plată a companiei, guvernul 
sârb a anulat licitaţia. La sfârşitul anului 2008, Cuprom a intrat în insolvabilitate de 
plată, după ce s-a admis procedura de faliment [34-36]. 

Activitatea în domeniul producerii plumbului în zona Baia Mare este prezentă 
încă de la mijlocul secolului XIX. În 1990 a fost înființată o societate comercială 
pe acţiuni din ramura metalurgiei neferoase, având iniţial denumirea de Imn Firiza, 
iar din 1991 şi-a schimbat numele în RomPlumb Baia Mare. Activitatea principală a 
societății o constituie obţinerea plumbului decuprat din concentrate selective de 
plumb, prin prelucrarea pirometalurgică a concentratelor de plumb în cuptor vertical 
cu cuvă tip Watter Jacket. Societatea producea plumb decuprat sub formă de lingouri 
de circa două tone. În timp, problemele de mediu s-au agravat, aducând dificultăți tot 
mai mari în funcționarea societăţii, astfel că în anul 2012 se ajunge la insolvenţă. 


3.4.2.2. Slatina 


Compania ALRO Slatina a fost înființată în anul 1963, prin construirea primei 
şi singurei uzine românești de aluminiu în Slatina. Prima şarjă de aluminiu românesc 
a fost produsă în 1965, într-o capacitate de 50.000 t/an aluminiu. Din 1982 până în 
1989, capacitatea de producţie a uzinei a ajuns treptat la 263.500 de tone anual. 
Datorită condiţiilor economice dificile în România, în anii 1990-1991 producţia a 
scăzut la 110.000 tan, ulterior crescând treptat până la 170.000 t/an. În 1996, 
ALRO a fost transformată în societate pe acţiuni, iar în 2001-2002, propusă spre 
privatizare (program PSAL 2), acţiune finalizată cu Marco Consorțium, în prezent 
Vimetco N.V. Investiţiile făcute ulterior privatizării au permis îmbunătăţirea protecției 
mediului, precum şi creşterea cu 20% a producţiei (la 184.000 de tone). Este singurul 
producător de aluminiu primar şi aliaje de aluminiu din România şi cel mai mare 
producător de aluminiu din Europa Centrală şi de Est (cu excepţia Rusiei). 

Capacităţile de producţie a aluminiului sunt organizate în 4 sectoare, cuprinzând 
o secție de anozi necesari procesului de electroliză (Fig. 3.16 a), electroliza, unde se 
produce aluminiul electrolitic (Fig. 3.16 b), celula (cuva) de electroliză fiind unitatea 
principală de producţie din această secţie. În fiecare dintre cele 6 hale de electroliză 
funcționează 132 de celule electrolitice; capacităţi de prelucrare, inclusiv o turnătorie 
(Fig. 3.16 c) unde aluminiul electrolitic este procesat în produse din aluminiu primar; 
laminoare la cald şi la rece (Fig. 3.16 d) şi o secţie de extrudate, unde sleburile sunt 
laminate la cald şi la rece în plăci, table şi bobine. 

Fig. 3.16. Secţiile anozi (a), electroliză (b), turnătorie (c), prelucrare (d) ALRO Slatina [37]. 


ALRO realizează produse din aluminiu primar (Fig. 3.17 a-d) cum ar: fi sârmă, 
bare, sleburi, aliaje turnate şi lingouri; şi produse din aluminiu prelucrat (Fig. 3.17 a-h), 
precum plăci netratate termic, plăci tratate termic, bobine laminate la cald, table şi 
benzi, plăci, table şi benzi imprimate, table ondulate, table tratate termic. Pe lângă 
sectoarele primare, în ALRO Slatina funcţionează o serie de secţii auxiliare şi de 
întreţinere, necesare asigurării funcționării secțiilor de bază: secţia de transformare 
şi de redresare a curentului electric, secţia de reparații metalurgice, secţia de 
reparaţii cuve şi cuptoare, secția de fabricare a pieselor de schimb, secția de 
transport intern şi depozitele. Capacitatea de producţie permite obţinerea anuală a 
265.000 tone de aluminiu electrolitic, 300.000 tone de produse turnate din aluminiu 
primar şi 120.000 tone de produse prelucrate din aluminiu. În 2006 s-a obţinut 
autorizația integrată de mediu, introducându-se o serie de perfecționări tehnologice 
(precum epurarea uscată a gazelor), dezvoltându-se programe de automonitorizare 
a factorilor cu impact asupra mediului înconjurător și a noxelor de muncă, emisiile 
de gaze cu efect de seră fiind reduse de câteva zeci de ori faţă de anul 1989. În 
2006, ALRO fuzionează cu ALPROM Slatina, o companie producătoare de aliaje 
de aluminiu din Slatina, şi cu ALUM Tulcea (înființată în 1973, producător de 
alumină calcinată, utilizată pentru obţinerea aluminiului, cel mai mare din România 
şi din Europa de Sud-Est). 


Fig. 3.17. Produse reprezentative din aluminiu primar (a...d) şi prelucrat (e...h): a) sârmă; b) bare; 
c) sleburi; d) lingouri; e) benzi; f) plăci; f) profile [37]. 

Tot la Slatina functionează o altă întreprindere metalurgică emblematică pentru 
valorificarea aluminiului, respectiv ALTUR Slatina, înfiinţată în anul 1979, şi devenind 
în 1991 societate pe acţiuni, SC ALTUR SA, cu capital românesc privat [38]. Este 
un furnizor important pentru mai multe sectoare industriale, precum domeniul auto 
(autoturisme de oraş şi teren, autovehicule transport marfă şi pasageri), tractoare şi 
mașini agricole, industria electrotehnică, sistemele de încălzire cu gaze naturale etc. 
Produsele rezultă din turnare gravitațională (74%), turnare sub presiune (19%) şi 
produse cu prelucrări mecanice (finite) (7%). Turnarea gravitatională are loc în 
forme metalice basculante cu monitorizarea permanentă a parametrilor de turnare. 
Aliajele de aluminiu sunt produse în cuptoare de topire cu gaz tip ZPF Therm, procesul 
fiind asistat de calculator. Turnarea sub presiune se realizează pe maşini Buhler (250, 
420, 530 tf) şi Polak (forţa de închidere 110 — 1600 tf). Figura 3.18 [38] ilustrează 
aspecte din SC ALTUR SA şi piese reprezentative produse aici. 


Fig. 3.18. SC ALTUR SA Slatina, secţii de producţie şi produse reprezentative [38]. 


3.4.2.3. Copşa Mică 


O altă zonă cu o îndelungată activitate în metalurgia neferoasă, îndeosebi a 
plumbului, a fost Copşa Mică, realizată de societatea SOMETRA Copşa Mică 
(abreviere de la Societatea Metalurgică Transilvană), producătoare de plumb, zinc 
şi alte metale neferoase. Lingourile produse aici se folosesc în industria de automobile, 
în electronică, electrotehnică, pentru galvanizare, baterii auto etc. [39]. 

Întreprinderea a fost înfiinţată în anul 1939 ca societate particulară pe acţiuni 
(SONEMIN), pentru producerea de zinc metalurgic (calitatea Prime Western), 
având la bază tehnologia de distilare în cuptoare cu retorte orizontale, tip Bierkengang 
(3.000 t/an zinc; 4.000 t/an în 1946). Întreprinderea a fost naţionalizată în anul 1948, 
extinzându-şi în perioada 1950-1960 capacitatea de distilare a zincului până la 
28.000 t/an. În perioada 1962-1966, sunt instalații complexe de extracție concomitentă 

a zincului și plumbului din concentrate miniere pe baza licenţei engleze Imperial 
Smelting Processes (30.000 t/an zinc metalurgic şi 20.000 tan plumb decuprat). În 
perioadele 1967-1970 şi 1975-1984 se introduc noi instalaţii performante, pentru 
diversificarea producției. 

În cursul anilor, uzina a purtat diferite denumiri: SONEMIN, U.C.M., 21 Decembrie, 
I.M.M.N, iar din 1991, SC SOMETRA SA. Începând cu a doua jumătate a anului 
1992, întreprinderea a trecut la un program susţinut de redresare care a condus la 
creşterea treptată a producției, ajungând ca în anul 1997 să depăşească nivelul 
producției din anul 1989, fiind puse în funcțiune mai multe instalaţii pentru protecția 
mediului. În 1998, S.C. SOMETRA SA s-a privatizat și a devenit membră a 
holdingului grecesc Mytilineos, realizând: plumb electrolitic-lingouri, aliaj Ag-Au, 
oxizi de zinc (oxizi Waelz-pulbere), Clincher Waelz (zgura Waelz-granulat). 


3.4.2.4. Giurgiu 


SC ZIROM SA Giurgiu este o companie producătoare de metale strategice din 
România. Activitatea principală a societății este producerea şi comercializarea titanului, 
zirconiului şi a aliajelor acestora, precum și microproducția de metale neferoase 
şi feroase. A fost înființată înainte de 1989, ca secţie a Combinatului Chimic Giurgiu. 
SC ZIROM S.A. s-a înfiinţat prin reorganizarea Regiei Autonome Zirom, apărută în 
1990. În prezent, compania produce lingouri de titan şi aliaje de titan (Fig. 3.19) [40]. 


PRODUCEREA LINGOURILOR DIN MATERIAL RECICLABIL PRODUCEREA LINGOURILOR DIN BURETE DE TITAN 


Tupimăd Presarea buretelui Electrozi obtinuti prin presare 


3 


Topire VAR Sudare cu plasma 


Fig. 3.19. Fluxuri tehnologice de producere a titanului din material reciclabil (a) şi din burete de titan 
(b) la SC ZIROM SA Giurgiu [40]. 


Producţia industrială a titaniului a început în lume pe la mijlocul secolului 
XX, acest metal fiind recunoscut pentru importanţa strategică referitoare la greutate 
mică şi capacitatea de a produce aliaje puternice şi uşoare pentru aplicaţii aerospaţiale 
(motor cu reacţie, proiectil sau nave spaţiale), uz militar, procese industriale (chimicale 
şi petro-chimicale, uzine de desalinizare, hârtie), automobile, agro-alimentare, proteze 
medicale, implanturi ortopedice, intrumente și pile dentare, implanturi dentare, bijuterii, 
telefoane mobile și alte aplicaţii. 

Dispune de două fluxuri tehnologice, în funcție de materia primă utilizată: 
material reciclabil şi respectiv burete de titan (Fig. 3.19) [40]. S-a consacrat, în 
ultimele decenii, ca unul dintre cei mai importanţi producători de titan și aliaje de 
titan din Europa Centrală şi de Sud-Est. Produsele fabricate sunt destinate atât unor 
domenii de vârf (domeniul nuclear şi aeronautic), cât şi unor domenii diverse 
(metalurgie, chimie industrială, tehnică şi aparatură medicală). Încă de la înființarea 
societății, în anul 1991, s-a pus un accent permanent pe dezvoltare, prin optimizarea 
tehnologică şi dezvoltarea tehnologiei pentru topirea materialelor secundare de titan şi 
zirconiu combinând tehnologii EB şi RAV. A fost derulat, în perioada 2012 — 2014, 
un plan investiţional complex, în urma căruia SC ZIROM SA are capacitatea de a 
fabrica produse forjate din titan, societatea acoperind cerinţele specifice de produse 
forjate de pe piaţa de desfacere [40]. 


3.5. UZINE ŞI ÎNTREPRINDERI METALURGICE 
ȘI MECANO-METALURGICE 


În afara centrelor metalurgice tradiționale, cu vechime mare (Reşiţa, Hunedoara, 
Călan, Vlăhița, Nădrag, Baia Mare) sau mai scăzută (Galaţi, Slatina, Călărași, 
Tulcea, Giurgiu, Copșa Mică), multe alte întreprinderi au făcut sau continuă să facă 
„istorie metalurgică”, constituind un suport vital în diferite domenii ale fabricaţiei 
de produse metalice, pentru destinaţii diverse. Tabelele 3.6 şi 3.7 sintetizează 
informaţii reprezentative asupra celor considerate a fi mai importante. O lărgire a 
abordării istoriei metalurgice ar cuprinde multe altele. 

O altă categorie de întreprinderi metalurgice include producătorii de piese 
turnate metalice, destinate altor utilizatori, respectiv turnătoriile de fontă, oțel şi 
aliaje neferoase, altele decât cele incluse în componenţa unor combinate şi uzine 
metalurgice și mecano-metalurgice, ce valorifică piesele turnate obţinute în principal 
pentru prelucrări interne. În această categorie pot fi incluse întreprinderi precum 
cele din Alba Iulia (1972 — Mecanica), începând să producă din 1975 piese din fontă, 
în principal pentru mașini unelte; devenită SC Saturn SA în 1990 şi privatizată de 
către firma italiană C.I.M.U. Cinisello Balsamo, cu peste 90% din producţie 
exportată în Uniunea Europeană; Câmpina (1971 — Întreprinderea de Piese Turnate), 
fontă şi oţel, în principal utilaj petrolier; privatizată în anul 2000 ca SC Orion SA 
Câmpina (capital românesc); Olteniţa (1978 — Întreprinderea de Construcţii de Nave 
şi Piese Turnate Olteniţa), devenită apoi în 1985 — Întreprinderea de Piese Turnate, cu 
produse din fontă, oțel și neferoase; 1990 — SC Turol SA Olteniţa; Băileşti (1975 — 
Întreprinderea de Piese Turnate, produse pentru industria electrotehnică, devenind 
SC Fontanef în 1991). 

Tabelul 3.6 
Uzine şi întreprinderi metalurgice reprezentative 


Uzina Informații 
Uzinele 1795 — înființare, pe apa Bistriţei, satul Ohaba, Munţii Poiana Ruscă. Atelier de 
Oţelul Roșu fierărie, cuptoare reducere minereu de fier şi de prelucrare a acestuia; 1804 — 
în apropiere, centru metalurgic la Ferdinandsberg (Oţelu Roşu actual); 1830-1848 — 
SOCOMET cuptoare de pudlaj + laminor; 1857-1865 — extinderea producţiei, cu fontă de la 
Cavazzi Steel Luncani, Rușchița şi Rusca Montană; 1868 — laminor, inclusiv pentru şine 
Ductil Steel (calea ferată — Simeria Petroşani), 1881 — laminor tablă subțire; 1819 şi 1912 — 


cuptoare Siemens-Martin (SM) cu fontă de la Rușchița, Lozna, Călan; 1916 — 
utilaje transferate în Ungaria; reparaţii echipament feroviar; 1924-25 — 
laminoare de tablă şi profile; 1926-28 — noi cuptoare SM; 1932-33 — 
reconstrucția oţelăriei;, 1934 — turnătoria de cilindrii de laminor, 1934-35 — noi 
laminoare. În 1948 exista oțelărie-turnătorie cilindrii laminor + 4 linii laminare; 
1950-52 şi 1964—67 — extindere cuptoare SM, iar în 1975 — oțelăria electrică; 
1976-77 — turnarea continuă, modernizare secţii laminare; 1991 — S.C 
SOCOMET SA Oţelul Roşu, cu peste 500.000 t/an oţel lichid, 5 secţii laminare, 
turnătorie cilindrii laminor. Privatizare în 1999, Cavazzi Steel (Italia), şi 
reprivatizare 2007 — Mechel Rusia (Ductil Steel — Oţelul Roşu). 


Industria Sârmei 
Câmpia Turzii 


Combinatul 
Metalurgic 
Industria Sârmei 
Mechel 


1920 — înființare, Câmpia Turzii, pe valea Arieșului; 1921 — producție: trefilare 
sârmă şi cuie cu materie primă din Ungaria şi Cehoslovacia; 1922 — laminor 
sârmă și fier beton; 1928 — zincare electrolitică; 1929 — oţelărie electrică; 1933 — 
laminorul 2; 1936 — trăgătorie oţel; 1937 — turnătorie şi trăgătorie neferoase; 
1935 — fuzionare cu fabrica de sârmă „Prutul” Cernăuți; 1944 — aproape 
complet distrusă de război; refacere — 1945-48; 1948 — naţionalizare; 1950-54 — 
reconstrucție oțelărie (35.000 t/an), 1950 — laminor ţagle şi profile mijlocii; 
1954/1959/1969 — câte o nouă trăgătorie de oțel; 1970 — nou laminor; 1978 — 
denumire Combinatul Metalurgic Câmpia Turzii; 1979 — noi secții metalurgice 
inclusiv a doua oțelărie (total 500.000 t/an); 1981-89 — noi dotări, 1991 — SC 
Industria Sârmei SA Câmpia Turzii: 2 oţelării, 4 secții laminare, 6 secții 
trăgătorie oţel [5] şi neferoase [1], o secţie conductori electrici, 2 secții electrozi 
sudură etc.; 2003 — privatizare Mechel Rusia, devenind Mechel Câmpia Turzii, 
cu producție neschimbată până în 2006, când a fost adus oţel din altă parte. 
Producţia se concentrează pe oţel beton şi sârmă. 


Uzina Titan Galaţi 


Titan — Nădrag — 
Călan 
Laminorul 

de Tablă 
INTFOR 


1921 — înființată la Galaţi, cuie şi tablă zincată; laminoare în 1921, 1924 şi 
1928; 1924 — în societatea Titan-Nădrag-Călan, incluzând şi Ferdinand din 
Oţelul Roşu; 1924-1944 — utilaje transferate la Nădrag, Oţelul Roşu, Călan, 
Orşova şi Olteniţa; distrugerea aproape completă la sfârşitul războiului; 1945 — 
reluare parţială a activităţii; 1948 — devine Uzina Laminorul de Tablă Galaţi; 
1951-55 — alte 3 caje laminare adăugate la cele 3 existente; 1957-59 — 3 noi 
secţii de laminare, cu o capacitate de 100.000 t/an; 1970-1989 — alte linii de 
laminare; 1990 — devine SC INTFOR SA Galaţi; restructurare a activității, în 
funcție de evoluţia cererii de tablă şi a prezenței Combinatului Siderurgic Galaţi 
în acelaşi domeniu; 1999 — privatizare cu noi dotări (în 2002 şi 2005), 
diversificare, dar şi reducere a producției. 

Uzina Griviţa 
Bucureşti 


Industria Fierului 
Uzina 
Metalurgică 


1921 — înfiinţare; 1929 — cumpărată de către Uzinele şi Domeniile Reşiţa (UDR) 
şi Societatea Titan-Nădrag-Călan (TNC), sub denumirea Industria Fierului (NFER); 
laminoare diverse (profile uşoare, fier beton, sârmă), trăgătorie; 1921-1948 — 
producție de circa 10.000 t/an; 1948 — devine Uzina Metalurgică Griviţa; 1974 
şi 1984 — noi laminoare; până în 1989, circa 80-85.000 t/an producţie; 1992 — 
privatizare. 


Întreprinderile 1923 — înfiinţare ca Întreprinderea David Goldenberg şi Fii în Brăila, pentru 

Metalurgice trefilarea sârmei, producție de cuie şi altele; 1924 şi lanţuri, iar în 1927 nituri şi 

Dunărene şuruburi; 1931 — secţie laminare; 1938 — denumirea Întreprinderile Metalurgice 
Dunărene (IMD); 1948 — naţionalizare şi unire cu Întreprinderea Industria 

David Goldenberg | Sârmei Brăila în 1959. 

Întreprinderea 1930 — filială a Industriei Sârmei Câmpia Turzii; 1933 — laminor (modificat şi 


Industria Sârmei 
Brăila 


Laminorul 
Tubman 

Tenaris 

Donau Comodites 


completat pe parcurs), 1934 — secţie fabricaţie furci; 1959 — devine Uzina 
Laminorul Brăila, incluzând și Întreprinderile Metalurgice Dunărene; 1959-1989 — 
modernizare secții existente şi noi capacități (laminoare în 1973 şi 1980; bare 
trase); 1989 — 220.000 t/an profile şi sârmă, 3.200 t/an bare, 800 t/an cuie, 
1.000 t/an lanţuri; 1991 — societate comercială cu acelaşi nume; 1999 — privatizare 
Tubman; în 2004 — Tenaris, dar în octombrie 2004 revine în proprietatea statului; 
2006 — reprivatizare Donau Comodites, restructurări de producţie. 


Uzina de Tuburi şi 
Oţeluri 

N. Malaxa 
Bucureşti 


Republica 


1938 — programul propus inițial includea laminoare şi oţelărie, dar realiza 
numai laminoare şi tragere țevi fără sudură; 1941 — un nou laminor (1944 dus în 
URSS); 1948 — naționalizare la Uzina Republica: secţii laminare şi tragere; 
1952 şi 1968 — noi secții laminare țevi; 1970 — o nouă trăgătorie; maximul 
producţiei în perioada 1970-1984, 220-225.000 tan; 1989 — societatea 
comercială cu acelaşi nume, dar secţia de extrudare a devenit independentă; se 
privatizează în 2003 şi dă faliment în 2010. 


Uzina de Ţevi 
Roman 


Petrotub 
Tubman 
Arcelor Mittal 


1957 — cu un laminor Stiefel (300.000 t/an); 1958 — secţii prăjini foraj şi filetat 
burlane; 1970 şi 1977 — noi laminoare Stiefel, 1979 — laminorul Stossbank; 
trăgătorii la rece în 1975 şi 1982; ţevi laminate la cald (21-508 mm) şi trase 
la rece (6-245 mm), 1990 — SC Petrotub Roman, cu o producţie de ţevi 
diminuată cu 50%; 1999 — privatizare Tubman şi cumpărată în 2003 de grupul 
Arcelor Mittal. 


Combinatul de 
Oţeluri Speciale 
Târgovişte 


Erdomir 
Mechel 


1973 — Uzina de Oțţeluri Aliate Târgovişte: o oțelărie electrică şi o forjă; 
1974-1977 — oţelăria nr. 2 cu două noi laminoare; 1978-1986 — trăgătorie; 1976 
— laminorul tablă silicioasă; Combinatul de Oţeluri Speciale, cu trei fluxuri 
tehnologice: producție 800.000 t în 1989; 2002 — privatizarea laminorului de table şi 
benzi silicioase — Erdomir, restul de către Mechel Rusia, ca Mechel — Târgovişte: 
un cuptor EBT (72 t), dotat cu instalație pentru metalurgie secundară şi turnare 
continuă; rămân o oţelărie, laminare de profile mijlocii şi uşoare, trăgătorie la 
rece şi forjă. 


Uzina Oțel Inox 
Târgovişte 


1974 — înfiinţare, cu intrare în funcțiune în 1979 (laminor de tablă şi bandă din 
oţel inoxidabil), 1980 — un nou laminor (sârme şi bare în colaci şi de lungime 
fixă) din oţeluri inoxidabile; 1997 — privatizare. 


Întreprinderea de 
țevi 
Zalău 


Silicotub 


1980 — laminare la cald ţevi fără sudură (250.000 t/an, 10-114 mm diametru 
exterior); 1982 — un laminor continuu (280.000 t/an), 1983 — trăgătorie 
(30.000 t/an); livrări până la 250.000 t/an ţevi laminate şi 280.000 t/an sârmă 
si oţel beton; 1990 — devine SC Silicotub Zalău; 1999 — privatizare, rămânând 
în funcțiune numai laminorul de ţevi. 

Tabelul 3.7 
Uzine şi întreprinderi mecano-metalurgice reprezentative 


Uzina Informaţii 

Uzina Lemaitre 1874 — Uzina Lemaitre Bucureşti: atelier de spălătorie mecanică şi producția 

Bucureşti utilajelor aferente; urmează producţie de piese turnate, iar în 1885, fabricaţie 
de cazane sub presiune; se adaugă şi secţii de forjă, tratament termic, prelucrări 

Timpuri Noi prin aşchiere, devenind astfel uzină; 1916 — Societatea Anonimă a Uzinelor 
Metalurgice Lemaitre, până în 1948, când devine Uzina Timpuri Noi Bucureşti; 
se dezvoltă producţia de motoare; 1990 — Societate Comercială; 1993 — privatizare. 

Întreprinderea 1882 — înființată de Ernesth Ciriak, ca atelier de fierărie, urmat de o turnătorie, 

Aversa devenind Fabrica Ciriak şi fii; 1902 — prelucrări prin aşchiere. După război (I), 

București reparaţii vagoane; 1920 — devine Fabrica de maşini şi turnătorie Dumitru Voina 


Uzina de Pompe 


(ginerele fondatorului), ca în 1936 să ajungă la denumirea Întreprinderile 
metalurgice Dumitru Voina SAR, ca sucursală din Braşov; 1945 — redevine la 
denumirea precedentă, începând fabricaţia de pompe la scară mare (prima 
pompă în 1928); 1948 — naţionalizare cu denumirea Uzinele Metalurgice Vasile 
Roaită, cu o producție diversificată, inclusiv utilaje agricole; 1963 — rămâne 
numai fabricaţia de pompe, astfel că în 1965 devine Uzina de Pompe Bucureşti, 
1991 — S.C. Aversa SA Bucuresti. 


Uzina 1884 — atelier lăcătuşărie; 1897 — utilaje de foraj, matriţare, prelucrări prin 
Metalurgică aşchiere; 1931 — devine Fabrica de Articole Tehnice Genius, iar în 1939 — 
Aiud Întreprinderile Industriale și Comerciale Al. Stoica; extindere profil fabricaţie; 
1948 — naţionalizată la Uzina Rapid — (Aiud) incluzând o nouă turnătorie de 
fontă (800 t/an până în 1941); 1958 — turnătorie lingotiere (17.000, 40.000 şi 
60.000 tan), 1962 — turnătorie de oțel; turnătorie centrifugală;, 1990 -— S.C. 
Metalurgica S.A. Aiud. 
Întreprinderea 1904 — echipamente şi instalații pentru industria petrolieră, vagoane-cisternă şi 
Vulcan cazane cu abur, 1906 — turnătorie de fontă, iar în 1935 — turnătorie de oțel; 1948 — 
Bucureşti 2.925 tone piese turnate; forjă (6.500 t/an), tratamente termice (6.000 t/an), 
cazangerie etc; 1965-66 — primele autobuze româneşti; 1989 — producţie de 
20.000 t/an; societate comercială cu aceeaşi denumire; 2002 — privatizare. 
Fabrica de 1921 — atelier reparaţii locomotive şi vagoane (N. Malaxa şi A. Perieţeanu); 
Locomotive 1923 — primele 2 hale de cărămidă; 1926 — secții de turnătorie, forjă şi tratamente 
Malaxa termice; 1927 — societatea anonimă Fabrica de locomotive N. Malaxa S.A.R; 
Bucureşti extindere dotări în toate secțiile; 1926 — laborator performant; 1936 — comenzi 
şi de la armată; 1937 — denumirea N. Malaxa S.A.R, creşte ponderea 
profilului metalurgic, adăugându-se şi cuptoare electrice şi Siemens-Martin; 
1948 — naţionalizată, devenind Întreprinderea 23 August, cu acelaşi profil de 
producție: 3 turnătorii (fontă/oțel/neferoase) şi 2 secții forjă; cuptoare 
23 August electrice în locul celor Siemens-Martin (1977) şi cubilouri fontă (1977-1979); 
FAUR a treia secţie de forjă, S.C. FAUR SA: 3 secţii turnătorie, 3 secții forjă, 
2 tratamente termice, laboratorul central. 
Întreprinderea 1921 — întreprindere franco-română feroviară, până în 1948: turnătorie oțel 


Progresul Brăila 


PROMEX 


cu un cuptor Siemens-Martin (10 t), turnătorie fontă şi neferoase, forjă, 
tratamente termice, prelucrări prin așchiere; 1948 — Întreprinderea Progresul 
Brăila; 1948-1989 — o fabrică metalurgică şi 3 cu profil mecanic; diversificare 
producție incluzând hidraulică grea şi excavatoare; 1989 — turnătorie oţel 
(37.000 t/an), fontă (6.000 t/an) şi neferoase (500 t/an), forjă (35.000 t/an), 
tratamente termice; 1990 — devine SC PROMEX SA, cu acelaşi profil de 
fabricație; 2002 — privatizare UZINSIDER, Bucureşti. În funcțiune: turnătorie 
oţel, forjă, matriţare, tratamente termice. 

Întreprinderea 1966 — secţiile oţelărie (250.000 t/an) şi forjă; 1968 — turnătorie de oțel, cu 


Maşini Grele performanţe piese turnate (198-325 t oţel lichid) şi lingouri (400 t); turnătorie 
Bucureşti de fontă (cuptoare inducţie); sectorul forjă cu 3 secții distincte; secții cu profil 
(IMGB) mecanic performante; 1990 — S.C. IMGB S.A: o oţelărie, 2 turnătorii (oţel şi 

fontă), 3 secții forjă, tratament termic primar şi secundar, 1991-97 — parte din 
KVAERNER secţiile din sectorul mecanic se separă ca unităţi independente; 1997 — sectorul 


Doosan IMGB metalurgic privatizat de KVAERNER şi apoi vândute la Doosan (SC Doosan 
IMGB SA); restructurări tehnologice importante; piese forjate 60-280 t şi 
turnate de 10-160 t. 

Combinatul de 1976-1986 — construcție; 1977 — secția mecanică şi sudură; 1978 — turnătorie 
Utilaj Greu Iaşi de fontă (piese max. 100 t); 1980 — forjă (piese max. 80 t); 1981 — oţelărie 
(5 cuptoare arc — 100 t fiecare; 600.000 t/an oțel), 1980-1986 — secții 
FORTUS prelucrări, inclusiv tratament termic; a doua forjă (max. 30 k/buc.); producție 
utilaje metalurgice, industria cimentului, navală, energetică etc.; 1990 — 
S.C. FORTUS SA: oţelărie (600.000 t/an), turnătorie fontă şi oţel, forjă, 
tratament termic, sudură, prelucrări prin aşchiere; 2003 — privatizare 
METALEXPORTIMPORT - Bucureşti, cu revânzare; restructurare, desființare 
turnătorie fontă. 


Combinatul de 1979 — turnătorie de fontă (cuptoare inducție, la 8.000 t/an) şi forja nr. 1; 
Utilaj Greu 1982 — oţelărie cuptoare cu arc (extindere 1984 şi 1989 la peste 100.000 t/an); 
Cluj-Napoca 1983-84 — forja grea; total peste 30.000 t/an forjate; 1990 — sectorul 


metalurgic desprins şi transformat în societate comercială. 


3.4. ÎNVĂŢĂMÂNTUL METALURGIC ÎN ROMÂNIA 


Tradițiile învățământului metalurgic în România sunt vechi, avându-şi originea 
în dezvoltarea metalurgiei feroase și neferoase pe teritoriul ţării noastre [41]. 
Ocupaţia romană a adus organizarea şi intensificarea activităţii de extracție şi prelucrare a 
metalelor, inclusiv prin intermediul specialiştilor şi a tehnologiilor din alte părți ale 
imperiului. În cadrul acestei organizări, un rol important l-au avut „colegiile” de 
meseriași, având propria şcoală pentru pregătirea specialiştilor în domeniul respectiv. 

După apariţia primelor unități industriale metalurgice în Banat, în secolul 
al XVIII-lea, la 23 ianuarie 1729 ia ființă Şcoala de Mine şi Metalurgie Feroasă 
de la Oraviţa, transferată apoi, după 60 de ani, la Reşiţa, unde în anul 1771 s-a pus 
în funcțiune uzina nouă cu 2 furnale mari pentru acea vreme şi 3 ateliere de prelucrare 
a fierului. 

Primele noțiuni de metalurgie sunt introduse de Gheorghe Asachi în anul 
1813 în cursurile de inginerie de la Şcoala Grecească din lași; în anul 1842, se 
introduce un curs de Metalurgie în anul III la secţia de Ingineri de Exploatare ai 
acestei şcoli. În anul 1867 se înfiinţează prin decret, Școala de Poduri, Șosele şi 
Mine în Bucureşti cu durata de 5 ani, anul IV incluzând, la secţia Mine, şi cursuri 
de Metalurgie. Începând cu anul 1881, această şcoală acordă diplome de ingineri şi 
în domeniul metalurgiei. 

În iunie 1920 se înființează Şcoala Politehnică București, prin transformarea 
Şcolii Naţionale de Poduri şi Şosele, incluzând secțiunile Mecanică şi Metalurgie şi 
respectiv Mine şi Metalurgie. În același an se înființează și Şcoala Politehnică din 
Timişoara, ambele şcoli pregătind ingineri metalurgi pentru industria feroasă şi 
neferoasă a ţării. În anul 1928, la București, ia fiinţă o Conferinţă de Siderurgie, 
fiind condusă de absolventul primei serii de ingineri de mine şi metalurgie a Școlii 
Politehnice din Bucureşti din anul 1922 — Traian Negrescu, care obținuse în anul 
1927 titlul de doctor în ştiinţe fizice la Sorbona. În anul 1928, această Conferinţă 
de Siderurgie se transformă în Metalurgia Fierului și Maşini Metalurgice, care în 
anul 1933 devine catedră şi se unește în anul 1939 cu Catedra de Metalurgie sub 
conducerea lui Traian Negrescu. De remarcat faptul că primul titlu de doctor 
inginer al Şcolii Politehnice din București este acordat inginerului american Welton 
Crook în anul 1936, de la Universitatea Stanford California, conducător ştiinţific 
fiind Traian Negrescu. 

În anul 1948 secţiile facultăţilor de Mine şi Metalurgie s-au desfiinţat, luându-le 
locul Institutul de Siderurgie de la Timişoara. În anul universitar 1949-1950, la 
Institutul Politehnic Bucureşti se înființează anii de studiu III şi IV în domeniul 
metalurgic, pe lângă facultatea de Mecanică, dar aparținând administrativ de 
Institutul de Siderurgie Timișoara. Studenţii au fost selectaţi de la facultățile de 
Mine (Bucureşti, Timișoara şi Brad) şi de Chimie Industrială (București și Iaşi), cu 
secţiile: Furnale-Oţelării-Feroaliaje; Turnătorie; Deformări Plastice-Tratamente 
Termice. În acest timp a continuat să funcționeze la facultatea de Chimie 
Industrială din București secţia de Metalurgia Metalelor Neferoase. 

În anul universitar 1952-1953, anii de studiu I și II de la Timişoara au fost 
transferați la Bucureşti şi împreună cu secţia de Metalurgia Metalelor Neferoase de la 
facultatea de Chimie Industrială a luat ființă Facultatea de Metalurgie, cea de a şasea 
facultate a Institutului Politehnic București. Pentru început, facultatea a avut două 
specializari: Siderurgie şi Metalurgia Metalelor Neferoase; pregătirea în domeniile 
Deformări Plastice, Tratamente Termice și Turnătorie se făcea la ambele specializări. 

Dezvoltarea accelerată atât a industriei metalurgice, cât şi a sectoarelor calde 
(specific metalurgic) din industria constructoare de maşini şi utilaje după 1948 a 
condus la creșterea necesarului de ingineri din toate domeniile metalurgice. Aşa s-a 
ajuns ca Facultatea de Metalurgie de la Institutul Politehnic Bucureşti să aibă 4.000 
de studenţi la nivelul anilor 80 ai secolului trecut, iar necesarul continua să crească. 
Ca urmare, se înființează și alte programe de învățământ metalurgic, în instituţiile de 
învățământ superior existente sau în alte centre de interes metalurgic, nou înfiinţate. 

Începând din anul universitar 1990-1991 învățământul metalurgic se află într-un 
proces complex de reformă, în sensul modernizării tehnologiei de învățământ şi 
a lărgirii sferei cunoaşterii în domeniul materialelor metalice, ceramice, cărbunoase, 
a materialelor performante (compozite, compuşi intermetalici, materiale amorfe etc.). 
Ca urmare a acestor considerente, în 1990 Facultatea de Metalurgie de la Institutul 
Politehnic Bucureşti devenie Facultatea de Ştiinţa şi Ingineria Materialelor, situaţie 
înregistrată şi în alte centre universitare din ţară (Braşov, Cluj Napoca, laşi, Galaţi). 

La Institutul Politehnic „Traian Vuia” Timişoara, unde în anul 1933 s-a creat 
facultatea de Mine şi Metalurgie (transferată la Institutul Politehnic Bucureşti în 
1948), se reia învățământul metalurgic, dar de această dată în centre de profil 
apropiate, precum Reșița și Hunedoara. În anul 1971 la Reşiţa se înființează un 
Institut de Subingineri, incluzând programe de studii metalurgice, acreditat în 1974 
şi transformat în Facultate de Inginerie în 1990, iar din 1992 a intrat în componența 
noii înfiinţate Universităţi „Eftimie Murgu” din Reşiţa. 

Institutul de Subingineri Hunedoara, cu o componentă metalurgică, înființat 
în 1970 în cadrul Institutului de Mine Petroșani, este transferat în 1974 la Institutul 
Politehnic „Traian Vuia” Timişoara. Rămâne aici şi după anul 1990, când devine 
Facultatea de Inginerie Hunedoara (cu secţii metalurgice), în componența Universităţii 
Politehnica Timişoara. 

Dezvoltarea învățământului superior metalurgic la Galaţi a urmărit îndeaproape 
evoluţia Combinatului Siderurgic Galaţi. În anul 1972, în cadrul Facultăţii de 
Mecanică, a Institutului Politehnic din Galaţi se înființează cursuri serale de 
subingineri în domeniul metalurgiei feroase, extinse și la cursurile de zi, inclusiv la 
nivel de ingineri, în anul 1976. În anul 1990 se înființează Facultatea de Metalurgie, 
devenită în anul 1991 Facultatea de Metalurgie și Ştiinta Materialelor. Restructurarea 
învăţământului tehnic la Universitatea „Dunărea de Jos” Galaţi a dus la desfiinţarea 
acestei facultăți, componenta de știința materialelor revenind la Facultatea de 
Inginerie (fosta Mecanică). 

La Universitatea Tehnică din Cluj-Napoca, a existat o lungă tradiţie în domeniul 
utilajului tehnologic destinat sectoarelor calde din industria românească, în cadrul 
Facultăţii de Mecanică, ca și în ceea ce privește domeniul metalurgiei pulberilor. În 
anul 1990 este pus în practică un proiect mai vechi, înființându-se Facultatea de 
Ştiinţa şi Ingineria Materialelor, transformată în anul 2011 în Facultatea Ingineria 
Materialelor și a Mediului, ambele cu o importantă componentă metalurgică. 

O evoluţie similară se înregistrează și la Brașov. Cu o experienţă îndelungată 
în domeniul utilajului tehnologic pentru sectoarele calde (în mod deosebit pentru 
turnătorii), în cadrul profilului mecanic, din 1990, anul înființării, Facultatea de 
Ştiinţa şi Ingineria Materialelor îmbină tradiția învăţământului universitar tehnic 
braşovean, cu tendinţele, impuse de dezvoltarea durabilă, în domeniul materialelor 
metalice, ceramice şi compozite. 

La laşi, primul curs de Metalurgie este introdus în anul 1912, la Facultatea de 
Ştiinţe, urmat de Tehnologia Materialelor în 1923. Reorganizarea învățământului 
superior după 1948 conduce la crearea Catedrei Tehnologia Metalelor în anul 1952, 
în cadrul Facultăţii de Mecanică, în decursul timpului evoluând diferit, în cadrul altor 
catedre, sau devenind din nou de sine stătătoare (1977). În 1990, din consacrata Facultate 
de Mecanică se formează trei facultăți cu specializări distincte, una fiind Facultatea 
de Metalurgie, care în 1993 devine Facultatea de Ştiinţa şi Ingineria Materialelor, tot 
timpul incluzând profilul metalurgic. 

Capitolul 4 
ISTORIA INDUSTRIEI PETROLULUI 


GHEORGHE BULIGA 


4.1. INTRODUCERE 


Petrolul şi derivatele sale reprezintă, în prezent, cea mai importantă sursă de 
energie activă a planetei. Petrolul pune în mișcare automobile, avioane, trenuri și 
vapoare, oferă căldură locuinţelor multor sute de milioane de locuitori, stă la baza 
generării a milioane de terawaţi de energie electrică la rândul său purtătoare de 
lumină, căldură şi energie mecanică. Produsele obţinute din petrol prin procesare 
petrochimică acoperă o gamă largă a trebuinţelor vieţii: de la proteinele pentru 
hrană, medicamente, ţesături şi îmbrăcăminte, materiale de construcţie, podoabe, 
lacuri şi vopsele, până la acţionarea celor mai răspândite mașini-unelte. Practic nu 
există om de pe Pământ care, într-un fel sau altul, să nu folosească petrolul. 

În epoca modernă şi contemporană, petrolul — ţiţeiul şi „gazele de sondă — gaze 
asociate” sau, într-un cuvânt, petrolul reprezintă o resursă minerală fluidă situată la 
diferite adâncimi de la suprafața uscatului sau apelor marine/oceanice, de origine 
organică, constituită dintr-un amestec de hidrocarburi sub formă de mari acumulări, 
cantonate în porii sau în fisurile rocilor, formând zăcăminte. Pentru economia 
românească petrolul a însemnat una din principalele surse de dezvoltare economică şi 
reprezintă încă una dintre cele mai importante bogății ale subsolului naţional. 

În istoria omenirii cunoașterea şi folosirea petrolului se pierde în negura 
vremurilor. Biblia, chiar, relatează despre porunca dată de Domnul, înainte de 
potop „neprihănitului” Noe: „Fă-ţi o corabie din lemn de gofer (chiparos), corabia 
aceasta s-o împarți în cămăruţe şi s-o tencuieşti cu smoală pe dinăuntru şi pe 
dinafară” (Biblia — Geneza — Facerea 6.14). 


4.2. ÎNCEPUTURILE INDUSTRIEI PETROLULUI ÎN ROMÂNIA ȘI ÎN LUME 


Pe teritoriul României de astăzi, săpăturile arheologice de la Poiana (în cetatea 
getică descoperită aici, datând din sec. I e.n.) au pus în evidenţă obiecte de podoabă 


de diferite forme, din bitum, acoperite cu un strat subţire din argint, iar în alte situri 
arheologice au fost descoperite urme de folosire a bitumului datând din timpul 
ocupaţiei romane, cât şi din Evul Mediu Timpuriu [2]. Cu petrol erau îmbibate 
feştilele folosite la iluminatul cetăților sau la aprinderea fortărețelor asediate. 

Menţiunile din scrierile istoricilor antici despre „focurile nestinse” de la Lopătari 
(judeţul Buzău) probează existenţa, cunoaşterea şi folosirea petrolului în locurile 
noastre. 

Din epoca formării statelor feudale şi până la începutul secolului al XIX-lea, 
numeroase mărturii scrise atestă existența petrolului în Țara Românească și în 
Moldova. Prezența acestui mineral este semnalată pe la 1670 de către călugărul 
Bodinius, iar la 1716 este menţionată în opera învățatului domnitor al Moldovei, 
Dimitrie Cantemir — Descriptio Moldaviae, unde se vorbeşte despre izvoarele de 
titei de pe malurile Tazlăului Sărat, ca despre o rășină pe care o foloseau țăranii din 
împrejurimi la unsul osiilor de la căruţe. Între 1760-1702 trei francezi care locuiau 
în Principate, Roche Simeon, Cara şi Nagui, au descris modul în care se făcea 
exploatarea petrolului la noi. Mai târziu, profesorul dalmat Ignaţiu Ştefan Raicovici 
constată prezenţa în subsolul României a două feluri de petrol, cel negru şi cel brun [3]. 
La intersecţia regiunii deluroase cu cea de şes, pe Valea Teleajenului şi în judeţul 
Buzău, până la începutul secolului al XIX-lea existau vaste întinderi de teren 
inundate cu țiței. 

Petrolul din izvoarele de suprafaţă a constituit şi un produs de export. Potrivit 
unor vechi uzanţe, produsele extrase — izvorâte din subsolul suprafeţelor deţinute de 
către moşneni, boieri sau mânăstiri în Ţara Românească, erau repartizate de către 
domnitor (singurul proprietar al zăcămintelor şi al visteriei domneşti) care le 
valorifica prin intermediul vămilor şi al pieţelor. 

Vămile (schelele, cum se numeau la acea vreme), menţionate încă din prima 
jumătate a veacului al XVII-lea, erau organizate la Câmpina şi la Vălenii de Munte 
şi se exportau produse, animale vii şi chiar petrol către Transilvania, iar ulterior 
prin vămile de la Dunăre se exporta petrol către Imperiul Otoman şi către ţările din 
Europa Centrală. În anul 1788 s-a exportat la Constantinopol cantitatea de 20.000 
de ocale păcură, la prețul de 40 aspri ocaua. În Moldova, conform unui catastif al 
vămilor din anul 1765, printre alte produse exportate prin vămile de la Trotuş, 
Galaţi, Câmpulung, figurează şi petrolul, pentru care se percepea o taxă vamală, 
raportată la numărul de poloboace. În vremea Regulamentului Organic, 
are loc unificarea regimului vamal în cele două Principate şi este desființat 
monopolul domnesc. Zăcămintele de ţiţei trec în posesia proprietarilor suprafețelor, 
dar conducătorii din Principate încep să dea atenție acestui mineral abia după anul 
1800. Astfel, la 1844, domnitorul Bibescu Vodă a încercat să concesioneze exploatarea 
petrolului unor ruşi (Trandafilov şi Zeparoski), dar fără succes din cauza oponenţei 
boierilor [3]. 

Până la 1855 exploatarea petrolului nu ieşise din faza primitivă, continuând să 
fie extras de către țăranii localnici, care căpătaseră oarecare îndemânare şi învățaseră 
şi să-l comercializeze. Extracţia se făcea din puțuri (fântâni) săpate manual sau din 

gropoaie (săpate la suprafaţa terenului şi îndiguite cu pământul rezultat din săpătură) 
în care se capta ţiţeiul ieşit din izvoare, iar apoi se aduna în butoaie şi se vindea. 
Pentru a se putea obţine o păcură mai consistentă, ţiţeiul a început să fie fiert pentru 
ca partea lichidă aflată în exces să se evapore (fracțiile uşoare); apoi evaporatul a 
început să fie cooptat și răcit (distilat). Distilatul de culoare alb-gălbuie — petrolul 
lampant — a fost folosit pentru prima dată la iluminat şi, ulterior, benzinele şi motorina, 
carburanţi pentru motoarele cu ardere internă. 

Petrolul capătă valenţe industriale abia în anul 1857 când statisticile inter- 
naționale înregistrează prima producţie de ţiţei în Țara Românească, unde fraţii 
Marin şi Teodor Mehedinţeanu au produs în rafinăria construită de ei 275 tone de 
petrol lampant pentru iluminatul Bucureştiului. 

În acest fel, România apare ca prima țară producătoare de petrol din lume, 
iar Bucureștiul, primul oraș cu iluminatul public cu petrol lampant (Fig. 4.1). 


Programul Naţional 
„România 100” 


JUR MARIN 
EDINTEANU 


1857 - Ploieşti 1857 - Bucureşti 
Prima rafinărie Prima capitală din lume 
de petrol din lume iluminată cu petrol 
lampant 


Fig. 4.1. 1857 — Începutul industriei mondiale a petrolului. 


Succesul fraților Mehedinţeanu a încurajat inițiativa românească, astfel că 
mai mulți întreprinzători şi-au construit cazane de distilat ţiţeiul. 

Cam în acelaşi timp, într-o serie de state începe înlocuirea uleiului de rapiță, 
a uleiului de nucă, sau chiar a uleiului provenit din distilarea şisturilor bituminoase 
şi a cărbunilor, folosit la iluminat, cu un distilat de petrol — petrolul lampant. 

Aproape concomitent cu frații Mehedinţeanu, în Statele Unite ale Americii 
un întreprinzător, pe nume Kier, instalează la Pittsburg primul cazan care poate 
distila lampantul din țiței. 

Creşterea cererii de ţiţei pentru distilarea lampantului în Statele Unite este 
susţinută de descoperirea făcută în Pennsylvania de către „colonelul Drake”, care 
realizează pentru prima dată un „foraj mecanic” din care „erupe ţiţeiul”. 

În România puţurile de petrol erau săpate manual şi erau susţinute cu scânduri 
sau împletituri de nuiele, în condiţii de mare risc pentru lucrători, existând pericolul de 
asfixiere, de prăbuşire a pereţilor puţului, sau de erupții libere însoţite sau nu de 
incendii. Atât detritusul rezultat din săparea manuală, cât şi extracția țițeiului din 
puţurile săpate se făcea cu o găleată din lemn sau cu o putină de care era legată o funie 
trecută la suprafaţă peste o grindă şi tractată manual sau de către un cal (Fig. 4.2). 


gl Hecna cu cal - Buştenari, 1900 


s 


Fig. 4.2. Hecna cu cal — Buştenari, 1900. 


Prima sondă forată s-a instalat în anul 1861, la Mosoare, lângă Târgu Ocna. 
Instalaţia a fost realizată de către o societate franceză care s-a servit de „sistemul 
de foraj Huig”. Pentru foraj s-a folosit o sapă tip burghiu şi prăjini de lemn rotite 
manual atingându-se adâncimea de 150 m, dar sonda s-a dovedit neproductivă. Din 
lipsă de capital şi de experiență, până la 1896 în România s-au forat numai 134 de 
sonde, din care productive erau 71, restul sondelor au fost neproductive (majoritatea 
producţiei obținându-se din cele 1.215 puțuri săpate manual). Cu toate dificultățile 
întâmpinate în ce priveşte extracția petrolului, a lipsei de capital şi unui sistem 
logistic de valorificare, producţia de petrol a crescut continuu de la 275 de tone 
petrol rafinat de fraţii Mehedinţeanu, în anul 1857, la 81.570 tone. 

Implicarea companiilor străine în extracția de petrol din România a emulat 
inovarea în domeniul forajului, astfel că în anul 1895 se înregistrează, în premieră, 
utilzarea prăjinilor de foraj metalice, iar în anul 1896, pentru săparea sondelor de la 
Poiana Vărbilău, Poiana Câmpina şi Băicoi, s-a folosit sistemul de foraj percutant. 

În anul 1896, societatea Romanian United Petroleum Company a introdus 
sistemul hidraulic de „sondaj”/ săpare, al lui „Fauwelle”, principiul constând în 
curățirea permanentă a fundului puţurilor cu un curent puternic de apă. 

În anul 1897 societatea olandeză Amsterdam Câmpina a săpat pe malul râului 
Prahova primele trei sonde din lume, cu ajutorul energiei electrice, iar în anul 1899 
Schela Bucea (zona Autogării Câmpina de astăzi) a devenit prima schelă iluminată 
electric. În anul 1899 îşi fac apariţia în România şi sistemele germane de foraj: 
Thuman, Trautzl, Vogt, precum şi sistemele româneşti Raky şi Alianţa. Rezultatele 
sondelor săpate cu aceste sisteme au ocazionat îndelungi dispute privind tubajul 
coloanelor şi închiderea apelor din acviferele străbătute. În anul 1901, la Cosmina 
s-a experimentat sistemul de foraj rotativ Colix Drill, sonda forată având adâncimea 
de 300 m. Ritmul accelerat de dezvoltare a cererii de petrol nu a mai putut fi susținut 
cu personal nespecializat şi cu echipamente improvizate. 

În anul 1900, la începutul unui nou secol, s-a organizat la Paris Expoziţia 
Mondială şi, cu această ocazie, a avut loc şi primul Congres Mondial al Petrolului. 

Un eveniment important pentru istoria petrolului românesc îl reprezintă 
fondarea, în anul 1900, a revistei Monitorul Petrolului Român, publicaţie a Asociaţiei 
Exploatatorilor şi Fabricanţilor de Petrol din România, cu caracter tehnic, ştiinţific 
şi comercial. Revista a avut o apariţie neîntreruptă până la naționalizarea din 
anul 1948. Apariţia a fost reluată în anul 2002 (fiind refondată de către dr. ing. 
Gheorghe Buliga şi dr. ec. Violeta Dumitriu). Publicaţia Monitorul de Petrol şi 
Gaze păstrează structura iniţială a monitorului şi este editată de către asociaţia 
Societatea Inginerilor de Petrol şi Gaze (SIPG). 

Activităţile de extracție a petrolului iau amploare. Se înregistrează succese, 
dar şi accidente. În anul 1904, la sonda 65 „Steaua Română” — Câmpina, se produce 
o erupție liberă, pentru ca în final sonda să înregistreze cea mai mare adâncime 
forată în România — 834 m. 

În anul 1904, la Câmpina, se înființează Şcoala de Maiştri pentru Foraj şi 
Rafinare (FOREMEN). Durata învăţământului a fost stabilită la 22 de luni: primele 
6 luni erau destinate exclusiv învăţământului practic, următoarele 10 luni erau 
consacrate învățământului teoretic şi practic, iar următoarele 6 luni elevii trebuiau 
să-şi completeze dexterităţile practice şi cunoştinţele teoretice. Numărul elevilor la 
cursul practic era nelimitat, iar la cursul teoretic era de maxim 60. În luna iunie a 
anului 1906 un număr de 56 de elevi au primit diplomele fiind prima promoţie de 
maeştri sondori români. Primul director al şcolii a fost numit doctorul inginer 
Vasile Iscu, ulterior profesor universitar, autorul cursului „Industria şi Comerciul 
Petrolului” tipărit în anul 1916 şi predat la Academia de Înalte Studii Comerciale şi 
Industriale din Bucureşti [6]. 

În anul 1901, la schelele petroliere de pe Valea Prahovei se introduce sistemul 
american de foraj rotativ. În 1906, în judeţele Neamţ şi Prahova, se aplică săparea 
sondelor prin sistemul hidraulic rotativ cu masă, experimentat în 1901 în Texas 
(S.U.A.) şi generalizat în România numai în anii 1925-1927, iar în anul 1909 
începe extracția țițeiului prin pompaj de adâncime etc. 

Inginerii români se înscriu în acest curent inovator prin realizări şi invenții 
originale, premiere mondiale, astfel: inginerii Virgiliu Tacit şi Valeriu Puşcariu 

inventează un ventil cu supape pentru închiderea sondei, considerat ca fiind primul 
prevenitor de erupție [1]. 

În anul 1906 societatea Steaua Română începe folosirea gazelor asociate 
pentru alimentarea motoarelor cu ardere internă, iar Compania Româno-Americană, 
la Moreni, a săpat sonda „30 Speranţa”, prin sistemul rotary [1]. 

Un moment important în dezvoltarea extracției petrolului l-a constituit, indirect, 
invenţia doctorului în chimie, Lazăr Edeleanu, Metodă de rafinare selectivă a 
produselor petroliere cu bioxid de sulf, aplicată pentru prima dată de autor la 
Rafinăria Vega din Ploieşti. După experimentare metoda a fost brevetată în anul 
1908 de către autor. Prin această metodă s-a îmbunătăţit substanțial calitatea 
lampantului. Metoda a fost brevetată în Statele Unite ale Americii (1909) şi în 
Austro-Ungaria (1910) [4]. 

Lazăr Edeleanu (Fig. 4.3), doctor în chimie în 
1887, la Universitatea din Berlin, sub îndrumarea 
savanților A.W. Hofmann şi C.F. Rammelsberg, în 
anul 1897 este numit director al Laboratorului de Chimie 
al Serviciului Minelor. Din anul 1906 devine şef al 
Laboratorului de chimie de la Institutul Geologic al 
României şi director al nou înființatei rafinării Vega. 
Face studii aprofundate de caracterizare şi evaluare a 
țițeiurilor româneşti şi elaborează, în urma cercetărilor 
întreprinse la rafinăria pe care o conduce, procedeul de 
rafinare a petrolurilor lampante prin extracţie selectivă 
cu dioxid de sulf, prioritate mondială absolută, procedeul 
fiind extins şi pentru rafinarea altor fracții petroliere şi 
industrializat în România, Franţa, Rusia, Statele Unite, 
Indonezia şi în alte țări. 

Fig. 4.3. Dr. Lazăr Edeleanu. În anul 1908, la Ploieşti s-a înființat Societatea 

de Reparat Foraj sau, pe scurt, „atelierul Foraj” având 

65 de acţionari români, care mai târziu a fost preluat de către societatea Creditul 

Petrolist, iar ulterior de către societatea Concordia, iar după naţionalizarea din 1948 
s-a transformat în Uzina 1 Mai Ploieşti. 

În anul 1910, românul Beldiman a inventat trepanul hidraulic, care realiza 
200 lovituri/minut, permiţând perfecționarea sistemului de foraj percutant, iar, în 
acelaşi timp, societatea Steaua Română, utilizează, în premieră, sistemul de foraj Alianţa. 

La Filipeştii de Pădure, în anul 1911 se forează prin sistemul rotary, sonda 
„7 Astra Română”, la adânimea de 1.170 m, fiind prima sondă de producţie din 
România, săpată în sistem rotary [3]. 

La Câmpina, inginerii români Virgiliu Tacit şi V. Puşcariu au experimentat 
cu succes, în anul 1912, prototipul unui prevenitor de erupție — constând dintr-un 
ventil cu piston, montat la gura puţului, acţionat de la distanță, rezistent la presiuni 
de 100 de bari [1]. 

Până în anul 1912, în România au fost forate 801 sonde, din care 92% s-au 
săpat folosind sistemul canadian, 3% folosind sistemul din Pennsylvania, 5% sistemul 
percutant hidraulic, iar adâncimea sondelor nu depăşea 700—800 m. 

În acelaşi an, 1912, după un proiect mai vechi al lui Anghel Saligny, se aprobă 
finanţarea conductei pentru transportul țițeiului şi a lampantului pe traseul Băicoi- 
Ploieşti-Constanţa (Palas), în lungime totală de 300 kilometri. La intrarea României 
în război (30 august 1916), construcţia conductei era în întregime realizată cu 
excepția porţiunilor de traversare a Dunării, dar în timpul ocupaţiei germane, 
nemții au demontat 40 km din conducta de lampant pentru a folosi ţeava la 
construcția unei conducte noi: Băicoi-Giurgiu, în vederea intensificării exportului 
pe Dunăre spre Germania [3]. Repararea şi reîntregirea conductei Băicoi-Constanţa 
s-a făcut abia după anul 1920. În anul 1913 România a realizat cea mai mare 
producţie de petrol din perioada de dinaintea Primului Război Mondial, respectiv 
1.885.619 tone, din care au fost procesate în rafinăriile din ţară 1.787.245 tone (cca 
94,85% din ţiţeiul extras), în care consumul intern a fost de cca 811.200 tone, 
diferenţa fiind exportată. 


4.3. PETROLUL ROMÂNESC ÎN PERIOADA INTERBELICĂ 


Pentru industria petrolului din România, perioada interbelică [3] începe cu un 
bilanţ negativ, datorită marilor distrugeri provocate de Primul Război Mondial. 
Conform unor statistici, cele 104 societăţi petroliere existente în România în anul 
1919, nu au forat nicio sondă (multe fuseseră desființate sau îşi opriseră activitatea), 
iar producţia aflată în declin s-a redus la 920.488 tone ţiţei extras. Pentru România, 
dificultățile financiare extraordinare de după Marea Unire nu puteau fi depăşite 
decât prin valorificarea industrială a resurselor solului şi, mai ales, a resurselor 
minerale. În cadrul acţiunilor de redresare, industria petrolieră constituită de-a lungul 
a peste 59 de ani, mineritul din Vechiul Regat, din Banat şi Transilvania reprezentau 
pilonii principali pe care urma să se dezvolte România Mare. 

Încă înainte de Primul Război Mondial, în luna ianuarie 1909, s-a constituit 
Comisia națională pentru unificarea metodelor de analiză şi testare a produselor 
petroliere în scopul definirii unitare a parametrilor calitativi, astfel încât să se 
realizeze o procedură unică de evaluare tehnică a produselor în comerțul petrolier 
internaţional. 

Apariţia primei Legi a minelor în anul 1895, care reglementa concesiunile 
pentru petrol de pe terenurile statului în ce priveşte suprafaţa perimetrului 
concesionat, durata concesiunii, valoarea redevenţei şi taxa pe suprafaţa terenului 
concesionat, dovedeşte creşterea interesului pentru petrolul românesc. Ministerul 
Lucrărilor Publice a luat iniţiativa organizării unei „comisiuni” însărcinate cu studiul 
regiunilor petrolifere din România. Raportul întocmit şi semnat de C. Alimănişteanu, 

L. Mrazec şi Vintilă I. Brătianu, predat în anul 1904, cuprindea considerațiuni 
generale geologice şi statistice asupra zăcămintelor de petrol din România, harta 
geologică extinsă a teritoriilor dintre Nistru şi Tisa, la scara 1:330000, precum şi 
harta zonelor petrolifere. 

Iulian Gavăţ a fost primul specialist din lume care a pus în evidenţă efectul 
cartabil al anomaliilor gravimetrice în prospectarea terenurilor gazeifere şi petrolifere. 
Contribuţii de seamă la dezvoltarea metodelor geofizice de prospectare a terenurilor 
posibil petrolifere au avut profesorii Sabba S. Ştefănescu şi Iulian Gavăt. Prin 
prospecţiunile gravimetrice efectuate de Iulian Gavăt între anii 1928—1938 s-au 
descoperit structurile petrolifere de la Ariceşti, Floreşti, Băicoi-Țintea, Siliştea 
Dealului, Măgureni, Tufeni, Novăceşti, Filipeşti-Diţeşti, Viforâta-Teiş, Lăculeţe- 
Târgovişte. 

Sabba I. S. Ştefănescu, născut la 20 iulie 1902, la Bucureşti, a urmat cursurile 
Liceului „Sfântul Sava” din Bucureşti şi ale Liceului „St. Louis” din Paris, apoi, 
Şcoala Superioară de Mine din Paris. Atras de perspectivele de investigaţie geofizică, 
bazată pe măsurarea în teren a caracteristicilor rocilor, a făcut un stagiu de practică 
la societatea fraților Schlumberger, în colaborare cu care a efectuat cercetări şi a 
pus bazele teoretice ale metodelor de măsurători electrometrice în sondaje verticale. 
Metoda măsurătorilor electrometrice, a carotajului electric, a fost introdusă şi 
generalizată în România şi în lume la investigarea găurilor de sondă. Întors în țară, 
Sabba S. Ştefănescu a lucrat la Institutul Geologic al Românirei în perioada 1937-— 
1987, ca şef serviciu de prospecţiuni geofizice şi profesor-şef catedră la Institutul 
de Petrol, Gaze şi Geologie din Bucureşti (1950-1967). Şi-a continuat activitatea 
de cercetare în domeniul prospecţiunilor, prin metode electrometrice, magnetometrice, 
radiometrice, seismometrice de câmp şi în sonde. A publicat numeroase lucrări de 
referință în teoria câmpurilor terestre: gravitațional, magnetic, electric, asupra 
seismicităţii şi radiometriei; a fost academician, preşedinte al Comitetului Naţional 
Român de Geodezie şi Geofizică. Recunoaşterea activităţii sale internaționale s-a 
realizat şi prin alegerea sa ca membru de onoare al prestigioasei Societăţi a 
Prospectorilor Americani şi al Uniunii Americane de Geofizică. 

Preocuparea specialiştilor români pentru creşterea performanţelor în activitatea 
de foraj s-a materializat prin câteva remarcabile invenţii, pentru perioada 
respectivă. Sunt de menţionat invenţia inginerului Petre Oteleşteanu „Sondaj 
rotativ uscat pentru petrol — sistem român” (1921) şi invenţia „Un sistem de foraj 
rotativ” a inginerului Eugen Mărdărescu (1925). 

Urmărind progresele tehnice ale periodei în domeniul forajului, remarcăm: 
tubarea şi cimentarea, la sonda 204 „Astra Română” AR-Bana, a unei coloane de 
11 inch, prin metoda Perkins (cu două dopuri de cimentare şi malaxor hidraulic); 
utilizarea primului prevenitor de erupție la sonda 100 „Astra Română” Moreni (1926); 
aplicarea, în premieră mondială, în România, a carotajului electric de sondă de către 
firma Schlumberger (1927); societatea Steaua Română utilizează pentru prima dată 
motoare cu combustie internă, la forajul sondei 2 lordăchioaia (1928); Steaua Română 
sapă şi tubează o coloană unică de 8,5/8 inch, la adâncimea de 1900 m (1929). 

Odată cu creşterea adâncimii de foraj şi a creşterii, în consecință, a presiunii 
de zăcământ, a crescut riscul erupţiilor libere violente. Chiar în anul 1928, la sonda 
nr. 298 AR Moreni s-a produs o astfel de erupție care a fost oprită de frații Andreescu. 

Dar cea mai spectaculoasă şi mai distrugătoare erupție, însoțită de un incendiu 
de proporţii, a fost erupția de la sonda 160 Româno-Americană — Moreni, izbucnită 
la 28 mai 1929, când sonda se afla în foraj la adâncimea de 1.460 m. Sonda a erupt 
liber aruncând în aer instalaţia de foraj şi s-a aprins. Înălțimea flăcării s-a ridicat la 
100 de metri, astfel că se făcea vizibilă de la Ploieşti (la distanță de 50 km) şi chiar 
de la Chitila (Bucureşti), la distanță de 85 km (Fig. 4.4). Alte 25 de sonde din zona 
Țuicani au fost avariate şi oprite din producţie, iar populaţia din zonă a fost 
evacuată. Focul nu a permis echipelor internaţionale formate din reputați specialişti, 
pompieri şi petrolişti, să se apropie la o distanță mai mică de 300 m. Toate soluţiile 
încercate pentru stingerea incendiului şi punerea sub control a sondei, de-a lungul 
a doi ani şi jumătate au rămas fără rezultat. Sonda a continuat să ardă până la 
4 noiembrie 1931, când erupția s-a oprit singură şi flacăra s-a stins. Erupția de la 
Moreni a reţinut atenţia presei mondiale timp de peste trei ani. Această catastrofă a 
inspirat romane şi cinematografia şi a intrat în istoria catastrofelor petroliere. 
Pierderile de vieți omeneşti, pagubele pricinuite zăcământului, societăţii şi mediului 
nu avuseseră încă un precedent de asemenea amploare. Estimările făcute au arătat că 
au ars aproximativ 20 milioane tone ţiţei şi că s-au pierdut cca 5 milioane dolari. 

Sistemele de foraj folosite în acea perioadă au fost: sistemul canadian, sistemul 
din Pennsylvania; sistemul Alianţa şi sistemul rotary. Aceste sisteme se menţin până 
în jurul anului 1933. O statistică din anul 1931 [1, 3] privind gradul de utilizare a 
sistemelor de foraj arată că: prin sistemul rotativ uscat au fost forate 144 de sonde 
cu lungimea totală de 142.068 m; prin sistemul canadian au fost forate 6 sonde, 
realizând 984 m; prin sistemul hidraulic au fost forate 3 sonde, realizând 721 m; 
prin sistemul Alianţa au fost forate 2 sonde, realizând 468 m; prin sistemul Raky 
s-a săpat o sondă, realizând 33 m. 

La nivelul anului 1930 performanţele erau următoarele: adâncimea realizată 
cu sistemul canadian era de 700-900 m, de 900 m cu sistemul din Pennsylvania, 
100 m cu sistemul Alianţa, în timp ce sistemul rotary putea atinge şi chiar depăşi 
adâncimi de 2.000 m. Un metru forat în sistem rotary până la adâncimea de 1.800 m 
costa 140 lei aur, iar o sondă ajungea la 240.000-—260.000 lei aur, echivalentul 
a 2.300 vagoane țiței (1 vagon de ţiţei costa în medie 106 lei aur). Aceasta arată că 
până la finele celui de al doilea deceniu al secolului XX, sistemul rotativ de foraj 
oferea cea mai mare perspectivă. 

Începând din anii 1927-1928 cresc adâncimile de foraj şi volumul forajului, care 
ajunge, în anul 1928, la 245.000 m, faţă de 123.280 m, în anul 1923. Au loc o serie 
de modernizări tehnologice şi construcția unor utilități, astfel: în anul 1927 societatea 
Astra Română construieşte la Ochiuri, un şantier modern, dotat cu ateliere mecanice, 
instalații de dezbenzinare, staţii de comprimare pentru gaz-lift, parcuri pentru separarea 


115 


şi tratarea fluidelor extrase, iar în 1928 introduce în consumul casnic al oraşului Ploieşti 
gazele de sondă separate în parcurile din apropiere, iar un an mai târziu aceeaşi 


Fig. 4.4. Sonda 3 — Boldești (1929), Astra Română; Sonda 160 — Moreni, erupție şi incendiu (1929). 


Perioada 1929-1933 a fost marcată de marea criză economică mondială. 
Această criză s-a manifestat în industria petrolului din România prin scăderea 
drastică a cererii (supraproducţie, oprirea din activitate a unui număr mare de 
sonde, scăderea abruptă a preţurilor, ajungând la 10 cenţi/baril în anul 1932). 

În anul 1933 a avut loc la Londra Congresul Mondial al Petrolului, la care a 
participat şi o delegaţie de specialişti români. În cadrul congresului, dr. ing. Ion Şt. 
Basgan (Fig. 4.5) a susținut comunicarea: „Scientific consideration of the Technic 
of Modern Drilling”. În domeniul tehnologiei forajului, după Primul Război 
Mondial s-a menţinut forajul percutant uscat, realizat cu utilaje vechi, cu riscuri şi 
costuri mari. S-a creat o dispută între susținătorii vechii tehnologii şi promotorii 
forajului rotativ hidraulic. 

În perioada 1933-1936, sistemul de foraj rotativ s-a generalizat, înlocuind 
sistemul percutant şi sistemul Alianţa. Începutul forajului rotativ s-a produs în 
Transilvania în anul 1933 prin forarea unei sonde în sistem rotativ, în care sapa de 
foraj era rotită de la suprafață prin intermediul prăjinilor de foraj, iar operațiile de 
manevră şi de control ale avansării se realizau prin intermediul unui troliu de 
provenienţă americană, tip EMSCO, cu trei viteze şi transmisie cu lanţuri. În afara 

Carpaţilor, forarea în sistem rotativ s-a făcut cu instalaţii echipate cu trolii AIDECO, 
acționate de motoare PR 1000 şi PR 1350. Tehnologia forajului în sistem rotativ a 
fost revoluţionată graţie brevetelor, înregistrate la Patent Office de către inginerul 
român lon Basgan care, pentru prima dată, a propus utilizarea prăjinilor grele, cu 
lungimi, diametre şi greutăţi lineare (proporționale), determinate prin calcule 
deasupra sapei de foraj, ceea ce a permis creşterea adâncimilor de forare şi creşterea 
vitezelor de foraj, săparea sondelor verticale şi optimizarea apăsării pe sapă etc. 

Începând din anul 1939, inginerul român Ştefan 
Voiculescu de la societatea Astra Română dezvoltă 
tehnica forajului dirijat, folosit, mai ales, pentru 
forarea sondelor la limita perimetrelor concesionate 
şi extracția frauduloasă a țițeiului din perimetrele 
neconcesionate. 

Activitatea tehnică în industria petrolului era 
condusă de ingineri pregătiți în Secţiile de Mine ale 
Şcolile Politehnice de la Bucureşti şi Timişoara, geologi 
şi chimişti, în cea mai mare parte absolvenţi ai Secţiilor 
de Mine din Politehnică sau ai Facultăţilor de Ştiinţe 
Naturale din Universitățile de la Iaşi, Bucureşti sau 
Cluj, ori absolvenţi ai şcolilor de profil din străinătate. 

Fig. 4.5. Dr. ing. Ion Basgan. Amploarea industriei româneşti petroliere din acea 
vreme este relevată şi de ponderea exportului de produse 
petroliere în totalul comerțului exterior al României. Astfel între anii 1932—1940 
ponderile au fost următoarele: 1932 — 43,1%; 1933 — 55,3%; 1934 — 52,8%, 1935 — 51,7%; 
1935 — 41,3%; 1938 — 43,24%; 1939 — 41,87%; 1940 — 62,40%. Datele statistice arată 
că în anul 1937 România ocupa locul 6 în ierarhia mondială a producătorilor de petrol 
după S.U.A., U.R.S.S., Venezuela, Iran şi Indiile Olandeze. Cifrele de mai sus sunt 
edificatoare pentru rolul petrolului, de primă importanţă în ce priveşte dezvoltarea 
economică a României între anii 1930-1938, rol care s-a menținut şi în toată perioada 
economiei planificate. 


4.4. ŞTIINTA ŞI TEHNICA ÎN INDUSTRIA PETROLIERĂ 
ROMÂNEASCĂ POSTNAȚIONALIZARE 


După anul 1948 a avut loc o intensificare a activităţii de foraj, o creştere 
importantă înregistrând forajul geologic. Vechile instalaţii de foraj cu trolii de tip 
Aideco, Emsco, Wulfel, Trauzl (din Germania), Reşiţa sau Concordia, tramsmisii 
cu lanţuri multiple, cu turle piramidale din lemn sunt înlocuite cu turle construite 
din profiluri metalice la Reşiţa, acţionate cu motoare cu abur. La începutul anilor 

1950, apar în România şi primele instalații de provenienţă sovietică de tip Uralmaş, 
echipate cu 4 motoare de tanc tip 4D (din care două pentru acţionarea troliului şi 
două pentru acţionarea pompelor de noroi-duplex). Sculele şi dispozitivele de lucru 
se confecționau în continuare la atelierele Concordia, sau în atelierele societăților 
petroliere, precum şi în alte întreprinderi („Strungul” şi „Steagul Roşu” din Braşov). 
Activitatea de forare a sondelor depăşeste stadiul de „artă şi ştiinţă”, activitățile 
componente sunt riguros cercetate în scopul perfecţionării şi creşterii gradului de 
succes în atingerea obiectivului proiectat. Forarea sondelor se face pe bază de 
proiecte elaborate în institute de proiectări de către colective complexe, compuse 
din geologi, ingineri de foraj, ingineri chimişti — specializați în fluide de foraj, 
ingineri mecanici, ingineri electrotehnişti etc. Supervizarea permanentă a forajului 
este încredințată maiştrilor sau inginerilor de foraj. Operațiunile speciale la sonde — 
cimentarea coloanelor de tubaj, perforarea coloanelor şi operaţiunile geofizice de 
sondă, sunt executate de către întreprinderi specializate dotate cu utilaje, echipamente 
şi personal calificat (Întreprinderea de Cimentări şi Operaţiuni Speciale de la 
Ploieşti/ Întreprinderea de Carotaj şi Perforări Ploieşti). Aprovizionarea cu materiale 
specifice se face centralizat prin Baza de Aprovizionare Tehnico-Materială pentru 
Petrol — Floreşti (Băicoi) cu depozite/sucursale la Dărmăneşti, Leordeni, Craiova 
(Pieleşti), Tg. Jiu, Arad. Planul de foraj devine o componentă a „Planului de stat”, 
pe care ministerul îl repartizează trusturilor şi schelelor de foraj. 

În august 1948, Marea Adunare Naţională de la Bucureşti a dat un decret 
privind „Reforma Învăţământului”, prin care se impunea specializarea învăţământului 
superior şi se preconiza separarea învăţământului minier de cel petrolier. În baza 
Decretului nr. 263327 din 25 octombrie 1948 se înfiinţează la Bucureşti Institutul 
de Petrol şi Gaze, inițial cu două facultăţi: Facultatea de Foraj-Producţie şi Facultatea 
de Prelucrare a Țiţeiului, având rolul de a forma cadrele tehnice specializate în 
exploatarea zăcămintelor de petrol şi gaze şi prelucrarea petrolului. Ulterior, în anii 
1951-1952, se mai adaugă două facultăţi: Facultatea de Geologie, Prospectarea şi 
Explorarea Zăcămintelor de Petrol şi Gaze. Institutul de Petrol şi Gaze capătă un 
contur definit în anul 1957, când devine Institutul de Petrol, Gaze şi Geologie 
(.P.G.G.) având în structură următoarele facultăți: Facultatea de Exploatare a 
Zăcămintelor de Țiţei şi Gaze; Facultatea de Maşini şi Utilaje pentru Industria de 
Petrol şi Gaze; Facultatea de Tehnologie a Petrolului şi Petrochimie; Facultatea de 
Geologie şi Geofizică. De-a lungul celor 60 de ani de învățământ superior, Institutul 
de Petrol şi Gaze din Bucureşti şi Ploieşti (Universitatea Petrol-Gaze din Ploieşti 
din anul 1994) a pregătit peste 45.000 de specialişti care au activat în conducerea 
proceselor tehnologice din toate sectoarele industriei extractive, în industria 
construcțiilor de maşini din profilul utilaj petrolier şi de rafinare, în petrochimie, în 
laboratoarele institutelor de cercetări şi proiectări sau în învățământ. Gradul înalt de 
pregătire al absolvenţilor din învățământul superior de petrol a fost confirmat şi de 

recunoaşterea diplomelor pretutindeni; de numărul mare de studenţi străini care au 
absolvit Institutul de Petrol şi Gaze şi care reîntorşi în țările de origine au ocupat 
funcţii importante [2]. 

În contextul politicii economice a vremii, de „industrializare a ţării”, s-au înfiinţat 
institute de cercetări şi proiectări pentru toate ramurile economiei naţionale. Pentru 
industria extractivă a petrolului s-au înființat Institutul de Cercetări şi Proiectări 
Câmpina şi Institutul de Proiectări Foraj Extracţie Ploieşti (actualul PETROSTAR -— 
Ploieşti), iar pentru construcţia utilajului petrolier de schelă s-a înfiinţat Institutul 
de Proiectări Utilaj Petrolier (din 1963, Institutul de Proiectări şi Cercetări Utilaj 
Petrolier — IPCUP Bucureşti/ Ploieşti). 

După înființarea, în anul 1962, a Întreprinderii „l Mai” Ploieşti, la mijlocul 
deceniului al VI-lea şi în deceniile următoare, schelele de foraj au început să fie 
dotate cu instalaţii de concepție românească, proiectate în principal la Institutul de 
Proiectări şi Cercetări pentru Utilaj Petrolier (IPCUP Bucureşti/ Ploieşti). Astfel, 
după anul 1962, Întreprinderea „1Mai” Ploieşti, până în anul 1965, a continuat 
să fabrice instalaţii de foraj 5D-150(R) , în total 147 bucăţi şi instalaţii 4LD-150 
în total 450 de bucăţi, după care s-a trecut la fabricarea unei familii complete 
de instalaţii de foraj pentru adâncimi între 2.000-—8.000 m, denumite: T-50, 2-DH, 
3-DH, 4-DH, toate fabricate de Uzina „| Mai” Ploieşti. Instalaţia 3DH-250, fabricată 
la Uzinele „| Mai” din Ploieşti, a obţinut în anul 1964 „Medalia de aur” la Târgul 
Internaţional de la Leipzig (R.D.G). 

Proiectele pentru utilaje specifice de schelă: instalaţii de foraj, intervenţie şi 
extracţie, instalaţii de prevenire a erupţiilor, agregate de cimentare-fisurare, sapele de 
foraj cu role tronconice care au înlocuit sapele de foraj cu lame, iar mai târziu sapele 
şi capetele de carotiere cu diamante (vezi Fig. 4.6), pompele cu piston duplex şi 
triplex pentru noroiul de foraj „sculele de foraj-extracţie ş.a. au fost proiectate, fără 
import de licență de către specialiştii din IPCUP, în colaborare cu specialiştii din 
uzinele constructoare, precum şi cu alți specialişti din activităţile de foraj-extracţie. 


ER — Matrice 


— Diamante 
inser tate 


Fig. 4.6. Sape cu lame; sape cu conuri; sape cu diamante. 

În perioada 1970-1980, instalaţiile din seria DH au fost modernizate şi 
transformate în gama F-125, F-200, F-320, F-400 (Fig. 4.7), echipate cu trolii de 
foraj, acţionate de motoare Diesel, cu putere de 800 CP sau 400 CP de fabricație 
„23 August” (România), sau cu motoare electrice — fabricaţie „Electroputere” Craiova, 
cu motoare electrice în curent alternativ fabricate de ICPE — ACTEL. Instalaţia 
F-320 destinată forării sondelor până la adâncimi de 6000 m a obţinut, de asemenea 
„Medalia de aur” la Târgul Internaţional de la Brno (Cehoslovacia), în anul 1973, iar 
cu o instalație F400 a fost forată cea mai adâncă sondă din România (şi din Europa, 
la acea vreme) — Sonda 7000 Băicoi, care a atins adâncimea de 7.012 m. 


Fig. 4.7. Instalaţii de foraj F320 şi F200. 


Uzina „| Mai din Ploieşti” a asimilat şi pus în fabricaţie aproape întreaga gamă 
de instalaţii şi scule de foraj, instalații de prevenire a erupțiilor, întreaga gamă tipo- 
dimensională de sape de foraj, echipamente pentru curățirea şi circulaţia fluidului 
de foraj şi pompe de noroi, capete de erupție. Alte uzine din structura Centralei de 
Maşini şi Utilaj Petrolier produceau întreaga gamă de utilaje, echipamente, scule 
şi dispozitive necesare în industria extractivă a petrolului şi au făcut din România, 
în perioada anilor 1980, al doilea exportator mondial de utilaj petrolier. 

Şantierul Naval din Galaţi şi ICEPRONAV a avut un rol principal în realizarea 
construcției platformelor de foraj şi sondelor de foraj-extracție din platoul continental 
al Mării Negre. 

Schelele de foraj din România au beneficiat de toate echipamentele, sculele, 
dispozitivele, materialele consumabile, aparatura de măsură şi control, toate realizate 
în țară. Astfel: prăjinile de foraj cu racorduri sudate, în gama de diametre şi filete 
realizate la Uzina Republica, burlanele de foraj, laminate şi tealizate la Uzinele din 
Roman, prăjinile grele de foraj şi tijele de antrenare se forjau, se găureau, se filetau, 
erau gamagrafiate după fiecare operaţie de uzinare şi tratate termic, la Uzina de 
Maşini Grele Bucureşti; cimenturile de sondă se realizau la fabricile de la Fieni şi 
Medgidia; furtunurile de foraj de înaltă presiune, la Piteşti. Toate aceste echipamente, 
precum şi echipamentele de prevenire a erupțiilor erau proiectate şi realizate în 
conformitate cu standardele, recunoscute mondial, ale Institutului American al 
Petrolului (American Petroleum Institute — API), De altfel, ca urmare a documentaţiei 
întocmite de inginerul Gheorghe Buliga s-a obţinut dreptul de inscripţionare a 
principalelor echipamente petroliere realizate în România cu „monograma” API). 

De-a lungul timpului pentru explorarea şi exploatarea petrolului au fost forate 
circa 25.000 de sonde, totalizând peste 30.000.000 metri. 

În acelaşi timp specialiştii, ingineri din schelele de petrol, au introdus 
programatoare de ciclu în concepţie proprie atât la sondele aflate în pompaj 
intermitent, cât şi la sondele exploatate în gaz-lift; sondele exploatate în gaz-lift au 
fost echipate cu supape de pornire şi supape de exploatare; sondele de pe 
zăcămintele exploatate cu sonde în pompaj au fost automatizate să poată transmite 
la centru, în mod continuu, parametrii de funcționare; au fost modernizate parcurile 
de separatoare; s-au pus la punct o serie de tehnologii menite să crească vitezele de 
foraj, au fost făcute inovaţii şi invenţii vizând separarea etanului din gazele de 
sondă şi s-au realizat instalaţii complexe de deetanizare la Tulburea şi la Piteşti; au 
fost realizate noi staţii de comprimare a gazelor cu compresoare româneşti produse 
de întreprinderea „23 August” Bucureşti sau compresoare 10 GK de proveniență 
sovietică; au fost modernizate parcurile de separare a gazelor în vederea creşterii 
gradului de separare folosind atât site moleculare, cât şi zeoliți naturali, de proveniență 
autohtonă (grație unui brevet de invenţie aparținând cercetătorului chimist Marius 
Cucuiat); au fost modernizate rezervoarele de țiței folosind rezervoare cu capac 
flotant, iar gazele evaporate au putut fi preluate şi introduse în circuitul industrial. 

În anul 1971, întreprinderea „| Mai” Ploieşti, a trecut la realizarea, după 
proiectul IPCUP, pentru prima dată în România, a unei instalaţii de foraj marin 
FOMAR, pentru adâncimi de până la 6.000 m, care a fost montată pe platforma 
petrolieră Gloria — prima platformă marină proiectată şi realizată în România. 
Ulterior platformei Gloria, au mai fost construite alte şase platforme: Orizont, 
Prometeu, Fortuna, Atlas, Jupiter şi Saturn. 

Platforma de foraj marin Gloria (Fig. 8) şi-a început activitatea în ziua de 
23 august 1977, pe structura Ovidiu Est, situată la cca 130 de km de țărm. 

Fig. 4.8. Platforma de foraj marin Gloria. 


Noi şi dificile probleme ştiinţifice, tehnice şi 
logistice au trebuit rezolvate odată cu începerea forajului 
în Marea Neagră, la prima platformă românească de 
foraj off-shore Gloria (Fig. 4.8). Inginerii români de la 
Grupul de Foraj Marin al IFLGS (Întreprinderea de 
Foraj şi Lucrări Geologice Speciale — fosta ISEM, fostă 
ACEX, devenită FORADEX), inițial specializați pe 
platformele americane din Golful Mexic, şi-au început 
activitatea pe platforma de foraj Gloria sub conducerea 

inginerului lon Floarea, şef de platformă, şi, ulterior, pe 
Fig. 4.9. Septimiu Seiceanu. celelalte platforme sub coordonarea de la țărm a 
inginerului-şef director cu forajul, Septimiu Seiceanu. 
Acesta (Fig. 4.9) este unul dintre cei mai străluciți ingineri din istoria de peste 150 
de ani a forajului de petrol şi gaze din România. S-a născut la 14 septembrie 1926, 
în localitatea Deleni-Saroş, judeţul Mureş. A terminat Facultatea de Mine şi Metalurgie 
de la Politehnica din Bucureşti în anul 1950, cu ultima promoţie a facultăţii pe care 
tatăl său, Zaharie Seiceanu, o terminase în prima promoţie, fiind primul bursier al 
Consiliului dirigent din Transilvania la Politehnica bucureşteană. Visul său de a fora 
în Marea Neagră a devenit realitate din momentul în care a început construirea 
Platformei de foraj marin Gloria. Sub conducerea lui Septimiu Seiceanu, s-a transportat 

platforma de la Galaţi pe amplasamentul de pe structura Lebăda şi s-a implicat până la 
cele mai mici detalii în organizarea brigăzilor de foraj. Având în responsabilitate 
achiziţia licenţei platformei de foraj şi supervizarea realizării tehnice, precum şi 
tehnologia de foraj aplicată de la început, inginerul Septimiu Seiceanu şi-a dovedit 
înaltul său profesionalism, impunând desfăşurarea activităţilor la cele mai înalte 
standarde mondiale. Un final apoteotic al activităţii sale inginereşti şi ca director al 
forajului de la „Petromar Constanţa” (înaintea de retragerea la pensie) l-a constituit 
realizarea, în anul 1994, a primei sonde orizontale de exploatare a petrolului din 
România, sonda LO-I, săpată după o concepţie originală, forată de pe o consolă 
ataşată la manta existentă, sonda având un segment orizontal de 600 m. Această 
sondă a produs până în anul 2005, 128.000 tone petrol dintr-un zăcământ considerat 
neexploatabil prin sonde verticale. 

Forajul marin cu motoare de fund de tip navy-drill, garnitura de foraj echipată 
cu aparatură de determinare în timp real a poziției sapei de foraj, a deviaţiei şi 
proiectat, a adus practica forării sondelor din România la nivelul tehnic cel mai 
ridicat al domeniului. 


4.5. CERCETAREA ŞI PROIECTAREA ÎN PERIOADA 
ECONOMIEI PLANIFICATE 


Cercetarea petrolieră s-a desfăşurat, în principal, în cadrul Institutului de 
Cercetări şi Proiectări Tehnologice, Câmpina (I.P.C.T. Câmpina). Institutul a debutat 
în anul 1950, sub denumirea de Laboratorul Central de Cercetări Ştiinţifice Câmpina, 
format pe structura fostei Direcţii Tehnice a fostei societăți Astra Română — filială 
a lui Royal Dutch-Shell (înfiinţată în anul 1910), schimbându-și de mai multe ori 
denumirea, iar din anul 1974 a devenit I.C.P.P.G. Câmpina. Timp de peste patru 
decenii institutul a jucat un rol de „stat major” tehnic şi ştiinţific al industriei 
extractive de țiței şi gaze. Rolul său a fost de cea mai mare importanţă: inițierea 
programelor de prospecţiune geologică şi fundamentare a deciziilor tehnico- 
economice privind exploatarea zăcămintelor de petrol din România şi din alte ţări 
aflate în relaţii comerciale sau ştiinţifice cu ţara noastră. Aici au fost elaborate 
studii şi proiecte în domeniul tehnologiilor de foraj, extracţie, managementul tehnic 
al celor mai intense lucrări pentru explorarea şi exploatarea principalelor provincii 
petrolifere, care au permis obţinerea nivelelor record absolut de 14,71 milioane 
tone ţiţei extras în anul 1976 şi de 39,37 miliarde Stmc gaze extrase în anul 1986. 
În cadrul ICPPG au fost cercetate multiple probleme ale up-stream-ului industriei 
petroliere realizând, prin activitatea de cercetare-dezvoltare tehnologii noi sau 
îmbunătăţite, produse noi sau îmbunătăţite, unele dintre acestea făcând obiectul 

celor peste 500 de brevete, dintre care unele cu largă aplicare, datorită consecințelor 
economice apreciabile, ca de exemplu: termoabsorţia pentru degazolinarea gazelor, 
autor inginer N. Petcu; tehnologii şi echipamente pentru exploatarea sondelor prin 
gaz-lift şi prin piston liber, autor dr. ing. Vasile Truică; tratarea termochimică a 
țiţeiurilor, autori F. Popescu şi T. Basarabescu; deshidratarea ţiţeiurilor grele prin 
stripare cu gaze, autor Valeriu Pop; fluidizarea ţiţeiurilor asfaltoase şi parafinoase, 
autori Marius Cucuiat, Valeriu Pop; aditivi pentru fluidele de foraj, autori I. Ana, 
M. Orosz; de mare prestigiu s-a bucurat invenţia dr. ing. Ion Lari pentru filetul 
burlanelor de tubaj şi al racordurilor prăjinilor de foraj — „Filetul Lari”, brevet 
achiziționat şi pus în aplicare de firma germană Manesman. Brevetele pentru 
racorduri rapide ale inginerului Ion Stanciu au obținut numeroase premii naţionale 
şi internaţionale. 

La I.P.P.G. Câmpina s-a afirmat un domeniu interdisciplinar nou — ingineria 
zăcămintelor de hidrocarburi, având ca principali reprezentanți pe dr. ing. Gheorghe 
Aldea, dr. ing. Alexandru Vernescu, dr. geolog Traian Ştefan Mocuţa, dr. ing. Paul 
Călin şi numeroşi alţi cercetători şi specialişti. În cadrul Institutului de Petrol şi 
Gaze, în acest nou domeniu, s-a remarcat profesorul doctor inginer Constantin 
Popa. Institutul de Cercetări şi Proiectări a inițiat, proiectat şi condus experimente 
şi procese industriale de creştere a factorului final de recuperare a țițeiului (FFR) 
din zăcăminte în corelaţie cu caracteristicile fizico-chimice ale zăcământului şi ale 
fluidelor de saturație, precum injecţia de apă, injecţia de polimeri, injecția de gaze, 
injecţia de soluţii alcaline, metode de dislocuire bacteriană etc. 

Şcoala românească de petrol formată la I.C.P.P.G. Câmpina a repurtat 
succese internaționale prin iniţierea, cercetarea, dezvoltarea şi aplicarea celui 
mai mare experiment industrial din lume de „exploatare a ţiţeiurilor grele şi 
vâscoase” prin metoda „combustiei subterane”, aplicată pe zăcământul de la 
Suplacu de Barcău. La rezolvarea complexelor probleme teoretice şi practice, 
o contribuţie deosebită au avut-o: ing. Valentin Petcovici, dr. ing. Gheorghe Aldea, 
dr. ing. Alexandru Turtă, ing. Mircea Zamfir ş.a. 

Baza pregătirii specialiştilor în petrol, capabili să acopere întreaga problematică 
a domeniului, de la explorare până la desfacerea produselor finite, a constituit-o 
Institutul de Petrol şi Gaze Bucureşti (astăzi, Universitatea Petrol-Gaze din 
Ploieşti), unde, de-a lungul anilor, au studiat şi şi-au luat titluri de inginer şi doctor 
inginer sute de studenţi şi doctoranzi veniți din cele mai diverse țări din Europa, 
Asia, Orientul Mijlociu, Africa, Indonezia, America de Sud, la care se adaugă 
sutele de ingineri şcolarizaţi la cursurile postuniversitare UNESCO organizate de 
aceeaşi Universitate. Pregătirea şi specializarea personalului străin s-a făcut prin 
cursuri teoretice în Institutul/ Universitatea de Petrol şi Gaze, în institutele de 
cercetare/ proiectare, dar şi prin activităţi practice în producţie, în şantiere, uzine, 
rafinării şi instalații petrochimice. Activitățile de consultanță, asistenţă tehnică şi 
execuţie de lucrări petroliere (în afară de exportul de utilaje şi echipamente) au 
constituit o latură importantă a cooperării specialiştilor români cu firme din diferite 

țări ale lumii. S-au întocmit studii pentru oferte, s-au executat lucrări de prospectare, 
de explorare şi dezvoltare în ţări ca: Albania, Bulgaria, Rusia, Grecia, Algeria, 
Nigeria, Libia, Egipt, Turcia, Siria, Irak, Iordania, India, Malaezia, Ceylon 
(Sri Lanka), Pakistan, Columbia, Sudan, Madagascar, Angola, Yemen, Venezuela, 
Ecuador, Vietnam, Franţa, Canada, SUA, Italia etc. Prin firma de comerţ exterior 
din domeniu — ROMPETROL, s-au executat pe bază de contract lucrări de foraj de 
exploare-producție, conducte de transport ţiţei/ produse petroliere, parcuri de 
rezervoare şi depozite de produse petroliere, rezervoare de gaze lichefiate. 


4.6. DEZVOLTAREA TEHNOLOGICĂ/ TEHNICĂ ÎN INDUSTRIA 
PETROLULUI DUPĂ ANUL 1990 


În perioada 1990-2000, în industria petrolului au avut loc o serie de modificări 
structurale, reorganizări şi privatizări. După apariția Legii 31/1992, industria petrolului 
a fost organizată în două regii autonome: Petrom R.A. şi Romgaz R.A., iar activităţile 
de foraj şi întreprinderile prestatoare de servicii specializate au fost externalizate şi 
privatizate. Şase dintre cele şapte platforme de foraj au fost vândute companiei 
Grup Servicii Petroliere. De-a lungul timpului Grup Servicii Petroliere a operat cu 
platformele cumpărate în Golful Persic şi în Marea Neagră, în zona economică 
a Turciei. La sfârşitul anului 2005, Petrom continuă să opereze doar platforma Gloria, 
transformată în platformă de producţie. 

Autonomia regiilor autonome şi a învățământului universitar a oferit 
posibilitatea şi suportul tehnico-ştiințific retehnologizării activităţilor petroliere, 
prin dotări cu echipamente de ultimă generaţie. Astfel, Petrom a solicitat şi a 
sprijinit societatea Prospecţiuni S.A. în achiziția a două staţii geofizice pentru 
a realiza profiluri seismice 2D şi 3D (bidimensionale şi tridimensionale), împreună 
cu softurile de interpretare specifice. Pe baza profilurilor seismice înregistrate, 
coroborate cu aplicațiile soft de modelare a bazinelor (Basin mode) şi cu noile 
concepte în geologia petrolului de „sisteme petroliere”, introduse în România de 
geologul Nicolae Balteş şi dr. ing. Gheorghe Buliga, s-a putut face o evaluare 
a potenţialului petroligen al unor mari bazine de sedimentare din România şi s-au 
stabilit arealele de explorare pentru descoperirea de noi zăcăminte. 

Anul 1991 a consemnat încă o dată înaltul profesionalism al petroliştilor 
români, când o echipă de sondori condusă de inginerii de foraj Nicolae Dinu şi 
Petre Stănică (însoțită de un echipaj de pompieri, cu un utilaj scut-clopot conceput 
şi realizat în România şi un turbojet) a pus sub control un număr important din 
sondele incendiate din Kuweit. 

Ultimul deceniu al secolului XX a adus o revoluție în ce priveşte „forajul 
dirijat” prin punerea la punct a tehnologiei şi fabricarea/ achiziţia de echipamente 
noi, cum au fost: motoarele hidraulice de fund, dispozitivele de măsurare continuă 

a deviaţiei şi orientării găurii de sondă, împreună cu dispozitivele şi softul pentru 
corecția automată a abaterilor de la traseul proiectat, care au permis realizarea sondelor 
orizontale pe trasee de mare lungime în zăcămintele de petrol/gaze, mărind 
considerabil suprafața de drenaj din jurul găurii de sondă. Perfecţionări importante 
s-au adus şi echipamentelor de suprafață în instalațiile de foraj, cum sunt: înlocuirea 
mesei rotative cu fop drive, folosirea de scule automate, înregistrarea continuă pe 
aparate de tip Martin Decker, asistate de calculator, a şase-nouă parametrii de foraj, 
perfecţionarea sistemului de curăţire a noroiului de foraj folosind site Swaco, a 
denisipatoarelor şi demâluitoarea cabinelor geologice „geoservice” etc. 

În domeniul extracţie țițeiului, R.A. Petrom/ S.N.P. Petrom a desfăşurat activitatea 
de retehnologizare prin dotarea unui mare număr de sonde cu coling-tubing în locul 
ţevilor de extracţie şi prin înlocuirea pompelor de fund şi a unităților de pompare 
de la sondele de extracţie cu pompe elicoidale (tip moino), acţionate de la suprafață 
de un motor electric prin intrermediul tijelor de pompare. O atenţie deosebită s-a 
acordat evitării înnisipării sondelor de extracție prin folosirea filtrelor de tip Johnson 
şi a sistemelor de graving packing. 

În ce priveşte zăcămintele de petrol din România, marea majoritate sunt 
zăcăminte mature, cu un grad ridicat de exploatare. Factorul de recuperare actual, 
per ansamblu, se situează sub 30%. Prin dezvoltarea unor procese de recuperare 
secundară, o creştere a factorului final de recuperare cu 5% ar asigura producția 
României pentru aproape încă 10 ani la un nivel de de extracție de cca 4 milioane 
tone/an, la care se adaugă rezerva actuală, care oferă un grad de acoperire a 
producţiei de încă 15 ani. Dacă se ia în consideraţie şi posibilitatea descoperirii 
unor zăcăminte noi pe uscat sau în zona economică a României din Marea Neagră, 
se poate concluziona că petrolul reprezintă în continuare o importantă resursă pentru 
dezvoltarea economică românească. 

Capitolul 5 


ISTORIA INDUSTRIEI GAZELOR NATURALE 


DUMITRU CHISĂLIŢĂ 


Industria gazelor naturale a demarat în România în anul 1909, odată cu 
descoperirea gazelor naturale, fiind un sector în care s-au remarcat premiere 
europene şi mondiale importante. 


5.1. ÎNCEPUTURILE INDUSTRIEI ŞI UTILIZĂRII GAZELOR 
NATURALE PÂNĂ LA PRIMUL RĂZBOI MONDIAL 


Din cele mai vechi timpuri, numeroase popoare ale Antichității aminteau de 
o substanță care emana din pământ şi care se aprindea în urma descărcărilor electrice 
produse în atmosferă. Aceste fenomene au primit diverse denumiri: „focuri sfinte” în 
Iran, „focuri veşnice” în Italia, „vânt arzător” în Japonia, „izvoare de foc” în Persia. 

Pe teritoriul românesc apar numeroase relatări privind gazele naturale, mărturii 
care au fost transmise peste timp pe cale orală. Primele relatări scrise [1] privind 
existenţa gazelor naturale în România sunt datorate unor ciobani, care voind să stingă 
focul aprins de ei cu o zi înainte, pentru a se încălzi peste noapte, devin martorii unei 
adevărate minuni: orice ar fi aruncat peste foc, chiar şi brazde de pământ, el izbucnea 
cu putere tot mai mare. Ciobanii au dus până departe povestea „focului viu” din 
apropiere de Mediaş. Fenomenul va deveni subiectul mai multor scrieri despre 
curiozitățile din Transilvania (Fig. 5.1). Printre acestea, poezia scrisă de un emisar al 
curții de la Viena, care pe lângă prezentarea minunăţiei, conține criptografiat şi anul 
primei menţiuni scrise despre gazele naturale, 1671. În aceeaşi locaţie apar relatări 
despre folosirea pentru prima dată a gazelor naturale în Transilvania la iluminatul 
promenadelor „Staţiunii de cură Bazna”, înființată în anul 1843, unde se captau 
gazele prin pâlnii montate deasupra izvoarelor de apă minerală, iar odată cu apa 
ieşeau şi gaze naturale. Acestea erau ulterior transportate prin conducte („tulpine 
vegetale”) până la lampadarele de iluminat. 


Fig. 5.1. Emanaţii de gaze 
la Cojocna, judeţul Cluj. 


Fig. 5.2. Sonda 2 Sărmăşel — 
prima sondă de gaze din România. 


Sonda 2 Sarmasel in for 
1909 


Fig. 5.3. Sonda 2 Sărmăşel în foraj. 

Descoperirea oficială a gazelor naturale 
se consideră a fi realizată în 19 aprilie 1909, 
când o erupție puternică apărută în urma unui 
foraj din zona Sărmăşel (judeţul Mureş), pune 
în evidenţă o cantitate enormă de gaz debitată, 
clasând sonda de la Sărmaşel, pe locul IV în 
lume la acea dată sub aspectul debitului de gaze 
evacuat în erupție liberă (Fig. 5.2 şi 5.3). 
Această descoperire a fost momentul de început 
al activităţii gaziere, care prinde contur după 
anul 1918. 

În această perioadă, geologi de valoare ca 
A. Erni, A. Vancea şi D.T. Ciupagea au determinat 
în amănunt stratigrafia şi litologia depozitelor 
miocene superioare purtătoare de gaze şi au 
evidenţiat în teren existenţa domurilor de gaze. 
Pe baza lucrărilor executate de geologii A. Vancea 
şi D.T. Ciupagea au fost amplasate sonde de 
explorare şi exploatare şi au început primele 
lucrări de prospecţiune geofizică. La începuturile 
industriei gaziere, când sondele erau săpate cu 
mijloace primitive, datorită nivelului scăzut al 
tehnicii din acea vreme, precum şi a sistemului 
economico-social în care s-au desfăşurat aceste 
activităţi, toate realizările de atunci s-au efectuat 
cu riscuri mari pentru viața oamenilor şi securitatea 
zăcămintelor. Forările în bazinul transilvan au 
fost efectuate cu ajutorul sistemului canadian, 
care a fost cu succes utilizat în forarea sondelor 
de petrol în câmpurile petroliere din zona 
Ploieştiului. Instalaţia era formată dintr-o turlă 
de lemn (Fig. 5.4), dotată cu granic, acționat de 
forța aburului, permiţând deplasarea pe verticală 
a unei tije care efectua mişcări verticale în 
vederea dislocării solului, denumit în lucrările 
din acea vreme „aparat de cădere liberă” [2]. 

În găurile forate se montau burlane pentru 
rigidizarea găurii de sondă, care erau cimentate. 
Până în anul 1925 cimentările reprezentau în 
general o metodă dificilă, care la început se 
realizau prin metoda „în bae de ciment”, iar 
ulterior cu ajutorul dopurilor [3]. 


Interesantă este o relatare dintr-un 
ziar maghiar de la începutul secolului 
XIX, care făcea o comparaţie între 
utilajele de foraj din România şi cele 
din America: „Elementele de foraj 
americane erau destul de rudimentare, 
mult mai simple decât cele din Europa, 
dar sunt foarte practice şi eficiente. 
Cel mai tare iese în evidenţă faptul 
că în jurul unui foraj lucrau doar 
2-3 persoane, pe când la forajele din 
Europa, pe lângă 1-2 muncitori 
calificați mai lucrau 8—10 muncitori 
zilieri [4]. 

În România Mare, după Unirea 
din anul 1918, s-au dezvoltat două 
curente [5]. Conservatorii au acceptat 
capitalul străin fără rezerve şi 
consolidarea capitalului românesc. 
Guvernele liberale care au preluat 
conducerea României după anul 
1918 au preferat „colaborarea” [6] 
capitalului naţional cu capitalul de 
peste granițe, astfel „„...capitalul 
autohton investit în industrie şi finanțe, 
neînsemnat la început, să sporească 
treptat, să fructifice prin reproducția 
capitalistă lărgită, ajungând în câteva 
decenii să ocupe în viaţa economică 
a țării o poziție dominantă, pre- 
cumpănitoare în raport cu capitalurile 
străine” [7]. Bineînţeles, beneficiile 
burgheziei româneşti ar fi evoluat în 
raport direct proporțional, determinând 
consolidarea capitalului autohton şi 
acest fenomen — din punct de vedere 
obiectiv — ar fi prezentat un netăgăduit 
caracter pozitiv pentru dezvoltarea 
capitalistă a României. Necesitatea 
punerii în valoare a zăcămintelor de 
gaz metan, precum şi cea a generalizării 


Fig. 5.5. Sape de foraj din lemn. 


Fig. 5.6. Refularea lichidelor dintr-o sondă. 

întrebuințării acestuia în tot cuprinsul Transilvaniei determină Ministerul Industriei 
şi Comerţului să opteze pentru abandonarea regiilor de stat, dezvoltate după 
descoperirea gazelor, considerate depăşite, şi înființarea unor societăți mixte cu 
capital de stat (80%) şi capital privat românesc (20%) [7]. Tehnologiile utilizate în 
această perioadă în exploatarea gazelor naturale sunt rudimentare. Spre exemplu, în 
Figura 5.5 sunt prezentate sape de foraj din lemn, iar în Figura 5.6, o instalaţie de 
refulare a lichidelor dintr-o sondă. 

Cel care a pus bazele sectorului gazelor naturale, în premieră europeană, 
Constantin loan Motăş a fost un patriot şi promovator al capitalului autohton, 
dezvoltând prima societate cu capital mixt stat-privat în domeniul gazelor naturale 
din Europa. Încă în anul 1918 fusese cooptat în Comitetul de specialitate de pe 
lângă Consiliul Dirigent de la Sibiu, iar la data de 30 iunie 1919 a fost numit, de 
către acest Consiliu, în funcția de „administrator de sechestru” al societății ungare 
de gaz (Ungarische Erdgas-Gesellschaft AG) din Budapesta. În această calitate 
lucrează intens pentru lichidarea societăţii ungare şi cumpărarea ei de către 
capitalul autohton. A reuşit această dificilă misiune după o activitate de mai bine de 
20 de ani, activitate în care s-a dovedit a fi un om inteligent, extrem de sever, 
conştiincios şi corect. Principalul combustibil pentru fabricile din Transilvania în 
acei ani era cărbunele, însă lipsa mijloacelor de transport conduce la dificultăţi în 
alimentarea consumatorilor şi stagnarea producţiei. Avantajele gazelor naturale, în 
special la fabrica de ciment Turda, fac atractiv acest combustibil, fapt de care 
profită societatea; printr-o politică agresivă de piaţă sunt atraşi noi consumatori din 
oraşul Turda: în industria sârmei (1920), la fabrica de sticlă (1921), la fabrica de 
piele (1921), la fabrica de var (1922), dar şi la Cooperativa de gaz a comunei 
Câmpia Turzii (1921), Fabrica de ceramică Uioara (1922). 


5.2. PERIOADA DINTRE CELE DOUĂ RĂZBOAIE MONDIALE 


Descoperirea gazelor naturale şi conştientizarea avantajelor pe care acestea le 
prezintă au condus la „naşterea” unei noi industrii, industria gazelor naturale. Dacă 
perioada imediat următoare descoperirii gazelor naturale se caracterizează printr-o 
activitate de explorare şi exploatare a unor zăcăminte folosind echipamente 
primitive, transportul gazelor naturale pe distanţe mici fiind considerat o industrie 
cu caracter local, în perioada interbelică se realizează un salt, de la o industrie cu 
caracter local la una cu caracter regional şi naţional. Astfel, în perioada 1922-1944 
lungimea forajelor (în metri) a crescut de 6 ori, iar adâncimea medie a sondelor 
forate a crescut de la 410 m (1925) la 780 m (1947). Acestea s-au realizat în strânsă 

corelaţie cu dezvoltarea industriei naţionale şi necesarul de energie, dar şi datorită 
realizării unor instalaţii de foraj performante. În anul 1931 se foloseşte pentru prima 
oară sistemul de foraj rotary în activitatea gazieră din România, în zăcământul 
Dumbrăvioara [8]. Sistemul era alcătuit dintr-o turlă de lemn, masa rotary, troliul 
acționat de o masină cu abur, pompe de noroi, pompe de apă, grup electro- 
generator, prăjini de foraj şi sape de foraj. 

În pofida efectelor crizei economice, rolul gazului metan în „menţinerea unui 
standard ridicat al activităţii economice a oraşelor transilvănene” este menționat şi într-o 
lucrare apărută în epocă [9], în care se arătau următoarele: „Transilvania este singurul 
colț din Europa care poate fi asemuit cu America. Rețelele de gaz metan asigurau 
încălzitul, iluminatul, dezvoltarea industriei şi bunăstarea oraşelor din Transilvania, iar 
rezerva disponibilă se evaluează la 1 milion CP energie pe timp de 50 de ani”. 

În cele ce urmează vom evoca câteva momente importante ale acestei perioade. 


51925SRM Mddiss Bia 


Fig. 5.7. Prima staţie de reglare a gazelor din Europa. 


Prima Staţie de comprimare a gazelor naturale din Europa. Scăderea presiunii 
gazelor naturale în primul câmp de gaze descoperit în România — câmpul Sărmăşel, 
în condiţiile creşterii consumului de gaz metan şi diminuării lucrărilor de foraj, 
a determinat necesitatea comprimării în vederea asigurării cu gaze a oraşului Turda [3], 
alimentat din acest zăcământ. Astfel, în anul 1927 se monta o staţie de comprimare 
a gazelor naturale la Sărmăşel dotată cu 3 motocompresoare orizontale Ingersol 
Rand (Fig. 5.7 şi 5.8) [10]. 

„Statia de COMpPI MATE pazi El isel (1927) 

Fig. 5.8. Prima stație de comprimare a gazelor din Europa. 


Focul de la Copşa Mică — cel mai mare incendiu la o sondă de gaz în Europa. 
Inițierea demersurilor pentru livrarea gazelor către diverse oraşe din Transilvania 
determină o activitate intensă de forare în mai multe câmpuri gazeifere. O astfel de 
activitate o regăsim în anul 1933, la zăcământul Copşa Mică, unde în aşteptarea 
aprobării ministerului de resort de a se opri forajul (considerând explorarea ca 
terminată), însă pe fondul unor probleme tehnice, presiunea din sondă a crescut 
brusc şi gazele au erupt cu violență proiectând la o înălțime de peste 100 metri mari 
cantități de nisip şi marne, formându-se un crater cu diametrul de 40 metri: „aveau 
loc erupții intermitente cu proiectarea pământului ce-ţi făcea impresia că fierbe. 
Nisip fin şi bucăți de marnă clocoteau sub presiunea gazelor uscate. Acest material 
forma ca o crustă care se urca şi cobora încet câtva timp în formă de bolți, pentru 
ca apoi să fie spartă şi aruncată cu violență la 50—100 metri înălțime, în formă de 
trombă. După aceea erupția din nou se potolea, gazele mocneau, formându-se în masa 
fin fărămiţată ce umplea craterul, la periferie sau în partea centrală a lui, mici cratere, 
cu învolburări de până la 1 metru diametru şi un metru înălțime” (Fig. 5.9) [11]. 
În data de 13 iulie 1933, la ora 15:45, în urma unei scântei, gazele s-au aprins, 
arzând cu o flacără de 100-150 metri înălțime. Lucrările executate la sondă după 
formarea craterului au constat în încercarea de a înnoroi sonda. Astfel, timp de 
7 ani s-au injectat în sondă 4.681 vagoane de noroi de foraj şi a 3.753 vagoane de 
apă, echivalentul unei garnituri de tren lungă de 126 km (distanţa dintre București 
şi Piteşti). Focul de la craterul Copşa Mică s-a stins în ziua de 28 martie 1940, după 
mai multe încercări care au început din anul 1933. Gazele au continuat totuşi să 
iasă prin noroiul format, urmare a deversării apei prin craterul existent. 

Eruptia lor naturale in apropierea 
i I 


22 


Sondei 5 Copsa ica (1933 


Fig. 5.9. Cel mai mare incendiu din România. 


Gazul adus în capitala României. Deşi au fost nenumărate tentative de aducere 
a gazelor naturale în Bucureşti, această acţiune a început abia în anul 1941, motivul 
fiind necesar să-l căutăm aşa cum scria un ziarist: „... în calea tuturor marilor făptuiri 
gospodăreşti de interes superior, au stat mereu, la noi, aceleaşi interese mărunte, 
rivalități meschine şi ambiţii ale diferitelor foruri şi organe mai mult sau mai puţin 
oficiale, cari ar fi avut chemarea să aducă la îndeplinire planurile anunţate cu surle şi 
trompete”. Piedicile majore în introducerea gazelor naturale s-au datorat societăţilor 
furnizoare de combustibili solizi şi mai ales lichizi. Scăderea cererii de păcură la 
export în anii 30 a făcut ca debuşeul principal al acesteia să fie piaţa capitalei, fapt ce 
nu s-ar fi putut realiza concurând cu gazul natural, care avea un preţ mai scăzut. 
Creşterea cererii de păcură în anii 40 a descleştat piaţa energetică a Bucureştiului şi a 
permis începerea discuţiilor privind alimentarea cu gaze a capitalei. 

Cerinţele crescânde de combustibil în Bucureşti, determinate în principal de 
trei factori: creşterea populaţiei, transformarea vieții sociale şi industrializarea oraşului, 
au determinat identificarea gazelor ca resursă capabilă să le satisfacă. Explorarea şi 
exploatarea câmpurilor de gaze de pe Valea Prahovei şi montarea unei conducte de la 
Ploieşti la Bucureşti (Fig. 5.10) a determinat posibilitatea alimentării cu gaze a 
Bucureştiului începând cu anul 1943. Ulterior capitala fost legată de zăcămintele de 
gaze din Transilvania începând cu anul 1947. 

Fig. 5.10. Traseul primei conducte care transporta gaze în Bucureşti. 

Influenţa războiului asupra activităţii de transport a gazelor. În anul 1940, 
Dictatul de la Viena a modificat frontiera cu Ungaria făcând ca Secţia de distribuţie 
Tg. Mureş a societăţii de gaz, cu întreg inventarul ei, şi conducta de transport 
Seuca-Tg. Mureş, pe o porţiune de 9 km, să funcționeze pe teritoriul Ungariei. 
Această situație a existat până în anul 1944. Secţia de distribuţie Tg. Mureş, 
aparținând societăţii române de gaz, a funcționat în toată această perioadă operând 
conducta de transport şi asigurând alimentarea cu gaze din zăcământul Deleni (care 
a rămas pe teritoriul României) a oraşului Tg. Mureş, plasat în teritoriile ungare 
conform Dictatului de la Viena (Fig. 5.11). În fapt, în perioada 1940-1944, România 
a exportat gaze, chiar dacă acest export a fost un export tehnic, de conjunctură. 


-s -~ x e a ea aa Se 


Fig. 5.11. Exportul gazelor în Ardealul de Nord, după anexarea la Ungaria. 


135 


Intrarea României în război a determinat mobilizarea generală. Această situație 
a afectat şi societatea română de gaz. Procentajul mare al personalului chemat pe 
front (43% din funcționari şi 30% din lucrători) şi a vehiculelor rechiziționate (53,6%) 
a determinat greutăţi mari în desfăşurarea activităților societății. 

Ministerul Înzestrării Armatei a instituit, în anul 1943, un general „îndrumător 
al armatei” asupra societății române de gaz. Un „îndrumător” avea puteri peste 
întreaga administraţie, chiar peste consiliul de administraţie. El putea schimba nu 
doar personalul după cum voia, ci chiar şi conducerea. Alături de implicarea în 
managementul societăţii, războiul şi-a lăsat amprenta asupra conductelor de transport 
de gaze naturale prin acțiunea armatei germane din septembrie 1944, care în retragere 
a aruncat în aer conducta Sărmăşel-Turda ce supratraversa râul Arieş în apropierea 
oraşului Turda. 


5.3. PERIOADA DE LA AL DOILEA RĂZBOI MONDIAL PÂNĂ ÎN ANUL 1990 


În perioada 1947-1962 se începe exploatarea de adâncime a câmpurilor vechi 
şi deschiderea de câmpuri atât în Bazinul Transilvaniei, cât şi în zonele extracarpatice. 
Astfel, au fost descoperite orizonturile I-XI Şaroş, I-VI Bazna, I-VIII Zaul de 
Câmpie, IV-XV Sărmăşel, I-XII Nadeş, în total 55 de orizonturi de gaze (Fig. 5.12). 

În Transilvania, primele lucrări 
geofizice au fost cele gravimetrice începute 
în anul 1906. Aceste lucrări au fost 
efectuate cu balanța de torsiune până 
în anul 1936 când au început să se 
folosească gravimetre statice de diferite 
tipuri (Thysser, Truman, Carter, Graf- 
Askania, Boucher etc.) [12]. În anul 1959 
s-a introdus metoda curenților telurici, iar 
în 1963, metoda emiţătorilor încrucişaţi. 
După anul 1947, cercetările geologice 
efectuate în Bazinul Transilvaniei au 
cuprins întreaga suprafaţă a depresiunii 
şi au urmărit realizarea următoarelor 
obiective: 

— evidenţierea prin foraj a întregului 
fond de rezerve în complexele de straturi 
încă neexplorate din structurile vechi pe 
toată grosimea de sedimente din secțiunea formaţiunii cu gaze aparţinând ciclului 
sarmațian-buglovian-tortonian până la sare; 


Fig. 5.12. Construcţia conductelor de transport 
în Ardeal. 

— descoperirea prin lucrări geofizice urmate de foraj a întregului fond de structuri 
gazeifere existente în interiorul depresiunii; 

— extinderea treptată a cercetărilor geologice şi asupra formațiunilor pretortoniene 
de sub sare. 

Anul 1949 aduce o premieră în sectorul gazelor naturale: transportul turlei 
metalice în picioare cu tot echipamentul ei [13]. Această metodă a fost aplicată 
la Teiuş. Această temerară încercare a fost realizată pe şantierul Şaroş, când a fost 
mutată o turlă metalică în greutate de 100.000 de kg, în 24 ore, pe o distanță de 
150 m. Prin această metodă se câştigau 30 de zile, timpul de demontare/montare a 
turlei. Operația a constat în dezechiparea părţilor grele ale turlei, inclusiv geamblacul. 
Pentru a avea stabilitate, s-a procedat la ridicarea turlei cu vinciuri de pe fundația 
de beton şi a fost pusă pe fundaţie de buşteni. Între fundaţia de buşteni şi piciorul 
turlei s-au pus role masive de fier. Turla a fost trasă cu un tractor şi cu granice de 
mână, fiind ancorată periodic pentru a se evita răsturnarea acesteia. 

La 12 iunie 1952 se semnează o convenţie între Guvernul României şi cel al 
Ungariei, prin care se convenea livrarea gazelor naturale în Ungaria printr-o 
conductă de 10" construită la vest de Satu Mare [14]. Punerea în exploatare a acestei 
conducte s-a realizat la data de 1 octombrie 1958 şi a determinat livrarea unei 
cantități anuale de 200 mil. mc timp de 25 de ani. Concomitent cu creşterea cererii 
de gaz şi intensificarea activităţii de producţie a gazelor se începe un amplu plan de 
dezvoltare a sistemului de transport al gazelor naturale. Astfel, în premieră europeană 
se construiesc în România primele stații de comprimare a gazelor folosind turbo- 
compresoare, având componente preluate din industria aviatică (Fig. 5.13). 


Jontonu/ a froverraf flovul/ 
Dyod ce fors! A- ferminat. Ce mpi 
ni ne pare cei a fos 


Fig. 5.13. Construcţia primei staţii de turbo- Fig. 5.14. Subtraversarea Dunării pentru 
compresoare pentru gaze naturale la Batani (1965). importul gazelor din URSS (1979). 


Excedentul de gaze naturale ruseşti corelat cu programele de dezvoltare 
economică din anii 1970-1995 a statelor din regiunea balcanică a justificat şi 
determinat realizarea unui coridor internațional de transport destinat aprovizionării 
cu gaze a unor ţări ca: Bulgaria, Turcia, Grecia etc. Între Guvernul Republicii 

Socialiste România şi Guvernul Republicii Populare Bulgaria, se parafează o Convenţie 
pentru construirea unei conducte pe teritoriul Republicii Socialiste România pentru 
tranzitarea gazelor din Uniunea Republicilor Sovietice Socialiste în Republica 
Bulgaria. Prin această Convenţie se stabilea modul de proiectare, construire şi 
exploatare a unei conducte pentru transportul de gaze naturale, pe teritoriul României, 
de la frontiera de stat dintre România şi fosta Uniune Sovietică, cu punct de trecere 
în zona oraşului Isaccea, până la frontiera de stat dintre România şi Bulgaria, cu 
punct de trecere în zona Negru Vodă-lovkovo, tranzitarea gazelor având destinaţia 
unică necesităţile interne ale Bulgariei. Lucrările de construcţii montaj ale primei 
conducte de tranzit au început în 1972 (Fig. 5.14). La 10 ani de la construirea 
primei conducte de tranzit a gazelor prin România, s-a hotărât între U.R.S.S. şi 
R.S. România, construirea unei a doua conducte care să tranziteze gaze către 
Turcia, Grecia şi alte ţări. După alți 10 ani, Federaţia Rusă şi România convin să 
construiască o a treia conductă de tranzit, care să crească cantitățile de gaze pentru 
țările din Balcani. 

În anul 1978 se montează în premieră naţională prima staţie de electro- 
compresoare pentru înmagazinarea gazelor naturale, la Urziceni. După alţi 5 ani se 
marchează punerea în funcțiune a primei stații de electrocompresoare pentru 
extracția în câmpul de gaze Band. Creşterea cererii de gaze în România pe fondul 
reducerii numărului noilor zăcăminte a determinat guvernul român să demareze 
importul gazelor naturale începând cu anul 1979, prin finalizarea stației de import 
gaze amplasată la Isaccea, în partea de est a României, şi a lucrărilor de pe teritoriul 
fostei URSS. Cantităţile de gaze importate au crescut an de an, atingând nivelul 
maxim în anul 1989 (7,28 mld. mc). 


5.4. PERIOADA DE DUPĂ ANUL 1990 


Integrarea pe verticală a societăţii care activează în cadrul industriei gazelor 
naturale a determinat dezvoltarea continuă a acestui sector de-a lungul celor 95 de 
ani de existență. Schimbările din anii ulteriori revoluţiei, depletarea naturală a 
zăcămintelor, vechimea instalaţiilor şi a tehnologiei, recesiunea economică din anii 
1996-1997 au condus la modificări majore în activitatea acestei industrii. 

Condiţiile economice care au urmat prăbuşirii regimului comunist au fost mai 
dificile în România decât în Polonia, Ungaria şi Cehoslovacia. Pierderile mari de 
producţie au însoţit o modificare a preţurilor şi o economie de piaţă orientată. Noul 
drum pe care România a hotărât să-l urmeze, trecerea de la economia centralizată 
la cea liberă, a condus la probleme economice majore. Încercările de acoperire a 
nedreptăţilor realizate de sistemul comunist, neînsoţite de alte măsuri economice şi 
legislative, au avut drept rezultat crearea unor noi probleme economice. Astfel, 
agricultura a fost prima ramură a economiei care s-a prăbuşit, urmată de alte sectoare 

industriale. Situația economică a României a decăzut în perioada 1990-2000, în 
momentul de față ţara fiind situată pe penultimul loc din Europa, din punct de vedere 
economic. Guvernul instaurat în urma alegerilor din 1996 a adus un ambițios 
program de reformă, prin care se dorea urgentarea restructurării industriei şi a 
privatizării acesteia, deschiderea României în ce priveşte investiţiile străine [15]. 
Această situație a determinat multiple premiere naționale: apariţia legii petrolului, 
un act care apărea după 71 de ani de la emiterea precedentei legi a petrolului; 
desemnarea unei entități — Agenţia Naţională pentru Resurse Minerale — care să 
reprezinte interesele statului în domeniul resurselor de hidrocarburi şi să concesioneze 
aceste zăcăminte pe o perioadă de 30 de ani cu plata către bugetul de stat a unei taxe 
pe activitatea de exploatare şi a unei redevenţe petroliere; introducerea conductelor 
din PE la execuţia rețelelor de distribuţie, în anul 1997; apariţia primei legi a gazelor 
naturale din istoria sectorului gazier, programul de liberalizare a pieţei gazelor 
naturale, care s-a înfăptuit în anul 2015 pentru consumatorii noncasnici, urmând a fi 
realizată integral până în anul 2021 pentru toţi clienții. 

De departe cea mai mare premieră, chiar europeană, a fost separarea juridică 
a societății de gaze, care integra pe verticală activitatea de explorare, exploatare, 
transport, înmagazinare şi distribuţie în 5 entităţi distincte specializate pe segmenetele 
specifice de activitate: producție — SNGN ROMGAZ SA Mediaş, transport — 
SNTGN TRANSGAZ SA Mediaș, înmagazinare SC DEPOGAZ SA Ploieşti şi 
distribuţie — SC DISTRIGAZ NORD SA Tg. Mureş și SC DISTRIGAZ SUD SA 
Bucureşti. Începând cu anul 2002 în România se semnează mai multe contracte de 
asociere între companii româneşti și companii străine de specialitate, în unele 
perimetre de explorare din ţară. Aceste asocieri au fost determinate de condiţiile 
geologice şi stucturale din aceste perimetre cu complexitate ridicată, de necesitățile 
de finanțare a lucrărilor de investigație şi de diminuarea riscurilor pe care le implicau 
acțiunile în aceste structuri. Anul 2004 aduce privatizarea producătorului de petrol 
şi gaze, Petrom, şi a companiilor de distribuţie gaze, şi odată cu anul 2008 începe 
un proces de listare la bursă şi de vânzare a pachetelor majoritare ale companiilor 
din domeniul gazelor naturale. Concesionarea zăcămintelor off shore din Marea 
Neagră determină intensificarea activităţii de explorare cu anunţarea unor importante 
descoperiri în anul 2014 şi declanşarea proiectului construirii unei conducte de 
transport gaze, care să lege zona de producţie a gazelor din Marea Neagră de 
sistemele de transport din Bulgaria, Ungaria şi Austria. 


5.5. TENDINŢE ALE INDUSTRIEI GAZELOR NATURALE 


Evenimentele din ultimii ani au condus la diminuarea încrederii în centralele 
nuclearo-electrice, concretizate în reducerea nivelului investiţiilor în aceste centrale, 
strategiile energetice ale ţărilor lumii dorind să promoveze gazele naturale în fruntea 

surselor de energie primară. Aceste strategii prevăd ca în anii 2030 gazele naturale 
să fie forma de energie cea mai utilizată pe plan mondial. Astfel, în anul 2020 se 
aşteaptă ca în Europa gazele naturale să dețină 27% din totalul energiei primare 
consumate. Această dominație a gazelor, dacă se va înfăptui, va fi de scurtă durată, 
deoarece pe de o parte rezervele sigure de gaze naturale sunt estimate la 50 de ani 
(la nivel mondial), iar pe de altă parte principalele rezerve sunt cantonate în câteva 
regiuni ale lumii, adesea nesigure şi fără infrastructură specifică (Azerbaidjan, 
Turkmenistan, Iran, Irak, Algeria etc.). Secolul XXI a demarat printr-o nouă sursă 
de energie, cea obţinută prin economii în consumul de energie (creşterea randamentelor 
de utilizare, a eficienței şi eficacităţii utilizării), care se va dezvolta în continuare 
datorită avantajelor pe care le prezintă: este ieftină şi ecologică — sub dublul aspect 
al protejării resurselor naturale şi al protejării mediului (diminuarea reziduurilor 
rezultate, a noxelor etc.). Anticipăm că la nivel mondial dominaţia produselor petroliere 
pe piața de energie va lua sfârşit, cel mai probabil, la nivelul anului 2030, gazele 
naturale substituindu-le pe acestea pentru o scurtă durată de 10-20 ani. În România 
dominaţia gazelor s-a instaurat încă din anii 60 şi probabil această poziţie se va 
păstra până în anul 2050. Secolul XXI va aduce cu siguranță în prim-plan un nou 
val de purtători de energie primară, probabil neconvenţională, impunerea acesteia 
fiind influenţată de evoluţia tehnologică, noile descoperiri în domeniu, interesele 
manifestate de deţinătorii rezervelor de hidrocarburi, de marile companii implicate 
în exploatarea, prelucrarea şi transportul actualilor purtători de energie (petrol, 
gaze, cărbune) şi, nu în ultimul rând, de guvernele ţărilor care nu doresc să renunțe 
la dominaţia exercitată, prin pierderea controlului asupra unuia dintre cele mai 
importante elemente necesare desfăşurării vieţii. 


5.6. INSTITUTE DE CERCETARE ŞI ASOCIAŢII PROFESIONALE 
ÎN DOMENIUL INDUSTRIEI GAZELOR NATURALE 


În cadrul Centralei Gazelor Naturale a existat un Centru de Cercetare și Proiectare 
Gaze Naturale înființat în anul 1971, care a funcționat până în anul 2000 când s-a 
desființat fără să mai existe un astfel de institut în România. 

În anul 1939 se înființează la Mediaș prima Asociaţie a Inginerilor şi 
Tehnicienilor din Industria Minieră, care a funcţionat până în anul 1947. Activitatea 
acestei asociaţii a fost reluată în anul 2005 prin înființarea Societăţii Inginerilor din 
Domeniul Gazelor Naturale, care a funcționat în cadrul Asociației Generale a 
Inginerilor din România, până în anul 2010, când s-a desființat. În anul 2015, s-a 
înființat Asociaţia Energia Inteligentă care şi-a propus să analizeze, să disemineze 
şi să producă know how, în principal, către participanţii de pe piață: consumatori, 
furnizori, producători, operatori, proiectanți, constructori, anagjați şi cetăţeni. 

Capitolul 6 
FORMAREA SISTEMULUI INDUSTRIAL 


VICTOR AXENCIUC 


Revoluţiile petrecute în Europa, în secolele XVIII şi XIX în domeniul 
producţiei materiale — al industriei în special — sunt cele mai importante din toată 
istoria mijloacelor de producţie; inventarea maşinilor-unelte şi folosirea forţei 
motrice mecanice au declanşat revoluția industrială; aceasta, într-o perioadă 
comprimată, va modifica din temelii viaţa economico-socială a planetei, forţele de 
producţie şi de servicii, precum cele antrenate în război, existenţa şi perspectivele 
diferitelor popoare. 

Procesul s-a desfăşurat însă inegal; unele ţări, puţine, dobândind un avans 
secular, pe care îl menţin şi astăzi, altele, majoritatea, rămânând în urmă într-un 
decalaj fără precedent în istoria mileniilor trecute. 

Sistemul industrial românesc tradițional de la începutul secolului XIX — industria 
casnică, meşteşugărească şi manufacturieră — eminamente de tip manual, dimensionat 
la necesităţile reduse şi la calitatea şi varietatea necesară pentru piaţa rurală (consumul 
claselor avute şi urbane se asigura, prioritar cu mărfuri din import) nu putea fi 
generator activ şi purtător de elemente moderne ale tehnicii de producţie. 

În stadiul de dezvoltare dat, întârziat față de Occident, industria românească 
putea fi renovată, revoluționată, numai prin import de forţe de producție; mai mult 
chiar, deficitare erau şi premisele unei asemenea soluții, lipsa căilor şi mijloacelor 
de transport corespunzătoare, a acumulării capitalurilor, a forţei de muncă specializate, 
profilul pieţei interne. Acestea vor fi principalele cauze ale întârzierii transformării 
vechiului sistem manufacturier în sistemul industrial mecanizat. 

Instituţionalizarea economiei de piaţă, după 1859, crearea infrastructurii şi a 
celorlalte premise au facilitat procesul de transformare a industriei, dar cu greutăţile 
şi împlinirile inerente. 

Dezvoltarea industrială a României, în deceniile următoare creării statului 
naţional, 1859, are loc în contextul extinderii revoluţiei industriale şi al industrializării 
Occidentului european, ale căror procese şi urmări vor determina modalităţile, căile 
şi mijloacele de transformare industrială şi în această parte a lumii. Amploarea, 
adâncimea şi ritmul prefacerilor industriei vor depinde, însă, şi de condiţiile interne. 

Analiza de mai jos este făcută în contextul istoric următor: unirea Moldovei 
cu Ţara Românească s-a realizat în anul 1859, formând România, care a devenit 


independentă în anul 1877. Transilvania, Banatul, Basarabia şi Bucovina s-au unit 
cu România în anul 1918. Înaintea acestor evenimente Moldova şi Ţara Românească 
erau parte a Imperiului Otoman, Transilvania, Banatul şi Bucovina a Imperiului 
Austro-Ungar, iar Basarabia a Rusiei. Ca urmare, provinciile româneşti s-au dezvoltat 
până la 1877, respectiv 1918, în contexte politice şi economice diferite, ceea ce şi 
explică diferenţele semnificative dintre ele în privinţa nivelului de dezvoltare industrială. 

Mecanizarea proceselor de producţie şi servicii va produce cele mai adânci 
prefaceri şi în societatea românească de la sfârşitul secolului XIX şi în cursul 
secolului XX. Cu o întârziere de un secol şi jumătate, revoluția maşinistă se propagă 
şi în România, încercând să recupereze timpul pierdut, să reducă retardarea economică. 
Industria mecanizată, sub impulsul parţial şi din alimentarea revoluţiei industriale 
occidentale, a înfăptuit cel mai mare salt din evoluția economică a României de 
până atunci. 

Politica industrială modernă. După trei decenii de la Unirea dintre Moldova 
şi Tara Românească din anul 1859, în anii 1886 şi 1887 se suspendă politica 
comercială externă a lberului schimb şi se introduce politica protecției vamale a 
pieţei interne şi a încurajării industriei mecanizate de către stat; demarajul 
industrial rapid ia locul evoluției lente, trenante. Se inaugurează astfel epoca 
protecționismului industrial [1] şi a încurajării industriei, care va dura neîntrerupt, 
în România, peste un secol, 1886-1989; rolul statului devine hotărâtor în promovarea 
revoluţiei industriale, a procesului de industrializare şi de transformare a României 
dintr-o ţară agrară într-un stat agrar-industrial. 

Politica protecţionistă intervine ca o reacție la subminarea, de către concurența 
străină, a industriei autohtone, înlesnită de convențiile comerciale externe bazate pe 
liberul schimb, încheiate cu Austro-Ungaria şi alte state; opinia cercurilor progresiste 
se manifesta hotărât pentru apărarea intereselor industriei. Guvernul liberal inițiază 
şi adoptă tariful vamal protecționist în anul 1886, deschizând prin aceasta lunga 
perioadă de protejare a industriei autohtone pe care o va susține cu consecvență 
împotriva presiunilor externe şi ale forţelor conservatoare interne. 

Tariful vamal protectionist, din anul 1886, stabileşte în locul taxei vamale unice, 
după tariful „liberului schimb” de 7% la importul tuturor produselor industriale, taxe 
mai mari, variate de 8—20%,; era, pentru început, o protecţie moderată, dar stimulatoare 
pentru viitoarea industrie autohtonă. Ulterior, tarifele vamale au suferit diferite modificări 
în creştere şi au funcționat sub acest regim două decenii, 1886-1906. 

Între timp, în Europa Occidentală, sub ofensiva industrializării creşte puternic 
asaltul ţărilor industriale pentru cucerirea pieţelor străine, concurenţa se adânceşte; 
România este pusă în situația de a-şi adapta politica industrială şi a-şi spori 
măsurile de protejare a industriei sale în dezvoltare. Se întocmeşte, în acest sens, în 
anul 1904, un nou tarif vamal de către Emil Costinescu, ministrul liberal al 
industriei şi mare industriaş; noul tarif, o lucrare remarcabilă de studiu şi elaborare, 
se aplică din anul 1906; el diferenţiază şi urcă protecția, taxele vamale de import în 
medie la 10-30%, dar mergând până la 80% din valoarea mărfurilor, accentuând 

astfel apărarea industriei autohtone; cu unele modificări acest tarif vamal va acționa 
până în 1924. Concomitent cu protecția vamală se aplică şi măsurile de încurajare 
a industriei de către stat [2] prin Legea, din anul 1887, Măsuri generale pentru 
încurajarea industriei naţionale, elaborată tot de guvernul liberal, din inițiativa 
marelui economist P.S. Aurelian. 

Legea acorda tuturor întreprinderilor industriale, care îndeplineau condiţiile 
prevăzute, avantaje substanţiale pe timp de 15 ani; între acestea: scutire de orice 
taxe şi impozite directe către stat şi comună; cedare de teren până la 5 ha pentru 
construcția fabricilor, în proprietatea capitalului autohton şi în folosinţa capitalului 
străin; reducerea, până la 40%, a tarifelor de transport a mărfurilor pe căile ferate 
române; scutirea de taxe la importul de maşini şi utilaje necesare fabricii şi la 
importul de materii prime care nu se găseau în ţară; prioritate, faţă de ofertele 
străine, la comenzile de furnituri pentru stat. 

Condiţiile pentru obţinerea avantajelor de încurajare pentru o întreprindere 
erau: capital fix de minim 50.000 lei aur sau folosirea a cel puţin 25 lucrători 
salariați timp de cel puţin patru luni pe an; utilizarea de maşini perfecţionate, 
îndeosebi cu forță motrice; asigurarea, în termen de 5 ani, a unei proporţii de 2/3 din 
lucrători cu personal românesc. Nu beneficiau de încurajare morile, fabricile de 
bere şi cele de spirt, considerându-se că abundența şi ieftinătatea materiei prime din 
țară le asigura prosperitatea. Criteriile de încurajare urmăreau avantajarea numai a 
unităţilor mari; de pildă, capitalul fix prevăzut, de 50.000 lei, era echivalent cu 
valoarea a 500 tone de grâu sau a 16,6 kg aur. 

Din anul 1912 se aplică o nouă lege a încurajării industriei, cu arie mai largă 
de aplicare; acesta viza şi industriile consumatoare de materii prime agricole pe 
care le produceau marii proprietari şi arendaşi. Criteriile de acordare a avantajelor 
se modifică: nu se mai cerea o anumită mărime a capitalului, ci folosirea a 
minimum 20 lucrători sau a unor motoare cu forța motrice de peste 5 CP. Legea 
punea condiţia ca 75% din lucrători şi minimum 25% din tehnicieni să fie români, 
promovând, prin aceasta, angajarea şi formarea personalului autohton în industrie. 
Se extindea sfera întreprinderilor beneficiare, incluzând morile, fabricile de bere şi 
spirt, precum şi cooperativele de meseriaşi. Avantajele erau aproximativ aceleaşi, 
dar acordate diversificat şi pentru intervale variabile, de 21—30 de ani. Legile de 
încurajare de până acum priveau numai ramurile prelucrătoare. 

Se adoptă însă şi o legislaţie referitoare la industria extractivă. Legea minelor, 
din anul 1895, stabileşte prima dată în epoca modernă, regimul minier în România; 
ea separă proprietatea asupra solului de aceea asupra subsolului, care cu toate 
resursele sale aparține de acum statului, cu excepţia petrolului etc., ce revine 
proprietarului solului. Se lasă, astfel, liberă exploatarea petrolului, când în lume 
creştea interesul marilor companii pentru extracția şi rafinarea țițeiului, ca urmare a 
cererii sporite de produse petroliere, generată de descoperirea şi răspândirea 
motorului cu ardere internă, a automobilului etc. Dar redevenţa pentru stat va varia 
între 18—24% din cantitatea de țiței extrasă. Industria petrolului din România va 

cunoaşte o mare dezvoltare datorită masivelor investiţii externe ce vor domina, 
până la mijlocul secolului XX, această ramură. 

Beneficiind de condițiile generale ale modernizării țării, de politica protecţionistă 
şi de cea de încurajare din partea statului, maşinismul penetrează rapid ramurile 
economiei, transporturi şi comunicaţii, mult mai puternic în industrie şi mai slab 
în agricultură. 

Revoluţia industrială — în sensul înlocuirii tehnicii manuale cu activitatea 
maşinilor — începută timid în România [3] în prima perioadă, a politicii lberului- 
schimb, se extinde, în a doua perioadă, a protecţionismului, după anul 1886, în 
ramurile şi subramurile industriei, însă cu intensităţi şi pe arii inegale. 

Baza constituirii sistemului industrial mecanizat, în România, a revenit acțiunii 
de industrializare, care a fondat structura modernă a industriei şi economiei naţionale. 

Sistemul industrial al României, supus prefacerilor de la tehnica şi munca 
manuală la tehnica mecanizată, accelerează expansiunea componentei sale mecanizate. 
Ancheta industrială din anii 1901-1902 [4] şi alte informaţii statistice ne conduc la 
estimarea sistemului industrial, de la începutul secolului XX, în următoarea 
structură orientativă: industria de fabrică, numită la vremea aceea industrie mare, 
debita o producţie de cca 20% din total; industria mică, meşteşugărească, prioritar 
manuală, avea o pondere, în producţia generală de prelucrare industrială, de cca 35%, 
iar industria casnică, manuală în întregime, ocupa în jur de 45%. Se dovedea astfel 
că sistemul industrial românesc la începutul intervalului, dar şi al demarajului 
maşinist, apărea precumpănitor, 80%, fondat pe tehnică şi muncă manuală. 

Într-o perioadă de trei decenii, după 1890, dezvoltarea rapidă a condus la 
precumpănirea industriei mecanizate în cadrul sistemului industrial; factorii care au 
determinat o asemenea creştere sunt analizați pe larg în lucrări consacrate. 

O serie de factori stimulatori externi şi interni s-au cuplat pentru a genera o 
dezvoltare industrială marcantă: avântul industrial în țările dezvoltate, surplusuri 
mari de capital pe piaţa Europei care au asaltat România cu dobânzi reduse — 4—5%; 
bogățiile naturale ale țării — petrol, păduri, produse agricole, animale etc., cu mare 
oportunitate pentru export; salarii foarte mici pentru lucrători şi îndeosebi legile de 
încurajare şi protecție a industriei naționale, aplicate fără niciun fel de îngrădiri şi 
asigurând mari privilegii pentru investitorii străini. 

Argumentele statistice în sprijinul demonstrării creşterii industriale sunt 
expuse mai jos. Această perioadă în domeniul industrial s-a înscris ca fiind cea mai 
fertilă din toată prima jumătate a secolului XX; este perioada celui mai rapid 
demaraj al maşinismului industrial, când se fac mari investiţii în capacități de 
producţie, se importă masiv maşini şi instalaţii moderne pentru noile ramuri. 
Capitalurile externe creează sute de fabrici şi uzine cu tehnici şi tehnologii 
contemporane industriei occidentale. 

Investiţiile în industria prelucrătoare mecanizată, precum şi producţia debitată 
au sporit considerabil, cum se constată din Tabelul 6.1. 

Tabelul 6.1 
Industria prelucrătoare în perioada 1893-1915 [2,4-8] 


Anii | Număr de fabrici | Capitalul fix | Personal | Valoarea producţiei 
(mil. lei) (mii) (mil. lei) 


În statistica anului 1915 sunt cuprinse însă şi morile, fabricile de bere şi alcool, 
neincluse în datele anterioare. Aceasta arată că industria mecanizată, în mărimea ei 
e subestimată în datele anilor 1893, 1906 şi 1910. 

Revenind la tabelul prezentat, atrage atenția explozia apariţiei fabricilor noi, 
mecanizate, între anii 1893 şi 1915; numărul lor a crescut de la 113 la 837, iar capitalul 
fix de la 29 mil.lei la 361 mil. lei, în timp ce personalul a sporit de la 7,7 la 61 mii. Cel 
mai important indicator disponibil al creşterii capacităţii industriei îl reprezintă puterea 
instalată şi forţa motrice" produsă de instalaţiile de forță (Tabelul 6.2). 


Tabelul 6.2 
Puterea instalată şi producția de forță motrice în industrie, în perioada 1900-1915 
Puterea instalată Producţia Producţia 
Anii (mii kW) de forţă pe lucrător 
motrice industrial 
(MWh) (Wh) 
Total Industria Industria Industria 
extractivă prelucrătoare electrică 
1 2 3 4 5 6 7 
1900 | 46,5 1,0 35,5 10,0 88,1 14,6 
1908 | 103,5 12,3 63,3 27,9 193,0 28,5 
1915 | 238,3 24,8 116,6 96,9 494,9 62,7 


Surse: A se vedea la Tabelul 6.1. 


Puterea energetică instalată are semnificația şi reprezentarea capacităților de 
producţie a industriei, întrucât utilajele şi maşinile puse în funcțiune, consumând 
forță motrice, cel puţin proporţional, produceau bunuri şi servicii. În realitate, 
producţia devenea proporțională cu consumul de energie; puterea instalată a celor 
trei sectoare ale industriei — extractivă, prelucrătoare şi electrică — şi-a sporit 
capacitatea de la 46,5 mii kW la 238,3 mii kW — de peste cinci ori; în acelaşi timp, 
prin utilizarea mai mare a puterii instalate, energia produsă şi consumată a sporit de 
la 88,1 MWh la 494,9 MWh — de peste 5,6 ori. 

Creşterile mai mari le-au acuzat industria extractivă — a petrolului îndeosebi — care 
se impune în economia românească ca şi mondială, cu o importanță semnificativă — 
şi cea a electricităţii. Industria extracţiei şi rafinării petrolului, cu producție prioritară 
pentru export, va influenţa puternic economia industrială a țării jumătate de secol. 


! Puterea instalată şi producţia de forță motrice, exprimată în statistica timpului în cai putere, 
a fost transformată în kW, după norma cunoscută 1 CP = 0,736 W. 

Această bogăție naturală, valorificată masiv încă de la începutul secolului XX, 
va constitui un factor important de tractare a economiei naţionale. 

Ramura energiei electrice a apărut în România la doar un deceniu de la punerea 
ei, după descoperire, în producţie industrială în lumea dezvoltată. Deşi iniţial uzinele 
electrice produceau electricitate pentru iluminat, ele anunțau viitorul proces de 
electrificare a economiei naţionale ca o componentă a industrializării. Ambele sectoare, 
de viitor şi importanţă în construcția industrială, în modernizarea ţării şi în accelerarea 
progresului economic semnalează la începutul secolului cea mai intensă creştere: 
prima, extractivă, de aproape 25 ori, iar a doua, electrică, de aproape 10 ori. 
Semnificativă se impune creşterea producţiei de energie pe locuitor, de 4,3 ori în 
15 ani, un ritm specific, ridicat al demarajului industrial. 

Forţa de muncă, factor determinant al producției industriale, cunoaşte de 
asemenea o amplificare, însă mult mai redusă, dovadă că maşinismul va economisi 
o parte importantă a personalului industrial (Tabelul 6.3). 


Tabelul 6.3 
Personalul ocupat în industria mecanizată, în anii 1902, 1906, 1915 (mii persoane) 
Anii | Total | Industria Industria Proporţie la 100 
Extractivă | prelucrătoare | populaţie ocupată 
1 2 3 4 
1902 | 26,1 5,8 20,3 0,8 
1906 | 47,8 10,2 37,6 1,3 
1915 | 75,7 14,8 60,9 1,5 


Surse: A se vedea la Tabelul 6.1. 


Datele provin din situaţiile şi anchetele industriale oficiale ale anilor respectivi, 
o serie anuală a personalului industrial nefiind încă calculată. Totalul personalului 
celor două sectoare a sporit, în cei 13 ani, de aproape 3 ori în comparaţie cu puterea 
motrică instalată, care a crescut de 5 ori. Aceasta confirmă un proces ce va însoți 
întreaga dezvoltare industrială a României în prima jumătate a secolului XX, 
anume, atragerea în industrie a unor contingente relativ mai reduse de personal în 
raport cu mijloacele de muncă puse în funcţiune; de aici şi incapacitatea sectorului 
industrial, în structura sa din prima jumătate a secolului XX, de a constitui un 
debuşeu larg şi a diminua suprapopulaţia cronică, masivă din agricultură. 

Rezultatul acumulării şi dezvoltării factorilor tehnici de producţie a fost crearea 
matricei majorităţii ramurilor industriale moderne şi sporirea cantităților de bunuri 
fabricate. Ca o confirmare a acestor procese vom înfățişa, selectiv, sporurile de 
bunuri de producţie (Tabelul 6.4) şi de consum în intervalul cercetat (Tabelul 6.5). 


Tabelul 6.4 
Producţia unor principale bunuri de producţie, în câțiva ani selectaţi din perioada 1900-1914 


Anii | Ţiţei | Ciment | Cărbuni Gaze, 
E it ESS it S t =a m? 


ir 2 — — 
1908 | 1139 55 Î. 0, 25 
1914 | 1810 110 273 129,00 


Surse: A se vedea la Tabelul 6.1. 

Ritmurile de producţie sunt considerabile, atât la produsele de extracție, cât şi 
la ciment, ultimul fiind produs de prelucrare, cu semnificația amploarei lucrărilor 
de construcţii, urbane, atunci. Până în anul 1914 România ajunge a patra ţară 
producătoare de petrol după SUA, Rusia şi Venezuela, dar cu o pondere în producţia 
mondială de 2,5%. Tot atât de evidentă se impune producția mecanizată de bunuri 
de consum care corespondea cu prima fază a demarajului industrializării. 


Tabelul 6.5 
Producţia unor bunuri de consum în câțiva ani selectaţi din perioada 1900-1914 


Anii | Hârtie | Țesături | Încălţăminte | Zahăr | Ulei vegetal | Bere 
(miit) | (mii m?) (mii perechi) | (mii t) (mii t) (mii hl) 
E PRR (E SRR PER NE = IS OEI AI 


1900 6,8 1074 200 18,7 1,7 53,1 

1908 10,2 6668 300 25,0 3,7 186,0 

1914 16,2 10326 400 25,8 5,6 261,0 
Surse: A se vedea la Tabelul 6.1. 


Fără a face comentarii detaliate, datele arată sporuri substanțiale de productie, 
între 7 şi 10 ori la petrol, ciment, țesături; între 3 şi 5 ori la cărbuni, ulei vegetal, bere, 
dar creşteri însemnate sunt evidente şi la celelalte produse reprezentative pentru 
ramurile noi ale industriei. 

Nivelul unei industrii se apreciază în fond după capacitatea ramurilor sale de 
a asigura necesarul economiei naționale şi de a participa la exportul ţării. În scopul 
creării unei imagini mai concrete a potențialului industriei de a asigura într-o 
măsură optimă necesarul pieței interne reproducem, prin date inedite, proporția 
cantitativă dintre import şi producție, la o serie de bunuri industriale (Tabelul 6.6). 
Datele tabelului relevă constatări, concluzii de o importanţă deosebită pentru aprecierea 
nivelului industriei mecanizate în perioada demarajului. În primul rând, la toate 
categoriile şi produsele, care întrunite depăşesc peste 50-60% din totalul importului, 
se evidențiază creşterea consumului prezumat în cantităţi apreciabile. Aceasta arată 
extinderea pieţii interne pentru mărfuri industriale de fabrică. La produsele din 
tabel producţia sporeşte sensibil, între trei şi zece ori, în majoritate în detrimentul 
importului. Astfel că, importul este înlocuit pe piața națională, în proporţii diferite, 
cu produse interne. La zahăr, conserve, hârtie, sticlărie, ciment, acid sulfuric, cuie 
şi şuruburi, producţia autohtonă asigura peste 50% şi până la 90% la unele produse 
consumul intern. În schimb, la marile grupe de produse, ca cele de bumbac şi de 
altfel la toate textilele, la cele metalurgice prelucrate, maşini, instalaţii etc., producția 
industrială autohtonă nu furniza decât între 5%—25% din necesarul pietii. Menţionăm, 
ca importanță, că grupele textile şi metalurgice reprezentau în anul 1913 cca 400 
mil. lei sau aproape 70% din importul țării de 590 mil. lei [9]. 

Toate facilitățile asigurate dezvoltării industriale au creat un ansamblu de 
avantaje pentru investitori şi pentru economia naţională, ceea ce se poate releva din 
datele indicatorilor calitativi prezentaţi în Tabelul 6.7. 

Tabelul 6.6 


Ponderea producției interne în totalul importului şi al producției 
la unele produse industriale în anii 1898 şi 1913 


Produse Anii | Import | Producţie Consum Ponderea 
prezumat producţiei 
în consum 
tone tone tone % 
1 2 3 4 5 6 
Zahăr 1898 | 16597 10576 27193 39,8 
1913 1158 27413 28571 96,0 
Ulei vegetal 1898 6262 1706 7968 21,4 
1913 5553 5104 10657 47,9 
Conserve 1898 397 430 827 52,0 
1913 559 4020 4579 87,4 
Ţesături de bumbac 1898 7146 133 7279 1,8 
1913 5660 1880 7540 25,0 
Hârtie 1898 | 2462 3950 6412 61,6 
1913 | 2815 17800 20615 86,3 
Sticlărie 1898 5885 8089 13974 58,0 
1913 | 10297 20323 30629 66,4 
Ciment 1898 5987 25000 30987 81,0 
1913 1828 128010 129938 98,5 
Acid sulfuric 1898 3407 — 3407 0,0 
1913 5788 7255 13043 55,6 
Cuie, şuruburi 1898 | 11428 4495 15223 29,5 
1913 7361 10200 17561 58,0 
Alte produse prelucrate 1898 | 87320 17870 105190 17,0 
de metal — piese de schimb, 
obiecte, scule 1913 | 280417 57714 338131 17,1 
Sursa: Calculat după datele din lucrarea [7]. 
Tabelul 6.7 


Indicatori de relevanță ai calității industriei din perioada 1902-1915 


Anii Indici de creştere Capital fix Valoarea producției 
pe 1 lucrător pe 1 lucrător 
Capital fix | Personal | Valoarea 
producției mii lei mii lei 

1 2 3 4 5 6 
1893 100 100 100 3,8 5,8 
1907 383 488 533 2,9 6,4 
1910 969 601 777 6,1 7,6 
1915 1445 791 1301 5,9 9,6 
Ritm de creştere 64,3 35,9 59,1 — — 


Sursa: Calculat după sursele de la Tabelul 6.1. 

Principalii factori de activitate ai industriei pun în evidenţă o creştere în cele 
două decenii a capitalului fix de 14 ori, a personalului aproape de 8 ori, iar a valorii 
producţiei de peste 13 ori; aceasta demonstrează raporturi de eficiență ridicată care 
se citesc şi în ritmurile de creştere a indicatorilor şi de utilizare a factorilor. Capitalul 
fix pe lucrător însă sporeşte de 1,5 ori față de productivitatea muncii de 1,7 ori, 
confirmând creşterea eficienţei capitalului investit. 

După sursele statistice şi studiile consacrate rata profitului, în medie de 16-20%, 
varia în sus până la 30—40% de unde şi posibilitatea unor însemnate acumulări şi 
sporuri de capital. Avantajul financiar mare în această perioadă spectaculoasă 
de dezvoltare a industriei reieşea din prețul capitalului de 6-10% pe piaţa internă 
şi 4% pe cea externă şi rata de profit de două-trei ori mai ridicată în România. 
Acestea ar fi rezultatele generale ale creşterii industriei mecanizate. 

Dezvoltarea calitativă s-a exprimat în ceea ce era esenţial, formarea matricei 
sistemului industrial mecanizat, cu majoritatea ramurilor sale de bază: alimentară, 
textilă, a pielăriei, a lemnului şi a mobilei, a hârtiei şi a tiparului, a sticlăriei şi a ceramicii, 
prelucrării metalelor, a materialelor de construcţii, a industriei electrice, a industriei 
extractive. La nivelul industriei mecanizate, din anii 1913—1915, aceasta se caracteriza 
printr-o structură modernă în proces de formare a ramurilor şi subramurilor; dar 
nicio ramură nu era completă sub aspectul capacităților şi a compoziției tehnico- 
economice; nu se produceau, nici cantitativ, nici sortimental majoritatea bunurilor 
necesare pieţei interne; în medie, industria prelucrătoare mecanizată acoperea, cum 
s-a menţionat, 25-30% din cerinţele pieţii de bunuri de consum; din acestea o 
proporţie mai mare, până la 80-95%, o asigurau unele ramuri din industria alimentară, 
petrolieră etc.; cea mai mică proporţie revenea ramurilor: textilă, metalurgică, 
electrotehnică, chimică etc. 

Revoluţia industrială şi industrializarea, până în 1914, s-au realizat pe baza 
maşinilor, utilajelor şi tehnologiilor importate, economia românească fiind integral 
dependentă de furnizorii externi. Pe de altă parte, ramurile industriale petrolieră şi 
forestieră furnizau pieţei externe nu produse finite, ci materii prime: ţitei, produse 
petroliere, buşteni, cherestea. 

Industria de fabrică era, astfel, structurată prioritar pe ramuri de industrie uşoară 
şi extractivă, lipsind coloana vertebrală a oricărei industrii dezvoltate, considerată 
etalon în secolele XIX şi XX: construcția de maşini, instalații şi utilaje. În situaţia 
economiei româneşti de atunci, aceste ramuri încă nu se puteau crea şi dezvolta. 

Astfel, procesul de industrializare, în România, în deceniul doi al secolului XX se 
situa în faza lui de început şi se exprima într-o structură industrială care acoperea doar 
o parte redusă a nevoilor de bunuri de consum industriale şi folosea, cu precădere, cca 
4/5 din necesarul de materii prime, agricole şi extractive, din resurse interne. 
Principalele ramuri şi subramuri produceau, mai ales, bunuri de tehnicitate şi 
complexitate redusă: zahăr, paste făinoase, bere, alcool, uleiuri vegetale, bomboane, 
conserve, cărămidă, ciment, cuie, sârmă, ambalaje, frânghii şi sfoară, lumânări şi 
săpun, piei tăbăcite, cherestea, făinuri de cereale, tipărituri, tâmplărie etc. 

Tânăra industrie mecanizată antrena în producţia sa la sfârşitul perioadei, 
1915, cca 76 mii persoane dintr-o populație activă de cca 3,5 mil., respectiv doar 

1,5% din forţa de muncă a României, dar participa la producția materială a ţării 
cu cca 15-20%. 

Capitalul investit în întreprinderile mari, societăți anonime, era în proporție 
de 81% extern şi 19% autohton; existau şi ramuri cu peste 90% capital străin: 
industria petrolieră, a energiei electrice, cimentului, zahărului etc. De asemenea, 
42% din personalul ingineresc şi tehnic şi peste 30% din cel administrativ provenea 
de peste graniță, adus la întreprinderile lor de către societăţile străine. Atât 
capitalul, cât şi personalul tehnic străin apăreau, în acea perioadă, ca o necesitate 
stringentă, deoarece economia românească era încă deficitară în aceste domenii. 
Astfel, dacă beneficiarul general al industriei mecanizate era economia naţională — 
întemeierea industriei, valorificarea unor materii prime, a forței de muncă etc. —, 
beneficiarul financiar, în principal, era capitalul extern, deţinătorul a peste 4/5 din 
investiţiile industriale şi, respectiv, în aceeaşi proporţie, a masei de profit anual, 
în medie 40-50 mil. lei aur. 

În provinciile româneşti aflate sub dominație străină până în anul 1918 
revoluţia industrială şi începutul industrializării se desfăşoară diferențiat, cu 
particularități, fiind mai frânată sau mai accelerată în raport de resursele de materii 
prime, de capital şi piață, de politica industrială. 

În Transilvania şi Banat maşinismul se introduce mult mai devreme, din 
deceniile 4-5 ale secolului XIX, în principal la căile ferate, în industria extractivă a 
cărbunilor şi minereurilor feroase şi neferoase datorită şi bogățiilor naturale ale 
subsolului. 

Imperiul habsburgic fondează, pentru exploatarea resurselor de cărbuni şi fier, 
mine şi uzine în scopul dezvoltării industriei siderurgice producătoare de metal 
pentru căi ferate, maşini şi armament, la Reşiţa, Hunedoara, dar şi pentru exploatarea 
aurului, argintului din ţinutul Abrudului şi Băii Mari. Se promovează o politică 
industrială cu legi de încurajare a industriei, în anii 1881-1890, pe principii generale 
de stimulare a acestui sector. Ca urmare, se dezvoltă şi ramuri ale industriei uşoare, 
a postavului, a hârtiei, a sticlăriei, a morăritului, a lemnului, a pielăriei etc. Capitalul 
mare investit aparține în majoritate firmelor austriece, germane şi, în măsură mai 
redusă, celor maghiare. Ramurile cu creşterea cea mai însemnată au fost cele ce foloseau 
resursele naturale de materii prime. Cu toate acestea, Transilvania a rămas una din 
provinciile mai puțin dezvoltate industrial din complexul imperial austro-ungar. 

Bucovina cunoaşte, de asemenea, prefaceri industriale, mai ales în exploatarea 
unor minereuri şi a marilor rezerve lemnoase, dar rezumate, mai ales, la producţia 
de materie primă. Basarabia este dominată, însă, până la Unire de industria casnică 
şi meşteşugărească. 

În toate teritoriile româneşti până la Unirea şi întregirea naţională din 1918, 
procesul de transformare a vechiului sistem industrial mecanizat se afla în diferite 
faze de tranziţie, dar departe de a se fi aşezat integral pe baze maşiniste. După unirea 
tuturor pământurilor româneşti în statul național unitar din 1918, procesul de 
industrializare va cunoaşte o nouă fază de progres. 

Sistemul industrial modern în formare, concomitent cu prefacerile tehnico- 
economice a dobândit, în mod necesar şi forme noi de organizare şi gestiune; astfel, 

se trece de la tipul de întreprinderi individuale, specifice formelor vechi ale capitalului, 
la tipul întreprinderilor colective — asociaţii, societăți — capabile să mobilizeze şi să 
utilizeze capitaluri de zeci de ori mai mari ca cele individuale. 

De la începutul secolului XX, societăţile pe acțiuni, generalizate în economia 
occidentală, cunosc şi în România o largă răspândire în domeniul industrial; dar 
forma de organizare economică cea mai generală se reprezenta prin firmele 
individuale. În anul 1914 figurau înscrise la administraţiile financiare, unde plăteau 
impozite — patente — 132.431 de unități din industrie, comerț, credit şi alte servicii. 
În acelaşi an firmele sociale, precum societăţi în nume colectiv, cooperative şi 
societăți pe acţiuni, din toate domeniile economiei însumau 6.875 unităţi. Dintre 
acestea, în anul 1913, societăţile pe acţiuni erau în număr de 474, din care industriale 
168 unităţi.” Deşi mult mai puţine, societăţile pe acţiuni dețineau cca 80% din 
capitalul social — 637 mil. lei, în vreme ce celorlalte firme sociale şi individuale le 
revenea numai 169 mil. lei — sau 20% din totalul capitalului. 

Industria mecanizată a fost înfăţişată, în literatura de specialitate, în această 
perioadă a demarajului prin indicatori economici şi tehnici. Însă deosebit de 
importantă este analiza indicatorilor financiari ai industriei, utilizaţi pe larg în 
literatura de specialitate din alte țări care dispun de informaţia respectivă. În 
România statistica oficială până la 1913 nu a publicat situația financiară a industriei 
după conturile de bilanţ. Datele primare necesare există însă în Monitorul Oficial, 
unde fiecare societate îşi publica, în mod obligatoriu, bilanţul anual, cu datele 
conturilor de activ şi pasiv, conform cerințelor legale. În anul 1990 o echipă de 
cercetare de la Centrul de istorie economică, din cadrul Institutului de Economie 
Naţională a efectuat culegerea, din Monitorul Oficial, după o metodologie 
elaborată special, a datelor referitoare la conturile de activ şi de pasiv ale tuturor 
societăților industriale; a urmat centralizarea acestor date, pe ani şi pe ramuri, 
finalizând cercetarea într-o lucrare statistică inedită. 

În continuare prezentăm în sinteză, pentru unii ani de reper, conturile principale 
de activ şi pasiv ale societăţilor industriale. 


Tabelul 6.8 
Principalele conturi din bilanţul general al societăților pe acţiuni industriale în perioada 1900-1914 
Total Fonduri Beneficii Rata 
Anii R Fonduri proprii împrumutate nete profitului la 
activ A f : ` ; 4 z p 
mil. lei mil. lei mil. lei capitalul social 
mil. Capital Alte Total 
lei social | fonduri 
1 2 3 4 5 6 7 8 
1900 | 111,0 54,5 8,0 62,5 40,5 4,5 8,3% 
1905 | 245,6 136,6 20,0 156,6 64,2 12,2 8,9% 
1910 | 695,7 383,4 52,5 435,9 214,5 25,0 6,5% 
1914 | 1175,7 556,0 137,4 693,4 367,3 82,0 14,7% 


Surse: Vezi Tabelul 6.1. 


? Datele după prima statistică oficială a societăților economice: Statistica societăților pe acțiuni 
din România, Bucureşti, 1913. 

Datele arată că patrimoniul societăţilor industriale pe acţiuni, exprimat în 
conturi de activ şi pasiv a sporit de peste zece ori; în aceleaşi proporţii a crescut şi 
capitalul social; dar celelalte fonduri proprii şi mai ales fondurile împrumutate s-au 
amplificat şi mai mult, beneficiile, ca una din sursele de sporire a fondurilor 
proprii, a atins cele mai mari cote, de la 4,5 mil.lei la 82 mil lei, de peste 18 ori. 

Importanţa conturilor financiare privind evoluția industriei mari mecanizate 
rezidă în două categorii de informaţii. În statistica oficială şi cercetările de până 
acum, forța industriei era reprezentată de capitalul fix al întreprinderilor industriale 
mari, prelucrătoare, încurajate, singurul indicator asupra capitalului; în anul 1915 
cele 847 unităţi aveau un capital fix de 329 mil. lei, iar împreună cu cel circulant 
însumau 735,4 mil. lei. După statistica conturilor de bilanț din anul 1914, întocmită 
de noi, capitalul social al societăţilor industriale reprezenta 556 mil. lei, iar 
fondurile totale de exploatare — 1.176 mil.; astfel potenţialul financiar al industriei 
mari, în perioada studiată, apare în reprezentarea şi dimensiunile sale reale. Pentru 
comparaţie, menționăm că în acelaşi an veniturile bugetului de stat al țării se 
estimau la 600 mil. lei. Tradus în greutate aur — 1 kg = 3.100 lei, activul industrial 
era egal cu 380 tone aur. 

Stadiul de constituire a sistemului industrial modern. După ce am urmărit 
dezvoltarea în sectorul industrial şi rezultatele sale economice şi sociale, prezentăm 
principalele concluzii generale. 

O dată cu deschiderea procesului de modernizare a ţării începe şi transformarea, 
sub aspect economic, tehnic şi social, a vechiului sistem industrial; tranziţia de la 
vechiul sistem industrial spre sistemul industrial modern s-a desfăşurat în mod 
specific, în fiecare din cele trei forme de industrie; axul central determinant al 
transformărilor l-a constituit industria de fabrică, produs al revoluţiei industriale şi 
al începutului industrializării; industria mecanizată, sprijinită şi protejată de stat, 
devine sectorul director şi motor al întregului sistem industrial; el trece în prim- 
plan ca importanță, funcţie tehnică şi economică şi se impune, în perspectiva 
secolului XX, ca domeniul purtător al celui mai eficient progres material al 
societății româneşti şi remediul capital al eradicării înapoierii economice a României. 
Industria mecanizată, prin superioritatea tehnică şi economică, va iradia influența 
sa în formele industriale manuale moştenite de la vechiul sistem, stimulându-le 
transformarea sau grăbindu-le dispariția. 

Industria românească la sfârşitul primei etape de dezvoltare a secolului XX 
prezintă un sistem industrial în care tranziţia la cel complet mecanizat era departe 
de a fi încheiată; participarea la producţia generală industrială a țării se poate 
estima în expresia cea mai generală, în proporție medie de 50% a industriei mare 
mecanizate, 20% a celei mijlocii şi meşteşugăreşti şi 30% a industriei casnice. 
Astfel, componentele manuale furnizau încă aproximativ jumătate din producția 
generală industrială a ţării. 

În procesul transformărilor industriale un rol important l-a avut învățământul 
şi ştiinţa românească. În acest sens, s-au creat zeci de şcoli de meserii, elementare şi 
medii; s-a fondat Şcoala Politehnică şi diferite facultăţi de fizică, chimie, geologie etc., 

unde s-au pregătit mii de cadre, de lucrători, tehnicieni şi ingineri români. Academia 
Română stimulează creaţia ştiinţifică prin burse, cercetări; se înființează institute 
de studii, societăţi ştiinţifice. 

În această perioadă s-au impus în ştiinţa românească mari personalități, cu 
prestigiu internaţional, ca Gr. Ştefănescu, Gr. Cobălcescu, L. Mrazec, Gh. Murgoci 
în domeniul geologiei şi cărora le datorăm întocmirea hărții geologice a României; 
profesorii P. Poni şi C. Istrate s-au evidenţiat în domeniul chimiei; D. Hurmuzescu 
şi C. Miclescu în fizică; N. Coculescu în astronomie etc. 

Se cunosc în această perioadă remarcabili ingineri şi constructori, precum 
A. Saligny căruia i se datorează proiectarea şi construirea, la sfârşitul secolului XIX, 
a podului de metal peste Dunăre, cel mai mare din Europa la acea vreme; inginerii 
Gh. Duca, Elie Radu etc., constructori de căi ferate, poduri şi viaducte. Despre 
economia industriei şi pentru industrializare au scris şi au pledat, D.P. Marțian, 
P.S. Aurelian — fost preşedinte al Academiei Române, marele istoric A.D. Xenopol, 
N. Păianu, L. Colescu şi mulți alți oameni politici şi economişti. 

De industria mecanizată, de industrializare, de promovarea învățământului şi 
ştiinţelor va depinde viitorul naţiunii române în secolul XX, care demarează în 
această perioadă. 

Poziţia industriei în economia naţională. Deşi perioada de expansiune a 
industriei maşiniste a fost relativ scurtă, acest sector modern, avansat se impune, cu 
evidenţă, în organismul economico-social. În produsul social deţine o pondere de 
20-25% rezultat din activitatea a 1,5% din populaţia ocupată. În schimb industria 
mecanizată, mare şi mică, dispunea de puterea motrice instalată preponderentă — 
68,7% — din ramurile producţiei materiale, respectiv 246,1 mii kW față de totalul 
acestora de 358,4 mii kW. 
economia naţională prin productivitatea mare a muncii maşiniste, în mare decalaj 
cu cea din agricultură. În anul 1913 valoarea producţiei agricole vegetale şi 
animaliere se estima, la 1.906,7 mil. lei, iar populaţia ocupată în agricultură se cifra 
la 3.390 mii persoane, revenind la o persoană ocupată o producţie anuală de 
562 lei. În acelaşi an valoarea producției industriei mari încurajate şi a celei 
neîncurajate, a celei de stat şi a industriei mijlocii însuma 811 mil. lei, fiind 
produsă de cca 97 mii persoane, ceea ce însemna 8.381 lei pe o persoană (calculat 
exprima un decalaj de 1:15, subliniind avantajul incontestabil al celei industriale 
pentru agenţii economici şi pentru economia naţională. 

Alt element de prioritate a activității industriale este că piața capitalului, 
desigur într-o economie încă nematurizată, era dominată de capitalul industrial; 
după statistica societăţilor pe acţiuni, în anul 1913 [10], totalul capitalului social 
reprezenta 722,1 mil. lei din care 436 mil. lei sau 60,4% revenea societăţilor 
industriale, 215,8 mil. lei sau 30% forma capitalul social al băncilor, iar restul, de 
aproape 10%, se distribuia între societățile de asigurare, comerciale şi imobiliare. 

Astfel, chiar dacă industria mare mecanizată participa cu o parte redusă la 
asigurarea necesarului de produse al pieţii interne, ea devenise importantă şi chiar 

majoritară în volumul unor produse, în totalul capitalului social; cu produsele sale 
petroliere şi forestiere industria furniza mărfuri de peste 20% din totalul exportului. 

Datele şi argumentele invocate pentru înfăţişarea demarajului industrial 
confirmă că viziunea susținătorilor promovării industriei şi a procesului de 
industrializare, pentru a accede la o treaptă superioară de progres şi civilizaţie şi a 
transforma România într-o ţară industrială, începea să se materializeze în realitatea 
agrară şi tradițională a țării, prin rezultate semnificative. 

Cu toate acestea, nivelul şi structura industriei româneşti, la începutul drumului 
spre industrializare, era departe, în urmă față de ţările occidentale. În acest sens vom 
compara unii indicatori economici ai României cu ai unor ţări dezvoltate. 


Tabelul 6.9 
Populaţia ocupată în principalele sectoare ale economiei în România, Germania şi Franţa, 
în anii 1911-1913 [11] 


Populaţia ocupată, ponderi în total 
Ţara Industria „ | Agricultură | Servicii 
mare şi mică 
1 2 3 4 
România 8% 80,5% 11,5% 
Germania 40,9% 36,8% 22,3% 
Franța 36,1% 41,1% 22,8% 


Populaţia ocupată în industrie în România agrară era de 4—5 ori mai redusă ca 
în cele două ţări industriale; această pondere a României din anul 1913 a fost 
dobândită de Franţa şi Germania cu 120-150 ani în urmă. 

Înzestrarea cu forţă motrice este de asemenea un indicator de comparaţie; 
în anul 1910, la 100 locuitori revenea o forță motrice maşinistă de 12 CP în 
Germania, de 9 CP în Franţa, în vreme ce în România, aceasta era de numai 1,6 CP. 

Aceeaşi mare distanţă, între ţara noastră şi cele două state industrializate, 
luate pentru comparaţie, se dovedeşte şi la consumul unor importante produse 
industriale. Consumul de materii prime şi produse industriale constituie un 
indicator precis al gradului de dezvoltare industrială, după cum cel de bunuri de 
consum şi servicii pentru populaţie demonstrează capacitatea de cumpărare a 
populaţiei generată, de regulă, de dezvoltarea economică. 


Tabelul 6.10 
Consumul pe locuitor al unor produse industriale de bază în România, Germania şi Franţa, 
în perioada 1910-1913 


d > 
f (kg) (kg) (kg) (kg) 
ERE RASA ARIE ARĂ RR DRE REIE - 20N 


România 
Germania 
Franţa 

Distanţa, la începutul secolului, între România şi cele două ţări dezvoltate la 
consumul pe locuitor, dar şi la producţia acestor produse de bază, apărea considerabilă. 

În consecință, cu toate acestea, tânăra industrie modernă a României, evoluând 
în ritm rapid şi extinzându-şi sfera de cuprindere se impune, cu vigoare, în cadrul 
organismului economico-social, ca sectorul purtător al progresului economic cu 
certe perspective de transformare maşinistă a țării. Procesul de transformare 
industrială a economiei a fost însă declanşat, premisele lui s-au afirmat favorabile 
atât prin resurse naturale interne, cât şi prin afluxul extern de capital ieftin, de 
tehnică şi tehnologii importate, de proiecte, specialişti şi manageri industriali veniți 
în sprijinul noilor industrii. 

Dacă aceste condiţii favorabile s-ar fi menţinut mai multe decenii, în 
industria şi economia României s-ar fi realizat paşi importanți spre industrializarea 
şi transformarea ţării în una industrial-agrară. Idealul însă nu s-a înfăptuit. A urmat 
Primul Război Mondial, care a produs distrugeri mari patrimoniului industrial abia 
edificat şi a anulat o mare parte din avansul obținut. 

Marea Unire din 1918, ca realizare istorică de unificare a întregului teritoriu, 
a populaţiei şi a patrimoniului natural, tehnic şi economic al naţiunii române în 
organismul său funcțional a creat condiţiile favorabile pentru continuarea procesului de 
prefacere industrială a ţării, de industrializare, cu toate urmările transformatoare 
aşteptate. Însă factorii externi ai următoarelor trei decenii — după 1920 — crizele 
economice mondiale, al Doilea Război Mondial, cu urmări tragice pentru ţara 
noastră, au frânat ori au împiedicat cursul alert şi marile speranţe al tinerei noastre 
industrializări din perioada demarajului — 1890-1914. 

Capitolul 7 


ISTORIA INDUSTRIEI 
CONSTRUCTOARE DE MAŞINI 


DOREL BANABIC, IOAN AVRAM 


Revoluţia industrială s-a manifestat pe teritoriul României mult mai târziu, 
după mai mult de o jumătate de secol, faţă de țările occidentale (Anglia, Germania 
Franţa, SUA). O prezentare foarte detaliată a procesului de trecere de la industria 
manufacturieră la cea industrială în zona Transilvaniei este prezentată în lucrările 
[1, 2]. Patenta imperială (actul oficial emis de împăratul Franz Josef) din 1851 a condus 
la o nouă împărţire administrativă a Transilvaniei şi a redus privilegiile breslelor 
(abolite în anul 1872). În acelaşi an au fost înfiinţate Camerele de comerţ din Cluj, 
Braşov şi Timişoara, ceea ce a condus la o stimulare a industriei manufacturiere şi 
a deschis calea industrializării în Transilvania. Prima maşină cu abur a fost utilizată 
în industria minieră, la Zlatna, fiind pusă în funcţiune în anul 1838 [1] iar, în anul 
1846, se montează o astfel de maşină (importată din Franţa) la moara din Păcurari, 
Iaşi [3]. Câţiva ani mai târziu, în anul 1853, se construieşte în Bucureşti moara 
Assan, care utiliza pentru acţionare un motor cu abur de tip Siegel, adus de la 
Viena [4]. Însă, abia în a doua jumătate a secolului XIX, odată cu reformele iniţiate 
de Alexandru loan Cuza, cu obţinerea independenței de stat şi cu legea pentru 
încurajarea industriei naționale din anul 1887 (intitulată Măsurii generale pentru a 
veni în ajutorul industriei naţionale), au început să se manifeste primele semne ale 
revoluţiei industriale, printr-o creştere şi extindere semnificativă a industriei, prin 
introducerea maşinilor ca forță motrice în producţie. Către sfârşitul secolului XIX 
aceste maşini, importate din Anglia, Germania, Austria, Franţa, încep să fie utilizate 
în industriile minieră, petrolieră, alimentară, forestieră, transporturi, textilă etc. 
(pentru mai multe detalii vezi Capitolul 6 „Formarea sistemului industrial”). În 
perioada de început a construcţiei de maşini din România producția a fost orientată 
spre fabricarea de utilaje agricole, echipamente pentru industria feroviară, navală şi 
petrolieră şi echipamente militare. În continuare vor fi prezentate principalele 
întreprinderi constructoare de maşini de pe teritoriul României în evoluţia lor 
istorică. Pentru a păstra coerenţa prezentării, evoluţia acestora va fi descrisă 
complet, de la apariţia lor până în zilele noastre, trecând prin toate perioadele 
istorice ale devenirii acestora. Integrarea prezentării unei înterprinderi într-o perioadă 
sau alta s-a făcut în funcţie de anul înființării ei. 


7.1. ÎNCEPUTURILE INDUSTRIEI CONSTRUCTOARE DE MAŞINI 
PÂNĂ LA PRIMUL RĂZBOI MONDIAL 


După pacea de la Passarowitz (1718) Banatul intră sub stăpânire austriacă, 
fiind transformat în domeniu al Coroanei Habsburgice. Camera Aulică Transilvană 
(organ de conducere care făcea legătura între guvernul vienez şi autorităţile locale 
din Transilvania) a aprobat în anul 1725 proiectul guvernatorului Mercy de a se 
înfiinţa manufacturi şi a se produce local mărfurile necesare pentru consum. Datorită 
interesului statului austriac de a valorifica potenţialul acestei regiuni au avut loc 
transformări economice (în special în domeniul mineritului şi metalurgiei) şi 
sociale semnificative. Primele furnale pentru topirea minereurilor de fier pe 
teritoriul României au fost construite de maiştri topitori din Tirol şi Boemia la 
Ciclova (1718), Oravița (1718) şi la Bocşa (1719) [5]. Ținutul Banatului montan 
devine astfel cea mai veche zonă industrializată de pe teritoriul românesc. În anul 
1756 furnalul de la Bocşa este mutat la Reșița, unde a fost construit, mai târziu 
(1771), primul furnal [5] (Fig. 7.1). Această zonă este totodată şi una din cele mai 
vechi din Europa, devansând fondarea unor fabrici renumite, precum Krupp (1811), 
MAN (1834), Skoda (1851) etc. Bogatele resurse de minereu de fier şi cărbune din 
această zonă a făcut ca Imperiul Austriac (care au ocupat Transilvania şi Banatul 
până în anul 1918) să investească masiv şi să introducă maşini şi tehnologii de 
ultimă oră. În anul 1845 se construieşte primul laminor de tablă acţionat cu motor cu 
abur, iar în anul 1846 se montează prima presă din România acționată cu abur [1]. 
Această presă a fost montată la Reşiţa la scurt timp după ce a fost inventată de 
englezul Nasmyth (în anul 1830) şi realizată de francezul Bourdon (în anul 1839). 
Acest tip de prese au mai fost montate în 1851 la Plosca (jud. Dolj), iar în 1856 la 
Vlăhița (jud. Harghita) şi Filia (jud. Covasna). Astfel, dacă inițial producţia era axată 
cu preponderență pe sectorul metalurgic, începând cu a doua parte a secolului XIX, 
aceasta este extinsă în domeniul construcției de maşini (unelte de uz casnic şi 
agricol, cuie, obiecte de fontă turnate etc.). În anul 1834 exista o astfel de fabrică la 
Ruşchiţa, în zona munților Poiana Ruscă. În anul 1854 uzinele de la Reşiţa trec din 
proprietatea fiscului austriac în aceea a Companiei de Căi Ferate de Stat a 
Austriei — StEG (Staats-Eisenbahn-Gesellschaft). Acest lucru duce la o schimbare 
profundă a profilului de fabricaţie, orientat înspre cerinţele căilor ferate: echipament 
feroviar, şine de cale ferată, macazuri etc. şi, mai târziu, la reparaţii de vagoane şi 
locomotive. Acumularea de experienţă în acest domeniu a făcut posibilă, ca în anul 
1872, să se fabrice pe actualul teritoriu al României prima locomotivă cu abur. 
Locomotiva, denumită Resicza 2, era destinată transportului intern din cadrul 
uzinei, fiind cu ecartament îngust. Locomotiva a fost proiectată de vestitul 
proiectant englez de locomotive cu aburi, John Haswell, care a lucrat din anul 1839 
la Fabrica de locomotive a companiei StEG. Până în anul 1918 au fost produse la 
Reşiţa şapte astfel de locomotive [5]. 

Fig. 7.1. Reşiţa înainte de primul război mondial. Fig. 7.2. „Ciocanul mare” de la UM Reşiţa (1920). 


După Primul Război Mondial, în anul 1920, uzinele de la Reşiţa se transformă 
în Uzinele de Fier şi Domeniile Reşiţa (U.D.R.), devenind cea mai mare societate 
interbelică din domeniul siderurgiei şi metalurgiei (în anul 1948 numărul angajaţilor 
fiind de aproape 23.000) [6, 7]. În această perioadă uzinele au fost utilate cu maşini 
moderne, cum ar fi ciocanul mare, o presă de mare putere (Fig. 7.2). Până în anul 
1940, UDR a avut un administrator de succes, pe Max Ausschnitt. Acesta a fost, 
alături de Malaxa, una din figurile reprezentative ale industriaşilor români dintre 
cele două războaie mondiale. Profilul de fabricaţie se extinde şi spre domeniul militar 
(se fabrică tunuri antitanc şi antiaeriene, aruncătoare de obuze etc.), construcții metalice, 
utilaj petrolier, dar şi echipamente electrice (motoare electrice, ice modat) etc. 

Un exemplu de piesă complexă este r 
prezentată în Figura 7.3. În anul 1948 are 
loc naționalizarea Uzinelor de Fier şi 
Domeniilor Reşiţa, urmând apoi succesiv 
mai multe denumiri până la cea actuală, 
Uzina Constructoare de Maşini Reşiţa. În 
anul 1969, s-a înfiinţat Grupul de Uzine 
Reşiţa care cuprindea şi: Uzinele de 
Construcţii Metalice Bocşa, Uzinele de 
Construcţii de Maşini Caransebeş, Uzinele 
Mecanice Timişoara şi Institutul de 
Cercetare şi Proiectare Echipamente Hidro- 
energetice Reşiţa. Domeniul de fabricaţie 
al uzinei se extinde, devenind tot mai 
complex, cuprinzând şi construcţia de 
echipamente hidroenergetice. În anul 1946 
se realizează prima turbină de tip Francis 
pentru un hidroagregat de 100 kW, aceasta 
constituind o premieră industrială pentru 
România. Pe lângă diferite tipuri de turbine 
hidraulice (de tip Pelton, Francis, Kaplan), 


Fig. 7.3. Piesă realizată la UD Reşiţa 
în anul 1937. 

Fig. 7.4. Rotor de turbină Pelton cu două trepte, construit la UCM Reşiţa. 


vezi detalii în subcapitolul 11.5: „Mecanica fluidelor şi echipamente hidraulice”), 
începând cu anul 1977 aici erau fabricate şi echipamente termoenergetice (turbine cu 
abur, turbo-generatoare şi echipamente asociate (Fig. 7.4), motoare navale, reductoare 
de mari dimensiuni (prin deschiderea fabricii de reductoare Reşiţa-Renk în anul 1973). 
În anul 1991 uzinele se reorganizează, transformându-se în societate pe acţiuni, iar în 
anul 2003 se privatizează, fiind preluată de grupul elveţian INET. Pentru a avea o 
imagine a importanţei acestei uzine în economia românească vom prezenta câteva 
cifre semnificative privind volumul producției de-a lungul timpului, în câteva domenii: 
s-au produs 1.461 de locomotive, peste 6.000 de compresoare de aer industrial, 
motoare electrice cu o putere cumulată de peste 1,5 milioane kW, utilaje termo- 
energetice cu o putere instalată de peste 1 milion kW, motoare Diesel pentru 
locomotive şi vapoare cu o putere cumulată de peste 10,8 mil. CP, hidroagregate 
(turbine hidraulice/generatoare electrice) cu o putere de peste 6,2 mil. kW [8]. 
= 


Ferdinand — Ferdinandsberg — Nândorhegy 
Topitorile de oțel şi fier — Martinwerk — Martinmiivek 


Fig. 7.5. Uzinele Ferdinand în secolul XIX. 

Uzinele Ferdinand (nume luat după numele primului proprietar, Ferdinand 
Hoffman) au fost fondate în anul 1796 de către coloniştii germani [5]. În a doua 
jumătate a secolului XIX (1861) uzinele se extind prin contruirea unui laminor 
de profiluri ușoare, a unui laminor cu cinci caje pentru producerea şinei de cale 
ferată și a unui laminor de tablă subțire (Fig. 7.5). În anul 1924, uzinele sunt 
incluse în grupul Uzinele Metalurgice Unite Titan-Nădrag-Călan SAR fondat de 
Max Ausschnitt. După naţionalizare oraşul îşi schimbă numele în Oţelul Roşu 
(în anul 1964), iar numele Uzinelor Ferdinand devine Combinatul Siderurgic 
Oțelul Roşu. După 1990 se privatizează, iar în anul 2000 este vândut unor investitori 
străini Şi închis în anul 2012. 

Un alt centru siderurgic important în zona Banatului montan a fost Anina. Aici 
a fost construită o uzină siderurgică în anul 1861, iar în anul 1872 se construieşte 
Fabrica de şuruburi (Fig. 7.6), specializată în fabricarea elementelor de asamblare 
(şuruburi, nituri etc.). Fabrica a funcţionat până după Primul Război Mondial. 


Fig. 7.6. Fabrica de şuruburi din Anina (1903) [8]. Fig. 7.7. Simbolul Uzinelor Mecanice Cugir. 


În 1872 se înființează Societatea Industrială a fierului Nădrag, aici fiind 
construite între 1880 şi 1918 mai multe furnale, o oţelărie, o turnătorie, un laminor, 
uzina de valţuri, uzina de maşini şi o fabrică de maşini şi unelte agricole. În anul 
1924, societatea este integrată în grupul Titan-Nădrag-Călan SAR [7]. 

La Bocşa funcţiona în anul 1898 Fabrica de Maşini şi Unelte Agricole. 
Ulterior, aceasta s-a numit Întreprinderea de Construcţii Metalice Bocşa (CMB) 
şi s-a profilat pe construcţii metalice pentru obiective industriale, civile, termo- 
energetice (poduri metalice, macarale-turn, componente pentru centrale nucleare etc. 
În anul 2014, fabrica se desființează. 

Un alt centru cu tradiție, cu rădăcini până în secolul XVIII, în domeniul 
metalurgic şi apoi de construcţii de maşini, din Transilvania, este Cugir. Aici s-a 
înfiinţat în anul 1799 Fabrica de fier, care prelucra minereul de fier de la mina 
Govăjdia, de lângă Hunedoara. Simbolul fabricii, creat imediat după înființare, este 
prezentat în Figura 7.7 [9]. Ulterior, în anii 1850, 1873, 1898 fabrica se extinde, 
modernizându-se în acelaşi timp (Fig. 7.8 şi Fig. 7.9). Astfel, în anul 1873 fabrica 

avea 106 angajaţi, în anul 1900 avea 500 de angajaţi, iar în anul 1913, după 
introducerea legăturii prin calea ferată cu linia Deva-Sebeş, ajunge la aproape 
1.000 de angajaţi [9]. În anul 1920 fabrica din Cugir este naţionalizată. Un moment 
de referinţă în evoluția fabricii este anul 1925 când, în urma convenției de la Paris, 
începe la Cugir fabricaţia de armament, fiind achiziţionate echipamente de la firmele 
Vickers din Anglia şi Skoda din Cehoslovacia. În această perioadă a fost proiectat 
şi realizat, în anul 1941, de către căpitanul Marin Oriță, primul pistol automat de 
concepţie românească (vezi Capitolul 9 „Istoria industriei militare şi tehnicii operative”). 


Fig. 7.8. Imagine a uzinelor din Cugir (1912). Fig. 7.9. Imagine a unei secţii de prelucrări 
a uzinei din Cugir (1936). 


În anul 1948 fabrica ia numele de Întreprinderea Mecanică Cugir. Producţia 
fabricii se orientează spre fabricarea de maşini-unelte, devenind unul din cei mai 
mari proiectanți şi producători de maşini-unelte ai României din perioada anilor 
1950-1970. Aici se realizează începând, cu anul 1946, primele maşini de rectificat 
din țară (maşina de rectificat plan RS-0 (1946), maşina de rectificat interior RI-12 
(1948) şi maşina de rectificat universal RU-12 (1948), prima maşină de găurit, 
prima maşină de ascuţit scule AS-LI, prima maşină de frezat universal FU-LI 
(1948), prima maşină de frezat verticală (1953) (Fig. 7.10). Experienţa dobândită 
în domeniul fabricaţiei acestor maşini a fost elementul de bază în proiectarea 
şi fabricarea maşinilor de prelucrat cu roți dinţate, maşinile cu cel mai complicat 
lanț cinematic şi cea mai pretențioasă execuţie. Astfel, în anul 1963 este fabricată 
prima maşina de frezat roți dințate FD-320. După perioada de pionierat a 
construirii de maşini-unelte, producţia acestora a fost transferată, începând cu anii 
1970, altor întreprinderi din ţară: maşinile de frezat la Întreprinderea „„Înfrăţirea ” 
din Oradea, maşinile de rectificat la Fabrica de mașini-unelte şi agregate din 
Bucureşti şi apoi la Fabrica de maşini de rectificat din Cluj-Napoca, maşinile de 
ascuţit scule la Întreprinderea Mecanică din Plopeni, accesoriile de maşini-unelte 
la Întreprinderile „6 Martie” din Zărneşti şi la IIL Orăştie etc. 

Fig. 7.10. Prima maşină de frezat verticală, fabricată în România FV-/. 


Pe baza celor de mai sus putem considera că Întreprinderea Mecanică din 
Cugir a fost furnizorul de maşini-unelte al industriei româneşti în perioada anilor 
1948-1965 şi că această întreprindere a fost „leagănul” fabricaţiei de maşini-unelte 
din România. În anul 1946 începe la Cugir şi producţia bunurilor de uz casnic. Aici 
s-a fabricat în 1946 prima maşină industrială de cusut fabricată în România, 
MCI-I, iar în anul 1948 s-a început fabricarea maşinilor de cusut casnice, primul 
model fiind Casnica (Fig. 7.11), urmat de alte modele (Ileana — 1959, Sanda — 
1968, Veronica), până la închiderea fabricii fiind fabricate mai multe milioane de 
astfel de maşini. Tot în acest domeniu se înscrie şi producția de maşini de spălat rufe, 
care a început în anul 1961, prin introducerea în fabricaţie a maşinii de spălat 
Albalux 1. Aceasta a fost prima maşină de spălat rufe fabricată în România. 
De-a lungul timpului au fost fabricate zece serii de maşini de spălat în milioane 
de exemplare. După anul 1990 fabrica îşi reduce activitatea (în anul de vârf, 
1989 fabrica avea peste 18.000 de 
salariaţi), iar în anul 2008 fabrica 
de maşini de spălat şi maşini de 
cusut se închide. O parte a fabricii 
este transformată în compania Star 
Transmision, care produce cutii de 
viteze pentru concernul Daimler, 
iar o alta (fabricaţia de arme) îşi 
continuă activitatea sub numele de 
Fabrica de Arme Cugir (înființată 
în anul 2004). 


Fig. 7.11. Prima maşină de cusut casnică. 

Prima fabrică de construcții de maşini (unelte agricole) din România a fost 
înființată de fraţii Solymos în anul 1825 în Arad [1]. Ulterior, în anul 1836, Anton 
Danghi înființează o fabrică de orgi, una dintre puţinele astfel de fabrici în această 
parte a Europei. În anul 1891 austriacul Johann Weitzer construieşte Fabrica de 
vagoane şi motoare Johan Weitzer (Fig. 1.12), cu scopul de a acoperi necesarul de 
material rulant (vagoane de marfă, vagoane de călători, locomotive, tramvaie 
electrice, dar şi echipament militar, bucătării de campanie, maşini agricole) pentru 
zona estică a Imperiului Austro-Ungar (Fig. 7.13). 


= 


Fig. 7.12. Fabrica de vagoane şi motoare Fig. 7.13. Unul din primele automotoare construite 
Johan Weitzer la sfârşitul secolului XIX. la Fabrica de vagoane şi motoare (1902). 


În anul 1909 se înființează Fabrica de automobile MARTA (Magyar Automobil 
Részvény Társaság Arad), o filială a firmei americane Westinghouse. Aici s-au 
fabricat motoare pentru locomotive, autobuze, camioane etc. În anul 1910 aici se 
produce primul autoturism fabricat pe teritoriul României, numit Marta. În anul 
1912 fabrica este preluată de firma austriacă Austro-Daimler, continuând fabricaţia 
de autoturisme (marca Daimler), dar şi pe cea de autocamioane şi autobuze [8]. 

După unirea Transilvaniei cu România, în anul 1921, se fondează, prin 
contopirea Fabricii de vagoane şi motoare Johan Weitzer şi a Fabricii de automobile 
Marta, societatea ASTRA. Aceasta a fost prima fabrică românească, având ca 
obiect de activitate fabricarea de vehicule de cale ferată, dar şi automobile, 
autocamioane, tractoare, maşini agricole, avioane şi echipamente de aeronautică. 
Portofoliul de fabricaţie se diversifică şi în acelaşi timp numărul de angajaţi creşte, 
ajungând una din cele mai mari fabrici ale României (în anul 1926 avea 2.120 de 
muncitori) (Fig. 7.14). Pe baza experienței în fabricarea motoarelor de avion 
Daimler, în anul 1923 s-a înființat o fabrică de avioane. Aceasta a fost 
a doua unitate industrială din România care a construit avioane. La Fabrica de 
avioane ASTRA s-a fabricat pentru prima dată în România un motor de avion, 
numit Marta-Benz. Acesta a fost montat pe avionul Astra-Şeşefschi, proiectat 
de inginerul Șeșefschi în anul 1923. Aici au fost fabricate trei modele de avioane: 
Astra-Şeşefschi, Proto-2 şi Astra-Proto. În anul 1925 fabrica de avioane este 
mutată la Braşov (IAR), luând naştere industria aeronautică românească. 

Fig. 7.14. Imagine a secției de montaj la fabrica Astra Arad (1921) [8]. 


La ASTRA Arad se construiau deja în anul 1924 strunguri de precizie şi prese 
mecanice [10]. De asemenea fabrica se extinde în Braşov, Bucureşti, Satu Mare, 
devenind un adevărat concern. Portofoliul secției de motoare a societăţii ASTRA 
reiese şi dintr-un anunț de publicitate din ziarul Cultura Poporului din Cluj 
(numărul din 23 martie 1924) [10]. 

După cel de-al Doilea Război Mondial, societatea este naționalizată, luând 
diferite denumiri, dar păstrându-şi obiectul de activitate din perioada dintre cele 
două războaie mondiale, fabricaţia de vagoane. După demararea construcției metroului 
din Bucureşti a produs şi vagoane de metrou pentru compania METROREX, 
care exploatează metroul bucureştean. În anul 1990, fabrica se transformă în societate 
comercială pe acţiuni şi ia denumirea de S.C. ASTRA Vagoane Arad S.A., continuându-și 
profilul de fabricaţie. 

Primul atelier de profil mecanic/metalurgic este înființat la Braşov în anul 
1833, de către Josef Franz Teutsch — Turnătoria de alamă şi clopote [8]. Iniţial aici 
se produceau clopote pentru biserici, clopote pentru vite, sfeşnice, foarfece, maşini 
de călcat şi alte produse de uz gospodăresc. După desființarea breslelor, atelierul 
se transformă în anul 1868 în Firma lulius Teutsch, extinzându-şi din anul 1882 
profilul, prin fabricarea de piese de schimb pentru fabrici de zahăr, textile, spirt, 
cherestea, mori de apă şi motoare cu abur etc. În acelaşi an s-a achizitionat primul 
strung acţionat cu o maşină cu aburi, iar din anul 1920 se introduce acţionarea 
electrică a maşinilor din dotare. Profilul de fabricaţie nu se modifică semnificativ 
după Primul Război Mondial. În anul 1927 fabrica îşi schimbă numele în 
Turnătoria şi Fabrica de scule Teutsch, nume sub care va funcţiona până în anul 
1948, când este naţionalizată. Aici se vor fabrica, începând cu anul 1936, primele 
prese de putere mare de 30 până la 60 de tf din România, precum şi primul batiu 
de strung (o premieră naţională). Aceste succese fac ca, începând cu acest an, 
fabrica să-şi orienteze tot mai mult profilul spre fabricaţia de maşini-unelte 

(strunguri, maşini de găurit, prese), fiind prima fabrică din România care produce 
astfel de utilaje. De asemenea a început să producă scule pentru maşini-unelte, 
precum: freze, filiere, burghie, tarozi etc. După naţionalizarea din 1948 a fost 
contopită cu alte două fabrici braşovene şi ia numele de Întreprinderea de Unelte şi 
Scule (IUS). Fabrica s-a privatizat în anul 1998, devenind parte a grupului francez 
MOB, lider mondial în fabricarea uneltelor de mână. 


Fig. 7.15. Strung cu cap revolver fabricat la Schiel în anul 1940 [8]. 


În anul 1880 fraţii Karl şi Samuel Schiel înfiinţează un atelier profilat pe 
turnarea și prelucrarea pieselor de fontă, situat în zona Porții Schei [8]. Mai apoi, 
în anul 1914, atelierul a fost transformat în fabrică şi mutat în zona centrală a 
oraşului. În anul 1979, fabrica a devenit societate pe acțiuni cu numele Fraţii 
Schiel s.a.p.a. Activitatea s-a extins în domeniile reparațiilor de locomotive şi vagoane, 
echipamente şi componente pentru industria minieră, utilaje de construcții, transmisii 
mecanice şi strunguri. Pentru a reduce costurile cu achiziția de echipamente, 
colectivul fabricii a decis să-şi fabrice propriile maşini-unelte de care avea nevoie 
(firma specializându-se în acest domeniu). În Figura 7.15 este prezentată imaginea 
unui strung cu cap revolver construit în anul 1940. Ulterior se fabrică aici şi 
maşini-unelte mai complexe, precum freza din Figura 7.16. Pentru a avea o 
imagine a gradului de tehnicitate a acestei fabrici la sfârşitul anilor 1930, în Figura 
7.17 este prezentată o fotografie a unei secții de prelucrare a corpurilor de pompă. 
În anul 1930 a început fabricarea turbinelor hidraulice. Începând cu anul 1925 
încep să se realizeze caroserii pentru autobuze Fiat, iar mai târziu, pentru autobuze 
Citroën. În fabrica Schiel a fost proiectat şi construit în perioada 1924-1926 
primul avion din Braşov, Ra-Bo. În 1948, după naţionalizare, uzina se va numi 
Strungul. Producţia s-a diversificat extinzându-se în domeniile: utilaje pentru 
extracția titeiului, frâne hidromatice, turboambreiaje, convertizoare hidraulice de 
cuplu, compresoare de aer, sisteme de comandă hidraulică etc. Din anul 1961, 
uzina pentru aceste echipamente se numeşte /idromecanica, aceasta începând 

producţia de transmisii hidraulice pentru locomotive, turbosuflante pentru supra- 
alimentarea motoarelor Diesel, motoare auxiliare navale. În anul 1978 s-a construit 
o a doua locaţie, Hidromecanica 2, pe platforma de la Tractorul pentru producția 
de transmisii hidromecanice. În perioada de maximă extindere uzinele aveau un 
număr de aproape 6.000 de angajaţi. După anul 1990, producţia şi numărul de angajaţi 
s-au redus semnificativ, astfel că în anul 2010 mai lucrau la Hidromecanica 2 doar 
180 de angajaţi. 


Fig. 7.16. Maşină de frezat fabricată Fig. 7.17. Imagine a secției de prelucrare corpuri 
la Schiel în anul 1942 [8]. de pompă a fabricii Schiel [8]. 


În anul 1895 se înființează la Braşov Atelierele de locomotive şi vagoane cu 
scopul de a întreţine şi repara echipamentele feroviare. Ulterior, în anul 1940, din 
acestea se separă Atelierele de automotoare, având ca activitate principală reparația 
automotoarelor. După naţionalizarea din 1948 începe să producă piese de schimb 
pentru vagoane, iar din anul 1973 a început producția de maşini-grele pentru 
întreţinerea căii ferate (utilaje automotor pentru mecanizare, instalaţii de sudat şina 
de cale ferată etc). În anul 1992 devine societate pe acţiuni cu numele MARUB SA, 
iar în anul 2002 se privatizează continuând fabricarea de automotoare şi repararea 
vagoanelor de marfă şi locomotive. 

Începuturile construcţiilor de maşini în Cluj sunt legate de o figură legendară 
a Clujului, şi anume de Petru Rajka (Fig. 7.18) [1]. Fiul unui armurier din Târgu 
Mureş a fost elev al lui Janos Bolyai şi absolvent al Politehnicii din Viena. După 
revenirea în Transilvania, la Cluj, deschide în anul 1840 un atelier de unelte 
agricole unde se produceau tocătoare de paie (într-o concepţie originală şi foarte 
performante), semănătoare, batoze etc. A proiectat şi fabricat un plug reversibil, de 
concepție originală, considerat a fi în acea perioadă (deceniul şapte al secolului XIX) 
unul dintre cele mai performante pluguri pe plan mondial. Originalitatea plugului 
consta în osia curbată în aşa fel încât brăzdarul rămânea în pământ la aceeaşi 
adâncime. În anul 1869 cumpără o maşină cu abur, care acţiona „un strung mare, 
rindea, sfredel, foaie pentru cuptorul de topit şi un ferăstrău circular”. Atelierul lui 
Rajka se transformă astfel într-o fabrică cu 25 de muncitori, devenind totodată şi 

şcoală, Rajka predând tinerilor muncitori matematica, 
însuşită de la Bolyai, şi noţiuni de mecanică, învăţate la 
Politehnica din Viena. Acolo s-au format decenii 
la rând meşteşugari din întreaga Transilvanie. Printre 
ucenicii săi a fost şi Ștefan Micle, ulterior absolvent al 
Politehnicii din Viena şi apoi profesor de fizică la 
Universitatea din laşi. După moartea lui Rajka fabrica şi-a 
schimbat numele în Wagner şi Dietrich şi şi-a extins 
fabricaţia în domeniul turbinelor şi a utilajelor pentru 
industria alimentară [1]. În anul 1901 este cumpărată de 
Asociaţia Junasz şi Szegedi care, doi ani mai târziu, 
înființează Fabrica metalurgică şi de construcţii de maşini Junasz, specializată în 
maşini hidraulice, calorifere, ascensoare de mine etc [1]. În anul 1919 este preluată 
de o societate românească şi îşi schimbă profilul fabricând maşini de călcat cu 
cărbune, tuburi de presiune etc. În anul 1931 fabrica îşi schimbă din nou numele în 
Corvinus — Turnătorie de fier şi fabrică de maşini, precum şi profilul de fabricaţie, 
acesta cuprinzând acum: aparate de încălzit aerul, ventilatoare elicoidale şi 
centrifugale, instalații pentru încălzirea şi uscarea aerului, prese hidraulice, 
instalaţii de semnalizare şi siguranță pentru căi ferate, vagonete pentru căi ferate 
etc. Începând cu anul 1933 fabrica începe să producă primele maşini pentru 
industria textilă: războaie de ţesut mecanice, urzitoare, depănătoare etc. [11-13]. 
După naţionalizarea din anul 1948 fabrica îşi schimbă numele în Unirea şi produce 
maşini şi echipamente pentru industria textilă (în special războaie de ţesut). În anul 
1991 fabrica se privatizează şi devine Unirea SA, societate pe acţiuni [14]. 

În anul 1870 se înfiinţeză Atelierele căilor ferate (cu peste 150 de angajaţi). 
Atelierele se dezvoltă continuu, astfel că în anul 1938 aveau deja 1.700 de angajaţi, 
fiind cea mai mare întreprindere din domeniul construcţiei de maşini din Cluj. 
După naționalizarea din anul 1948 îşi schimbă numele în Fabrica 16 Februarie, iar 
în prezent poartă numele de Remarul 16 Februarie [15]. 

Existența unei căi navigabile pe Dunăre şi deschiderea la Marea Neagră a 
făcut ca repararea vaselor comerciale şi militare (ulterior şi construcția acestora) să 
faciliteze înfiinţarea unor şantiere navale. Tratatul de la Adrianopol din anul 1829 a 
înlăturat monopolul turcesc asupra economiei Ţărilor Române şi a făcut posibilă 
deschiderea navigaţiei internaţionale pe Dunăre şi Marea Neagră. Ca o consecință 
directă a avut loc o puternică dezvoltare a şantierelor navale de reparat şi construit 
nave. Acestea au fost înființate mai întâi pe Dunăre (Brăila, Turnu Severin, Galaţi, 
iar mai târziu în Olteniţa, Tulcea, Giurgiu) şi apoi la malul Mării Negre (Constanța 
şi ulterior Mangalia). 

Şantierul naval Brăila a fost înfiinţat în anul 1840 sub denumirea de Șantierul 
naval România. A fost un important constructor de nave fluviale şi maritime 
(cargouri, şlepuri, nave de salvare, nave-pilot, remorchere etc.). Începând cu sfârşitul 
secolului XIX, legarea portului Constanţa la reţeaua de cale ferată a României, prin 


Fig. 7.18. Petru Rajka. 

podul Saligny (inaugurat în anul 1895), a redus importanţa porturilor şi a şantierelor 
navale din Brăila şi Galaţi. Cu toate acestea, în anul naționalizării (1948), existau 
încă la Brăila 7 şantiere navale: Dinamica, Viitorul, Ing. E. Cerchez, IRN, Danubiul, 
Metinav (izbânda) şi România. Acestea au fost reunite după naţionalizare în unul 
singur, Șantierul Naval Brăila. În anul 1995 acesta a fost privatizat, după ce a avut 
mai mulţi proprietari (Scandinor, Aker Yards, STX). 

La începutul secolului XX (în anul 1907) se înființează prima întreprindere 
de prelucrare a metalelor din Brăila numită Întreprinderile metalurgice „Izbânda”. 
Obiectul ei de activitate era producerea de laminate de fier, fiind incorporată după 
naționalizare în întreprinderea Laminorul. 

La Iaşi, italianul 7. Saketi înfiinţează, la imboldul lui Jon Ionescu de la Brad, 
în anul 1843, prima fabrică de utilaje agricole din Moldova şi Țara Românească, 
numită Fabrica de Instrumenturi, în care a folosit, la început, muncitori germani şi 
francezi [16]. Aici se produceau unelte agricole şi batoze pentru cereale. 

Compania austriacă de transport naval D.D.S.G. pentru reparaţii navale a 
înfiinţat, în anul 1852, Șantierul Naval din Turnu Severin. În anul 1893 trece în 
proprietatea statului schimbându-şi numele în Șantierul Naval SEVERNAV, care 
a fuzionat cu Șantierul Naval Dinamica (în 1958). În anul anul 1977 se construieşte o 
fabrică de piese forjate care se alătură şantierului naval şi formează Întreprinderea 
de construcții navale şi prelucrări la cald Drobeta-Turnu Severin. Aceasta, în anul 
1991, se împarte în două societăți pe acțiuni: FORSEV SA (care preia fosta fabrică 
de prelucrări la cald) şi SEVERNAV SA (care preia fostul şantier naval). FORSERV 
devine în anul 1999 o societate româno-americană, intrând în anul 2016 în 
lichidare. În prezent la SEVERNAV SA se construiesc cargouri, tancuri petroliere 
maritime, nave fluviale etc. 

În anul în 1882 ia ființă la Turnu Severin un Atelier de reparații vagoane și 
locomotive. După naţionalizare a fost unificat pentru o perioadă (1960-1968) cu 
şantierul naval din localitate formând Uzina Mecanică Turnu Severin. După anul 
1990 se privatizează, luând numele de MEVA Drobeta-Turnu Severin, continuând 
să producă vagoane de marfă. 

Primele întreprinderi de fabricare a uneltelor agricole în Oradea au fost 
înființate în anii 1844 şi 1847 de Gitye, respectiv de Perge şi Roszlay [17], iar în 
anul 1860 Daday a înfiinţat un atelier de lăcătuşerie şi orologii [17]. În anul 1902, 
prin asociere, Tatrai şi Klier, au înființat o mică întreprindere compusă dintr-un 
atelier de lăcătuşerie şi o turnătorie care producea articole de lăcătuşerie şi 
tinichigerie [17]. Aceasta a fost promotoarea industriei metalurgice şi de prelucrări 
mecanice din Oradea. După anul 1908 întreprinderea se extinde, ajungând la 120 
de angajaţi şi ia denumirea de Prima turnătorie şi fabrică de maşini din Oradea. 
În anul 1910 se transformă în societate pe acţiuni. După Marea Unire, întreprinderea 
se restructurează şi în anul 1926 ia numele de 7urnătoria de fier şi fabrica de 
maşini Phoebus, începând fabricarea de motoare cu explozie pentru batoze, pompe, 
generatoare etc., iar din anul 1930, de utilaje pentru industria petrolieră [17]. 

În anul 1936, fabrica a fost preluată de Societatea Franco-Română, iar în anul 
1940, odată cu cedarea Ardealului de Nord către Ungaria, fabrica a fost evacuată şi 
mutată la Brăila, punând bazele Uzinei Progresul. În anul 1947 s-au asociat câteva 
ateliere mici din Oradea (Fabrica de lăcătuşerie şi mărfuri de tablă „Fulger”, 
Fabrica de cărucioare „Standard ”, Turnătoria „Ivan, Fabrica de ruloruri şi 
sobe, Fabrica de articole de metal şi tinichea „Fraţii Gruenwald”), şi au reînfiinţat 
societatea Phoebus [17-19]. În anul 1948, în urma naţionalizării, aceasta, alături de 
alte câteva ateliere mai mici, au fost comasate într-o întreprindere nouă, numită 
„Înfiăţirea” Oradea, orientată pe fabricaţia de maşini-unelte (maşini de frezat, 
maşini de găurit, centre de prelucrare) [20]. Întreprinderea s-a privatizat după anul 
1990 şi a fost lichidată în anul 2003. 

Atelierul de reparat material rulant CFR Timişoara, înfiinţat în anul 1858, 
este considerat cel mai vechi atelier cu profil mecanic din Timişoara [21]. Prin 
fuziunea acestuia cu Întreprinderea metalurgică banaţeană se naşte în anul 1960 
Uzina Mecanică Timişoara. Aici s-au produs la început maşini de pompieri, 
izoterme, material rulant, vinciuri navale, utilaje pentru industria alimentară, 
tractoare forestiere etc. După anul 1970 uzina s-a profilat pe fabricarea de utilaje de 
ridicat şi transportat (poduri rulante, motostivuitoare, automacarale), iar mai târziu, 
după anul 1980, a început să producă utilaj minier (excavatoare cu rotor, susțineri 
mecanizate de abataj şi utilaje pentru minele de cărbune). În anul 1991 devine 
societate pe acţiuni UMT SA, iar în anul 2000 este achiziționată de societatea 
PROMT SA din Timişoara, producând componente şi subansambluri pentru 
cunoscuta firmă Caterpillar. 

La Timişoara se înfiinţează prima întreprindere de prelucrare a metalelor 
în anul 1869, cu numele Bozsak [21]. Aceasta producea mobilier metalic şi plase 
metalice. În anul 1927 firma se transformă în societate pe acţiuni şi îşi diversifică 
profilul de fabricaţie producând table perforate, batoze şi butoaie metalice. După 
naționalizarea din anul 1948 îşi schimbă denumirea în Tehnometal, continuând să 
producă maşini pentru prelucrarea produselor agricole (selectoare, maşini de treierat, 
batoze, uscătoare de seminţe etc.). Din 1980 a început să producă şi tractoare 
de mică putere, iar în anul 1985 numele întreprinderii se schimbă în Autoturisme 
Timişoara şi începe să producă autoturismul de mic litraj Dacia 500 Lăstun 
(vezi [73], Capitolul 6 „Istoria automobilelor”). Datorită calităţii slabe a acestuia 
nu au fost fabricate decât 5.400 de exemplare, în anul 1991, producţia acestuia fiind 
oprită. În anul 1991 din întreprinderea de autoturisme se desprinde întreprinderea 
Tehnomet SA, care va continua profilul vechii întreprinderi Tehnometal. În anul 
2000 aceasta este inclusă în grupul de firme timişorene Bega, iar în anul 2002 îşi 
schimbă numele în Bega Tehnomet S.A. Aceasta a fuzionat în anul 2006 cu 
societatea El/ectrotimiş SA, preluând şi portofoliul de fabricaţie al acesteia. 

În anul 1900 se fondează la Timişoara Fabrica de fier, care, după naţionalizarea 
din anul 1948, fuzionează cu Industria Fierului şi formează întreprinderea Electromotor, 
fabricând motoare electrice. Aceasta devine cea mai veche fabrică de motoare 

electrice din România (vezi [73], Capitolul 1 „Istoria Electrotehnicii”). După anul 
1991 devine societatea pe acţiuni E/ectromotor SA, în anul 2000 este achiziționată 
de societatea Bega, iar în anul 2002 îşi schimbă numele în Bega Electromotor SA, 
continundu-şi profilul de fabricaţie. 

Fabrica Friedrich, producătoare de subansambluri pentru locomotive şi maşini 
agricole, a fost înființată în anul 1900. 


Fig. 7.19. Fabrica de lanţuri din Timişoara. 


În anul 1908 se înființează la Timişoara, de către industriaşul Schmitzer, Fabrica 
de lanţuri (Fig. 7.19), care în 1944 a fuzionat cu Fabrica Britania (producătoare de 
motoare electrice, înființată de Eross Zoltan) şi cu Fabrica de maşini Friedrich, 
sub numele de Industria Fierului [21]. Aceasta a produs motoare electrice de putere 
mijlocie, compresoare mici, maşini pentru industria alimentară morărit, ulei etc.). 
În anul 1948 a fost naţionalizată şi, prin fuzionare cu Fabrica de fier, s-au format 
întreprinderea E/ectromotor. 

Fabrica Articole din tinichea fraţii Mecher, producătoare, înainte de 1945, 
de cutii din tablă metalică (ambalaje de bomboane, alimente etc.) se naţionalizează 
în anul 1948 şi devine Fabrica „Ambalajul Metalic” Timişoara. Aceasta se transformă 
în anul 1994 în societate pe acțiuni, continuându-și activitatea în acelaşi domeniu. 

În Sibiu exista încă de la mijlocul secolului XV un atelier de confecţionat 
şi reparat arme în cadrul Arsenalului Cetăţii. La conducerea acestuia a fost o 
perioadă de timp, după 1529, Conrad Haas, realizatorul primelor rachete cu mai 
multe trepte. În perioada 1848-1918 devine Atelier de reparaţii al armatei, iar în 
anul 1935 îşi schimbă numele în Arsenalul şi Depozitul de Armament Sibiu. În 
perioada 1939-1945 se extinde şi funcţionează sub denumirea de Arsenalul Armatei 
Sucursala Sibiu, devenind cea mai mare fabrică din Sibiu. După război, până în 
anul 1951, s-a numit Întreprinderea Metalurgică de Stat Sibiu, iar până în anul 
1964 s-a numit Arsenalul Artileriei Sibiu. O schimbare majoră are loc în acest timp 
prin faptul că, pe lângă echipamente militare, începe şi fabricarea de echipamente 
pentru industria civilă, executând reparaţii de tractoare şi de vagoane de cale ferată. 

În anul 1964, întreprinderea este preluată de Ministerul Industriei Constructoare de 
Maşini şi îşi schimbă denumirea în Uzina Automecanica Sibiu, profilându-se pe 
fabricarea de piese de schimb autovehicule, iar în anul 1969 se unifică cu Uzina 
Elastic formând Întreprinderea de piese auto Sibiu (IPAS). 


Fig. 7.20. Batoză fabricată de firma Rieger, în perioada interbelică [23]. 


Prima fabrică constructoare de maşini din Sibiu este considerată Fabrica 
de construcţii de fier Fabritius, înfiinţată în anul 1855 [22-23]. În anul 1868, 
Andreas Rieger înfiinţează Fabrica de maşini Andreas Rieger [22-23]. Un an mai 
târziu Samuel Wagner înfiinţează fabrica Erste Hermannstaedter Eisengieserei, 
Maschinenfabrik Muehlanbauastalt und Eisenhandlung, dar îşi încetează activitatea 
după Primul Război Mondial. Fabrica de maşini Andreas Rieger a funcţionat la 
început ca un atelier de forjă, producând potcoave şi reparând unelte şi maşini 
agricole. S-a specializat în fabricarea de pluguri, foarte cunoscut fiind plugul 
„sistem Rieger”. Acesta a fost primul plug din România cu corman din fier turnat. 
A funcţionat sub numele de Prima fabrică ardeleană de maşini agricole şi 
turnătorie de fier, până în anul 1921, când s-a înfiinţat societatea anonimă 
Fabricile de maşini Andreas Rieger S.A., prin asimilarea fabricii Prima turnătorie 
de fier şi fabrica de maşini agricole, înfiinţată de către Samuel Wagner [23]. Noua 
societate îşi diversifică portofoliul realizând reparaţii de locomotive şi vagoane. În 
cursul aceluiaşi an a fost înființată la Sibiu prima fabrică de pile din ţară. Îşi 
diversifică în continuare producţia fabricând mori cu ciocane, macarale, pompe, 
batoze (Fig. 7.20), fierăstraie mecanice (Fig. 7.21), iar din anul 1938 a început să 
fabrice motoare cu aprindere prin scânteie şi Diesel, folosite la acţionarea maşinilor 
de treierat. Începând cu anul 1938 a început fabricaţia (sub licență) a maşinilor 
textile (spre exemplu, maşina de ţesătorie Wolf). În anul 1948 fabrica a fost 
naţionalizată şi, prin comasarea cu firma Virola (înfiinţată în 1855 de către 
Friederich Fabritius), se fondează Uzinele „Independenţa ”, producând utilaje 
pentru industria metalurgică, fiind considerată „mecanicul-şef” al industriei româneşti. 
În anul 2008, s-a divizat în trei companii independente, care funcționează şi în 
momentul actual. 

Fig. 7.21. Fierăstrău circular antrenat cu motor cu ardere internă fabricat de firma Rieger 
în perioada interbelică [23]. 


În anul 1886 József Datky înfiinţează la Sibiu un atelier mesteşugăresc cu 
numele Atelier de Caroserii Datky Iosif & Fiii [23]. Aici se produceau iniţial arcuri 
lamelare pentru trăsuri, piese forjate, unelte gospodăreşti etc. Din anul 1920 îşi 
schimbă numele în Elastic A. Datky extinzându-şi profilul de fabricaţie cu componente 
pentru automobile şi vagoane. Fabrica se specializează în producerea de arcuri 
spiralate, fiind prima fabrică din România care produce, începând cu anul 1932, 
acest tip de piese. O imagine a unei caroserii fabricate la această întreprindere este 
prezentată în Figura 7.22. În 1948, fabrica este naţionalizată sub denumirea de 
Întreprinderea Elastica de Stat producând, până în 1960 pile, arcuri şi piese forjate. 
În anul 1969 fuzionează cu Uzina Automecanica Sibiu. Noua fabrică se va numi 
până în anul 1991 Întreprinderea de Piese Auto Sibiu (IPAS) şi va deveni unul din 
principalii furnizori de componente pentru industria românească de autovehicule, 
producând amortizoare, aparate de frână, transmisii cardanice, casete de direcţie, 
arcuri etc. În 1991 întreprinderea se transformă în societate pe acţiuni şi ia denumirea 
de SC Compa SA, iar în anul 1999 se privatizează integral, fiind una dintre firmele 
private de succes din România. 


Fig. 7.22. Caroserie de automobil realizată la fabrica „Elastic A. Datky” [23]. 


173 


În anul 1902 se înfiinţează la Sibiu fabrica Maschinenfabrik und Eisengieserei 
Benker and Jickeli, profilată iniţial pe reparat automobile, iar, după Primul Război 
Mondial, maşini pentru industria textilă şi a pielăriei [23]. 

Un moment important al industriei din Sibiu este înființarea primei fabrici de 
balanţe. Aceasta a fost înfiinţată în anul 1905 de Johann Hess şi producea poduri- 
bascule de medii şi mari dimensiuni, în special pentru căile ferate şi pentru fabricile din 
industria alimentară. Ulterior, după Primul Război Mondial, s-au fabricat şi balanţe de 
uz casnic sau pentru magazine, de mici dimensiuni, precum şi balante semiautomate 
[23]. Din anul 1930 fabrica şi-a schimbat numele în Fabrica Hess. După naţionalizarea 
din anul 1948 fabrica îşi menţine profilul iniţial şi, extinzându-l şi cu acela al aparatelor 
de măsură, îşi schimbă numele în Întreprinderea Balanța. Din anul 1975 încep să fie 
fabricate aici echipamente hidraulice şi pneumatice sub licenţă Bosch, fiind principalul 
producător de astfel de aparate pe plan naţional şi printre puţinii producători în Europa 
de Est. În anul 2004 fabrica de aparate hidraulice şi pneumatice se desprinde din 
fabrica mamă Balanța şi se privatizează, sub numele de HYDROSIB, funcționând şi 
astăzi. Fabrica Balanța s-a privatizat în anul 1996, intrând apoi într-un declin continuu, 
iar in anul 2016 a intrat în faliment, clădirile sale fiind dărâmate. 

Pentru îmbunătăţirea înzestrării armatei cu echipament modem, domnitorul 
Cuza înființează în anul 1861 Direcţia stabilimentelor de material de artilerie. 
În cadrul acestei direcţii s-au înființat, în anul 1862, Pirotehnia şi Arsenalul de 
construcții al armatei. Acestea au fost primele întreprinderi bucureştene prelucrătoare 
de metal [24]. Iniţial aici erau fabricate tuburi metalice pentru cartuşe şi obuze, iar 
mai târziu armament uşor de infanterie. Aici s-a confecționat coroana regală, din 
țeava de oţel a unuia dintre tunurile capturate de armata română în bătălia de la 
Griviţa, din 30 august 1877. Clădirea Arsenalului Armatei a fost construită în anul 
1860 (Fig. 7.23). Pentru Pirotehnia Armatei (devine operaţională abia în anul 1892) 
a fost construită în anul 1880 o clădire nouă care a fost funcţională până în anul 2009, 
când a fost demolată. Până în anul 1950 a fost o întreprindere militarizată, iar după 
acest an a început să fabrice utilaje şi piese de schimb pentru industria materialelor de 
construcții, schimbându-și denumirea în Uzinele „9 Mai”. După 1990 şi-a schimbat 
numele în PUMAC care, în anul 2015, a fost desfiinţată. 


Fig. 7.23. Clădirea Arsenalului Armatei (1860). 

În anul 1864 Louis Lemaitre deschide o turnătorie în Bucureşti (viitoarea 
fabrică Timpuri Noi) [24]. În 1891, uzinele Lemaitre fabrică prima semănătoare 
în rânduri. În anul 1898, Uzinele Lemaitre se transformă în Societatea Anonimă 
Metalurgică Română şi îşi extinde profilul fabricând locomotive, treierători, mori 
acționate de maşini cu aburi, pompe pentru stropit, pompe şi vase barometrice, 
aparate de salubritate publică etc. [24]. O imagine a secţiei de ansamblare a 
locomotivelor este prezentată în Figura 7.24. În anul 1948, uzinele Lemaitre sunt 
naţionalizate şi iau denumirea de Fabrica Timpuri Noi. Profilul de fabricaţie se 
schimbă, începând să producă compresoare, pompe și materiale de instalaţii. 
Întreprinderea a fost privatizată în anul 2003, iar în anul 2008 intră în faliment, 
clădirile fabricii Timpuri Noi demolându-se în anul 2010. 

Fig. 7.24. Uzinele Lemaitre (1923) [8]. 


Elveţianul Erhard Wolf (stabilit în România în 1877) deschide în anul 7886 o 
turnătorie [24]. Iniţial a fabricat focoase pentru ministerul de război, iar mai apoi 
a construit o turnătorie de aramă şi de bronz pentru produse de feronerie (balamale, 
zăvoare etc). A fost primul constructor de staţii de alimentat locomotive cu abur [24]. 
Între 1900 şi 1910 a fabricat utilaj petrolier, instalaţii de încălzire centrală (Fig. 7.25), 
poduri metalice de cale ferată, iar în timpul Primului şi a celui de-al Doilea Război 
Mondial a produs echipament militar (Fig. 7.26). După naţionalizare societatea 
se împarte în două fabrici: una pentru pompe (devenită ulterior Aversa) şi a doua 
pentru instalații hidraulice (devenită ulterior Steaua Roşie). Prima s-a specializat 
în producerea de pompe centrifuge pentru sectoarele industrial, agricol şi energetic, 
luând diferite denumiri: Uzina de pompe Bucureşti (1965) şi ulterior Întreprinderea 
de pompe Bucureşti. Aceasta a fost acreditată pentru construcţia de pompe necesare 
Centralei Nucleare de la Cernavodă (instalaţiile CANDU) şi Fabricii de apă grea 
de la Drobeta-Turnu Severin. După 1989 se privatizează devenind societate pe 
acțiuni cu numele Aversa SA, iar în anul 2004 este achiziționată de grupul italian 
Termomeccanica. În anul 2012 este în faliment, iar în anul 2013, prin achiziţia ei 
de către grupul Benevo, întreprinderea îşi reia activitatea. Întreprinderea Steaua 
Roşie devine cel mai mare producător de instalaţii şi echipamente hidraulice din 
România. După 1990, fabrica se privatizează şi ia denumirea de Hesper, continuând 
producţia de pompe hidraulice. 

Fig. 7.25. Cazan de centrală termică, Fig. 7.26. Echipament pentru armată, fabricat la Wolf, 
fabricat la Wolf, în perioada dinaintea în perioada Primului Război Mondial. 
Primului Război Mondial. 


Legea pentru încurajarea industriei naționale din anul 1887 a dat un impuls 
dezvoltării industriei, inclusiv a celei metalurgice şi de construcții de maşini. 
Astfel, apar mai multe întreprinderi şi ateliere, precum: Weigel în 1889, Haug 
în 1890 (cu obiect de activitate construcţiile de fier), turnătoria Răşcanu în 1900 
Şi finichigeria Botez în 1901 [24]. Abonyi, un reprezentant al firmei Brunn- 
Kognigsflefer Maschinenfabrik din Brno, înfiinţează, în anul 1904, o filială acestei 
firme în Bucureşti. În anul 1908 aceasta devine societate pe acţiuni, cu participarea 
şi a statului român, luând numele de Societatea Vulcan — Fabrică de maşini [24]. 
Aceasta începe să producă instalaţii pentru industria petrolieră şi vagoane cisternă. 
Fabrica Vulcan a asigurat echipament pentru uzina electrică de la Filaret, a 
construit rafinăriile Steaua Română din Câmpina şi Aurora din Băicoi. Principala 
specialitate a uzinei era fabricarea de cazane pentru diferitele industrii (petrolieră, 
chimică etc.), dar şi ascensoare şi compresoare. Numele şi profilul întreprinderii se 
menţin şi după naţionalizarea din 1948 (cu excepţia anilor 1950 când s-a numit 
Mao Tze-Dun). Aici se produc în anul 1955 primele autobuze româneşti MTD 
(vezi [73], Capitolul 6 „Istoria automobilelor”), ulterior, după 1957, producţia fiind 
mutată la Întreprinderea Autobuzul). Începând cu anul 1984 Uzinele Vulcan produc 
componente pentru Centrala Nucleară de la Cernavodă. Se privatizează după anul 
1990, iar în anul 2002 este cumpărată de Grupul Tender. Intră în insolvenţă în anul 
2013 şi îşi încetează activitatea. 

După preluarea de către statul român a căilor ferate construite de concesionari 
străini (prin legea din 1883), în anul 1897, se înființează la Bucureşti Atelierele de 
Reparaţie a Căilor Ferate Griviţa [24]. Scopul înființării atelierelor a fost acela de 
a asigura mentenanţa locomotivelor cu abur şi a vagoanelor de călători aflate în 
dotarea CFR. După naţionalizarea din anul 1948 o parte din Atelierele CFR Griviţa 

se transformă în Întreprinderea de utilaj chimic Griviţa. Aceasta va fi principalul 
producător de utilaje pentru platformele din industria chimică a României. Activitatea 
întreprinderii a continuat de-a lungul timpului cu acest profil până în anul 2000, 
când s-a privatizat şi a devenit societate pe acţiuni cu numele Atelierele CFR 
Grivița SA. În anul 2004 este cumpărată şi îşi schimbă numele în GRIRO. 
Societatea fucționează şi în prezent. Detalii despre activitatea întreprinderii pot fi 
găsite în lucrarea [25]. 

În anul 1899 se înființează în Bucureşti atelierul FELD et BUDICH, 
fabricaţiune şi comerciu de aparate şi maşini [24]. Profilul atelierului era fabricaţia 
de echipamente pentru fabrici din industria alimentară (fabrici de conserve, 
distilerii etc.). După mai multe schimbări ale numelui (1906 şi 1915), în anul 1930 
ia numele de Paul Budich — Atelier de arămire şi cazangerie, fabrică de maşini şi 
aparate [24]. În anul 1948 atelierul este naționalizat şi îşi schimbă profilul de 
fabricaţie, producând echipamente pentru industria chimică, petrochimică şi alimentară 
(vase sub presiune, coloane de răcire, distilare, schimbătoare de căldură etc.). În 
anul 1973 ia numele de Uzina Mecanică de Utilaj Chimic, iar după anul 1989 se 
transformă în societate pe acţiuni cu numele Întreprinderea Mecanică de Utilaj 
Chimic (UMUC Bucureşti). În anul 2004 întreprinderea a fost cumpărată de 
Metacom Group şi îşi extinde domeniul de activitate executând subansambluri 
pentru domeniul naval. 

În anul 1909 se înfiinţează Societatea de Transport Bucureşti, iar la scurt 
timp (1910), Uzina de Reparaţii Atelierele Centrale (UR AC) [24]. Aici s-au efectuat 
de-a lungul timpului, până în ziua de azi, reparaţiile, recondiționările şi moderizările 
vehiculelor pentru transportul public de suprafață din Bucureşti. În anii 1950 s-au 
construit primele vagoane de tramvai şi primele troleibuze româneşti. 

Primele activități de construcţii navale la Galaţi sunt menţionate încă de la 
începutul secolului XIX, după încheierea păcii de la Adrianopol (1829). Astfel, în 
anul 1839 era raportată construcția a cinci „vase de comerț” [26]. În anul 1867 
la Galaţi a fost înfiinţat Arsenalul Marinei Militare. La început aici au fost 
construite şlepuri şi şalupe, iar din anul 1907, a început asamblarea de monitoare 
fabricate la şantierul naval din Trieste (situat în Austro-Ungaria în acea vreme). 
În anul 1870 se înființează la Galaţi, de către firma germană Strousberg, Atelierele 
Căilor Ferate Române, care producea echipamente şi piese de schimb pentru 
rețeaua feroviară [26]. În anul 1960 îşi schimbă atât numele în Întreprinderea 
Mecanică Navală, cât şi profilul de fabricație, producând echipamente destinate 
industriei navale. În anul 1990 se privatizează şi ia numele de MENAROM S.A., 
extinzându-şi domeniul spre producerea de echipamente tehnologice şi metalurgice. 
Întreprinderea este cumpărată în anul 2007 de grupul EURO-PEC, producând 
în acest moment mecanisme pentru nave (vinciuri, cabestane, cârme etc.), servo- 
mecanisme electrice şi hidraulice etc. 

Fig. 7.27. Max Ausschnitt. 


În anul 1887 se construieşte la Galaţi Fabrica de produse chimice şi ambalaje 
de tinichea „Albina” (iar mai târziu Fabrica „„Greierul”), unde se produceau 
ambalajele pentru fabrica de conserve înfiinţată aici încă din anul 1844 [26]. 
În anul 1888 se înfiinţează prima fabrică de cuie şi sârmă — Wolff et Comp urmată 
de alte câteva fabrici în acelaşi domeniu (Fabrica de tras sârmă Leul — 1894, 
Westfalia — 1898, Nicovala — 1904, Mustad şi fii — 1913 etc.) [26]. Pe structura unei 
fabrici de cuie a tatălui său (înființată în anul 1906), Max Ausschnitt (Fig. 7.27) 
înfiinţează în anul 1920 Uzina „Titan ” pentru producerea de tablă laminată la cald. 
Ulterior aceasta se va extinde şi, în anul 1924, înființează Uzinele Metalurgice 
Unite „„Titan-Nădrag-Călan ” SAR, cu sediul la Bucureşti. După naţionalizare, 
Uzina „Titan ” din Galaţi ia succesiv diferite nume: „Cristea Nicolae”, „Laminorul 
de tablă subţire”, Întreprinderea „Laminorul de tablă” Galaţi, iar după 1990 
devine societate pe acţiuni cu numele INTFOR SA. În anul 2005 este preluată 
de societatea Profiland, iar în anul 2011 a intrat în insolvenţă. 

G. Fernic înfiinţează în anul 1893 la Galaţi Uzinele de construcții mecanice 
și turnătorie de fier şi bronz (prin cumpărarea atelierelor mecanice ale morii 
Lambrinidi), care se transformă în anul 1897 în Șantierul Naval din Galaţi 
(activităţi de construcții navale au fost menţionate în Galaţi încă din anul 1784) 
[26]. În anul 1947 se construieşte aici primul tanc petrolier. După naţionalizare, în 
1950, şantierul fuzionează cu fostul Arsenal al Marinei Militare. A urmat o 
extindere şi o retehnologizare, ceea ce a permis construirea unor nave tot mai mari 
şi mai complexe. În perioada 1974-1988, la Șantierul Naval din Galaţi s-au 
construit şapte platforme marine pentru extracția țiteiului, prima dintre ele fiind 
platforma Gloria (vezi Capitolul 4 „Istoria industriei petrolului”). Aceasta este încă 

funcţională şi în prezent în largul coastelor româneşţi ale Mării Negre. În anul 
1999, şantierul este privatizat şi cumpărat de compania olandeză Damen şi poartă 
numele Damen Galaţi. În prezent fabrică diferite tipuri de nave de aprovizionare 
platforme marine, nave militare, feriboturi, nave de transport public etc. Pentru 
sprijinirea şantierului naval s-a înființat la Galaţi, în anul 1978, Întreprinderea 
navală de elice, piese turnate din neferoase, piese turnate şi forjate din otel (INETOF). 
În anul 1991 devine societate pe acţiuni cu numele de ELNAV S.A., iar în anul 2006 
este preluată de grupul de firme Metal Grup Industrie din Galaţi, continuându-și 
profilul de producţie. 

În anul 1897 se înfiinţează Șantierul Naval Giurgiu, având ca principal 
obiectiv reparaţii de nave fluviale. Apropierea oraşului Giurgiu de Bucureşti a făcut 
ca aici să fie lansate la apă, încă înainte de înființarea şantierului naval, câteva nave 
reprezentative pentru flota navală a României: „România” — prima navă de război 
a Principatelor Române, „Ştefan cel Mare”, „Fulgerul” [27]. După anul 1980 
şantierul s-a extins şi s-a specializat în construcţia de nave de pasageri, remorchere, 
staţii de pompare plutitoare, macarale plutitoare etc. După anul 1989, datorită lipsei 
de comenzi, șantierul intră într-un declin economic care face ca în anul 1998 să 
intre în faliment. Facilităţile şantierului au fost cumpărate în anul 2002 de către 
societatea Shipyard ATG, iar producţia şi reparația de nave a fost reluată. 

Alipirea Dobrogei la România, în urma Războiului de Independenţă din 
1877-1878, şi conectarea reţelei feroviare a provinciei la cea a României prin 
Podul Anghel Saligny de la Cernavodă (inaugurat în anul 1895) a dus la creşterea 
traficului de mărfuri prin portul Constanţa, conducând la necesitatea înființării 
Șantierului Naval Constanţa [28], în anul 1899. A funcţionat până în anul 1962 ca 
atelier de reparaţii navale după care aici încep să se construiască petroliere, 
vrachiere. În acest şantier s-a construit în anul 1977 petrolierul „Independenţa” de 
150.000 tdw (scufundat în anul 1979), iar în anul 1984 cel mai mare petrolier 
românesc, „Biruinţa” de 163.000 tdw. În decembrie 2007 acesta a fost casat. 

Dezvoltarea rețelei de cale ferată în Moldova a făcut necesară înființarea unor 
întreprinderi de reparat locomotive, vagoane şi material rulant în această zonă a 
țării (Paşcani — 1869, Galaţi — 1870, laşi — 1892). Acestea, alături de cele de la 
Constanţa (1865) şi Bucureşti (1897), asigurau mentenanţa parcului de locomotive 
şi vagoane de pe teritoriul Regatului României. Prima astfel de întreprindere a fost 
înfiinţată la Paşcani, pe linia ferată Roman-Suceava, în anul 1869 [29]. O imagine 
a atelierului este prezentată în Figura 7.28. Atelierele de reparații din Paşcani s-au 
dezvoltat rapid crescând atât numărul de muncitori (250 în anul 1870, 350 în anul 
1890 şi 478 în anul 1910), cât şi nivelul tehnic al echipamentelor şi utilajelor de 
producţie [29]. Sunt relevante în acest sens echipamentele de forță instalate: în anul 
1909 se instalează un motor Diesel de 100 CP, în 1919 un generator de abur şi un 
generator electric de 100 kW, în 1920 o maşină cu abur de 130 CP care acţiona un 
generator electric de 100 kW, iar în anul 1927 două motoare Diesel de 200 kW, 


179 


unul dintre ele fiind cuplat cu un generator de 185 kW etc.). Întreprinderea de 
reparaţii din Paşcani s-a dezvoltat intens şi după al Doilea Război Mondial (fiind 
aproape în totalitate distrusă) şi-a extins profilul, începând fabricarea de vagoane 
de marfă, de transport minereu şi de boghiuri. În anul 1968 şi-a schimbat numele în 
Întreprinderea mecanică de material rulant Paşcani, iar în anul 1992, în REMAR 
SA Paşcani. 


Fig. 7.28. Fotografie din anul 1873 a atelierului de reparații din Paşcani 
realizată de Carol Popp de Szathmary. 


Extinderea reţelei de cale ferată a necesitat o altă întreprindere de reparaţii 
material rulant în această zonă a ţării. Astfel, în anul 1892 se înființează la Iaşi 
Atelierele CFR ,„ Frumoasa”. Aceasta este prima fabrică constructoare de maşini din 
Iaşi [30]. Ulterior se înființează în Păcurari (laşi) societatea Vulcan SA care avea 
ca profil repararea vehiculelor şi utilajelor agricole, deţinând şi o turnătorie şi 
Fabrica Biruinţa. Producţia propriu-zisă a Atelierelor CFR laşi (fabricarea de roţi, 
montajul etc.) a început abia în anul 1905 [30]. În perioada 1907-1912 s-a produs o 
primă extindere a întreprinderii, fiind dotată cu două maşini de forjat, o presă hidraulică 
şi peste 60 de maşini-unelte (strunguri, freze, raboteze, maşini de găurit etc.). O 
a doua extindere a întreprinderii are loc în perioada 1923-1927 când au fost 
achiziționate maşini-unelte moderne (strung de prelucrat bandaje, maşini de 
rectificat, motoare Diesel etc.). Totodată, întreprinderea îşi schimbă şi numele, în 
anul 1921, în Atelierele C.F.R. Nicolina laşi [30]. O altă perioadă de dezvoltare a 
întreprinderii are loc între anii 1935-1937, când sunt achiziționate noi maşini- 
unelte, motoare Diesel, compresoare de aer (fiind introduse sculele pneumatice 
în activitatea de montaj) şi echipamente de sudură, inclusiv de sudură electrică 
(începând cu anul 1935 fiind introdus acest procedeu modern pentru repararea 
pieselor de locomotivă) [30]. În perioada 1946-1971 are loc o modernizare şi 
o extindere a întreprinderii prin construirea unor noi hale de producție, clădiri 
administrative şi anexe. În anul 1967, Atelierele CFR Nicolina şi-au extins 

domeniul de fabricaţie cu utilaje de construcţii şi lucrări de drumuri (compactoare 
statice şi vibratoare, finisoare mixturi asfaltice, autogredere, încărcătoare frontale etc.) 
şi îşi schimbă numele în Întreprinderea mecanică Nicolina Iaşi. În anul 1991 
aceasta devine societate pe acţiuni cu un nou nume, S.C. „Nicolina ” S.A. Începe 
colaborarea cu firma italiană Marini şi cu firmele Siemens şi Reka din Germania 
(din 1994). Cu toate acestea, datorită unui management neperformant, producţia a 
început să scadă, societatea încheindu-şi activitatea în anul 2005. 

Costinescu, un om de afaceri român, construieşte la Sinaia în anul 1892, 
o fabrică de cuie, şuruburi şi piulițe, parte a grupului Întreprinderile „Emil 
Costinescu” Sinaia, transformată în anul 1913 în societatea pe acţiuni „Emil 
Costinescu SA”. După Primul Război Mondial îşi extinde domeniul de producţie, 
iar din anul 1938 începe fabricaţia de armament. După naţionalizare numele 
fabricii se schimbă în Întreprinderile IC Frimu Sinaia, producţia orientându-se spre 
echipamente de mecanică fină. Începând din 1953 fabrică pompe de injecție pentru 
autovehicule şi tractoare. Numele întreprinderii se schimbă în Uzina de Mecanică 
Fină Sinaia. În urma cumpărării licenţelor Bosch (Germania) şi Lucas (Anglia) îşi 
extinde şi modernizează fabricaţia (în anii 60). În anul 1974 se deschide o secţie de 
fabricaţie de pompe la Breaza. În anul 1991 Întreprinderea de Mecanică Fină 
Sinaia devine societate pe acțiuni cu numele MEFIN SA, iar secţia din Breaza se 
desprinde din aceasta şi formează compania Hydrojet Breaza. În anul 2003, 
MEFIN se privatizează continuând să producă pompe de injecție pentru industria 
de automobile. 

În anul 1906, la Cernavodă, un grup de investitori francezi pune bazele 
primei fabrici de şuruburi din România, numită Fabrica de şuruburi, nituri şi 
buloane Japy Viellard, Herzog & Co. Scopul principal al acesteia era acela de a 
asigura elementele de asamblare necesare mentenanţei podului Saligny construit 
peste Dunăre (inaugurat în anul 1895). Fabrica şi-a continuat producția de-a lungul 
timpului, devenind în anul 1991 societate pe acţiuni şi luând numele de SURSAL SA. 
Se privatizează în anul 1996 şi continuă producţia în domeniul elementelor de 
feronerie şi organe de asamblare. 

În anul 1909 se construiesc Atelierele Centrale Petroşani, care aveau rolul 
de a deservi, din punct de vedere al reparațiilor mecanice şi electrice, minele din 
întreaga zonă. După înființarea Societății Anonime Române Petroşani, acestea se 
extind prin dotarea cu utilaje, ajungând în anul 1939 la un număr de 704 angajați. 
Aici a fost locul în care Constantin Brâncuşi a turnat piesele ce compun Coloana 
Infinitului. După naţionalizarea întreprinderilor din anul 1948 atelierele îşi schimbă 
numele în Uzina de Reparaţii Utilaj Minier Petroşani (URUMP), iar după anul 
1990 se privatizează sub numele de UMIROM. Ulterior ia numele de GEROM, care 
în anul 2016 intră în insolvenţă. 

Fig. 7.29. Piesă turnată, realizată la fabrica din Câmpina. 


La Câmpina se înfiinţează, în anul 1911, un atelier pentru piese turnate şi 
prelucrate destinate industriei petrolului şi agriculturii. O imagine a unei piese 
turnate şi prelucrate aici este prezentată în Figura 7.29. După naţionalizarea din 
anul 1948 fabrica îşi schimbă numele în Întreprinderea Mecanica Câmpina, care 
începe să producă echipamente pentru extracția petrolului, gazului şi minerit, 
iar din anul 1959, reductoare de uz general. Întreprinderea s-a privatizat în anul 
1991 şi devine societate pe acţiuni Steaua Română S.A (Sterom). În anul 1999 a 
fost achiziționată de firma americană Precision Castparts Corp (PCC) luând 
numele de PCC Sterom Câmpina. Aceasta este cumpărată în anul 2004 de 
compania americană Cooper Camerom şi devine Cameron România, continuând 
producţia de echipamente pentru industria petrolieră şi a gazelor naturale. Din 
Întreprinderea Mecanica Câmpina s-a desprins întreprinderea Neptun specializată 
în fabricaţia de reductoare şi transmisii mecanice. În anul 1991 devine societate 
pe acţiuni, iar în anul 2000 se privatizează, având capital integral românesc, 
păstrându-şi numele şi portofoliul. Prin experienţa angajaţilor şi dotările tehnologice 
realizate, Neptun SA devine cel mai mare producător de transmisii mecanice 
din România. 

În septembrie 1916 se înființează la Iași, prin transferarea atelierelor de profil 
de la Cotroceni şi Băneasa, Rezerva Generală a Aviației. Aceasta a fost prima 
unitate industrială de profil aeronautic din România. Rolul acesteia era de a asigura 
întreţinerea, repararea şi îmbunătăţirea avioanelor de luptă româneşti. Această 
fabrică a funcţionat la laşi până în anul 1919, când a fost transferată la Bucureşti, 
schimbându-i-se numele, în anul 1920, în Arsenalul Aeronautic din București. Aici 
căpitanul Jon Gudju a înființat primul laborator din România destinat studiilor şi 
încercărilor materialelor utilizate pentru structura avioanelor. Până în anul 1939 la 
Arsenalul Aeronautic s-au construit trei modele de avioane de concepţie proprie: 
Brandemburg, Proto 1 şi Aeron. 

În anul 1864, Consiliul de Miniştri al lui A.Z. Cuza ia decizia înfiinţării unei 
turnătorii pentru industria de armament la Târgovişte, iar în anul 1872 se inaugurează 
Arsenalul din Târgovişte în prezenţa regelui Carol I. Aici s-au fabricat afete de tun 
şi tunuri până după al Doilea Război Mondial, iar din anul 1945 îşi schimbă 
numele în Atelierele CFR, devenind întreprindere constructoare de maşini şi utilaje. 
În anul 1950 profilul şi denumirea fabricii se schimbă, fiind introduse în fabricaţie 
noi produse: macarale, instalații pentru foraj, instalații pentru prospecțiuni 
geologice etc. Numele întreprinderii a fost schimbat în Întreprinderea de utilaj 
petrolier Târgovişte. Începând cu anul 1960, aici se produc instalaţiile de foraj 
T50-B, un utilaj performant pe plan mondial pentru acea perioadă, specializându-se 
în acest domeniu şi devenind una din cele mai cunoscute întreprinderi pe plan 
mondial, prin calitatea produselor sale. În anul 1989, anul de vârf al dezvoltării 
întreprinderii, aici lucrau peste 10.000 de angajaţi. După anul 1990 se privatizează 
şi devine societate comercială pe acţiuni cu denumirea de Uzina de Utilaj Petrolier 
şi Echipament Tehnologic (UPET) SA, iar în anul 2001 este cumpărată de firma 
OMZ din Rusia. În prezent, întreprinderea este deţinută de două firme cu sediul în 
Cipru şi şi-a redus semnificativ activitatea, ajungând la puţin peste 600 de angajați. 

La Craiova a fost înfiinţat de către Mihail Nasta, în anul 1878, primul atelier 
de fabricat şi reparat maşini agricole, sucursală a firmei Clayton-Shussliworth din 
Anglia. În anul 1893, acesta se asociază cu firma austriacă Graepel, extinzându-se, 
iar începând cu anul 1910, prin construirea de noi hale industriale şi ateliere 
moderne, devenind un mare producător de echipamente agricole. În acelaşi an, 
1910, se înființează atelierele Brătăşanu, profilate iniţial doar pe reparații de 
maşini agricole şi industriale. După nationalizarea fabricii se începe fabricaţia de 
maşini agricole moderne, specifice prelucrării suprafeţelor mari de teren. Numele 
fabricii se schimbă în Întreprinderea de Tractoare şi Maşini Agricole Craiova. 
În anul 1974, întreprinderea începe să producă tractoare, primul fiind un tractor 
cu încărcător hidraulic, TIH 445 (vezi Capitolul 8 „Istoria industriei maşinilor 
agricole”). După anul 1989, întreprinderea îşi schimbă numele în Maşini Agricole 
şi Tractoare Craiova (MAT), orientându-şi producţia înspre tractoare agricole şi 
multifuncţionale, în momentul de față, fiind singurul producător naţional din acest 
domeniu. În anul 1992 începe colaborarea cu o firmă de profil din Italia, împreună 
înființând societatea mixtă MAT MAGRIT. În anul 2003, firma MAT se privatizează, 
demarând un amplu program de investiții, care ia permis extinderea fabricației spre 
producţia de utilaje, maşini şi echipamente pentru fermele agricole, industrie, 
construcţii şi minerit. În prezent se produc aici diferite tipuri de tractoare 
specializate (viticole, etc.) şi de mare putere, precum modelul MAT Zimbru V260. 

În anul 1879 se înfiinţează la Topleţ, în zona sudică a Banatului, aproape de 
Orşova (port la Dunăre), Fabrica Schramm, Hüttl şi Schmidt de unelte agricole 
(pluguri, butoaie de tablă, vagonete, valţuri etc.). Ulterior s-a specializat în fabricarea 
de utilaje pentru morile de cereale, devenind unul dintre cei mai cunoscuţi 
producători din această zonă a Europei, din acest domeniu. După anul 1948 fabrica 

îşi schimbă numele în Uzina de Morărit şi Panificaţie Topleţ, fiind cea mai 
importantă întreprindere din țară în domeniul uilajelor de morărit şi panificaţie. În 
anul 1991 devine societate pe acţiuni SEMAG SA, intrând într-un declin până la 
închiderea ei. 

La Aiud, în judeţul Alba, se înființează în anul 1894 un Atelier de lăcătuşerie, 
care în anul 1931 se transformă în Fabrica de articole tehnice GENIUS. După anul 
1948, întreprinderea a fost naţionalizată şi a luat denumirea de Uzina Rapid Aiud, 
iar din anul 1951 îşi extinde domeniul, prin începerea activităţilor de reparare 
a locomotivelor şi vagoanelor. În anul 1954 se transformă în Întreprinderea 
Metalurgică Aiud, iar din anul 1958 începe să fabrice maşini şi utilaje pentru 
industria metalurgică siderurgică, metalurgică şi constructoare de maşini, fiind 
considerată „mecanicul-şef” al metalurgiei şi siderurgiei româneşti. A fost cunoscută 
în special prin turnătoria centrifugală performantă. După anul 1990 se transformă 
în societate pe acțiuni, iar în anul 2006 este cumpărată de compania Remarul 
16 Februarie, din Cluj-Napoca, luând numele de Remarul Metalurgica Aiud. Din 
anul 2008 îşi schimbă din nou numele în Metalurgica Transilvană Aiud care, 
în anul 2013, intră în faliment. 

Prima fabrică din Satu Mare se înfiinţează în anul 1906 cu numele de Princz. 
De-a lungul timpului, fabrica şi-a schimbat de mai multe ori numele (în perioada 
comunismului s-a numit iniţial „/ Septembrie” şi apoi „23 August”) şi profilul de 
fabricaţie, începând, după anul 1948, producția de maşini casnice (în special de 
aragaze). Aici s-a produs primul aragaz în anul 1952. În anul 1991 s-a trasnformat 
în societate pe acţiuni cu numele de SAMUS, iar în anul 1995 s-a privatizat. 
Ulterior, în anul 1997, a fost cumpărată de grupul suedez Electrolux, continuând 
fabricarea de aragaze. 

La Satu Mare se înființează în anul 1911 fabrica UNIO, care fabrica mobilă. 
După Primul Război Mondial îşi schimbă profilul producând vagoane de marfă 
şi de călători (primele vagoane de tip Pullmann din România). După naţionalizare, 
întreprinderea îşi schimbă profilul de fabricație, din 1950 începând să fabrice utilaj 
minier (vagoneți de mină, transportoare cu bandă şi cu raclete, maşini de încărcat 
minereu etc.). După anul 1990, fabrica UNIO s-a privatizat extinzându-şi portofoliul 
de fabricaţie cu echipamente metalurgice, maşini de ridicat, echipamente pentru 
industria de automobile etc. 

În anul 1904 se înființează la Ploieşti o fabrică având ca obiect de activitate 
producerea de armament şi repararea de vagoane pentru calea ferată. După anul 
1948, aceasta s-a reprofilat pe repararea instalaţiilor de foraj petrolier şi prospecţiuni 
geologice, iar după anul 1959, pe execuţia de vase sub presiune pentru industria 
chimică, petrochimică, energetică, metalurgică etc. În anul 1962 îşi schimbă 
numele în Uzina de Utilaj Chimic şi Petrolier (UZUC) Ploieşti şi după 1980 îşi 
extinde portofoliul cu producerea de echipamente pentru reactoare nucleare, 
schimbătoare de căldură pentru industria chimică, vase de înaltă presiune pentru 
instalaţii de etilenă şi polietilenă etc. În anul 1991 s-a transformat în societate pe 

acţiuni, schimbându-şi numele în UZUC S.A., iar în anul 2002 s-a privatizat, fiind 
cumpărată de grupul de firme Serviciile Comerciale Române (SCR). 

Dezvoltarea industriei petroliere din regiunea Prahovei face ca în anul 1908 
un grup de petrolişti să înfiinţeze, la Ploieşti, Societatea de reparaţii foraj [31]. 
Ulterior (1913), aceasta este preluată de compania petrolieră Societatea Creditul 
Petrolier şi transformată în Societatea de reparaţii foraj extinzându-şi profilul şi 
în domeniul fabricaţiei de rezervoare, conducte, robinete etc. După Primul Război 
Mondial (1922) este preluată de Societatea Anonimă Română pentru Industria 
Petrolului , Concordia”, schimbându-și numele în Uzinele Metalurgice Ploieşti şi 
extinzându-şi fabricaţia în domeniul echipamentelor de foraj şi extracție, dar şi în 
cel militar, aici fabricându-se înainte de cel de-al Doilea Război Mondial tunuri 
antiaeriene automate sub licenţă Schneider [31]. După anul 1948 este naţionalizată 
şi ia numele de Uzinele „1 Mai” Ploieşti, devenind principalul furnizor de instalaţii 
de foraj de mare adâncime în ţările CAER. După 1990 compania este privatizată, 
iar din anul 2000 a fost preluată de compania petrolieră GSP şi şi-a schimbat 
numele în UPETROM 1 Mai. În anul 2017, compania a intrat în insolvenţă. 

Întreprinderea Mecanică Roman (IMR) a fost fondată în anul 1916, ca parte 
a Arsenalului Armatei, fiind profilată pe echipament militar. După naţionalizarea 
din 1948 profilul întreprinderii se diversifică, specializându-se pe fabricaţia de 
maşini-unelte pentru prelucrarea lemnului, strunguri carusel, poduri rulante, 
automacarale, stivuitoare etc. În anul 1991 IMR s-a divizat în două fabrici, Umaro 
şi Fontax, prima continuându-şi activitatea în domeniul fabricării de maşini-unelte, 
iar cea de-a doua încetându-şi activitatea în anul 1999. O parte a colectivului firmei 
Umaro a înfiinţat în anul 1997 firma ONSAL care produce strunguri carusel de mari 
dimensiuni. Aici a fost produs în anul 2013 cel mai mare strung carusel din Europa, 
cu diametrul maxim al piesei strunjire de 17 m şi masa de 450 tone (Fig. 7.30). 


Fig. 7.30. Cel mai mare strung carusel din Europa, produs la ONSAL Roman. 

Pentru a cunoaşte situaţia industriei din România la începutul secolului XX, 
Ministerul Agriculturii, Comerțului, Industriei şi Domeniilor a demarat în octombrie 
1901 un recensământ al întreprinderilor productive (anchetă industrială) care s-a 
desfăşurat în perioada 1901-1902. Rezultatele şi analiza acestora au fost publicate 
în anul 1904 în două volume, sub titlul Ancheta Industrială din 1901-1902 [32]. 
Volumul întâi al lucrării este dedicat industriei mari. Industria mare, conform legii 
din 1887, cuprindea întreprinderi ce îndeplineau cumulat trei condiţii: capital fix de 
peste 50.000 lei, peste 25 lucrători şi utilizau maşini perfecţionate. Conform 
rezultatelor anchetei, în România existau în anul 1901, în industria mare şi 
industria mică, un număr de 62.188 unități de producţie cu o forță motrică de 
60.744 cai putere (CP) în care lucrau un număr de 169.198 de persoane. Dar 
industria prelucrătoare (fabrici de cherestea, metalurgice, mecanice, sticlărie, 
ceramică, cărămidă, ciment) cuprindea numai 127 de fabrici cu o forță motrică de 
8.310 CP şi în care lucrau doar 10.990 muncitori. Industria textilă cuprindea un 
număr de 49 de fabrici cu o forță motrică de 2.507 CP în care lucrau 5.449 de 
muncitori. În industria alimentară erau active 35 de fabrici cu o forţă motrică de 
4.611 CP în care erau activi 2.172 muncitori. Industria celulozei, hârtiei şi tiparului 
cuprindea 21 de fabrici cu o forță motrică de 4.783 CP în care lucrau 2.587 muncitori. 
Industria chimică (incluzând industria petrolului) avea 51 de unităţi productive cu 
o forță motrică de 1.025 CP în care lucrau 2.264 lucrători. Funcţionau la acea dată 
două uzine electrice cu o forță motrică de 4.800 CP în care lucrau 60 de angajaţi. 
O a doua categorie de întreprinderi o constituiau întreprinderile prelucrătoare de 
produse agricole (industria alimentară: morile şi fabricile de spirt şi bere). Acestea 
reprezentau 126 de entități (86 de mori, 28 fabrici de spirt şi 12 fabrici de bere) 
cu o forță motrică de 13.874 CP şi în care lucrau 4.431 de persoane. O a treia 
categorie o reprezentau întreprinderile de stat sau comunale (fabrici de tutun, fabrici 
de chibrituri, fabrici militare, imprimerii, şantiere navale, ateliere CFR, uzine electrice, 
uzine de apă etc.). Acestea cuprindeau 52 de entități cu o forță motrică de 9.230 CP 
şi în care lucrau 9.742 de angajaţi. În total industria mare cuprindea un număr relativ 
mic de întreprinderi, doar 471, cu o forță motrică de 49.140 CP. În acestea lucrau 
un număr de 37.695 de angajați. Din analiza datelor rezultă că industria mare 
cuprindea sub 1% din totalul unităţilor de producţie, dar avea o putere instalată de 
80%. În industria mare lucrau peste 22% din numărul de persoane angajate în industrie. 
Această analiză ne arată că, la începutul secolului XX, industria românească era 
majoritar bazată pe industria mică (manufăcturieră), cu o slabă înzestrare tehnică 
(sub 20% din puterea motrică — maşini cu abur, cu ardere internă sau electrice) şi în 
care lucrau 78% din populaţia angajată în industrie. Mai multe detalii, despre 
rezultatele acestei anchete, găsiţi în Capitolul 6 „Formarea sistemului industrial”. 
O excelentă analiză a datelor culese prin Ancheta Industrială din 1901-1902 a fost 
făcută de N.I. Păianu, şeful Serviciului Industriei şi al Brevetelor de Invenţiuni din 
cadrul Ministerului Agriculturei, Industriei, Comerciului şi Domeniilor, şi publicate, 
în lucrarea Industria Mare 1866-1906 [33]. 


186 


Înaintea Primului Război Mondial, în anul 1914, numărul de întreprinderi care 
prelucrau metale pe teritoriul României era de 83, cu o putere instalată de 9.600 CP [33]. 
Contribuţia Transilvaniei şi a Banatului la industria României după unirea din 1918 
a fost semnificativă, aşa cum rezultă din Tabelul 7.1 [7]. 


Tabelul 7.1 
Distribuţia forței motrice a industriei din diferitele provincii ale României [7] 
Provincia Numărul de CP (Cai Putere) | Nr de locuitori la 1 CP 
Transilvania şi Banat 210.115 26 
Bucovina 20.640 39 
Vechiul Regat 171.340 46 
Basarabia 9.580 302 


Datele prezentate în Tabelul 7.1 relevă o mare diferență în distribuţia industriei 
între provinciile istorice ale României, scoțând în evidenţă foarte slaba industrializare 
a Basarabiei. Dacă ne referim strict la industria metalurgică şi a construcţiilor de 
maşini, puterea instalată a fabricilor din Transilvania şi Banat era de 57.836 CP din 
totalul de 86.714 CP, cât era puterea instalată a României, ceea ce reprezenta un 
procent de 66,5% [7]. Repartiția geografică a industriei extractive şi de prelucrare a 
României, după Marea Unire din anul 1918, era foarte inegală pe teritoriul țării 
[35,36]. Astfel, aceste industrii erau aproape inexistente în Basarabia şi Moldova, fiind 
puternic localizate în câteva zone: Banat, centrul Transilvaniei, Bucureşti şi Valea 
Prahovei, precum şi Galaţi şi Brăila. 

România Mare, formată după Marea Unire din anul 1918, trebuia să răspundă, 
în domeniul dezvoltării industriei, la cele două mari sfidări generate de marile 
discrepanțe prezentate anterior, pe de-o parte, între industria mare şi cea mică şi, 
pe de altă parte, între diferitele zone geografice ale ţării. 


7.2. INDUSTRIA CONSTRUCTOARE DE MAŞINI ÎN PERIOADA 
DINTRE CELE DOUĂ RĂZBOAIE MONDIALE 


Marea Unire din anul 1918, prin alipirea provinciilor Transilvania, Banat, 
Bucovina şi Basarabia, au modificat semnificativ viaţa socială şi economică din 
România. Spre exemplu, dacă înainte de anul 1918, proprietarii întreprinderilor/ 
atelierelor din Transilvania şi Banat erau preponderent maghiari, germani, sau 
evrei, după anul 1918 încep să apară din ce în ce mai mulți întreprinzători români. 
Situaţia industriei româneşti, la sfârşitul Primului Război Mondial, poate fi analizată 
prin prisma produselor expuse în cadrul Expoziţiei şi Târgului de Mostre a Industriei 
Româneşti din anul 1921 [37]. 

Fig. 7.32. Uzinele Malaxa în anul 1933 Fig. 7.33. Hala de strunguri a Uzinei Malaxa, 
(proiect realizat de arhitectul Horia Creangă). în anul 1940. 


Atelierele Malaxa au fost fondate în anul 1921 şi au avut ca profil repararea 
de locomotive. Beneficiind de prevederile legii de încurajare a dezvoltării industriei 
naţionale, Nicolae Malaxa (Fig. 7.31), un excelent inginer (format la Universitatea 
Politehnică din Karlsruhe (Germania), astăzi Karlsruher Institut für Technologie) 

şi un om de afaceri vizionar, începe în anul 1923 (finalizată în 1926), construcția 
unei fabrici pentru echipamente de cale ferată. În anul 1928 a început fabricarea de 
locomotive cu abur, automotoare şi vagoane de călători, motoare Diesel, echipamente 
de frână etc. La aceea dată, Fabrica Malaxa era cea mai performantă fabrică de 
material rulant din Europa şi una din cele mai moderne din punct de vedere 
arhitectural (Fig. 7.32). Totodată, halele de producţie aveau o foarte bună organizare, 
fluxurile de producţie fiind proiectate după cele mai avansate standarde internaţionale 
(vezi hala de strunguri, aşa cum arăta în anul 1940, din Figura 7.33). În 1928 
se construieşte prima locomotivă cu abur. Între anii 1932-1934 a introdus în 
fabricaţie locomotivele, iar în anul 1931 prima locomotivă Diesel, numărul 
acestora ajungând la 93 în cursul anului 1935. Ritmul de introducere a noului a fost 
foarte mare, lucru ce reiese din faptul că în perioada 1934-1940 s-au proiectat şi 
construit şapte generaţii de automotoare. Malaxa utilizează în construcția automotoarelor 
un brevet revoluţionar a lui Gogu Constantinescu intitulat „Convertorul sonic de 
cuplu” (vezi [73], Capitolul 10 „Istoria proprietăţii intelectuale şi a invențiilor”). 
Acest brevet a fost utilizat pentru prima dată pe plan mondial în construcția 
locomotivelor la întreprinderea Malaxa. Se reuşeşte astfel ca, începând cu anul 
1930, România să nu mai importe nicio locomotivă. În anul 1939 se produce aici 
cea mai puternică locomotivă cu abur din România (Fig. 7.34). Uzina se transformă 
după naţionalizarea din anul 1948 în Uzina 23 August. Astăzi profilul fabricii este 
de construcţii de maşini şi fabrică echipamente pentru industria metalurgică, 
industria echipamentelor şi utilajelor de construcții, industria cimentului, industria 
chimică şi petrochimică, material rulant etc. 


Fig. 7.34. Cea mai puternică locomotivă cu abur din România, produsă de Uzinele Malaxa, în anul 1939. 

În anul 1938 Malaxa înființează, în cadrul Fabricii de material rulant, Fabrica 
de muniții de artilerie şi armament, care producea, pe lângă muniţie de artilerie şi 
armament, şi tanchete (acestea fiind proiectate în cadrul grupului Malaxa). Tot în acest 
an începe fabricarea de aparatură optică cu aplicaţii în domeniul echipamentelor 
militare. Aici au fost produse şi tancuri după licență Renault (vezi Capitolul 9 
„Istoria industriei militare şi tehnicii operative”). 

Tot industriaşul Malaxa a construit, în anul 1938, Uzinele pentru fabricarea ţevilor 
fără sudură, devenită ulterior Republica. Această fabrică a fost, în momentul inaugurării 
sale, cea mai modernă fabrică de ţevi laminate din Europa, aplicând pentru prima dată 
pe continentul european procedeul american de laminare Stiefel. În momentul de vârf 
al producţiei de țevi pentru industria petrolieră a ajuns să fie al cincilea cel mai mare 
producător de ţevi din oţel fără sudură din lume. Începând cu anii 70 a început să 
producă echipamente pentru Centrala Nucleară de la Cernavodă. S-a privatizat după 
anul 1990 şi a luat numele de Faur, iar în anul 2003 a fost cumpărată de un 
conglomerat rus, care a vândut-o în anul 2007 unei firme indiene. Aceasta a desființat 
compania în anul 2010 şi a transferat utilajele de laminare în India. 

Alături de uzinele din Bucureşti, din concernul Malaxa au făcut parte mai 
multe întreprinderi situate în diferite localităţi ale României: Uzinele Astra din Arad, 
Unio din Satu Mare, JOR Bucureşti (Industria Optică Română), Fabrica Tohan din 
Zărneşti (înființată în anul 1938 pentru producţia de biciclete şi ulterior muniție de 
artilerie). La UDR Reşiţa s-a construit, în anul 1945, automobilul Malaxa, acesta 
fiind primul automobil de concepţie românească. 

Putem spune că, în perioada 1921-1945, Malaxa a reuşit să construiască 
un complex industrial în industria constructoare de maşini din România, acesta 
fiind pilonul principal al industriei în perioada dintre cele două războaie mondiale. 
Mai mult, a fost considerat unul din marile complexe industriale din Europa, fiind 
un exemplu de succes pentru reuşita capitalului autohton. Sunt semnificative cuvintele 
unui colaborator al său: „A fost omul şi inginerul care a avut cutezanţa, priceperea 
şi simţirea patriotică să demonstreze lumii, vocaţia industrială a românilor, pe care 
străinii îi considerau a fi numai plugari şi păstori”. 

În anul 1923, inginerul Grigore Zamfirescu înfiinţează Societatea pentru 
Exploatări Tehnice prin cumpărarea atelierelor mecanice ale Federației Cooperativei 
Sătești din Bucureşti. Aceasta a fost prima întreprindere din Bucureşti constructoare 
de avioane [24]. La început întreprinderea repara şi întreținea avioanele militare 
existente în dotarea armatei române, după care a trecut la modificarea avioanelor de 
bombardament, iar începând din anul 1926 a început proiectarea şi fabricarea unor 
avioane de concepţie proprie. Astfel, în anul 1927 este fabricat avionul Proto-SET, 
iar în anul 1928 avionul SET-3, trecându-se ulterior la producţia în serie a ultimului 
model. În anul 1931 întreprinderea SET îşi schimbă denumirea în Fabrica de 
Avioane S.E.T. inginer Grigore Zamfirescu şi îşi dezvoltă fabricaţia prin proiectarea 
şi realizarea unor noi modele de avioane, în special, pentru industria militară [24]. 
În anul 1946, fabrica a fost reprofilată pentru repararea de material rulant. Începând 

cu anul 1948 se produc aici instrumente medicale, material pentru linii telefonice, 
reductoare pentru tuburile de oxigen etc. În anul 1953 fabrica este retehnologizată 
şi se reprofilează producând aparate de măsură şi de control şi ia numele de 
Întreprinderea de Mecanică Fină. În anul 1991 se divizează în mai multe entități, 
una din ele luând numele de Mecanica Fină şi producând aceeaşi gamă de produse 
până în anul 2009, când se desfiinţează. 

În anul 1923 austriacul Weiss înfiinţează la Bucureşti firma Meraloglobus 
pentru producerea de ambalaje metalice, cazane, numere stradale, felinare etc. [24] 
După naţionalizare, aici se fabricau şi fermoare, cartuşe de vânătoare, diferite 
produse din oţel inox, iar din anul 1965 începe producţia de jucării. Din 1991 
devine societate pe acţiuni, iar în anul 2007 este închisă. 


Fig. 7.35. Fabrica Ford România SAR din Bucureşti. 


Fabrica Ford din Bucureşti a fost înfiinţată în anul 1935 cu numele Ford 
România SAR, cu scopul de a fabrica elemente de caroserie de automobil şi de a 
repara automobile (Fig. 7.35). Aici s-a construit autovehiculul Ford V8 Ford Sedan 
(vezi [73], Capitolul 6 „Istoria autovehiculelor”). În anul 1948, fabrica a fost 
naționalizată şi închisă. 

În anul 1926 au fost înfiinţate la Bucureşti Atelierele Leonida care, la început, 
ansamblau camioane, fiind prima fabrică de acest gen din România. Ulterior au 
devenit reprezentanța uzinelor General Motors în România, schimbându-și denumirea 
în Leonida S.A.R. [24]. După naționalizarea din anul 1948, atelierele devin uzină, luând 
numele de Leonida CFR, iar ulterior fiind cunoscută ca IRA 17, apoi ca IRA Griviţa, 
profilul de fabricaţie fiind reparaţii auto, confecţii autobuze şi tramvaie, drezine de cale 
ferată şi remorci auto. În anul 1990 devine societate pe acţiuni cu denumirea de 
Compania Industrială Griviţa S.A., iar în anul 1993 se privatizează complet. 

În anul 1921 se înfiinţează Fabrica Fichet [24] unde se construiau seifuri, case 
de bani, mobilă de metal şi alte produse din tablă. Pe structura acesteia se înființează 
în anul 1949 Uzina Semănătoarea. În prima perioadă de existenţă, aici s-au construit 

semănători şi secerători tractate, iar după anul 1955 s-a trecut într-o nouă etapă, aceea 
a fabricării de combine tractate şi semănători de precizie. Începând cu anul 1969 se 
trece la fabricarea combinelor autopropulsate, prima de acest fel fiind combina 
Gloria C12 (vezi Capitolul 8 „Istoria industriei maşinilor agricole”). Aceasta a fost de 
mare succes pentru agricultura românească, contribuind semnificativ la creşterea 
productivităţii atât pentru recoltele de cereale păioase, cât şi a porumbului. Ulterior 
gama de combine se extinde cu modele tot mai performante (Gloria C70, C80, C14) 
şi pentru diferite tipuri de produse (porumb, sfeclă de zahăr, fasole etc.), instalații de 
irigare etc. (vezi Capitolul 8 „Istoria industriei maşinilor agricole”). După anul 1989, 
uzina îşi extinde gama de fabricaţie de combine, preluând diferite licenţe (spre 
exemplu, LAVERDA) şi dezvoltând modelele de mare capacitate Dropia şi Gloria 
(vezi Capitolul 8 „Istoria industriei maşinilor agricole”). 

În anul 1936 se înființează la Bucureşti Întreprinderea 
Optica Română — LOR, prima întreprindere românească 
pentru fabricarea de aparatură optică. În timpul războiului 
(1941), întreprinderea începe să producă echipament 
militar (binocluri, lunete, telemetre etc). După naționalizare, 
începând cu anul 1949, aici se produc primele lentile de 
ochelari, primul microscop didactic (1951) şi primul aparat 

Fig. 7.36. Primul aparatde fotografic românesc (1954), numit Oprior (redenumit, 
fotografiat românesc Optior. după anul 1965, Orizont amator — Fig. 7.36). Ulterior, 
producția se extinde în domeniul fabricării de aparatură 
medicală pentru oftalmologie (1959), aparatură pentru cabinete dentare (1961), 
microscoape binoculare (1960) şi de cercetare (1962), aparatură de proiecție 
cinematografică, iar din anul 1967 începe să producă obiective foto. În anii 1980 
sunt abordate noi domenii precum: optoelectronica, aparatură laser, aparatură 
pentru metrologie, termoviziune etc. După anul 1990, întreprinderea s-a privatizat, 
menținându-și profilul de fabricație. 

În anul 1920 se înființează la Câmpia Turzii (Ghiriş) o societate anonimă 
numită Industria Sârmei, pentru fabricarea sârmei trefilate şi a cuielor. După 
naționalizarea din anul 1948 ia numele de Combinatul Industria Sârmei Câmpia 
Turzii. În anul 1991 devine societate pe acţiuni, iar în anul 2013 a fost preluată de firma 
rusească Mechel. Aceasta l-a vândut în anul 2013 firmei Invest Nikarom, iar 
combinatul a revenit la numele vechi de Industria Sârmei Câmpia Turzii. 

În anul 1921 s-a înființat la Braşov societatea Romloc, care se ocupa cu repararea 
locomotivelor şi vagoanelor. În 1935, societatea Astra Vagoane Arad îşi extinde 
activitatea la Braşov, pe terenul Romloc. În anul 1938 societatea îşi orientează 
profilul pe fabricarea de armament. După anul 1948, fabrica a fost redenumită 
Steagul Roşu. În 1953, fabrica producea primul camion românesc — SR-101 „Steagul 
Roşu”, în anul 1958 se construieşte autocamionul SR-131 „Carpaţi”, iar la 
începutul anilor 1960, SR-114 „Bucegi”. În 1978 fabrica atinge producţia record de 

30.000 de camioane şi ajunge la 26.000 de angajaţi. După 1989, este constituită 
firma Roman S.A., în prezent lichidată. 

În anul 1922 se înfiinţează la Braşov Fabrica de mașini şi turnătorie Dumitru 
Voinea pentru repararea materialului rulant. Ulterior, fabrica îşi extinde producția 
pentru prelucrări mecanice ale unor organe de asamblare (cuie, şuruburi, piulițe). 
Din aceasta se vor dezvolta după anul 1948, prin naţionalizare, Uzinele Breiner 
Bela. În anul 1963 îşi schimbă denumirea în Fabrica de Şuruburi Braşov, iar în 
anul 1979, în Întreprinderea Mecanică Braşov. În anul 1991 devine societate 
comercială cu numele SC Organe de Asamblare SA Braşov. În anul 1936, Fabrica 
de maşini şi turnătorie D. Voinea îşi schimbă denumirea în Întreprinderea metalurgică 
D. Voinea S.A.R. Brașov şi începe să producă tehnică militară (aruncătoare de 
grenade de tip Brandt), devenind unul din principalii producători de arme ai României. 
Acest lucru a condus la înființarea şi dezvoltarea unor ateliere de turnătorie, presare 
la cald, fierărie şi strungărie. După naţionalizarea din anul 1948, aici s-a produs, 
până în anul 1952, mobilă de bucătărie, iar apoi ia numele de Uzina nr. 2 Brașov şi 
a produs organe de ansamblare. După anul 1965 îşi schimbă din nou profilul, 
producând carburatoare, filtre de ulei şi motorină, pompe pentru ulei, combustibili 
şi apă, devenind astfel, principalul furnizor de produse pentru industria de 
autovehicule şi tractoare din România. În anul 1991 se privatizează şi îşi schimbă 
numele în Carfil, iar din anul 1998 devine societate pe acţiuni cu denumirea de 
Carfil SA Braşov, şi îşi continuă activitatea în domeniul militar, producând aruncătoare 
de grenade (AG) şi de bombe, precum şi muniţie pentru acestea. 

În anul 1923 se înființează la Braşov o companie româno-austriacă, Farola, 
pentru fabricarea sârmei, tablelor şi a cablurilor din cupru pentru motoarele 
utilajelor căilor ferate. În 1935 s-a înființat fabrica Metrom, unde, începând cu anul 
1938, se produc table, benzi, fâşii, bare, panouri profilate şi tuburi din cupru şi aliaj 
de cupru. După cel de-al Doilea Război Mondial, în 1946, s-a dezvoltat producția 
de tuburi, ţevi din cupru şi aliaj de cupru, iar după naţionalizarea din anul 1948 cele 
două companii, Farola şi Metrom, s-au unit şi au format Uzina Metrom producând 
obiecte din fontă pentru produse casnice (sobe, aragaze) şi produse industriale de 
larg consum. În anul 1960 uzina Metrom începe producţia de motoare pentru 
motociclete. După anul 1990 se specializează în produția de table din materiale 
neferoase (cupru, alamă) şi de produse militare (cartuşe). Uzina s-a privatizat în 
anul 1998 continuându-și profilul de fabricaţie. 

Producţia de avioane a început la Braşov, sub licența Morane-Saulnier, în 
anul 1927. Inginerul Elie Carafoli va proiecta împreună cu Lucien Virmoux, 
inginer francez consilier tehnic la IAR, primul avion de vânătoare românesc, 
denumit IAR C.V.-11. Construcţia şi testarea aceastuia s-a realizat în anul 1930. 
Acesta era un monoplan, cu aripă joasă, fiind considerat printre cele mai 
performante avioane din această categorie pe plan mondial. Concepţia şi fabricarea 
de noi avioane a continuat de-a lungul anilor cu modelele IAR-16, IAR-39, IAR-80 
şi IAR-81, precum şi cu avionul de cercetare IAR-47 (vezi [73], Capitolul 7 „Istoria 

aviaţiei, a tehnicii rachetelor şi a științelor aerospaţiale”). Din 1928, la LA.R. 
a început producția de motoare de avion. Primul motor concepţie românească 
fabricat în serie a fost IAR-K-9, cu performanţe similare modelelor străine, fabricat 
în anul 1937. Au mai fost realizate în uzina IAR motoarele IAR-K-7, IAR-K14, 
precum şi IAR-1000A. Aici au fost produse, până în anul 1945, 11 tipuri diferite 
de motoare de aviaţie, 8 tipuri de avioane sub licenţă şi 17 tipuri de avioane 
originale. O imagine de ansamblu a fabricii IAR din Braşov din anul 1932 este 
prezentată în Figura 7.37. 

Fig. 7.37. Imagine aeriană a fabricii IAR din Braşov (1932). 


Pentru fabricarea tablourilor de bord a avioanelor este înființată în anul 
1936 în Săcele, lângă Braşov, o fabrică, numită PREROM. După 1948 fabrica a 
fost naționalizată şi redenumită Electroprecizia, începând fabricarea de echipament 
electric şi de bord pentru tractoare şi camioane. În anul 1998 este privatizată, iar în 
anul 2009 este divizată în mai multe module. 

În anul 1919, inginerul ceh Tersek înființează în localitatea Halchiu, lângă 
Braşov, o fabrică de burghie pe care, prin asociere cu Otto Rhein, o extinde şi o 
transformă în întreprinderea Titan, cu sediul în Râşnov. În anul 1939, fabrica este 
cumpărată de inginerul Topaslau, care îi schimbă numele în Getop şi îi extinde 
profilul cu freze, alezoare şi scule speciale. Fabrica este naționalizată în anul 1948 
şi îşi schimbă numele în Fabrica de Scule Râşnov (FSR), devenind „sculerul-şef” 
al industriei constructoare de maşini. În anul 1988 fabrica este privatizată, iar în 
anul 2007 este cumpărată de firma Sprinter 2000 din Braşov, începând să fabrice, 
pe lângă scule şi ştanţe, şi matrițe pentru metal şi mase plastice. 

Prima fabrică de după Primul Război Mondial, la Sibiu, a fost înfiinţată cu 
capital italian, în anul 1919, cu numele Fabrica de maşini agricole „Ferroagricola ” 
S.A. Sibiu. Aceasta fabrica motoare pe benzină, batoze, maşini pentru morărit etc. [23]. 

În anul 1920 a luat ființă Fabrica de maşini şi turnătorie de fier Benker & 
Jickeli [23]. În perioada interbelică se produc aici maşini şi piese de schimb pentru 
industria textilă. După naţionalizarea din anul 1948, fabrica îşi schimbă numele, în 
Metalurgica Sibiu, extinzându-şi profilul de fabricaţie, inițial cu utilaje şi piese de 
schimb pentru industriile alimentară, a pielăriei şi a lemnului. Începând cu anul 1961, 
profilul fabricii se orientează pe producerea de maşini-unelte de prelucrare prin 
presare (prese mecanice cu forța de presare de până la 63 tf, maşini de debitat) şi de 
fierăstraie mecanice. În anul 1965, fabrica îşi schimbă numele în Întreprinderea 
Mecanica Sibiu, şi, până în anul 1990, îşi diversifică profilul şi se extinde continuu. 
Încep să fie fabricate o gamă largă de prese hidraulice pentru ambutisare, prese de 
îndoit tablă, maşini de extrudat mase plastice, prese de decupare fină etc. De 
asemenea se extinde fabricaţia unor noi game de prese mecanice (Fig. 7.38). În 
această perioadă este principalul producător din România de maşini de prelucrare 
prin presare. După 1990 fabrica se privatizează, fiind preluată de Fondul Proprietății 
de Stat şi Fondul Proprietății Private, schimbându-și denumirea în SIMEROM. În 
anul 1997 fabrica este cumpărată de firma ULPIMEX din Galaţi şi este falimentată, 
iar în anul 2008 clădirile fabricii sunt demolate. Producţia de prese, maşini de tăiat 
(ghilotine) şi îndoit (abkant) a fost preluată de firma MIRFO din Târgu-Jiu. 


Fig. 7.38. Imagine a liniei de asamblare a preselor mecanice la Fabrica Mecanica din Sibiu (1980). 


În anul 1922 se înființează la Sibiu societatea Gratioza, cu capital austriac 
care, în anul 1925, se transformă în societate pe acţiuni cu denumirea de Gratioza 
Mill Pantle S.A. [23]. Societatea producea atât plicuri şi hârtie, cât şi piese şi utilaje 
pentru fabricile de hârtie. Începând cu anul 1931 îşi extinde producţia spre 
domeniul prelucrărilor metalice fabricând piese pentru industria textilă şi pentru 


195 


birotică (penite, stilouri etc.). După naționalizarea din anul 1948 societatea Gratioza, 
prin comasarea cu firma Deropa (iar din 1950 şi cu firmaele Artalith, Orlalit şi 
Celuloidul din Reşiţa), îşi schimbă numele în Întreprinderea Industrială de Stat 
„Flamura Roşie”, devenind cel mai mare producător de articole de birotică şi 
articole şcolare din ţară. Este prima întreprindere din fară care a început să 
producă articole din mase plastice. După anul 1960 începe să producă, mai întâi 
pentru autoutilare, apoi şi pentru comercializare, maşini de prelucrat mase plastice 
şi îşi extinde producţia de echipamente pentru industria textilă. În anul 1990, 
întreprinderea se privatizează şi îşi schimbă numele în Faro, iar din anul 1996 
începe să producă sisteme mecanice pentru camere foto sub licenţa firmei Fuji 
Magnetics. În anul 1999, pe structura Flaro se înființează o companie mixtă, 
Phoenix Mecano Mould, care produce matrițe de injecție mase plastice, iar în anul 
2005 întreprinderea Flaro este achiziționată de societatea RTC şi se repoziționează 
în domeniul producției de subansambluri pentru industria auto, continuând însă şi 
producţia tradiţională de birotică. 

În anul 1922 firma austriacă Redtenbacker (cu o tradiţie în Europa începând 
cu anul 1651) înfiinţează la Ocna Sibiului prima fabrică de tacâmuri din oțel din 
România, numită Prima fabrică de cuțite şi oțel Simon Redtenbacker. Fabrica a 
fost naționalizată în anul 1948 şi privatizată după 1990, luând numele de /COS. 
Fabrica produce şi în prezent tacâmuri şi veselă din oţel-inox şi aluminiu. 

Prima fabrică în domeniul construcțiilor de maşini s-a înfiinţat la Mediaş în 
anul 1918 şi s-a numit Fabrica de şuruburi şi nituri H. Rosenauer (profilul de 
fabricaţie este definit în numele ei). În 1948 fabrica a fost naţionalizată, luând 
denumirea Drum nou, iar în 1964 Fabrica de Şuruburi Mediaş. În anul 1979 
numele i se schimbă în Întreprinderea Mecanica Mediaş, iar din 1991 devine societate 
comercială cu numele SC Felam SA Mediaş. 

În anul 1921, se înfiinţează Uzinele de modelat şi emailat Westen — prima 
fabrică românească producătoare de vase emailate pentru uz casnic şi alte produse 
realizate din tablă. Aceasta a fost naționalizată în anul 1948 şi a luat numele de 
Emailul Roşu, păstrându-şi profilul de fabricație şi devenind cel mai mare 
producător din România de vase de bucătărie realizate prin ambutisare. După anul 
1990 se privatizează şi devine societate pe acțiuni, luând numele de Emailul SA 
Mediaş, funcţionând şi în prezent. 

Tot la Mediaş, frații Schembra fondează, în anul 1936, fabrica Ideal, producătoare 
de biciclete, trotinete, cărucioare pentru copii şi jucării. După naționalizarea din 
1948 fabrica îşi păstrează profilul de fabricaţie, fiind producătorul bicicletelor /dea/. 
După anul 1990 se privatizează, iar ulterior a fost închisă. 

În timpul celui de-al Doilea Război Mondial (în anul 1941) se înfiinţează la 
Mediaş Atelierele de Stat pentru Aeronautică Mediaş, având drept scop repararea şi 
întreţinerea avioanelor. După naţionalizare îşi schimbă profilul de fabricație 
devenind întreprindere de reparaţii auto, schimbând succesiv şi numele în Atelierele 

Centrale de Reparaţii Auto și Tractoare (1957), respectiv Automecanica (1962). 
Din acest an începe să fabrice caroserii speciale pentru industria de autocamioane, 
cisterne pentru transportul lichidelor, autovehicule pentru salubrizarea urbană şi 
autospeciale pentru construcții (betoniere) etc. Întreprinderea se privatizează în anul 
1999, păstrându-şi denumirea şi profilul de fabricaţie. 

După Marea Unire încep să apară şi în Oradea noi întreprinderi. Astfel, în 
anul 1920, se înființează Turnătoria Fraţii Ivan, unde erau efectuate lucrări de 
turnătorie şi prelucrări mecanice. În anul 1922, fraţii Grünwald au fondat Fabrica 
de articole de metal şi tinichea Griinwald şi Asociaţii [17]. La începutul anilor 
1940 se înfiinţează Fabrica de prelucrare a maselor plastice EMRO — una din 
primele fabrici româneşti în acest domeniu [17]. Aceasta producea piepteni, port- 
țigarete, mânere pentru mobilă etc. La momentul respectiv, era singura fabrică din 
România, care producea rame pentru ochelari. 

În anul 1920 se înfiinţează întreprinderea Macazul Ploieşti, ca secţie a 
Întreprinderii de Utilaj Chimic Ploieşti [38]. Anul următor, fabrica a fost preluată 
de Uzinele Witkowitz din Cehoslovacia, care o va transforma în fabrică de producție şi 
reparaţie pentru vagoane marfă şi călători şi pentru vagoane cisternă. Din anul 1954 
începe să producă utilaje agricole, remorci etc., iar din anul 1958, subansambluri 
pentru instalaţii de foraj, site vibratoare, turle de producţie etc. Întreprinderea îşi 
schimbă numele în anul 1979 în Uzina „24 Ianuarie” Ploieşti şi se reprofilează din 
nou pe execuția de utilaj tehnologic pentru industria metalurgică şi utilaj pentru 
vopsitorii. Începând cu anul 1979, uzina se comasează cu Întreprinderea de Utilaj 
Chimic Ploieşti. În anul 1997 devine parte a grupului UZINSIDER SA. 

Prin investiţii străine se înființează la Ploieşti două întreprinderi: Stockmense SAR 
(1929), pentru fabricarea de tuburi de oţel pentru industria petrolieră, şi Exploatarea 
petrolieră Ralph Fair SAR, pentru producerea de furnituri tehnice petroliere [38]. 

În urma unirii Transilvaniei cu România şi a noii conjucturi politice, juridice 
şi economice se produce o restructurare a industriei româneşti din întreaga 
Transilvanie. Acest lucru se întâmplă şi la Cluj, unde apar multe firme noi, multe 
dintre ele societăţi pe acţiuni (SA), în special în domeniul industriei metalurgice şi 
a construcţiilor de maşini. Într-o statistică din anul 1930 [39] (vezi şi [11]) 
prezentată în Tabelul 7.2 se observă că, atât din punct de vedere al capitalului 
social, cât şi din acela al numărului de unități industriale, domeniul metalurgiei şi 
al electricității sunt în faţa altor domenii, precum industria alimentară sau industria 
textilă, industrii cu o bogată tradiție în Cluj, care se aflau pe primele poziţii în acest 
clasament, înainte de Primul Război Mondial. 

În anul 1924 se fondează întreprinderea Orion pentru fabricarea articolelor de 
menaj [12]. După naţionalizare, prin comasarea cu Uzinele de fier, se înfiinţează 
întreprinderea Menajul care, ulterior, îşi schimbă numele în Metalul Roşu. Aceasta 

devine un producător de utilaje şi echipamente pentru industria alimentară şi pentru 
industria textilă. În anul 1990 se privatizează şi îşi schimba numele în Fimaro 
precum şi profilul, orientându-se înspre fabricarea de echipamente pentru industria 
auto, industria lemnului, industria metalurgică etc. 

În anul 1930 exista o fabrică de caroserii de automobile SEDAN SA, având un 
număr de peste 200 de muncitori, precum şi Fabrica de cântare Archimedes (care a 
falimentat în perioada recesiunii economice din 1929-1933) [11]. 


Tabelul 7.2 
Structura pe diferite domenii a industriei din Cluj în anul 1930 [39] 


3 ză E Tog 
TTo B 2u TS v a E 
35 | E| 52| aă |Ssâ| gf 
S pa | | 84| 37 |828| B| 3 
S 35| w| st | EE |Z$a| 58 £ 
z -a 8 as |87| JE F 
Sa 8 | Sa Apa n 
© kz} dă = Z E 
S S Ee 
Capital 
social (lei) 109,9 
Capital | 149: | 57 35,6 9,6 17,4 16,9 100,0 
investit (lei) 
Forța 
motrice 19,3 7,7 19,2 10,7 10,6 32,5 100,0 
(CP) 
Numărul de | 239 8,1 33,4 9,2 17,1 10,1 100,0 
angajați 
Numărul 
de unități 27,6 11,2 12,9 4,3 25,9 18,1 100,0 
industriale 


În anul 1929 se înființează firma RAVAG Industria metalurgică SA, iar în 
anul 1935 întreprinderea FERMATA [11], care în urma naționalizării din anul 1948 
fuzionează cu firma Parcomet şi formează noua întreprindere Armătura. Profilul de 
producţie al noii întreprinderi a fost fabricarea de armături sanitare din materiale 
neferoase. Aceasta a funcționat până în anul 1991 când a devenit societate pe 
acțiuni, iar în anul 2004 a fost cumpărată de firma Herz Armaturen din Austria. 

La Timişoara funcționau în perioada dintre cele două războaie mondiale peste 
10 de ateliere şi fabrici în profilul construcției de maşini. Cele mai semnificative 
sunt: Fabrica de articole de tablă Mecher (produse din tablă), Fabrica de balanțe 
Herman (cântare, bascule, poduri-basculă), Atelierul Marki (reparaţii industriale), 
Fabrica de maşini şi turnătoria Fraţii Friedrich, Uzinele Dura S.A., Fabrica de 

case de bani lakabffi, Fabrica de 
lanțuri Timişoara S.A. etc. [21]. 
În Figura 7.39 este prezentată 
imaginea unui strung folosit în 
atelierele mecanice din Timişoara 
în perioada interbelică şi care, în 
momentul de față, este cel mai 
vechi strung funcțional din ţară 
(fabricat în anul 1890). În anul 
1933, pe baza unei lungi tradiţii 
din secolul XIX a familiei de 
bijutieri Ostern, se înființează firma 
Ost-Metal SAR, ca societate pe 
acţiuni. Aceasta producea insigne 
şi accesorii metalice pentru încălțăminte. După naţionalizarea din anul 1948 se 
comasează cu Fabrica Ambalajul Metalic Timişoara (fosta Fabrică de Articole din 
Tinichea Fraţii Mecher), iar secția de accesorii metalice a fost inclusă ca o secţie 
de accesorii în fabrica Guban. 

În anul 1924, Julia Sidon înfiinţează la Lugoj o fabrică de jucării, care, după 
naționalizarea din anul 1948 îşi schimbă numele în Tramepa şi începe să producă şi 
jucării din metal. Ulterior a purtat diferite nume: 6 Martie, Ambalajul metalic etc. 
Aici s-a produs în anii 1980, primul trenuleț electric ca jucărie pentru copii. În 
anul 1991 s-a privatizat şi a luat numele de Julia, producând ambalaje metalice. 

În anul 1921 se înființează la Brăila Societatea Franco-Română de material 
de drum de fier S.A. Scopul iniţial al societăţii era repararea de locomotive, 
operațiuni de metalurgie şi construcții mecanice, iar mai târziu a trecut la fabricarea 
de locomotive, corpuri de nave, prese de ulei etc. În anul 1940 fuzionează cu 
societatea Phoebus din Oradea. În anul 1948 societatea este naţionalizată sub 
denumirea de Întreprinderea de utilaj greu „Progresul ” Brăila, incluzând în profilul 
de fabricație maşini pentru construcţii. Astfel, în anul 1952 fabrică primul excavator 
românesc cu cabluri, iar în anul 1953, primul rulou compresor. Ulterior producția 
se diversifică, aici, fiind produse excavatoare, rulouri compactor-vibrator, 
concasoare, plăci vibratoare, buldozere etc. Astfel, în anul 1972 este produs primul 
excavator hidraulic (sub licenţă Liebherr), în anul 1980, primul excavator cu braţ 
telescopic, în anul 1987, excavatorul electric (Fig. 7.40), excavatoare pe şenile etc. 
Experienţa dobândită face ca în anul 1974 să se fabrice aici cel mai mare reductor 
de viteză fabricat în România, cu o masă de 80 tone şi o înălţime de 6 m, destinat 
Combinatului Siderurgic de la Galaţi. După anul 1990, întreprinderea îşi schimbă 
numele în PROMEX, iar din anul 2002 este parte a Grupului Uzinsider Bucureşti, 
continuându-și activitatea în acelaşi domeniu de fabricaţie. 


Fig. 7.39. Imaginea celui mai vechi strung funcţional 
din România, aflat la Timişoara. 

În aceeaşi perioadă de după Primul 
Război Mondial (anul 1923) se înființează 
la Brăila întreprinderea David Goldenberg 
şi Fii pentru producerea de sârmă trasă, 
cuie şi articole metalurgice. După anul 
1927 producția se diversifică prin fabricarea 
de lanţuri, şuruburi şi nituri. Ulterior (1931) 
se construieşte un laminor pentru sârmă şi 
oţel beton. Întreprinderea este cumpărată de 
Max Ausschnitt în anul 1933 şi inclusă în 

Fig. 7:40. Primul excavator consorțiul Titan-Nădrag-Călan. În anul 1938 
E R este redenumită Întreprinderea Metalurgică 
Dunăreană (I.M.D.). În anul 1930, la Brăila, 
societatea Industria Sârmei din Câmpia Turzii construieşte primul laminor de 
sârmă. În anul 1948, ambele întreprinderi vor fi naţionalizate şi vor funcţiona 
independent până în 1959, când se unesc sub numele de Uzina Laminorul Brăila. 
Uzina se extinde continuu punându-se în funcţiune laminoare pentru diferite 
dimensiuni şi forme de profiluri, asigurând industriei constructoare de maşini 
întreaga gamă necesară. În anul 1991 se transformă în societate pe acțiuni cu 
denumirea Laminorul S.A., continuându-și producţia şi în prezent. 

La Buzău se înfiinţează în anul 1925 Atelierul de întreţinere a căii ferate, 
care, după naţionalizarea din anul 1948, devine Întreprinderea de echipamente 
pentru căi ferate, iar din 1961, Uzina Mecanică Buzău. Aceasta îşi schimbă 
profilul în fabricaţia de echipamente pentru industriile chimică, petrochimică, 
alimentară, metalurgică, precum şi numele în Întreprinderea Mecanică de Utilaj 
Tehnologic. După anul 1990 se privatizează şi ia numele de BETA, păstrându-şi 
profilul de fabricaţie. 

În anul 1937 se înfiinţează la Plopeni (judeţul Prahova), Uzinele Mărgineanca, 
pentru fabricarea de muniţie. După naţionalizare îşi extinde profilul de fabricaţie 
pentru industria civilă: rulmenţi, piese pentru industria petrolieră, pompe, motoare 
şi cilindri hidraulici pentru industria de autovehicule şi de maşini-unelte etc.). 
Uzina Mecanica Plopeni a fost unul din cei mai importanți producători de 
armament ai României, ajungând, înainte de anul 1990, la peste 19.000 de angajaţi. 
În anul 1991 devine societate pe acţiuni cu numele Uzina Mecanică Plopeni S.A., 
reducându-şi semnificativ producţia. Produce muniţie de la calibrul 23 mm până la 
152 mm pentru tunuri terestre, antiaeriene, navale sau de la bordul avioanelor. În 
anul 2003 s-a desprins din aceasta societatea Hidraulica U.M. Plopeni SA, care 
produce echipamente hidraulice. 

În anul 1939 se înfiinţează la Sadu, în județul Gorj, prin transferarea unei 
părți a Arsenalului Armatei din Bucureşti, o fabrică de muniţie. După 1948 devine 
întreprindere de stat şi-şi schimbă numele în Întreprinderea Mecanică Sadu şi 
profilul de fabricaţie. Începe să producă echipamente pentru industria minieră, iar 

din anul 1959 este transferată aici (de la Întreprinderea de Maşini Electrice 
București (IMEB), unde în anul 1957 a fost fabricat primul frigider românesc) 
producţia de frigidere. În anul 1963 începe fabricarea frigiderelor cu absorbţie tip 
Fram (Fig. 7.41), iar din 1981 a frigiderelor cu compresor, care, mai târziu, vor fi 
fabricate la Găeşti. În anul 1997 fabrica intră în Compania „Arsenalul Armatei”, care 
în anul 2001 devine Regia RomArm, orientându-şi fabricaţia numai pe muniţie. 

La Mârşa, judeţul Sibiu, a fost înfiinţată în anul 
1939 o Fabrică de armament pentru producţia de 
grenade şi focoase, care după anul 1961 se reprofilează 
producând autobasculante, remorci auto etc. După anii 
1980, aici s-au produs autobasculante de mare tonaj 
(de la 30 până la 120 tone), o premieră pentru industria 
României. Totodată, producția uzinei a fost extinsă şi 
spre zona militară (vehicule blindate şi tancuri). După 
1989 uzina s-a dezmembrat în două componente, | 
Uzina Mecanică Mârşa Şi Mecanica Mârşa SA, prima a. 
continuând fabricaţia de vehicule militare, iar a doua, în România (1963). 
pe aceea de autovehicule şi remorci. Ambele întreprinderi 
s-au privatizat după anul 2000. 

La Olteniţa se înfiinţează în anul 1940 un Şantier naval specializat în construcţia 
de remorchere fluviale, motonave, cargouri, spărgătoare de gheață etc. După 1990 ia 
numele de Navol Oltenița, privatizându-se în anul 1999 şi închizându-se în anul 2006. 

În perioada interbelică existau numeroase ateliere mecanice sau fabrici cu 
profil de construcții de maşini de dimensiuni şi importanță mai reduse. Astfel, 
la Constanţa funcționau: Societatea Energia care producea piese pentru maşini, 
Atelierele mecanice Wolff care fabricau rezervoare din tablă, Fabrica Aquila 
Franco-Română şi Astra Română pentru realizarea de ambalaje metalice (bidoane, 
lăzi pentru exportul produselor petrolifere) [28]. 

În anul 1943 Boris Lazarenko, fizician moldovean de la Chişinău, aplică 
pentru prima dată pe plan mondial efectul electroeroziunii la prelucrarea metalelor. 
Mai târziu (în 1952) este realizată şi comercializată de către firma ONA din Spania 
prima maşină de prelucrare prin electroeroziune. 

În anul 1938 existau în România 366 de întreprinderi constructoare de 
maşini, cu o putere instalată de 152.100 CP, reprezentând 10,2% din valoarea 
producţiei globale industriale (după industria alimentară şi cea a combustibililor) 
[35—36, 40-42]. 

O listă a celor mai importante centre constructoare de vehicule (locomotive, 
vagoane, avioane, automobile, vapoare), ordonată după valoarea producţiei (mai 
sunt prezentate aici capitalul investit, puterea instalată, precum şi numărul de 
angajaţi), este prezentată în Tabelul 7.3 [35]. 

Tabelul 7.3 


Principalele centre constructoare de vehicule din România în anul 1940 [35] 


Denumirea centrelor Capitalul investit Puterea Numărul Valoarea producţiei 
(mil. lei) instalată angajaţilor (mil. lei) % 
(CP) 
Bucureşti 1.176 20.713 2.020 737 43,2 
Braşov 391 2.150 2.145 231 19,4 
Reşiţa 31 1.980 495 183 10,7 
Brăila 179 1.120 788 146 8,5 
Timişoara 286 2.400 1.378 99 5,8 
Turnu Severin 22 1.174 1.168 80 4,6 
Total 2.085 29.537 7.994 1.576 — 
% din total ind. vehicule 96,5 86,0 90,2 92,4 = 
Total ind. vehicule 2.160 34.335 8.861 1.704 — 


Din analiza tabelului se observă că 6 oraşe ale țării concentrau 90,2% din 
numărul de angajaţi în industria constructoare de vehicule, care furniza 92,4% 
din valoarea producţiei din acest domeniu. Bucureştiul concentra peste un sfert din 
numărul angajaţilor care lucrau în acest domeniu şi producea aproape jumătate din 
valoarea producției din ţară. 

În ceea ce priveşte oraşele în care existau fabrici de produse metalice (altele 
decât vehicule), acestea sunt prezentate în Tabelul 7.4. 


Tabelul 7.4 
Principalele oraşe cu fabrici de produse metalice din România în anul 1940 [35] 

Denumirea centrelor | Capitalul investit Puterea Numărul angajaților | Valoarea producţiei 

(mil. lei) instalată (CP) (mil. lei) % 
Bucureşti 847 7.295 5.051 754 15,7 
Câmpia Turzii 462 9,6 
Reşiţa 151 5.803 1.734 350 7,3 
Ploieşti 184 2.198 1.566 248 5, 
Timişoara 62 1.123 1.320 228 4,7 
Brăila 52 1.916 863 187 3,9 
Mediaş 149 934 980 142 2,9 
Braşov 230 3.621 1.406 131 2] 
Câmpina 162 1.890 722 111 2,3 
Cernăuți 41 944 613 109 2,2 
Arad 53 680 796 93 1,9 
Sinaia 46 3.072 547 88 1,8 
Sibiu 95 902 623 87 1,8 
Galați 114 1.015 379 85 1,7 
Petroşani 73 1.300 482 60 1,2 
Constanța 182 1.518 678 59 1,2 
Toplet 59 855 1.371 53 1,1 
Oradea 64 623 491 52 1,0 

Total 2.564 35.689 19.622 3.299 — 
% din total ind. met. 66,4 78,5 95,6 58,9 = 
Total ind. met. 3.860 45.450 20.522 4.782 — 

Din analiza tabelului se observă că primele 18 oraşe ale ţării concentrau 95,6% 
din numărul de angajaţi în industria de prelucrare a metalului şi furnizau 58,9% din 
valoarea producţiei din acest domeniu. De asemenea, numai 6 oraşe din țară aveau 
peste 1.000 de angajaţi în întreprinderi prelucrătoare de metal. Oraşul Câmpia Turzii 
a fost inclus aici datorită producţiei de cuie. 


7.3. INDUSTRIA CONSTRUCTOARE DE MAŞINI ÎN PERIOADA 1948-1990 


După ocuparea României de către Uniunea Sovietică, în anul 1944, începe 
un proces de etatizare a întreprinderilor existente pe teritoriul țării. Pentru plata 
despăgubirilor de război către URSS (în valoare de 300 milioane de dolari, ceea ce 
reprezenta 55% din venitul naţional al României din 1945) a început un proces de 
transfer a unor linii de fabricaţie (cazul fabricii IAR Braşov, a unor fabrici de tutun, 
întreprinderi siderurgice, tipografii etc.) către această ţară. În anul 1948 are loc 
naționalizarea principalelor întreprinderi din România („întreprinderile individuale, 
societăţile de orice fel şi asociaţiunile particulare industriale”), când au trecut sub 
controlul statului un număr de 20 de întreprinderi siderurgice, de metalurgie neferoasă 
şi de laminate şi 115 de întreprinderi prelucrătoare de metal, şantiere navale, 
întreprinderi producătoare de instrumente de precizie şi de material electrotehnic, 
garaje şi ateliere de reparat auto [43]. 

În perioada 1945-1956 au fost înființate societăți mixte cu capital egal român 
şi sovietic (aşa-numitele Sovromuri) în cele mai rentabile domenii industriale. 
Acestea aveau scopul de a facilita şi controla plata despăgubirilor de război. Se 
consideră că în total au fost plătite către URSS peste 30 de miliarde de dolari, la 
nivelul de astăzi al acestuia. Acest efort a dus la o secătuire a resurselor naturale şi 
financiare (şi aşa puternic afectate din cauza pierderilor de război), precum şi la o 
reducere drastică a industriei care s-a diminuat cu 45% comparativ cu producţia din 
anul 1941 [44]. Soluţia partidului de guvernământ din România (preluată de la 
Partidul Comunist din URSS) pentru dezvoltarea economică a României a fost 
aceea de a introduce o planificare centralizată în etape, aşa-numitele planuri cincinale. 
Primul plan cincinal a avut loc în perioada 1951-1955, acest sistem fiind menținut 
până la căderea comunismului în anul 1989. Până în anul 1951, economia României 
era planificată în baza unor planuri anuale. În baza acestori planuri cincinale s-a 
trecut la o planificare a reconstrucției industriei României sub coordonarea unei 
Comisii de Stat a Planificării. Planurile cincinale prevedeau investiţii foarte mari 
în industrie, acestea fiind orientate cu preponderență spre industria grea şi industria 
chimică. Putem distinge pentru perioada 1945-1990 două perioade de industrializare: 
prima, până în anul 1965, şi a doua, după anul 1965. Prima perioadă este caracterizată 
de refacerea industriei româneşti, fiind subordonată (mai ales în perioada 1950-1960) 
intereselor economice şi politice ale URSS. A doua perioadă, de după anul 1965, 

a fost caracterizată de principiile dezvoltării multilaterale (dar cu prioritate a industriilor 
siderurgice, chimice, petrochimice şi a construcțiilor de maşini) şi repartizării uniforme 
în plan geografic. Acest lucru a făcut ca în anul 1989 ponderea industriei în PIB să 
fie de 46,2%. Procesul intens de industrializare a condus la creşterea semnificativă 
a numărului întreprinderilor industriale, de la aproximativ 1.000 de unităţi în anul 
1945 la 1.568 unităţi în anul 1965 şi la 2.102 unităţi în anul 1989. Totodată, în această 
perioadă a crescut producţia industrială totală a României de 44 ori. 

În continuare vom trata istoria industriei construcţiilor de maşini corespunzător 
celor două etape istorice, diferite, în principal, prin priorităţile investiţiilor şi prin 
criteriile utilizate pentru alocarea acestor investiții. 


7.3.1. INDUSTRIA CONSTRUCTOARE DE MAŞINI ÎN PERIOADA 1945-1965 


Această perioadă este caracterizată, pe de-o parte, de retehnologizarea între- 
prinderilor înfiinţate înainte de al Doilea Război Mondial şi, pe de altă parte, de 
construcția unor noi întreprinderi constructoare de maşini în domeniile în care se 
simţea o acută lipsă de maşini sau echipamente (industria chimică, industria de maşini 
grele, industria siderurgică, industria de autovehicule, industria alimentară etc.). 
Principalele întreprinderi din domeniul construcţiilor de maşini înfiinţate în perioada 
1948-1965 sunt prezentate, în ordinea cronologică a înființării lor, în continuare. 


Fig. 7.42. Imaginea clădirii administrative a Uzinei Tractorul din Braşov cu tractoarele U 445. 

În anul 1946 are loc conversia producției fabricii IAR din Braşov în fabricaţia 
de tractoare. În acelaşi an este realizat primul tractor românesc, IAR 22 (vezi 
Capitolul 8 „Istoria industriei maşinilor agricole”). Anul următor, JAR se desființează, 
iar uzina ia numele de Întreprinderea Metalurgică de Stat, iar ulterior (1948) pe 
acela de Uzina Tractorul Braşov (UTB) (Fig. 7.42). În anul 1951 a început 
fabricaţia în serie a tractorului pe şenile KD-35 cu destinaţie generală. Primul 
tractor proiectat în concepţie complet românească a fost fabricat începând cu anul 
1960 (U650). În perioada 1963-1968 are loc asimilarea licenţei Fiat pentru 
motoarele de 45 CP, ulterior (1968-1975) familia de tractoare difersificându-se 
semnificativ. În anul 1990, uzina avea 23.000 de angajaţi şi producea 50.000 de 
tractoare, din care mai mult de jumătate erau exportate (în special în Iran). În anul 
1990, UTB devine societate pe acțiuni şi începe un declin lent, până la dispariția sa 
în anul 2008. Producţia şi activele uzinei Tractorul au fost preluate în anul 2008 
de societatea Tractorul U 650 Braşov care produce tractoarele Universal U-650 
Crystal şi Universal U-825 (vezi Capitolul 8 „Istoria industriei maşinilor agricole”). 

Sinterom din Cluj ia naştere în anul 1948, prin naţionalizarea întreprinderii 
Triumf, înfiinţată în anul 1936 şi având ca profil fabricarea de produse chimice. 
După naţionalizare îşi schimbă profilul, fabricând bujii pentru motoare. Din anul 
1970 începe fabricarea de produse din pulberi metalice, iar în anul 1974 îşi 
schimbă numele din Triumf în Sinterom. În anul 2000 întreprinderea intră în 
componenţa Grupului SCR. 

În Bucureşti a fost înființată Întreprinderea RECAS (Regia Publică Economică 
Comercială a Atelierelor Sanitare). Aceasta s-a format prin restructurarea şi comasarea 
Atelierelor Ministerului Sănătății cu o serie de ateliere de profil înființate în 
perioada interbelică (Afelierele Carol Biinger din Bucureşti, ACTA S.A.R., Atelierul 
pentru construcțiuni de aparate medicale „„Instrumentaria ”), Fabrica Sanitaria 
(a fraţilor Kraft din Sighişoara — producătoare de seringi etc.). În anul 1956, 
RECAS se transformă în Întreprinderea Tehnico-Medicală, denumire sub care 
funcţionează până în anul 1991. Se privatizează şi ia numele Întreprinderea 
Tehnico-Medicală (ITM) AMIRO, fiind principalul producător din România de 
aparatură medicală de sterilizare, mobilier medical şi instrumentar medical. 

Întreprinderea Electroaparataj s-a înființat în anul 1948, ca producător de 
echipament de comutație de joasă tensiune (selectoare). Până în anul 1990 a fost 
leader de piaţă pentru astfel de aparate în România. În anul 1997 s-a privatizat, 
continuându-şi producția în acelaşi domeniu. 

Una din primele întreprinderi înfiinţate după al Doilea Război Mondial a fost 
Întreprinderea Electroputere Craiova, înfiinţată în 1949. Iniţial a produs echipamente 
energetice de mare putere, iar din anul 1960 trece la producţia de locomotive 
Diesel electrice şi ulterior (1966) la cea de locomotive electrice (sub licenţa firmei 
suedeze ASEA şi în colaborare cu Uzinele de Construcţii de Maşini din Reşiţa 
pentru partea mecanică — vezi [73], Capitolul 5 „Istoria transporturilor feroviare”). 
De-a lungul timpului s-au produs şi trenuri automotoare electrice. Una din marile 

realizări ale întreprinderii este conceperea şi fabricarea în 1987 a transformatorului 
de 440 MVA pentru Centrala Nucleară Cernavodă, ce/ mai mare transformator 
fabricat în România. Din 1991, Electroputere s-a constituit în societate pe acţiuni, 
iar în anul 2007 s-a privatizat. 

Întreprinderea Tehnofiig se înfiinţează în anul 1949, fiind dotată cu utilajele 
industriaşilor maghiari din Cluj. A produs maşini şi utilaje tehnologice pentru 
industria alimentară şi instalaţii frigorifice. În anul 2015, întreprinderea se desfiinţează. 

În anul 1949 ia ființă, în Târgu Mureş, Întreprinderea pentru maşini textile 
(IMATEX) care producea războaie de ţesut automate, maşini de bobinat etc., iar în 
anul 1952 se înființează Întreprinderea Metalotehnica, specializată în producerea 
de maşini şi utilaje pentru industria tricotajelor, maşini de cusut industriale etc. În 
anul 2003, întreprinderea IMATEX a fost privatizată, extinzându-şi domeniul 
de fabricaţie pentru diferite sectoare din industria construcțiilor de maşini. 

Fabrica de strunguri Arad se înființează în anul 1949 prin comasarea mai 
multor fabrici şi ateliere. Ulterior va purta diferite nume (Uzinele Iosif Rangheţ, 
Uzina de strunguri, Strungul Arad) şi s-a extins cu secţii de fabricaţie în judeţul 
Arad la Lipova şi Chişineu Criş. În anul 2002 se privatizează şi devine ARIS Arad, 
iar în anul 2009 fabrica se închide. De-a lungul celor 60 de ani de existenţă, aici 
s-au produs peste 100.000 de strunguri. 

În anul 1951 ia ființă Fabrica de ceasuri Victoria din Arad, fiind singura 
fabrică din România cu acest profil. Aici s-au produs până în anul 1990 peste 1 
milion de ceasuri. Pe lângă ceasuri, la fabrica Victoria, s-au produs şi mecanisme şi 
elemente de mecanică fină, pentru industria românească. Din anul 1993 îşi schimbă 
profilul de fabricaţie, aici realizându-se contoare de apă. În anul 1999 se 
privatizează şi fabricaţia se orientează spre componente metalice şi de material 
plastic pentru mobilier. 

Demararea construcției Canalului Dunăre-Marea Neagră de la începutul 
anilor 1950 a făcut necesară înfiinţarea unui atelier de reparare a utilajelor de 
construcţii de pe acest şantier. Acest lucru se realizează în anul 1951, la Medgidia. 
Ulterior, în anul 1958, după renunţarea la construcția canalului (1955), acesta se 
extinde şi începe producţia de remorci şi maşini agricole cu numele Întreprinderea 
Mecanică de Utilaje Medgidia (IMUM). Începând cu anul 1989 întreprinderea se 
privatizează, menținându-și profilul de fabricaţie. 

La Bârlad, judeţul Vaslui, se înființează în anul 1951, prima fabrică de 
rulmenţi de sine stătătoare din România, Fabrica de rulmenţi Bârlad (la Braşov se 
fabricau rulmenţi însă în cadrul unei secţii a Uzinei de autocamioane „Steagul 
Roşu”). Producția de rulmenţi, utilizând tehnologie rusească, începe în anul 1953. 
Fabrica s-a dezvoltat de-a lungul timpului, extinzându-şi producția prin diversificarea 
gamei dimensionale şi constructive (de la 4 tipodimensiuni la peste 13.000) a 
produselor. Prin perfecționarea tehnologiilor, ca urmare a achiziţiei de licenţe (de 
la firma japoneză KOYO şi de la firmele germane Hatebur şi Wagner), ajunge una 
din cele mai importante fabrici de profil din zona de sud-est a Europei, brandul 

URB fiind cunoscut în peste 80 de ţări, începând cu anii 1970. În anul 1975, aici se 
construieşte o fabrică de maşini-unelte speciale pentru prelucrarea elementelor 
componente ale rulmenților. Fabrica se transformă în anul 1991 în societate pe 
acțiuni cu numele Rulmentul SA. În anul 2001 este achiziționată de grupul 
KOMBASSAN din Turcia, păstrându-şi brandul URB şi devenind una din firmele a 
căror privatizare a fost de succes. 

În anul 1952, în Alexandria se construieşte prima fabrică cu profil de 
construcții de maşini, şi anume Întreprinderea de Utilaje pentru Industria Uşoară 
Islaz Alexandria. Iniţial, aceasta a produs doar mobilier industrial, iar din anul 
1977, producţia a fost orientată spre domeniul maşinilor şi utilajelor pentru 
fabricile din industria uşoară. 

În anul 1953, la Bacău se înființează Uzina de Reparaţii Avioane, întreprindere 
cu caracter militar. Ulterior, aceasta îşi schimbă numele în Întreprinderea de 
Reparaţii Avioane (1970), Întreprinderea de Avioane (1978), iar din anul 1991 
devine societate pe acţiuni, cu numele AEROSTAR SA Bacău şi având ca profil de 
fabricație, repararea şi modernizarea avioanelor militare, fabricarea şi repararea 
echipamente hidraulice de aviație. 

În anul 1953 s-au înființat, la Bucureşti, Uzinele Tudor Vladimirescu pentru 
fabricarea de batoze pentru cereale şi remorci auto de tip marfă. În anul 1957, 
aici s-a fabricat primul autobuz TV, prescurtarea de la numele fabricii Tudor 
Vladimirescu (vezi [73], Capitolul 6 „Istoria autovehiculelor”). Ulterior uzina îşi 
schimbă numele în Uzina Autobuzul şi se profilează pe producţia de autobuze, 
troleibuze (1957), microbuze, autocare şi utilitare de marfă. După anul 1990, uzina 
se privatizează şi îşi schimbă numele în Rocar. Datorită competiţiei de pe piața 
internă (Astra Bus Arad) şi externă, producţia scade continuu, ceea ce a dus la lichidarea 
firmei în anul 2004. Producţia uzinei a fost preluată de societatea Grivița SA, care, 
începând cu anul 1997, produce autobuzele Grivbuz şi Astra Bus din Arad. 

La Reghin, în anul 1953, se înfiinţează Întreprinderea de utilaje şi piese de 
schimb (LUPS), având ca profil de fabricaţie, producţia de utilaj forestier. În anul 
1969, aici se fabrică primul tractor cu încărcător frontal (TAF). După anul 1989 
îşi continuă profilul de fabricaţie, iar în anul 1999 se privatizează şi ia numele de 
IRUM SA Reghin. 

Șantierul Militar Mangalia a fost înfiinţat în anul 1956 pentru a produce nave 
militare. A produs până în anul 2006, când a fost cumpărat de firma Daewoo, peste 
300 de nave militare pentru Forţele Navale Române. 

1956 este anul în care iau fiinţă la Ștei (fosta Dr. Petru Groza) Atelierele de 
reparaţii pentru întreținerea activităţii de minerit din zona Băiţa-Nucet. Atelierele 
au fost construite de ruşi, în scopul susținerii exploatării de minereu de uraniu de 
la Băița. Atelierele se extind, îşi diversifică producţia (de la piese turnate până la 
electrocare destinate transportului uzinal) şi se transformă în anul 1960 în Uzina de 
Construcţii şi Reparaţii Utilaj Minier (UCRUM). Ulterior va lua diferite nume (Uzina de 
Utilaj Minier, apoi Uzina Mecanică, Întreprindrea Mecanică Dr. Petru Groza). 

După anul 1989 devine societate pe acţiuni cu numele Hiperion S.A. Ştei (noua 
denumire de după anul 1996 a oraşului Dr. Petru Groza). 

Fabrica de vagoane de marfă Drobeta-Turnu Severin a fost înființată în 
1956, devenind unul din marii producători de material rulant din România. 

În anul 1957 începe la Târgu Mureş la Întreprinderea Electromureş, fabricarea 
maşinilor de calculat manuale. Profilul întreprinderii se lărgeşte, ulterior incluzând 
fabricarea de articole electrocalorice (încălzitoare electrice, plite electrice, fiare de 
călcat etc.), iar din anul 1970, maşini electromecanice de calcul şi case de marcat 
pentru magazine. În anul 1998 s-a privatizat şi şi-a schimbat profilul de fabricaţie. 
Acum produce componente pentru industria de automobile (faruri, portbagaje etc.), 
matrițe etc. 

În anul 1959 din Uzina „Steagul Roşu ” Braşov se desprinde fabrica de rulmenţi 
şi ia ființă o fabrică independentă, Întreprinderea Rulmentul, devenind unul din 
principalii furnizori de rulmenţi pentru industria românească. În anul 2009, după 
câteva încercări de privatizare nereuşite, fabrica a fost închisă. Experienţa personalului 
tehnic al fabricii a fost valorificată de firma germană Schlaeffer care a construit în 
anul 2004 o fabrică la Braşov (numită din anul 2006 Schlaefer România), unde se 
produc rulmenţi de mari dimensiuni, dar şi componente pentru maşini-unelte şi 
pentru autovehicule. 

În Odorheiu Secuiesc se înfiinţează, în anul 1959, Întreprinderea Tehnoutilaj 
specializată în fabricarea de utilaje frigorifice. După anul 1990, întreprinderea a 
fost privatizată şi în anul 2005 a fost închisă. Cu toate acestea, tradiţia fabricării 
utilajelor frigorifice a fost păstrată în acest oraş şi a fost preluată de societatea 
EURATO SA, înfiinţată în anul 1994. Aceasta produce echipamente şi instalaţii 
frigorifice, fiind cel mai mare producător de astfel de echipamente din România. 

La Baia Mare, în anul 1960, se înființează Întreprinderea mecanică de maşini şi 
utilaj minier (IMUM), specializată în fabricarea de echipamente pentru industria minieră 
(flotoare, filtre, concasoare), a materialelor de construcții, metalurgică şi chimică. 

În anul 1960 se înfiinţează, la Galaţi, Întreprinderea de construcţii şi montaje 
siderurgice UCMSG), cu scopul de a asigura construcția Combinatului Siderurgic 
Galaţi, una din cele mai mari investiţii industriale ale României (construcție începută 
în anul 1962). Aceasta a asigurat construcția de furnale, laminoare, instalaţii de turnare 
continuă etc., necesare combinatelor siderurgice. După anul 1990, întreprinderea 
s-a privatizat şi a asigurat servicii pentru combinatul SIDEX din Galaţi, intrând 
într-un declin care a condus la intrarea în insolvenţă în anul 2012. 

La începutul anilor 60 a fost construită, la Bucureşti, Întreprinderea de 
Radiatoare, Echipament Metalic, Obiecte şi Armături Sanitare ((REMOAS) pentru 
producerea armăturilor sanitare şi accesoriilor pentru baie şi bucătărie. În anul 1990 
aceasta îşi schimbă numele în URBIS Armături Sanitare, păstrându-şi profilul de 
fabricaţie, dar reducându-şi semnificativ producția. În anul 2005 a fost cumpărată 
de compania BKP, iar ulterior, de societatea Con-Dem S.A. şi produce acum 
echipamente metalice (structuri, grătare, trepte metalice etc.) pentru industria 
navală, petrolieră, energetică, telecomunicații. 

Dezvoltarea combinatelor pentru industrializarea lemnului şi a hârtiei din 
Suceava a făcut necesară înfiinţarea unei întreprinderi pentru reparaţii şi întreţinerea 
utilajelor mecanice. Astfel, în anul 1963 se înființează Întreprinderea regională 
pentru întreținere Suceava (IRIS). Mai târziu aceasta îşi schimbă numele în 
Întreprinderea mecanică Suceava (IMS), extinzându-se în domeniul construcţiilor 
metalice. În anul 1980, IMS se transformă în Întreprinderea de mașini-unelte 
Suceava (IMUS), având ca principal obiect de activitate, fabricarea de strunguri paralele 
grele, maşini de găurit, fierăstraie cu bandă şi circulare, maşini agregate etc. [45]. 
Ulterior a început să fabrice mașini de prelucrare a siliciului, necesare pentru realizarea 
microprocesoarelor. În anul 1991 s-a transformat în societate pe acţiuni şi a luat 
denumirea de Maşini, echipamente, servicii SA (MES) Suceava. 


Fig. 7.43. Presa de 120 MN şi manipulatorul de piese forjate fabricate la IMGB [46]. 


Întreprinderea de Maşini Grele Bucureşti (IMGB) a fost înfiinţată în anul 
1963, cu scopul de a fabrica piese de dimensiuni mari prin forjare, prelucrări prin 
aşchiere etc., necesare industriei metalurgice, hidro- şi termoenergetice iar, mai 
târziu, a celei nuclearo-energetice [46]. Odată cu demararea programului nuclear al 
României, prin asimilarea unor tehnologii din USA (General Electric) şi Canada 
(tehnologia CANDU) s-a pus problema prelucrării prin presare şi forjare a unor 
piese de dimensiuni foarte mari şi cu masă enormă (de până la 400 tone). Acest 
lucru a constituit o adevărată provocare pentru industria de construcţii de maşini 
din România. IMGB a constituit pilonul principal al prelucrării unor astfel de piese. 
Pe baza experienţei IMGB de realizare a unor prese de forjare de mari dimensiuni, 
cum ar fi presa de 25 de MN (2.500 tone forță) realizată în anul 1973, se începe în 
anul 1978 fabricaţia presei de 120 MN (12.200 de tone forţă), aceasta fiind finalizată 
până la sfârşitul anului. Masa totală a presei a fost de 2.800 tone, iar înălțimea peste 
podea de 18 m. Pentru manevrarea semifabricatelor de 400 de tone pe presa de 
forjare era nevoie de manipulatoare speciale. Un astfel de manipulator a fost 
proiectat şi realizat la IMGB. Acest manipulator împreună cu presa de 120 MN, 

au fost cele mai complexe utilaje realizate în România pentru industria metalurgică, 
plasând România în plutonul primelor trei țări din lume care aveau o astfel de 
tehnologie. O imagine a presei de 120 MN şi a manipulatorului pentru piese forjate 
este prezentată în Figura 7.43. La IMGB s-au produs şi alte piese de dimensiuni 
mari, precum arbori cotiţi, arbori de transmisie şi pinteni de cârmă pentru navele 
de mare tonaj. Un astfel de arbore pentru un motor naval de 28.000 CP realizat în 
anul 1980 este prezentat în Figura 7.44. Dintre produsele realizate pentru industria 
metalurgică, merită menționată instalaţia de turnare continuă pentru Combinatul 
Siderurgic de la Galaţi (Fig. 7.45). Aceasta a fost proiectată de Institutul de Proiectări 
pentru Metalurgie UPROMET). 


a, 

Fig. 7.44. Arbore cotit pentru un motor naval de 26.000 CP fabricat în anul 1980 la IMGB [46]. 


Fig. 7.45. Instalaţia de turnare continuă produsă la IMGB, pentru Combinatul Siderurgic Galaţi [46]. 

Unul dintre cele mai complexe produse din industria românească a fost pompa 
principală de circulaţie a reactorului nuclear de la centrala de la Cernavodă. Aceste 
pompe au fost realizate doar în 3 locaţii de pe mapamond, dintre care una, a fost cea 
de la IMGB. Structura şi dimensiunile acesteia sunt prezentate în Figura 7.46. Masa 


carcasei turnate a pompei, prelucrată la cote finale, era de 125 tone. 

Fig. 7.46. Pompa principală de circulație GTN 195M a grupului de 1000 M 


a centralei nucleare Cernavodă [46]. 

Întreprinderea de Maşini-Unelte şi Agregate Bucureşti (IMUAB) se înfiinţează 
în anul 1963, construcţia ei durând până în anul 1967. Scopul înființării acestei 
întreprinderi a fost acela de a realiza în ţară maşini-unelte şi agregate de mare 
precizie, maşini cu comandă numerică destinate întreprinderilor constructoare de 
maşini [47]. Imaginea unui strung carusel de mari dimensiuni realizat în anul 1979 
este prezentat în Figura 7. 47. Întreprinderea funcţionează şi în prezent sub numele 
„Titan” Maşini Grele, producând maşini-unelte de precizie şi echipamente nucleare. 


7.3.2. INDUSTRIA CONSTRUCTOARE DE MAȘINI ÎN PERIOADA 1965-1990 


În perioada 1965-1990 întreprinderile constructoare de maşini au participat la 
realizarea unor obiective strategice pentru România. Astfel de obiective au fost: 
Combinatul Siderurgic Galaţi, fabricile de ciment, uzine chimice, centrale hidro- şi 
termoenergetice, modernizarea fabrici de avioane, locomotive, autobuze camioane, 
tractoare şi maşini agricole, uzinele de autoturisme Dacia Piteşti şi Oltcit Craiova, 
Centrala Nucleară Cernavodă etc. Realizarea acestor obiective a fost o provocare 
pentru industria românească, fiind necesar un efort conjugat şi bine coordonat pentru 
atingerea obiectivelor propuse. În acest scop a fost demarat un amplu program de 
industrializare, fiind necesară construirea unor fabrici noi sau retehnologizarea şi 
reprofilarea unora existente. Câteva din programele prioritare ale României şi 
întreprinderile participante la acestea sunt prezentate în continuare. 

La construcţia Combinatului Siderurgic Galaţi au participat (alături de alte 
întreprinderi de maşini electrice, automatizări etc.) următoarele întreprinderi din 
domeniul construcţiilor de maşini: uzinele Faur (fostul 23 August), Uzina Vulcan, 
Uzina de Construcţii de Maşini Reşiţa, 1 Mai Ploiești, Progresul Brăila, Întreprinderea 
de Maşini Grele Bucureşti (IMGB), Electroputere Craiova, Întreprinderea de Construcții 

Metalice Bocșa, Uzina de Construcţii de Maşini Caransebeş, Întreprinderea Mecanică 
din Timișoara, Comelf Bistriţa, Independenţa Sibiu, CUG laşi, CUG Cluj, UNIO Satu 
Mare, fabricile de cabluri din București și Bistriţa, Uzina Mecanică Baia Mare, 
Hidromecanica Braşov [48]. 

La programul de construcţie/retehnologizare a fabricilor de ciment au contribuit 
următoarele întreprinderi: Întreprinderea de Maşini Grele Bucureşti (IMGB), Progresul 
Brăila, Unio Satu Mare. În programele de construcţie a centralelor hidro- şi termo- 
energetice principala contribuţie au avut-o: Întreprinderea de Maşini Grele Bucureşti 
(IMGB), Uzina Constructoare de Maşini Reşiţa, Întreprinderea 23 August Bucureşti, 
Întreprinderea Progresul Brăila, Întreprinderea de Utilaj Tehnologic Bistriţa [48]. 

Programul de construcție a Centralei Nucleare de la Cernavodă, utilizând 
tehnologie CANDU, a implicat pe lângă întreprinderi din străinătate şi mai multe 
întreprinderi din România, precum: Întreprinderea de Maşini Grele Bucureşti (MGB), 
Uzina Vulcan Bucureşti, Independenţa Sibiu, Întreprinderea de Maşini-Unelte şi 
Agregate Bucureşti (IMUAB), Întreprinderea de Avioane București, Uzina Mecanică 
din Timişoara, Uzina de Utilaj Chimic şi Petrolier UZUC — Ploieşti, Uzina de 
Pompe Bucureşti, Întreprinderea Ventilatorul Bucureşti, Uzina Constructoare de 
Maşini Caransebeş, Întreprinderea Mecanică de Construcţii Metalice Bocşa, Uzina 
de Utilaj Tehnologic Bistriţa, Combinatul de Utilaj Greu ClujNapoca, Combinatul 
de Utilaj Greu Iaşi. Mai multe detalii despre aceste programe sunt prezentate în 
lucrările [25, 48]. 

Pentru o mai bună coordonare a întreprinderilor din domeniul construcţiilor de 
maşini, în scopul realizării obiectivelor strategice ale României, au fost create 
centrale industriale care cuprindeau mai multe întreprinderi şi institute de cercetare- 
proiectare, cu acelaşi profil sau profiluri asemănătoare. 

Obiectivele strategice de a asigura maşini şi echipamente pentru ramurile 
economiei au fost: valorificarea resurselor naturale ale țării, ale materiilor prime 
proprii, mai ales, în domeniul petrolului şi gazelor, cărbunelui, materialelor feroase 
şi neferoase, materialelor de construcții și lemn; dezvoltarea bazei energetice a ţării 
care să susţină programul accelerat de industrializare, cu precădere bazat pe materiile 
prime din România (cărbune, gaze, uraniu) şi valorificarea potenţialului hidroenergetic; 
dezvoltarea agriculturii și industriei alimentare (prin mecanizarea lucrărilor de 
bază, irigarea zonelor deficitare în apă (Bărăgan, sudul Moldovei, Dobrogea, 
Oltenia, Banat), industrializarea produselor agricole româneşti), dezvoltarea unor noi 
ramuri în domeniul industriei prelucrătoare, în primul rând metalurgia şi petrochimia; 
dezvoltarea ramurii materialelor de construcții pentru a asigura integral materialele 
necesare construcțiilor, în primul rând cimentul; susținerea dezvoltării în domeniul 
transporturilor, în mod special cel rutier şi căi ferate, dar şi cel maritim și fluvial; 
dezvoltarea cu precădere a unor ramuri de prelucrare cu grad înalt de valorificare în 
construcţia de maşini (electrotehnica, electronica, mecanica fină, aviația şi industria 
națională de apărare); dezvoltarea industriei ușoare și a subramurilor bunurilor de 
consum. 

Pentru o mai uşoară şi coerentă prezentare a procesului de industrializare din 
această perioadă vom analiza înființarea şi evoluţia întreprinderilor pe diferitele 
subramuri ale industriei construcțiilor de maşini. 

Primele maşini-unelte au fost fabricate în România încă din perioada dintre 
cele două războaie mondiale. Primele strunguri, maşini de găurit, maşini de frezat, 
prese au fost fabricate pentru nevoile de autodotare ale fabricilor cu un nivel 
tehnologic suficient de ridicat. Astfel de exemple sunt prezentate în subcapitolele 
anterioare: întreprinderea ASTRA din Arad, întreprinderea Schiell din Braşov, 
atelierele Zamfirescu din Bucureşti etc. O specializare a unor întreprinderi pe 
fabricarea de maşini-unelte, în scopul comercializării lor, are loc după anul 1945. În anul 
1965 existau în România doar câteva întreprinderi care produceau maşini-unelte, o 
parte dezvoltate pe structura unor întreprinderi înfiinţate înainte de anul 1945 
(Uzina Mecanică din Cugir, Întreprinderea Mecanica din Sibiu, Întreprinderea 
Înfrățirea Oradea, Întreprinderea Strungul Arad, Întreprinderea Mecanică Roman), 
altele înființate după anul 1945 (Întreprinderea de mașini-unelte şi agregate Bucureşti, 
Întreprinderea de maşini-unelte Suceava). Din punctul de vedere al resursei umane 
înalt calificate, capabilă să fie implicată în activități de proiectare în acest domeniu, 
aceasta era, la sfârşitul anului 1965 localizată în câteva întreprinderi, astfel: 
IMUAB — 99 de ingineri şi 108 tehnicieni; Înfrățirea Oradea — 26 ingineri şi 52 
tehnicieni; Strungul Arad — 28 ingineri şi 59 tehnicieni, Mecanica Sibiu — 19 
ingineri şi 27 tehnicieni [47]. În plus era un colectiv de proiectanți de maşini-unelte 
la Uzina Mecanică din Cugir. În scopul recuperării rămânerilor în urmă faţă de 
țările cu experienţă în acest domeniu s-a recurs la contractarea unor documentaţii şi 
licenţe din Germania, Franţa, Italia, SUA, Japonia. În această perioadă au fost 
înfiinţate un mare număr de fabrici de maşini-unelte, specializate pe tipo- 
dimensiuni. În continuare vor fi prezentate cele mai importante fabrici, în ordinea 
cronologică a înființării lor. 

La Târgovişte se dă în folosință, în anul 1969, Întreprinderea de Strunguri 
SARO Târgovişte pentru a produce strunguri automate mono-şi multiax şi strunguri 
paralele de dimensiuni mari. Întreprinderea s-a privatizat în 1991, a fost achiziționată 
de firma americană TMS în 2000 şi a fost lichidată în anul 2004. 

În anul 1971 se înființează Întreprinderea de Maşini-Unelte Bacău. Aici s-au 
fabricat iniţial maşini de alezat şi frezat, iar mai târziu centre de prelucrare, maşini 
de rectificat şi linii de fabricaţie speciale. În anul 1990 se transformă în societatea 
comercială Maşini-Unelte S.A., iar în anul 1998 se privatizează şi ia numele World 
Machinery Works S.A. În anul 2000 s-a construit aici o maşină de rectificat cu ax 
vertical şi platou rotativ, cea mai mare maşină de acest tip din lume, iar în anul 
2011, cea mai mare maşină de rectificat cilindri. 

Întreprinderea Mecanică Alba Iulia ia fiinţă în anul 1972, având ca profil, 
turnarea şi prelucrarea pieselor mari (batiuri) din fontă pentru maşini-unelte. Aici 
s-au fabricat piese cu lungimi de până la 12 m şi masa de până la 35 tone. După 
anul 1990 întreprinderea s-a privatizat şi a devenit societate pe acţiuni, cu numele 
de SATURN S.A. Alba lulia. 

Întreprinderea de accesorii pentru mașini-unelte Blaj a luat fiinţă în anul 1972, 
producând echipamente pentru maşini-unelte. Ulterior îşi diversifică producția fabricând 
şi maşini-unelte portabile. Întreprinderea s-a trasnformat în anul 1991 în societate 
pe acţiuni luând numele JAMU SA Blaj continuând fabricaţia în acelaşi domeniu. 

La Timişoara intră în funcțiune în anul 
1973 (înființată în anul 1971) Întreprinderea 
Electrotimiş pentru a produce, iniţial, ştanțe 
şi matrițe, precum şi utilaje şi echipamente 
pentru industria electrotehnică. Prin 
colaborarea cu institutele de cercetare ICPE 
şi ICTCM din Bucureşti, întreprinderea 
Electrotimiş a dezvoltat şi a început să 
producă (din anul 1980) maşini de prelucrat 
prin electro-eroziune (ELER cu electrod 
masiv — Fig. 7.48 şi ELEROFIL cu electrod 
filiform) şi maşini de debitat cu plasmă. 
Acestea erau printre primele maşini româneşti 
acționate cu motoare pas cu pas şi comandă Fig. 7.48. Maşina de prelucrat prin 
numerică. În anul 1991, întreprinderea electroeroziune cu electrod masiv ELER-01. 
Electrotimiş se divizează în trei componente, 
una dintre ele devenind societate pe acţiuni şi fuzionând cu Bega Tehnomet SA, 
păstrându-şi profilul de fabricaţie. 

În anul 1973 se înfiinţează la Cluj-Napoca Fabrica de maşini de rectificat 
(FMR) care devine unul din principalii producători de maşini de rectificat mici şi 
mijlocii din România. Din anul 1976 îşi extinde portofoliul de produse fabricând 
componente hidraulice (filtre, dispozitive hidraulice de copiere) destinate maşinilor- 
unelte. Până în anul 1981 funcţionează în cadrul Întreprinderii Unirea din Cluj, 
după care, ca întreprindere independentă. În anul 1990 s-a privatizat, iar din anul 
2001 a devenit societatea pe acţiuni NAPOMAR. 

La Iaşi se înfiinţează, în anul 1974, Întreprinderea de maşini-agregate şi 
maşini-unelte speciale care producea maşini de frezat şi de găurit, maşini agregat, 
linii de transfer, elemente tipizate pentru agregate etc. 

Combinatul de utilaj greu Craiova se înfiinţează în anul 1975, având ca 
obiect de activitate proiectarea, producția şi comercializarea de maşini-unelte grele 
şi utilaje tehnologice. În 1990, îşi schimbă numele în Întreprinderea de Utilaj Greu 
(IUG) şi a devenit societate pe acţiuni, iar în 2002 JUG se privatizează şi ia numele 
de Popeci Utilaj Greu, făcând parte din Grupul Popeci. Îşi diversifică profilul de 
fabricație realizând turbine pentru centrale nucleare, centrale eoliene, instalații 
pentru aeronave sau excavatoare pentru minerit, în special, pentru export. 

Întreprinderea de mașini-unelte pentru presare şi forjare (IMUPE) Târgu-Jiu 
s-a înfiinţat în anul 1975 şi a fost pusă în funcţiune în anul 1978. Întreprinderea era 
o extindere a fabricii Mecanica din Sibiu pentru maşini de dimensiuni mai mari 
de 100 tf. Aici s-au produs: ciocane de forjare liberă, prese mecanice şi hidraulice 

de mari dimensiuni (de la 100 la 630 tf), prese de tăiat tablă, prese de îndoit tablă, 
maşini de injectat masă plastică. În anul 1990 întreprinderea îşi schimba numele în 
MIRFO care, în anul 1991, se privatizează şi îşi continuă producţia până în prezent, 
fiind singura fabrică producătoare de prese din România. 

La Baia Mare se înfiinţează, în anul 1977, Întreprinderea de mașini-unelte, 
accesorii şi scule având ca profil fabricarea de maşini de honuit, de lepuit, de 
mortezat, de alezat, de ascuţit, precum şi accesorii şi scule pneumatice. 

În 1977 se înfiinţează Întreprinderea de maşini agregate şi subansambluri 
auto (IMASA) din Sfântu Gheorghe şi la Marghita o filială a Întreprinderii „Înfrățirea” 
din Oradea, numită Întreprinderea de mașini-unelte Marghita. O altă filială a 
Întreprinderii Înfrățirea a fost înfiinţată în anul 1975 la Beiuş. 

În anul 1979 intră în funcţiune, la Dorohoi, Întreprinderea de mașini-unelte 
grele pentru prelucrare prin deformare plastică unde se fabricau ciocane de matriţat, 
prese de debavurat, prese de forjat, prese de îndoit şi ghilotine de tăiat tablă. O 
întreprindere cu un profil similar era în apropiere, la Botoşani, Întreprinderea de 
utilaje şi piese de schimb. 

Alături de fabricile de maşini-unelte prezentate mai sus a fost dezvoltată şi 
industria de scule şi dispozitive prin înfiinţarea unor fabrici noi, care alături de cele 
deja existente (Fabrica de scule Râşnov, Fabrica de unelte şi scule Braşov, prezentate 
în subcapitolele anterioare). Astfel, a fost înființată în anul 1971, Întreprinderea 
de dispozitive, ştanțe, matrițe şi scule aşchietoare în Focşani. Aceasta îşi extinde 
portofoliul de fabricaţie prin includerea echipamentelor hidraulice şi, în anul 1980, 
îşi schimbă denumirea în Întreprinderea de scule şi elemente hidraulice. În anul 
1991 se transformă în societate comercială cu numele SC Romseh SA. În anul 1996 se 
privatizează, iar în anul 2001 devine Romseh TOOLS, continuându-și activitatea în 
acelaşi domeniu. 

Pentru turnarea batiurilor şi pieselor complexe din componența maşinilor-unelte 
se înființează, alături de întreprinderea de la Alba Iulia, alte două: Întreprinderea 
de piese turnate Gheorgheni, judeţul Harghita (1976) şi Turnătoria de piese din 
fontă pentru maşini-unelte Râmnicu Sărat, judeţul Buzău (1977). 

Pentru a susține obiectivul de valorificare a materiilor prime a fost extinsă şi 
dezvoltată industria echipamentelor şi mașinilor pentru industria minieră, în special 
pentru mine de suprafaţă. Pe lângă întreprinderile existente deja în acest sector (Unio 
Satu Mare, Uzina Mecanică din Timişoara, Uzina de reparaţii utilaj minier Petroşani, 
Uzina de reparaţii utilaj minier Târgu Jiu, Întreprinderea mecanică de maşini şi 
utilaj minier Baia Mare) s-au construit întreprinderi noi precum: Întreprinderea de 
utilaj minier Filipeştii de Pădure, judeţul Prahova; Întreprinderea de ventilatoare şi 
instalații de ventilație Vaslui. Pentru minele de suprafaţă s-au dezvoltat utilaje pentru 
sistemele de mare capacitate. În afară de transportoare de mare capacitate s-au 
proiectat şi fabricat în ţară, la Uzina Mecanică din Mârşa, basculante de 25 de tone, 
de 50 de tone şi de 100 de tone (vezi [73], Capitolul 6 „Istoria autovehiculelor”), 
după tehnologia uzinei americane WABCO. Au fost proiectate şi realizate în 

concepţie proprie la uzinele Faur Bucureşti maşinile de forat galerii, utilizate atât în 
domeniul minier, cât şi construcţia metroului din Bucureşti [48]. 

O dezvoltare explozivă în această perioadă, care trebuia susţinută cu utilaje şi 
echipamente, a avut-o industria metalurgică. Obiectivul acesteia era realizarea unei 
producţii de 13 milioane de tone (de la cca 2 milioane de tone anual, cât era în anii 
60). Pentru aceasta, industria construcțiilor de mașini din România a trebuit să 
asimileze o gamă complexă de utilaje metalurgice. Astfel s-au modernizat combinatele 
siderurgice mai vechi, ca Reşiţa, Câmpia Turzii, Oţelul Roşu, Brăila, dar s-au şi 
dezvoltat noile capacităţi metalurgice la Hunedoara, Galaţi şi Călărași. Au fost 
asimilate și produse utilaje pentru: furnale, oţelării, cocserii, laminoare, instalaţii de 
turnare continuă, prese grele pentru ajustaje, cuptoare de tratament termic de mare 
capacitate. Uzinele de bază producătoare de utilaj metalurgic au fost cele din Reşiţa, 
Faur București, Progresul Brăila, Combinatul de utilaj greu din Cluj şi din lași, 
precum şi o serie întreagă de uzine din industria orizontală a acestora [48]. 

În domeniul producţiei de utilaj petrolier, România a fost în perioada anilor 1980 
pe locul 3 în lume. Se asigura toată gama de instalaţii de foraj şi instrumentație 
începând de la foraj geologic până la cel de mare adâncime pentru petrol şi gaze. 
Acestea au fost produse la Întreprinderea 1 Mai Ploieşti, Întreprinderea de utilaj 
petrolier Târgovişte, iar unităţile de pompaj, la uzinele Vulcan din Bucureşti. În 
anul 1976 s-a construit o nouă uzină în domeniu, la Giurgiu, Întreprinderea de 
construcţii de maşini şi utilaj greu [48]. 

În perioada de după anul 1950 şi, în special după anul 1965, a început un 
amplu program de construcţie a unei industrii chimice şi petrochimice în România. 
În cadrul acestui program, rolul predominant îl aveau întreprinderile de construcţii 
de echipamente şi utilaje chimice. Pe lângă fabricile cu tradiţie în acest domeniu 
(Întreprinderea de utilaj chimic Griviţa Bucureşti, Uzina 1 Mai Ploieşti) a fost 
necesară înfiinţarea unor întreprinderi noi, specializate pe diferite domenii ale 
industriei chimice. Astfel au fost înfiinţate Întreprinderea de utilaj tehnologic 
Buzău, Întreprinderea de utilaj chimic şi forjă Râmnicu Vâlcea, Întreprinderea 
mecanică de utilaj tehnologic Moreni, Întreprinderea de utilaj chimic Găeşti, 
Întreprinderea de prototipuri utilaj chimic Făgăraş, Întreprinderea de utilaj chimic 
Oneşti, Întreprinderea de utilaj chimic Săvineşti, Întreprinderea Energia Constanţa. 
Mai multe informaţii despre aceste întreprinderi şi rolul lor în realizarea industriei 
chimice se găsesc în lucrările [25, 49]. 

În domeniul dezvoltării bazei energetice a țării, industria construcțiilor de 
mașini a trebuit să realizeze cele 4 categorii de echipamente pentru dezvoltarea 
centralelor termoenergetice, pentru valorificarea potențialului hidroenergetic al 
României, pentru fabricarea echipamentului necesar centralei nucleare şi începerea 
fabricaţiei de echipamente în domeniul energiei neconvenţionale. Pentru centrale 
termoenergetice, programul a pornit în anii 65 — 66 prin cumpărarea unor licenţe de 
de la Alsthom Franţa (centrale de 330 MW, fabricate la Întreprinderea de Maşini 
Grele din Bucureşti) şi de la Babckok Germania (cazanul de 1.000 tone abur pe 
oră, fabricat la Uzina Vulcan Bucureşti). Pentru fabricarea acestora a fost necesară 

reprofilarea unor fabrici existente, precum şi dezvoltarea altora. Realizarea ambițiosului 
program a impus crearea unei noi platforme industriale integrate. Astfel a fost construită 
Platforma industrială constructoare de maşini-grele din Berceni (Bucureşti) — IMGB. 
Această platformă industrială a reprezentat o performanță europeană în domeniul 
industriei constructoare de maşini pentru că reprezenta însumarea celor mai noi 
tehnologii din Europa (pentru centralele clasice) şi din America şi Canada (pentru 
echipamentele centralelor nucleare). Programul în domeniul echipamentelor hidro- 
energetice era realizat de Uzina Mecanică Reşiţa şi câteva întreprinderi din zona 
Banatului (Caransebeş şi Timișoara). Aici se producea toată gama de turbine hidraulice: 
Kaplan, Pelton, Francis, turbine orizontale. În afară de turbină şi generator aici s-a 
asimilat toată gama de echipamente hidromecanice, vane, stavile, batardouri, porţi de 
ecluză, macarale pentru baraje şi ecluze [48]. 

În domeniul utilajelor pentru agricultură, s-a realizat o industrie capabilă să 
producă toată gama de maşini agricole pentru mecanizarea agriculturii. Detalii 
despre dezvoltarea industriei de maşini agricole sunt prezentate în Capitolul 8 
„Istoria industriei maşinilor agricole”. Datorită acestui program, România era între 
primii 10 producători de tractoare ai lumii (cu o producţie de 75.000 de tractoare pe an). 
În afară de Tractorul Braşov, care s-a dezvoltat şi modernizat, devenind principala 
fabrică producătoare de tractoare şi subansambluri, s-au construit şi modernizat noi 
întreprinderi ca: Întreprinderea de tractoare Miercurea-Ciuc, Întreprinderea de 
tractoare şi maşini agricole din Craiova, Întreprinderea Tehnometal din Timişoara. 
S-a dezvoltat şi industria orizontală pentru tractoare şi maşini agricole, prin 
realizarea unor noi capacități la Codlea, Intorsura Buzăului, Rupea, Sf. Gheorghe şi 
Buzău. Câteva din întreprinderile înființate după anul 1965 sunt prezentate în cele 
ce urmează [48]. 

La Balş, în judeţul Olt, intră în funcţiune, în anul 1967, Uzina de reparat 
utilaje agricole, devenită ulterior Întreprinderea de mecanizare a agriculturii şi 
industriei alimentare. În anul 1969 se înființează, la Suceava, Întreprinderea de 
utilaje şi piese de schimb (UPS), redenumită după 1989 ROMUPS, intrând în faliment 
în anul 2005. 

În domeniul întreprinderilor constructoare de echipamente pentru industria 
alimentară, alături de cele existente (Tehnofrig din Cluj-Napoca, Uzina de morărit 
şi panificaţie Topleţ) se înfiinţează noi întreprinderi. În anul 1971 se înfiinţează, la 
Slatina, Întreprinderea de utilaje pentru industria alimentară, care a început să 
producă echipamente pentru fabricile de morărit şi panificaţie, fabricile de prelucrare 
a laptelui, fabricile de ulei, fabricile de prelucrat carnea. Din anul 1991 devine societate 
pe acţiuni cu denumirea de UTALIM SA, iar în anul 2000 a fost privatizată. 

Utilajul şi echipamentele pentru transport feroviar erau produse în fabrici cu 
tradiţie, precum: Întreprinderile Faur din Bucureşti (locomotive Diesel, automotoare), 
Electroputere Craiova (locomotivele Diesel hidraulice şi electrice), „16 Februarie” 
din Cluj-Napoca (locomotive Diesel hidraulice), Întreprinderea de vagoane Arad 
(vagoane de călători şi de metrou), Întreprinderea de vagoane Drobeta-Turnu Severin, 
Întreprinderea mecanică ,„ Nicolina” Iaşi, dar şi în întreprinderi noi înființate. Astfel 
de întreprinderi au fost construite după anul 1965 în mai multe localități din țară. 

La Roşiorii de Vede, judeţul Teleorman, se construieşte în anul 1971, Uzina mecanică 
de material rulant pentru repararea de material rulant şi producerea de piese de 
schimb pentru vagoane. În anul 1985 devine Întreprinderea mecanică de material 
rulant Roșiorii de Vede, iar în anul 1992 devine societate comercială cu numele 
ROVA SA. Ulterior, producția începe să scadă, iar în anul 2009 societatea este 
închisă. La Balş, în judeţul Olt, se dă în funcţiune, în anul 1971, Fabrica de osii şi 
boghiuri pentru vagoane de călători şi de marfă. După anul 1990 se transformă în 
societate pe acţiuni cu numele de SMR Balş. În anul 1999 se privatizează, iar în 
anul 2015 intră în insolvenţă. La Caracal se înființează, în anul 1973, Fabrica de 
vagoane de marfă, ulterior denumită Întreprinderea de vagoane. A fost înainte de 
anul 1989 unul dintre cei mai mari exportatori mondiali de vagoane de marfă. După 
anul 1990 se privatizează, devenind societate pe acţiuni cu numele în Romvag SA, 
menținându-și profilul de fabricație. 

În domeniul mijloacelor pentru transportul rutier, producţia era concentrată 
în câteva întreprinderi mari: Autocamioane Braşov (autocamioane şi autobasculante), 
Întreprinderea Mecanică Mârşa (autobasculante de foarte mare tonaj), Automecanica 
Mediaş (cisterne pentru transportul lichidelor, autovehicule pentru salubrizarea urbană 
şi autospeciale pentru construcții — betoniere), Uzina Mecanică Timişoara (auto- 
frigorifice, maşini de pompieri). Autobuzele, troleibuzele şi microbuzele erau produse la 
Întreprinderea Autobuzul din Bucureşti, iar ramele de metrou, la Întreprinderea de 
vagoane din Arad. Pentru detalii puteți consulta [73], Capitolul 6 „Istoria auto- 
vehiculelor”. Industria de autoturisme a fost dezvoltată pe cele două platforme: de la 
Piteşti pentru automobilele Dacia, pe baza unor licențe Renault (începând cu anul 
1966) şi de la Craiova, pentru automobile Oltcit, pe baza licenței Citroen (începând 
cu anul 1977). În anul 1985 a început la Întreprinderea de autoturisme Timişoara 
producția autoturismului Lăstun 500 care a fost un eşec (vezi [73], Capitolul 6 
„Istoria autovehiculelor”). La Câmpulung Muscel s-au produs autoturismele de 
teren IMS, după licență rusească (începând cu anul 1957), iar din anul 1972, 
autoturismele Aro. Detalii găsiți în subcapitolele anterioare, precum şi în [73], 
Capitolul 6 „Istoria autovehiculelor”. Producția de automobile era integrată în 
România în proporție de peste 85%, dezvoltându-se o industrie orizontală foarte 
puternică care producea piese sau subansambluri. Astfel de întreprinderi sunt 
prezentate în cele ce urmează. La Întreprinderea de accesorii pentru mijloace de 
transport din Oradea se produceau, începând cu anul 1973, subansambluri cu rol 
funcțional, de siguranță şi produse ornamentale pentru autoturisme, autocamioane, 
autobuze. Întreprinderea de pistoane auto şi piese turnate din aluminiu Slatina 
(înființată în anul 1979 şi specializată în fabricarea de pistoane, seturi motor şi a 
unor pieselor turnate din aluminiu pentru industria auto). În anul 1991 devine 
societate pe acțiuni sub denumirea de Altur SA. În anul 1979 se înființează, la 
Topoloveni, Întreprinderea de supape şi bolțuri. După anul 1990 devine societate 
pe acțiuni cu numele Componente Auto S.A Topoloveni, extinzându-şi domeniul de 
fabricaţie cu alte tipuri de componente pentru autoturisme. Alte întreprinderi de 
piese auto au fost înființate la Costeşti (Întreprinderea de subansambluri şi 
dispozitive verificatoare auto Costeşti, Argeş), Scornicești (Întreprinderea de piese 
și subansambluri auto) etc. [48]. 

Industria constructoare de maşini asigura construcția navelor necesare pentru 
transportul maritim şi fluvial, precum şi a platformelor marine necesare exploatării 
petrolului din Marea Neagră. Principalele şantiere navale de pe Dunăre (Galaţi, 
Brăila, Olteniţa, Giurgiu şi Turnu Severin) şi de la Marea Neagră (Constanţa, 
Mangalia) au fost prezentate în subcapitolele anterioare. În perioada 1965-1989 
s-au construit şantiere navale noi la Hârşova, Medgidia şi Midia. 

În domeniul producerii rulmenților existau şase fabrici de rulmenţi în care 
lucrau înainte de anul 1989 circa 20.000 de angajaţi şi un institut de cercetare la 
Braşov. România era una din cele mai mari producătoare de rulmenţi pe plan 
mondial. Pe lângă fabricile construite la începutul anilor 1950, Întreprinderea 
Rulmentul Braşov şi Întreprinderea de rulmenţi Bârlad (prezentate anterior), s-au 
construit noi fabrici: în anul 1974, Întreprinderea de rulmenţi Alexandria (preluată 
în anul 1998 de firma japoneză Koyo Seiko şi care funcționează astăzi sub numele 
JTEKT), în anul 1989, Întreprinderea de rulmenţi Suceava (privatizată în anul 
1991 şi care funcţionează şi azi sub numele URB Ru/menţi Suceava SA) şi în anul 
1990, Întreprinderea de rulmenţi Slatina (închisă în anul 2003). 


Fig. 7.49. Rulmenţi de mari dimensiuni fabricați la Întreprinderea de rulmenţi grei Ploieşti. 


Întreprinderea de rulmenţi grei Ploieşti a fost fondată în anul 1979 cu scopul 
producerii rulmenţilor de mari dimensiuni, necesari echipamentelor energetice, 
metalurgice, din industriile minieră, chimică, navală, a cimentului etc. (Fig. 7.49). 
În anul 1991 devine societate pe acţiuni cu numele Ru/menţi Grei SA., iar în anul 
1997 a fost achiziționată de firma Timken, schimbându-şi numele în Timken 
România S.A. Este cea mai modernă fabrică de rulmenţi de mari dimensiuni din 
Europa Centrală şi de Est. În urma succesului privatizării întreprinderii de rulmenţi 
grei, în anul 2017 compania Timken, lider mondial în domeniul fabricării rulmenților 
conici, a deschis o nouă fabrică la Ploieşti. 

S-a dezvoltat puternic industria organelor de asamblare prin modernizarea 
celor existente de la Braşov, Mediaş, Bacău şi Cernavodă, dar şi prin construcția 

unor fabrici noi. Astfel de fabrici de şuruburi s-au construit la: Târgu Secuiesc 
(1970), Botoşani (1975), Sighetul Marmaţiei (1975). 

S-a dezvoltat, de asemenea fabricaţia în domeniul mecanicii fine, orologeriei 
şi aparaturii de măsură şi control: la Bucureşti (Întreprinderea de aparate şi 
utilaje pentru cercetări), Otopeni (Întreprinderea de aparate de măsură şi control), 
Bârlad (Întreprinderea de elemente pneumatice şi aparate de măsură), Suceava 
(Fabrica de aparate de măsură şi control) şi altele. Pentru fabricarea echipamentelor 
de măsură de precizie, necesare întregii industrii de construcții de maşini din 
România se construieşte în 1972, la Bârlad, Fabrica de aparate de măsură şi control 
pentru producția de şublere, micrometre, calibre etc. În anul 1974 se uneşte cu 
Fabrica de elemente pneumatice şi de automatizări, înfiinţată în anul 1971 şi se 
formează Întreprinderea de elemente pneumatice şi aparate de măsură Bârlad 
(EPAM), dezvoltându-şi producţia şi în domeniul traductoarelor electronice pentru 
măsurări de deplasare, presiune, forță etc. În anul 1991 se transformă în societate 
pe acţiuni cu numele FEPA SA, iar în anul 2009 trece în insolvenţă. În anul 1974 se 
înființează, la Bârlad, Fabrica de elemente pneumatice și control (FEPA), pentru 
producerea echipamentelor de automatizare. 

După anul 1968 s-a hotărât dezvoltarea susținută a capacităţilor de producţie 
şi a producţiei din industria de apărare în scopul fabricării de armament indigen 
(peste 70%) şi realizarea unei independenţe față de importul de armament rusesc. 
S-a extins nomenclatorul de fabricaţie, s-au asimilat noi produse, ridicându-se 
standardele de înzestrare ale armatei. Au fost cumpărate licențe de fabricaţie şi a 
fost crescut efortul de realizare a unor echipamente şi produse prin cercetare proprie. 
Astfel a fost demarată fabricaţia transportoarelor blindate, a tancurilor, a camioanelor 
militare de transport, a maşinilor de luptă pentru infanterie, a producţiei de 
armament şi muniţie sofisticată, nave noi de luptă de tip fluvial şi maritim, avioane 
şi elicoptere de luptă, logistică militară și multe altele (vezi Capitolul 9 „Istoria 
industriei militare şi tehnicii operative”, precum şi [73] — Capitolul 4 „Istoria 
transporturilor navale” şi Capitolul 7 „Istoria aviaţiei, a tehnicii rachetelor și a 
ştiinţelor aerospaţiale”). Desigur aceasta a necesitat o dezvoltare rapidă a 
capacităţilor de producţie pe lângă modernizarea unor fabrici existente, cum a fost 
cazul celor de la Plopeni, Zărneşti, Sadu 1, Cugir, Braşov (vezi subcapitolele 
anterioare). S-au construit fabrici noi, cum ar fi: Fabrica de tunuri de la Reșița, 
Fabrica de transportoare blindate şi maşini de luptă de la Moreni, Fabrica de 
tancuri la Uzina Faur din Bucureşti, Fabrica Mecanică Cugir 2, Fabrica de la 
Orăștie, Uzina Sadu 2, Uzina 2 din Brașov, Fabricile de la Băbeni şi Filiaşi etc. 
Împreună cu partenerii iugoslavi s-a construit, la Craiova, Fabrica de avioane, 
unde s-au fabricat primele avioane de luptă pentru înzestrarea armatei. S-au 
modernizat fabricile de avioane de la Bacău şi Codlea (Braşov) şi s-a construit 
platforma Băneasa din Bucureşti, pentru avioane scurt curier, şi fabrica de motoare 
de avion şi echipament de aviaţie de pe platforma Militari, Bucureşti. 

Uzina Turbomecanica din Bucureşti a fost fondată în anul 1975, cu scopul 
fabricării motoarelor cu turbină pentru aviaţie şi transmisii mecanice pentru elicoptere. 
Prin aceasta s-a reluat tradiţia aviaţiei româneşti, întreruptă o bună bucată de vreme, 
producerea motoarelor de avion, sub licență Rolls Royce (turbo-motorul Viper) şi 
sub licenţă Turbo Meca (turbomotorul Turmo IV CA — Fig. 7.50 pentru elicopterele 
PUMA). În anul 1980 a fost achiziționată tot de la Rolls Royce şi licenţa pentru 
turboreactorul cu dublu flux Spey care a echipat aeronava ROMBAC 111. 

Pentru fabricarea avioanelor ROMBAC 1-11 sub licenţa firmei engleze BAC 
s-a înfiinţat, în anul 1978, Întreprinderea de Avioane Bucureşti pe structura unei 
fabrici de reparat echipament aeronautic înființată în anul 1950 (Atelierele de Reparat 
Material Volant nr. 2). În apropierea ei s-a construit, în anul 1980, Întreprinderea 
de piese turnate şi forjate pentru aviaţie. Primul avion a fost finalizat în anul 1982 
şi a zburat pe ruta Bucureşti- Timişoara. Aici se construiesc până în anul 1990 nouă 
avioane (şi încă două erau în faza de construcție) după care fabricaţia se sistează. În 
anul 1991 se transformă în ROMAERO, întreprinderea funcţionând şi în prezent. 

A fost extins numărul fabricilor producătoare de bunuri de larg consum (cea de 
mașini de spălat şi maşini de cusut de la Întreprinderea Mecanică din Cugir, cea de 
aparate electrocasnice de încălzit E/ectromureş Târgu Mureş), construind fabrici 
noi, precum cea de frigidere de la Găeşti, cea de aparate electrocasnice la Curtea de 
Argeş etc. La Sighişoara se construieşte, în anul 1978, Fabrica de vase emailate 
utilizate pentru bucătărie. După anul 1991, fabrica se privatizează şi ia numele de 
VES Sighişoara, extinzându-şi profilul de fabricaţie. 

În domeniul industriei de mașini textile au fost construite noi facilități, 
pe lângă cele deja existente (vezi subcapitolele anterioare). La Târgu Mureş se 
înființează, în anul 1965, Întreprinderea Electrotehnica, pentru maşini de cusut 
industriale. După 1990 îşi schimbă numele în MATRICON, schimbându-şi domeniul 
de activitate. În anul 1970 se înființează Întreprinderea de utilaje şi piese de 
schimb Botoşani (fiind prima fabrică de construcţii de maşini din Botoşani, unde 
se va construi, la începutul anilor 1980, cel mai performant război de ţesut din 
România), iar în anul 1974, Întreprinderea de utilaje şi piese de schimb Lugoj. 

În această perioadă s-a dezvoltat puternic industriile electrotehnică, electronică 
şi de aparataj pentru automatizare (pentru detalii, vezi [73] — Capitolul 1 „Istoria 
electrotehnicii”). 

Un moment special al istoriei industriei construcţiilor de maşini a fost cel al 
înfiinţării combinatelor de utilaj greu. La începutul anilor 1970 a fost luată această 
decizie şi a fost implementată prin înfiinţarea a trei astfel de combinate: la Craiova, 
Cluj-Napoca şi laşi. 

Combinatul de utilaj greu din Craiova, înființat în anul 1975, era gândit pentru 
producția de maşini-unelte grele şi utilaje tehnologice. Combinatul de utilaj greu din 
Cluj-Napoca a fost înfiinţat în anul 1976, înglobând Fabrica de cazane mici, 
înfiinţată în anul 1970. Fabrica de cazane mici avea ca obiect de activitate fabricarea 
de echipamente energetice (cazane cu abur, arzătoare, echipamente pentru centrale 
termice). După înființarea combinatului de utilaj greu, gama de produse s-a extins 
mult, fabricându-se echipamente pentru industria chimică, utilaje pentru industria 
metalurgică (manipulatoare de lingouri de oțel, cuptoare de tratament termic, utilaje 
de turnare, cilindri de laminor, caje de laminare,), prese mecanice pentru ambutisat 
caroserii, prese de debitat, prese hidraulice, prese mecanice, ciocane pentru matrițare 
etc. Combinatul a fost divizat în anul 1991 în şase societăți comerciale, dintre care 
astăzi mai funcționează doar trei, cea mai eficientă fiind FORTPRES. 

În anul 1976 intră în funcţiune Combinatul de utilaj greu Iaşi. Scopul construcţiei 
acestui combinat a fost acela de a produce utilaj pentru metalurgie şi energetică 
nucleară. După 1990 devine societate pe acţiuni cu numele FORTUS SA. 

În continuare vor fi prezentate cronologic, dar nu exhaustiv, câteva întreprinderi 
înființate în această perioadă, cele care au fost primele cu profil mecanic în 
localitătile respective, punându-le astfel pe harta industriei româneşti. Înfiinţarea 
acestor fabrici a avut şi un impact social şi economic extrem de important pentru 
aceste localități. 

În anul 1969 se construieşte, la Zalău, Întreprinderea de armături industriale 
din fontă şi oțel (LAIFO) pentru producția de armături industriale şi supape de 
siguranță utilizate în industria petrolieră, a gazelor naturale şi chimică. Întreprinderea 
a fost privatizată şi ulterior cumpărată de Rompetrol, schimbându-şi numele în 
Rominserv Valves IAIFO. 

Întreprinderea de utilaj chimic şi forjă Râmnicu Vâlcea a fost înfiinţată în anul 
1970 pentru prelucrarea pieselor mari, prin forjare şi/sau ambutisare, specifice utilajelor 
chimice, petrochimice şi metalurgice, precum şi echipamentelor energetice. Prin dotarea 

întreprinderii cu un laminor de inele de mare capacitate (2.580 tone forță) se prelucrau 
bandaje şi piese inelare cu diametre cuprinse între 500 — 4.000 mm atât pentru piața 
internă, cât şi pentru export. Întreprinderea este preluată în anul 1991 de grupul francez 
Genoyer schimbându-și numele în Vilmar SA şi obiectul de activitate în fabricarea 
produselor metalice, obţinute prin deformare plastică şi metalurgia pulberilor [50]. 
Întreprinderea funcţionează şi în momentul actual. În anul 1981 se pune în funcţiune 
la Râmnicu Vâlcea Întreprinderea de echipament hidraulic, care a început să fabrice 
echipamente de foarte înaltă tehnicitate, de tip electrohidraulic proporțional (servovalve). 
Aceste aparate erau extrem de utile industriei româneşti de maşini-unelte, metalurgice 
(laminoare, prese), de construcţii aeronautice etc., permițând realizarea controlului 
echipamentelor de mare putere prin calculatoare de proces. La momentul intrării în 
funcțiune, doar câteva întreprinderi de pe mapamond realizau astfel de echipamente. 
În anul 1991 întreprinderea se privatizează şi îşi schimbă numele în HERVIL, 
păstrându-şi profilul de fabricație [46]. 

Prima întreprindere de construcţii de maşini din Bistriţa a fost Întreprinderea 
de utilaj pentru industria materialelor de construcții şi refractare Bistriţa, fondată în 
anul 1971. În anul 1977 aceasta se transformă în Combinatul industrial pentru 
construcții de mașini, având un domeniu foarte larg de activitate: fabricarea de 
mașini și utilaje pentru industria materialelor de construcții și refractare, electro-filtre 
şi filtre cu saci, maşini şi utilaje pentru forje, turnătorii şi utilaje pentru industria 
metalurgică, armături industriale din oţel turnat şi construcţii sudate, piese turnate și 
forjate din oţel, elemente hidropneumatice, utilaje pentru industria chimică, utilaje 
pentru industria textilă, ştanțe, matrițe, modele metalice şi dispozitive, tablouri 
electrice şi echipamente pentru acoperiri galvanice, cabluri şi conductori electrici, 
materiale electroizolante, acumulatori electrici și reparaţii de utilaje tehnologice. În 
anul 1982, aceasta s-a scindat în trei entităţi: Întreprinderea mecanică Bistrița 
(MEBIS), Întreprinderea de produse electrotehnice Bistriţa şi Întreprinderea de 
utilaj tehnologic. Întreprinderea mecanică Bistriţa (MEBIS) a avut ca obiect de 
activitate fabricaţia de echipamente hidropneumatice, mașini-unelte de ascuţit, ştanţe, 
matrițe, accesorii pentru mașini-unelte etc. Aceasta s-a transformat în societate pe 
acțiuni în anul 1991, în anul 2000 s-a privatizat, iar în 2011 a intrat în insolvenţă. 
Întreprinderea de produse electrotehnice Bistriţa a avut ca obiect de activitate 
fabricarea de cabluri şi conductori electrici izolați, materiale electroizolante, acumulatori 
auto etc. În anul 1991 devine societate pe acţiuni cu numele /PROEB SA. 
Întreprinderea de utilaj tehnologic a avut ca obiect de activitate fabricaţia de maşini 
şi utilaje pentru industria materialelor de construcții și refractare, mașini şi utilaje 
pentru industria metalurgică, utilaje pentru industria chimică, echipamente pentru 
centrale hidroenergetice etc. Aceasta s-a privatizat în anul 1991 şi a luat numele de 
Întreprinderea Comelf. intrând în grupul Uzinsider în anul 1999. În prezent este o 
întreprindere foarte activă în domeniul maşinilor pentru construcția de drumuri 
(maşini de turnat asfalt, freze de asfalt, macarale telescopice, concasoare etc.), iar mai 
recent, în domeniul componentelor sudate pentru vagoane şi trenuri de mare viteză. 

În anul 1975 se inaugurează la Odorheiu Secuiesc, în județul Harghita, 
Întreprinderea de matrițe şi piese turnate de fontă, unde se produceau matrițe şi 
piese de schimb pentru industria chimică (cunoscută pentru faptul că era singurul 
producător de piese mecanice de etanşare). După anul 1990, întreprinderea s-a 
scindat în două entităţi, care s-au privatizat în anul 1999: Marrița SA, care produce 
în continuare matrițe, şi ROSEAL SA, care produce sisteme de etanşare. Din 
societatea Matrița s-au desprins în anul 2000 societatea Matform SA, care produce 
matrițe de vulcanizat, matrițe de injectat mase plastice, ştanțe şi matrițe pentru 
prelucrat table metalice, şi Prospero Technik, care produce matrițe complexe de 
injectat mase plastice. 

Pe baza celor de mai sus se poate spune că, după anul 1965, industria 
construcțiilor de maşini a devenit o ramură de bază a economiei naţionale. Principalele 
argumente pentru această afirmaţie sunt prezentate în continuare. Industria construcțiilor 
de maşini acoperea peste 70% din necesarul de maşini şi echipamente solicitat de 
piaţa internă, iar ponderea acesteia în exportul țării devenise substanţial. În domeniul 
construcţiilor de maşini erau cuprinse peste 220 de întreprinderi industriale, 
numărul salariaţiilor fiind de aproape 1.100.000, asigurând circa 30% din venitul 
național. Multe dintre noile capacități de productie au fost amplasate în judeţele 
mai slab dezvoltate industrial, cu disponibil de forță de muncă (Botoșani, laşi, 
Suceava, Vaslui, Olt, Călăraşi, Sălaj, Bistriţa, Covasna, Harghita, Teleorman, Gorj, 
Buzău), dar şi pe lângă locaţiile tradiționale, cum ar fi Bucureşti, Brașov, Ploiești, 
Reșița, Galaţi, Arad. A fost înființată și creată o bază proprie de proiectare şi 
cercetare, institute de proiectare şi cercetare cu profil departamental şi cu profil de 
produs (vezi lista acestora în subcapitolul 7.5). Au fost organizate 20 centrale 
industriale de profil, inspirate după sistemele de organizare și conducere ale marilor 
concerne industriale vestice ca unități integrate, cuprinzând uzinele producătoare şi 
propriile institute de cercetare-proiectare, având centre şcolare tehnice pentru 
mod direct, unele dintre acestea fiind organizate ca furnizor general pentru 
realizarea unor obiective industriale „la cheie”. Fiecare centrală industrială lucra pe 
baza principiului autogestiunii şi autofinanțării având indicatori tehnico-economici 
şi programe proprii de investiţii, cercetare şi proiectare, programe de export, 
precum şi propriul consiliu tehnico-economic şi de conducere. Lista centralelor 
industriale existente în această perioadă este prezentată în continuare (în paranteză 
sunt reprezentate întreprinderile pe structura cărora au fost grefate centralele 
industriale): 1. Centrala industrială de utilaj energetic şi metalurgic (IMGB -— 
Bucureşti), 2. Centrala industrială de utilaj greu şi vagoane (FAUR Bucureşti); 
3. Centrala industrială de maşini agricole (Semănătoarea Bucureşti), 4. Centrala 
industrială de maşini-unelte (IMUAB Bucureşti), 5. Centrala industrială de 
mecanică fină şi scule (Uzina de mecanică fină Bucureşti); 6. Centrala industrială 
de maşini textile (Întreprinderea de maşini textile Bucureşti); 7. Centrala industrială de 
aviaţie (Întreprinderea de avioane Bucureşti), 8. Centrala de echipamente speciale 
(Uzina de tancuri Bucureşti), 9. Centrala industrială de echipamente pentru automatizări 

(Automatica Bucureşti), 10. Centrala industrială de tehnică de calcul (Fabrica de 
calculatoare Bucureşti), 11. Centrala industrială de materiale electrotehnice (Uzina 
de cabluri Bucureşti), 12. Centrala industrială de utilaj chimic, rafinării şi industrie 
alimentară (Griviţa Bucureşti); 13. Centrala industrială de maşini, echipament electric, 
locomotive şi transformatoare (Electroputere Craiova); 14. Centrala industrială de utilaj 
petrolier (1 Mai Ploieşti), 15. Centrala industrială a construcțiilor de nave (Şantierul 
naval Galaţi); 16. Centrala industrială de autoturisme (Dacia Piteşti), 17. Centrala 
industrială de utilaj minier şi mijloace de ridicat (UMT Timişoara), 18. Centrala 
industrială de tractoare şi derivate (Tractorul Braşov), 19. Centrala industrială 
de autocamioane şi derivate (Steagul Roşu Braşov), 20. Centrala industrială de 
rulmenţi şi organe de asamblare (Rulmentul Braşov) [48]. 

Ponderea exportului de maşini și utilaje a ajuns la aproape 30% din totalul 
producţiei realizate, fiind exportate produse şi utilaje în peste 120 de ţări ale lumii, 
de pe toate continentele. Pentru realizarea unui volum atât de mare au fost create 
12 întreprinderi de comerţ exterior, precum: Industrial Export (construcţia şi realizarea 
la cheie a rafinăriilor şi a combinatelor petrochimice, exportul de instalaţii de foraj); 
Uzin Export-Import (utilaje complexe pentru industria metalurgică, a materialelor de 
construcții etc.); Mecano Export-Import (material rulant, locomotive, utilaje de 
construcţii), Romenergo (echipamente şi utilaje energetice); Maşini Export-Import 
(maşini unelte şi scule), Tehno Export-Import (rulmenţi şi organe de asamblare, 
aparatură de măsură şi control, avioane mici, planoare); Întreprinderea de export- 
import tractoare şi autocamioane; Auto Dacia Pitești (automobile Dacia, autoturisme 
Aro, autobuze, troleibuze şi microbuze şi autoutilitare), Navimpex Galaţi (nave 
maritime și fluviale, nave de pasageri), CMT Bucureşti (maşini textile, fabrici la 
cheie pentru industria textilă), Electro Import-Export Bucureşti (locomotive electrice, 
motoare electrice, transformatoare şi staţii de transformare, aparataj electric, materiale 
şi cabluri electrice; Întreprinderea Electronom Bucureşti (produse electronice şi 
bunuri de larg consum) [48]. 


7.4. INDUSTRIA CONSTRUCTOARE DE MAȘINI DUPĂ ANUL 1990 


Industria constructoare de maşini, în această perioadă, a fost afectată de câteva 
evenimente majore: transformarea întreprinderilor de stat în societăți comerciale sau 
regii autonome, ca urmare a Legii 15/1990 [51]; privatizarea societăților comerciale 
ca urmare a Ordonanţei de Urgenţă nr. 88/1997 [52]; căderea pieţei de export spre 
țările membre ale Consiliului de Ajutor Economic Reciproc (CAER), ţările arabe şi 
țările africane; globalizarea, prin apariția şi dezvoltarea unor filiale ale unor mari 
companii internaţionale; deschiderea granițelor pentru produsele externe; creşterea 
rapidă a dobânzilor. Aceste evenimente au dus la schimbări cruciale în industria 
românească, contextul în care funcționau noile întreprinderi fiind complet schimbat 
față de acela dinaintea anului 1990. Ca urmare a legii transformării întreprinderilor 

în societăţi comerciale [52] s-a produs o retragere a statului din activitatea 
industrială ceea ce a condus la lipsa de sprijin financiar, consultanţă în marketing şi 
management strategic etc. Aceste evenimente au dus la un colaps al industriei 
româneşti de dinainte de anul 1990. Ponderea industriei în PIB a scăzut între anii 
1989 şi 2014 de la nivelul de 46,2% la 25,2%, pe fondul colapsului unor 
importante ramuri, multe competitive pe plan internaţional. Industrializarea forțată 
a supus economia la un mare efort prin supradimensionarea unor ramuri, față de 
rezervele interne de materii prime. În perioada anterioară, în special până în anul 
1965, s-a pus accent pe o industrie cu mare consum de energie şi de materii prime 
şi pe o intensă folosire a forţei de muncă, de multe ori slab calificată. Dezvoltarea a 
fost strangulată datorită lipsei de echipamente moderne, neutilizarea tehnicii de 
calcul, neatragerii capitalului străin şi a lipsei de competitivitate economică. O listă 
cu 1.256 de întreprinderi româneşti, cu peste 1.000 de angajaţi, care au fost închise sau 
privatizate defectuos după anul 1990, a fost publicată în anul 2013 [53]. Printre 
acestea găsim marea majoritate a întreprinderilor fanion din industria românească 
construite în perioada înainte de anul 1990, precum: Semănătoarea Bucureşti, 
Întreprinderea de Maşini de Unelte şi Agregate Bucureşti, Timpuri Noi Bucureşti, 
Steaua Roşie Bucureşti, Autobuzul Bucureşti, Aversa Bucureşti, Autocamionul Braşov, 
Rulmentul Braşov, Tractorul Braşov, Hidromecanica Braşov, Independenţa Sibiu, 
Mecanica Sibiu, Balanța Sibiu, Întreprinderea de construcții de maşini Reşiţa, 
Tehnofrig Cluj Napoca, Combinatele de Utilaj Greu din Cluj, Napoca, laşi şi 
Craiova, Întreprinderea de strunguri Arad, Înfrăţirea Oradea, Întreprinderea de 
strunguri Târgovişte, Întreprinderea de maşini agregate şi maşini-unelte laşi, 
Nicolina laşi, Mecanica Câmpulung Muscel şi multe altele [53]. 

Reindustrializarea României după anul 1990 s-a produs, în principal, prin 
două mecanisme: cumpărarea, restructurarea şi retehnologizarea întreprinderilor 
româneşti de către marii jucători de pe piața mondială (Dacia-Renault, Daewoo, 
Ford, Damen, Timken, Koyo etc.) sau de către investitori români cu spirit de 
întreprinzători (Comelf Bistrița, Compa Sibiu, Raal Bistriţa); înfiinţarea unor 
întreprinderi ale unor companii străine în locaţii cu forță de muncă calificată 
(Schaefiler Braşov, Continental Timişoara şi Sibiu, Star Transmission Cugir, 
Emerson Cluj) sau în zone geografice cu excedent de forță de muncă (ieftină) care 
nu necesită o înaltă calificare (Leoni Bistriţa şi Târgu Jiu, Draexlmaier Satu Mare, 
Pirelli Slatina, Autoliv Oneşti etc.). Din punct de vedere al domeniului de 
fabricaţie, întreprinderile româneşti constructoare de maşini activează în câteva 
domenii de bază: industria de automobile, industria aeronautică, industria de 
maşini-unelte, industria de maşini agricole, industria de rulmenţi, industria navală, 
industria feroviară, industria bunurilor de larg consum etc. În continuare vor fi 
prezentate cele mai importante întreprinderi înființate în România după anul 1990. 

Cea mai puternică dezvoltare a industriei construcțiilor de maşini s-a produs 
în domeniul construcției de automobile. După anul 1990, cei doi producători autohtoni 
de autoturisme Dacia Piteşti şi OLTCIT Craiova, devin societăţi pe acțiuni (SA) 
Automobile Dacia Piteşti, respectiv Automobile Craiova. Datorită modelelor învechite 
aflate în fabricație (caracteristice anilor 70) vânzările încep să scadă drastic, acestea 

fiind obligate să-şi reducă semnificativ producţia şi să caute soluţii de redresare 
prin atragerea de investitori străini. 

Prima care face acest lucru este Automobile Craiova. Aceasta înfiinţează în 
anul 1994, împreună cu compania Daewoo din Corea de Sud, societatea RODAE 
Automobile Craiova (devenită ulterior Daewoo Automobile România) care va fabrica, 
până în anul 2006, autoturismele Tico, Matiz, Cielo, Espero (vezi [73], Capitolul 6 
„Istoria autovehiculelor”). În anul 2008, Ford preia fosta societate Daewoo Automobile 
Craiova, pe care o retehnologizează şi începe fabricarea modelului Ford B-Max, 
iar din 2017, a modelului Ford EcoSport. 

Automobile Dacia Piteşti a fost achiziționată în anul 1999 de compania 
Renault în vederea fabricării unui model de autoturism ieftin. În anul 2004 este 
lansat modelul Logan care s-a dovedit un model de succes pe piața europeană. 
Ulterior sunt fabricate aici alte două modele de succes (Sandero, începând cu anul 
2008, şi Duster, începând cu anul 2009). Compania Dacia devine astfel fanionul 
industriei de construcţii de maşini din România, producând peste 300.000 de 
autoturisme anual şi fiind cel mai mare exportator al țării. Cele două companii au 
facilitat apariția unei puternice industrii a componentelor de automobil pe orizontală. 
Sectorul constructorilor de automobile cuprindea în anul 1996 peste 160 de 
întreprinderi, în care lucrează peste 82.000 de angajaţi şi care generează 19% din 
exportul României. Acestea s-au reunit în cadrul Asociaţiei Constructorilor de 
Automobile din România — ACAROM [54]. Aceste companii au în comun faptul 
că se ocupă de concepţia, fabricarea şi comercializarea de automobile, materiale, 
componente, module ale automobilului sau realizează servicii conexe acestei industrii. 
De asemenea, sunt incluse şi companii care realizează echipamente pentru fabricarea 
şi întreţinerea automobilelor. În continuare vor fi prezentate câteva din cele mai 
importante companii din acest sector. 

Draexlmaier este una din primele companii multinaționale care a deschis o 
fabrică în România la Piteşti, în anul 1993, iar ulterior la Satu Mare, Timişoara, 
Hunedoara şi Braşov (peste 15.000 de angajaţi). Aceasta produce sisteme electrice 
şi echipamente de testare a componentelor pentru automobile. În anul 2017, fabrica 
din Piteşti a fost închisă, ca urmare a deciziei unuia din clienţii firmei de a-şi muta 
producţia din Europa în Mexic. 

Compania japoneză Takata România a fost înființată în anul 1996 (la Arad), 
iar în 2018 au trei fabrici (două la Arad — producătoare de volane şi de centuri de 
siguranță — şi o alta la Sibiu, producătoare de airbag-uri) în care lucrează peste 5.000 
de angajaţi. Autoliv (producător de centuri de siguranță, airbag-uri, volane etc.) 
a deschis prima fabrică în România în anul 1997 la Braşov, iar ulterior la Prejmer, Lugoj, 
Sfântu Gheorghe, Reşiţa şi Oneşti, înființând şi două centre de inginerie şi dezvoltare 
în Braşov şi Timişoara. În fabricile din România lucrează peste 11.300 de angajaţi. 

Compania americană Delphi a deschis prima fabrică pentru sisteme electrice și 
electronice de distribuţie pentru automobile la Sânnicolau Mare, în anul 1999, apoi la 
Ineu şi Moldova Nouă. În anul 2007 a înfiinţat fabrica de pompe şi injectoare Diesel 
din Iași. În prezent are peste 12.000 de angajaţi în fabricile sale din România. 

Leoni (producător de sisteme de cablare) are în România cinci locaţii: Arad 
(deschisă în anul 1999), Piteşti, Bistriţa, Beiuş şi Târgu Jiu. Numărul angajaţilor în 
aceste fabrici a ajuns în anul 2017 la peste 17.000. 

Continental (producător de anvelope, sisteme de frânare, echipamente de control 
a dinamicii vehiculului și mecatronică) are 7 fabrici şi patru centre de cercetare în 
România, la Timişoara (înfiinţată în anul 2000), Sibiu, Carei, Nădab, Braşov şi laşi, în 
care sunt peste 20.000 de angajaţi (din care peste 5.700 de ingineri), fiind cea mai mare 
companie din domeniul auto şi cel mai mare angajator din România. 

Sumitomo Electric (producător de cablaje auto) activează în România prin 
două divizii ale sale: Wiring Systems şi Sumitomo Electric Bordnetze. Prima a deschis, 
iniţial, o fabrică în România la Deva, în anul 2000, şi ulterior la Alba Iulia şi Orăştie, 
în care lucrează peste 4.000 de angajaţi. A doua are trei locaţii, la Caransebeş, 
Turnu Severin şi Târgu Jiu. 

Kromberg & Schubert (producător de cablaje auto) a deschis prima fabrică în 
România la Mediaş în anul 2000, iar până în prezent s-a extins cu alte două fabrici în 
Timişoara şi Nădab (Arad), precum şi cu un centru de cercetare şi dezvoltare la Sibiu. 

În anul 2001 se înființează firma Star Transmission Cugir (STC), un joint 
venture între Întreprinderea Mecanică din Cugir şi concernul Daimler pentru producerea 
componentelor de cutii de viteză. În anul 2013 se înfiinţează firma Star Assembly şi se 
începe ansamblarea cutiilor de viteză. În anul 2016, începe montarea la fabrica din 
Sebeş a cutiilor de viteză automată cu nouă trepte 9G-TRONIC, care echipează peste 
20 de modele Mercedes-Benz. În cele două locaţii lucrează peste 2.500 de angajaţi. 

Fujikura produce la Cluj-Napoca, începând cu anul 2001, componente electrice 
pentru automobile având peste 6.000 de angajaţi. 

Compania franceză Valeo a deschis prima fabrică în România la Mioveni, 
în anul 2002, pentru producerea sistemelor de cablaj, iar în anul 2005 a început la 
Timişoara, producţia sistemelor de iluminat. 

Johnson Controls, companie producătoare de componente auto din Statele Unite, 
a deschis o filială în anul 2002 la Piteşti, iar ulterior la Mioveni, Bradu, Timişoara, 
Jimbolia, Craiova, Ploieşti având peste 6.000 de angajaţi. Produce în principal 
scaune şi tapiterii pentru automobile. 

Compania Schaeffler a construit la Braşov, pe lângă fabrica de rulmenţi 
(înfiinţată în anul 2002), menţionată în subcapitolul 7.3.1, şi o fabrică de componente 
de automobil (transmisii cu curea, cu lanţ, mecanisme de comandă a supapelor, 
componente pentru cutii de viteză automate etc.). În anul 2006 a devenit Schaeffler 
România şi are în prezent un număr de peste 4.500 de angajaţi. 

Prima fabrică a companiei Faurecia, în România, a fost deschisă în anul 2003 
la Tălmaciu, lângă Sibiu, pentru scaune de automobil. Ulterior a înfiinţat, în anul 2007, 
o fabrică la Mioveni (piese injectate din plastic), la Craiova (tehnologii de control a 
emisiilor de gaze), Piteşti (sisteme de interior al automobilelor), Râmnicu-Vâlcea 
(tapiterii pentru scaune) şi Căteasca (planşe de bord, panouri de ușă etc.). În cele 
6 fabrici lucrează peste 6.500 de angajați. 

TRW Automotive (achiziționată în anul 2015 de compania germană ZF 
Friedrichshafen — producător volane şi airbag-uri) a înființat prima fabrică la 
Timişoara, în anul 2004, iar ulterior alte cinci la Oraviţa, Baia Mare, Marghita, 
Lupeni şi Roman. În prezent are în aceste locaţii peste 3.500 de angajaţi. 

Compania japoneză Yazaki a construit iniţial la Ploieşti (în anul 2004) apoi la 
Arad, Timişoara, Caracal, Brăila şi Urlaţi, fabrici pentru producţia de componente 
electrice pentru autovehicule. În prezent, în aceste fabrici, lucrează peste 6.000 de 
angajaţi. 

Fabrica de anvelope Pirelli de la Slatina a fost înființată în anul 2005, ajungând 
acum la peste 2.200 se angajaţi. 

Mahle, unul dintre cei mai mari producători mondiali de componente şi sisteme 
pentru motoare, a deschis în anul 2005 în Timişoara, o fabrică de componente 
pentru motoare, în care sunt angajate peste 1.000 de persoane. 

Compania germană Bosch a deschis la Blaj, în anul 2007, o fabrică de componente 
pentru deplasare liniară şi de automobil, iar în anul 2014, un centru de cercetare- 
dezvoltare la Cluj-Napoca, în domeniul conducerii autonome a automobilelor. 

Compania Preh România a fost înființată la Ghimbav în anul 2008, având ca 
principal domeniu de activitate fabricarea de echipamente electrice şi electronice 
pentru autovehicule. În anul 2017 a deschis la Iaşi un centru de servicii software şi 
hardware ajungând la peste 1.500 de angajați în România. 

România a aderat la Uniunea Europeană, la data de 1 ianuarie 2007, ceea ce a 
avut un impact deosebit în creşterea investiţiilor firmelor străine, în special 
europene, în industria românească. Câteva firme semnificative, din alte sectoare de 
activitate decât cel al fabricării automobilelor, nou înființate după anul 1990 şi care 
activează în România ca filiale ale unor companii multinaționale sunt prezentate în 
cele ce urmează. 

În domeniul automatizării, firma americană Honeywell are două locaţii în 
Romania, una la Lugoj (deschisă în anul 1993) şi a doua la Bucureşti (deschisă în 
anul 2009), unde se produc sisteme de siguranţă împotriva incendiilor, sisteme de 
control al mediului, de securitate etc. 

Emerson Cluj-Napoca (înfiinţată în anul 2007) este o filială a firmei americane 
care produce sisteme de automatizare (valve, regulatoare, sisteme de acţionare 
pneumatice şi electrice, aparate de măsură, sisteme de încălzire şi răcire etc.) pentru 
industriile petrolieră şi a gazului metan, de automobile, chimică etc. În prezent are 
peste 2.000 de angajați. 

Firma COMAU din Italia, parte a grupului Fiat Crysler, a deschis o filială la 
Oradea, în anul 1992, iar în 2012 a construit o fabrică de linii de asamblare 
automatizate pentru industria auto, în care lucrează 450 de angajaţi, din care peste 
150 de ingineri. 

O hartă a distribuţiei principalelor centre constructoare de maşini din România 
la nivelul anului 2015 este prezentată în Figura 7.51 [55]. În Figura 7.52 [56] este 
prezentată distribuţia pe judeţe a diferitelor ramuri ale industriei României la nivelul 
anului 2014. 

7.5. TENDINŢE DE DEZVOLTARE A INDUSTRIEI 
CONSTRUCTOARE DE MAŞINI 


În contextul actual al globalizării şi al creşterii accentuate a competiţiei dintre 
marii jucători de pe piața mondială, în special cei din industria de automobile, 
reducerea timpului şi a costurilor de fabricație ale produsului sunt factorii decisivi 
în faţa celorlalți competitori. Principalele direcții de cercetare definite la nivel 
european sunt: utilizarea materialelor de înaltă performanţă, a materialelor 
compozite şi a celor uşoare; dezvoltarea noilor tehnologii de tratare a suprafețelor; 
integrarea sistemelor de producţie, a noilor materiale şi a componentelor; simularea 
proceselor de fabricaţie şi a ciclului de viaţă al produselor (fabricaţia virtuală). 
Aceste direcţii de cercetare rezultă logic din analiza conflictului care există între 
caracteristicile de funcţionalitate, masa şi costurile de fabricație ale unui produs 
(automobil, avion, elicopter etc.). Modul de rezolvare a acestui conflict, în condiţiile 
menținerii parametrilor de funcţionalitate, este acela al reducerii masei produsului. 
Acest lucru se poate realiza prin mai multe metode: utilizarea de materiale noi cu 
caracteristici performante (oţeluri de foarte înaltă rezistenţă, aliaje foarte uşoare de 
aluminiu şi magneziu, materiale compozite etc.), reproiectarea unor repere ale 
produsulului (posibil de realizat prin utilizarea unor tehnologii de fabricație noi); 
utilizarea unor tehnologii de fabricaţie noi (sudura cu laser, hidroformarea, deformarea 
incrementală, prelucrarea cu viteze foarte mari etc.); utilizarea metodelor avansate 
de fabricaţie virtuală [57]. 

Fabricaţia virtuală reprezintă cheia creşterii competitivităţii industriei europene 
şi implicit a celei româneşti. Aceasta este una din posibilităţile cele mai importante 
a reducerii costurilor de fabricație a unui produs prin reducerea timpului de 
fabricație şi reducerea rebuturilor din proces. Lanţul de fabricaţie virtuală include 
totalitatea etapelor începând cu proiectarea constructivă a produselor şi terminând 
cu simularea fabricii în care se prelucrează acestea. În cadrul acestui lanţ un loc 
distinct şi deosebit de important îl ocupă simularea procesului de fabricaţie şi 
proiectarea sculelor (matriţelor) necesare în cadrul acestuia. Tehnicile de realitate 
virtuală (RV) sunt utilizate în faza de proiectare constructivă a produsului. 
Utilizând aceste tehnici pot fi luate decizii privind forma, aspectul produsului 
(automobil, avion etc.), încă din faza de design, fără a mai fi necesară realizarea 
unui prototip, reducându-se semnificativ atât timpul, cât şi costurile de fabricaţie. 
Implementarea în întreprinderi a conceptului de fabricaţie virtuală va conduce la 
obținerea de beneficii semnificative, precum: creşterea eficienţei şi reducerea timpului 
în procesele de dezvoltare a produsului şi planificare a producţiei (cu 20-25%); 
creşterea calităţii în procesele de dezvoltare a produsului şi planificare a producţiei 
(cu 10-15%); îmbunătăţirea procesului de coordonare în procesele de dezvoltare şi 
producţie. Tehnologiile de fabricație au un rol extrem de important în ceea ce 

priveşte viitorul planetei atât prin impactul pe care-l produc asupra mediului, cât şi prin 
acela pe care-l au asupra confortului omului de mâine. Dezvoltarea unor tehnologii 
nepoluante şi a unora care să protejeze factorul uman este, de asemenea, o 
preocupare a cercetătorilor din domeniul tehnologiilor de fabricaţie. 

Mobilitatea, sănătatea şi comunicarea sunt aspectele centrale ale societății 
globale de astăzi şi reprezintă domeniile cu impactul social cel mai pronunţat atât 
în prezent, cât şi în viitor. Fiecare din aceste domenii se bazează pe tehnologiile de 
fabricaţie. Direcţii de cercetare rezultă, de altfel, şi din obiectivele principalelor 
Platforme Tehnologice Europene (ETP). Aceste platforme au rolul de a defini 
Agendele de Cercetare Strategice (SRA) în domeniile specifice, obiectivele pe termen 
mediu şi lung, precum şi modalitățile de implementare ale acestora. Există peste 20 de 
ETP-uri pe plan european, iar dintre acestea amintim câteva dintre cele mai importante 
şi care au tangenţă cu domeniul fabricaţiei: Future Manufacturing Technologies — 
MANUFUTURE [58], Advanced Engineering Materials and Technologies — 
EuMaT [59]; Robotics — EUROP [60]; European Steel Technology Platform — 
ESTEP [61]; Industrial Safety — ETP [62] etc. Dintre acestea platforma MANUFUTURE 
livrării de bunuri şi servicii pe care societatea europeană le doreşte. Agenda de 
cercetare strategică a platformei se bazează pe un document programatic, Vision 
2030 [58], în care sunt prezentate prioritățile de cercetare în domeniul tehnologiilor 
de prelucrare. Unul din obiectivele strategice ale platformei MANUFUTURE este 
acela de a modifica ideea de competitivitate de la cea bazată pe reducerea costurilor 
(cost redus al forței de muncă, automatizare) la cea bazată pe valoare adăugată 
(performaţe înalte ale produsului, orientarea spre client, noi modele de afaceri etc.). 
Din analiza documentelor programatice ale platformelor mai sus-menţionate, 
precum şi a literaturii de specialitate publicată în ultimii ani, în special în cadrul 
Analelor CIRP (Academia Internațională de Ingineria Producţiei) [63], se pot 
detecta principalele direcţii de cercetare în domeniul tehnologiilor de fabricaţie. 


7.6. INSTITUTE DE CERCETARE ŞI PROIECTARE 
IN DOMENIUL CONSTRUCȚIILOR DE MAŞINI 


În perioada de după anul 1948, şi în special după anul 1965, a fost înființată 
şi creată o bază proprie de proiectare şi cercetare, institute de proiectare şi cercetare 
cu profil departamental şi cu profil de produs. Astfel, au fost create o serie de 
institute cu profil departamental, după cum urmează: Institutul de cercetare şi 
proiectare tehnologică a construcției de maşini (ICTCM) București; Institutul pentru 
sectoarele calde Bucureşti; Institutul de sudură şi încercări de metale Timişoara; 
Institutul de motoare termice Bucureşti; Institutul de producție specială București; 
Institutul departamental pentru proiectarea de uzine în domeniul construcțiilor de 
maşini Bucureşti; Institutul de proiectare pentru uzinele industriei electrotehnice şi 

electronice București. Pe lângă acestea au fost înfiinţate institute şi centre cu profil 
de produs pentru conceperea şi testarea unor produse specifice (avioane, automobile, 
vagoane şi locomotive, echipament energetic, rulmenţi, maşini agricole, nave 
maritime și fluviale etc.). Aceste institute deserveau în principal întreprinderile din 
domeniul respectiv de fabricaţie, asigurând asistenţa de specialitate pentru cercetarea, 
proiectarea şi testarea produselor realizate în întreprinderile de profil. Astfel, au 
fost create următoarele institute pe scheletul unor intreprinderi din ramura respectivă 
(trecute în paranteză): Institutul de proiectare aviaţie INCREST Bucureşti (Întreprinderea 
de avioane); Institutul de cercetare şi proiectare de maşini-unelte şi agregate ICPMUA 
București (IMUAB); Institutul de producție echipamente tehnologice, motoare şi 
locomotive de manevră Bucuresti (FAUR); Institutul de proiectare şi cercetare 
echipamente termoenergetice București (IMGB); Institutul de proiectare echipamente 
hidroenergetice Reşiţa (ICMR); Institutul de proiectare şi cercetare mașini de 
ridicat şi transportat Timişoara (UMT), Institutul de proiectare şi cercetare 
automobile Piteşti (Dacia); Institutul de proiectare autocamioane si derivate Brașov 
(Steagul Roşu); Institutul de proiectare mașini agricole Bucureşti (Semănătoarea), 
Institutul de proiectare tractoare și derivate Braşov (Tractorul); Centrul de 
proiectare rulmenţi și organe de asamblare Brașov (Rulmentul); Institutul de 
proiectare si cercetare utilaj petrolier Ploiești (1 Mai); Institutul de proiectare si 
cercetare utilaj chimic Bucureşti; Institutul de proiectare si cercetare nave fluviale 
şi maritime Galaţi (Şantierul Naval); Institutul de proiectare utilaj alimentar Cluj 
(Tehnofrig); Centrul de proiectare cazane mici şi utilaje energetice neconvenţionale 
Cluj (Fabrica de cazane mici), Institutul de proiectare vagoane Arad (ASTRA); 
Institutul de proiectare mașini electrotehnice București (IMEB); Institutul de 
proiectare automatizări Bucureşti (Automatica); Institutul de proiectare şi cercetare 
Electroputere Craiova (Electroputere), Centrul de proiectare şi cercetare pompe 
București (Aversa), Institutul de cercetare şi proiectare mecanică fină Bucuresti 
(IMF). Aceste institute aveau şi filiale în proximitatea întreprinderilor de profil 
localizate în alte zone geografice al ţării. Spre exemplu, ICPMUA avea filiale 
specializate la Cluj-Napoca (în domeniul maşinilor de rectificat), la Oradea (în 
domeniul maşinilor de frezat şi centrelor de prelucrare), la Arad (în domeniul 
strungurilor), la Sibiu (în domeniul preselor şi maşinilor de prelucrat mase 
plastice), la Bacău (în domeniul maşinilor de alezat şi frezat şi al centrelor de 
prelucrare) etc. Toate acestea au creat un potenţial tehnic puternic, erau dotate cu 
laboratoare de cercetare și încercări proprii. Multe dintre ele deveniseră factori de 
bază ai centralelor industriale, artizanii promovării de produse şi tehnologii noi. 
Din păcate cvasitotalitatea acestor institute au fost desființate după anul 1990 sau 
şi-au redus semnificativ activitatea, pierzându-se un imens capital de cunoaştere 
acumulat după decenii de experiență. 

Centre de dezvoltare şi cercetare au fost înființate după anul 1990 şi de marile 
corporații multinaționale localizate în România: RTR Bucureşti şi Titu, Continental 
la Timişoara şi Sibiu, Bosch la Cluj, Autoliv la Braşov, Schaeffler la Braşov, Preh 
la Iaşi, Honeywell la Bucureşti, etc. care absorb un mare număr de ingineri români 
cu calificare superioară. 

7.7. ÎNVĂŢĂMÂNTUL SUPERIOR PENTRU CONSTRUCȚII DE MAȘINI 


Până în anul 1948 inginerii proiectanți şi de execuţie care lucrau în domeniul 
construcțiilor de maşini erau pregătiţi în cadrul unor facultăţi ale politehnicilor din 
România (Bucureşti, Timişoara, laşi) cu profil general (electromecanic) sau a unor 
universități tehnice din străinătate. Abia după anul 1948 au fost înființate facultăţile de 
mecanică cu secții de specialitate în domeniul tehnologiei construcțiilor de maşini 
(TCM) şi al maşinilor-unelte, după modelul sovietic (BAUMAN). Pentru domeniul 
TCM şi structura planurilor de învățământ a fost preluată după şcoala sovietică, 
cursurile de specialitate fiind: TCM, exploatarea maşinilor-unelte, proiectarea 
sculelor aşchietoare; proiectarea dispozitivelor şi tehnologii de presare la rece. 
Această structură s-a menţinut până astăzi, deşi în toate universităţile tehnice din 
țările avansate, a fost schimbată semnificativ. 

Primele catedre de Maşini-unelte din ţară se 
înființează prin decizia Ministerului Învăţământului 
Public, în anul 1948, la Institutul Politehnic din 
Bucureşti, Politehnica din laşi şi Institutul de Mecanică 
din Cluj. Urmare a acestei decizii se înființează 
în cele trei instituții secţiile de Maşini de lucru, cu 
specializarea Maşini-unelte, iar mai târziu a secțiilor 
de Maşini-unelte şi scule. Coordonarea acestor catedre 
au fost asigurate de Profesorul Emil Botez la Bucureşti, 
Profesorul Gheorghe Caşler la laşi şi Profesorul 
Wilhelm Rohonyi la Cluj. 

Profesorul Emil Botez (Fig. 7.53) a ocupat în 
Fig. 7.53. Profesorul Emil Botez, acelaşi timp atât funcția de şef de catedră, cât şi pe 

întemeietorul învătământului aceea de decan al Facultății de Mecanică nou înființate. 
de mașini-unelte din România. În aceste poziţii, profesorul Botez a gândit şi introdus 
planul de învăţământ pentru secțiile de maşini-unelte, 

plan care prevedea următoarele cursuri de specialitate: Proiectarea maşinilor-unelte 
(PMU); Teoria aşchierii, Proiectarea sculelor aşchietoare; Proiectarea instrumentelor 
şi aparatelor de măsură; Hidraulica maşinilor-unelte; Proiectarea automatelor şi 
agregatelor; Acţionarea electrică a maşinilor-unelte; Tehnologia construcției de 
maşini-unelte. Este de menţionat faptul că această structură a cursurilor de 
specialitate pentru secţiile de maşini-unelte se menţine şi astăzi. Pe drept cuvânt, 
profesorul Emil Botez este considerat întemeietorul Şcolii româneşti de maşini- 
unelte. Profesorul Botez a absolvit cursurile Şcolii Politehnice din laşi în anul 
1944. Ulterior s-a format ca inginer la Uzinele metalurgice din Cugir, unde a lucrat 
ca şef al Secţiei de proiectare a sculelor şi dispozitivelor. După numirea sa ca 
profesor la Politehnica din Bucureşti, cercetările sale se orientează în direcția 
teoriei lanțurilor cinematice şi a proiectării maşinilor unelte. În acest domeniu a 

publicat în perioada 1969-1973 tratatul de Mașini-Unelte în trei volume, devenit 
clasic şi utilizat de generaţii de ingineri proiectanți de mașini-unelte [64]. În anul 
1949, Zoltan Duca devine cadru didactic la aceeaşi catedră, specializându-se în 
teoria generării suprafețelor pe maşini-unelte şi proiectarea sculelor aşchietoare. 
Acesta a introdus şi predat primul curs de tehnologia construcţiilor de maşini în 
România, intitulat „Bazele teoretice ale prelucrării pe mașini-unelte”. În această 
catedră au activat câțiva profesori remarcabili, precum profesorul Aurel Oprean, 
fondatorul şcolii de hidraulică a maşinilor-unelte, Vasile Moraru (vibraţiile şi 
stabilitatea maşinilor-unelte, centre de prelucare maşini-unelte speciale), Constantin 
Ispas (vibraţiile şi stabilitatea maşinilor-unelte), Dumitru Catrina (centre de prelucrare, 
prese), Constantin Minciu (centre de prelucrare, proiectare angrenaje), Alexandru 
Dorin (programarea numerică a maşinilor-unelte, fiabilitatea maşinilor-unelte), 
Victor Tabără (maşini de deformare plastică) etc. Unul dintre cei mai cunoscuţi 
specialişti ai acestei catedre a fost profesorul Ștefănuță Enache, care a activat în 
domeniul preciziei prelucrărilor mecanice şi al sculelor aşchietoare. Volumul său 
Calitatea suprafețelor prelucrate a fost prima carte românească din domeniul 
tehnologiilor de fabricaţie tradusă într-o limbă de largă circulaţie internațională, de 
către editura Dunod din Paris, în anul 1972 [65]. A fost primul român ales membru 
al Academiei Internaționale de Ingineria Producţiei (CIRP). Astăzi catedra se 
numeşte Departamentul de maşini şi sisteme de producţie şi face parte din 
Facultatea de ingineria şi managementul sistemelor tehnologice, coordonând trei 
direcţii de studii: Maşini-unelte şi Sisteme de producţie, Logistică industrială şi 
Robotică [66]. 

La laşi se înfiinţează, în anul 1948, Catedra 
de mașini-unelte, scule şi utilaje sub conducerea 
profesorului Gheorghe Caşler (Fig. 7.54). Aceasta 
va cuprinde după anul 1954, până la înființarea 
catedrei de Tehnologia Construcţiilor de Maşini (în 
anul 1964) şi specialităţi tehnologice. În cadrul 
acestei catedre şi-a desfăşurat activitatea, alături de 
profesorul Caşler, profesorii Vitalie Belousov 
(fondatorul şcolii de inventică de la politehnica 
ieşeană, proiectarea sculelor aşchietoare), Mircea 
Cozmâncă (teoria aşchierii metalelor), Boris 
Plăhteanu (maşini-unelte, inventică), Dumitru Zetu 
(maşini-unelte automate) etc. Fig. 7.54. Profesorul Gheorghe Caşler. 

În anul 1948 se înfiinţează Institutul de 
Mecanică din Cluj, cu două secţii: secția de termotehnică şi secția de maşini de 
lucru. În acelaşi an se înfiinţează Catedra de Maşini-Unelte, primul şef de catedră 
fiind Wilhelm Rohonyi. Aceasta a funcţionat până în anul 1955, când s-a transformat 
în Catedra de tehnologia construcțiilor de maşini. După anul 1990 se desprinde din 
aceasta Catedra de maşini-unelte şi roboţi (condusă de profesorul Andrei Albu), 

în anul 2000 schimbându-şi numele în Departamentul de ingineria proiectării şi 
robotică. În această catedră au activat o serie de profesori, care au avut contribuții 
relevante în domeniul cercetării şi proiectării maşinilor-unelte, precum: Andrei Albu 
(proiectarea roboților industriali), Liviu Deacu (teoria aşchierii, hidraulica maşinilor- 
unelte, vibraţiile maşinilor-unelte), Liviu Morar (comanda numerică a maşinilor- 
unelte) etc. 

La Institutul de Mecanică din Braşov se înfiinţează în anul 1949 Catedra de 
maşini-unelte şi dispozitive sub conducerea profesorului Silviu Crişan. Aceasta va 
fi precursoarea Catedrei de tehnologia construcțiilor de maşini. 

Prin HCM nr. 1508 din 14 august 1954 se înființează specialitatea tehnologia 
prelucrării metalelor şi construcției de maşini, în cadrul Facultăţii de Mecanică a 
Politehnicii din Bucureşti [67]. În anul următor, prin HCM nr. 1608 din 30 iulie 
1955, este înființată Facultatea de Tehnologie Mecanică, cu o singură specialitate 
mai sus amintită. Facultatea cuprindea 5 catedre, printre care cea de Tehnologia 
Materialelor şi cea de Tehnologia Construcţiilor de Maşini. Aceasta este prima 
catedră de specialitate în acest domeniu. Şeful catedrei a fost numit profesorul 
Constantin Popovici (Fig. 7.55). În anul 1962, Catedrele de mașini-unelte şi scule 
şi cea de tehnologia construcţiilor de maşini se desprind de Facultatea de Mecanică şi 
înființează o nouă facultate — Tehnologia construcţiilor de maşini, având ca decan 
pe profesorul Emil Botez. Astăzi numele facultății este Facultatea de ingineria şi 
managementul sistemelor tehnologice. În cadrul catedrei de TCM au activat o serie 
de profesori, care au avut o contribuţie semnificativă la dezvoltarea domeniului, atât 
din punct de vedere didactic, cât şi în acela al cercetării. Menţionăm aici pe Voicu 
Tache (proiectarea dispozitivelor), urmaşul profesorului Popovici la conducerea 
catedrei, Alexandru Rădulescu (proiectarea asistată de calculator a tehnologiilor), 
Gheorghe Zgură (tehnologii de prelucrare prin deformare), Aurel Vlase (prelucrabilitatea 
materialelor metalice), Aurel Sturzu (măsurări tehnice), Constantin Stăncescu 
(proiectarea asistată de calculator) etc [66]. 


> 


Fig. 7.55. Profesorul Constantin Popovici. Fig. 7.56. Profesorul Silviu Crişan. 

La Institutul Politehnic din Braşov (din anul 1971 transformat în Universitatea 
din Braşov) se înființează prima Catedră de tehnologia prelucrării metalelor şi 
construcţiei de maşini în anul 1954, prin transformarea celei de maşini-unelte şi 
dispozitive. Catedra a fost condusă de la înfiinţare până la decesul său, în anul 
1965, de profesorul Silviu Crişan (Fig. 7.56) [68]. Acesta a publicat, în anul 1959, 
primul Tratat de mașini-unelte. 

Începând cu anul 1953, în această catedră îşi va desfăşura activitatea profesorul 
Leopold Sauer, cel care va crea o excelentă şcoală de proiectare a sculelor aşchietoare, 
cunoscută şi în străinătate prin articolele şi cărțile sale traduse în limba germană. 

Cursul de „Tehnologia construcţiei de maşini” a fost predat de profesorul 
Gherman Drăghici încă din anul 1954. Acesta a susţinut una din primele teze de 
doctorat în România, în anul 1959, în domeniul tehnologiilor de prelucrare şi a 
publicat primul curs din România de Tehnologia construcțiilor de maşini, în anul 
1962. Profesorul Jon Stănescu a fost printre pionierii României în domeniul 
dispozitivelor pentru maşini-unelte, publicând printre primele cărţi în domeniu. 

Întemeietorul disciplinei tehnologii de prelucrare prin presare la rece a fost 
profesorul Constantin Iliescu, unul din cei mai reputați specialişti din ţară, autor al 
unei cărți tradusă de către editura Elsevier în anul 1990. Deşi nu a făcut parte din 
colectivul catedrei, profesorul Sergiu Chiriacescu a activat în domeniul dinamicii 
aşchierii, cartea sa, care tratează acest subiect, fiind tradusă de editura Elsevier în 
anul 1990. Din anul 2012, catedra TCM s-a transformat în Departamentul de 
ingineria fabricaţiei. 

Catedra de tehnologia construcțiilor de maşini de la Politehnica din Cluj s-a 
înfiinţat în anul 1955, sub conducerea profesorului Jon Lăzărescu (Fig. 7.57) [69]. 
Domnia sa a venit la conducerea catedrei, după dobândirea unei vaste experienţe 
de producţie şi didactice la Uzina Mecanică din Cugir. Din anul 1951 era şeful 
Catedrei de maşini-unelte. A format o puternică şcoală de teoria aşchierii, proiectarea 
sculelor şi tolerante şi teoria măsurării, continuată de profesorii Liviu Deacu (teoria 
aşchierii), Graţian Șteţiu (tehnologii de presare la rece şi teoria măsurării) şi Csaba 
Gyenge (tehnologii de prelucrare a roţilor dinţate). Un domeniu nou care s-a 


dezvoltat în cadrul catedrei a fost acela al organizării 

producţiei (prof. Dan Cândea). În cadrul acestei catedre a $ N 
activat, până la separarea Catedrei de maşini-unelte, şi Eeo az 
profesorul Andrei Albu. După anul 1990 în cadrul catedrei 

s-au structurat două grupuri de cercetare, unul în domeniul Mo 


tehnologiilor de rapid prototyping (prof. Petru Berce) şi al 
doilea în domeniul tehnologiilor şi teoriei prelucrărilor prin 
deformare plastică (prof. Dorel Banabic). Catedra TCM 
s-a transformat în anul 2011 în Departamentul de ingineria 
fabricaţiei, extinzându-şi activitatea didactică şi în câteva 
centre industriale din jurul Clujului (Satu Mare, Bistriţa, Fig. 7.57. Profesorul 
Alba Iulia, Zalău). Ion Lăzărescu. 

La Politehnica din Timişoara, prima 
Catedră de tehnologia construcțiilor de maşini 
se înființează în anul 1960, sub coordonarea 
profesorului Gheorghe Savii (Fig. 7.58). Până 
la această dată, specializarea TCM (înfiinţată 
în anul 1957) a funcţionat în cadrul Catedrei 
de tehnologie mecanică. Deşi a funcționat 
într-o altă catedră, cea de Tehnologie mecanică, 
profesorul Aurel Nanu a adus o contribuţie 
deosebită în domeniul tehnologiilor necon- 

Fig. 7.58. Profesorul Gheorghe Savii. venţionale (prelucrarea prin electroeroziune, 
cu fascicol laser etc.), fiind fondatorul acestui 
domeniu în România. A coordonat volumul Tehnologia Construcțiilor de Maşini din 
Manualul Inginerului Mecanic [70]. Domnia sa a înființat Asociaţia Română 
pentru Tehnologii Neconvenţionale, al cărei preşedinte a fost de la înfiinţare până 
în prezent. Activitatea profesorului Nanu a fost continuată de profesorul A/exandru 
Nichici. Şcoala timişoreană de tehnologii de sudură şi încercarea materialelor, 
cu un bogat şi prestigios trecut în perioada dintre cele două războaie mondiale 
(prof. Corneliu Micloşi şi Ştefan Nădăşan), s-a dezvoltat după al Doilea Război 
Mondial, prin profesorii Coloman Bakony (care a publicat prima carte, în România, 
de Tehnologia sudării, apărută în anul 1951), Traian Sălăgean, Dragoş Cioclov, 
Mircea Raţiu, Voicu Safta etc. În anul 1970 se înfiinţează Institutul de Sudură şi 
Încercări de Materiale (ISIM) Timişoara, care este continuatorul şcolilor româneşti 
de sudură şi încercarea materialelor dezvoltate la Timişoara. În cadrul catedrei 
TCM, direcţiile de cercetare relevante sunt cele din domeniul plasturgiei (prof. 
Tudor Iclănzan) şi al ingineriei integrate şi TRIZ (prof. George Drăghici). În anul 
2012 se înfiinţează Departamentul de ingineria materialelor şi fabricației (IMF) 
care a reunit catedrele tehnologice: Tehnologia construcţiilor de maşini; Studiul 
materialelor şi tratamente termice; Utilajul şi tehnologia sudării. 

Specializarea TCM a fost înființată la Institutul Politehnic din laşi, în anul 
1954, dar abia 10 ani mai târziu, în anul 1964, se înfiinţează Catedra de tehnologia 
construcțiilor de maşini şi mecanică agricolă, primul şef de catedră fiind profesorul 
Constantin Picoş (Fig. 7.59) [71]. Acesta a coordonat activităţile catedrei timp de 
20 de ani şi a creat o puternică şcoală în domeniul prelucrabilității prin aşchiere a 
materialelor metalice şi al normării operaţiilor de aşchiere, cărțile sale Calculul 
adaosurilor de prelucrare şi al regimurilor de aşchiere şi Normarea tehnică pentru 
prelucrări prin aşchiere, fiind utilizate de generaţii de studenţi, precum şi de inginerii 
din producţie pentru proiectarea tehnologiilor de prelucrare prin aşchiere. Activitatea 
sa a fost continuată de profesorii Octavian Pruteanu şi Cazimir Bohosievici. Din 
anul 2011, catedra s-a transformat în Departamentul de tehnologia construcţiilor 
de maşini. 

Fig. 7.59. Profesorul Constantin Picoş. Fig. 7.60. Profesorul Mircea Manolache. 


Institutul Tehnic din Galaţi, urmaş al Institutului Mecano-Naval, s-a înfiinţat 
în anul 1953 şi s-a transformat, succesiv, în Institutul Politehnic din Galaţi (1955), 
respectiv Universitatea din Galaţi (1974). Începând cu anul 1963, în cadrul Facultăţii 
de Mecanică se introduc şi cursuri de Tehnologia construcțiilor de maşini. Primul 
şef de catedră este profesorul Mircea Manolache (Fig. 7.60), până la acea dată, 
fiind şeful Catedrei tehnologie mecanică [72]. Ulterior, în cadrul acestei catedre, 
s-au dezvoltat mai multe colective, pe direcţii de cercetare diferite, precum cele de 
tehnologia deformărilor prin presare (prof. Mihai Teodorescu), tehnologii de prelucrare 
prin aşchiere (prof. Alexandru Epureanu), teoria aşchierii şi proiectarea sculelor 
(prof. Nicolae Oancea), tehnologii de prelucrarea maselor plastice şi materialelor 
compozite (prof. Cătălin Fetecău). Din anul 2013, catedra şi-a schimbat numele în 
Departamentul de ingineria fabricaţiei. 

Din cele de mai sus se observă că primele catedre de tehnologia construcţiilor 
de maşini şi de maşini-unelte au fost înființate în cele mai importante centre 
industriale ale ţării (Bucureşti, Cluj, laşi, Braşov, Timişoara, laşi, Galaţi) şi au fost 
coordonate de specialişti, formaţi în universități tehnice cu tradiţie din Germania, 
Suedia, URSS şi având o bogată experienţă în producţie. 

Dezvoltarea rapidă a capacităţilor de producţie din construcția de maşini a pus 
o problemă foarte complexă de pregătire şi specializare a personalului productiv. 
Pe lângă institutele politehnice de tradiție, precum cele din Bucureşti, Cluj, Timișoara, 
laşi, ca urmare a cererii pe piața muncii s-au înființat şi dezvoltat noi secții de 
inginerie în cadrul unor institute de învățământ superior sau institute de subingineri. 
Ulterior au fost înfiinţate specializări de TCM şi catedre de Tehnologia construcțiilor 
de maşini în mai multe centre industriale în care existau deja astfel de institute sau 
în institute nou formate. În anul 1972 se înfiinţează o astfel de catedră la Institutul 
de Subingineri din Piteşti (ulterior devenit Universitatea din Piteşti), Universitatea 
din Sibiu (1976), Universitatea din Bacău (1976), Universitatea „Ştefan cel Mare” 
din Suceava (1976), Universitatea din Craiova (1977), Universitatea din Târgu 
Mureş, (1977). După anul 1990 se înfiinţează catedre de TCM la Universitățile din 
Oradea (1990), Târgu Jiu (1991) şi Arad (1999). 

Capitolul 8 


ISTORIA INDUSTRIEI MAȘINILOR AGRICOLE 


VERGIL GÂNGU, ION PIRNA, BIANCA BĂDĂNOIU 


Este unanim recunoscut că o agricultură performantă care să asigure astăzi, 
dar şi în viitor, siguranța şi securitatea alimentară a omenirii (ținând seamă de ritmul 
de creştere al populaţiei globului: 1 mld. în 1804; 2 mld. în 1927; 3 mld. în 1960; 
7 mld. în 2011; 9,3 mld. estimat în 2050) nu ar fi posibilă fără mecanizarea şi 
automatizarea proceselor de lucru, menţinerea şi îmbunătăţirea fertilităţii solului 
(prin utilizarea de tehnologii şi echipamente conservative, îngrăşăminte, irigaţii, 
afânare etc.), a biodiversităţii şi geneticii. Evenimentele precursoare industriei de 
maşini agricole româneşti, reformele agricole (1921, 1945), Planul Valev, au pus în 
evidență sârguinţa şi ingeniozitatea românilor. 


8.1. ÎNCEPUTURI ȘI EVENIMENTE PRECURSOARE 


În anul 1835 a fost iniţiată, în cadrul Societăţii de Agricultură Muntenia (înființată 
prin grija domnitorului Al. I. Ghica, 1795-1862), încercarea uneltelor şi maşinilor 
agricole importate din Occident, pentru a vedea modul de folosință şi adaptare la 
condiţiile terenurilor agricole din ţară [1]. În Occident apăruseră deja plugurile cu 
brăzdarul din fier şi alte maşini cu tracţiune animală. 

Primul atelier pentru realizarea de maşini şi unelte agricole este înfiinţat la 
Bucureşti, de către Dr. Zucher de origine germană, în anul 1840. În acest atelier se 
susțineau şi cursuri pentru pregătirea meseriaşilor români. Petru Rajka, absolvent al 
Politehnicii de la Viena, înființează la Cluj, în anul 1840, un atelier în care se 
produceau semănători şi pluguri cu brăzdar de fier tractate, batoze şi tocători de 
paie staționare. Acesta a inventat un plug cu osia suport curbată, permiţând brăzdarului 
menţinerea adâncimii de arat constantă [2], fiind apreciat la vremea respectivă. 

Grigore Avram inventează la aşi, în anul 1843, o maşină de arat care necesita 
forța de tracțiune a 12 boi. La Oradea, în anul 1844, se înființează o fabrică pentru 


unelte agricole de către Gille şi tot aici, în 1847, Parge şi Roszlay [2] înfiinţează o 
fabrică nouă pentru construcţia uneltelor agricole din metal şi lemn. În anul 1847 
este publicată prima carte de agricultură intitulată Ferma model, cu alfabet chirilic, 
care cuprinde şi descrierea unor maşini agricole din acea perioadă (Fig. 8.1). 


CALENDAR 
BUNUL CULTIVATOR 


BUNURE SCI > TA 

; 1861 4 H d 

a meg R 

Fig. 8.1. Coperta cărții Fig. 8.2. Ion Ionescu de la Brad Fig. 8.3. Coperta Calendarului 
Ferma model. (1818-1891). pentru bunul cultivator. 


Domnitorul Ţării Româneşti, Barbu Dimitrie Ştirbei, în anul 1852, îl 
însărcinează pe Alexandru Slătineanu, care tocmai îşi terminase studiile agronomice 
la Paris, să înfiinţeze Institutul de Agricultură de la Pantelimon (precursorul 
Universității de Ştiinte Agronomice, Silvice şi Medicină Veterinară (USAMV) 
Bucureşti. Astfel, Alexandru Slătineanu devine primul director (în calitate de 
profesor, predă cursurile de agricultură, elemente de fizică, chimie, mineralogie) şi 
îl angajează ca director de lucrări practice, pe o durată de 5 ani, pe Wilhelm 
Konzelman, la recomandarea Școlii de Agricultură Hohenheim (Germania). 
Organizarea parcului administrativ, pepiniere de duzi (100 pogoane), grădina de 
pomi şi legume, fabrica de maşini şi instrumente agricole s-a realizat pe moşia 
Pantelimon [3]. 

La Iaşi, în anul 1859, Institutul mecanic, înfiinţat de către Gheorghe Asachi, 
se transformă în fabrică de maşini agricole. Doi ani mai târziu (1861) se 
generalizează în ţara noastră utilizarea brăzdarului de fier pentru plug, iar prof. Ion 
Ionescu de la Brad (Fig. 8.2) elaborează Manualul de agricultură poporană, care 
cuprindea 53 de figuri cu cele mai moderne maşini agricole [4] din acea vreme 
„plugul, scormonitorul, extirpatorul, grapa, vălătucul, maşina de semănat, maşina de 
prăşit, rarița, maşina de cosit şi secerat, maşina de treierat, maşina de transportat, 
vaporul (locomobila)” etc. În acelaşi an a publicat şi Calendar pentru bunul 
agricultor (Fig. 8.3). 

Constantin Râureanu, absolvent al Şcolii de Arte şi Meserii din Bucureşti, 
trimis la specializare în Franţa, a realizat între anii 1852—1864 un plug, pentru care 

Academia de Agricultură din Paris i-a acordat medalia de argint. În acelaşi an 
1964, atelierul de la Zvoriştea (Suceava) începe fabricaţia unui model nou de rariță 
pentru prăşirea culturilor agricole. 


Fig. 8.4. Prima fabrică ardeleană de maşini agricole Fig. 8.5. Maşină de „bătut” porumb. 
şi turnătorie de fier. 


Prima fabrică ardeleană de maşini agricole şi turnătorie de fier (Fig. 8.4) [5], 
nume sub care a funcţionat pnă în anul 1921, este înființată în anul 1875 la Sibiu, 
de către maistrul forjor Andreas Rieger. Iniţial aici se reparau unelte şi maşini 
agricole simple, se produceau potcoave şi caiele pentru cai. Tot aici Rieger a fabricat 
primul plug cu brăzdar schimbător din fier şi cu plaz de oțel cunoscut sub numele 
de plugul „Sistem Rieger”, precum şi plugul cu „capul de fier şi picior din oţel” 
folosit la arat pentru terenurile în pantă. Fabrica s-a extins cu clădiri şi hale noi 
(zona fabricii actuale Independenţa Sibiu), iar gama de produse s-a diversificat: 
pluguri, grape, semănători de grâu şi porumb tractate cu animale, tocători pentru 
sfeclă şi furaje, maşini de „bătut” porumb (Fig. 8.5) şi alte produse (pentru textile, 
hidranţi, cişmele). Această diversificare a fost posibilă prin dotarea fabricii cu două 
cuptoare de topire cu cupolă şi un cuptor rotativ cu gaz, perfecționându-se metodele 
de turnare în forme finisate. Între anii 1914-1916 fabrica a fost militarizată trecându-se 
la producția de echipament militar, iar în anul 1938 fabrica a produs, prin asimilare, 
cinci tipuri de motoare cu aprindere prin scânteie şi Diesel, folosite la punerea în 
mişcare a maşinilor de treierat la staționar, apoi în anul 1948 a fost naţionalizată. 

La Craiova, primul plasament de capital străin a avut loc în domeniul 
maşinismului agricol în anul 1877 şi a permis înfiinţarea primului atelier de fabricat 
şi reparat maşini agricole, sucursală a firmei Clayton-Shusslliwort din Lincoln 
(Anglia), şi a întreprinderii metalurgice „Mihai Nasta”, care au fuzionat în 1884, 
beneficiind de legea românească a firmelor apărută în acelaşi an. Batozele de porumb 
produse aici au fost apreciate ca urmare a performanţelor acestora, contribuind la 
dezvoltarea agriculturii din regiune şi nu numai [6]. În anul 1893, fabrica se 
asociază cu Richard-Graepel, companie austro-ungară, iar în 1910 începe construirea 
unor noi hale industriale şi ateliere performante, permiţând asimilarea în fabricaţie 
a maşinilor agricole mai complexe. Aceasta a constituit baza de plecare mai târziu 

a construcției de maşini agricole moderne din Oltenia (Uzina „7 Noiembrie” şi apoi 
Uzina de maşini agricole şi tractoare (MAT) Craiova). 


Fig. 8.6. Plugul reversibil Fig. 8.7. Tractor încărcător Fig. 8.8. Tractor agricol 
purtat PRP-2-35. hidraulic TIH-445. pe roți A 1800. 


La Craiova, în 1951, Fabrica de unelte şi maşini agricole îşi schimbă 
denumirea în Uzina „7 Noiembrie” şi continuă să implementeze în fabricație maşini 
agricole performante [6] pentru tractoare de puteri diferite (Fig. 8.6). Un eveniment 
deosebit în existenţa uzinei de la Craiova a fost în 1974, când a fost produs primul 
tractor încărcător hidraulic TIH-445 (Fig. 8.7) şi s-a schimbat denumirea fabricii 
în Maşini agricole şi tractoare (MAT) Craiova. Asimilarea în fabricaţie a TIH-445 
a fost rodul colaborării cu specialişti de la VEB Land Maschinenbau Rotes Banner, 
Döbeln din R. D. Germană, cu cei de la Uzina Tractorul Braşov (UTB). În construcția 
tractorului TIH-445 a fost încorporat motorul de 45 CP care s-a fabricat la Uzina 
Tractorul Braşov. Cu această experienţă de succes, care completa sursele energetice 
pentru procesele de manipulare a produselor agricole, a îngrășămintelor şi a hranei 
animalelor etc., în anul 1976 specialiştii craioveni au dezvoltat fabricaţia tractoarelor 
de putere mare pe roți A 1800 (Fig. 8.8); A 1800A. O realizare remarcabilă a 
proiectanților şi inginerilor români a fost gama de pluguri pentru tractoarele de 
puteri mari (ICPITMUA Bucureşti + MAT Craiova) cu 4, 5 şi 7 trupiţe în soluţie 
clasică sau reversibile, perfect adaptate solurilor din România. 

Modificarea regimului proprietăţii (1991) terenurilor agricole şi trecerea la 
economia liberă de piaţă au avut un puternic impact asupra Întreprinderii de tractoare şi 
maşini agricole Craiova prin faptul că structura cererii de tractoare şi maşini 
agricole s-a redus foarte mult. Desființarea Cooperativelor agricole de producție 
(CAP), a Staţiunilor de maşini agricole (SMA) şi a Întreprinderilor agricole de stat 
(AS) din zonă au forțat ca SC MAT Craiova (conform Registrului Naţional al 
Comerțului din România — RNCR) să se adapteze noilor condiţii de piaţă prin 
asimilarea în fabricaţie a tractoarelor agricole pe roți de 45 CP şi a maşinilor 
agricole specifice acestora (grapă cu discuri GD-3,4; semănători, maşini pentru 
administrat îngrăşăminte MIG 300, MIG 500 etc.). 

În 1992, SC MAT Craiova împreună cu un grup de firme din Italia înființează 
Societatea mixtă MAT MAGRIT Craiova, fiind introduse în premieră pe piaţa 
românească motosapele şi motocultoarele destinate exploatării suprafeţelor agricole 
mici [6]. În anul 2003 pachetul majoritar de acţiuni al SC MAT Craiova a fost 

achiziţionat de SC AUTOCORA SA Alexandria (67,7%). Au fost realizate mai multe 
programe de investiţii care au permis dotarea companiei cu utilaje de ultimă generație 
cu comandă numerică computerizată (CNC) şi implementarea unei organizări 
tehnologice optimizate. 

La Uzinele Bocşa Română [7], în anul 1898, se înfiinţează Fabrica de unelte 
agricole care ulterior se va extinde şi pentru alte produse din diverse sectoare (energetic, 
transport rulant etc.). Primele produse industriale din cadrul uneltelor agricole au fost 
plugurile cu cadru metalic, prăşitoarele şi rarițele cu cuțite forjate. Societatea care a 
inițiat şi construit fabrica a fost STEG (Societate multinațională de căi ferate — cu capital 
austriac). În anul 1920 s-au constituit Uzinele Domeniilor Reşiţa (UDR) care au preluat 
activele STEG, inclusiv Fabrica de maşini agricole de la Bocşa, schimbându-i 
nomenclatorul de fabricaţie. 


8.2. INDUSTRIA MAȘINILOR AGRICOLE DIN ROMÂNIA, 
IN PERIOADA 1921-1945 


La sfârşitul anului 1921, la Piatra Neamţ [8], industriaşul Socrat Lalu înființează 
o firmă cu 16 angajaţi şi 3 strunguri care se ocupau cu reparaţii a uneltelor agricole 
şi gospodăreşti. Într-o perioadă scurtă de timp (5 ani) firma s-a dezvoltat ajungând 
la 130 de angajaţi care reparau vagoane de călători, injectoare de locomotive şi 
produceau tucerie comercială. 


Fig. 8.9. Semănătoare SPC-6. Fig. 8.10. Semănătoare de precizie cu 
fertilizator SK 6F, licenţă Kleine (Germany). 


Începând cu anul 1953, principalul obiect de activitate al Întreprinderii mecanice 
Ceahlău Piatra Neamţ [8] a devenit producţia de maşini agricole. Aici s-au fabricat 
pluguri pentru lucrat solul, grape cu discuri şi cultivatoare. Un pas decisiv în 
construcția de maşini agricole s-a făcut în anul 1972 când fabrica a asimilat în 
fabricaţie, prin transferul de la Uzina Semănătoarea Bucureşti, semănătoarea de 
precizie pentru culturi prăşitoare pe 6 rânduri SPC-6, produs reprezentativ prin 
fiabilitate şi siguranţă în lucru (Fig. 8.9). După anul 1990 au fost asimilate treptat 
alte echipamente agricole pentru a oferi utilizatorilor gama de maşini necesare unei 

ferme agricole. În anul 1993, pentru a răspunde cerinţelor pieţei, SC Mecanică 
Ceahlău SA Piatra Neamţ [8] a achiziţionat licenţa Kleine (Germania) pentru 
semănători de precizie (Fig. 8.10) şi licența de la Lemken (Germania) pentru 
fabricarea plugurilor reversibile şi compactoarelor. Din anul 1999, când uzina devine 
societate cu capital integral privat a intrat într-o etapă de modernizare şi adaptare la 
tehnologiile noi de fabricaţie. Din anul 2017 compania îşi dezvoltă fabricaţia pentru 
remorci agricole cu o capacitate de transport de la 4 până la 20 tone [8]. 


8.3. INDUSTRIA DE MAȘINI AGRICOLE, DUPĂ ANUL 1945 


Imediat după al Doilea Război Mondial, producția agricolă a scăzut foarte 
mult, comparabilă cu cea din anul Războiului de Independenţă — 1877, foametea a 
atins un nivel mai dur decât cel din 1907. Populaţia rurală ajunsese la trei sferturi din 
întreaga populaţie a ţării, iar productivitatea agriculturii tradiționale nu oferea perspective 
de dezvoltare. Această situaţie a condus la acceptarea măsurilor de reformă [13], 
care prevedeau printre altele mărirea suprafețelor arabile ale gospodăriilor ţărăneşti 
sub 5 ha. În această etapă, mediul rural românesc a fost supus unui puternic proces 
de transformare socială şi economică [14]: colectivizarea agriculturii (1949-1952), 
cu formarea Gospodăriilor Agricole de Stat (GAS) şi întovărăşirile; industrializarea 
şi urbanizarea. În industria constructoare de maşini agricole un imbold deosebit a 
fost dat de realizarea primului tractor românesc la Braşov [15] în anul 1946 — IAR 22 
(putere de 38 CP; masa 3,4 tone; forță de tracţiune 1.225 kgf, combustibil-benzină, 
model Hanomag — Fig. 8.11). Conversia producţiei de avioane a societăţii mixte 
româno-franceze (Industria Aeronautică Română (IAR) Braşov) în producţie de 
tractoare, a avut loc în anul 1946. Halele şi specialiştii fabricii de avioane IAR 
Braşov devin fundamentul şi locul în care se vor produce diverse tipuri de tractoare 
în funcţie de etapele de dezvoltare ale agriculturii şi îndustriei româneşti. Astfel 
societatea IAR se desființează, iar uzina se transformă, în anul 1947, în Întreprinderea 
Metalurgică de Stat, iar prin naţionalizarea întreprinderilor industriale, bancare, în 
anul 1948, devine Uzina Tractorul Braşov (UTB). 

Fig. 8.11. Primul tractor românesc IAR 22. Fig. 8.12. Tractorul U-650. 


250 


În anul 1960 începe proiectarea primului tractor din gama de 65 CP (U 650) 
(Fig. 8.12) în concepţie complet românească, intrând în fabricaţie de serie în anul 
1963. A urmat asimilarea în fabricaţie a licenţei Fiat pentru tractoarele de 45 CP, 
în anul 1968, dezvoltarea din acesta a tractoarelor de 25 CP, 70 CP, 80 CP, 100 CP, 
precum şi realizarea unor proiecte în concepţie proprie pentru motoare/tractoare pe 
roți/tractoare pe şenile de puteri mari S-1300, S-1500, A-1800, A-3600. Uzina 
Tractorul Braşov (UTB) a produs în perioada 1963-1990, 1,2 mil. tractoare, din 
care 670.000 au fost exportate în 105 ţări, în 53 de tipuri şi în diverse variante. 

De remarcat că Institutul de Cercetări Ştiinţifice şi Inginerie Tehnologică Tractoare 
(CSIT), Braşov [16], după 1980, a desfăşurat acţiuni intense pentru modernizarea 
tractoarelor româneşti în scopul creşterii exportului contra petrol (Iran, Egipt etc.). 
Astfel, au apărut mai multe tipo-dimensiuni de tractoare cu puteri de la 41 la 77 de CP 
(Fig. 8.13). 


Fig. 8.13. Tractorul U 533 DT. Fig. 8.14. Semănătoare de porumb, cu tracțiune animală SP-2. 


Uzina Semănătoarea Bucureşti a luat ființă în 1948 [17] din fosta întreprindere 
Fichet, care era specializată în mobilier metalic, dulapuri, uşi, rafturi, garduri ornamentale 
din fier forjat şi casete de valori după modelul Fichet Warthein (Viena). Fabrica Fichet 
s-a unit cu Societatea Română de Armament (cartuşe) şi Fabrica de pile din aceeaşi zonă. 
Primele maşini agricole fabricate între anii 1949-1955 au fost semănători pentru plante 
prăşitoare pe două rânduri (Fig. 8.14) şi secerători mecanice tractate, semănători pentru 
cereale păioase pe 24 rânduri şi secerători legători pentru păioase. Necesitatea obținerii 
unor producții agricole mari şi constante a impus extinderea mecanizării lucrărilor agricole 
şi asimilarea unor maşini noi (semănători de precizie pentru plante prăşitoare cu 6 rânduri 
SPC-6, combine tractate pentru recoltarea cerealelor păioase C1, C3 (Fig. 8.15); combine 
de recoltat ştiuleţi de porumb nedepănuşaţi CT-2, CT-2 RP, CSU). 


DP m 
Fig. 8.15. Gloria C 12 (licenţă Laverda). Fig. 8.16. Combină de recoltat porumb ştiuleți depănuşați CARP 4. 


251 


Nivelul de performanță privind productivitatea şi calitatea lucrărilor agricole a 
apărut odată cu agregatele autopropulsate. Astfel, în anul 1970, uzina a produs prima 
combină de recoltat cereale păioase Gloria (C12), licenţă Laverda Italia (Fig. 8.15). 
Din experienţa asimilării acestei licenţe, specialiştii români au proiectat şi introdus în 
fabricaţie primele combine româneşti de recoltat porumb care au soluţionat problema 
cea mai complexă a acestei culturi (recoltarea în boabe, recoltarea în ştiuleţi depănuşaţi 
sau în ştiuleți nedepănuşaţi, irigarea porumbului, treierat fasole în câmp), în perioada 
1969-1980 (Fig. 8.16). 

Dotarea tehnică a uzinei cu centre de prelucrare cu comandă numerică, după 
anul 1985, cât şi accesul facil la tehnologii noi şi materiale de calitate superioară, 
au condus la realizarea unor noi tipuri de combine cu performanţe comparabile cu cele 
din vest, care asigurau fiabilitate, productivitate precum şi condiţii de siguranță în 
exploatare. Începând cu anul 1989, uzina a fabricat combine autopropulsate de 
recoltat cereale păioase noi, ca rezultat a doi ani de cercetări: Sema 110 (Fig. 8.17), 
Sema 140M, Sema 80 iar ulterior a doua gamă modernă de combine de recoltat 
cereale Dropia (Fig. 8.18) şi noua Gloria. Uzina Semănătoarea Bucureşti avea, în 
anul 1990, 7.500 de angajaţi şi realiza o producţie de 3.500 combine/an. În anul 
1991, uzina a fost înregistrată ca societate pe acțiuni sub denumirea S.C. Semănătoarea 
S.A. Bucureşti şi aparținea Fondului Proprietății de Stat (FPS). După eşecul 
privatizării cu firma multinațională New Holland, cu sediul în Italia, în anul 1994, 
FPS-ul a mai avut trei tentative de privatizare (prin licitaţie), dar fără rezultat. Pe 
10 aprilie 1999 s-a privatizat cu un investitor român. În anul 2004, producţia de 
combine era de 350 buc/an, cu un număr de 350 angajaţi [17], iar în anul 2009 S.C. 
Semănătoarea S.A. Bucureşti a încetat fabricarea „combinelor de recoltat cereale”. 


Fig. 8.17. Combina de recoltat cereale Sema 110. Fig. 8.18. Combina Dropia. 


La Medgidia, în anul 1958, atelierele de reparaţii [22] înfiinţate în 1951, 
pentru utilajele folosite la realizarea Canalului Dunăre-Marea Neagră se transformă 
în Întreprinderea Metalurgică de Utilaje pentru fabricarea maşinilor agricole. Aici 
au fost produse grape cu discuri, remorci agricole, cardane şi articulaţii cardanice, 
dar produsele fanion au fost presele agricole de paie şi fân PPF 1,2; PPF 1,8; maşinile 
de scos cartofi şi rădăcinoase; remorcile agricole. 

La Iaşi, în anul 1972 [23], se înfiinţează Întreprinderea Mecanică pentru 
Agricultură (IMA) Iaşi destinată fabricării de maşini şi instalații pentru agricultură 
şi industria alimentară (prin reorganizarea Centrului de reparaţii tractoare). 

În 1990, Întreprinderea Mecanică pentru Agricultură Iaşi s-a transformat [23] 
în societate pe acțiuni SC IMA SA laşi şi apoi s-a privatizat în anul 1992 prin 
metoda MEBO. Odată cu trecerea la economia de piaţă, SC IMA Iaşi şi-a dezvoltat 
nomenclatorul de fabricație asimilând maşini agricole (pluguri reversibile, freze 
agricole cu rotor vertical, maşini pentru tratamente fitosanitare), precum şi utilaje 
pentru industria alimentară. Dintre cele mai importate produse asimilate pentru 
industria alimentară se remarcă liniile tehnologice complexe care includ maşini pentru 
curățat grâu şi porumb, separatoare şi site plane, separatoare aspiratoare, instalații 
de umectare şi condiţionare a grâului, decojitoare, valţuri cascadă pentru măcinat, 
site pentru cernut măcinişuri cu rame dreptunghiulare şi pătrate, finisoare de tărâţe 
sau maşini pentru curăţat grişuri. În acest domeniu, SC IMA SA laşi a livrat şi a 
pus în funcţiune, atât în România, cât şi în Moldova, peste 700 de mori pentru 
măcinat porumb (Fig. 8.19) şi peste 300 de mori pentru măcinat grâu (Fig. 8.20) [23]. 

Fig. 8.20. Moară de măcinat grâu (de la 300 ... 1.600 kg/h). 

Schimbarea sediului societăţii din motive obiective şi globalizarea pieţei de maşini 
şi utilaje pentru agricultură şi industrie alimentară au condus la intrarea în insolvenţă 
începând cu anul 2010. 

La Băileşti, întreprinderea industriei locale de reparaţii, construcții metalice şi 
prelucrarea lemnului se transformă în anul 1977 în Întreprinderea Mecanică de 
Maşini Agricole [24] subordonată Ministerului Industriei Construcţiilor de Maşini 
(MICM), prin Grupul Întreprinderilor de Maşini Agricole, cu sediul la Uzina 
Semănătoarea Bucureşti. Primele produse asimilate în fabricaţie au fost cabinele 
combinelor de recoltat cereale fabricate de Uzina Semănătoarea Bucureşti, maşina 
de împrăştiat amendamente, maşina de adunat şi căpițat paie şi fân (MAC) şi 
grapele cu discuri în patru tipodimensiuni (3,4; 4,4; 4,7; 6 m). În anul 1989, 
întreprinderea avea 1.630 angajaţi. Întreprinderea Mecanică Băileşti se transformă 
în 1991 în SC Subansamble, Unelte şi Maşini Agricole (SC SUMA) Băileşti [24]. 
Aici au fost implementate o serie de proiecte tehnice de execuţie realizate de Institutul 
Naţional de Cercetare Dezvoltare pentru Maşini şi Utilaje destinate Agriculturii şi 
Industriei Alimentare (INMA) Bucureşti, asimilându-se în fabricaţie grape cu discuri 
uşoase, vibromixuri, combinatoare, semănători de precizie pentru cereale păioase şi 
pentru plante prăşitoare, cositori etc. De remarcat faptul că o parte semnificativă 
din producţia acestor maşini a fost livrată la export. În anul 2000, SC SUMA Băileşti 
a fost privatizată, pachetul majoritar de acţiuni a revenit celor doi investitori români 
(90%). După privatizare SC SUMA Băileşti a continuat să asimileze produse noi 
(un combinator complex, bene auto, dispozitive cu acţionare hidrostatică, piese de 


materialelor au condus la insolvenţa societăţii începând cu noiembrie 2004. 


8.4. SOCIETĂȚI CONSTRUCTOARE DE TRACTOARE ȘI MAȘINI 
AGRICOLE ÎNFIINŢATE DUPĂ 1990 


După anul 1990, când mecanismele de piaţă liberă au început să funcționeze 
şi în România, o parte din investitorii români s-au orientat în construcția de maşini 
agricole şi tractoare pe anumite nişe de piață în care cererea de produse era mare, 
iar tehnologiile achiziţionate nu aveau costuri exorbitante. 

Astfel, au apărut societăți care şi-au stabilit un nomenclator de fabricaţie, un 
sistem de management al calității produselor la cerințele pieţei şi colaborări cu furnizorii 
pe orizontală evaluaţi şi certificaţi. Societarea Comercială SC Artecom SA, Gologan- 
Focşani a fost înființată în anul 1991, cu capital privat, şi este specializată în maşini 
agricole pentru viticultură şi cultura mare: scarificatoare, grape cu discuri, utilaje 
pentru prelucrarea solului în benzi, combinatoare, nivelatoare de sol, freze verticale 
cu palpator, subsoliere viticole. La Craiova a fost înființată, cu capital privat, SC 
RURIS, în anul 1993, care produce utilaje agricole pentru ferme mici, grădinărit, 

precum: motosape, motocultoare, motocositori, motofierăstraie, motopompe, atomizoare 
pentru tratamente fitosanitare. 

În domeniul echipamentelor pentru aplicarea tratamentelor fitosanitare şi instalații 
pentru zootehnie, depozite de cereale şi transport tehnologic, a fost înființată, cu 
capital privat, SC Tehnofavorit la Bonţida (Cluj-Napoca), în anul 1995. 

În anul 2010, SC IRUM Reghin îşi extinde domeniul de fabricaţie a tractoarelor 
şi echipamentelor pentru exploataţiile forestiere. 


8.5. INSTITUTE DE ÎNVĂȚĂMÂNT SUPERIOR ȘI DE CERCETARE 


În anul 1927 prin Decretul Regal [9] s-a înființat Institutul de Cercetări 
Agronomice al României şi Staţiunilor Agronomice (ICAR) care prevedea în structura 
organizatorică şase secțiuni de cercetare (fitogenetică şi fitotehnie; chimie; microbiologie 
şi fizică agricolă; creşterea animalelor; maşini agricole, îmbunătățiri funciare şi 
construcții rurale; economie rurală). Secţiunea de maşini agricole, îmbunătățiri 
funciare şi construcţii rurale avea ca misiune: realizarea de cercetări ştiinţifice 
asupra uneltelor şi maşinilor cele mai potrivite solului şi climei ţării şi să funcţioneze 
ca „Stațiune de încercări” pentru maşinile introduse în ţară; realizarea de cercetări 
ştiinţifice pentru rezolvarea problemelor în legătură cu lucrările de îmbunătățiri 
funciare; să studieze normele cele mai bune pentru construcțiile rurale şi pentru raționala 
lor grupare în ferme, precum şi pentru sprijinirea dezvoltării industriei agricole. 

Prin decizia [10] directorului ICAR, prof. Gheorghe Ionescu Şişeşti, se stabilesc 
„Normele de funcţionare şi rolul Staţiunii de Încercare a Maşinilor şi Uneltelor 
Agricole” (SIMA) Băneasa, referitoare la: înfiinţarea şi dotarea primului Laborator 
de încercări maşini agricole; publicarea rezultatelor încercărilor maşinilor agricole; 
demonstraţii regionale cu maşini agricole pentru a da posibilitatea agricultorilor să 
cunoască rezultatele, staţiune care, în anul 1952, s-a transformat în Institutul de 
Cercetări Științifice pentru Mecanizarea şi Electrificarea Agriculturii — ICMEA 
Băneasa. Aici apar primele proiecte tehnice de mentenanţă, de formare a agregatelor 
agricole optimizate (tractor-maşină agricolă), a tehnologiilor de mecanizare pentru 
lucrările agricole privind culturile de grâu, porumb, cartof şi a plantelor tehnice 
(floarea soarelui, sfeclă de zahăr, rapiţă, etc.). 

Pentru satisfacerea nevoilor stringente din agricultură (crearea tehnologiilor 
de mecanizare şi a maşinilor agricole adecvate pentru diverse lucrări în agregat cu 
tipuri de tractoare corespunzătoare) ICMA Băneasa a suferit o serie de transformări: 

— în anul 1971 în cadrul ICMA Băneasa s-a înființat Staţiunea Experimentală 
pentru Mecanizarea Lucrărilor pe Pante, cu sediul la Cluj [11]; 

— în anul 1982 se unifică ICMA Băneasa cu Întreprinderea pentru Proiectare 
şi Producţie de Prototipuri de Maşini, Utilaje şi Instalaţii Agricole (IPMA) Otopeni 

şi se formează Institutul de Cercetare, Proiectare şi Inginerie Tehnologică pentru 
Maşini şi Utilaje Agricole (ICPITMUA) Bucureşti [12], în coordonarea Ministerului 
Industriilor Construcţiilor de Maşini (MICM). 

Această unificare a avut ca scop accelerarea procesului de cercetare şi crearea 
de maşini şi utilaje noi pentru extinderea mecanizării lucrărilor agricole şi pentru 
alte culturi în scopul creşterii calităţii şi fiabilităţii maşinilor şi instalaţiilor agricole, 
precum şi a eficienţei fabricaţiei acestora. ICPITMUA Bucureşti se reorganizează 
şi se transformă, în anul 1985, în Institutul de Cecetare Ştiinţifică şi Inginerie 
Tehnologică pentru Maşini şi Utilaje Agricole (ICSITMUA) Bucureşti. 

Odată cu reforma învățământului din 1948 se pune un accent deosebit pe 
educarea şi formarea specialiştilor din toate domeniile. Astfel în anul 1948 Şcoala 
Politehnică din laşi devine Institutul Politehnic din laşi care avea şase facultăți 
printre care şi Facultatea de Mecanică cu patru specializări: construcţii de maşini, 
maşini termice, utilaje tehnologice şi mecanică agricolă. 

În anul 1948 a avut loc reorganizarea învăţământului superior craiovean şi s-a 
înființat Institutul Agronomic „Tudor Vladimirescu” din Craiova cu două facultăți: 
Facultatea de Agricultură şi Facultatea de Maşini Agricole (devenită ulterior 
Facultatea de Mecanizare a Agriculturii). În anul 1962, prin hotărârea ministrului 
învățământului se transferă Facultatea de Mecanizare a Agriculturii din Craiova la 
Institutul Politehnic din Timişoara [18]. 

Se înființează, în cadrul Facultății de Inginerie Mecanică a Institutului Politehnic 
din Bucureşti, Secţia de maşini agricole (1953), ingineri cu cinci ani de studiu, 
urmând ca în anul 1962 să se înființeze Facultatea de Mecanică Agricolă [19] prin 
dezvoltarea acestei secţii. 

În cadrul Facultăţii de Mecanică a Universităţii Tehnice din Braşov s-au pus 
bazele a două facultăți pe profil în anul 1962: Facultatea de Mecanică Agricolă şi 
Facultatea de Electromecanică [19]. 

De asemenea, la Institutul Politehnic Cluj, în anul 1962, la Facultatea de 
Mecanică se înființează specializarea „mecanică agricolă” [19]. 

Centrul Mecanic Otopeni [20] destinat reparațiilor pentru maşini agricole, 
motoare şi tractoare se transformă (1960) în Întreprinderea pentru Proiectarea şi 
Producţia de Prototipuri de Maşini, Utilaje şi Instalaţii Agricole (IPMA) Otopeni [21]. 
IPMA Otopeni avea în structura organizatorică două grupuri, de fundamentare şi 
proiectare a maşinilor agricole: 

— Grupul de proiectare din locaţia Otopeni, cu Atelier de proiectare maşini şi 
utilaje pentru prelucrarea solului şi Atelier de proiectare maşini agricole de recoltat 
(grâu, floarea soarelui, porumb, cartof); 

— Grupul de proiectare din locaţia Timişoara, cu Atelier de proiectare a maşinilor 
pentru combaterea dăunătorilor; Atelier de proiectare a utilajelor pentru zootehnie; 
Atelier de proiectare a utilajelor pentru morărit şi panificaţie. 

IPMA Otopeni a funcționat în cadrul Ministerului Industriei şi Construcţiei 
de Maşini, Direcţia de Maşini Agricole până în anul 1982 când se unifică cu Institutul 
de Cercetări pentru Mecanizarea Agriculturii, în scopul impulsionării transferului 

tehnologic şi asimilarea în fabricaţie a proiectelor tehnice de execuţie a soluțiilor 
noi de maşini validate prin încercări de performanţă atât în laboratoare, cât şi în 
exploatare. De remarcat că modelele experimentale şi prototipurile de maşini erau 
validate prin omologarea corectitudinii soluţiei tehnice din proiect, a performanţelor 
realizate în testele de exploatare (calitate şi fiabilitate, eficiență economică) în comisii 
speciale la care participau obligatoriu specialişti de la Ministerul Agriculturii şi 
reprezentanţi ai viitorului fabricant. 

În perioada 1960-1982, dar şi după unificarea cu ICMA Băneasa, majoritatea 
fabricanţilor de maşini agricole şi utilaje pentru industria alimentară au primit şi 
implementat în fabricaţie proiecte tehnice de execuţie omologate adaptate la 
dotarea tehnică a acestora. În scopul transferului de informaţii tehnice către 
utilizatorii maşinilor agricole şi creşterea fiabilitătii acestora s-a înfiinţat Centrul de 
Perfecţionare a Personalului din Mecanizarea Agriculturii, cu sediul în Ştefăneştii 
de Jos — Judeţul Ilfov, care a instruit anual, circa 5.000 de persoane. 


8.6. CAUZELE PRĂBUȘIRII INDUSTRIEI MAȘINILOR AGRICOLE 
DIN ROMÂNIA, DUPĂ 1990 


Căderea comunismului în anul 1989 şi trecerea la economia de piață, cu regulile 
ei, au produs un şoc uriaş societăţii româneşti din punct de vedere economico- 
social şi nu numai. Cauzele comune căderii constructorilor de maşini agricole din 
România pot fi sintetizate astfel: 

e Producţia uzinelor constructoare de maşini agricole a fost destinată pieţei 
interne, exportul era sub 10%, fiind asigurat prin Consiliul de Ajutor Economic 
Reciproc (CAER) specific țărilor socialiste (combine, tractoare, remorci, pluguri, 
grape cu discuri, maşini de semănat, etc.). Dispariţia CAER (înfiinţat în 1949 
la iniţiativa URSS) a condus la reducerea comenzilor de execuție a maşinilor 
agricole; 

e Nivelul calitativ al materialelor destinate pentru construcția organelor de 
lucru nu întotdeauna corespundea cerințelor de proiectare, iar produsele 
finite se vindeau în multe cazuri sub costurile de producţie pe unitate; 

e Dispariţia unor întreprinderi, integratoare de produs, prin faliment, 
privatizarea nereuşită sau schimbarea tipurilor de produse a condus la 
reducerea comenzilor pentru colaboratori (exemplu: SC Semănătoarea SA 
Bucureşti din colaborări îşi asigura fabricaţia unor ansambluri pentru 
realizarea combinelor de recoltat cereale ca produs finit, astfel: cabina la SC 
SUMA Băileşti; hederul la SC Mecanica Roşiorii de Vede; hidraulica la SC 
Mecanica Plopeni şi ISEH Focşani; 

e Numirea persoanelor de conducere a unor întreprinderi constructoare de maşini 
agricole pe considerente politice şi aplicarea unui management necorespunzător 
economiei de piaţă; 

e Odată cu împroprietărirea țăranilor şi fărâmițarea exploatațiilor mari (Cooperative 
Agricole de Producţie, Întreprinderi Agricole de Stat, noii proprietari nu au 
avut forţă financiară să cumpere tractoare, maşini agricole, piese de schimb 
pentru mentenanţă şi reparaţii. Țăranii au primit pământul, dar nu şi 
mijloacele de muncă, în mod normal ar fi trebuit un revers simetric al 
colectivizării, dar la altă scară; 

e Reducerea producţiei şi a exporturilor ca urmare a creşterii (alinierii) 
preţurilor la materii prime, material, energie şi combustibil; 

e Împrumuturile financiare de la bănci nu au mai fost posibile. Băncile au 
motivat că agricultura ca beneficiar de maşini agricole şi tractoare reprezintă 
un „mare risc” pentru ele, iar structura cererii acestor produse şi-a redus 
volumul treptat; 

e Lipsa evaluării concrete a raportului cerere-ofertă în piața maşinilor agricole 
şi a strategiilor de marketing comune constructorilor/societăţilor specializate 
în domeniu a condus la rărirea sau întreruperea relaţiilor de colaborare între 
aceştia, contrar practicilor din alte țări. 


8.7. TENDINȚE ALE INDUSTRIEI DE MAȘINI AGRICOLE 


Evoluţia industriei de maşini agricole este în strânsă conexiune cu direcțiile 
de dezvoltare a agriculturii. Astfel creşterea puternică a cererii pentru produsele 
alimentare, preconizate în viitor, impune o creştere mai inteligență, mai profitabilă 
şi mai eficientă a producţiilor agricole. În continuare creşterea producţiilor agricole 
va trebui să aibe loc în condiţiile în care preparatele biologice câştigă tot mai mult 
teren în faţa celor chimice, iar schimbările climatice vor conduce la modificări 
importante a structurii culturilor agricole. 

Conceptele noi pentru implementarea cărora este nevoie de fundamentare, 
cercetare, inovare şi realizare de maşini, echipamente şi instalații pentru agricultură 
şi industria alimentară se referă la: schimbări climatice; agricultura de precizie; 
resurse biologice regenerabile şi conversia acestora în bioproduse şi bioenergie. 

La această dată, în România, Institutul Naţional de Cercertare-Dezvoltare 
pentru Maşini şi Instalaţii destinate Agriculturii şi Industriei Alimentare (INMA) 
Bucureşti a realizat primele modele funcţionale şi experimentale de maşini şi 
echipamente pentru: 

— înființarea şi valorificarea culturilor de biomasă (plop, salcie, miscanthus etc.); 
— înființarea mecanizată a perdelelor forestiere de protecţie a culturilor agricole, 


a căilor de comunicaţie, a aşezămintelor umane şi a plantațiilor pomicole; 


— robotizarea lucrărilor de tratamente fitosanitare şi prăşire a culturilor agricole; 
— extragerea uleiurilor esenţiale (biopreparate) din diverse plante (tutun, urzică, 


lavandă etc.) necesare aplicării tratamentelor fitosanitare în agricultura ecologică. 

Capitolul 9 


ISTORIA INDUSTRIEI MILITARE 
ŞI TEHNICII OPERATIVE 


GHIŢĂ BÂRSAN, ADRIAN STROEA, DĂNUȚ-PUIU ŞERBAN 


9.1. ISTORIA INDUSTRIEI MILITARE 


În capitolul de față vom trata numai industria militară specifică forțelor terestre. 
Echipamentele militare specifice forţelor navale şi ale celor aeriene sunt tratate în a 
doua parte a acestei lucrări. 


9.1.1. ÎNCEPUTURILE TEHNICII PÂNĂ LA PRIMUL RĂZBOI MONDIAL 


Armamentul de infanterie a reprezentat primul tip de armament cu care au 
fost dotate oştirile (înființate în 1830) ale celor două Principate Române după 
înființarea lor din 1830. Iniţial au fost înzestrate cu armament de proveniență 
rusească (majoritar), austriacă (în Moldova), belgiană şi ulterior, după Unirea din 
1859, cu armament francez şi spaniol. Primul armament de infanterie produs în 
România a fost revolverul de calibru 10,8 mm, model 1876 (Fig. 9.1), realizat de 
către căpitanul de artilerie Vasile Buescu [1]. Acest revolver, destinat ofițerilor, a fost 
creat prin modificarea revolverului belgian „Lebeau” de calibru 11,3 mm, model 1874. 
Caracteristicile sale tehnice erau asemănătoare modelului belgian. 

Începând cu anul 1894, infanteria a fost 
dotată cu puşca cu repetiţie „Mannlicher” de "Are $ 
calibru 6,5 mm, model 1893, care a fost jiji»: T jii la 
din care cauză a fost cunoscută sub denumirea ji 
„Mannlicher, model românesc — 1893”. 

Principala modificare a constat în înlocuirea | lahii 
țevii standard, de calibru 8 mm, cu o țeavă a Îl 


achiziționată într-un model modificat de 
fabricant, conform solicitărilor părții române, 
de calibru 6,5 mm [1]. Fig. 9.1. Revolverul Buescu (1876). 


După anul 1910, România a comandat din Germania, în scopul modernizării 
dotării armatei, primele arme automate, mitralierele „Maxim”, de calibru 6,5 mm, 
model 1909, şi din Austro-Ungaria, mitraliere „Schwarzlose” de calibru 6,5 mm, 
model 1907/1912. Aceste mitraliere au fost modificate la solicitarea părții române, 
pentru a trage aceeaşi muniție, de calibru 6,5 mm, ca puştile „Mannlicher”. 

Artileria a fost a treia armă din compunerea tinerelor oştiri ale Principatelor 
Române, după infanterie şi cavalerie, şi prima armă tehnică a organismului militar 
românesc. Importanţa acestei arme s-a reflectat şi în eforturile industriei autohtone 
de a o înzestra. Un eveniment important în acest sens l-a reprezentat înfiinţarea la 
1 ianuarie 1862 a Arsenalului Armatei şi a Pirotehniei, unde, la 21 iulie, a fost turnat 
primul proiectil de artilerie ce a fost dăruit domnitorului Alexandru loan Cuza [2]. 

Prima realizare tehnică artileristică, cu substanţială contribuţie românească, 
o reprezintă fabricarea tunului „Krupp” de calibru 75 mm, model 1904, pe baza 
condiţiilor stabilite de un grup de ofițeri români, format din Toma Ghenea, 
Dumitru Iliescu, Eugeniu Lucescu, Vasile Rudeanu şi Gabriel Negrei. Astfel s-a 
realizat o variantă îmbunătățită a modelului „Krupp” 1889. Creativitatea tehnică 
românească s-a afirmat şi prin realizarea de către maiorul Toma Ghenea a 
înălțătorului, denumit „goniometrul Ghenea”, pentru acest tun. Înălţătorul a fost 
folosit ulterior şi la alte guri de foc, pentru a putea executa trageri cu ochire 
indirectă. Tunul „Krupp” de calibru 75 mm, model 1904, a fost cel mai modern tun 
din acea vreme şi a fost piesa de bază a artileriei de câmp în Primul Război 
Mondial. Bătaia sa maximă era de 8.000 m [2]. 


Fig. 9.2. Obuzierul „Krupp” de calibru 105 mm, model 1912. 


Un alt material de artilerie, sistem propriu, realizat după experimentări şi 
modificări făcute timp de 2 ani de ofiţerii români, a fost obuzierul „Krupp” de 
calibru 105 mm, model 1912, cu bătaia de 6.500 m (Fig. 9.2). De asemenea, 
obuzierul „„Schneider” de calibru 150 mm, model 1912, a fost realizat în baza 
specificaţiilor tehnice elaborate de ofiţerii de artilerie români. Toate caietele de 
sarcini şi recepţia au fost făcute de către comisia formată din generalul Gheorghe 
Georgescu, coloneii Toma Ghenea şi Dumitru Iliescu, locotenentul-colonel Vasile 
Rudeanu şi căpitanul Gheorghe Petrescu [3]. 

O realizare exclusiv românească a fost prototipul tunului cu „tragere repede”, 
proiectat de colonelul Perticari în anul 1898, care însă nu a fost produs în serie. 

Către finele acestei perioade s-a produs şi desprinderea din artileria terestră 
a unei noi arme, artileria antiaeriană, ca urmare a adaptării şi transformării de către 
specialiştii români a unor tunuri ale artileriei terestre în tunuri antiaeriene. 
Locotenent-coloneii Ștefan Burileanu şi Gabriel Negrei au reuşit transformarea 
tunurilor de cetate, de calibru 57 mm şi 75 mm de câmp, model 1880, în tunuri 
antiaeriene. În anul 1916, un număr de 45 de tunuri de acest tip au fost transformate 
în tunuri antiaeriene de către Arsenalul Armatei, pentru dotarea primelor baterii de 
artilerie antiaeriană ale României. 

O excelentă realizare a industriei militare româneşti a fost mortierul „Negrei” 
de calibru 250 mm, model 1916. A fost construit de către colonelul Gabriel Negrei. 
Ţeava era dispusă pe un afet cu rol de tragere de pe sol, pe de o parte, şi cu rol de 
deplasare, pe latura opusă, având fixată o osie cu două roţi. 


Fig. 9.3. Obuzierul Krupp Fig. 9.4. Tunul Hotchkiss 
de calibru 210 mm, model 1891/1918. de calibru 57 mm, model 1888/1916. 


O elocventă dovadă a spiritului inovator românesc în domeniul militar din acele 
vremuri o reprezintă şi transformarea obuzierului Krupp de calibru 210 mm, model 
1891, din obuzier fix, de cetate, în obuzier de câmp (Fig. 9.3). Cu acest obuzier 
a fost dotată cetatea Bucureşti. A fost demontat din fortificaţii în 1916 şi transformat în 
piesă de câmp la Uzinele „Nicolina” din laşi, de un colectiv condus de inginerul 
Manoilescu, viitorul ministru de externe al României. A fost singura piesă de artilerie 
de calibru mare, cu afet rigid, care executa tragerea de pe roți [2]. 

Până la începerea Primului Război Mondial, specialiştii români au transformat 
până la începerea Primului Război Mondial şi tunul „Hotchkiss” de calibru 57 mm, 
model 1888 (Fig. 9.4), dispus pe afeturi de ambrazură, în turele rotative cu elipsă, 
sau utilizat ca piesă mobilă de flancare, în tunuri de însoţire a infanteriei (79 de 
piese), în artileria de munte (36 de piese) şi în tunuri antiaeriene (132 de piese). 
Transformarea sa în tun antiaerian a fost făcută de colonelul Negrei. 

În perioada analizată, arma geniu — componentă de bază a oștirii — nu a dispus de 
ceea ce astăzi numim tehnică, ci numai de unelte de lucru pentru efectuarea de lucrări 
specifice: construirea de drumuri, poduri, fortificaţii, construcţii de campanie etc. 
În schimb, de tehnică se poate vorbi în cadrul specialități „pontonieri ” a armei geniu. 

Prima dotare tehnică a pontonierilor a reprezentat-o completul de pod uşor, 
model 1866, destinat realizării podurilor pentru trecerea pe jos a infanteriei, în 
coloană de 2-4 oameni şi a cavaleriei, în coloane de câte 2 conducători de cai. 

Începând cu anul 1868, „completul de pod uşor de lemn” a fost înlocuit cu 
„un complet de pod de echipaj”, care putea fi întins pentru cursurile de apă în timp 
scurt şi a cărui forță de suport permitea trecerea celor mai grele mijloace de luptă 
ale armatei din aceea vreme, şi anume piesele de artilerie. Ambele complete de pod 
au fost asigurate conform specificaţiilor formulate de pontonierii români. 

Primul complet de pod românesc a fost realizat la Arsenalul Armatei în 
perioada 1868-1879, în lungime de 60 de metri. Un alt complet de pod, lung de 
184 de metri a fost realizat în perioada 1873-1874. Din perspectiva Războiului de 
Independență, Arsenalul Armatei a realizat, cu puţin înainte de intrarea României 
în război, un astfel de pod, necesar trecerii Dunării, care avea în compunere 120 de 
vase din lemn, fără temelii şi căluşi. 


9.1.2. PERIOADA DINTRE CELE DOUĂ RĂZBOAIE MONDIALE 


În anul 1919, Armata României a fost dotată cu primele tancuri, prin achiziţionarea 
a 76 de tancuri „Renault FT-17”. În perioada interbelică o parte din ele au fost 
recondiţionate de specialiştii români în Arsenalul Armatei şi în Atelierele 
„Leonida”. Deşi a reprezentat o autentică revoluţie în tehnica militară, tancul 
„Renault FT-1'7” avea performanţele şi fiabilitatea scăzute, din care cauză, în anul 
1937, mai erau operaţionale doar 20 de bucăţi. De aceea, a fost necesară achiziționarea 
altora, cu performanţe superioare. Pentru început, statul român a dispus achiziționarea 
licenţei pentru producerea la Uzinele „Malaxa” a 300 de şenilate „Renault UE”. 
Până în anul 1941, Uzinele „Malaxa” au produs 126 de şenilate „Malaxa tip UE” 
(Fig. 9.5), apoi producţia s-a oprit, ca urmare a încetării livrării de piese de către 
francezi. Şenilatele „Malaxa tip UE” au fost folosite pentru tractarea tunurilor 
antitanc „Schneider” de calibru 47 mm, pentru executarea de misiuni de cercetare 
şi ca vehicule de aprovizionare [3]. 

În anul 1937 au fost achiziționate din Cehoslovacia 35 de tancuri „CKD AH-IV”, 
cunoscute sub indicativul „R1”. În ţara noastră s-a produs un prototip al acestui tanc, 
numit „RIl-a”. Versiunea „AH-IV” a acestui tanc a beneficiat de unele modificări 
solicitate de armata română. Între acestea se numărau îndepărtarea cupolei 
comandantului de deasupra turelei, micşorarea grosimii blindajului de la 15 mm la 
12 mm şi înlocuirea motorului original cu unul mai uşor. 

Fig. 9.5. Şenilate Malaxa tip UE. Fig. 9.6. Vânător de tancuri „Tacam R-2”. 


În ceea ce priveşte armamentul de artilerie, la începutul perioadei analizate, 
armata română dispunea de o mare diversitate de guri de foc de artilerie (154 de 
modele), de proveniență străină, amplificată de cele primite de la aliaţi, precum şi de 
cele capturate pe timpul războiului. Măsurile luate de specialiştii români, după Primul 
Război Mondial, au vizat în principal două măsuri: regenerarea fizică şi balistică a 
ţevilor, concomitent cu repararea afetelor şi înzestrarea cu guri de foc noi, moderne. 

Deoarece existau în dotare multe tunuri „Putilov” de calibru 76,2 mm, model 
1902, în anul 1925 s-a decis „şemizarea” ţevilor la calibrul 75 mm, prin strunjirea 
tubului interior al ţevii, ajungând la calibrul 76,2 mm. Şemizarea s-a realizat la 
Uzinele „Reşiţa”. În 1930, tunul a fost modernizat de către specialiştii români, prin 
montarea unei ţevi de 40 de calibre în locul celei de 30 de calibre [2]. 

De asemenea a fost modernizat obuzierul „Krupp” de calibru 105 mm, model 
1898/1909. Până în anul 1935, la un număr de 34 de obuziere au fost strunjite în 
ţară camerele de încărcare pentru a putea trage proiectilele obuzierului „Krupp”, model 
românesc. 

O parte din tunurile din înzestrarea armatei au fost importate, iar o altă parte a 
fost fabricată sub licenţă la Uzinele „Concordia” din Ploieşti. O astfel de piesă de 
artilerie a fost tunul antitanc „Schneider” de calibru 47 mm, model 1936 [2]. 

Între realizările tehnice româneşti se numără şi aruncătorul „Brandt” de 
calibru 60 mm, model 1935. A fost importat din Franţa şi produs sub licență, în 
țară, împreună cu muniţia necesară. A fost o armă uşoară, simplă şi eficace şi a fost 
folosită pe întreaga durată a celui de-al Doilea Război Mondial. Şi aruncătorul 
„Brandt” de calibru 81 mm, model 27/31 a fost fabricat sub licenţă la Uzinele 
„Voina” din Braşov, împreună cu muniţia aferentă. 

Inventivitatea specialiştilor români a fost demonstrată şi prin realizarea 
autotunului „TACAM T 60”. Autotunul a fost realizat la Uzinele „Leonida” şi 
Arsenalul Armatei prin transformarea şasiurilor tancurilor sovietice de captură „T 
60”. Pe şasiu a fost construită o turelă deschisă, în interiorul căreia s-a montat tunul 
sovietic de câmp „F-22” de calibru 76,2 mm, model 1936. 

O altă dovadă de creativitate a fost autotunul „TACAM R 2” (Fig. 9.6). 
Acesta a fost produs prin transformarea tancurilor cehoslovace „Skoda LT 35” 
(„R 2”). Prototipul a fost realizat la Uzinele „Leonida” de un colectiv condus de 
locotenentul-colonel Constantin Ghiulai [2]. 

În această perioadă, industria militară românească a cunoscut succese importante 
în producerea de armament şi aparatură de artilerie antiaeriană. Printre echipamentele 
care au intrat în dotarea armatei, se numără „Aparatul central simplificat, model 1935”, 
„Aparatul maior Bungescu”, model 1938, şi „Sistemul de conducere a focului 
Bungescu”. 

În anul 1936, România a achiziționat licența pentru fabricarea a 100 de tunuri 
antiaeriene „Vickers” de calibru 75 mm, model 1936. Producerea tunului a impus 
reorganizarea Uzinelor „Reşiţa”. A intrat în dotarea armatei la 1 august 1939 [2]. 

În anul 1939, Uzinele „Vickers” au livrat României 48 de tunuri antiaeriene 
„Vickers” de calibru 75 mm, model 1939. Şi această gură de foc, cu bătaia maximă 
de 10.000 de metri, a fost produsă în ţară, sub licenţă, la Uzinele „Reşiţa” şi „Astra” 
din Braşov. A fost în înzestrarea armatei până în anul 1950 [2]. 

Tendinţa înzestrării armatei cu armament şi tehnică militară cu tonaj sporit 
a impus dotarea trupelor de pontonieri cu materiale capabile să asigure trecerea în 
siguranţă a cursurilor de apă. În acest scop, în anul 1932 s-a constituit un colectiv 
de specialişti, condus de căpitanul inginer Vasile Cazaciuc pentru proiectarea unui 
pod românesc cu o forță de suport de 8—16 tone. Acest pod a intrat în dotarea 
armatei în anul 1936. 

În anul 1940, Regimentul de pontonieri, singurul de acest fel, a primit un pare 
nou de pod românesc pentru traversarea fluviilor (1.200 m). În scopul întrebuințării 
podului şi în zone de mal cu plaje întinse, s-a introdus în dotare şi o rampă de acces 
cu căluşi. 


9.1.3. PERIOADA DE LA AL DOILEA RĂZBOI MONDIAL, 
PÂNĂ ÎN ANUL 1990 


În mod firesc în această perioadă producţia industriei naţionale de apărare a 
fost puternic influenţată de condițiile războiului. 
În timpul celui de-al Doilea Război 
Mondial, armata era înzestrată cu armament de 
infanterie utilizat şi în prima conflagrație 
mondială. Un moment important în înzestrarea 
armatei cu armament de infanterie s-a produs 
în 1943 când s-a introdus în dotare pistolul- 
mitralieră „Oriţa” de calibru 9 mm, model 
1941, de fabricaţie românească (Fig. 9.7). 
Fig. 9.7. Primul pistol automat Acesta a fost omologat de căpitanul Marin 
de concepţie românească Oriţa (1941). Oriţa şi a fost fabricat la Uzinele Metalurgice 
„Cugir”. La aceste uzine şi la Pirotehnia 
Armatei a fost produsă, în perioada analizată, majoritatea muniției pentru 
armamentul de infanterie. 

În ceea ce priveşte arma tancuri, se impune relevat faptul că în anul 1944, 
un număr de 30 de tancuri „R-35” au fost reînarmate de specialiştii români cu 
tunuri antitanc de calibru 45 mm, capturate de la sovietici, iar noul sistem rezultat 
a fost denumit „Vânătorul de Care R-35” [2]. 

În plin război, specialiştii români au avut realizări notabile în ceea ce priveşte 
armamentul de artilerie. Cea mai importantă realizare românească în domeniul 
artileristic din această perioadă a fost tunul antitanc „Reşiţa DT-UDR nr. 26” 
de calibru 75 mm, model 1943 (Fig. 9.8). Acesta era un excelent tun antitanc 
românesc, care putea fi folosit şi ca tun divizionar de câmp. A fost proiectat de 
echipa formată din colonelul Valerian Nestorescu, căpitanul Eugen Burlacu şi 
inginerul Lazăr Stoicescu şi produs la Uzinele „Reşiţa” [2]. 


Fig. 9.8. Tunul antitanc „Reşiţa DT-UDR Nr. 26” Fig. 9.9. Aruncătorul de calibru 120 mm 
de calibru 75 mm, model 1943. „Reşiţa”, model 1942. 


O altă reuşită tehnică a industriei naţionale de armament a fost aruncătorul de 
calibru 120 mm „Reşiţa”, model 1942 (Fig. 9.9). A fost produs la Uzinele „Reşiţa”, 
fără parcurgerea etapelor clasice: redactarea caietului de sarcini, realizarea şi 
experimentarea modelului, întocmirea contractului etc. Aruncătorul a fost similar cu 
cel produs de Uzinele „Brandt” şi a fost prima gură de foc realizată în ţară pentru 
care nu a existat o documentaţie tehnică. 

În perioada 1942-1944, din ordinul mareșalului Ion Antonescu s-au făcut 
studii pentru realizarea unui autotun românesc. Colectivul de cercetare a fost condus 
de locotenentul-colonel Constantin Ghiulai. Astfel s-a realizat vânătorul de care 
„Mareşal”. Mai multe prototipuri ale autotunului au fost realizate la Atelierele 
„Rogifer” din capitală. Deşi nu s-a produs în serie, a fost o importantă realizare a 
industriei naţionale [2]. 

Înzestrarea cu armament şi tehnică militară românească s-a desfăşurat intens 
în perioada 1969-1989. Aceste două decenii au reprezentat anii cei mai prolifici ai 
industriei naţionale de apărare. Treptat armamentul de infanterie din dotare, folosit 
în cel de-al Doilea Război Mondial, a fost înlocuit iniţial cu cel sovietic sau produs 

în ţările membre ale Tratatului de la Varşovia. Ulterior, cea mai mare parte din 
acesta a fost produs în România. Între sistemele cele mai importante de armament 
de infanterie produse sub licență, s-au numărat cele prezentate în continuare. 
Pistolul T.T., sistem Tokarev, de calibru 7,62 mm, model 1933. Este un pistol 
semiautomat puternic, precis, uşor de întreținut. A fost produs la Cugir, varianta 
„TTC”. De asemenea, la Întreprinderea Mecanică „Cugir” a fost produs pistolul 
„Carpați? de calibru 7,65 mm, model 1974/1995, o eficientă armă individuală, 
antipersonal, de autoapărare şi pază (Fig. 9.10). Această armă are o construcţie 
similară, dar nu identică cu cea a pistolului „Walther PP/PPK”. Corpul pistolului este 
din duraluminiu, încărcarea este automată, iar tragerea se execută foc cu foc. 
Încărcătorul are o capacitate de 7 cartuşe. O realizare importantă a industriei de apărare 
autohtonă, relativ recentă, o reprezintă pistolul de calibru 9 mm, model 2000 
(Fig. 9.11). Este un pistol semiautomat, produs la Uzinele Mecanice „Cugir”, o 
variantă modernizată a pistolului semiautomat, model 1995, care a înlocuit pistolul 
TTC de calibru 7,62 mm, model 1933 şi pistolul „Carpaţi” de calibru 7,65 mm, 
model 1974/1995 din dotarea armatei române [1]. 


Fig. 9.10. Pistolul „Carpaţi” de calibru Fig. 9.11. Pistolul de calibru 9 mm, 
7,65 mm, model 1974/1995. Carpaţi 2000. 


După cel de-al Doilea Război Mondial, România a achiziționat pistolul- 
mitralieră PPŞ-41 (Pistolet-Pulemyot-Shpagina) de calibru 7,62 mm, model 1941, 
produs în Uniunea Sovietică, pe care l-a fabricat mai apoi sub licenţă la Cugir. 
Construcţia sa simplă, din piese ştanţate şi dotarea cu cameră şi culată cromată, 
a impus-o ca o armă fiabilă, foarte uşor de întreținut pe câmpul de luptă. Tot la 
Cugir s-a realizat pistolul-mitralieră de calibru 7,62 mm, model 1963 (Fig. 9.12). 
Acesta este o variantă autohtonă a automatului AKM, de producție sovietică. A fost 
produs la Uzina Mecanică „Cugir”, începând cu anul 1963, când a şi intrat în dotarea 
armatei. Pistolul-mitralieră a fost produs în mai multe variante: modelul 1965, 
modelul 1990 şi modelul 90, carabină. Varianta pistolului-mitralieră fără uluc 
permite dotarea sa cu aruncătorul de grenade de mână AG-40 [1]. 

Fig. 9.12. Pistolul-mitralieră de calibru Fig. 9.13. Puşca automată de calibru 
7,62 mm, model 1963. 5,45 mm, model 1986. 


Către finalul perioadei analizate a fost fabricată de Uzina Mecanică „Cugir”, 
puşca automată de calibru 5,45 mm, model 1986 (Fig. 9.13). Această armă de foc 
individuală reprezintă arma standard a trupelor române în teatrele de operaţii. Deşi 
este succesoarea pistolului-mitralieră de calibru 7,62 mm, model 1963/1965, nu l-a 
înlocuit încă complet în dotarea armatei. Această puşcă automată a fost produsă în 
mai multe variante: puşca automată de calibru 5,45 mm, model 1986 (cu pat de 
lemn; cu pat rabatabil; carabină); puşca automată de calibru 5,56 mm, model 1997 
(cu pat fix; cu pat rabatabil); puşca automată de calibru 5,56 mm, model 2000 
(versiune îmbunătățită a modelului 1997, cu pat fix; cu pat rabatabil). 

Între anii 1957 şi 1962 a fost reprodusă şi în România, la Uzina Mecanică 
„Cugir”, puşca semiautomată de fabricaţie sovietică SKS-45 de calibru 7,62 mm, 
model 1956. Aceasta este o puşcă semiautomată de fabricaţie sovietică, denumită 
SKS-45. În prezent, puşca semiautomată SKS, model 1956, este folosită ca armă 
ceremonială la Brigada de Gardă „Mihai Viteazu” [1]. 

O excelentă realizare a industriei noastre de apărare este puşca semiautomată 
cu lunetă (PSL) de calibru 7,62 mm, model 1974, fabricată la Uzina Mecanică 
„Cugir” (Fig. 9.14). Este o armă de foc cu rearmare, bazată pe împrumutul de gaze. 
Luneta LPS T2 (abreviere de la lunetă puşcă semiautomată tip 2) este fabricată de 
către Întreprinderea „Optica” Română. 


Fig. 9.14. Puşca semiautomată cu lunetă (PSL) de Fig. 9.15. Puşca-mitralieră 
calibru 7,62 mm, model 1974. de calibru 7,62 mm, model 1964. 

O altă armă de succes, produsă de industria de apărare românească, este 
puşca-mitralieră de calibru 7,62 mm, model 1964 (Fig. 9.15). A fost fabricată 
sub licenţă în România, după puşca-mitralieră de calibru 7,62 mm, proiectată în 
Uniunea Sovietică de către Mihail Kalaşnikov. A fost folosită pe scară largă în 
armatele statelor membre ale Tratatului de la Varşovia. O variantă a sa este puşca- 
mitralieră de calibru 5,45, model 1993. 

Mitraliera de calibru 7,62 mm, model 1966 (proiectată în URSS de către 
Mihail Kalaşnikov în anii 60) a fost produsă la Uzinele „Cugir”, fiind o armă cu 
excelente calităţi tehnico-tactice. Tot în anul 1966 a început, la aceleaşi uzine, 
producerea unei alte arme remarcabile: mitraliera de calibru 14,5 mm, model 1966. 

O realizare importantă a industriei naționale de apărare în această perioadă a 
reprezentat-o producerea vehiculelor de luptă ale infanteriei. Un astfel de vehicul 
este maşina de luptă a infanteriei, model 1984 (MLI-84) (Fig. 9.16). 

Fig. 9.16. Maşina de luptă a infanteriei, model 1984 (MLI-84). 


Este un vehicul de luptă blindat, amfibiu, şenilat, destinat protecţiei, transportului 
şi ducerii luptei grupei de infanterie împotriva personalului, blindatelor uşoare, 
tancurilor şi elicopterelor inamicului. În anul 1982, România a obţinut de la URSS 
licenţa de construire a 178 de vehicule BMP-I, adaptate nevoilor armatei române. 
Maşina de luptă a fost produsă în perioada 1984-1991 la Uzina Mecanică „Mizil”. 
Maşina de luptă produsă la Mizil avea un motor diferit de cel al BMP-I, un şasiu 
extins şi o mitralieră antiaeriană suplimentară de calibru 12,7 mm. Cu un astfel de 
vehicul, maşina de luptă a vânătorilor de munte — MLVM, au fost înzestrate şi 
trupele destinate acţiunilor montane. Este un vehicul de luptă blindat, şenilat, 
amfibiu, proiectat şi fabricat în România. Șasiul vehiculului are la bază şasiul 
autotunului sovietic SU-76. Carcasa sa este asemănătoare cu cea a maşinii de luptă 
a infanteriei BMP-1, realizate în URSS. Turela este similară cu cea a transportorului 
blindat TAB-71. Blindajul este din plăci de oţel sudate şi asigură protecţia împotriva 
schijelor proiectilelor şi a bombelor, precum şi a gloanţelor [2]. 

Proiectul de modernizare al MLVM include turela OWS 25R cu tunul 
automat Oerlikon KBA-07 de calibru 25 mm, mitraliera PKT şi posibilitatea dotării 
cu un lansator de rachete antitanc dirijate „Spike”. De asemenea, dotarea cuprinde 
un sistem de avertizare la iluminarea laser, transmisie automată, sistem automat de 
stingere a incendiilor, lansatoare de grenade fumigene etc. Variantele MLVM sunt: 
MLVM AR -— dotat cu aruncătorul de bombe de calibru 120 mm, model 1982; 
MLVM ABAL - destinat transportului de muniție şi MLVM MEDEVAC - destinat 
evacuării răniților şi acordării primului ajutor. 

În această perioadă, a fost introdus în dotarea trupelor transportorul amfibiu 
blindat, model 1971 (TAB-71). A fost fabricat la Moreni, sub licenţă. Este similar, 
dar nu identic cu modelul sovietic BTR-60. Transportorul românesc are o turelă 
îmbunătățită şi motoarele mult mai puternice. La începutul anilor 80, TAB-71 a fost 
modernizat, iar noul vehicul a fost denumit TAB-71 M. De-a lungul timpului, 
TAB-71 a fost produs în mai multe variante: TAB-71 M, TAB-71 AR — prevăzut cu 
aruncătorul de bombe de calibru 82 mm, model 1977, TERA-71 L — tractor de 
evacuare şi reparaţii auto, TERA-71 AR-1450 — versiune punct de comandă, dotat 
cu echipamente radio suplimentare, TERA-71 AR-1451 — versiune punct de 
comandă, dotat cu echipamente radio suplimentare şi RERA-71 AR-1452 — 
versiune punct de comandă, dotat cu echipamente radio suplimentare. 

Succesorul modelului TAB-71 a fost transportorul amfibiu blindat, model 1977 
(TAB-77). Acest vehicul a fost produs sub licenţă sovietică, în perioada 1977-1991, la 
Automatica „Moreni”. TAB-77 a fost produs şi în mai multe variante: TAB-77A 
R-1451/M — punct de comandă, TAB-77A R-1452 — punct de comandă, TAB-77A 
PCOMA — punct de comandă şi observare mobil de artilerie şi TERA-77L — tractor 
de evacuare şi reparații [3]. 

La Moreni a fost produs şi transportorul autoamfibiu blindat — B 33 „Zimbru” 
(Fig. 9.17). Este un vehicul pe roți, versiunea românească a transportorului blindat 
pentru trupe sovietice BTR-80, relativ modern, compatibil cu standardele NATO. 
Dispune de o mobilitate sporită, ca urmare a tracţiunii 8 x 8, cu patru punți. 


Fig. 9.17. Transportorul autoamfibiu Fig. 9.18. Tancul TR-580. 
blindat — B 33 „Zimbru”. 

După cel de-al Doilea Război Mondial, arma tancuri a cunoscut o dezvoltare 
puternică. Dotarea armatei a început cu tancurile T-54 şi T-55, proiectate în URSS. 
Din punct de vedere constructiv şi al aspectului, cele două tancuri se aseamănă 
foarte mult. Deoarece de-a lungul timpului foarte multe tancuri T-54 au fost aduse 
la nivelul standardelor T-55, au fost denumite colectiv T-54/55. România a fabricat 
între anii 1977 şi 1981, 400 de tancuri TR-580 (Fig. 9.18), varianta românească 
a tancului T-55. În anul 1986 industria românească a început să producă tancul 
TR-85, o variantă a tancului TR-580. A fost proiectat la Uzina Mecanică „Mârşa”, 
în colaborare cu „Direcţia tancuri şi auto”, în perioada 1974-1980. Tancul TR-580 
a fost fabricat între anii 1979 şi 1985. Din cele 400 de tancuri fabricate, 150 au fost 
exportate. Primul prototip a fost fabricat în 1974, la Uzina Mecanică „Mizil”. Trei 
ani mai târziu, producţia a fost transferată la Uzina Mecanică „Mârşa”. În anul 
1978 producția tancului TR-580 a fost transferată la nou înființata Fabrică de 
Maşini Grele Speciale din Bucureşti [4]. 

Ral Cel mai modern tanc românesc este 
NE a modelul 1985 (TR-85) (Fig. 9.19). Este 
un tanc proiectat în România în perioada 
1978-1986 şi produs la Uzina Mecanică 
„Bucureşti”, în perioada 1986-1990. 

Perioada 1975-1989 a reprezentat 
perioada cea mai prolifică pentru producția 
naţională de tehnică şi armament de 
artilerie. Au fost produse noi guri de 
foc şi modernizate câteva dintre cele 

Fig. 9.19. Tancul românesc, existente. 
model 1985 (TR-85). In cursul anilor 80, obuzierul M-30 
de calibru 122 mm, model 1938, a fost 
modernizat de specialiştii români prin înlocuirea trenului de rulare, a sistemului de 
frânare, dotarea cu un înălțător optic pentru tragerile prin ochire directă şi dublarea 
mecanismului de ochire în înălțime. 

O reuşită a industriei autohtone o reprezintă tunurile antitanc de calibru 100 mm, 
model 1975 şi 1977, fabricate la Uzinele „Reşiţa” în variantele 1975 şi 1977. A fost 
primul tun realizat de industria națională după cel de-al Doilea Război Mondial. 
Astfel, Uzinele „Reşiţa” au revenit la tradiţia fabricării de tunuri. 

O altă creație românească o reprezintă aruncătoarele de proiectile reactive 
APR-21 şi APRA-40 de calibru 122 mm (Fig. 9.20). Ambele au fost produse în 
România prin asimilarea în ţară a sistemului GRAD. APR-21 era un aruncător 
de proiectile reactive montate pe şasiul autocamionului SR-114 R „Bucegi” cu 
tracţiune 4 x 4. Era dotat cu un ansamblu de 21 de tuburi de ghidare, dispuse pe 
3 rânduri a câte 7 tuburi. A intrat în dotarea armatei în 1975. 

Fig. 9.20. Aruncătoarele de proiectile reactive APR A-40. 


În anul 1978 a fost fabricat ARRA-40, care avea 40 de tuburi de ghidare. 
Lansatorul a fost dispus pe platforma camionului DAC 665T, cu tracțiune 6 x 6. 
Ambele sisteme foloseau aceleaşi tuburi de ghidare cu lungimea de 3 m şi aceeaşi 
muniţie, racheta M-210F GRAD. A mai fost realizată şi o variantă de lansator cu 
12 ţevi, dispusă pe autoturismul românesc ARO, care folosea racheta M 21-OF-S 
cu bătaia de 12,7 km şi lungimea de 1,97 m. 

Ca urmare a efortului specialiştilor români a fost asimilată la „Electrometalica” 
Ploieşti fabricarea rachetelor pentru complexul de rachete antitanc, dirijate 9K 11 
„Malyutka”. De asemenea, a fost realizat sub licenţă în anii 70 de către industria 
naţională de apărare, aruncătorul de grenade AG-9, după aruncătorul sovietic SPG-9 
Kopye. Două realizări importante ale industriei de apărare au fost aruncătorul de 
bombe de calibru 82 mm, model 1977, ca variantă îmbunătăţită a aruncătorului 
sovietic (model 1937) şi aruncătorul de bombe de calibru 120 mm, model 1982. 

O realizare notabilă a specialiştilor români a fost tunul de munte de calibru 
76 mm, model 1982 (Jery). Acesta a fost realizat în colaborare cu industria de 
apărare din lugoslavia de către Baza de reparaţii din Sibiu a Comandamentului 
Artileriei. Poate fi tractat auto sau hipo, cu doi cai. Calitatea sa principală este 
aceea că poate fi folosit pe teren muntos; fiind demontabil, se poate transporta 
samarizat (cu ajutorul a 13 cai). 

În această perioadă a fost realizată piesa românească de artilerie cu bătaia cea 
mai mare (30 km), tunul de calibru 130 mm, model 1982. A fost produs la Uzinele 
„Reşiţa”, ca variantă a tunului sovietic M-46, realizat în anul 1954. A fost fabricat 
sub licenţă chinezească. A fost un tun modern pentru vremea sa, având o ţeavă 
lungă de 58 de calibre, prevăzută cu frână de gură şi culată cu închizător 
semiautomat, tip pară verticală, montată pe un leagăn susținut de echilibroare 
pneumatice. Folosind muniţie îmbunătăţită, a ajuns la bătaia maximă de 33 km. 

În aceşti ani a fost produsă în România cea mai grea piesă de artilerie, tunul- 
obuzier de calibru 152 mm, model 1985, cu tehnologie de import din China. 
A intrat în dotarea armatei în anul 1985. În anul 1989 a fost produs la Mizil obuzierul 
autopropulsat, model românesc 1989 (Fig. 9.21), montat pe şasiul transportorului 
blindat pentru trupe MLI-84 având turela importată din URSS. 


Fig. 9.21. Obuzierul autopropulsat 2S1 Gvostika, modelul românesc 1989. 


După cel de-al Doilea Război Mondial a avut loc o rapidă dezvoltare a sistemelor 
sol-aer de apărare antiaeriană. Artileria antiaeriană a evoluat în timp relativ scurt 
de la mitraliere şi tunuri antiaeriene la sisteme de rachete, conectate la sisteme de 
comandă-control. 

Un astfel de sistem portabil îl reprezintă sistemul de rachete CA-94. Racheta 
folosită A-94 este fabricată sub licență în România, după modelul rusesc STRELA 2M. 
Funcționarea sistemului este simplă, trăgătorul identificând vizual ținta şi asigurând 
achiziţia (lovirea) ei. 


Fig. 9.22. Complexul antiaerian autopropulsat CA-95. 


În dotarea unităţilor de apărare antiaeriană un loc important îl ocupă complexul 
antiaerian autopropulsat CA-95 (Fig. 9.22). Este destinat nimicirii prin ochire directă a 
avioanelor şi elicopterelor ce zboară la înălțimi mici. CA-95 este versiunea autohtonă a 
sistemului sovietic 9K31 STRELA-I. Este montat pe vehiculul TAB C-79, fabricat de 
industria locală de armament. Varianta modernizată a acestui complex antiaerian, este 
denumită CA-95A. Complexul este fabricat la „Electromecanica” Ploieşti [5]. 

Industria naţională de apărare a produs şi mitraliere antiaeriene. Una dintre 
acestea este mitraliera antiaeriană de calibru 14,5 mm (2 ţevi ZPU-2). Este montată 
pe un şasiu cu două roți, care permite remorcarea sa. O variantă a mitralierei 
sovietice KPV — 14,4 mm, produsă în România, este mitraliera antiaeriană ZU-2 
de calibru 14,5 mm. Aceasta din urmă, sub diferite configurații, a fost integrată în 
diferite sisteme antiaeriene şi turele. În forţele terestre se găseşte ca o armă standard 
pe transportoarele blindate TAB-71, TAB-77, B-33, TAB-79 şi pe maşina de luptă 
a infanteriei. 

O altă piesă de artilerie antiaeriană românească de calibru mic, cu două ţevi, 
tractată, destinată țintelor care zboară la altitudine joasă, cu viteză mică, este tunul 
antiaerian de calibru 2 x 30 mm, model 1980. Cele două tunuri automate funcţionează 
pe principiul împrumutului de gaze. Cadenţa maximă posibilă (teoretică) de tragere 
este de 600 lovituri/minut. Tunul model 1980 poate fi folosit împotriva țintelor 
aeriene care zboară cu viteza maximă de 300 m/s, aflate la o altitudine cuprinsă 
între 50 şi 3.500 m. 

După cel de-al Doilea Război Mondial a avut loc un intens proces de modernizare 
a tehnicii de geniu. Începând cu anul 1968 s-au introdus în înzestrare, din producția 
internă: excavatoare universale, buldozere, autogredere, tractoare, motocompresoare, 
rulouri compactoare, autobasculante, automacarale, trolii, fitil ordinar şi detonant, 
capse, conductori etc. Prin efortul specialiştilor de geniu s-au realizat şi au intrat în 
înzestrare: întreaga gamă de mine antipersonal şi antitanc, exploziv plastic, explozoare 
şi detectoare, încărcături alungite reactive, podurile de pontoane model PR-57, PR-60 
şi PR-71, podul jos metalic, şalupe de tracţiune, autostaţii electrice de iluminat, 
complexe de prelucrare a lemnului, complete de adăposturi, bacuri, bărci de asalt, 
ceamuri etc. 

Una din primele realizări în domeniu o reprezintă distribuitorul plantator de 
mine DPM-4. Este o instalație fabricată în anul 1964, destinată plantării de mine. 
Plantarea acestora se face „descoperit” sau „mascat”; în cazul plantării „mascat” se 
foloseşte plugul care permite plantarea până la o adâncime de 120 mm în teren cu 
vegetaţie şi la o adâncime de 500 mm în zăpadă. Mascarea minelor se realizează cu 
un dispozitiv special, cu care este prevăzut plantatorul. 

O primă realizare în această perioadă, referitoare la tehnica de pontonieri, este 
parcul de pod de pontoane PR-57. A fost destinat întinderii podurilor şi montării 
portiţelor, cu forța de suport până la 60 t. Caracteristica sa de bază o reprezintă 
încorporarea grinzilor de rezistenţă şi a podinei în structura pontoanelor/suporturilor de 
mal şi legarea laterală a acestora între ele cu un dispozitiv de cuplare acționat de pe 
ponton. Vasele parcului aveau lungimea de 6 m şi lățimea de 2,4 m. Prin cuplarea lor 
laterală rezulta un pod sub formă de bandă. Industria de apărare naţională a produs 
podurile de pontoane PR-60 şi PR-71 (Fig. 9.23). Parcul de pod pe pontoane PR-60 a 
fost destinat întinderii podurilor şi montării portiţelor, cu forța de suport până la 60 t. 
Elementele componente ale parcului: 40 pontoane, 4 suporturi de mal, 4 şalupe de 
tracţiune de 90—140 CP, 4 bărci pneumatice de tip BP-10, 4 motopropulsoare, 
2 automacarale de 5 tf, 2 complete de panouri pentru acces la pod şi autospeciale 


274 


de transport. Este destinat întinderii podurilor cu forța totală de suport până la 80 t şi 
montarea portițelor cu forța totală de suport de până la 150 t. Reprezintă o variantă 
a perechii de pod P.R.-60 căruia i s-au adus următoarele îmbunătăţiri: creşterea forței 
de suport prin mărirea lungimii pontonului cu 1 m, mărirea căii de rulare prin 
înlocuirea podinei de lemn cu una metalică, micşorarea greutăţii pontoanelor, 
realizarea unei mai bune legături cu malurile şi micşorarea timpului de cuplare 
a pontoanelor. Elementele componente ale parcului: 80 de pontoane, 6 suporturi 
de mal, 12 şalupe de tracţiune de 140 CP, 4 bărci pneumatice, 4 motopropulsoare, 2 
automacarale de 12 tf., 2 complete de panouri de acces la pod şi 46 autospeciale de 
transport (DAC 665 G, fiecare cu câte 2 pontoane). 


Fig. 9.23. Parcul de pod de pontoane P.R.-71. 


O importantă realizare românească este şi parcul de pod jos metalic 
P.J.M./72. Acesta este destinat întinderii podurilor fixe peste cursurile de apă şi 
obstacole cu lăţimea până la 120 m şi forța de suport până la 40 t sau până la 80 m 
şi forța de suport până la 60 t. 

Principalele momente în evoluţia înzestrării cu tehnică auto românească, în 
perioada analizată au fost: anul 1955, când au intrat în dotarea armatei autocamioanele 
SR-101, cu caracteristici similare autocamioanelor ZIS-150 şi anul 1956, când au 
intrat în dotare primele autoturisme IMS-59; de asemenea anul 1959, când a intrat 
în dotare camionul „Carpați? de 3 t şi anul 1964, când a fost realizat camionul 
„Bucegi” de 9 t. 

Începând cu anul 1965 a intrat în dotarea armatei autocamionul SR-114 M. 
Cinci ani mai târziu calitatea tehnicii auto din înzestrarea armatei a crescut 
ca urmare a trecerii la fabricaţia de serie a produselor cu motoare Diesel de 135 CP, 
din familia autocamioanelor Roman şi Dac. În cadrul acestora un loc aparte îl ocupă 

autocamionul DAC-665 cu 3 punți motoare şi 5 t capacitate de transport în caroserie, 
utilizat pentru tractarea materialelor de artilerie cu masa până la 5 t şi ca şasiu 
pentru amenajarea autospecialelor de armă. 

ARO 24 reprezintă o gamă de vehicule de teren româneşti, fabricate începând 
cu anul 1972 la Întreprinderea de Automobile ARO din Câmpulung Muscel. 
Producţia a fost sistată în anul 2006. Modelele acestei game au fost ARO-240, 
ARO-266. Cele mai frecvent întâlnite modele în armată au fost: ARO-242, ARO-243 
şi ARO-244. 


9.1.4. PERIOADA DE DUPĂ ANUL 1990 


Producţia industriei naționale de apărare, începând cu anul 1990, a fost inițial 
orientată către asigurarea compatibilizării cu armamentul şi tehnica similare din 
NATO, iar mai apoi a interoperabilității cu acestea. 

O realizare importantă în domeniul armamentului de infanterie a fost pistolul- 
mitralieră de calibru 9 mm, model 1996 (RATMIL), produs la Uzina Mecanică „Cugir”. 
Este o armă, destinată luptei antipersonal la distanţe mici (50 m). Foloseşte cartuşe 
de calibrul 9 x 19 mm Parabellum. Mecanismul de funcţionare este bazat pe recul. 
Patul armei poate fi pliat spre stânga cutiei închizătorului. 

În anul 1995 s-a luat hotărârea de modernizare a maşinilor de luptă MLI-84 
pentru a corespunde standardelor NATO. Astfel a apărut produsul MLI-84 M 
Jderul şi variantele acestei maşini de luptă: MLI-84 M PCMB -— destinat a fi punct 
de comandă mobil de batalion, MLI-84 TEHEVAC — destinat evacuării tehnicii 
de luptă avariate şi MLI-84 MEDEVAC -— destinat evacuării răniților şi acordării 
primului ajutor. 

O reuşită notabilă din aceşti ani a industriei de apărare este producerea 
tancului TR-85 M1 Bizonul, varianta compatibilă cu cea din statele membre NATO. 
Acest tanc este produs începând cu anul 1999. O altă variantă a tancului TR-85 
o reprezintă DMT-85 M1 (dragor de mine pe şasiu de tanc TR-85 M1), vehicul 
specializat de geniu, destinat neutralizării minelor terestre antitanc. 

Prima realizare artileristică a industriei de apărare după 1989 a fost obuzierul 
de munte Bucegi de calibru 98 mm, model 1995, destinat sprijinului acțiunilor 
unităților de vânători de munte, infanterie şi paraşutişti pentru ducerea acţiunilor în 
teren muntos. A fost produs cu acest calibru pentru a nu intra sub incidența 
Tratatului de la Paris, de reducere a forţelor militare convenţionale din Europa, care 
limita numărul gurilor de foc ale României peste 100 mm la 1.475. Cel mai modern 
sistem de artilerie din dotarea armatei, de după 1989, este sistemul de lansare 
multiplă de rachete LAROM. A fost proiectat şi realizat de compania Aerostar 
Bacău, în colaborare cu firmele Elbit şi IMI din Israel. 

Lansatorul LAROM (Fig. 9.24) este elementul de lovire şi componenta principală 
a acestui sistem. Este o variantă perfecționată a aruncătorului APR A-40, model 1988. 

Utilizează două tipuri de rachete: GRAD de calibru 122 mm şi LAR MK-4 de 
calibru 160 mm. Fiecare lansator are alocată o mașină dotată cu automacara şi remorcă, 
destinată transportului şi reîncărcării cu rachete. Tot la Bacău a fost produs obuzierul 
autopropulsat ATROM de calibru 155 mm, ca variantă românească a obuzierului 
israelian ATMOS 2000. A rămas la stadiul de prototip. Obuzierul poate trage toată 
gama de muniţie standard NATO. Are bătaia de 30 km [5]. 


Fig. 9.24. Sistemul de lansare multiplă de rachete „LAROM”. 


În perioada 2007-2009 a fost produs un vehicul blindat specializat de geniu, 
dragorul de mine pe şasiu de tanc DMT-85 MI, destinat neutralizării minelor 
terestre antitanc. Este realizat pe şasiul tancului TR-85 MI. Turela fixă oferă o 
protecţie balistică de nivel 2 şi este echipată cu aparatură optică (zi/noapte) pentru 
observarea câmpului de luptă. Dispozitivul de dragare mecanic este destinat 
semnalizării minelor de presiune antitanc îngropate sau dispuse la suprafață. 
Dragorul electromagnetic este destinat neutralizării minelor cu acțiune electro- 
magnetică, prin generarea unui câmp magnetic-ţintă fals la 6 m în fața vehiculului. 
Macaraua asigură autonomia totală a vehiculului. 


9.1.5. INSTITUŢII DE ÎNVĂŢĂMÂNT TEHNIC MILITAR ŞI INSTITUTE 
DE PROIECTARE A TEHNICII MILITARE 


Învăţământul tehnic militar românesc a apărut ca o necesitate sine-gua-non 
pentru formarea specialiştilor destinați asigurării mentenanţei armamentului şi 
echipamentelor militare, precum şi pentru susținerea efortului de afirmare şi 
dezvoltare a industriei naţionale de apărare. Primii specialişti tehnici ai armatei au 
fost guarzii de artilerie, geniu şi marină, corp profesional apărut în anul 1864, prin 

Înaltul Ordin de Zi Nr. 998. Primii germeni ai învățământului tehnic militar românesc 
au apărut în programa şcolară a Şcolii Speciale de Artilerie şi Geniu, instituție de 
învățământ militar înființată în 1881. Viitorii ofiţeri de artilerie studiau disciplinele 
tehnico-inginereşti Muniţii şi Guri de foc, iar cei ce urmau să devină ofiţeri în arma 
geniu, îşi însuşeau cursurile disciplinelor Drumuri şi poduri şi Fortificaţii. 

Formarea inginerilor militari a fost o preocupare constantă în perioada 
interbelică, apărută în armata română la puţin timp după încheierea Primului 
Război Mondial. Ca urmare, prin Legea nr. 72 din 11.03.1932 s-a înfiinţat Corpul 
tehnic militar, destinat soluționării problemelor specifice armatei. Corpul era 
constituit din ofițeri ingineri, pregătiți în instituţii civile de învățământ militar, 
potrivit specializărilor necesare armatei. Formarea în armată a inginerilor militari a 
început odată cu înfiinţarea, prin Decretul nr. 371 din 14.09.1949, a Academiei 
Tehnice Militare. În prezent, această prestigioasă instituție de învăţământ superior 
este acreditată să asigure formarea şi pregătirea profesională a ofițerilor de logistică, 
serviciul tehnico-ingineresc, a ofiţerilor specialişti şi a personalului selecționat pentru 
structurile de apărare, ordine publică şi securitate națională sau ale unor beneficiari 
din ţară şi străinătate. Academia Tehnică Militară desfăşoară activități de învățământ 
superior, organizate prin programe de studii universitare de: licenţă, masterat şi 
doctorat, în domeniile şi specializările acreditate, precum şi alte forme de pregătire, 
de perfecţionare şi specializare. De asemenea, Academia Tehnică Militară continuă 
tradiția cercetării ştiinţifice universitare ce i-a conferit notorietate. Între lucrările de 
cercetare ale specialiştilor săi se numără o serie de realizări în premieră națională: 
calculatorul analogic (1960), racheta antisubmarin (1960), racheta pentru combaterea 
grindinei (1963, 1967, 1976, 1981), maşina de sudat prin frecare (1980), tancul 
românesc (1985-1992), proiectilul reactiv cu elemente preformate şi focos de 
proximitate (1988), sistemul de decodificare a parametrilor de zbor (1988), 
aruncătorul de grenade de calibru 40 mm (1992) etc. De-a lungul timpului, peste 50 
de creaţii tehnice ale specialiştilor academiei au fost brevetate ca invenţii şi peste 
200 au fost înregistrate ca inovaţii. 

În Academia Tehnică Militară funcţionează cu rezultate excelente două centre de 
cercetare. Primul, Sisteme de securitate, senzori şi rețele de comunicaţii folosite 
în apărare şi securitate, este component al Facultăţii de Sisteme Electronice şi 
Informatice Militare şi are în compunere şapte laboratoare. Cel de-al doilea centru 
de cercetare, Sisteme Energetice şi Balistice, face parte din Facultatea de Mecanică şi 
Sisteme Integrate de Armament şi este compus din nouă laboratoare. 

Un rol important în cercetarea ştiinţifică desfăşurată în armată îl ocupă 
Agenţia de Cercetare pentru Tehnică şi Tehnologii Militare de la Clinceni. Înfiinţată în 
anul 1968, această instituție împreună cu centrele de cercetare din subordine 
reprezintă structura specializată a Ministerului Apărării Naţionale, ce desfăşoară 
activități de cercetare-dezvoltare şi inovaţii în domeniul tehnicii şi tehnologiilor 
militare. Agenţia are specialități cu recunoaştere şi certificare la nivel internaţional 
pentru expertiză tehnică şi laboratoare acreditate la nivel naţional şi internaţional. 

9.2. ISTORIA TEHNICII OPERATIVE 


Pe parcursul istoriei, culegerea informaţiilor şi reversul acesteia — protecția 
informaţiilor [6], au reprezentat un obiectiv important la nivelul tuturor tipurilor de 
organizare socială. Pentru a nu merge prea departe în urmă, de cele mai multe ori 
analizele încep din perioada de formare a statului modern sub conducerea domnitorului 
Alexandru loan Cuza. Cu atât mai mult cu cât cauza Unirii Principatelor a fost 
susținută, anterior acestui moment, de o intensă activitate de culegere de informaţii 
din diferitele cercuri europene de putere. 

În acest context, nu surprinde înfiinţarea, prin Înaltul Ordin de Zi nr. 83 din 
12 noiembrie 1859, a Statului-Major General al Armatei Române, având în structură 
Secţia a Il-a şi Serviciul de Informaţii al Armatei Române, prima structură informativă 
cu anii 1853-1854 statele vestice făcuseră investiții în Principatele Române, construind 
primele linii telegrafice și dezvoltând infrastructura locală [7]. Dezvoltarea integrată 
a noilor instituţii din Principatele Române, sub Alexandru loan Cuza, s-a transpus 
şi în acest domeniu, serviciile de poştă şi telegrafie fiind scoase de sub coordonarea 
Ministerului Finanţelor şi trecute, după cum s-a înţeles încă de pe atunci că este 
necesar, sub controlul șefului statului, prin intermediul lui Cezar Librecht, primul 
director al instituţiei. 

Până mult după sfârșitul celui de-al Doilea Război Mondial, cerințele tehnice 
solicitate de misiunile informativ-operative au fost asigurate logistic prin achiziţii 
punctuale și minore din ţările vestice — preponderent Franţa, Germania şi Austria. 
Cele două tipuri de instituții — Ministerul de Interne şi Ministerul de Război, şi-au 
dezvoltat structuri specifice sarcinilor pe care le aveau. Instalarea unei noi orânduri 
sociale a condus la creşterea activităţii în plan intern și extinderea puternică a ariei 
acoperite. Structurile de informaţii anterioare, precum Biroul Sigurantei Generale 
creat la 19 aprilie 1892, Direcţia Administraţiei Generale a Personalului, Poliției și 
Statisticii (1907) sau Direcţia Generală a Poliţiei şi Siguranţei, ulterior desființată şi 
asimilată de Siguranța Generală a Statului, nu aveau încă suportul tehnic suficient 
de bine integrat. Odată cu apariţia, în anul 1948, a Direcţiei Generale a Securităţii 
Poporului, ce avea în structura sa Direcţia a VII-a Tehnică, Serviciul Cifru şi, ulterior, 
Serviciul contrainformaţii radio, începe să se facă prezent suportul tehnic indigen 
în activitatea informativ-operativă. Alături de echipamentele de interceptare a 
comunicaţiilor, respectiv de criptografie şi maşini criptografice [8], au început să se 
diversifice cerințele în specialități precum radiogoniometria, monitorizarea spectrului 
radio, supravegherea fotografică şi expertizele (tehnice şi criminalistice). 

În anul 1967 se inițiază primul proiect de anvergură destinat dotării cu 
aparatură tehnică a organelor de securitate pe anii 1971-1980: emițători şi receptori 
conspirați, echipamente de înregistrare a convorbirilor telefonice, sisteme acustice 
de ascultare, echipamente de goniometrie, dispozitive optice şi aparate fotografice, 
echipamente de bruiaj, echipamente de protecţie a comunicaţiilor prin criptare, 

echipamente de televiziune și de supraveghere video în condiţii dificile etc. Pornind de 
la aceste cerinţe s-a concluzionat că este necesar a fi înfiinţat, în regim de urgenţă, 
un colectiv care să se preocupe de cercetarea, proiectarea şi producţia internă a 
unor astfel de echipamente. Astfel s-a trecut la: asigurarea personalului cu înaltă 
calificare, atât pe domeniul cercetării (cadre cu pregătire superioară), cât şi pe 
domeniul execuţiei (cadre cu pregătire medie, cu multă experiență în producţie); 
asigurarea spaţiilor de lucru; dezvoltarea de laboratoare dotate cu aparate de 
măsurare şi echipamente necesare în procesul de proiectare; organizarea unor spaţii 
de producţie şi dotarea cu echipamente de producție electronică şi mecanică, cu 
linii de asamblare şi verificare; asigurarea resurselor de documentare tehnică, astfel 
încât tinerele cadre să fie conectate la ultimile noutăţi pe plan tehnic; asigurarea 
unui sistem de cooperare pe orizontală, cu principalele institute de cercetare și 
întreprinderi de producţie, pe profil electronic, mecanic și optic, care să suplimenteze 
suportul în situaţia rezolvării unor teme deosebite de cercetare, asimilării unor 
repere de uz curent, sau în cazul producţiei de serii mari. 
În anul 1967 se înfiinţează Direcţia generală tehnico- 
ICPŢS operativă şi de înzestrare care includea o direcţie de Studii, 
cercetări, construcţii şi înzestrare cu aparatură tehnică. În 

2) fruntea acestei Direcţii a fost numit generalul Ovidiu 

ASZ Diaconescu, cel care îşi va pune amprenta pe întreaga evoluție 

a acestei Direcţii cu responsabilități tehnice până în anul 1988, 

când este trecut în rezervă [9]. După două iterații pe parcursul 

anilor 1967-1968, s-a constituit, la 21 noiembrie 1968, Institutul 

Fig. 9.25. Sigla ICPTS. de Cercetări şi Proiectări de Tehnică de Specialitate (ICPTS) 

(Fig. 9.25) la conducerea căruia a fost numit Geartu Marin 

Istifie, cel care avea să devină şeful unităţii militare cunoscută şi ca RAMI Dacia, 

unde erau produse diamantele artificiale, iar în anul următor s-a înființat şi Unitatea 

Militară de Producţie Specială (UMPS). Cele două unităţi, au fost reunite în anul 

1972, formând Direcţia a VII-a (|.C.P.T 8.) — cercetare şi proiectare privind crearea 

de aparatură specifică muncii. Această structură, având ca resursă umană circa 400 

de specialişti, majoritatea preluaţi din economie, acoperea cercetarea, proiectarea, 

producţia de serie mică şi medie, sau expertiză şi consultanţă în domenii precum: 
electronica, mecanica, optica, informatica. 

După 5 ani de la crearea acestei unităţi se publica deja un Caiet de referate 
în urma Sesiunii de comunicări tehnico-științifice (23—24 martie 1972) [10]. Erau 
abordate domenii precum: utilizarea laserilor cu semiconductori în transmiterea 
informaţiilor, proiectarea de sisteme radio automate, panoramice, rapide; utilizarea 
componentelor semiconductoare moderne în domeniul frecvenţelor înalte și foarte 
înalte (diode varicap etc.), utilizarea dispozitivelor moderne în domeniul video, 
începând chiar de la intensificatoarele de imagine electrono-optice, atât pentru 
sisteme TV, cât şi pentru observarea în condiții dificile; aprofundarea domeniului 
comunicaţiilor de voce, telefonie; dezvoltarea sistemelor centralizate de protecție 
perimetrală şi de alarmare etc. 

Din motive legate de compartimentarea activităţilor, activitatea de cercetare 
în domeniul chimiei, al tipăriturilor şi o parte din preocupările din domeniul 
mecanicii, a fost lăsată în sarcina Direcţiei de Tehnică Operativă — unitate ce 
a purtat diverse nume [11]: Direcţia a VIl-a Tehnică (1948-1951), Serviciul „B” 
Tehnică Operativă (1951-1952), Direcţia a VIII-a Tehnică, Serviciul Independent 
„T” (1953-1963), Direcţia „T” Tehnică Operativă (1963-1967), Direcţia a VIII-a 
Instalarea şi Exploatarea Tehnicii Operative (1968-1972) sau Unitatea Specială „T” 
Instalarea şi Exploatarea Mijloacelor Tehnic — Operative (1973—1989). 

Oricât de mult sprijin financiar ar fi primit, Institutul de Cercetări şi Proiectări 
de Tehnică de Specialitate (ICPTS) (Fig. 9.26) nu ar fi putut acoperi totalitatea 
cerințelor impuse de realizarea unei producții atât de diversificate încât să acopere 
toate aspectele muncii operative. Existau nu numai constrângeri date de diversitatea 
ştiinţifică sau numărul insuficient de angajaţi, dar mai ales constrângeri tehnologice 
presupuse de condiţiile de siguranţă în exploatare, dificil de asigurat în cazul unor 
serii mici. Din acest motiv, institutul a stabilit, încă de la început, relaţii de 
cooperare cu întreprinderile din economia națională, atât pe zona de cercetare, cât 
şi la nivelul întreprinderilor de avangardă: IFA, IOR, IPRS, Microelectronica, IEMI, 
Fabrica de calculatoare, Electronica, Electromagnetica etc. De asemenea, a păstrat 
legături permanente cu unele instituţii de învățământ superior şi institute de cercetare. 


Fig. 9.26. Institutul pentru Tehnologii Avansate. 


Pe aceeaşi linie, de promovare a cercetării ştiinţifice, în anul 1972, se înființează 
Comisia de coordonare a activității de studii, documentare și cercetare ştiinţifică. 

În 1990, Unitatea Specială „P”, având în componenţă circa 400 angajaţi, din 
care aproape jumătate ofițeri, va deveni Institutul pentru Tehnologii Avansate, 
dovedindu-se astfel calitatea profesională deosebită a specialiştilor angajaţi aici. 
Evident, a urmat o perioadă de transformări, ca urmare a modificării cerințelor puse 
în faţa instituţiei. 

Fig. 9.27. Produse româneşti în Catalogul Jane 's Police and Security Equipment. 


Pe plan extern, chiar dacă institutul nu a mai făcut export ca în anii anteriori, 
a stabilit totuşi legături cu partenerii străini, făcând schimb de experienţă în ceea 
ce priveşte modul de rezolvare tehnică a unor probleme operative (Fig. 9.27 şi 
Fig. 9.28). Astăzi institutul desfăşoară proiecte cu finanțare europeană, alături de 
alte organisme, institute sau societăţi, în domenii de avangardă. 

Din punct de vedere al suportului necesar activităţii de cercetare şi producţie, 
merită menționat suportul de producţie, liniile de producție mecanică (prelucrări, 
acoperiri metalice etc.) şi producție electronică (cablaje imprimate, montaj şi 
testare), fiind unele dintre cele care s-au păstrat şi dezvoltat în ultimii 25 de ani 
(Fig. 9.28). Sistemul informatic de gestiune a reprezentat mult timp un model 
pentru modul în care ar trebui să fie implementate astfel de metode de conducere a 
evidenţei materiale și financiar-contabile, dar şi de conducere economică în ansamblu. 
Activitatea de cercetare s-a soldat cu numeroase 
dosare de brevet înregistrate la OSIM, în 
special în domeniul tehnicii de comunicații 
(cifrarea/descifrarea convorbirilor, securizarea 
transmisiilor etc.) (Fig. 9.29). La numeroasele 
expoziţii la care a participat (Milipol, Expomil, 
BSDA-Black Sea Defense & Aerospace), 
Institutul pentru Tehnologii Avansate a prezentat 
Fig. 9.28. Detector de semiconductori. echipamente de protecţie la interceptare 


PD 64-S noniinear detector (© Advanced Technologies Institute) 20020120003 

folosind dispozitivele de comunicaţii mobile, echipamente de protecţie criptografică, 
diverse echipamente şi sisteme pentru intervenţie antiteroristă şi la dispozitive 
pirotehnice (robot de cercetare şi observare video terestră pentru inspecția 
autovehiculelor (ITS01), dispozitiv pentru asalt la autovehicule adaptat pentru 
arme uşoare (ITM04) etc.). Pregătirea permanentă a specialiştilor a însemnat şi 
legătura permanentă cu învăţământul. Menţionăm aici doar câteva dintre tezele de 
doctorat susținute de-a lungul timpului şi publicate în cărți de specialitate, multe 
dintre ele fiind lucrări de referință pentru literatura românească: Dioda Zener. 
Aplicaţii (Edit. Tehnică 1975), Dispozitive optoelectronice cu cristale lichide (Edit. 
Tehnică 1976), Proiectarea asistată de calculator a sistemelor electronice (Edit. 
Academiei 1977), Laseri cu semiconductori şi aplicații (Edit. Tehnică 1978), 
Iniţiere în comunicațiile prin fibre optice (Edit. Tehnică 1982), Prelucrarea 
numerică a semnalelor discrete în timp (Edit. Militară 1985), Fotografia. 
Tehnologie şi creativitate (Edit. Tehnică 1986), Antene TV de bandă largă (Edit. 
Militară 1988), Transmisia semnalului video (Edit. Medro 2005), Transmisia 
fluxului de date video (Edit. Medro 2007), Criptografie și securitatea informaţiei. 
Aplicaţii (Edit. Matrixrom 2011), Cercetări operaţionale, probabilități şi 
criptologie. Aplicații (Edit. Academiei Tehnice Militare 2011) etc. 

Fig. 9.29. Brevet 85912. Metodă şi instalaţie pentru depistarea automată 
a scurgerilor de informaţie acustică în timp real. 

Pregătirea profesională a cercetătorilor a permis dezvoltarea unor noi unități, 
adaptate cerinţelor — protecţia la atacuri cibernetice în cele mai diverse forme, 
protecţia structurilor critice, monitorizarea spectrului radio, evaluarea și procesarea 
datelor din surse deschise, protecţia fizică etc., cercetarea științifică şi dezvoltarea 
tehnologică reprezentând un element de bază pentru multitudinea de preocupări. 
Ca o recunoaştere a preocupărilor şi realizărilor de la nivelul Institutului pentru 
Tehnologii Avansate şi a altor structuri SRI, au fost acreditate ORNISS: primul 
Laborator de evaluare TEMPEST din România, primul Laborator pentru evaluarea 
produselor criptografice, fiind singurul evaluator pentru containere destinate 
protecţiei informaţiilor clasificate. De asemenea, este acreditat ca furnizor de 
servicii de certificare pentru semnătură electronică (marcă temporală), înscris în 
Registrul Ministerului Comunicațiilor și pentru Societatea Informațională. O serie 
de cercetători din cadrul institutului au fost acreditați de către Ministerul Justiţiei ca 
experți autorizaţi, în diverse domenii: mijloace de telecomunicaţii (2), aplicaţii şi 
date informatice (1), imagini (3), etc., ori au fost înscrişi în Registrul național al 
evaluatorilor de risc la securitatea fizică (2). Pentru a păstra un nivel ridicat de 
pregătire, institutul a organizat, încă din 1972, sesiuni anuale în care erau abordate 
subiecte teoretice şi practice de interes [12]. 

Astăzi, cercetarea ştiinţifică şi dezvoltarea tehnologică ocupă un loc central 
în activitatea de culegere de informaţii. Domeniul cyber-security / cyber-intelligence, 
împreună cu tehnologiile mobile, cryptomoneda, alertarea timpurie, rețelele sociale 
şi alte aspecte similare reprezintă cele mai dinamice concepte şi, totodată, cele mai 
vizibile. Din dezvoltarea pornită pe baza resurselor umane și materiale ale Institutului 
pentru Tehnologii Avansate, a reieșit necesitatea ca acest domeniu să devină o 
direcţie centrală, în primul rând (dar nu exclusiv) pentru protecția informaţiilor şi a 
infrastructurilor critice, asigurând protecţia libertăţilor individuale. Prin talentul 
specialiștilor săi, România a reuşit să devină naţiune-lider în Fondul de Sprijin al 
NATO, asigurând transferul de tehnologie și către alte state din regiune [13]. 

Capitolul 10 


ISTORIA INDUSTRIEI TEXTILELOR, 
CONFECȚIILOR, PIELĂRIEI ȘI ÎNCĂLŢĂMINTEI 


ANTONELA CURTEZA 


10.1. ÎNCEPUTURILE TEHNICII PÂNĂ LA PRIMUL RĂZBOI MONDIAL 


În lucrarea [1] se menţionează că originea şi primele faze ale țesutului pe 
teritoriul ţării noastre sunt foarte vechi; de exemplu, în secolul V î.e.n. istoricul 
grec Herodot consemna în /storiile sale următoarele: „Tracii cultivă în ţara lor cânepa 
din care îşi fac haine care aduc foarte mult cu cele din in; cine nu este obişnuit cu 
ea nici nu poate deosebi dacă e vorba de in sau cânepă, iar cine nu a văzut niciodată 
cânepa îşi închipuie că hainele sunt chiar din in” [1]. Costumul popular românesc, 
care ne încântă şi astăzi, reflectă arta ţeserii şi a coaserii care a fost dezvoltată din 
cele mai vechi timpuri. Piese vestimentare minunate pot fi văzute şi pe columna lui 
Traian (Fig. 10.1) sau pe monumentele de la Adamiclisi (Fig. 10.2). 

ES 


Fig. 10.1. Imagine — Columna lui Traian. Fig. 10.2. Imagine — Monumentul de la Adamclisi. 


Îmbrăcămintea dacilor atestă realizarea unor ţesături folosite pentru diferite 
piese ale portului. Pe ambele monumente este reprezentată, de exemplu, cămaşa 
bărbătească confecționată dintr-o țesătură produsă, cel mai probabil, din fire de in 


sau cânepă, ce se purta peste ițari [1]. Industria textilă, sub forma sa casnică, străveche, 
a fost stimulată de creșterea ovinelor ce era favorizată de o configuraţie geografică 
variată şi de sistemul transhumanţei [2]. Ştefan Pascu [3] arată că pe teritoriul 
României, în cadrul civilizaţiei şi meşteşugurilor tradiționale, se remarcă împletitul 
vegetalelor şi țesutul textilelor, două îndeletniciri „multimilenare” care au permis 
realizarea obiectelor de strictă necesitate și a îmbrăcămintei. În domeniile țeserii şi 
realizării vestimentaţiei, la început din fire vegetale (in şi cânepă) şi apoi din cele 
animaliere (lână, păr de capră), se remarcă două invenții importante în așa-numita 
„revoluţie neolitică”: răsucirea firelor cu ajutorul fusului şi apoi țeserea acestora în 
războiul de ţesut care era considerat de către Childe un „exemplu genial de știință 
aplicată” [3]. În civilizaţia populară tradiţională torsul a consacrat trei unelte de bază, 
adevărate relicve ale unei tehnologii milenare: tocălia, druga şi fusul. În domeniul 
țesutului se remarcă o foarte mare varietate tipologică ce reflectă întreaga evoluţie a 
uneltelor. Războaiele de ţesut, în ordinea apariţiei lor, au fost verticale şi orizontale. 


10.1.1. ACTIVITĂŢI SPECIALIZATE — MEŞTEŞUGURI 


Mărturii arheologice şi scrieri istorice arată că pe teritoriul țării noastre meşteşugul 
țeserii s-a practicat din vremuri străvechi [4]. Meşteşugurile au marcat prima „revoluţie 
tehnică” din istoria omenirii, „revoluţia neolitică”, care a dus la apariția categoriei sociale 
a meşteşugarilor cu o experienţă profesională de excepție [3]. Printre primele ramuri din 
producţia meşteșugărească se remarcă și cea textilă (Fig. 10.3, Fig. 10.4). 


Fig. 10.3. Rutence torcând. 


287 


| 
r -amn 
A ue 


Fig 10.4. Româncă ţesând — desen de Mattias Adolf Charlemont (1820-1871). 


Meşteşugul prelucrării firelor textile se diferenţiază ca îndeletnicire casnică 
odată cu dezvoltarea războiului de ţesut cu pedale din secolele X-—XII [3]. 

Descoperirile din aşezările de la Garvăn-Dinogeţia (Dobrogea) din anul 1954 
arată că războiul orizontal era cunoscut pe acele meleaguri încă din prima jumătate 
a secolului al XI-lea. În 1958 se descoperă, în aceeași zonă, fragmente de țesături şi 
resturi de fuior care dovedesc că meşteşugul ţeserii începuse deja să depăşească, 
din a doua jumătate a secolului XI, nivelul unei îndeletniciri casnice [4]. Conform 
unor studii mai recente [2], începuturile prelucrării textile în România sunt legate 
de sosirea saşilor emigranţi din Flandra care s-au stabilit, în secolul al XII-lea, în 
zonele din împrejurimile Sibiului şi Braşovului, unde s-au pus bazele începuturilor 
unei activități meşteşugăreşti. Unele produse realizate, cum ar fi pânzeturi şi postavuri, 
au ajuns şi pe pieţele din Muntenia şi Moldova. În secolul al XIV-lea apar şi se 
răspândesc și la noi în ţară, mai întâi în Transilvania și apoi în alte zone, roata de 
tors şi cea de depănat care au condus la un real progres în procesul torsului [3]. În 
anul 1376, la Sighişoara, s-au înnoit statutele meșteşugarilor breslaşi. Conform 
documentelor vremii, în Sighişoara, Sibiu, Sebeş şi Orăştie existau bresle ale 
pielarilor, tăbăcarilor, blănarilor şi cojocarilor, mănuşarilor, țesătorilor de lână, 
țesătorilor de pânză, croitorilor şi trăistarilor. 

În secolele XIV-XVI, în domeniul ţeserii, unul dintre cele mai răspândite 
meşteşuguri medievale, se remarcă o largă utilizare a forței hidraulice; existau 
numeroase instalații „industriale” care foloseau forța apei pentru a fi puse în mișcare, 
de la cele pentru tors lâna, până la cele de finisare (Fig. 10.5). În anul 1448, în 
oraşul Baia, este menționată torcătoria de lână sau piua de bătut postavul [3]. Mai 
târziu sunt semnalate așa-numitele instalaţii „lucrătoare de lână pe apă” la Câmpulung 
şi instalaţii de finisare a postavurilor care funcționau cu ajutorul curentului de apă, 


288 


fiind atestate documentar pe tot cuprinsul țării [3]. Alt domeniu al producţiei medievale 
în care s-a aplicat forța hidraulică este şi cel al pregătirii pieilor necesare „industriei” 
pielăriei. Morile de tăbăcit pieile brute au fost pomenite pentru prima dată în documente 
din secolele XIV-XV, cu referire la Transilvania [3]. Încă din secolul al XV-lea 
există informaţii scrise privitoare la „meşteşugul toarcerii, țesutului şi împletitului”. 
Pe domeniul Episcopiei de Roman lucrau în acel veac numeroşi meşteşugari, dintre 
care „pânzarii” se bucurau de un mare renume [5]. 

Fig. 10.5. Piuă de ţesut sumane — desen de Mattias Adolf Charlemont (1820-1871). 


Nicolae Iorga [6] consideră că istoria industriei textile din România începe 
în anii 1600 odată cu înființarea breslelor ţesătorilor din Moldova, Muntenia și 
Transilvania. Abagiii, postăvarii, pâslarii şi mătăsarii au deschis mici ateliere în 
care realizau haine, covoare, pături şi ştergare. O situaţie mai bună o aveau meşterii 
de lux ai acelei perioade, blănarii; tabacii, tăbăcarii sau pielarii şi cojocarii erau alți 
meşteri importanţi. Moldova şi Ţara Românească au avut şi localnici meşteri de 
haine, care au fost numiţi mai întâi „cusători”, iar apoi croitori. Lucrul de croitorie 
acasă apare legat şi de centrele bisericeşti, cum ar fi croitorul Episcopiei de Huși, 
în 1623. Croitori români se întâlnesc şi în Ardeal, în suburbiile cetăților săsești. 
Un document important este „Catastiful frăției blănarilor şi cojocarilor din Suceava” 
care conţine informaţii despre organizarea şi funcţionarea asociaţiilor profesionale, 
încă din vremea domniei lui Vasile Lupu. Două bresle moldoveneşti înfloresc în 
secolul al XVII-lea, şi anume curelarii (pe la 1680, Iașul adăpostea o breaslă întreagă) 
şi ceprăzarii. Numele cel mai vechi al cizmarilor este cel dat de moldoveni, care 
l-au preluat de la italieni în secolul al XV-lea, şi anume „ciubotari” [6]. Perioada 
secolelor XVI-XVII este caracterizată, în oraşele românești, de libertatea individuală 
a meșterilor. 

10.1.2. MANUFACTURA ŞI REVOLUȚIA INDUSTRIALĂ 


În anul 1725, pe teritoriul românesc aflat sub dominație austriacă se pun 
bazele unor întreprinderi de aba, postav şi pături, pentru a limita importul de 
produse textile. Postavul țărănesc, numit aba, se fabrica la Borlova şi Caransebeş, 
păturile la Făget, iar postavul obişnuit la Timişoara; se mai înființează şi manufacturi 
de ciorapi, fire de aur, sau tapiterii. Tot acum se introduce creşterea viermilor de 
mătase, precum şi meşteşugul depănării, toarcerii şi țesutului mătăsii; în acest scop 
s-a ridicat o importantă întreprindere la Timişoara, ce a fost mutată mai târziu la 
Biserica Albă [8]. Lucrarea lui Nicolae Iorga [6] menţionează că prima „industrie” 
cu mare vechime, întindere și valoare în România este cea reprezentată de munca 
casnică legată, mai ales, de îmbrăcămintea omului şi aşa-numita „îmbrăcăminte a 
casei”. Cămăşile femeiești şi cele bărbăteşti erau lucrate din pânză de in, cânepă 
sau borangic, încă din anul 1740. Tot în casă se lucrau cingători, brâie, „nădragi” şi 
„izmene” (de care se vorbeşte în secolul XVIII-lea în Argeş și în Ardeal), 
zăbranice, călțuni, sucmane, pieptare, desagi şi ţoluri, velințe, scoarțe, cearşafuri, 
pături, năframe etc. Cingătorile şi brâiele, pe timpul lui Lăpuşneanu, erau realizate 
în Ardeal [6]. Pentru a satisface cerințele gospodărești şi ale vieţii rurale, în 
Moldova, de exemplu, s-au dezvoltat diferite meşteşuguri; meșterii produceau și 
realizau produse la comandă şi pentru piaţă. Conform recensământului din perioada 
1774-1777 au fost identificate aproximativ 157 de îndeletniciri, iar în secolul al 
XIX-lea numărul acestora a crescut. Între anii 1714 şi 1777, apar numeroase mențiuni 
despre postăvarii din Bucureşti, Focșani şi Roman. În secolul al XVIII-lea, marea 
industrie casnică înflorea prin casele boierilor. Negoţul a început să se dezvolte tot 
în acest secol, în timpul dominaţiei fanariote. Au apărut bresle meșteșugărești, cele 
mai importante fiind cele ale croitorilor, cizmarilor, cavafilor (pantofari şi cizmari, 
ce făceau încălțăminte de calitate inferioară), cojocarilor, pânzarilor, zăbunarilor 
(croitori de „zăbune”, adică de haine bărbăteşti lungi, cu sau fără mâneci, din bumbac 
sau lână, împodobite cu cusături), blănarilor şi ilicarilor (croitori de ilice din postav 
roşu sau negru) etc. 

Începuturile industriei manufacturiere textile de pe teritoriul țării noastre sunt 
semnalate atât în Moldova, cât şi în Țara Românească. Dintre manufacturile din 
Moldova poate fi amintită cea de postav de la Călugăra (ţinutul Bacău), care a fost 
întemeiată în anul 1740 [6]. Forţa de muncă întrebuințată în manufacturi era formată 
din lucrători liberi, aduşi uneori din străinătate, şi din iobagi. Producția meşteşugărească 
şi cea manufacturieră erau puternic concurate de industria casnică. În regiunile de 
la munte, unde creşterea animalelor constituia ocupația principală a locuitorilor, 
s-au dezvoltat mai ales torsul, țesutul lânii, tăbăcăritul şi cojocăritul [8]. Primele 
manufacturi cu caracter feudalo-capitalist şi, mai apoi, capitalist au fost cele de textile: 
torcătorii, vopsitorii etc. Acestea au fost înființate de capitalişti autohtoni (dregători, 

boieri), cu mari eforturi financiare, pentru a dezvolta producţia proprie și a o alinia 
la nivelul altor ţări. Primele manufacturi textile din țările române au fost înfiinţate, 
în secolul al XVIII-lea [1] în: Transilvania la Sadu (1721), Timișoara și Gherla 
(1755) — manufacturi de pielărie, Moldova la Chipereşti (1764), Țara Românească 
la Pociovalişte lângă Bucureşti (1766), Bucureşti (1769), Bălteni — Ilfov (1794), 
Afumaţi (1795). Pe lângă întreprinderile de stat şi nobiliare, în Transilvania 
secolului al XVIII-lea se găsea şi un număr restrâns de manufacturi negustoreşti. 
Un raport oficial din 1755 menţionează o manufactură de pielărie la Timişoara şi 
alta similară la Gherla, şi o manufactură de muselină la Sighişoara. Numărul redus 
al manufacturilor negustoreşti arată slaba dezvoltare a relaţiilor capitaliste în economia 
Transilvaniei în acea perioadă. Negustorii, care aveau de întâmpinat o mulțime de 
greutăți în calea înfiinţării de manufacturi centralizate, au recurs la folosirea muncii 
la domiciliu, fenomen caracteristic perioadei manufacturiere din întreaga Europă, 
dar care este mai evident în ramura industriei textile. Acest sistem se va generaliza 
la sfârşitul secolului al XVIII-lea. Bumbacul brut era tors şi de către familiile 
ţărăneşti din scaunele Odorhei, Sighişoara, Trei Scaune şi Țara Bârsei, acoperind 
atât necesităţile interne de fire, cât şi cantităţi însemnate pentru export. Ţărănimea 
săracă din unele scaune secuieşti s-a specializat în torsul şi țesutul cânepei, iar cea 
din regiunea Făgăraşului în prelucrarea lânii. La Braşov erau câteva sute de țesători 
români care confecționau pături pentru cai şi găitane [8]. O dezvoltare deosebită o 
are țesutul covoarelor, mai ales în cadrul mânăstirilor, unde se atinge un nivel 
remarcabil al măiestriei (Fig. 10.6). 


Fig. 10.6. Mânăstirea Agapia — Atelierul de covoare. 

În secolul al XVIII-lea sunt semnalate și alte bresle specializate: în Bucureşti 
un întreg cartier denumit „Nicolae Postăvaru” se ocupa cu prelucrarea lânii; mătăsarii 
s-au constituit într-o altă breaslă specializată în realizarea țesăturilor şi cingătorilor 
de mătase; boiangii îşi formează, la rândul lor, propriile bresle (primul document în 
acest sens datează din anul 1781) [5]. În 1775 Alexandru Ipsilanti avea o breaslă 
organizată de croitori şi oferea privilegii fundaţionale breslei reunite a „cavafilor şi 
cismarilor, papugiilor creştini din Bucureşti” [6]. Boiangiii din Bucureşti se formează 
ca breaslă în 1781, care se consolidează în 1788. În lucrarea [9] se precizează că 
primele încercări de înființare a fabricilor textile sunt semnalate în Principate, în a 
doua jumătate a secolului al XVIII-lea, când apar Fabrica de postav de la Chiperești 
pe Jijia şi Postăvăria de la Pociovalişte de lângă Bucureşti. Acestea nu au fost însă 
întreprinderi industriale, ci colonii de meşteşugari care foloseau, aproape în întregime, 
muncitori străini [9]. 

În România, încă din cele mai vechi timpuri, una din îndeletnicirile principale 
ale oamenilor era oieritul, lâna fiind astfel o materie primă uzuală. Până în a doua 
jumătate a secolului al XVIII-lea au predominat rasele Țurcană, Ţigaie şi Stogoşă. 
Datorită interesului acordat creşterii oilor pentru lână, a fost introdus în Moldova 
merinosul, în a doua jumătate a secolului al XVIII-lea, din dispoziţia domnitorului 
Mihai Suţu [2]. În contextul politicii comercial-vamale a domnilor fanarioți se înscriu 
şi unele forme de protecţionism privind vânzarea anumitor mărfuri textile. În 1797, 
Al. Callimachi a interzis exportul lânii din Moldova în Austria, motivul fiind acela 
că era necesară în țară. Aceste măsuri protecționiste erau destul de modeste, în condiţiile 
presiunii economice otomane. Politicilor promovate de domnii Moldovei s-au contrapus 
„capitulaţiile” încheiate de către Imperiul Otoman şi marile puteri europene [10]. 

În ţara noastră abia în 1803 se vorbeşte de meşteşugul de tors bumbacul şi, 
respectiv, al manufacturilor specifice. Lipsa unei industrii mecanice pentru torsul şi 
țesutul bumbacului şi importul mare de fire favoriza industria casnică ţărănească, 
mai ales în mânăstiri, unde se lucra pe războaie manuale [11]. 

Revoluţia industrială a constituit etapa de tranziție către noi procese de fabricare, 
începând aproximativ cu anul 1760, până în perioada anilor 1820-1840. Aceasta 
a marcat trecerea de la metode de fabricare rudimentar manuale, la utilizarea maşinilor, 
a noilor produse chimice şi a proceselor de producţie ce utilizau dispozitive din fier. 
S-a folosit din ce în ce mai mult energia pe bază de abur, s-au creat mașini-unelte etc. 
Revoluţia industrială a început în Marea Britanie şi multe dintre inovațiile tehnologice 
specifice au fost britanice. Dezvoltarea comerțului și a mediului de afaceri au fost 
cauzele majore ale revoluţiei industriale. Textilele reprezentau ramura dominantă a 
revoluţiei industriale în ceea ce priveşte puterea de absorbţie a forței de muncă, 
valoarea capacităţii de producție şi a capitalului investit. Industria textilă a fost, de 
asemenea, primul sector în care s-au folosit metode moderne de producție. În timpul 
revoluţiei industriale, fabricarea textilelor era un proces mecanizat unde mașinile 
erau puse în mișcare cu ajutorul roților hidraulice şi a motoarelor cu aburi. Procesul 
de fabricare a trecut de la producția la scară mică, unde baza era casa țărănească, 

la producția în masă, bazată pe organizarea în linii de asamblare. Fabricarea hainelor, 
pe de altă parte, a rămas în continuare manuală. Mașinile de cusut au apărut, în contextul 
modernizării procesului de fabricare a îmbrăcămintei, abia în secolul al XIX-lea. 
Începuturile revoluţiei industriale sunt strâns legate de o serie de inovaţii realizate 
în a doua jumătate a secolului al XVIII-lea. Astfel [11], John Kay a inventat suveica 
zburătoare în 1733; James Hargreawes inventa fusul torcător (spinning Jenny) în 
1767; Ricardo Arkwright a inventat maşina de filat cu motor hidraulic în 1774; 
Samuel Crompton inventa maşina de dărăcit în 1775; în 1785 maşina cu vapori 
a lui Watt este introdusă în filaturile de bumbac; în 1787 E. Cartwright inventa 
războiul de ţesut mecanic introdus în fabrici în 1801; Joseph Marie Jacquard a 
inventat mecanismul Jacquard, sau ceea ce denumim în prezent „calculator”, care 
a fost prezentat pentru prima dată în anul 1801 la expoziţia industrială de la Paris. 
În 1883, Jan E. Matzeliger a patentat mașina de formare spaţială a încălțămintei. 
Până la sfârșitul secolului al XIX-lea și producția de încălțăminte a migrat de la 
munca manuală înspre fabricile din ce în ce mai mecanizate. Războiul mecanic de 
ţesut Cartwright, mașina de filat şi motorul cu aburi Boulton& Watt au constituit 
piesele de temelie pentru dezvoltarea unei industrii textile mecanizate. Textilele erau 
vârful de lance al revoluţiei industriale, iar fabricile mecanizate ofereau locuri de 
muncă moderne. 


10.1.3. EVOLUȚIA INDUSTRIEI ÎN ROMÂNIA 


În România, mijloacele mecanizate dezvoltate în ţările din vestul Europei nu 
au putut fi introduse, atât datorită restricţiilor impuse de Turcia, cât şi măsurilor 
care au fost luate de către ţările cu o industrie puternică (Belgia, Anglia etc.), 
pentru a opri dezvoltarea tehnicii textile şi în alte ţări. Astfel, îndeletnici cu tradiție 
şi continuitate nu au putut atinge, în ţara noastră, un nivel tehnic ridicat și, ca 
urmare, nu s-a putut dezvolta în paralel şi un învățământ superior de specialitate [5]. 
Cu toate acestea, transformările înregistrate în sectorul textil pe plan mondial în 
secolul al XIX-lea se regăsesc, în anumite forme, şi pe teritoriul României. Primele 
fabrici textile cu echipamente industriale apar către mijlocul secolului al XIX-lea, 
când tehnica textilă se dezvoltă în Principatele Române odată cu mişcarea accentuată 
de eliberare naţională şi creşterea eforturilor pentru crearea unei industrii naţionale. 
În toate fabricile textile capitaliste utilajele au fost importante, dar în unele dintre 
acestea se regăseau şi utilaje construite în țară. Astfel, în anul 1806 s-a construit la 
Braşov, prima maşină de scărmănat lână şi de tors fire de bumbac şi lână, iar în 
1815 se realizau, tot la Brașov, maşini de tors fire fine. Cele dintâi fabrici din 
industria lânii, despre care există informaţii mai exacte, sunt: 1823 — Schei (Braşov), 
1868 — Fabrica de covoare Dumbrava — Sibiu (înfiinţată de fraţii Zimermann), 
1876 — Fabrica (atelierul) de pălării — Perianu (Timiş) [2]. În anul 1840 apar 
primele fabrici de tăbăcit din România: Adam Arndl la Fălticeni şi fabrica lui 

Matei Constantin din Bucureşti [12]. În 1842 se înfiinţează filatura de bumbac de 
la Zărnești, iar anul 1843 marchează înființarea primei fesătorii mecanice de postav 
din Țara Românească, la Tunari lângă Bucureşti, cu maşini aduse din Austria. 
Aceasta din urmă, proprietate a vornicului Nicolae Băleanu, era o fabrică de tors 
bumbac, lână, in şi cânepă şi de ţesut pânză de in şi postav, fiind considerată 
a fi prima întreprindere pe aria bucureşteană care a meritat numele de fabrică 
(datorită utilajelor folosite şi numărului muncitorilor). În anul 1850 se înfiinţează o 
filatură de bumbac la Zărneşti (Braşov), iar în 1859 se înființează o societate sericicolă 
pentru producerea mătăsii naturale, care a achiziţionat o mașină de tipul celor din 
Lyon (Franţa) şi a condus la apariţia unei filaturi pe moşia Dămăroaia [5,9]. 

Adevăratul întemeietor al industriei textile din țara noastră este considerat 
Mihail Kogălniceanu, care a construit o fabrică de lână lângă Târgu Neamţ, în perioada 
1853—1855, şi care a introdus astfel la noi în ţară „industria lânară”, aşa cum acesta 
o denumea. Fabrica a fost dotată cu cele mai moderne maşini (de producţie austriacă) 
şi tehnici existente în acea perioadă şi era o unitate integrată deoarece avea secţii de 
sortare și spălare a lânii, filatură, ţesătorie, apretură şi boiangerie. Nivelul tehnic 
avansat a permis acestei întreprinderi să participe cu produse proprii la expoziţia de 
profil de la Paris din 1868. După 10 ani de funcţionare, fabrica avea aproape în 
totalitate numai lucrători şi specialişti autohtoni, ceea ce certifică dezvoltarea 
acestei industrii în ţara noastră. În anul 1865, Carol Vesper înființează la Târgu 
Neamţ un atelier care producea fire, ţesături şi sumane din lână, cu o capacitate de 
prelucrare de 58 t/an. Evenimentul are o importanță deosebită pentru dezvoltarea 
sectorului lânii din ţara noastră, deoarece a stimulat apariţia atelierelor similare de 
la Craiova (1865), Buzău (1884), Buhuşi (1885) — înfiinţată de Eugen Alcaz, şi 
dotată cu cele mai perfecţionate maşini din acea vreme (Fig. 10.7) [1]. 


Fig. 10.7. Fabrica de Postav din Buhuşi. Sursa: http://orasulbuhusi.ro/fabrica-stofe-buhusi. 

În a doua jumătate a secolului al XIX-lea, în perioada pătrunderii relaţiilor 
capitaliste la sate, meșteșugul textil cunoaşte o nouă fază de dezvoltare, cea 
manufacturieră, care corespunde unei noi etape istorice, definită prin conceptul de 
„industrie casnică textilă” [3]. Industria casnică a textilelor se perfecționează în 
vopsitul lânii, țesutul covoarelor, prosoapelor şi brâielor, în realizarea sumanelor 
etc. În Banat, unde înființarea breslelor a fost oprită pe cale administrativă în anul 
1872, au luat ființă şi manufacturi de postav, pânză, pături, găitane etc., mărfuri 
care în principatul Transilvaniei erau produse exclusiv în cadrul producţiei 
meşteşugăreşti. Abia în anul 1886 se introduc în ţară primele războaie mecanice de 
ţesut lână şi bumbac [11]. 

În 1874 se înființează fabrica de borangic „P. Falk” din Bucureşti care, deşi 
era de foarte mici dimensiuni, a câştigat în 1907 medalia de aur la Expoziţia generală 
de la Bucureşti şi la Expoziţia de la Paris [12]. În 1881 apare fabrica de încălțăminte 
„Leon şi Mandrea” care avea un motor de 50 CP şi 200 lucrători, şi putea să 
producă 600 de perechi de încălțăminte zilnic. Tot în 1881 ia ființă Atelierul Central 
de confecţii militare, care un an mai târziu este instalat într-o clădire specială din 
zona Cotroceni. Atelierul dispunea de 31 de maşini de cusut, 40 de de maşini de 
călcat şi două motoare de câte 120 CP şi a constituit nucleul viitoarei întreprinderi 
APACA (Atelierele Publice Autonome de Confecţii ale Armatei). În industria lânii, 
primele războaie mecanice au fost montate la Fabrica M. Scherg din Braşov, în 
1863 [9]. Întreprinzătorul Stan Rizescu înființează Întreprinderea Textilă Bucegi în 
1885, lângă Pucioasa, prima țesătorie mecanică din România, care era dotată cu 
şase războaie şi realiza pânză din fire de bumbac. În 1935, țesătoria avea 700 de 
războaie care produceau pânzeturi, în special pentru armată; patronul ei intră în 
istorie ca întemeietorul industriei de prelucrare a bumbacului, inului şi cânepii. 
Pentru înzestrarea armatei se înființează, în Bucureşti, Societatea Anonimă pentru 
Furnituri Militare (fostă Mandrea);, fabrica era cunoscută şi sub denumirea de 
„Fabrica pentru încălțăminte militară”. 

La sfârşitul secolului al XIX-lea se organizează, și în România, primele ateliere 
care execută produse tricotate. În anul 1880 la Sibiu exista un atelier dotat cu 
10 mașini de tricotat acţionate manual, pentru realizarea ciorapilor şi mănușilor. 
Următoarele ateliere s-au înființat la Bucureşti şi Galaţi [13]. În anul 1885 s-au 
înfiinţat două mari fabrici de tăbăcărie: Grigore Alexandrescu la Bucureşti şi Fraţii 
Prodanofj la Tulcea. 

În lucrările [5,14,15,16,17] se precizează că pe măsură ce industria de textile, 
confecții, pielărie şi încălțăminte se dezvolta în România, a apărut şi nevoia de 
cadre calificate, ceea ce a condus la înfiinţarea unor școli specializate. Astfel, în 
anul 1840 s-a înfiinţat la lași Școala de arte şi meserii, prima de acest gen din 
Principatele Române, în cadrul căreia erau pregătiţi şi elevi pentru textile şi 
pielărie. Unii absolvenţi ai acestei şcoli au fost trimişi la Paris pentru a se 
perfecționa în tehnica textilelor şi a prelucrării pieilor. Activităţi de perfecționare 
profesională au avut loc şi la Bucureşti, unde societatea Țesătoarea şi Școala de 
sericicultură pregăteau eleve în meşteşugul țeserii mătăsii. 

Începutul promițător pe care l-a avut industria de profil în această perioadă nu 
a putut continua, fiind stopat de convențiile comerciale încheiate de statul român cu 
Austro-Ungaria, Germania şi Anglia. Dezvoltarea industriei textile a fost influenţată 
negativ de concurenţa făcută de produsele din aceste țări şi Rusia. În baza convențiilor 
economice produsele puteau fi plasate pe pieţele româneşti fără restricție [5]. 

În România, în anul 1886, expiră regimul convențiilor comerciale şi este 
instituit regimul vamal protecționist care introducea tarife ridicate la mărfurile din 
import. Aceste condiţii au favorizat dezvoltarea unei industrii de profil proprii. 
Legea pentru încurajarea industriei naţionale din 1887 a favorizat o dezvoltare şi 
mai mare a industriilor textile, prin crearea torcătoriilor de in şi cânepă, pe baza 
culturilor indigene. Acest an marchează începutul industrializării textile. Conjunctura 
economică favorabilă face ca în această perioadă producţia de lână brută să se 
dubleze; de exemplu, în 1897 în Muntenia a luat ființă oieria de la Palas cu oi merinos 
aduse din Franța. 

Începuturile industrializării prelucrării fibrelor liberiene (cânepă, in, sizal, 
manilla, cocos, ramie, rafie etc.) în ţara noastră sunt semnalate la sfârşitul secolului 
al XIX-lea. Puținele întreprinderi care existau realizau doar sfori, frânghii şi alte 
produse similare, utilizând cânepă indigenă ce era prelucrată pe maşini manuale [11]. 
Până la Primul Război Mondial au apărut 7 noi filaturi de lână, dintre care 6 în afara 
lanţului carpatic și una în Banat. 

Ca şi în celelalte domenii ale învățământului tehnic românesc, şi învăţământul 
textil a fost impulsionat de legile adoptate după Unirea Principatelor: „Legea instrucţiunii 
publice” din 1864, și cele două legi ale lui Spiru Haret „Legea învățământului 
secundar și superior” din 1898 şi „Legea învățământului profesional” din 1899. 
Odată cu construirea unor mari fabrici, ca de exemplu Industria lânii din Timișoara şi 
Fabrica de postav din Bucureşti, s-au înfiinţat şi cursuri de perfecționare a lucrătorilor 
acestora. La Timişoara, Asociaţia Maiştrilor Textiliști a organizat cursuri serale de 
perfecţionare, a editat revista „Industria textilă” şi o serie de cărți pentru muncitori 
şi maiştri [5,14,15,16,17]. 

Spre sfârşitul secolului al XIX-lea și până la Primul Război Mondial, se înființează 
blanc, teletin, spalt şi, în foarte mică măsură, piei tăbăcite subțiri. În tot acest timp 
încălțămintea era fabricată manual [18]. Dintre tăbăcăriile care apar în această 
perioadă pot fi menţionate: S. Filderman la Bacău (1886), I. Hristodorescu la Ploieşti 
(1888), Costamagna et Rosaxza la București (1888). În 1887 este constituită Societatea 
pentru furnituri militare, pentru a realiza bocanci şi cizme pentru armată [12]. 

La sfârşitul secolului al XIX-lea existau în ţara noastră 69 de întreprinderi: 
23 de ţesătorii pentru bumbac, in şi cânepă, 13 fabrici de postav, 18 fabrici de 
tricotaje, 9 fabrici de broderii şi dantele şi 6 fabrici de sfori şi frânghii. Dintre 
acestea cea mai mare era Societatea pentru Industria Textilă — Buhuşi [19]. Fabrica 
de la Buhuşi dispunea, în 1900, de instalaţii complete pentru fabricarea postavului, 
iar Fabrica de Postav din Azuga (înființată în 1886) avea 280 maşini „perfecţionate” 

pentru tors şi ţesut [20]. În anul 1902 existau 25 tăbăcării ce aveau 1042 lucrători. 
L. Georgescu [12] prezintă o sinteză a dezvoltării industriei pielăriei şi menţionează că 
dintre atelierele de încălțăminte răspândite în toată ţara, 7 erau mai mari şi anexate 
unor tăbăcării. De la 1902, până în ajunul războiului, tăbăcăriile îşi măresc capacitatea 
de producţie, instalaţiile vechi se transformă sau sunt înlocuite cu altele noi, pe baza 
tehnologiilor aduse din Occident şi, mai ales, din America [12]. 

La începutul secolului XX, odată cu trecerea la producţia de fabrică, în România 
încep să apară profesii noi. În contextul noilor structuri economice, a organizării 
producţiei şi a muncii, breslele dispar. 

Prima fabrică de tricotaje ia fiinţă la Bucureşti în anul 1902, având în dotare 
80 de maşini pentru realizarea ciorapilor şi băştilor; alte două fabrici s-au înfiinţat 
la Timişoara şi Piatra-Neamţ [13]. În anul 1904 se înfiinţează la Brănești (judeţul 
Dâmboviţa) prima fabrică pentru prelucrarea firelor de bumbac care folosea un război 
de țesut mecanizat (antrenat de forța hidraulică) și șase războaie manuale [1]. Legea de 
încurajare a dezvoltării industriei textile din 1906 prevedea scutirea de taxe pentru 
firele de in şi cânepă importate, cu condiţia ca în 10 ani să se asigure toată materia 
primă din producția internă. Fabrica de încălțăminte Clujana a fost înființată în 
1911, sub numele Fabrica de Piele Fraţii Renner&Co; ea a devenit, peste ani, una 
dintre cele mai cunoscute mărci ale Clujului [20]. 

„Legea pentru încurajarea industriei naționale”, modificată în 1912 pentru a 
proteja și industriile mai mici, a favorizat și mai mult dezvoltarea industriei textile. 
Conform datelor prezentate de Georgescu L. [21], în anul 1913 existau în România 
81 fabrici textile: 15 fabrici de postav, dimie şi pături; 23 ţesătorii de bumbac, in şi 
cânepă; 18 fabrici de tricotaje; 7 fabrici de frânghii şi sfori; 9 fabrici de confecționat 
cloşuri de pălării; 9 fabrici de diverse alte produse textile. Iosa M. [20] specifică că 
cele mai mari întreprinderi de postav erau Buhuși, Azuga şi Dorobanţul din Ploiești. 
Fabrica de la Buhuşi cunoştea o mare dezvoltare în 1914 şi era dotată cu 400 războaie 
mecanice, fabrica de la Azuga avea 140 războaie mecanice, iar Dorobanţul, 42. 
Materia primă folosită era importată, mai ales lâna fină care era adusă din Germania și 
Franţa. În 1914, în ţară existau 23 de fabrici de țesături care erau dotate cu aproximativ 
2.560 războaie mecanice. Cele mai mari erau Bumbăcăria de la Colentina cu peste 
700 războaie mecanice şi Țesătoria lași cu peste 400. Fabricile de tricotaje, frânghii, 
sfori etc. nu au cunoscut acelaşi ritm de dezvoltare în această perioadă. Firele de 
iută sau de Manilla erau importate din Anglia, iar cele de in din Belgia [20]. 

La Cisnădie a reînceput să funcţioneze, din anul 1914, un atelier şcoală 
pentru postăvari, care mai târziu devine Liceul industrial de textile. 

Războiul şi-a pus însă amprenta și pe industrie. Încă din anul 1914 în Transilvania 
au fost militarizate fabricile de tăbăcărie, de pielărie și încălțăminte, de stofă şi 
postavuri etc. Producţia era destinată, în principal, armatei, iar populației i se lăsa 
numai partea care depăşea nevoile acesteia. Industria textilă era situată, de statisticile 
oficiale ale vremii, pe primul loc în economie, înaintea industriilor: alimentară, 
metalurgică, chimică şi a lemnului. 

pielăriei, în perioada 1913-1915, datorate creșterii cererii de încălțăminte și alte 
articole din piele, mai ales din partea armatei care se pregătea de război. Aceasta 
şi creşterea producției de încălțăminte prin sporirea capacității datorită achiziţionării 
de maşini noi. De exemplu, Fabrica Gr. Alexandrescu, prin construirea de clădiri şi 
achiziționarea de maşini noi, a ajuns să fie în preajma războiului cea mai mare 
întreprindere de încălțăminte, pielărie şi echipament militar din ţară [20]. 


10.2. PERIOADA DINTRE CELE DOUĂ RĂZBOAIE MONDIALE 


După Primul Război Mondial și formarea României Mari, întreaga industrie 
de textile, confecţii, pielărie şi încălțăminte cunoaşte un ritm de dezvoltare mai mare 
decât a celorlalte ramuri prelucrătoare din ţară, fapt determinat, în principal, de [21]: 
utilajul textil existent în provinciile alipite, Banatul şi Transilvania (ce aveau o industrie 
prosperă), care se adăuga la cel existent în vechiul Regat, creşterea consumului intern; 
politica industrială fixată pe tarife vamale protecționiste, legile pentru protejarea 
industriei textile, şi încurajarea valorificării materiei prime indigene. Conform statisticii 
din 1919, în România existau 156 de fabrici, dintre care 98 se aflau în provinciile 
alipite. În Vechiul Regat se găseau doar filaturi de lână cardată, iar în Banat exista o 
fabrică pentru producerea firelor de lână semipieptănată, cu circa 10.000 fuse, şi un 
grup de întreprinderi care produceau cloşuri de pălării [22]. În Arad funcţiona singura 
filatură de bumbac cu aproximativ 20.000 fuse. În industria lânii apar: 1920 — Filatura 
de lână cardată din Bacău; 1921 — Filatura din Prejmer, 1925 — Postăvăria Română 
din Cernăuţi, transferată la București în 1938; 1936 — Filatura de lână pieptănată 
şi Postăvăria Română din Bucureşti; 1938 — Filatură de lână pieptănată din Ghimbav, 
sub denumirea de Corona; 1938 — Uzinele române de pâslă; 1940 — Musceleanca 
la Cetăţeni — Muscel [2]. 

După Primul Război Mondial, în 1920, la Râmnicu-Sărat au fost transferate 
atelierele de croitorie pentru producerea echipamentului militar al Grupului 5 Armată 
din oraşul Focșani, iar în 1938 fabrica a fost preluată de APACA. În perioada 
premergătoare celui de al Doilea Război Mondial, alături de atelierele de confecții, 
sunt înfiinţate şi ateliere de cizmărie, iar activitatea acestora se intensifică și se 
diversifică. Întreprinderile de tricotaje erau dotate cu maşini de tricotat manuale, 
rectilinii sau circulare, pentru prelucrarea firelor de lână sau bumbac, şi realizau produse 
de calitate inferioară (Fig. 10.8). În 1929, Societatea Industria iutei înființează prima 
filatură de iută cu circa 1.400 fuse; şi la Textila Iaşi se înființează ulterior o filatură 
de iută cu aproximativ 800 de fuse [22]. 

Fig. 10.8. Sibiu — Fabrica de ciorapi şi Fig. 10.9. Ţesătoria mecanică Drăghiceanu, 
tricotaje Crinul (1938). Sursa: Cristescu & co, maşină de flanelat [21]. 
http://patrimoniu.sibiu.ro/istorie/industrie/. 


Între anii 1930-1940, industria textilă cunoaşte cea mai mare dezvoltare de la 
apariția sa, fiind stimulată de introducerea restricțiilor la acordarea devizelor pentru 
plata importului, în iunie 1931, şi de instituirea contingentării importului românesc 
în decembrie 1932. Investiţii puternice s-au realizat în toate ramurile industriei 
textile. S-au înfiinţat filaturi de bumbac, in, lână pieptănată, iută şi sizal, precum şi 
primele uzine de produs celofibră din ţară. Vâscoza a început să fie produsă în ţară, 
la Lupeni, din 1930, şi la Vâscofil — Bucureşti, din 1935. L. Georgescu [11] precizează 
că fabricile au fost înzestrate cu cea mai avansată tehnică, cu războaie de ţesut şi 
instalaţii pentru îmbunătățirea calităţii ţesăturilor (de albit, vopsit, mercerizat, apretat şi 
imprimat) (Fig. 10.9, 10.10, 10.11). În ceea ce priveşte ţesăturile şi tricotajele, 
producţia internă a crescut până la acoperirea aproape în totalitate a pieţei româneşti. 
Industria bumbacului cunoaşte un progres uimitor în perioada 1930-1940; este ramura 
industrială care a avut mai puţin de suferit în anii de criză, continuând mersul 
ascendent chiar şi în anii 1930-1932 [11]. 


SIT 


Fig. 10.10. Fabrica de ţesături Coodington&Lamb. Fig. 10.11. Țesătoria română Piteşti. 
Sala războaielor de țesut bumbacul [21]. Sala pentru urzitul firelor [21]. 

Industria mătăsii s-a dezvoltat în mod constant până în 1939, perioadă în care 
au mai apărut încă 18 fabrici, iar capitalul investit a fost majorat de 5 ori. Industria 
mătăsii naturale este singura care nu a cunoscut o dezvoltare puternică în perioada 
1930-1939 [11]. Între anii 1930-1939 apar fabrici de tors şi țesut firul de iută şi 
filaturi de sizal, in şi cânepă. Cele mai mari şi mai multe întreprinderi aveau o 
structură integrată vertical. Tot în această perioadă apar şi primele întreprinderi 
care torc firul de iută, ce erau înzestrate cu războaie pentru țesutul pânzei de 
ambalaj şi confecționarea sacilor. Acestea erau dotate cu 4.962 fuse, dintre care 
3.460 erau prevăzute cu mecanism de schimbare automată a bobinelor [11]. 

L. Georgescu [21] prezintă în detaliu situaţia industriei româneşti, după cum 
urmează: în 1935 existau 97 filaturi şi ţesături de lână, 145 filaturi şi ţesături de 
bumbac, 58 filaturi şi ţesături de mătase, 98 fabrici de tricotaje, 10 fabrici de 
confecții. Cel mai mare beneficiu îl aduceau filaturile şi țesătoriile de mătase prin 
triplarea capitalului investit, în timp ce industria lânii era pe ultimul loc sub 
aspectul rentabilității. Valoarea producţiei textile reprezenta aproximativ 1/5 din 
valoarea producţiei totale a industriei din România, ceea ce demonstra importanța 
acesteia, în general, şi a industriei lânii în particular, pentru întreaga economie [21]. 
În lucrarea [11] se precizează că anul 1935 marchează declanşarea bruscă a 
industrializării în ramura bumbacului, evoluţia ascendentă continuând şi în anii 
1936-1938. Dintre cele 195 de întreprinderi din această industrie, 18 erau filaturi 
de bumbac, iar restul de 177 erau ţesătorii de bumbac (cele mai multe integrate, 
producând toată gama, de la bumbacul brut la țesăturile cu cel mai înalt grad de 
finisaj). Datorită noilor investiţii, numărul maşinilor de producţie în industria bumbacului 
a crescut constant [11]. La sfârşitul anului 1935 se înfiinţează prima uzină de produs 
mătasea artificială, iar în cursul anului 1936 apare o societate care produce firul 
rayon şi bumbacul artificial fiocco [21]. 

În perioada 1930-1939, în industria tricotajelor maşinile manuale învechite 
sunt înlocuite cu cele mai noi maşini din acea perioadă: Kettenstuhl, Interlock, Maratti, 
Cotton, Standard [11]. În anul 1939 existau în ţară 95 întreprinderi mari de tricotaje care 
aveau cea mai modernă tehnologie [21]. 

Industria pălăriilor, care era o industrie veche ce data dinainte de război, avea 
(în anul 1939) întreprinderile grupate în jurul Timişoarei, şi anume 6 întreprinderi 
ce produceau cloşurile necesare fabricilor de confecționat pălării şi altor mici 
ateliere răspândite în toată țara. În ţară mai existau şi întreprinderi care produceau 
diverse alte articole textile, cum ar fi: vată hidrofilă, confecţii, broderii, dantele, 
pasmanterie etc. [21]. 

Centrele cele mai importante din industria textilă, conform datelor statistice 
de la 1 ianuarie 1938, erau concentrate în: Ilfov, Timiş, Neamţ, laşi, Covurlui, Sibiu, 
Braşov, Târnava Mare, Cernăuţi [21]. 

În industria pielăriei, în jurul anului 1939, cele mai importante centre, după 
valoarea producției şi mărimea utilajului, erau: jud. Ilfov (inclusiv Bucureştiul) cu 
26,9% din producţia totală, Clujul cu 19,7%, Timişoara cu 10,7%, jud. Târnava Mare 
cu 8,7% şi judeţele Bacău, Braşov, Bihor şi Mureş cu procente cuprinse între 5 şi 6%. 

Aproape toate operaţiile de finisare a pieilor tăbăcite se realizau mecanic, iar maşinile 
utilizate la producerea diverselor confecţii din piele, în special încălțăminte, erau 
moderne (Fig. 10.12). Dezvoltarea puternică a industriei pielăriei, prin numărul 
utilajelor existente şi perfecţionarea metodelor de fabricaţie, a creat o industrie indigenă 
puternică, încălțămintea românească începând să fie căutată şi în străinătate, în Egipt, 
Anglia şi Statele Unite [18]. 


Fig. 10.12. Întreprinderile Grigore Alexandrescu. Maşină de stors piele în crom [18]. 


Istoria fibrelor chimice în România începe în 1936 la Popeşti Leordeni (lângă 
Bucureşti), realizându-se primele fibre artificiale pe bază de celuloză regenerată [9]. 

După Primul Război Mondial apare şi se dezvoltă învățământul superior textil. 
Pentru industria de prelucrare a pieilor s-a acumulat treptat experienţă în cadrul 
secției de chimie aplicată ce funcționa în cadrul Universităţii din laşi, din anul 
1912. La această secţie se introduce în 1921 un curs de chimie tehnologică specială 
orientat pe tehnologia chimică a pieilor. Ulterior au fost introduse cursuri proprii de 
„tăbăcărie” la şcolile politehnice din laşi şi Bucureşti, şi se înfiinţează secţia de 
pielărie la Institutul Politehnic laşi [16]. La Facultatea Industrială a Şcolii Politehnice 
din Bucureşti se introduce, în anul 1922, un curs dedicat „Studiului industriei textile”. 
Aici s-a afirmat, prin activitatea sa extrem de valoroasă, inginerul Corneliu Casassovici 
care a fost primul inginer cu diplomă în specialitatea textile, fiind absolvent al 
secției cu acest profil de la Politehnica din Dresda, Germania. Ca urmare a locului 
important pe care l-a ocupat industria textilă în ansamblul economiei românești și a 
evoluţiei formării inginereşti în ansamblu, în toamna anului 1934 s-a înființat Școala 
superioară de textile din Bucureşti, ca unitate de sine stătătoare, a cărei denumire 

s-a schimbat ulterior în Şcola Specială de Textile [9, 16]. Merite deosebite în 
înființarea, organizarea și consolidarea școlii le-a avut inginerul Corneliu Casassovici. 
Şcoala a funcţionat cu două secţii: cea mecanică, în care erau studiate tehnologiile 
şi utilajele din domeniile filatură, ţesătorie şi tricotaje, și cea chimică unde erau 
abordate probleme legate de procesele de albire, vopsire, imprimare, apretare, 
mercerizare, sau tratamente chimice speciale aplicate textilelor [17]. 

Creşterea economică a luat sfârşit în 1939 când a început cel de-al Doilea 
Război Mondial și schimburile comerciale ale României au fost grav afectate. 


10.3. PERIOADA DE LA AL DOILEA RĂZBOI MONDIAL 
PÂNĂ ÎN ANUL 1990 


10.3.1. INDUSTRIA DE TEXTILE, CONFECŢII, PIELĂRIE ȘI ÎNCĂLŢĂMINTE 


După anul 1945, industria de textile, confecţii, pielărie şi încălțăminte a evoluat 
în contextul generat de consecinţele celui de-al Doilea Război Mondial. Etapa parcursă 
până în anul 1948 a fost una de tranziţie, în care situaţia economică dificilă şi 
climatul politic nesigur nu au condus la realizări deosebite. 

În anul 1946 s-a înfiinţat la Bucureşti Școala de Studii Superioare Textile, 
s-au dezvoltat în paralel numeroase școli tehnice profesionale și de maiştri, licee de 
specialitate şi grupuri şcolare textile şi un învățământ tehnic de specializare postliceală. 
În 1947, în industria de textile şi confecţii exista un număr suficient de mare de 
întreprinderi (604), dar majoritatea erau întreprinderi mici, ceea ce arată o fărâmițare 
exagerată a sectorului. După aplicarea legii naționalizării (din 11 iunie 1948), s-a pus 
accentul pe industrializare şi s-a pus capăt acestei fărâmițări a activității întreprinderilor 
prin desființarea celor nerentabile, prin comasarea şi reutilarea celorlalte și prin 
construirea unor mari combinate textile. Deși numărul întreprinderilor textile s-a redus 
aproximativ la jumătate, producția a crescut. 

O mare importanţă s-a acordat industriei confecţiilor din țesături, care până 
atunci exista doar sub forma unor ateliere meşteşugăreşti. Din totalul de 8 unităţi de 
confecții preluate la naţionalizare, care aveau sub 200 muncitori, una singură 
producea confecţii în serie pentru populaţie. În 1948 a început construirea fabricii 
de confecţii din Bucureşti, în locul vechilor ateliere APACA ce lucrau pentru 
armată. Fabrica din București era prima unitate industrială construită la un înalt 
nivel tehnic, cu proces tehnologic organizat după cele mai moderne metode de 
lucru cunoscute în acea perioadă [23]. 

În perioada 1950-1982, producţia de textile a crescut de 21 de ori, cea de 
confecții de 26 de ori, iar cea de blănărie şi încălțăminte de 16 ori, acest sector 
ajungând să reprezinte, în 1982, 13,1% din totalul industriei din România. În anul 

1950, după comasare, existau: 226 întreprinderi în industria textilă, a tricotajelor şi 
confecţiilor şi 49 întreprinderi în industria pielăriei, încălțămintei şi cauciucului 
(Fig. 10.13, 10.14, 10.15) [23]. În industria textilă lucrau 640.400 muncitori, dintre 
care 112.333 în filaturile de lână, iar producţia anuală de fire tip lână ajungea la 
12.800 tone/an [2]. În perioada 1950-1959, întreaga creștere a producţiei de 
ţesături din bumbac s-a obţinut prin sporirea producţiei de țesături finisate, nivelul 
producţiei de țesături crude rămânând aproximativ același. 


Fig. 10.14. Fabrica de pielărie Flacăra Roșie Fig. 10.15. Imagine dintr-o secţie a fabricii 
Bucureşti. Linie pentru cusut fețe de tricotaje Varga Katalin, din anul 1952. 
de încălțăminte [23]. Sursa: comunismulinromania.ro 

Învățământul superior tehnic de specialitate a răspuns noilor nevoi ale industriei 
de textile şi de pielărie, aflată în plină dezvoltare, și s-a aliniat la reforma învățământului 
din anul 1948. Astfel, toate unităţile și secţiile de învățământ superior textil s-au 
reunit într-o singură facultate, devenită Facultatea de Textile, care a funcționat 
timp de 3 ani în cadrul Institutului Politehnic București [5]. În luna octombrie 
1951, o hotărâre a Consiliului de Miniştrii a transformat Facultatea de Textile 
a Institutului Politehnic din Bucureşti în Institut de Industrie Uşoară, ce a fost 
mutat la Iași în vara anului 1952. La Facultatea de Mecanică a Institutului 
Politehnic din laşi s-a înfiinţat în 1954 secţia de maşini şi utilaj textil. În anul 1955 
s-a desființat Institutul de Industrie Ușoară și a fost organizată Facultatea de 
Industrie Uşoară în cadrul Institutului Politehnic din Iaşi. În 1950 s-a înființat 
Institutul de Proiectări al Industriei Uşoare (|.P.L.U.) şi în 1951 a apărut Institutul 
de Cercetări Textile (|.C.T.). 


10.3.2. SECTORUL PIELĂRIEI ÎN PERIOADA 1944-1959 


Producţia de încălțăminte din ţara noastră, înainte de război şi chiar înainte de 
naționalizare, a fost caracterizată de numărul foarte mare de ateliere meșteșugărești 
unde se lucra, în marea majoritate, exclusiv manual, cu o risipă de forță de muncă 
şi cu o productivitate extrem de scăzută. Alături de aceste ateliere, la data naționalizării, 
mai existau 47 de întreprinderi, dintre care numai câteva meritau această denumire [5]. 
Conjunctura favorabilă de pe piaţa de desfacere, ce a fost creată de criza articolelor 
din piele din timpul războiului, a făcut posibilă vânzarea unor produse de calitate 
inferioară, realizate cu tehnologii simple şi utilaje de cele mai multe ori rudimentare. 
Această situaţie a condus şi la creşterea excesivă a numărului de ateliere meșteșugărești 
unde se lucra în condiții necorespunzătoare. Industria era lipsită de sprijinul unor 
industrii chimice şi constructoare de maşini specifice. Acestea erau condițiile în 
care a fost preluată industria pielăriei la data naționalizării. Prima urgență, în ceea ce 
industria de încălțăminte, fiind risipit, în anul 1948, în 115 unităţi. Realizările 
obținute în acest sector, în perioada 1948-1959, s-au caracterizat printr-o creştere cu 
85%, iar producţia de piei de feţe a crescut cu 77%. Aceste creşteri au fost dublate 
de reducerea numărului de unități de producţie de la 115 (în 1948), la 39 (în 1959). 
Un exemplu pozitiv îl constituie Întreprinderea Kirov care şi-a mărit capacitatea în 
sectorul vegetal cu 50%. Capacitatea de producţie a sectorului tăbăcărie a crescut şi ea, 
în primii 10 ani de la naționalizare, cu aproape 70%. Pentru a se asigura calitatea 
produselor și mărirea productivităţii, s-a pus problema specializării întreprinderilor, 
atât după profilul fabricaţiei, cât şi după materia primă prelucrată. S-au luat de 
asemenea măsuri pentru: reducerea importului de piei, punerea la punct a unor 
metode noi de fabricaţie, utilizarea cât mai raţională a materiilor prime şi auxiliare. 

Ridicarea continuă a calităţii încălțămintei în cei 11 ani de după naţionalizare a 
impus măsuri de calificare și formare a întregii resurse umane (muncitori, tehnicieni, 
ingineri) şi preocuparea pentru o gamă sortimentală cât mai variată. Pe lângă tăbăcării 
şi încălțăminte, sectorul pielăriei mai avea în profilul său o serie de alte industrii 
prelucrătoare (ca de exemplu blănăria, marochinăria etc.) care la data naţionalizării 
erau, din punct de vedere industrial, aproape inexistente. În sectorul marochinăriei, 
de exemplu, s-a trecut în 1959 de la producţia meșteșugărească, la cea pe bandă 
rulantă, iar gama sortimentală s-a lărgit, mai ales prin colaborarea dintre activitatea 
de cercetare şi cea de producţie. Sectorul blănăriei producea în 1950 de cincisprezece 
ori mai multe articole comparativ cu anul 1948. În perioada 1954-1957, articolele 
de blănărie au înregistrat o creştere cu 250%. Producţia articolelor de marochinărie 
a crescut şi ea, în perioada 1948-1958, cu aproximativ 900%. În ceea ce priveşte 
producţia de mănuși, aceasta a crescut în perioada 1950-1958 cu aproximativ 150 %. 
În sectorul încălțămintei, ca urmare a comasării şi specializării întreprinderilor, 
a introducerii unor tehnologii noi sau perfecţionate, a calificării resurselor umane şi 
dezvoltării inovării, productivitatea a crescut continuu [24, 25, 26]. Anul 1956 a 
marcat introducerea unor noi procedee tehnologice şi metode de muncă, cum ar fi: 
în ramura pielărie s-au introdus în fabricaţie tananți sintetici, la fabrica Flamura 
Roşie, ce erau fabricați pentru prima dată în ţară cu rezultate bune; procedeul 
crom-aluminiu-tanin a fost generalizat la fabricile Flacăra Roșie şi 8 Mai, care au 
prelucrat o parte din cupoanele pentru talpă după acest procedeu; s-a introdus metoda 
de tratare a pieilor după procedeul elaborat de fabrica de pielărie din Rm. Vâlcea, 
în vederea măririi suprafeţei pieilor pentru feţe, la fabricile Kirov şi Partizanul. 
Dezvoltarea tăbăcirii minerale în uzinele Kirov din Bucureşti a însemnat o creştere 
a capacităţii sectorului cu 300.000 piei pe an. În ceea ce privește specializarea 
întreprinderilor de profil, pot fi menționate, în ramura blănăriei, întreprinderile 
Vidra — Orăştie ca argăsitorie, și Republica — Bucureşti ca unitate de confecţionare. 
Regruparea sistemelor de lucru și reorganizarea proceselor tehnologice au permis să 
se amenajeze, în fabricile de încălțăminte, lucrul pe bandă care a condus la micșorarea 
ciclului de fabricaţie de la 15-20 zile, la 9-15 zile [27, 28]. La Fabrica 77 Iunie din 
Rm. Vâlcea a fost instalată o bandă de lucru construită la uzinele Independenţa din 
Sibiu; era pentru prima dată când o întreprindere metalurgică de la noi din ţară 
realiza un asemenea tip de bandă pentru o fabrică de încălțăminte. Se poate spune că 
în perioada 1956-1957 s-a făcut o trecere masivă, în întregul sector de încălțăminte, 
de la lucrul pe bandă glisantă, la organizarea superioară pe baza benzilor rulante 
[27, 28]. La uzinele Janos Herbak s-a experimentat mecanizarea întinsului şi uscării 
pieilor pentru feţe prin instalarea unei prime baterii de 50 de plăci de sticlă pentru 
uscarea pieilor sub tensiune. O altă realizare însemnată era instalația mecanizată de 
neutralizare a apelor reziduale, ce a fost pusă în funcţiune la Industria română de 
pentru fețe, realizată de către inginerul şef al Întreprinderii 11 Iunie din Rm. Vâlcea, 
Nicolae Isăilă, s-a bucurat şi de succes mondial [27]. 

10.3.3. PRODUCŢIA DE UTILAJE ÎN PERIOADA 1949-1959 


Analiza situaţiei utilajelor din întreprinderi, existentă la naţionalizare, a arătat 
că acestea aveau o vechime de peste 40 de ani şi un grad de uzură de peste 50%, 
ceea ce necesita investiţii în utilaje moderne [29]. Astfel, în anul 1950 a fost creată 
fabrica de ace de tricotat cu maşini proiectate și construite în țară, la un înalt nivel 
tehnic, multe dintre acestea fiind automate. Au fost realizate şi unele maşini de 
serie mică sau unicat, cum ar fi prese de balotat bumbac şi ştanţe pentru piele. Se 
preconiza şi construcţia de utilaje pentru: filaturi de bumbac (carde, laminoare de 
mare întindere, ringuri, maşini de răsucit etc.), filaturi de lână (carde triple, maşini 
de tors etc.), filaturi de in-cânepă (carde de mare productivitate), ţesătorii (maşini de 
preparaţie, războaie automate etc.) [29]. Numeroase utilaje pentru sectorul tricotajelor 
se executau la fabricile Encel Mauriciu, Varga Katalin din Cluj, Ocsko Terezia din 
Timișoara. La Uzina mecanică din Cugir se produceau maşini de cusut clasificate în 
două mari grupe: pentru folosinţă industrială şi pentru cea casnică. Pentru folosință 
industrială s-au fabricat, între anii 1946-1974, maşinile din seria MCI. 


10.3.4. DEZVOLTAREA INDUSTRIEI ROMÂNEŞTI 
ÎN PERIOADA 1960-1990 


În lucrarea [23] se arată că după anul 1960 o atenţie deosebită a fost acordată 
introducerii tehnicii moderne prin dotarea cu utilaje de înaltă productivitate, reutilarea 
şi modernizarea întreprinderilor existente, introducerea noilor tehnologii care să 
confere produselor textile caracteristici superioare şi care să asigure prelucrarea 
noilor materii prime chimice. Un număr mare de întreprinderi au fost reutilate şi o 
parte din utilaje au fost modernizate, mai ales în filaturile şi ţesătoriile de bumbac, 
în fabricile de tricotaje, în cele de confecții, în industria încălțămintei [23]. Au fost 
create astfel condiţii pentru realizarea fluxurilor continue de fabricaţie şi creşterea 
capacității de producție [30]. Astfel, în industria textilă, care în anul 1961 a dat 8,3% 
din producţia globală industrială a țării, au fost introduse numeroase utilaje de 
înaltă productivitate. Automatizări au fost introduse în liniile continue de aburire, 
albire, la agregatele de vopsit și spălat, la mașinile de imprimat cu şabloane, la 
aburitoarele şi uscătoarele continue, la mașinile de spălare Multiflex etc. Tot ca 
urmare a introducerii unor utilaje şi tehnologii moderne şi în industria pielăriei şi 
încălțămintei productivitatea muncii a crescut cu aproximativ 3% în anul 1962. 

În lucrarea [23] este prezentată situaţia dotării industriei; astfel, în ţesătoriile 
de bumbac, ponderea războaielor automate ajunge la 36% în 1964 față de 4% cât 
era în 1958. În industria tricotajelor 80-90% din utilajul din dotare a fost înlocuit în 
perioada 1959-1963, iar în fabricile de confecţii utilajele au fost înlocuite aproape 
în totalitate. Aceste subramuri au fost dotate cu 550 maşini pentru ciorapi, 1.100 maşini 
de tricotat, şi aproape 2.000 maşini speciale pentru confecții (Fig. 10.16 şi 10.17). 

Tăbăcăriile au fost dotate cu un număr mare de maşini moderne, cum ar fi: maşini 
de egalizat piei, prese hidraulice pentru călcat şi presat piei, mașini de despicat 
piei etc. În fabricile de încălțăminte s-au instalat 11 linii tehnologice noi şi sisteme 
de producţie moderne, care asigurau obţinerea de încălțăminte mai flexibilă, mai 
uşoară, mai plăcută şi mai comodă la purtare (Fig. 10.18) [23]. Realizările deosebite 


Fig. 11.16. Hală de producţie la Fabrica de confecţii Bucureşti (APACA), imagine din 1962. 


Fig. 10.17. O secție modernă a Fabricii de Fig. 10.18. O secţie a fabricii de pielărie şi 
tricotaje din Cluj. Sursa: Album — încălțăminte C/ujana. Sursa: Album — 
Regiunea Cluj, 1965. Regiunea Cluj, 1965. 

din această perioadă au condus şi la creşterea calităţii produselor. Încălțămintea produsă 
de Fabrica Janos Herbak, de exemplu, şi-a câștigat şi peste hotare un binemeritat 
renume. Tot în această perioadă s-a urmărit și construirea unor noi obiective amplasate 
grupat, în nuclee industriale. Astfel, a fost creat Complexul industrial textil — lași 
prin amplasarea lângă vechea fabrică „„Țesătura” a unor noi întreprinderi: Fabrica de 
confecţii şi tricotaje „Moldova” şi Filatura de bumbac. De asemenea, lângă ţesătoria 
„Panduri” din Bucureşti, Fabrica de nasturi, Tesătoria de blănuri artificiale etc., au 
fost amplasate noi unităţi, ceea ce a condus la o economie a lucrărilor de construcții- 
montaj de cel puţin 15%. În industria pielăriei, blănăriei şi încălțămintei poate fi 
amintită amplasarea noii tăbăcării minerale lângă Combinatul de cauciuc Jilava. 
O imagine a nivelului tehnic ridicat al noilor capacităţi îl oferea și filatura de lână 
pieptănată de la Fabrica de postav Buhuși, care avea o productivitate a muncii de 
2,5 ori mai mare decât la filatura pieptănată a Întreprinderii Libertatea din Sibiu, și 
de 2 ori mai mare decât cea a Întreprinderii Industria Lânii din Timişoara [30]. În ceea 
ce priveşte finisarea țesăturilor, un exemplu în ceea ce priveşte introducerea tehnicii 
moderne îl oferea Centrul de finisaj construit lângă Întreprinderea Dacia din București. 
În perioada 1960-1966 funcționau aproximativ 120 întreprinderi textile cu circa 
160.000 salariați. Continuarea investițiilor a făcut ca în anul 1968 să existe 157 
întreprinderi în industria de profil din România, astfel: 34 în industria bumbacului; 
32 în industria inului şi cânepii; 23 în industria lânii; 16 în industria mătăsii; 24 în 
industria tricotajelor; 28 în industria confecţiilor. Se constată însă o repartizare 
neuniformă a acestei industrii la nivel naţional, deoarece dintre cele 157 întreprinderi 
majoritatea (2/3) erau repartizate în patru zone: București — 39, Banat — 22, Brașov — 25 
şi Ploieşti — 10. 

La ridicarea nivelului tehnic al întreprinderilor a contribuit industria constructoare 
de maşini, în ţară începând să fie proiectate şi realizate, la un înalt nivel tehnic, 
utilaje complexe pentru industria textilă, cum ar fi: maşini de filat cu inele, războaie 
automate de ţesut bumbac, mașini de răsucit, maşini de bobinat, mașini de pieptănat 
lâna etc. Uzinele Unirea din Cluj s-au specializat în producţia de utilaje pentru 
industria textilă. Şi în întreprinderile metalurgice ale Ministerului Industriei Uşoare 
s-a asimilat producţia unor utilaje de serie mică sau unicat. Producţia de utilaj în 
cadrul întreprinderilor Ministerului Industriei Construcţiilor de Maşini a crescut de 
aproximativ 1000 de ori în 1963, comparativ cu anul 1955. În anii 1963-1964, în 
întreprinderile din ţară, se produceau utilaje pentru finisaj textil, maşini de tricotat, 
tunele de uscat piei pe plăci de sticlă etc. Au fost aduse şi maşini de import, mai 
ales din URSS, RDG, Franța, Italia şi Anglia [23]. S-au introdus şi s-au extins şi 
tehnologii moderne de fabricaţie; astfel, s-a asimilat în producție prelucrarea firelor 
chimice şi, în special, a celor sintetice, şi s-a înfiinţat Uzina de fire şi fibre sintetice 
de la Săvineşti. Noile tehnologii de fabricaţie folosite pe plan mondial au fost introduse 
şi în industria pielăriei şi încălțămintei, iar pentru unele dintre acestea cercetătorii 
şi specialiştii din țară au găsit soluţii originale. La îmbunătăţirea activității şi 
ridicarea nivelului tehnic al industriei, au contribuit şi institutele de cercetare. 

Astfel, Institutul de cercetări textile, Institutul de cercetări pielărie-cauciuc şi Institutul 
de proiectări (L.P.L.U) au proiectat la un înalt nivel tehnic o serie de întreprinderi şi 
secţii noi de producţie [23]. În perioada 1969-1989 au fost înfiinţate, dezvoltate sau 
reutilate şi modernizate o serie de întreprinderi (Fig. 10.19 şi 10.20), cum ar fi, în 
sectorul bumbacului: Filatura de bumbac Olteniţa, Filatura de bumbac cardat Galaţi, 
Filatura de bumbac Piteşti, Fabrica de aţă Odorhei. 

Fig. 10.19. Secție nouă la Filatura românească Fig. 10.20. Fabrica de textile Galați, în 1966. 
de bumbac, Bucureşti. 


Pentru realizarea investițiilor și susținerea activității de producție, a fost necesar 
să se asigure şi: dezvoltarea bazei de materii prime, atât pentru fibre naturale, cât şi 
chimice; importul de utilaje şi aparatură pentru controlul calităţii produselor; 
înființarea uzinelor constructoare de maşini textile la Cluj, Sibiu, Târgu Mureș şi 
București. Industria textilă şi de confecţii din România a avut cea mai puternică 
dezvoltare în perioada 1965-1980, fiind dotată cu utilaje, instalații şi tehnologii 
preponderent din ţară. Structura producţiei anilor 1970-1980 a ţinut cont de 
satisfacerea nevoilor pieței interne de textile şi îmbrăcăminte, iar surplusul era 
exportat preponderent în ţările CAER (Consiliul de Ajutor Economic Reciproc) şi 
apoi în alte țări. La 1 aprilie 1982 s-au înfiinţat mai multe centrale industriale în 
subordinea Ministerului Industriei Uşoare: Centrala industriei bumbacului Arad, 
Centrala industriei bumbacului laşi, Centrala industriei confecțiilor Sibiu, Centrala 
industriei confecțiilor Bacău. 

Industria textilă, până în 1989, deţinea, în cadrul economiei naţionale, un loc 
important, atât ca ramură producătoare de bunuri de consum, cât şi ca activitate 
generatoare de venit naţional şi de locuri de muncă, mai ales pentru femei. În anul 
1980, de exemplu, realizările industriei textile și de confecţii reprezentau aproximativ 
5,5% din produsul social, respectiv 3,6% din venitul naţional [32]. Continua dezvoltare 
şi modernizare s-a făcut în acord cu evoluţia revoluţiei tehnico-ştiințifice din acea 
perioadă. Industria textilă a înregistrat transformări radicale în care s-au oglindit şi 
creațiile originale ale specialiştilor din cercetarea textilă din institutele de profil, 
învățământul superior textil, dar şi ale specialiștilor din alte ramuri ale ştiinţei şi 

industriei naţionale [33]. În anii 80, de exemplu, aproape toată Europa cumpăra 
ţesături de la Bucegi-Pucioasa. 

Până în anul 1989, în România existau numeroase capacităţi de producție 
aflate în proprietatea statului, care au poziționat țara noastră drept un important 
furnizor de produse textile şi îmbrăcăminte, mai ales în relaţia cu ţările din fostul 
bloc est-european. 


10.4. PERIOADA DE DUPĂ ANUL 1990 


După schimbările politico-economice din anul 1989, au apărut pe piața 
românească o serie de firme de comerț și intermediere în domeniul produselor textile 
care au facilitat comunicarea cu pieţele externe la o scară mai largă, s-au diversificat 
raporturile comerciale şi s-au aplicat unele strategii de marketing inovatoare pentru 
acea dată. Firmele private locale înființate începând cu anul 1990, fără legătură cu 
fostele unităţi de producţie ale statului, au reuşit să se dezvolte şi să devină 
cunoscute pe plan mondial. Schimbările tehnologice de la începutul anilor 90 au 
pus fabricile existente în situaţia de a-și reorienta producția spre nişe care să le 
asigure supraviețuirea şi conectarea la tendinţele din economia globalizată. Un 
exemplu în acest sens îl constituie folosirea pe scară largă a fibrelor sintetice care a 
făcut ca filaturile să abandoneze vechile tehnologii şi să-şi reorienteze producţia. 
Dacă înainte de anii 90 România era al cincilea mare exportator mondial de bumbac, 
în 2017 se mai producea în ţară doar 2% din cantitatea de odinioară, iar din cele 86 
de filaturi şi ţesătorii de bumbac mai funcționau doar 8. România, în competiţia cu 
marii producători tradiționali de bumbac, a fost obligată să se orienteze spre ceea 
ce putea produce mai eficient şi la costuri competitive pe piața globală. După 1990, 
industria textilă din România și-a cam pierdut, în mare parte, identitatea. Dacă în 
perioada comunistă România era cunoscută ca una dintre cele mai căutate destinații 
de producţie pentru marile branduri, după 1990 multe fabrici au dat faliment sau au 
fost înghiţite de marii producători externi. 

Începând cu anul 1990, cererea de produse textile și de îmbrăcăminte pe piața 
internă a scăzut vertiginos, piața CAER s-a destrămat, iar competitivitatea 
producătorilor români era inferioară celor similare din țările concurente. În primii 
ani de după 1990, evoluţia industriei textile a fost marcată de restrângerea și 
închiderea mai multor capacități de producţie, ceea ce a condus la o scădere 
continuă a ponderii economice a acestui subsector. În schimb, industria confecțiilor 
a înregistrat, începând cu jumătatea anilor 1990, o creştere însemnată ce era susținută 
însă de dezvoltarea producției în sistem lohn. În raportul [34] se precizează că 
principalele aspecte care au condus la dezvoltarea acestui sistem de producţie în 
țara noastră sunt: destrămarea pieţelor tradiționale de export; declinul accentuat al 
industriei textile după 1990; nivelul scăzut al costului resursei umane; proximitatea 

geografică față de piaţa UE; tradiţia îndelungată în producția de textile şi confecţii; 
resursa umană bine pregătită. Sistemul /ohn a fost un factor benefic, doar pe termen 
scurt şi mediu, asigurând transferul de tehnologie, creşterea nivelului de calificare a 
de calitate internaționale. Locurile de muncă create prin implementarea acestui 
sistem sunt însă nesigure, deoarece există, în orice moment, pericolul ca producția 
să fie transferată în alte țări în care costurile cu resursa umană sunt mai mici. Pe termen 
lung este oportună realizarea exportului din creaţia şi producţia proprie [34]. 
Principalele cauze ale declinului industriei de textile şi confecţii au fost [34]: 
liberalizarea totală a importurilor; cursul nefavorabil al leului în raport cu euro; 
creşterea prețului la utilităţi; creşterea costurilor salariale comparativ cu cele din Asia; 
absența țesătoriilor, filaturilor şi a topitoriilor. 

În anul 1990, conform HG 100, Institutului de Cercetări Textile s-a organizat 
ca societate comercială sub denumirea de S.C CERTEX S.A. Realizările obținute 
în perioada 1951-1990 au atras și recunoaşterea în lumea științifică internațională. 
În perioada 1991-1996, Institutul de Cercetări Pielărie- Încălţăminte (ICPI) a funcționat 
sub denumirea de S.C. CERPIS S.A. În anul 1996 prin fuziunea celor două institute 
a luat ființă Institutul Naţional de Cercetare-Dezvoltare pentru Textile și Pielărie 
(.N.C.D.T.P) București, în cadrul căruia ICPI a fost filială, şi din 2004 sucursală. 
În cadrul Institutului de Cercetare Pielărie-Încălţăminte (sucursala ICPI a INCDTP), 
a fost înfiinţat în anul 1973 Departamentul Cercetare Colagen, având activitate de CDI 
şi de producție experimentală, în cadrul căruia s-au realizat pansamente colagenice 
pentru tratarea arsurilor pielii şi ochilor. 

În 1996, statul defavorizează toate țesătoriile și filaturile din ţară prin majorarea 
taxelor vamale pentru importul de bumbac, in și cânepă ceea ce a condus la reducerea 
producţiei şi a exportului de textile şi confecții, a reducerii importului de echipamente 
tehnologice şi accentuarea gradului de subutilizare a capacităţilor de producţie [35]. 
Acestea au fost cauzate de: cererea (internă şi externă) insuficientă; lipsa de lichidităţi 
şi dificultăți în obținerea de credite; incertitudinea mediului economic; concurența 
produselor din import; lipsa de materii prime şi energie; lipsa echipamentelor adecvate. 

La nivelul anului 2003 numărul societăţilor comerciale era de aproape 9.000, 
dintre care circa 30% fiind întreprinderi de confecții cu până la 50 de angajaţi [36]. 
Fructificarea oportunităţilor apărute în contextul integrării în UE poate conduce la 
revigorarea industriei textile şi de confecții din România şi chiar și a altor ramuri 
industriale. Mirciu V. [36] arată că industria de textile, confecții, pielărie şi încălțăminte 
are multe puncte forte care pot constitui o bază de dezvoltare, cum ar fi: este o 
industrie viabilă; realizează produse competitive pentru piaţa internă şi externă; 
valorifică superior materiile prime; necesită costuri relativ mici pentru modernizare, 
retehnologizare şi înființări de întreprinderi mici și mijlocii, comparativ cu alte 
ramuri industriale; prezintă o mare flexibilitate şi un grad ridicat de adaptabilitate la 
schimbări; are o tradiţie îndelungată ca ramură. Punctele slabe ale acestei industrii 
sunt [36]: nu are asigurată în țară materia primă necesară realizării produselor, 


311 


nici cantitativ și nici calitativ; existenţa încă a unei ponderi mari de utilaje și tehnologii 
neperformante în sectoarele primare; costuri mari de fabricaţie în subsectoarele 
primare. Cele mai importante evenimente care au afectat evoluția industriei în țara 
nostră au fost [37]: 

e Intrarea Chinei și Rusiei în Organizaţia Mondială a Comerţului cu consecințe 
privind creşterea deosebită a competiției, atât pe piaţa internă, cât şi pe cea 
internațională. 

e Adoptarea Codului Vamal UE care permite desfăşurarea unor relații bazate 
pe competiţie, egalitate, nediscriminare, liberalizare comercială completă în ambele 
sensuri (intrare şi ieșire), lipsa oricăror restricţii, alinierea la preţurile pieţei. 

Piaţa modei în România este dominată, din păcate, de mari mărci europene 
care își vând produsele în marile centre comerciale. Totuşi, unele branduri naţionale, 
cum ar fi Nissa, Musette, Moda Aliss, Poema, Ethic, Pnk Casual etc., au început să 
ocupe treptat eșalonul doi al modei locale. La nivel european, România ocupă locul 
doi ca număr de angajaţi în industria de textile şi confecţii (12%), dar este în 
poziţia a zecea în EU28 în ceea ce priveşte cifra de afaceri (2%). 


10.5. TENDINŢE ALE INDUSTRIEI DE TEXTILE, CONFECŢII, 
PIELĂRIE ŞI ÎNCĂLȚĂMINTE 


Companiile din industria de textile, confecţii, pielărie şi încălțăminte sunt 
considerate a fi tradiţionale şi cu un nivel tehnic scăzut. În prezent, afacerile din 
domeniul textilelor şi, mai ales, din cel al confecţiilor, sunt foarte avansate tehnologic. 
Acestea se focalizează, în principal, pe sisteme informatice avansate, alimentate şi 
de puterea internetului, pentru a aduce împreună partenerii independenţi din lanţurile 
de aprovizionare și lanţurile valorice din textile şi confecții. 

În raportul [38] au fost identificate, încă de acum 10 ani, tendinţele inovatoare, 
în ceea ce privește industria de textile și confecţii, şi anume: trecerea de la bunurile 
de larg consum la produsele specializate; utilizarea materialelor textile pe pieţe mai 
tehnice; trecerea de la producția de masă la cea personalizată și la servicii cu 
valoare adăugată. Aceste tendințe au condus, în medie, la crearea unei valori 
adăugate mai mari şi a unei competitivități crescute a industriei în Europa. Sectorul 
a fost capabil să-şi stabilizeze baza producătoare şi resursa umană în Europa, şi-a 
crescut eforturile în cercetare, inovare, educaţie și instruire, a înregistrat o creştere 
constantă a exporturilor şi, mai recent, a înregistrat unele tendinţe remarcabile de 
relocare a producţiei. Interacțiunea cu succes a acestor tendinţe (Fig. 10.21) va putea 
conduce la o trecere mai rapidă spre pieţe cu volum mic şi la un suport inteligent, ce 
vor viza mai ales întreprinderile mici și mijlocii, la nivel local şi regional, constituind 
perspectiva unei veritabile „a patra revoluții industriale” a acestui sector. 

Fig. 10.21. Tendinţele cheie ale sectorului. 


Se estimează că cercetările în domeniul tehnologiilor industriale avansate şi 
digitalizate şi a instrumentelor ICT active pentru noi modele de afaceri, se vor 
focaliza pe noi tehnologii de fabricaţie care să asigure: realizarea eficientă a 
structurilor textile complexe; digitalizarea şi flexibilizarea proceselor de producție 
în fabrici; design și proiectare virtuală a materialelor şi produselor bazate pe fibre 
şi alte produse textile; digitalizarea soluţiilor pentru întregul lanţ valoric textile- 
modă şi a modelelor de afaceri [38]. Economia circulară şi eco-inovarea în acest 
sector vor fi asigurate prin cercetări privind: tehnici de procesare mult mai 
eficiente; noi concepte şi tehnologii privind reciclarea; dezvoltarea unor înlocuitori 
pentru procesele chimice riscante şi poluante; adoptarea soluţiilor bazate pe 
biochimie şi materiale bio; o mai bună exploatare a surselor de fibre naturale. 
Inovaţiile textile, dezvoltate prin colaborarea cu furnizorii şi utilizatorii din pieţele 
cu valoare adăugată în creştere, se vor adresa şi provocărilor cheie din societate, 
cum ar fi: îmbătrânirea sănătoasă şi activă; mobilitate; securitate alimentară şi energetică; 
infrastructură şi construcții sigure şi sustenabile; societăţi sigure şi inclusive. Se estimează 
că în 2025, industria de textile şi confecții (inclusiv materiale bazate pe fibre, 
îmbrăcăminte, textile tehnice şi de interior) va deveni un sector industrial strategic în 
Europa, care va oferi produse inovative şi competitive, ce vor permite crearea unor 
soluţii personalizate, adaptabile și atractive, şi integrarea serviciilor pentru diverse 
afaceri şi cerinţe ale consumatorilor informaţi. Industria va opera în acord cu un 
model de economie circulară globalizată şi eficientă, care maximizează utilizarea 
resurselor locale, exploatează tehnicile productive avansate şi implică colaborări 
transsectoriale şi clustere strategice (sursa: European Commision-Joint Research 
Centre, Industrial Landscape Vision Study 2025, January 2016). 

În ceea ce priveşte industria de profil din România, companiile recunosc că 
viitorul lor depinde de inovarea produselor şi serviciilor oferite, însă realitatea nu 
reflectă în cele mai multe cazuri acest lucru datorită unui număr important de 
factori limitativi care încetinesc procesul de dezvoltare a capacităţii companiilor de 

a-şi crea avantaje competitive durabile şi de a performa. Acești factori principali 
sunt: lipsa resurselor financiare şi a personalului înalt calificat pentru activităţi de 
cercetare şi inovare; accesul redus la informaţiile despre tendinţele pieţelor și noile 
tehnologii apărute pe plan mondial; comunicarea fragmentată şi discontinuă între 
antreprenori şi institutele de cercetare-dezvoltare şi de învățământ superior; lipsa 
unor politici economice adecvate care să sprijine dezvoltarea acestui sector etc. 
Oportunităţile care se prefigurează pentru industria de textile şi confecţii sunt: 
relocarea producţiei în Europa de Est; necesitatea unei resurse umane calificate şi 
cu experiență; sisteme de producție cu răspuns rapid la cereri; noi nișe de piaţă la 
nivel european şi mondial, pentru produse cu valoare adăugată ridicată; pieţe în 
curs de dezvoltare (silver economy, textile funcţionale sau inteligente), dezvoltarea 
unor lanţuri valorice circulare bazate pe resursele locale sau regionale sustenabile; 
posibilitatea dezvoltării parteneriatelor transsectoriale şi transregionale, la nivel 
național şi european. Prin urmare, pentru industria de textile, confecţii, pielărie și 
încălțăminte viitorul oferă oportunități uriașe, dar presupune mari eforturi şi riscuri 
în același timp. 

Capitolul 11 
ISTORIA MECANICII 


DOREL BANABIC, COSTICĂ ATANASIU, 

LIVIU VAIDA, LADISLAU VEKÂS 


11.1. ISTORIA MECANICII SOLIDULUI RIGID! 


Mecanica solidului rigid (teoretică, raţională) a apărut ca mecanică aplicată 
sau mecanică tehnică și are o vechime de cel puţin 3.000 de ani. În acele timpuri 
cunoştinţele tehnice se împleteau cu cele matematice incipiente spre a contribui la 
construcția maşinilor simple, clădirilor, mijloacelor de transport, utilizarea forţelor 
naturii, uşurarea muncilor grele etc. [1]. În China antică, în scrierile lui Mo Ti se 
prezentau şi noţiuni de mecanică [2]. În Grecia antică contribuţii în domeniul 
mecanicii au adus Thales din Milet, Platon, Anaxogora, Archytos din Tarent, Aristotel, 
Democrit, Archimede ş.a. În perioada Renașterii mecanica ia un avânt considerabil 
prin lucrările lui Leonardo da Vinci, N. Copernic, J. Kepler, S. Stevin, G. Galilei, 
E. Toricelli, R. Descartes, G. Roberval, P. Varignon, C. Huygens ș.a [1, 2]. 

Leonardo da Vinci s-a ocupat de pârghii, scripeţi, macarale, balante, grinzi, 
centre de greutate, momentul unei forțe (fără să-l numească astfel), mișcarea 
corpurilor în cădere liberă în vid, frecarea şi coeficientul de frecare. S. Stevin a 
studiat echilibrul corpurilor suspendate şi a stabilit regula compunerii forţelor care 
acționează pe direcţii perpendiculare. P. Varignon a definit complet noțiunea de 
moment al unei forțe și momentul rezultant al unui sistem de forțe. G. Galilei a fost 
cel care a stabilit legea inerției și legea căderii corpurilor în vid la suprafața 
Pământului, a indicat existenţa postulatului independenţei acţiunii forțelor şi este 
considerat unul dintre fondatorii mecanicii clasice. 

Matematicianul, fizicianul, astronomul şi filosoful englez I. Newton (1642-1727) 
a fost cel care a pus bazele mecanicii clasice. Considerat cel mai mare savant al 
omenirii, în lucrarea sa Philosophiae Naturalis Principia Matematica (Principiile 
matematice ale filosofiei naturale), apărută la 8 mai 1686 în limba latină și în 1724 
în limba engleză, a expus în mod sistematic noţiunile și principiile mecanicii şi 

teoria gravitației universale. Mecanica este astfel prima ştiinţă care s-a constituit ca 
atare. Puţine teorii ştiinţifice s-au impus cu atâta autoritate ca teoria lui I. Newton, 
aceasta fiind verificată şi la scară cosmică prin descoperirea, pe bază de calcule 
de către astronomul U. Laverrier (1811-1877), a planetei Neptun care a putut mai târziu 
să fie şi observată. Ca dovadă sunt lucrările lui L. Euler, J. Lagrange, W. Hamilton, 
L. Foucault ş.a. L.Euler a dezvoltat dinamica punctului material, iar D” Alembert a 
publicat tratatul său de dinamică în care a stabilit principiul care-i poartă numele. 

J. Lagrange este considerat creatorul mecanicii analitice. În cartea sa Mecanica 
analitică (1788) a introdus principiul deplasărilor virtuale și prin utilizarea principiului 
lui D’Alembert a stabilit ecuațiile care-i poartă numele. Totodată a introdus metoda 
multiplicatorilor în rezolvarea unor probleme. 

În secolul XIX mulţi cercetători au contribuit la dezvoltarea mecanicii 
teoretice şi aplicate: S. D. Poisson, C. L. Navier, G. Coriolis, B. de Saint Venant, 
G. Lame, M. Ostrogradski, K. Jacobi, C. F. Gauss, W. Hamilton, L. Foucault, 
A. Leapunov, P. G. Dirichlet, N. Jucovski, H. Poincare [1]. W. Hamilton şi C. F. Gauss 
au formulat principii variaţionale, G. Coriolis a determinat acceleraţia complementară 
în mișcarea relativă. S-au studiat probleme ale stabilității echilibrului şi ale mișcării, de 
dinamică ale corpului de masă variabilă, ale legăturilor olonome şi neolonome etc. 

Descoperirile ştiinţifice din domeniul electromagnetismului, introducerea 
noţiunii de câmp au condus la elaborarea de către A. Einstein a teoriei relativității 
restrânse în 1905 şi a teoriei relativităţii generalizate în 1916 care, în același timp, 
au produs o anumită incertitudine cu privire la aplicabilitatea legilor mecanicii 
clasice. S-a stabilit că fundamentele elaborate de Newton sunt aplicabile corpurilor 
la nivel macroscopic care se deplasează cu viteze mici în comparaţie cu viteza 
undelor electromagnetice în vid. Restrângerea domeniului de aplicabilitate a mecanicii 
clasice lasă totuși un câmp vast de cercetare. H. Poincaré, în Science et méthode, 
arăta că studiul mecanicii în licee şi universități trebuie să înceapă cu mecanica 
clasică. Se consideră că mecanica raţională are nevoie de o elaborare axiomatică, 
domeniu în care W. Noll a obţinut rezultate deosebite în anii 1955-1960. 

Pe teritoriul României de azi, după cum o dovedesc cercetările arheologice, au 
fost cunoscute şi utilizate din cele mai vechi timpuri, maşini simple, mijloace de 
transport care atestă cunoştinţe de mecanică practică. Primele însemnări în domeniul 
mecanicii apar abia în secolul al XVI-lea şi se referă la balistica rachetelor. În 
biblioteca Muzeului Brukenthal din Sibiu se află un manuscris în care sunt prezentate 
cercetările transilvăneanului C. Haas (1529-1579), care a descris propulsarea rachetelor 
cu mai multe trepte [3, 4, 5]. Prima lucrare tipărită pe teritoriul României care 
conţine elemente de mecanică teoretică și practică este cea a profesorului S. Pataky, 
de la Cluj, publicată în anul 1773 [6]. Aceasta este o traducere în limba latină a unui 
Compendiu al matematicii universale, scris de C. Wolff de la Universitatea din Halle, 
pentru a fi utilizat în liceele reformate. Compendiul tradus este un extras din lucrarea 
în patru volume tipărită la Halle, între 1710 și 1714, şi cuprinde noţiuni de mecanică, 
de fapt numai de statică: despre forță, definirea forței vii (după Leibnitz), maşini 

simple, centrul de greutate, balanţa. Cunoştinţele de mecanică au fost predate şi în 
academiile domnești din laşi şi Bucureşti începând cu mijlocul secolului al XVIII-lea, 
datorită apariţiei [1, 4] lucrărilor lui R. Descartes: Bazele filosofiei (Amsterdam, 
1614) şi Explicaţia mașinilor cu ajutorul cărora se poate ridica o povară foarte grea 
cu o forță foarte mică (1673) şi mai ales după lucrarea lui I. Newton, Principiile 
matematice ale filosofiei naturale (Londra, 1686). La Academia Domnească din laşi, 
N. Cercel a predat între anii 1760 şi 1773 fizica experimentală şi teoria newtoniană a 
gravitaţiei, iar N. Theotochis, între anii 1764 şi 1767, a predat fizica cu elemente de 
mecanică, publicând în 1765 în limba greacă, la Leipzig, primul tratat de fizică 
modernă, Elemente de fizică, în două volume, care cuprindea şi mecanica. Lucrarea a 
fost dedicată lui Grigore al III-lea Ghica, domnitor al Moldovei şi apoi al Țării 
Românești. Cel mai vechi manuscris din Țara Românească, cuprinzând şi noţiuni de 
mecanică, în limba greacă, este Manuscrisul 1081 din Biblioteca Academiei Române, 
fără titlu, cu 225 de foi care a aparţinut doctorului M. Gaster. Cuprinsul manualului 
este: algebră, aritmetică, trigonometrie, mecanică, chimie, geometrie şi cronologie. 
La fila 93 începe partea de mecanică. Aceasta tratează căderea corpurilor, pârghii, 
centre de greutate şi maşini simple. Se apreciază că manuscrisul a fost redactat la 
sfârşitul secolului al XVIII-lea. Primul manuscris care cuprinde definirea şi clarificările 
principiilor fundamentale ale mecanicii clasice newtoniene aparține lui Gh. Şincai, 
care face o prelucrare după Fizica lui Helmuth, apărută probabil în 1809. Inginerul 
Al. Costinescu este primul profesor care a predat mecanica în limba română la 
Academia Mihăileană din laşi în perioada 1837-1838. 

În anul 1842 apare, tipărită în limba română 
dar cu caractere chirilice, la tipografia Colegiului 
de la Sfântul Sava, lucrarea Moș Pătru sau 
învățătorul de sat. Convorbiri asupra mecanicii 
(Fig. 11.1) [7]. Cartea, influențată de lucrările lui 
G. Galilei şi I. Newton, era adresată învăţătorilor 
care trebuiau să predea mecanica practică elevilor 
din clasa a IV-a începătoare şi cuprindea noţiuni 
elementare de mecanică. Cele 16 convorbiri 
se referă la: greutate, plan înclinat, pârghie, 
balanță, scripeţi, capră, roți dințate, pană, forță 
centrifugă, compunerea şi descompunerea 
forțelor, centre de greutate, ciocniri, roata de 
apă, forţa omului şi a animalelor, folosirea 
vântului, maşina cu abur. Autorul, A. Marin, a 
fost profesor la Colegiul de la Sfântul Sava şi 
apoi la facultatea de Științe a Universităţii din 
Bucureşti. Lucrarea a fost transcrisă şi republicată 

Fig. 11.1. Cartea Moș Pătru sau în anul 1981 sub îngrijirea lui Şt. Bălan şi 
Învățătorul de sat (ediţia din 1981). I. Ivanov, la Editura Academiei Române. 

Cunoaşterea şi cercetarea în domeniul 
mecanicii teoretice sunt strâns legate de dezvoltarea 
învăţământului superior din România. Până la 
1848 se poate vorbi numai de un început al 
învăţământului tehnic având ca scop, aşa cum 
afirma, C. Buşilă, în 1918 „de a forma” agenţi 
tehnici pentru săvârșirea diferitelor lucrări publice. 
De la 1848 și până la Unirea Principatelor din 
1859 au fost elaborate proiecte de organizare 
a învățământului la nivel național. În Țara 
Românească s-a înființat o Facultate de științe 
exacte cu trei secții: topografie, poduri şi şosele, 
arhitectură, dar care în 1851 organizează cursuri 
sumare, deoarece nu au fost candidaţi. În 1852, 
la solicitarea domnitorului, guvernul francez îl 
trimite la Bucureşti pe L. Lalanne, licenţiat al 
Şcoalei de Poduri şi Şosele din Paris. Acesta a 
organizat lucrările publice după modelul francez, 
a înfiinţat o şcoală de subingineri la Bucureşti, a 
introdus sistemul metric de măsură, poşta şi 
telegraful, a organizat Corpul inginerilor şi a 
efectuat lucrări de pregătire a construcţiei unor linii de cale ferată [8]. În 1931 
profesorul I. Ionescu spunea că „inginerul L. Lalanne trebuie considerat adevăratul 
întemeietor al învățămâtului ingineriei de poduri şi şosele la noi în ţară, căci celelalte 
şcoli, înfiinţate mai înainte, n-au dat niciun rezultat serios în această direcţie”. În 
Moldova, Gh. Asachi înființează la Iaşi, Școala de aplicație pentru ingineri și 
conductori, cu durata de studii de trei ani. Învăţământul superior începe cu adevărat 
după Unirea Principatelor când se înființează universităţi. La 26 septembrie 1866 
este înființată Universitatea din lași care cuprindea şi o Facultate de ştiinţe, unde în 
perioada 1865-1913 cursurile de mecanică au fost predate de I. Melik, M. Tzony, 
D. Pompeiu. Acesta din urmă a publicat în acest timp lucrări despre noţiunea de 
masă în mecanică şi despre paralelogramul forţelor. În perioada 1913-1921 cursul 
de mecanică a fost susţinut de V. Vâlcovici, apoi de S. Sanielevici, iar între 1938 şi 
1945, de către fizicianul I. Plăcințeanu, doctor în ştiinţe la Göttingen, care a publicat 
memoriul „Efectele relativiste deduse printr-o mecanică nouă”, în care se referea la 
lucrarea Mecanica invariantivă, nou dezvoltată de O. Onicescu. Totodată I. Plăcințeanu a 
studiat ecuaţiile mişcărilor a trei corpuri de masă variabilă, rezultatele fiind 
publicate în Buletinul Universităţii din Iaşi, dar și în Italia. În 1942 a publicat 
cartea de o valoare deosebită Mecanica rațională şi analitică [9] (Fig. 11.2). 

O. Onicescu, primul român care a obţinut titlul de doctor în matematici în 
Italia în anul 1920, are lucrări deosebite în domeniul mecanicii generale [10], 
mecanicii relativiste şi mecanicii statistice. Mecanica invariantivă și cosmologia [11] 


Fig. 11.2. Ioan I. Plăcințeanu, Mecanica 
rațională şi analitică, laşi, 1942. 

este cartea în care dezvoltă o mecanică nouă a sistemelor materiale. A extins teorema 
lui E. Whittaker de la două la un număr oarecare de grade de libertate. 


~ SPIRU HARET | 
MECANIQUE SOCIALE | 


i nB | 


Fig. 11.3. S. Haret, Mecanica Fig. 11.4. S. Haret, Mecanica Fig. 11.5. Mecanica teoretică de 
socială, Paris, 1910. socială, Bucureşti, 1969. V. Vâlcovici, Şt. Bălan, R. Voinea. 


În anul 1864 s-a înfiinţat Universitatea din București în cadrul căreia a funcţionat 
Facultatea de ştiinţe fizice, matematice şi naturale în care mecanica elementară și 
raţională făcea parte din catedra de calcul diferenţial şi integral, catedră separată de 
mecanică fiind constituită în 1880. Denumirile disciplinei şi a titularilor au fost: 
mecanică rațională, S. Haret (1878-1911), T. Lalescu (1911-1912); mecanică rațională şi 
experimentală, D. Pompeiu (1912-1930); mecanică rațională, V. Vâlcovici (1930-1948); 
mecanică teoretică, V. Vâlcovici (1948-1962). S. Haret este primul român care a 
obţinut titlul de doctor în matematici la Sorbona (Paris) în 1878 cu lucrarea Sur 
invariabilite de grandes axes des orbites planetaires (Despre invariabilitatea axelor 
mari ale orbitelor planetare). În lucrare demonstra că axele mari descrise de planete 
au variaţii seculare, deci nu au o stabilitate absolută, completând calculele efectuate 
de J. Lagrange în 1776, P. S. Laplace în 1778 şi S. D. Poisson în 1808. Ca Ministru 
al Instrucțiunii Publice a realizat reforma învățământului secundar şi superior în 
anul 1898 și a învățământului profesional în 1899, punând piatra de temelie pentru 
învăţământul de toate gradele. S. Haret spunea: „sistemul şcolar al unei țări trebuie 
să fie oglinda fidelă a trebuințelor, aspirațiunilor şi caracterului național al 
poporului care o locuieşte”. El este cel mai mare reformator al şcolii româneşti. Ca 
rezultat al reformelor întreprinse, la recensământul din anul 1912 s-a constatat că 
numărul ştiitorilor de carte din România s-a dublat. Profesorul Gh. Țiţeica aprecia 
că „deşi S. Haret a fost prins de viaţa politică plină şi istovitoare, el n-a încetat de a se 
ocupa de știință, el n-a încetat de a fi până la capăt om de ştiinţă”. Cartea sa de 
Mecanică socială [12] (Fig. 11.3), publicată la Paris în 1910, tradusă în limba 
G. Richard să scrie în 1936 că: „„Mecanica socială a lui S. Haret este una dintre cele 
mai viguroase opere ale sociologiei europene. Ea atacă aceeaşi problemă ca şi 
Cursul de filosofie pozitivă al lui A. Comte, dar îi dă o rezolvare a cărei consistență 

logică este fără îndoială superioară, deoarece A. Comte nu introducea în sociologie 
conceptele generale ale mecanicii, echilibrul şi mișcarea, decât pentru a le separa 
de fundamentele lor matematice”. S. Haret face o prezentare a lucrării la Academia 
Română în anul 1911, iar un Extras din Analele Academiei, „Memoriile secțiunii 
ştiinţifice”, este publicat în acelaşi timp la Bucureşti, Viena, Berlin şi Leipzig. V. 
Vâlcovici este primul profesor din România care a utilizat o exprimare vectorială 
a mecanicii teoretice. Lucrările sale cuprind o arie vastă a matematicii, mecanicii 
teoretice şi mai ales a mecanicii fluidelor. În domeniul mecanicii teoretice a abordat 
probleme de statica solidului rigid, geometria maselor, dinamica punctului material şi 
dinamica sistemelor. A stabilit ecuaţii vectoriale pentru dinamica corpurilor de masă 
variabilă, iar în mecanica analitică a studiat principiile variaţionale demonstrând că 
se pot stabili o infinitate de astfel de principii. V. Vâlcovici a introdus noțiunea de 
variaţie virtuală sau posibilă în locul celei de deplasare virtuală şi a propus o metodă 
generală de tratare a problemelor implicând frecarea de alunecare în mecanica analitică. 
În cadrul Şcolii Politehnice din Timişoara și a Universităţii din Bucureşti a înființat 
laboratoare de mecanică, moderne şi bine echipate. Tratatul de Mecanică teoretică [13] 
(Fig. 11.5), publicat sub redacția profesorilor V. Vâlcovici, Șt. Bălan, R. Voinea, la care 
au colaborat şi O. Dragnea, R. Voinaroski, P. Mazilu, Al. Stoenescu, S. Pop şi 
E. Beiu-Paladi, reprezintă o lucrare de importanță excepțională apărută la Editura Tehnică 
în trei ediţii cu completări: 1958 (869 pagini), 1963 (1007 pagini), 1968 (1087 pagini). 

În anul 1938 Academia Română deschide o 
colecţie de monografii ştiinţifice. În prima dintre AER AL A E CENE 
acestea N. Ciorănescu, licențiat în ştiinţe şi doctor A ES 
în matematici la Sorbona în 1929, prezintă lucrarea 
Ecuațiile mecanicii analitice (Fig. 11.6), cu o prefață ECUAȚIILE 
de Gh. Țițeica. In numărul 20 al acestei colecții din MECANICEI ANALITICE 
1946 apare lucrarea Forțele de inerție în lumina 
principiilor dinamice, autori C. Budeanu, D. Germani, 
V. Vâlcovici. 

La Şcoala Naţională de Poduri şi Şosele şi la 
Şcoala Politehnică din București titularul cursului de 
mecanică în perioada 1908-1937 a fost A. loachimescu, 
licenţiat în matematici la Paris în anul 1894. Lecţiile 
sale, cu un profund stil ingineresc, au fost publicate 
postum în 1947 de AL. Stoenescu şi G. Țiţeica Hg Ie Paula monii 
(Fig. 11.7), continuatorii autorului la catedră. In anii analitice de N. Ciorănescu. 
1942 şi 1947, G. Țiteica a redactat și publicat ultimele 
ediții ale culegerii de probleme de mecanică ale profesorului A. Ioachimescu. 
Profesorul I. Ionescu, de la aceeaşi şcoală, a adus contribuţii în domeniul mecanicii 
teoretice prin introducerea noţiunii de moment static absolut şi s-a preocupat de 
momentele statice polare, de legile frecării, iar T. Lalescu a studiat pendulul lui 
L. Foucault şi unele paradoxuri din mecanică. 


N, OORANESCU 

BIBLIOTECA „GAZETE! MATEMATICE” 

MECANICA RAŢIONALĂ M EC A NIC A 


WRS PREDAT LA GODALA POLITEBIICĂ DEON BUCUREȘTI 


PROF. A. G. IOACHIMESCU 


Fig. 11.7. Mecanica rațională Fig. 11.8. Cursul de Mecanică rațională 
de A. loachimescu. de Şt. Burileanu. 


La Universitatea din Cluj, înființată în anul 1919, cursul de mecanică teoretică 
a fost predat de V. Desmireanu în perioada 1919-1923, de generalul Şt. Burileanu 
între 1923 şi 1928, de D. V. Ionescu între 1928 şi 1942 şi de C. Iacob între 1940 şi 
1950. Şt. Burileanu, doctor în matematici la Paris, a publicat Lecţiuni de cinematică 
pură [14] (Fig. 11.8) în 1942 şi Curs de mecanică rațională, vol. II „Dinamica”, în 
1944. Pe prima pagină a cursului de mecanică rațională Şt. Burileanu aduce un 
omagiu foștilor lui profesori şi examinatori de la Şcoala Politehnică și Facultatea 
de Ştiinţe din Paris, personalităţi ale domeniului: J. Bertrand (calcul diferențial şi 
integral), P. Sarrau (mecanică raţională), A. Mannheim (geometrie cinematică și 
perspectivă), O. Callandreau (astronomie şi geodezie), H. Poincaré (preşedintele 
comisiei la licența în matematici, P. Appell (preşedintele comisiei de examinare la 
doctoratul în matematici), P. Painleve şi G. Koenigs (membri în comisia de doctorat). 

D. V. lonescu, absolvent al Şcolii Nationale Superioare din Paris şi doctor în 
matematici în Franţa, a fost primul matematician român care s-a ocupat de problema 
mişcării tautocrone și a studiat mişcarea punctului material (parabola de siguranță), 
mişcarea relativă, proprietățile mecanice ale lănțişorului. În lucrările [15, 16, 17] 
sunt prezentate şi alte aspecte ale evoluţiei mecanicii solidului rigid în România. 

Cursurile de mecanică raţională la Şcoala Politehnică din Timișoara, înființată 
în anul 1920, au fost predate de C. C. Teodorescu în anii 1920-1921, V. Vâlcovici 
între 1921 şi 1930, Șt. Drăgănescu în anii 1931-1935 şi M. Ghermănescu între 
1939 şi 1952. Matematicianul M. Ghermănescu are contribuţii în dinamica punctului 
material, unde a determinat curbele tautocrone plane produse sub acţiunea forțelor 
centrale, a stabilit regiunile de echilibru ale unui punct material aşezat cu frecare 
pe o suprafaţă, a demonstrat că în mişcarea rigidului cu punct fix se obţin două 
integrale prime, a extins noțiunea de torsor la sistemul format dintr-un cuplu şi un 
vector alunecător. A publicat lucrarea Probleme și propoziții din dinamica punctului, 
în 1943, şi cursuri de mecanică rațională. 

În perioada 1948-1963 în cadrul Academiei Române a funcţionat Secţia de 
matematică şi fizică care, în anul 1963, s-a divizat în Secţia de matematică şi Secția 
de fizică. În cadrul filialelor Academiei Române din laşi, Cluj şi Timişoara au 
funcţionat secţii pentru cercetări ştiinţifice şi tehnice în domeniul matematicilor 
aplicate. După anul 1948 au fost stimulate și au luat amploare cercetările aplicative, 
acestea desfășurându-se în noul cadru de organizare (universităţi, institute de învățământ 
superior, institute de cercetări). Cercetările academicienilor V. Vâlcovici, O. Onicescu, 
D. Mangeron s-au extins. Astfel D. Mangeron, doctor în matematici al Universității 
din Neapole, a aplicat teoria acceleraţiilor reduse, a dezvoltat o metodă matriceal- 
tensorială în studiul mecanismelor, iar în mecanica analitică a elaborat noi clase de 
ecuaţii generale pentru sisteme olonome şi neolonome. În colaborare cu S. Niang 
a stabilit un principiu variațional pentru sisteme neolonome, corespunzător unui 
caz particular al ecuaţiilor Mangeron-Țenov stabilite anterior. 

A. Ripianu a prezentat o nouă demonstraţie pentru teorema Newton-A. Mesotti 
privind mişcarea centrelor parabolice ale punctului material, a studiat mișcarea plan 
paralelă utilizând metoda numerelor complexe și mișcările tranzitorii ale rotorilor la 
trecerea prin turaţia critică. În colaborare cu C. Tudosie a studiat mişcările centrale 
eliptice şi hiperbolice ale unui punct material, a determinat forţa care lucrează 
asupra amortizorului dinamic pendular Sarasin-Taylor. 

N. Irimiciuc are lucrări în domeniul mecanicii sistemelor. A exprimat, printr-o 
relație nouă, principiul lui Gauss referitor la constrângerea mişcării reale, a dat o 
nouă interpretare principiului celei mai drepte traiectorii a lui Hertz, a aflat forme 
noi pentru ecuațiile lui P. Appell. 

Al. Stoenescu, renumit profesor de mecanică al Politehnicii din Bucureşti, 
urmaș al lui A. loachimescu la conducerea catedrei, a abordat cu predilecție probleme 
ale mecanicii teoretice în preocupările ştiinţifice stabilind expresia forței sub acțiunea 
căreia un mobil parcurge o traiectorie plană dată, 
a generalizat rezultatele obţinute de T. Pöschl în 
probleme de vibrații, a stabilit că verticala locului 
în câmp gravitațional nu este o dreaptă, ci o curbă 
complicată, a studiat mișcarea finită a rigidului, 
iar împreună cu M. Atanasiu a generalizat legea 
ariilor. În perioada lansării primilor sateliți 
artificiali ai Pământului a publicat numeroase 
lucrări în domenul rachetelor, a mişcării pe orbite 
a sateliților, a teoriei relativității şi a teoriei 
giroscopului (Fig. 11.9). A participat la elaborarea 
standardelor de stat în domeniul mecanic, a 
Lexiconului Tehnic Român şi, în colaborare cu 
Gh. Silaş, a cursului de mecanică teoretică şi a 
mai multor culegeri de probleme. 


Fig 11.9. Coperta cărţii Elemente 
de cosmonautică. 

Profesorul R. Voinaroski a continuat cercetările începute în cadrul tezei de 
doctorat Contribuţii de cinematica sistemelor rigide ale unui spațiu euclidian cu 
patru dimensiuni, susţinută la Universitatea din București. Împreună cu L. Teodoriu 
a realizat aparatul numit „pendulul Teodoriu-Voinaroski”, cu care s-a determinat 
acceleraţia gravitaţională la Bucureşti cu o precizie de patru cifre semnificative. 

Academicianul Şt. Bălan, ca profesor şi director al Centrului de Mecanica 
Solidelor al Academiei Române, a efectuat cercetări în domeniul materialelor noi şi 
a realizat în colaborare manuale de mecanică, culegeri de probleme, a publicat cărți 
de istoria tehnicii. A participat la elaborarea Lexiconului Tehnic Român şi a 
tratatului de Mecanică Teoretică, împreună cu V. Vâlcovici şi R. Voinea. A ocupat 
mai multe funcţii în aparatul de stat între care și de ministru al învățământului, 
calitate în care a acţionat pentru dezvoltarea unui învățământ de calitate şi stabil. 

Gh. Silaş, profesor la Politehnica din Timişoara, a studiat sisteme neolonome, 
legile pendulului, integrarea ecuaţiilor de mişcare ale punctului material, echilibrul 
corpului material solid rezemat pe un plan, proprietățile mișcării plane, creând o 
şcoală privind studiul ciocnirilor, vibropercuțiilor şi vibraţiilor neliniare. 

I. Grindei a avut preocupări în domeniul mecanicii analitice, stabilind condiţiile 
în care metoda de integrare Hamilton-Jacobi poate fi aplicată şi a adus contribuţii 
la studiul sistemelor mecanice cu legături neolonome şi la sisteme neolonome cu 
masă variabilă, continuând astfel cercetările efectuate în cadrul tezei de doctorat în 
matematici, Contribuţii la studiul integrării şi echivalenţei sistemelor mecanice 
neolonome, susținută la Universitatea din lași. 

Academicianul N. Cristescu, personalitate cunoscută în domeniul teoriei 
plasticităţii, a abordat în mecanica teoretică, problema discontinuităților în mișcarea 
firelor perfect flexibile şi inextensibile. 

Academicianul R. Voinea a avut o activitate 
complexă şi a adus contribuții atât în mecanica 
teoretică, cât şi în rezistența materialelor, teoria 
elasticităţii, stabilitate, sisteme dinamice, teoria 
MECANICA mecanismelor. În mecanica solidelor rigide a stabilit 
SOLIDULUI expresia corectă a distribuției acceleraţiilor în 
mişcarea relativă a rigidului, în cazul general şi în 
mişcarea relativă de rostogolire fără alunecare. A dat 
totodată o demonstraţie originală a  suficienței 
principiului lucrului mecanic virtual, a definit 
riguros, analitic, noțiunea de sistem critic. Împreună 
cu M. Atanasiu a elaborat o metodă originală, 
numită metoda ciclurilor independente, bazată pe 
teoria şuruburilor, pe care o aplică în teoria 
mecanismelor. Alături de V. Vâlcovici și Şt. Bălan a 
coordonat elaborarea tratatului de Mecanică Teoretică. 
În anul 1989 publică, alături de D. Voiculescu şi P. Simion, tratatul Introducere în 
mecanica solidului cu aplicaţii în inginerie [18] (Fig. 11.10). 


Fig. 11.10. Introducere în mecanica 
solidului cu aplicaţii în inginerie. 

Perioada de după 1990 s-a caracterizat prin mari transformări în domeniul 
economic, dar și în cel al învăţământului și cercetării. În universităţi au luat ființă 
cursuri de masterat în mecanica solidului rigid. Numărul lucrărilor publicate în ţară 
şi în străinătate a crescut foarte mult. lată câteva cărți apărute în edituri de prestigiu: 
Introducere în teoria sistemelor mecanice [19] în Editura Academiei Române, 
autori R. Voinea şi I. Stroe, Elemente de mecanică analitică [20], editura Cărţii de 
Ştiinţă, autor N. Ursu-Fischer, Mechanical Systems. Clasical Models [21], vol. 1, 2, 3, 
Editura Springer, autor P. P. Teodorescu (Fig. 11.11), cartea apărută şi în limba 
română, în patru volume la Editura Tehnică; Dynamics of the Rigid Solid with 
General Constraints by a Multibody Approach [22], editura Wiley, autori N. Pandrea, 
N. D. Stănescu (Fig. 11.12), The Optimal Homotopy Asymptotic Method. Engineering 
Applications [23], editura Springer, autori V. Marinca, N. Herișanu ( Fig. 11.13). 


P. P. Teodorescu 

Classical Models Asymptotic 
NICOLAE PANDREA | Method 


Volume 1 12% pee NICOLAE-DORU STĂNESCU Engineering Applications 
Particle Mechanics Caba | 

Fig. 11.11. P. P. Teodorescu, Fig. 11.12. N. Pandrea, N. D. Fig. 11.13. V. Marinca, 
Mechanical Systems. Stănescu, Dynamics of the Rigid N. Herişanu, The Optimal 
Classical Models. Solid with General Constrainte Homotopy Asymptotic Method. 
by a Multibody Approach. Engineering Applications. 


Cercetările în domeniul mecanicii solidului rigid se desfăşoară în prezent în 
universități şi în Institutul de Mecanica Solidelor al Academiei Române fiind 
îndreptate atât spre studierea unor aspecte fundamentale ale mecanicii, cât şi ca 
parte în abordări complexe ale unor probleme de mare perspectivă. Astfel, probleme 
privind controlul sistemelor dinamice, ale sistemelor multicorp, al aplicării teoriei 
şurubului în mecanică au fost abordate de colectivele conduse de T. Sireteanu şi 
V. Chiroiu la Institutul de Mecanica Solidelor, de N. Pandrea şi N. D. Stănescu 
la Universitatea din Piteşti, de S. Vlase la Universitatea „Transilvania” din Braşov. 
V. Marinca şi N. Herişanu, în cadrul Universității Politehnica din Timișoara se 
preocupă de problemele mecanicii neliniare, de metode asimptotice şi probleme 
inverse în mecanica analitică. Profesorii N. Plitea şi D. Pâslă, de la Universitatea 
Tehnică din Cluj-Napoca, au adus contribuții importante în mecanica mecanismelor 
paralele utilizate în robotică. 

11.2. ISTORIA MECANISMELOR? 


De-a lungul timpului, oamenii şi-au creat dispozitive, instalaţii, maşini, pentru 
a prelucra materii prime şi produse, pentru construirea locuințelor, pentru arme etc. 
Până în secolul al XVIII-lea, mecanismele au fost construite empiric, de către oameni 
dotați cu creativitate în domeniul tehnic. Totuşi, în Antichitate s-au creat unele 
mecanisme care au avut nevoie şi de anumite calcule, care însă n-au ajuns până la 
noi. În Evul Mediu constructorii de mecanisme au folosit forța apei, a vântului şi a 
animalelor [24]. Începând cu secolul al XVIII-lea (prin cercetările lui Euler, Monge 
şi ale altora) s-au pus bazele metodelor de calcul pentru mecanisme. Apariţia maşinilor 
cu abur a constituit un puternic impuls în cercetarea matematico-inginerească a 
mecanismelor. Începuturile teoriei mecanismelor au făcute de către matematicieni 
(Euler, în 1765 a stabilit legea angrenării, Monge a creat o teorie a ingineriei mecanice, 
făcând şi o clasificare a mecanismelor etc.). În această perioadă cercetătorii n-au dispus 
de tehnică de calcul pentru a rezolva dificilele probleme care apar la mecanisme, 
astfel că s-a recurs la metode grafice. Aceste metode, foarte laborioase şi cu precizie 
scăzută, au frânat tehnicile de calcul ale mecanismelor, astfel că majoritatea proiectanților 
au mers pe calcule simplificate, deşi maşinile au devenit din ce în ce mai complicate. 
Metodele grafice au fost utilizate mulți ani, ele devenind din ce în ce mai complicate, 
ajungându-se la o limită în cercetarea mecanismelor. În perioada 1914-1941 s-a impus 
şcoala germană şi parțial şcoala franceză în domeniul proiectării mecanismelor. S-au 
extins metodele grafice şi grafo-analitice, elaborându-se metode complicate, dar s-au 
găsit şi metode mai simplificate, care au permis calcule parţiale ale unor mecanisme, 
de către mulți ingineri. S-a impus experiența dobândită în proiectarea şi construirea 
maşinilor, însă disciplina mecanismelor era încă inclusă în Mecanica teoretică, ca 
aplicaţii ale unor probleme teoretice, apărând noţiunea de Mecanică aplicată. 

În 1948 Şcolile politehnice din Bucureşti, laşi şi Timişoara s-au transformat 
în Institute Politehnice, fiind înfiinţate şi alte asemenea institute în alte oraşe. Disciplina 
Teoria mecanismelor şi a maşinilor s-a desprins din disciplina Mecanica teoretică, 
astfel că s-au putut forma cadre didactice specializate, s-au înfiinţat laboratoare 
didactice şi experimentale. 

Pe plan mondial s-a menţinut şcoala germană de mecanisme, dar s-a impus şi 
şcoala sovietică, menținându-se şi dezvoltându-se metodele grafice şi grafo-analitice. 
Şi cum din motive politice, țara noastră a intrat sub sfera de influență sovietică, noi 
ne-am documentat numai de la această şcoală, ceea ce era avantajos pentru tânăra 
generaţie de atunci, care deja învăţa limba rusă. În 1955 s-a tradus în limba română 
Teoria mecanismelor şi a maşinilor de I. I. Artobolevski [25], carte devenită de bază 
pentru cadre didactice, studenţi şi cercetători. Un adevărat tezaur de scheme cinematice 
ale unor mecanisme, multe existente pe diferite maşini, a oferit I. I. Artobolevski 
prin două volume apărute la Moscova în 1951, completate ulterior, în anii 70, prin 
câte 5 volume apărute în limbile engleză, franceză, spaniolă. 


* Autorul subcapitolului: Iulian POPESCU. 

Dintre primele cărți de mecanisme ale autorilor români amintim pe cele ale lui 
G. Lazaride (1953) [26], N. Manolescu (patru volume litografiate la Editura CFR 
în anii 1955-1956) [27], D. Maros (1953, 1958) [28], [29] şi cea de cinetostatică şi 
dinamică a lui N. Manolescu şi D. Maros (1958) [30]. Prof. V. Manafu a publicat 
în 1959 cartea Structura şi cinematica mecanismelor [31], în care a prezentat stadiul 
la zi al cercetărilor în domeniul teoriei mecanismelor, dar şi contribuţii originale 
privind generalizarea metodei asemănării în cinematică, metoda legării mecanismelor 
şi altele (Fig.11.14). Este interesant faptul că la un simpozion după 1989, prof. 
N. Manolescu a explicat că prof. V. Manafu n-a apărut pe carte ca autor al acesteia, 
din motive politice specifice epocii. 


Fig. 11.14. Primele cărți de mecanisme apărute la începutul anilor 1950. 


Foarte utile pentru aplicarea teoriei mecanismelor au fost unele culegeri de 
probleme elaborate de: T. Conţiu (1957) [32], N. Manolescu şi colectiv (1963 — 
vol. I, 1968 — vol. IT) [33]. 

În septembrie 1965, la Varna, în Bulgaria, a avut loc o conferinţă intitulată 
„Mecanisme şi Maşini”. Delegaţia bulgară, prin prof. dr. ing. Konstantinov, a propus 
înfiinţarea unei Federaţii Internaţionale de Mecanisme şi Maşini, astfel că această 
Conferinţă a devenit „Primul Congres Mondial de Mecanisme şi Maşini”. Federaţia s-a 
numit IFToMM (International Federation for the Theory of Machines and Mechanisms). 
România, prin prof. N. Manolescu, a fost membru fondator al acestei federații. În 
1969, la Zakopane, în Polonia, a avut loc al II-lea Congres Mondial, ocazie cu care s-a 
adoptat statutul IFToMM, participând şi prof. N. Manolescu. Aceste congrese au 
deschis drumul colaborării internaţionale în domeniul teoriei mecanismelor. 

Prima întâlnire a specialiştilor români în domeniul mecanismelor a fost organizată 
de prof. F. Kovacs de la Timişoara, în 1972, simpozionul desfăşurându-se la Reşiţa, 
unde exista un institut de subingineri aparținând de Timişoara, simpozionul numindu-se 
„Mecanisme şi transmisii mecanice”. Cu această ocazie, prof. N. Manolescu a informat 

despre înfiinţarea IFToMM şi a anunţat că în 1973 va avea lor primul Simpozion 
Internaţional de Mecanisme (SYROM '73), care s-a desfăşurat continuu din 4 în 4 
ani şi se desfăşoară în continuare, în ultimii ani la Braşov). Simpozionul a avut succes, 
fiind prezenţi un număr mare de specialişti din lume, asigurându-se traducerea 
simultană în cinci limbi. Au urmat apoi, cu regularitate, simpozioane la Reşiţa şi la 
Bucureşti, iar ulterior a apărut conferința PRASIC la Braşov. 

În anii 70, odată cu apariţia şi utilizarea calculatoarelor s-au dezvoltat tehnici 
de calcul, astfel că cercetătorii au avut posibilitatea utilizării metodelor numerice în 
locul celor grafice la metode analitice, programate în Fortran (Simionescu), în Basic 
(Popescu), sau alte programe (C. Pelecudi). Au apărut un număr mare cărți de 
mecanisme avându-i ca autori pe: D. Tutunaru, N. Manolescu, F. Kovacs, A. Orănescu, 
F. Dudiţă, E. Diaconescu, G. Gogu, V. Handra-Luca, I.A. Stoica, D. Maros etc. 

În această perioadă au început şi în România cercetările în domeniul roboților 
industriali, la Timişoara (prof. F. Kovacs), la Bucureşti (prof. C. Pelecudi), la laşi 
(prof. D. Mangeron) şi în alte centre din ţară. 


Personalităţi din România în domeniul mecanismelor 


La Politehnica din Bucureşti s-a dezvoltat o şcoală de teoria mecanismelor în 
care s-au format un număr mare de cercetători, precum: N. Manolescu, C. Pelecudi, 
R.C. Bogdan, T. Demian, D. Tutunaru etc. Prof. N. Manolescu a adus contribuții 
deosebite în teoria mecanismelor cum ar fi: problema scărilor la calculele grafo- 
analitice, metoda asemănării, sinteza lanțurilor cinematice de diferite familii, 
distribuţia vitezelor şi a acceleraţiilor pentru mecanisme cu lanțuri cinematice 
complexe şi multe altele. Prof. C. Pelecudi a publicat două cărți fundamentale la 
Editura Academiei, tratând bazele analizei mecanismelor şi teoria mecanismelor 
spaţiale [34, 35], fiind adeptul metodelor analitice şi pionier al aplicării tehnicilor de 
calcul în rezolvarea problemelor din teoria mecanismelor. În 1969, prof. D. Tutunaru a 
publicat o monografie despre mecanisme cu came [36] şi o alta despre mecanisme 
rectiliniare şi inversoare [37], în care sunt prezentate o serie de contribuţii originale. 
Prof. R.C. Bogdan a făcut analiza mecanismelor prin metode experimentale mecano- 
electrice, folosind analiza armonică [38], iar prof. T. Demian a studiat mecanismele 
din mecanica fină [39]. 

Prof. D. Mangeron de la Iaşi pe lângă cercetările în mecanica teoretică a elaborat 
şi lucrări legate de mecanisme, cum ar fi studiul acceleraţiilor reduse la mecanisme 
plane şi la cele spaţiale, metoda asemănării, metoda tensorială şi altele [40]. A coordonat 
Buletinul Ştiinţific al Institutului Politehnic, revistă de referinţă internaţională şi a 
format valoroşi cercetători în mecanică şi mecanisme. 

La Timişoara, prof. F. Kovacs a elaborat noi metode în analiza şi sinteza 
mecanismelor [41] şi a creat o valoroasă şcoală de roboţi industriali. Totodată, 
prof. D. Perju a adus contribuţii în analiza şi sinteza mecanismelor, mai ales a celor 
cu cuple superioare. 

La Cluj-Napoca, prof. D. Maros a întemeiat o şcoală de mecanisme profilată 
pe domeniul cinematicii roţilor dinţate [29] şi al mecanismelor cu cuple superioare. 
Prof. I. Szekelly s-a ocupat de mecanisme de mecanică fină şi de noi metode de 
calcul (funcţii spline) şi altele. Cercetările prof. V. Handra-Luca au fost publicate 
într-un tratat privind funcţiile de transmitere (1983) [42], precum şi într-o 
monografie în două volume (1983) — în colaborare cu I.A. Stoica [43], publicând 
totodată numeroase lucrări în ţară şi în străinătate. 

Şcoala de la Braşov a fost condusă de prof. F. Dudiţă, care a adus contribuţii 
în domeniul cuplajelor cardanice [44] — tradusă în limbile franceză [45] şi germană [46]), 
cuplaje mobile homocinetice [47], mecanisme articulate [48], a fost iniţiatorul studiului 
biomecanismelor şi a istoriei mecanismelor în România. Aici s-au format specialişti 
care s-au ocupat de mecanismele automobilelor [49] dar şi de alte capitole din 
mecanisme (G. Gogu, I. Vişa). 

Profesorul A. Orănescu, de la Universitatea din Galaţi, a elaborat metode de 
calcul cinematic pentru grupele cinematice complexe [50]. 

La Universitatea din Piteşti, prof. N. Pandrea a avut contribuții originale la 
cinematica şi sinteza mecanismelor spaţiale [51], la dinamica maşinilor, la 
integrarea ecuaţiei de mişcare şi a analizat dinamica convertorului de cuplu al lui 
Gogu Constantinescu. 

Profesorul I. Popescu, de la Universitatea din Craiova, a dus contribuţii 
în sinteza structurală a mecanismelor [52], cinematica şi cinetostatica analitică 
asistată de calculator, mecanisme biologice [53], istoria mecanismelor [54], estetica 
mecanismelor etc. 


11.3. ISTORIA MECANICII SOLIDULUI DEFORMABIL 


11.3.1. ELASTICITATEA” 


Mecanica solidului deformabil, denumire sub care sunt cunoscute în literatura 
de specialitate, rezistența materialelor şi teoria elasticităţii, este o disciplină specific 
inginerească. Preocupările rezistenței materialelor sunt îndreptate spre determinarea 
stării de tensiune și de deformaţie în bare sau sisteme de bare supuse acțiunii unor 
forțe exterioare, în cadrul unor ipoteze acceptate, pentru stabilirea dimensiunilor 
secțiunii transversale, astfel încât bara sau sistemul de bare, realizate dintr-un 
material cu caracteristici mecanice cunoscute, să reziste în exploatare. Teoria 
elasticităţii studiază starea de tensiuni şi deformaţii în corpuri solide deformabile 
considerând materialul din care sunt alcătuite un mediu continuu, cu o comportare 
elastic liniară sub acţiunea forțelor exterioare. Trebuie menţionat meritul incontestabil 
al unei pleiade de savanţi, profesori la Şcoala Politehnică şi la Şcoala de Poduri şi 


* Autorul subcapitolului: Costică ATANASIU. 

Şosele din Paris, membri ai Academiei [1]: J. Lagrange (1738-1813), C. A. Coulomb 
(1736-1806), C. L. Navier (1785-1836), S. D. Poisson, A. Cauchy (1799-1857), 
Barre de Saint Venant (1799-1886), G. Lame (1795-1870), B. P. E. Clapeyron 
(1700-1864), care au pus bazele matematice şi fizice ale teoriei elasticității şi au 
contribuit la dezvoltarea rezistenţei materialelor. Dintre aceştia se detaşează C. L. 
Navier [55, 56, 57], considerat părintele rezistenței materialelor şi fondatorul 
teoriei moderne a elasticității, care prin cercetările sale, teoretice și practice, a 
fundamentat calculul de rezistenţă al barelor, dând soluții analitice pentru tensiuni 
şi deformaţii şi a continuat cu calculul plăcilor şi a corpurilor masive, rezolvate cu 
ajutorul teoriei elasticității. 

Începuturile rezistenței materialelor, apărută din cerinţele practicii, pot fi 
considerate în epoca Renaşterii când metodele tradiționale nu mai puteau răspunde 
nevoilor dezvoltării industriale. În secolele XVII şi XVIII în Europa se făceau 
studii sistematice privind proprietățile mecanice ale materialelor şi a modului de 
comportare a acestora sub sarcini, apăreau primele şcoli de pregătire inginerească. 
Construcţia căilor ferate a influențat în mare măsură dezvoltarea rezistenței 
materialelor prin noile probleme aduse pentru a fi rezolvate în domeniul ingineriei 
podurilor şi a folosirii oţelului maleabil în construcţia acestora, a solicitărilor 
variabile în timp a osiilor vehiculelor feroviare, a calcului de rezistență la sarcini 
mobile, a stabilităţii elastice a structurilor. Introducerea fierului şi a oţelului în 
construcțiile inginereşti, a determinat ca cercetarea experimentală a proprietăților 
mecanice a acestor materiale să capete un caracter esenţial. În secolul al XVII-lea 
cercetările în domeniul mecanicii solidului deformabil se desfăşurau în cadrul 
academiilor de ştiinţe, iar în secolul al XVIII-lea rezultatele obţinute au început 
să-şi găsească aplicaţii practice în diverse domenii ale ingineriei militare. Noile 
descoperiri în inginerie reclamau nu numai experienţă şi cunoștințe practice, dar şi 
posibilitatea de a analiza în mod rațional noile probleme apărute, astfel că se 
înființează primele şcoli de inginerie și sunt publicate primele cărți de inginerie 
structurală. Pentru pregătirea inginerilor de poduri, canale, şosele, în 1747 se 
deschide la Paris, Ecole des Ponts et Chaussées. Războaiele duse de Franţa și alte 
țări europene cereau ingineri care să se ocupe de construirea fortificațiilor, drumurilor, 
podurilor şi să contribuie la perfecționarea armamentului de artilerie. Vechile școli 
de inginerie nu dădeau însă şi cunoștințe din domeniul științelor fundamentale 
necesare dezvoltării ştiinţelor aplicative, încât în 1794 matematicianul G. Monge 
înființează Ecole Polytechnique de Paris. Sistemul francez de educaţie tehnică şi 
programul de învățământ a fost folosit ca model în unele oraşe europene unde au 
fost create institute politehnice: Viena (1815), Ziirich şi Berlin (1821). În Rusia 
sistemul a fost preluat în totalitate. În România sistemul de învățământ francez a fost 
implementat de foștii studenți români care au studiat în Franţa [58, 59, 60, 61]. 
Atestarea documentară a mecanicii solidului deformabil în România arată că în 1851 
la Academia Mihăileană din laşi, la Facultatea de Filosofie, exista un curs de 
mecanică teoretică şi aplicată [1]. În 1860 odată cu formarea Universităţii cursul a 
fost predat de profesorul Şt. Micle, absolvent al Politehnicii din Viena. La Şcoala de 


330 


Poduri şi Şosele din Bucureşti elemente de mecanică aplicată la maşinile uzuale 
erau predate elevilor [1] încă din anul 1850. Rezistenţa materialelor a fost considerată 
o disciplină fundamentală în pregătirea inginerilor astfel că se regăseşte încă de la 
începuturi în programul Şcolii. În anul 1875 lecţiile de rezistența materialelor erau 
prevăzute în anul patru de studii, alături de hidraulică, construcţia şi exploatarea de 
căi ferate, metalurgie, exploatarea minelor. În 1881, în urma analizei situaţiei din 
unele şcoli de prestigiu din străinătate, făcută de către noul director, Gh. Duca, rezistența 
materialelor este introdusă ca disciplină de studiu în anii trei şi patru, împreună cu 
discipline de specialitate care aveau nevoie de aceste noţiuni (poduri, construcții 
civile, căi ferate, motoare). Titularii acestui curs [1, 57] au fost: I. Constantinescu 
în anul 1851, C. Zeuceanu, în anii 1869-1870 şi 1873-1877, iar între 1870-1873, 
E. Angelescu. În perioada 1875-1879, C. Olănescu absolvent al Şcolii de Arte și 
Manufacturi din Paris, preda mecanica elementară şi cinematica, rezistența materialelor 
şi hidraulica. În perioada 1881-1902 cursul, intitulat Mecanică aplicată la rezistența 
materialelor şi stabilitatea construcțiunilor, avea ca titular pe C. Mănescu, licenţiat 
în matematici al facultaţii de Ştiinţe din lași şi al Școlii de Poduri și Șosele din 
Paris. Între 1902 şi 1915 acest curs este prezentat la Şcoala Naţională de Poduri şi 
Şosele de H. Schlawe, absolvent al Școlii de Inginerie Civilă de pe lângă Universitatea 
din Gand, Belgia. 

Fig. 11.15. C. Mănescu, Curs de mecanică aplicată la 
rezistența materialelor şi stabilitatea construcțiunilor [57]. 

Continuitatea în activitatea didactică şi inginerească, precum şi o pregătire de 
bază temeinică în şcoli de tradiţie, le-au permis profesorilor să elaboreze, să predea 
studenţilor şi să publice cursuri cu un conținut ştiinţific comparabil cu cel din țările 
cu universităţi prestigioase. În anii 1893 şi 1894 apare tipărit şi respectiv litografiat 
cursul [62, 63] predat de C. Mănescu, Curs de mecanică aplicată la rezistenţa 
materialelor şi stabilitatea construcțiunilor, Partea I, Fasciculul I şi Partea I, 
Fasciculul II (Fig. 11.15). Acest curs reprezintă note luate de studenţii anului al 
III-lea şi este primul manual de rezistența materialelor în limba română, predat 
elevilor şi publicat în România. Structura şi conţinutul lucrării, autorii citați (J. A. 
Bresse, H. Tresca), arată influenţa şcolii franceze al cărui elev fusese autorul cărții. 

Cursul elaborat de profesorul H. Schlawe [64], litografiat în 1913, intitulat 
Mecanică aplicată la rezistența materialelor şi stabilitatea construcțiunilor (831 de 
pagini cu 21 de capitole) păstrează unele caracteristici ale cursului profesorului 
C. Mănescu, dar conţine şi elemente de teoria elasticităţii, precum şi noțiuni 
rezultate din progresele acestei discipline pe plan european între 1893 şi 1913. 
H. Schlawe arăta că denumirea cursului ar trebui să fie mai simplă, precizând că în 
Franța pot fi întâlnite titlurile, Rezistenţa materialelor sau Mecanică aplicată. 
Interesantă este şi distincţia netă făcută de autor între sistemele „static determinate 
şi nedeterminate” prin aceea că „sistemele static determinate sunt mai sigure căci 
ne găsim pe terenul solid al staticii, pe când sistemele static nedeterminate se 
bazează pe legile relativ sigure ale elasticităţii”. 


e e 


Fig. 11.16. Imagine din primul laborator de încercări de materiale [57]. 


În anul 1886, când Şcoala s-a instalat în localul din Calea Griviței (corpul A), 
profesorul A. Saligny a înființat Laboratorul de Chimie al Şcolii Naţionale de 
Poduri şi Şosele, primul laborator tehnologic din România, pe care l-a condus până 

în 1903. Acest laborator [65, 66] era amenajat în 21 de săli, patru dintre acestea 
fiind rezervate încercării materialelor. În anii 1892 şi 1893, profesorul A. Saligny a 
efectuat vizite de documentare în laboratoare similare din Europa, pentru a studia 
dotarea şi modul de organizare a acestora. În Figura 11.16 este redat un aspect din 
acest laborator. 


Fig. 11.17. Maşina Werder utilizată la încercarea profilelor 
pentru construcția podului peste Dunăre de la Cernavodă [65]. 


În perioada 1886-1940, laboratorul s-a dezvoltat răspunzând cerinţelor 
proprietarului (statul), dotându-se cu aparatură de analize chimice şi maşini de 
încercat materiale utilizate în marile lucrări publice. Laboratorul a achiziționat din 
Germania în 1888 o maşină Werder, prezentată în Figura 11.17, cu forța maximă 
de tracțiune de 1.000 kN, cea mai performantă pe plan mondial în acei ani, care a 
fost folosită la încercarea profilurilor de oţel pentru structura podului de peste 
Dunăre de la Cernavodă (1890-1895), a materialelor utilizate la edificarea 
docurilor din portul Constanţa şi la alte lucrări de importanță naţională. Această 
maşină a fost în stare de funcţionare până în anul 2008, când a fost preluată de 
muzeul Universităţii Politehnica din Bucureşti. Pentru realizarea încercărilor de 
materiale s-au instalat în laborator şi alte maşini de testat la tracţiune şi la 
compresiune. În anul 1920, Laboratorul de Chimie se transformă în Institut pentru 
Încercări de Materiale şi pentru Analize Industriale, de pe lângă Şcoala Politehnică 
din București, care executa lucrări pentru industrie. În anul 1927, institutul avea 
instalate [66] maşini pentru încercarea la întindere pentru metale, fire, lanţuri și 
cabluri, maşini pentru încercarea la compresiune a epruvetelor de ciment, maşini 
pentru încercarea la îndoire a sârmelor, un aparat pentru determinarea durității. 
Institutul poseda de asemenea maşini pentru încercarea materialelor nemetalice: 
pentru curele şi ţesături, pentru țesături mai slabe, pentru hârtie, precum şi maşini 
pentru realizarea epruvetelor din diferite materiale şi aparate pentru examinarea 
epruvetelor încercate. În institut funcţiona în 1926 o bibliotecă cu 2.000 de volume. 
În anul 1940, la iniţiativa profesorului C. C. Teodorescu, titularul cursului de 

rezistența materialelor, institutul a fost divizat în două părți: Laboratorul de Analize 
Industriale şi Laboratorul de Rezistenţa Materialelor şi Încercări de Materiale, 
ambele aparținând Politehnicii. Din acest an catedra şi laboratorul de rezistența 
materialelor au format o unitate cu activitatea didactică şi ştiinţifică sub autoritatea 
Politehnicii. După anul 1940, anul constituirii Laboratorului de Rezistența Materialelor 
şi Încercări de Materiale, acesta a început să fie dotat şi cu instalatii pe care să 
lucreze şi studenții. În Banat, la Reşiţa, exista încă din 1880 un Laborator pentru 
Încercări de Materiale, care a fost modernizat în anii 1902 şi 1929. În 1923 la 
Şcoala Politehnică din Timişoara ia ființă, prin eforturile profesorului C. C. Teodorescu, 
Laboratorul de Rezistenţa Materialelor. De menționat, că pe lângă mașinile aduse 
din import, aici s-au conceput şi realizat unele mașini de încercat. Mașina de 
tracțiune de 10 tone, cu şurub fără sfârșit, fabricată în 1922 la Atelierele Tramvaielor 
Comunale din Timișoara prezenta performanţe ridicate comparativ cu cele existente. 
Mecanica solidului deformabil s-a dezvoltat în continuare prin preocupările 
lui Gh. Em. Filipescu care ocupă postul de profesor la Şcoala Naţională de Poduri 
şi Şosele în 1915. El elaborează şi publică în 1935 Cursul de Statica Construcțiunilor 
şi Rezistenţa Materialelor, în trei volume, reeditat în 1940 într-un singur volum [67] 
cu 798 de pagini. Această monumentală lucrare „bună pentru învăţământ, folositoare 
pentru ingineri şi deschizătoare de drumuri noi în ştiinţă” aşa cum o aprecia în 
prefață profesorul I. Ionescu, decanul Colegiului inginerilor, cuprinde într-o tratare 
vectorială, originală, principalele probleme ale rezistenţei materialelor. Conţinutul 
ştiinţific ridicat, nivelul matematic şi riguros al prezentării noțiunilor în lucrare au 
generat aprecieri deosebit de elogioase din partea unor personalităţi în domeniu, 
prezentate în prefața cărții, ediția din 1940: profesorul S. Timoshenko de la Universitatea 
din Michigan, profesorul A. Fâppl de la Şcoala Politehnică din München, B. de 
Fontviolant, membru al Academiei de Ştiinţe din Paris, profesor la Şcoala de Arte 
şi Manufacturi, C. Parvopassu, directorul Institutului de Mecanică Aplicată al Școlii de 
Inginerie din Padova, R. Salinger, profesor de beton armat şi statică la Şcoala 
Politehnică din Viena, G. Pigeaud, inginer inspector general şi profesor la Şcoala 
de Poduri şi Şosele din Paris, E. Dreyfus, inginer şef al Manufacturilor statului, 
profesor de rezistenţa materialelor și beton armat, A. Danuso, profesor la Institutul 
Superior de Ingineri din Milano, I. Gimenez, profesor la Şcoala de Inginerie din 
Montes. Faţă de aprecierile pozitive cu care fusese primită cartea, profesorul Gh. 
Em. Filipescu hotărâse ca următoarea ediţie a lucrării să fie elaborată în limba 
franceză, dar decesul său survenit în 1937 a împiedicat finalizarea acestei intenții, 
care ar fi lărgit foarte mult aria de răspândire a cărţii. Gh. Em. Filipescu a fost un 
foarte bun cercetător, profesor şi inginer [68]. A cercetat şi a adus contribuţii în teoria 
elasticităţii referitoare la calculul la flambaj al barelor în mediu elastic şi la 
flambajul lateral, la încovoierea și răsucirea şinelor de tramvai. Interesat de cauzele 
ruperii şinelor de tramvai, studiază ipotezele vizând ruperea materialelor. Elaborează o 
metodă originală, rezultată prin folosirea principiului deplasărilor virtuale la studiul 
cadrelor static nedeterminate. Plecând de la principiul general al minimului energiei 
de deformatie a unui sistem elastic, Gh. Em. Filipescu considera această problemă ca 

fiind echivalentă cu aceea a minimului unei funcții de mai multe variabile, supuse 
la legături, pe care o rezolvă folosind parametrii nedeterminați ai lui Lagrange. 
Aceşti parametri sunt de fapt rotirile de noduri şi deplasările de etaje, prevestind 
metoda deplasărilor de mai târziu. Metoda, numită a coeficienţilor nedeterminaţi 
sau metoda Filipescu, reprezintă prima contribuţie a unui inginer român, pe plan 
mondial, în domeniul rezistenţei materialelor. 

Profesorul C. C. Teodorescu, fost elev al Şcolii Naţionale de Poduri şi Şosele, 
a preluat în 1939 cursul şi preocupările pentru cercetare ale profesorului Gh. Em. 
Filipescu al cărui asistent a fost. Anterior, între anii 1920 şi 1939, C. C. Teodorescu 
a fost profesor de rezistența materialelor şi ocupase funcţii de conducere la Şcoala 
Politehnică din Timişoara. C. C. Teodorescu şi-a redactat cursul [69] încă din 1920, 
l-a făcut accesibil studenților şi l-a însoţit, pentru prima dată în România, de o 
culegere de probleme. Alături de profesorul său Gh. Em. Filipescu a contribuit la 
introducerea unei terminologii corecte în rezistența materialelor. Cercetările 
efectuate de C. C. Teodorescu [1, 57] au fost îndreptate îndeosebi în două direcţii 
principale: încercarea materialelor şi calculul şi încercarea îmbinărilor sudate, 
implicând astfel preocupările rezistenţei materialelor spre rezolvarea unor probleme 
ale ingineriei. C. C. Teodorescu a fost primul care a utilizat metode statistice bazate 
pe teoria probabilităților la prelucrarea rezultatelor încercărilor, elaborând o metodă 
de comparare a două limite caracteristice pentru materialele supuse la încercări. 
Metoda, prezentată la Congresul Interbalcanic al Matematicienilor [1] din anul 
1934 şi la Congresul de Încercări de Materiale de la Londra în 1937, a fost 
apreciată ca reprezentând o contribuţie importantă în domeniu. 

Cercetarea ştiinţifică până în anul 1948 a fost susţinută de titularii cursului de 
rezistența materialelor care au înțeles că aceasta reprezintă o componentă absolut 
necesară în activitatea universitară. Cercetările acestora s-au manifestat prin 
realizarea laboratoarelor, dotarea lor la nivel european, elaborarea cursurilor în 
consens cu realizările din domeniu şi prin abordarea şi soluționarea unor probleme 
nerezolvate din rezistența materialelor şi teoria elasticităţii, dar şi din practica 
inginerească. Profesorii au activat ca ingineri în funcții importante. C. Olănescu a 
lucrat la proiectarea şi construcția unor obiective importante ca palatul Băncii 
Naţionale, a Ateneului Român, a contribuit la dezvoltarea căilor ferate, a aviaţiei, 
iar C. Mănescu a fost inginer inspector general în Ministerul Lucrărilor Publice. 
Gh. Em. Filipescu este primul inginer român care s-a preocupat de calculul 
grinzilor de beton armat, de flambajul lateral al barelor, de rezolvarea originală, 
prin metoda coeficienţilor nedeterminaţi a sistemelor static nedeterminate, iar ca 
director general al Societății de Tramvaie Bucureşti a dezvoltat sistemul electric 
de transport, a conceput noi tipuri de macaze, a construit depouri pentru tramvaie. 
C. Teodorescu a fost în acelaşi timp profesor şi subdirector al Uzinelor şi 
Domeniilor Reşiţa, preocupându-se de încercarea şinelor de cale ferată şi a 
laminatelor, iar mai târziu, de calculul şinei fără joante. Listele cu lucrările publicate 

de profesorii Şcolii între cele două războaie mondiale, notificau prezenţa activă 
a acestora în viaţa științifică. Au apărut lucrări referitoare la torsiunea barelor cu 
secțiunea dreptunghiulară, încovoierea barelor în domeniul elasto-plastic și plastic, 
calculul sudurilor, calculul şinelor de cale ferată pe mediu elastic, consolidarea 
podurilor metalice. Buletinul Societăţii Politehnice şi Gazeta Matematică au reprezentat 
revistele în care profesorii I. Ionescu, N. Profiri, Gh. Em. Filipescu, C. C. Teodorescu 
şi-au publicat cercetările, cele mai multe dintre acestea fiind un răspuns la problemele 
provenite din practica inginerească. Primele teze de doctorat ale unor români în 
teoria elasticităţii şi rezistența materialelor [1] au fost susţinute de R. Miller, din 
Rupea (județul Braşov) în 1908 şi P. Boroş, în 1919, la Technische Hochschule din 
Berlin. În România prima teză de doctorat în domeniul mecanicii solidelor deformabile 
intitulată „La resolution des systemes hyperstatiques par deux méthodes recentes 
(critique et extension des methodes Filipescu et Cross)” a fost prezentată în anul 
1938 de conferenţiarul C. Mateescu în faţa comisiei formată din N. Vasilescu 
Karpen, rectorul Politehnicii din Bucureşti ca preşedinte, şi profesorii I. Ionescu și 
D. Pompeiu, ca examinatori. În teză este stabilită legătura între metoda Filipescu şi 
metoda iterativă Cross şi sunt aplicate cele două metode la rezolvarea sistemelor 
spaţiale static nedeterminate, aspect care nu fusese cercetat de autori. În 1939, la 
Politehnica din Timișoara este prezentată prima teză de doctorat cu titlul „Rezistenţa 
dinamică a fontei” de către Şt. Nădăşan. Contribuţii importante în domeniul 
mecanicii solidelor deformabile au adus şi V. Vâlcovici, A. A. Beleş, M. Hangan, 
P. Mazilu, care au stabilit metode noi pentru calculul de rezistență a unor construcții 
civile şi industriale. V. Vâlcovici a găsit o ecuaţie funcțională şi a determinat frontiera 
A. A. Beleş, în colaborare cu M. Soare, a publicat monografia Paraboloidul eliptic 
și hiperbolic în construcții, prima monografie pe plan mondial cu un asemenea 
subiect. M. Hangan a stabilit metode noi de calcul de rezistență pentru grinzi, plăci 
şi rezervoare de beton armat. Cercetătorii români au fost prezenţi la constituirea în 
1928 a Asociaţiei Internaţionale pentru Încercarea Materialelor al cărui vicepreşedinte 
a fost N. Vasilescu Karpen, rector al Școlii Politehnice din Bucuresti. Profesori 
de la cele două şcoli politehnice existente şi un reprezentant al Institutului 
Tehnologic CFR au participat cu lucrări la primele congrese ale acestei asociaţii. 
Legăturile dintre școlile politehnice din România şi universitățile europene a fost 
continuă. Gh. Duca a efectuat în anii 1882 şi 1883 vizite de documentare în 
vederea reorganizării Școlii de Poduri și Șosele din Bucureşti, A. Saligny în 1892 și 
1893 şi C. C. Teodorescu în 1921 și 1922, pentru cunoaşterea modului de organizare şi 
funcționare a laboratoarelor de rezistenţa materialelor. Ca rector al Şcolii Politehnice 
din Bucureşti, într-o perioadă extrem de dificilă pentru România (1940-1944), 
C. C. Teodorescu stimulează schimburile între universităţi şi vizitele unor personalități 
ale vieţii academice. Astfel, în 1942, Şcoala Politehnică din Bucureşti primeşte 
vizita eminentului profesor L. Prandtl de la Şcoala Politehnică din Gottingen. 


336 


Perioada de după cel de al Doilea Război Mondial a adus mari modificări în 
învăţământul tehnic superior, produse de reforma învăţământului din anul 1948 şi 
politica de industrializare a României. Numărul institutelor, facultăților, cadrelor 
didactice şi studenților a crescut, s-au înfiinţat catedrele de rezistența materialelor 
care reuneau cadrele didactice cu activităţi la această disciplină. Dacă până la 
această reformă, în Școlile Politehnice rezistența materialelor era predată într-un 
curs comun studenţilor de la mai multe facultăţi, situaţia s-a modificat prin 
formarea unor facultăți şi specializări noi, cu planuri de şcolarizare şi de 
învățământ proprii, ceea ce a condus la creșterea numărului posturilor didactice, 
respectiv a titularilor de curs şi a asistenţilor. În facultăţile de construcții s-a 
introdus şi un curs de teoria elasticităţii şi calculul plăcilor. Formarea catedrelor şi 
a laboratoarelor a facilitat o mai bună organizare a activităţilor didactice şi 
aprofundarea cercetării ştiinţifice. Activităţile Academiei Române s-au dezvoltat. 
S-a creat Baza de Cercetări Timișoara a Academiei Române. În anul 1948 este 
înființat Institutul de Mecanică Aplicată, transformat în anul 1965 în Institut de 
Mecanica Fluidelor, având ca director pe acad. E. Carafoli, şi un Centru de 
Mecanica Solidelor, condus de acad. Şt. Bălan. Aceste institute ale Academiei 
Române s-au implicat în abordarea unor teme de mecanică cu aplicaţii în tehnica 
construcțiilor de maşini, construcţii hidrotehnice şi aerotehnice, de cercetare 
fundamentală și aplicativă în domeniu. Sub egida institutului a apărut revista Studii 
şi Cercetări de Mecanică Aplicată, cu ediţii în limba română și în limba franceză și, 
mai târziu, în limba engleză. 

În 1955 apare la Editura Tehnică, sub coordonarea profesorului Gh. Buzdugan, 
titularul cursului de rezistența materialelor la Institutul Politehnic din Bucureşti, 
culegerea de probleme de rezistența 
materialelor, în două volume. Profesorul 
Gh. Buzdugan publică [70] la aceeaşi 
editură, în 1956, cursul de Rezistența 
Materialelor volumul 1 şi în 1957, volumul REZISTENTA 
2. In Figura 11.18 este prezentată coperta MATERIALELOR 
cursului de rezistența materialelor, volumul ` 
1, ediția din anul 1956. Aceste lucrări, 
apărute în 12 ediții [71] şi în tiraje 
impresionante, au constituit materialele de 
bază în pregătirea studenților din facultățile 
cu profil mecanic din întreaga ţară. 
Totodată, prin tabelele cu caracteristicile 
geometrice şi mecanice ale principalelor 
materiale și profiluri folosite în industrie, 
acestea s-au dovedit utile proiectanților 
şi inginerilor din exploatare în conceperea Fig. 11.18. Gh. Buzdugan — Rezistența 
unor maşini şi instalaţii. materialelor [70]. 

Cursul tipărit a reprezentat mulți ani lucrarea 
de referință în domeniu, iar profesorul Gh. Buzdugan, 
pentru peste 35 de ani, un punct de reper pentru 
cei care lucrau în mecanica solidelor deformabile 
[57, 72]. Au urmat, după un număr mai mare 
de ani, cursuri publicate de profesori din alte 
institute politehnice din ţară: Şt. Nădăşan de la 
Systems, Timişoara, M. Tripa de la Cluj, I. Deutsch de la 
Classical Models Braşov, D. R. Mocanu de la laşi, N. Posea de la 
Ploiești, N. Beschea de la Galaţi. Pentru studenții 
facultăților de construcţii, profesorul A. A. Beleş, 
ATEOA Due împreună cu R. Voinea au publicat volumul II al 

cursului de Rezistența Materialelor. P. Mazilu la 
București şi V. Ille la Cluj au publicat lucrări 
corespunzătoare acestui profil. În această perioadă 
Fig. 11.19. P.P. Teodorescu — Sisteme s-au intensificat cercetările în domeniul teoriei 
mecanice, modele clasice [13]. elasticităţii, atât prin dezvoltări, cât şi prin aplicații 
ale unor probleme de bază în diferite sectoare ale 
tehnicii. Astfel, profesorul A. Şesan de la Institutul Politehnic din laşi demonstrează 
[1] că principiul lui Menabrea, care stabileşte că în cazul deformaţiilor elastice 
echilibrul este caracterizat prin minimul energiei potențiale, se aplică şi în cazul 
echilibrului elasto-plastic sau plastic al structurilor. Aceste cercetări s-au dezvoltat 
mai ales în facultățile de matematică ale universităților, unde într-o anumită 
perioadă a existat o secție de specializare intitulată „teoria elasticității şi 
plasticităţii” şi în institute de cercetări ale Academiei Române. Unele cercetări s-au 
axat pe problema plană sau spaţială a elasticităţii pentru obţinerea unei soluții 
generale, iar în alte cercetări s-au abordat probleme de termoelasticitate sau de 
elastodinamică. Au apărut lucrări merituoase în această direcţie. În acest cadru pot 
fi citate: Teoria elasticității, autor M. Haimovici, Teoria elasticității și introducere 
în mecanica solidelor deformabile, autor P. P. Teodorescu, Statica și dinamica 
structurilor elastice anizotrope şi eterogene, de L. Librescu, Elasticitate liniară, 
introducere matematică în statica solidului elastic, autor L. Solomon, Mecanica 
mediilor deformabile de M. Mişicu, Teoria aeroelasticității de A. Petre, 
Termoelasticitate de I. Grindei, Rezistenţa materialelor și teoria elasticității, autori 
C. Bia, V. Ille, M. Soare. W. Kecs şi D. Muchinescu s-au preocupat de aplicaţii ale 
teoriei distribuţiilor în rezolvarea unor probleme ale teoriei elasticității. Contribuţii 
importante, publicate în monografia Metode funcționale în rezolvarea ecuaţiilor 
teoriei elasticității, a adus S. Sburlan. Cartea Mechanical Systems, Classical Models 
[73] a cărei copertă este redată în Figura 11.19, autor P. P. Teodorescu, a fost publicată 
la Editura Springer. În lucrările unora dintre cercetătorii domeniului (Al. Gheorghiu, 
D. Mateescu, C. Avram, P. Mazilu, H. Sandi, A. Pârvu, A. Stan, E. Soos, M. Mihăilescu, 
V. Visarion) aspectul tehnic este predominant. 


P. P. Teodorescu 


Mechanical 

Între cele două războaie mondiale, laboratorul de rezistenţa materialelor se 
ocupa îndeosebi de încercarea materialelor. În perioada 1950-1965 s-a trecut la 
înzestrarea laboratoarelor din politehnici și din institutele de cercetări aparținând 
Academiei Române cu aparatură pentru analiza tensiunilor din structuri de 
rezistenţă şi măsurarea vibraţiilor, în concordanţă cu preocupările cercetătorilor pe 
plan internațional şi cu cerințele economiei. Cercetările din laboratoare s-au 
diversificat, încercările de materiale rămânând doar o parte din activităţile acestora, 
aşa cum de altfel era situaţia şi în laboratoarele din străinătate. În anul 1950 
profesorul N. losipescu iniţiază, primul din România, cercetări de fotoelasticitate 
pentru analiza stării de tensiune în structuri solicitate prin încărcări diverse. În 
perioada 1953-1959 predă cursul la studenţii secţiei de mecanică a Facultăţii de 
Matematică din Universitatea Bucureşti, unde a creat și un laborator de cercetări 
fotoelastice. A publicat [74] în 1958 şi 1960 lucrarea în două volume Introducere 
în fotoelasticitate. N. losipescu poate fi considerat totodată un pionier în ceea ce 
priveşte introducerea metodei moire-urilor în determinarea stării de tensiuni şi 
deformaţii în plăci plane. Profesorul N. losipescu a fundamentat ştiinţific modul de 
realizare a încercării la forfecare pură care se produce în grinda dublu crestată 
solicitată asimetric, obținând în România Brevetul de Invenţie 42082. Metoda a fost 
patentată în SUA, Germania, Elveţia, Austria şi publicată în Journal of Materials. 
Pe baza cercetărilor sale s-a elaborat standardul naţional STAS 7926-67 şi cel 
american de încercare la forfecare pură a materialelor compozite, ASTM D-5379-93. 
Metoda de încercare la forfecare pură stabilită de profesorul N. losipescu este 
cunoscută pe plan internaţional ca „metoda losipescu”. În multe universităţi din 
lume au fost elaborate teze de doctorat/masterat care tratează diferite aspecte ale 
aplicării „procedeului losipescu” la studiul forfecării pure a diferitelor tipuri de 
materiale compozite. Aparatura achiziționată pentru laboratoare provenea din 
producţia internă (stand de fotoelasticitate, punți tensometrice), dar şi din import. 

Treptat au fost realizate în țară instalaţii tensometrice pentru măsurări în 
regim static și dinamic în 1.000 de puncte, traductoare tensometrice și adezivi. În 
cadrul Institutului de Cercetări Căi Ferate, în anul 1958 s-a organizat un laborator 
de tensometrie electrică dotat cu două vagoane laborator pentru efectuarea de 
măsurări tensometrice în regim dinamic, s-a realizat un stand cu acţionare 
hidraulică pentru încercarea locomotivelor şi vagoanelor prin aplicarea de sarcini 
pe tampoane în scopul determinării tensiunilor în structurile acestora prin metoda 
tensometriei electrice, iar mai târziu un inel experimental pentru încercarea 
materialului rulant. Pentru cunoaşterea de către cercetători a metodei tensometriei 
electrice rezistive, profesorul Gh. Buzdugan împreună cu profesorul D. R. Mocanu 
a publicat în Revista CFR, în anul 1960, articolul „Tensometria electrică şi 
aplicaţiile ei”, iar în revista Metalurgia şi Construcţia de maşini, articolul „Largile 
publică, împreună cu M. Blumenfeld, la Editura Tehnică, lucrarea Tensometria 
electrică rezistivă. 

În anul 1967 apare lucrarea Utilizarea tensometriei electrice rezistive la 
determinarea eforturilor unitare, elaborată de un colectiv din laboratorul de 
tensometrie al Institutului de Cercetări şi Proiectări Tehnologice în Transporturi, 
coordonat de profesorul D. R. Mocanu. În prima lucrare sunt prezentate predominant 
problemele teoretice ale metodei, pe când în a doua lucrare aspectele practice ale 
aplicării acesteia, însoţite de rezultatele experimentale pe structuri de material 
rulant de cale ferată. Ambele cărți au deschis calea aplicării metodei tensometriei 
electrice rezistive în România, într-o perioadă în care industrializarea țării era în 
plină desfăşurare. Avantajele aplicării acestei metode la verificarea structurilor de 
rezistență ale maşinilor şi utilajelor, cu implicaţii directe asupra siguranței în 
funcţionare şi a unor consumuri raționale de materiale, au contribuit la înființarea 
unor laboratoare de tensometrie în marile unități industriale şi în institutele de 
cercetări. Metoda a început să fie prezentată studenţilor la cursul de rezistența 
materialelor şi s-au introdus lucrări de laborator pentru aceştia. 

În aceşti ani s-au aplicat, mai ales în laboratoarele institutelor politehnice, metodele 
optice de analiză a stărilor de tensiuni și deformaţii în structuri de maşini, utilaje, 
construcţii civile, agricole şi industriale, fotoelasticitatea, metoda moirc-urilor şi 
holografia. Lucrările Analiza experimentală a tensiunilor (două volume) şi Încercarea 
materialelor (trei volume), coordonator D. R. Mocanu [75, 76], care au primit 
premiul „Aurel Vlaicu” al Academiei Române, prezentate în Figura 11.20, Holografia 
(autor V. Vlad) şi Metode de calcul şi tehnici experimentale în biomecanică (autori 
D. Antonescu, M. Buga, I. Constantinescu, N. Iliescu) au contribuit la răspândirea 
şi lărgirea ariei de aplicabilitate a acestor metode. 


i 1 
ÎNCERCAREA 
MATERIALELOR 


EDITURA TEHNICĂ W 


Fig. 11.20. Cărţi coordinate de D. R. Mocanu: a) Analiza experimentală a tensiunilor [75]; 
b) Încercarea materialelor [76]. 


În perioada 1965-1989 cercetarea aplicativă din domeniul mecanicii solidului 


deformabil a fost implicată puternic în rezolvarea pe baze contractuale a problemelor 
cerute de industrie. 

Fig. 11.21. Hala pentru încercări pe modele şi structuri reale din laboratorul de rezistența materialelor 
al Universităţii Politehnica Bucureşti [65]. 


Activitatea de cercetare contractuală a cadrelor didactice universitare reprezenta 
o treime din obligațiile anuale ale acestora şi a fost direcționată, mai ales, pe 
stabilirea metodologiilor de calcul verificate experimental prin măsurări tensometrice, 
în regim static şi dinamic, şi cercetări fotoelastice având ca scop determinarea stării 
de tensiune în structuri sau elemente de rezistență, ca de exemplu: echipamentele 
mecanice ale hidrocentralelor de la Bicaz, Argeş-Vidraru, Porţile de Fier, Lotru, 
Sadu, autobuze, locomotive, vagoane de construcție normală sau specială, ascensoare 
de fabricaţie românească, echipamente de proces (filtre de limpezire, compensatori 
de dilatare, acumulatori de presiune), traverse de beton precomprimat, conducte 
sub presiune, componente ale unor recipienţi, utilaje metalurgice şi agricole. Au 
fost efectuate de asemenea măsurări ale frecvenţelor, acceleraţiilor, vitezelor şi 
deplasărilor în soluri, construcții şi fundaţii de maşini, produse de explozii 
controlate, de ciocane de forjă, compresoare şi pompe, în vederea amplasării unor 
obiective industriale (Uzina de apă grea de la Turnu Severin, Secţia forjă de la 
Întreprinderea Faur Bucureşti, Întreprinderea de articole din cauciuc Piteşti, 
Combinatele siderurgice din Galaţi, Hunedoara şi Călăraşi). Măsurări de vibrații s-au 
realizat şi pentru studierea stabilităţii aeroelastice ale unor poduri suspendate deasupra 
râurilor care susțineau conducte de gaz, sau pentru a stabili gradul de periculozitate 
a vibraţiilor asupra diferitelor categorii de instalaţii şi construcții. Măsurările de 
vibrații efectuate pe cargouri în exploatare au avut în vedere implementarea unor 
măsuri tehnice care să reducă nivelul vibrațiilor produse de motoarele acestora. 

Aceste lucrări, realizate adeseori de catedrele de rezistența materialelor în colaborare 
cu laboratoare din institute de cercetări, au contribuit la obţinerea şi omologarea 
unor produse noi cu performanţe ridicate. Cercetarea ştiinţifică din catedrele 
institutelor de învățământ superior, din institutele de cercetări departamentale şi ale 
Academiei Române a fost direct implicată în realizarea unor produse complexe și 
performante. Noul laborator de rezistența materialelor din Institutul Politehnic 
Bucureşti a fost dat în folosinţă [65], în anul 1970. Hala pentru încercări pe modele 
şi structuri reale din acest laborator, prezentată în Figura 11.21, are trei platforme 
de beton de 800 mm grosime, prevăzute cu găuri pentu buloane care permit 
realizarea sistemelor de sprijin şi prindere concepute pentru încercările proiectate, 
prin utilizarea şi combinarea unor grinzi şi stâlpi. 

La Institutele Politehnice din Timișoara, Cluj, laşi şi la Universitatea din 
Braşov au fost construite noi laboratoare pentru învățământ și cercetare, iar la 
laboratoarele din institutele de cercetări, Institutul de cercetări pentru creație 
ştiinţifică şi tehnică (INCREST), Institutul pentru fizica materialelor, dar şi în mari 
întreprinderi au fost dezvoltate facilități moderne de investigație științifică în 
domeniul mecanicii solidului deformabil. 

În perioada 1970-1989, cercetările pentru determinarea stărilor de tensiuni și 
deformaţii în diferite tipuri de structuri prin metode numerice, mai ales prin metoda 
elementelor finite, au cunoscut o dezvoltare rapidă, în consens cu ceea ce se petrecea în 
lumea ştiinţifică. Au apărut multe cărți care prezentau această metodă şi mii de 
lucrări prezentate la simpozioane şi conferințe ştiinţifice. Acad. D. Mangeron [77] 
publică în anul 1980 Teoria optimizării structurilor, iar acad. R. Voinea [78] în 
anul 1989, Introducere în mecanica solidului cu aplicaţii în inginerie. Activităţile 
teoretice şi experimentale din domeniul mecanicii solidului deformabil s-au 
dezvoltat datorită unor şcoli deja existente, creării altora şi contribuţiei unor 
asociaţii profesionale. Şcolile de mecanica solidului deformabil existente până în 
1948 s-au dezvoltat și s-au creat şcoli în cadrul noilor universități şi institute. 
Şcoala de mecanica solidului deformabil în Politehnica din Bucureşti, cu rădăcini 
adânci şi o bogată tradiţiei, a avut o bază solidă [57, 59, 79, 80]. În anii 1893 şi 
1894 a apărut cursul predat studenţilor de profesorul C. Mănescu, iar în 1913 cursul 
profesorului H. Schlawe. Aceste lucrări, prin conținutul lor, erau comparabile cu cele 
mai bune cărți ale domeniului din universităţi ale Europei Occidentale unde 
studiaseră profesorii. În 1886 profesorul A. Saligny a înființat Laboratorul de Chimie 
al Şcolii Naţionale de Poduri şi Şosele, unde în câteva săli se efectuau şi lucrări de 
încercări pe materiale. Pe acest fundament solid, Gh. Em. Filipescu, fost student al 
profesorului H. Schlawe, profesor din 1915 la Şcoala Naţională de Poduri şi Şosele, 
iar din 1920 la Şcoala Politehnică, prin cercetările sale teoretice, dar şi practice, ca 
inginer, pune bazele unei şcoli de rezistența materialelor care va dăinui peste decenii. 
Tratatul său de statica construcţiilor şi rezistența materialelor primeşte aprecieri 
unanime privind conținutul de un deosebit şi ridicat nivel ştiinţific. Profesorul Gh. Em. 
Filipescu este primul inginer român care aduce contribuții în teoria elasticității și 
rezistenţa materialelor. Profesorul C. C. Teodorescu, fost student al profesorului 

H. Schlawe şi colaborator al profesorului Gh. Em. Filipescu, numit director adjunct 
al Şcolii Politehnice din Timişoara, înfiinţată în 1920, creează în 1923, laboratorul 
de rezistența materialelor, dotat cu cele mai noi maşini şi instalații pentru 
încercarea materialelor. Câţiva ani mai târziu devine rectorul Şcolii Politehnice din 
Timişoara. În urma decesului profesorului Gh. Em. Filipescu, profesorul C. C. 
Teodorescu este chemat în 1939 de Consiliul Şcolii Politehnice din Bucureşti 
pentru a ocupa postul de profesor titular devenit vacant. În anul 1940 este numit 
rector al Şcolii, funcţie pe care o ocupă până în 1944. Extinde preocupările 
profesorului Gh. Em. Filipescu în problema solicitărilor la care este supusă şina de 
tramvai, la şina de cale ferată şi le continuă la şina fără joante. Dezvoltă cercetările 
privind încercările de materiale şi metodele de prelucrare şi interpretare statistică a 
rezultatelor. După o activitate de peste 40 de ani desfăşurată de profesorul C. C. 
Teodorescu a revenit profesorului Gh. Buzdugan [72] misiunea de a consolida şi 
dezvolta şcoala de rezistența materialelor creată de înaintaşii săi. Dacă până acum 
creațiile acestei şcoli s-au datorat îndeosebi contribuţei profesorilor care au predat 
cursul de rezistenţa materialelor, profesorul Gh. Buzdugan a avut avantajul de a 
conduce, încă de la înfiinţare, timp de peste 30 de ani, în activitatea didactică şi de 
cercetare, catedra formată în timp şi cu contribuţia sa. Este meritul incontestabil al 
acad. Gh. Buzdugan că a reuşit să canalizeze activitatea membrilor catedrei pe 
câteva direcţii prioritare: calculul structurilor de maşini la solicitări variabile în 
timp, determinarea stărilor de tensiuni şi deformaţii în maşini şi utilaje prin metoda 
tensometriei electrice rezistive, măsurarea vibraţiilor şi calculul la vibrații al maşinilor 
şi fundațiilor de maşini, dinamica structurilor. În Figura 11.22 este prezentat un boghiu 
de vagon de construcție specială pregătit pentru măsurări tensometrice. 

Fig. 11.22. Încercări de rezistenţă pe boghiul unui vagon [57]. 

În anul 1976 este înființat, cu contribuţia profesorului Gh. Buzdugan, Laboratorul 
pentru Cercetări şi Încercări de Materiale (LCIM). Implicarea acad. Gh. Buzdugan 
în proiectarea şi realizarea laboratorului din noul local al Politehnicii şi dotarea 
acestuia cu maşini de încercat, aparatură pentru măsurarea vibraţiilor şi pentru 
analiza experimentală a tensiunilor, care să corespundă tematicii de cercetare propuse, 
au reprezentat contribuţii importante la dezvoltarea în catedră a unui adevărat centru de 
cercetări în domeniul rezistenţei materialelor. Cele peste 100 de cărți publicate în 
tiraje importante şi cele peste 150 de articole elaborate de acad. Gh. Buzdugan au 
deschis noi orizonturi privind abordarea unor probleme ale rezistenţei materialelor, 
atât studenţilor, cât şi cercetătorilor şi inginerilor. În 1972, acad. Gh. Buzdugan şi 
acad. R. Voinea au pus bazele unei colaborări de durată cu Technische Hochschule 
din Darmstadt (Germania), care durează de peste 40 de ani. Colaborarea s-a 
concretizat în abordarea comună a unor teme de cercetare privind starea de tensiune, 
în regim static şi dinamic în îmbinări filetate, și vizite reciproce pentru prezentarea 
rezultatelor cercetării. 

Şcoala de mecanica solidului deformabil din cadrul Şcolii Politehnice din 
Timişoara îşi are originile în anul 1920, când aceasta a luat ființă. Încă din 1923 
a devenit funcțional un modern laborator de rezistența materialelor, iar studenţii au 
avut la dispoziție pentru studiu cursul și o culegere de probleme. Profesorul C. C. 
Teodorescu, urmat mai târziu de Şt. Nădăşan, fostul său student, devenit asistent şi 
apoi profesor, s-au implicat în rezolvarea unor probleme tehnice ale întreprinderilor 
din zonă și mai ales ale Uzinelor și Domeniilor Reşiţa, care fabricau profiluri 
metalice, şine de cale ferată şi construcții metalice. Cercetarea oboselii materialelor, 
ruperea fragilă a acestora și încercarea cablurilor au reprezentat o constantă în 
activitatea acestei școli. Celelalte şcoli apărute în politehnicile înființate după al 
doilea război mondial s-au profilat, fără a neglija cercetarea fundamentală, pe 
cercetări legate de activitatea unităților industriale apropiate: comportarea sub 
sarcini a lemnului și produselor din lemn, la Braşov, studiul concentrărilor de 
tensiuni şi analiza experimentală a tensiunilor, la Cluj, calculul elementelor şi 
subansamblurilor construcţiilor navale la Galaţi, calculul de rezistenţă la piese de 
mașini solicitate termic, la lași, studiul problemelor de contact, la Suceava. 
Conducătorii acestor şcoli au fost: C. C. Teodorescu, Şt. Nădășan şi L. Boleanţu la 
Timişoara, I. Deutsch și I. Curtu la Brașov, M. Tripa, V. Ille şi I. Pastrav, la Cluj, 
A. Şesan, V. Bauşic şi D. Horbaniuc la Iași, N. Beschea și L. Stoicescu la Galaţi, 
Em. Diaconescu la Suceava. 

Activitatea științifică în domeniul mecanicii solidului deformabil s-a concretizat 
şi prin organizarea și participarea cercetătorilor la o serie de manifestări internaționale. 
Unele dintre aceste manifestări științifice, ca de exemplu, Conferinţele Naţionale 
de Mecanică şi Zilele Academice Timişene au fost organizate de Secţia de Științe 
Tehnice a Academiei Române. În Catedra de rezistența materialelor din Institutul 
Politehnic din Bucureşti, în 1972, a avut loc Symposium on Experimental Techniques in 
Applied Mechanics. Sub coordonarea acad. Gh. Buzdugan s-au desfășurat: 44-th 
Euromech Colloquim Dynamics of Machine Foundations, în 1973, 1985 şi 1994. 

În 1977 a luat ființă, sub egida Consiliului Naţional al Inginerilor şi Tehnicienilor 
(CNIT), Comisia Centrală de Tensometrie (CCT), transformată în 1991 în Asociaţia 
Română de Tensometrie (ARTENS), care reuneşte cadre didactice universitare, 
cercetători şi ingineri din industrie, cu preocupări în domeniul analizei experimentale a 
tensiunilor şi încercărilor de materiale. CCT şi ARTENS, în care ponderea era 
reprezentată de cadrele didactice din catedrele de rezistenţa materialelor, şi-au 
asumat organizarea Conferinţelor Naţionale de Tensometrie, cu participare 
internațională, a unor microsimpozioane naționale cu tematici privind aplicarea 
tensometriei într-un domeniu restrâns (construcția de maşini, construcția de nave, 
construcţia de automobile etc.), specializarea tinerilor cercetători cu preocupări în 
domeniul analizei experimentale a tensiunilor, prin cursul postuniversitar de 
tensometrie, înființat în 1984, la catedra de rezistența materialelor din Institutul 
Politehnic Bucureşti. 

Perioada de după anul 1989 s-a caracterizat prin mari transformări în învățământul 
universitar tehnic. Au apărut noi specializări, facultăți şi universități de stat și 
private. În universităţi s-a adoptat sistemul Bologna în trei cicluri, licență (4 ani în 
învățământul tehnic, respectiv 3 ani în învățământul universitar), masterat (2 ani), 
doctorat (3 ani). La facultăţile mecanice şi nemecanice ale universităților tehnice, 
curricula disciplinei mecanica solidului deformabil s-a redus substanţial, la unele 
facultăți dispărând cu totul. Institutele mari de cercetări s-au divizat în institute 
mici, unele din acestea dispărând în timp. Restructurarea industriei după anul 1990 
a produs reducerea numerică şi valorică a contractelor de cercetare cu firme, dar a 
sporit ponderea cercetării bazată pe granturi, naționale şi internaţionale, obținute prin 
concurs. Cercetarea fundamentală, mai ales în institutele Academiei Române, s-a 
intensificat. După 1990 cercetarea ştiinţifică s-a diversificat, pe lângă direcţiile 
consacrate s-au dezvoltat şi preocupările pentru mecanica ruperii, evaluarea 
integrităţii structurilor, modelarea şi simularea comportării şi deteriorării materialelor, 
durabilitatea pieselor de maşini solicitate variabil. O abordare modernă a teoriei 
generale a mediilor continue, indiferent de natura lor fizică, contribuţii în domeniul 
comportării mecanice a materialelor sunt aduse în lucrările Elemente de mecanica 
mediilor continue, elaborată de R. Voinea şi D. Bratosin [81] şi Comportement 
mécanique des matériaux, autori C. Atanasiu şi G. Jiga [82]. Apariţia şi folosirea 
extinsă a unor materiale metalice noi, materiale plastice şi compozite, au creat o 
nouă direcţie de cercetare în vederea determinării caracteristicilor mecanice şi a 
comportării acestora sub sarcini. Dezvoltarea fără precedent a tehnicii de calcul a 
condus la utilizarea largă a metodei elementelor finite în analiza statică şi dinamică a 
stării de tensiuni în structuri şi a stabilităţii acestora. Lărgirea posibilităţilor de 
cercetare a avut loc însă în paralel cu restructurarea industriei, iar ca rezultat 
cercetarea aplicativă s-a redus foarte mult. Finanțarea cercetării ştiinţifice s-a făcut 
prin obținerea de granturi, prin participarea cu proiecte la competițiile naționale şi 
internaţionale. Granturile obţinute pentru platformele de cercetare au reprezentat şi 
o sursă pentru dotarea cu aparatură a laboratoarelor. În această perioadă au luat 
ființă multe asociaţii profesional-știinţifice ale cadrelor didactice universitare și 

cercetătorilor din domeniul mecanicii solidului deformabil, s-au înființat foarte 
multe edituri cu profil tehnic, iar producţia științifică materializată în apariția 
de articole şi cărți s-a mărit foarte mult. Rezultatele cercetărilor au fost publicate 
în reviste de specialitate sau prezentate la conferinţe, simpozioane naționale sau 
internaționale. Conferinţa Naţională de Mecanica Solidelor, cu o desfăşurare anuală 
neîntreruptă din 1976, s-a transformat din anul 2017 în International Conference on 
Mechanics of Solids, Acoustics and Vibrations “Professor P.P. Teodorescu”. 

Catedrele de rezistența materialelor de la Universitatea Politehnica din Bucureşti 
şi cele similare de la universitățile din Patras (Grecia), din Tarbes (Franța) și 
ulterior Porto (Portugalia) organizează odată la doi ani, o conferință internațională 
pe problema materialelor avansate. Prima conferință, International Conference 
of Advanted Materials (ICSAM) 2005 a avut loc la Bucureşti. Departamentele 
de mecanică din principalele universități tehnice din țară, asociațiile profesionale 
(de tensometrie, mecanica ruperii, mecanică teoretică și aplicată) şi institutele din 
domeniu ale Academiei Române organizează din doi în doi ani conferințe internaționale 
având ca teme diferite aspecte şi tendințe în mecanica solidului deformabil. 
Departamentul de inginerie mecanică de la Universitatea „Transilvania” din Brașov 
organizează International Computational Mechanics and Virtual Engineering 
(COMEC), iar departamentul similar de la Universitatea „Gheorghe Asachi” din Iaşi, 
Advanced Composite Materials Engineering (ACME). În anul 1997 s-a înființat 
Academia de Științe Tehnice din România — ASTR, care a fost recunoscută ca 
instituţie de interes public în anul 2006. ASTR are şi o secţie de Mecanică tehnică 
şi organizează anual o conferință națională. 

Din prezentarea contribuţiilor românești în domeniul mecanicii solidului 
deformabil se poate constata că numele unor personalități, de formaţie uneori diferită 
(ingineri, matematicieni, fizicieni) se întâlnește şi în mecanica solidului rigid, 
precum şi în mecanica fluidelor. Explicaţia este relativ simplă şi este motivată 
de faptul că solidele şi fluidele sunt considerate medii continue, iar structura fizică 
a unui mediu continuu determină comportarea acestora, respectând principiile 
generale, valabile pentru orice mediu continuu. Această structură fizică este 
definită prin relaţii specifice, numite legi constitutive ale mediului considerat. 
Relaţiile specifice, împreună cu cele ce exprimă principiile generale ale unui mediu 
continuu oarecare (rigidul, fluidul ideal, fluidul vâscos izodens, mediul continuu 
elastic liniar, mediul continuu vâscoelastic liniar, mediile continue plastice şi elasto- 
plastice), permit rezolvarea problemelor mediului continuu respectiv. Relaţiile 
constitutive sub aspectul lor general, prin particularizare conduc la obţinerea 
relațiilor constitutive pentru fiecare mediu continuu. Rezolvarea unor probleme 
tehnice a necesitat adâncirea investigării teoretice şi experimentale a mediilor 
continue astfel că mulți cercetători au studiat ansamblul problemei şi nu au mai 
respectat frontierele între diferite medii continue. Personalităţile prezentate în 
anexa lucrării, reprezintă repere şi creatori de şcoli în mecanica mediilor continue. 
Contribuțiile aduse în studiul mecanicii, teoretice sau experimentale, le poartă 
numele şi sunt prezente în tratatele de bază ale domeniului. 

11.3.2. VIBRAŢII MECANICE” 


Domeniul vibraţiilor mecanice studiază oscilaţiile sistemelor elastice, fiind 
considerat o subdiviziune a mecanicii. Mişcările oscilatorii sunt prezente în aproape 
toate domeniile fizicii. Studiul teoretic şi experimental al vibraţiilor este necesar 
pentru evaluarea efectelor nocive ale acestora asupra omului, funcţionării mașinilor 
şi utilajelor, clădirilor, fundațiilor. În același timp vibraţiile sunt utilizate pentru 
realizarea unor mașini şi utilaje, cum sunt: morile și ciururile vibratoare, transportoarele 
vibratoare, vibropercutoarele ş.a. Primele cercetări despre vibrații se datoresc lui 
Thales din Milet şi lui Pitagora, în cadrul şcolii ioaniene (secolul IV î. C.). Acestea 
[83, 84] se referă la studiul corelației dintre sunetele instrumentelor muzicale cu 
vibraţiile corpurilor (corzi, plăci etc.). Aristotel (384-322 î.C.) a scris prima lucrare 
de acustică considerându-se că el a introdus şi termenul de vibraţie. În Grecia antică şi 
în China au apărut şi primele aparate artizanale pentru măsurarea vibraţiilor, 
destinate identificării mişcărilor seismice. Progrese importante s-au înregistrat în 
secolul al XV-lea când G. Galilei a stabilit izocronismul micilor oscilaţii ale 
pendulului. În secolul al XVII-lea au apărut lucrări ale lui J. Bernoulli, J. Fourier, 
L. Euler, E. F. Chadni, Sophie Germain, S. D. Poisson, C. L. Navier, care tratează 
diferite aspecte ale vibraţiilor. Etapa modernă în studiul vibraţiilor începe la 
sfârșitul secolului al XIX-lea și este legată de dezvoltarea rapidă a tehnicii în 
domeniul navigaţiei maritime, al aviaţiei, al maşinilor de turație înaltă. Contribuții 
deosebite sunt aduse în lucrările lui Lord Rayleigh, W. J. M. Rankine, A. Fâppl, de 
Laval, A. Stodola, L. Prandtl, S. Timoshenko. Au apărut şi domenii noi de cercetare: 
vibrații neliniare, vibrații aleatoare, aeroelasticitatea, stabilitatea mișcării ş.a. Evoluţia 
cercetării vibraţiilor pe plan internaţional este prezentată în lucrarea [85]. 

În România, prima lucrare în domeniul vibraţiilor a fost Oscilarea vagoanelor 
în timpul mersului, elaborată de Gogu Constantinescu şi publicată în Buletinul 
Societăţii Politehnice în anul 1905. 


În prima jumătate a secolului XX studiul JOCU. OSTATU 
vibraţiilor este prezent [86] doar în cărți elaborate 
de profesori ai Şcolii Politehnice din București: TEORIA 
Statica construcțiilor şi Rezistenţa materialelor [67] SONICITĂŢEI 
de Gh. Em. Filipescu, în capitolul „„Vibraţia TRATAT DESPRE TRASAREA PUTERI 
grinzilor”, „Probleme de oscilaţii”, autor Al. dea 
Stoenescu [87] şi Curs de Rezistența materialelor ramme ae me a me 


de C. C. Teodorescu [69], în care se prezintă 

problema oscilaţiilor longitudinale şi transversale 

ale barelor prismatice. La aceste cărți trebuie 

adăugată lucrarea Teoria sonicității. Tratat despre pal a Real cica 
transmisiunea puterei prin vibraţiuni, volumul 1, im. 
autor Gogu Constantinescu [88]. Lucrarea, din Fig. 11.23. G. Constantinescu — 
Figura 11.23, a apărut în anul 1918 în limba engleză, Teoria sonicității [88]. 


* Autorii subcapitolului: Valentin CEAUŞU şi Costică ATANASIU. 

în anul 1922 în limba română, iar ediţia a Il-a, revizuită în 1985, în Editura 
Academiei Române. Articolul „Cutremurul şi construcțiile”, publicat de A. A. 
Beleş în anul 1941, în Analele Academiei Române, a impulsionat cercetările 
teoretice şi experimentale în domeniul protecției antiseismice. În anul 1945, Şt. 
Bălan susține teza de doctorat cu titlul „Contribuţii la flambajul barelor drepte 
supuse la vibrații transversale”. 

În învățământul superior tehnic studiul vibraţiilor a fost introdus în anul 1948 
astfel: noţiuni privind vibraţiile sistemelor discrete cu unul sau mai multe grade de 
libertate, la disciplina Mecanică, iar la disciplina Rezistenţa materialelor, noțiuni 
despre vibraţiile mediilor continue. La propunerea academicienilor Gh. Buzdugan 
şi R. Voinea, din anul universitar 1976/1977 a fost introdus un curs de Vibrații 
mecanice în planurile de învățământ de la facultăţile cu profil mecanic. Din anul 
1980 la Catedra de Rezistenţa materialelor din Institutul Politehnic Bucureşti 
a existat şi un curs postuniversitar de Vibraţii, patronat de acad. Gh. Buzdugan. La 
aceleaşi facultăţi au fost introduse, la catedrele de specialitate, diferite cursuri de 
dinamica maşinilor (maşini unelte, autovehicule, material rulant, maşini şi utilaje 
de construcţii, nave). Dintre lucrările publicate se pot cita cele elaborate de 
colectivele conduse de P. Bratu [89, 90], C. Ispas [91], S. Chiriacescu [92]. La 
facultăţile de construcţii în curricula domeniului sunt disciplinele: Dinamica 
construcțiilor, Dinamica și stabilitatea construcțiilor, Inginerie seismică. Studiul 
vibrațiilor a început să se dezvolte în institutele politehnice din București, 
Timişoara, Cluj-Napoca, laşi, Brașov, Galaţi, în institute de cercetări (Institutul de 
Cercetări în Construcţii (INCERC), Institutul de Mecanică Aplicată şi Institutul de 
Mecanica Solidelor ale Academiei Române, Institutul de Cercetări şi Creaţie 
Ştiinţifică (INCREST), Institutul de Cercetări pentru Maşini-Unelte şi Scule, dar şi 
în unități economice (Întreprinderea de Maşini Grele București, Întreprinderea de 
Construcţii de Maşini Reşiţa) s-au înfiinţat laboratoare de vibrații cu o dotare 
modernă, au apărut adevărate şcoli de vibrații. Numărul tezelor de doctorat în acest 
domeniu a fost de 107, numai până în anul 1990. 

În cadrul şcolii de vibrații din Catedra de rezistenţa materialelor din Institutul 
Politehnic Bucureşti, sub conducerea acad. Gh. Buzdugan, s-au efectuat măsurări 
ale frecvenţelor, acceleraţiilor, vitezelor şi deplasărilor în soluri, construcții şi 
fundații de maşini, produse de explozii controlate, de ciocane de forjă, compresoare 
şi pompe, în vederea amplasării unor obiective industriale. Măsurări de vibrații 
s-au realizat şi pentru studierea stabilităţii aeroelastice a unor poduri suspendate 
deasupra râurilor, care susțineau conducte de gaz, sau pentru a stabili gradul de 
periculozitate a vibraţiilor asupra diferitelor categorii de instalaţii şi construcții. Un 
studiu vast rezultat din aceste cercetări a fost publicat în Buletinul științific al 
Institutului Politehnic [93]. Măsurările de vibrații efectuate pe un cargou în 
exploatare, pe ruta Constanţa-Rotterdam, au avut în vedere implementarea unor 
măsuri tehnice care să reducă nivelul vibraţiilor produse de motoarele acestuia. 
Acad Gh. Buzdugan a publicat numeroase memorii şi lucrări privind vibraţiile 

mecanice cu aplicaţii în construcţia de maşini. În colaborare cu L. Fetcu şi 
M. Radeş, a publicat cartea Vibraţiile sistemelor mecanice [94], prezentată în 
Figura 11.24. Lucrarea Izolarea antivibratorie, din Figura 11.25, a fost publicată de 
Editura Academiei Române [95], iar Măsurarea vibraţiilor mecanice [96] şi Vibraţii 
mecanice [97] au fost publicate în edituri străine. Pentru facilitarea documentării 
privind vibraţiile, Gh. Buzdugan a coordonat traducerea din limba engleză a 
tratatului Șocuri şi vibrații de C. M. Harris şi E. Ch. Creede [98]. În coordonarea 
acad. Gh. Buzdugan s-au desfăşurat la Bucureşti 44-7h Euromech Colloquim 
Dynamics of Machine Foundations, în 1973, 1985 şi 1994. A. Petre a publicat 
numeroase memorii privind vibraţiile produse de acţiunea fluidelor asupra structurilor, 
în special de acţiunea aerului. Cartea sa, Teoria aeroelasticității [99], a fost 
deosebit de apreciată atât în ţară, cât mai ales în străinătate. M. Radeş are cercetări 
în analiza modală pentru stabilirea modelelor şi localizarea frecvenţelor modurilor 
de vibraţie ale structurilor. Aduce contribuţii în domeniul identificării neliniarităților 
structurale prin metoda izocronelor, la identificarea parametrică a sistemelor neliniare, 
studiul dinamic al unor modele de fundații cu parametri distribuiţi. Lucrarea sa 
[100] a fost considerată prima monografie în domeniu. A fost coautor şi membru în 
colectivul de redactare a lucrării Encyclopedia of Vibration [101] Fig.12.26). 

Fig. 11.24. Gh Buzdugan, L. Fig. 11.25. Gh. Buzdugan — Fig. 11.26. M. Radeş — 
Fetcu, M. Radeş — Vibraţiile Izolarea antivibratorie [95]. Coautor al Encyclopedia 
sistemelor mecanice [94]. of Vibration [101]. 


Cercetările şcolii de vibrații de la Catedra de Rezistența materialelor din 
Institutul Politehnic Timişoara, creată şi dezvoltată de Gh. Silaş, au fost îndreptate 
în special pe studiul vibraţiilor neliniare şi mai ales a vibropercuţiilor, lucrările 
[102], [103] fiind concludente în acest sens. Lucrarea [103] a fost premiată 
de Academia Română. În perioada 1975-1988 la Timişoara şi-au desfășurat 
lucrările şase conferinţe de Vibraţii mecanice. La Institutul Politehnic din Iaşi, 
acad. D. Mangeron este considerat conducător de şcoală. Lucrările Mecanica 
vibrațiilor sistemelor de rigide [104] şi Fundamentele mecanicii [105] sunt 
reprezentative. A. Ripianu la Institutul Politehnic din Cluj-Napoca a publicat 


349 


memorii privind vibraţiile arborilor drepți şi cotiți. În colaborare, a studiat vibraţiile 
forțate ale unui sistem neliniar cu trei grade de libertate și a analizat mișcarea 
tranzitorie la motoarele cu piston. Lucrările Mișcările vibratorii ale arborilor drepți 
și cotiți [106] şi Calculul dinamic și de rezistență al arborilor drepți şi cotiți [107] 
aduc contribuţii importante la cercetarea acestor piese deosebit de importante în 
construcția maşinilor. 

Lucrări de investigare științifică în studiul vibrațiilor şi acusticii s-au realizat 
şi cu contribuţia unor matematicieni şi fizicieni: T. Sireteanu [108], A. Stan, I. Magheţi 
[109], C. Teodosiu [110] ş.a. 

După anul 1990 tematica de cercetare și baza materială a laboratoarelor de 
vibrații s-au amplificat. Dacă până în anul 1990 existau 25 de laboratoare [86], 
numărul acestora a crescut mult. Laboratoarele, în mare parte, au fost atestate. 
Cercetarea în domeniul vibraţiilor este orientată pe câteva direcţii principale: studii 
cu caracter general care au în vedere reducerea nivelelor de zgomot și vibrații, 
studii de vibrații asupra mașinilor (mașini unelte, agricole de prelucrat solul şi de 
recoltat, nave, locomotive şi vagoane, autovehicule), instalaţiilor industriale (sisteme 
de conducte, linii aeriene, instalaţii de foraj, fundaţii de mașini), în construcţii 
civile și industriale (seismologie, poduri şi tuneluri, baraje, sisteme vibrante şi 
vibropercutante). Măsurările permit identificarea surselor şi căilor de transmitere a 
vibraţiilor. Metodele noi de prelucrare numerică a datelor facilitează monitorizarea 
unor maşini, agregate sau procese de lucru. 


11.3.3. PLASTICITATEA? 


Teoria plasticităţii se ocupă cu studiul comportării materialelor supuse unor 
tensiuni echivalente superioare limitei de curgere. Aplicarea teoriei plasticităţii 
în studiul proceselor de deformare prin presare face posibilă abordarea analitică a 
problemelor tehnologice şi permite o examinare ştiinţifică a fenomenelor ce au loc 
în timpul acestor procese. Această teorie face parte, alături de teoria elasticității, 
reologie, mecanica fluidelor etc. din mecanica mediilor continuu deformabile. 
Dezvoltarea acestei teorii a fost stimulată de necesitatea modelării matematice a unor 
procese industriale (laminare, forjare, extrudare, ambutisare etc.). Cu toate că unele 
din aceste procedee erau cunoscute de multă vreme, ele erau practicate ca o „artă”. 

Prima formulare matematică a comportării plastice a materialelor a fost 
realizată în 1870 în lucrările lui Barre de Saint-Venant. Bazându-se pe rezultatele 
cercetărilor lui H. Tresca (care propune, în 1864 prima condiție de plasticitate — 
aceea a eforturilor tangenţiale maxime), acesta elaborează aşa-numita teorie a curgerii 
plastice pentru starea plană de deformaţii. În aceeaşi perioadă (1870), M. Levy 
elaborează sistemul de ecuaţii pentru starea de deformații plană axial-simetrică. 
Deşi formulată deja, chiar dacă numai pentru probleme bidimensionale, teoria 
curgerii plastice nu-şi găseşte încă aplicarea datorită dificultăţilor legate de rezolvarea 


* Autorul subcapitolului: Dorel BANABIC. 

sistemului de ecuaţii. După o perioadă de stagnare, cercetările sunt reluate, la începutul 
secolului XX, de R. v. Mises şi M.T. Huber (care propun, independent, o nouă condiţie 
de plasticitate — aceea a energiei potenţiale de schimbare a formei), de P. Ludwick 
(care introduce, în 1909, noțiunea de grad de deformare logaritmic) etc. Un impuls 
al cercetărilor îl constituie lucrările lui L. Prandl (1920) şi H. Hencky (1923) care 
introduc metoda grafo-analitică a liniilor de alunecare pentru rezolvarea problemei 
plane a plasticităţii. În aceeaşi perioadă (1925-1931) E. Sibel şi G. Sachs aplică, 
pentru prima dată, teoria elementară a plasticităţii pentru procesele de laminare, tragere 
a sârmei, ambutisare etc. Perioada de după al Doilea Război Mondial se caracterizează 
printr-o diversificare a preocupărilor cercetătorilor din domeniul teoriei plasticității. 
Astfel, R. Hill (1948) dezvoltă teoria plasticităţii pentru medii anizotrope (cu aplicaţii, 
în ultima perioadă, în domeniul deformării tablelor), K.A. Rakhmatulin (1945), 
T. v. Kármán (1950), Nicolae Cristescu (1955) şi alţii dezvoltă teoria dinamică 
a plasticităţii; E.P. Unksov, K. Lange, W. Johnson, A. Geleji, E.G. Thomsen, 
B. Avitzur, S. Fukui, W. Szcepinski, Z. Marciniak, E. Popov, A.D. Matveev aduc 
contribuţii importante în utilizarea teoriei plasticităţii pentru modelarea diferitelor 
procese tehnologice. 

Primele cercetări în România în 
domeniul plasticităţii au fost demarate 
după Primul Război Mondial de către 
cercetătorii din domeniul elasticității şi 
rezistenței materialelor [1]. Aplicațiile 
calculului în domeniul plastic au fost în 
această perioadă, cu precădere, în domeniul 
structurilor de construcții şi poduri. Dintre 
cei care şi-au început activitatea înainte de 
anul 1945 sunt de menţionat câteva nume. 
C.C Teodorescu, profesor de rezistența 
materialelor la Politehnica din Timişoara 
şi apoi la cea din Bucureşti, a avut 
contribuţii semnificative în domeniul 
încercării materialelor [111]. A fost unul 
din primii cercetători pe plan mondial 
care a utilizat metode statistice în 
prelucrarea datelor obţinute prin încercări 
mecanice [112]. De asemenea, a avut Fig. 11.27. Coperta cărţii Cromoplasticitatea. 
contribuţii în calculul rezistenței şinelor 
de cale ferată aşezate pe reazeme elasto-plastice [113]. Un alt profesor din 
domeniul construcţiilor, Mihail Hangan, a avut contribuţii în determinarea ordinii 
de apariţie a articulaţiilor plastice în structuri de beton, precum şi în calculul 
structurilor hiperstatice în domeniul plastic [114]. O contribuţie deosebită a şcolii 
de construcții româneşti o aduce academicianul Ştefan Bălan care, în colaborare cu 
S. Răutu şi V. Petcu, introduce o nouă metodă de analiză a structurilor, complet 
nouă pe plan mondial, denumită cromoplasticitate [115] (vezi Fig. 11.27). 

Fig. 11.28. Nicolae Cristescu. Fig. 11.29. Coperta cărţii Probleme Fig. 11.30. Coperta cărții 
dinamice de teoria plasticităţii. Dynamic Plasticity. 


Părintele teoriei plasticităţii în România este profesorul Nicolae Cristescu 
(Fig. 11.28). Acesta a realizat primele cercetări sistematice în domeniul teoriei 
plasticităţii în cadrul tezei sale de doctorat intitulate „Asupra unor probleme 
dinamice de teoria plasticităţii” [116], susţinută la Universitatea din Bucureşti în 
anul 1955 (coordonator de doctorat C. Moisil). În acelaşi an a introdus primul curs 
de Teoria plasticităţii la o universitate din România. Ulterior aprofundează acest 
domeniu, publicând rezultatele obţinute în cartea Probleme dinamice de teoria 
plasticității [117] (Fig. 11.29). Rezultatele cercetărilor personale, precum şi a celor 
realizate pe plan mondial sunt publicate în anul 1967 în cartea Dynamic plasticity 
[118] (Fig. 11.30), tradusă în anul 1970 în limba japoneză, aceasta fiind prima carte 
de ştiinţe exacte a unui român publicată în limba japoneză. Rezultatele obținute şi 
publicate de Cristescu i-au adus o notorietate mondială, fiind unul dintre pionierii 
pe plan mondial care au abordat probleme de dinamica plasticităţii. Notorietatea 
dobândită a făcut ca să fie invitat pentru a susține conferinţe şi cursuri în acest 
domeniu la numeroase universităţi din Polonia, Anglia, Franța, Germania şi, în 
special, în USA. Începând cu anul 1970 şi-a orientat cercetările înspre domeniul 
reologiei şi mecanicii rocilor, publicând rezultatele cercetărilor în limba română 
(Vîscoplasticitate [119], Mecanica rocilor [120]), respectiv în limba engleză 
(Viscoplasticity [121], Rock Reology [122]). De asemenea, în anii 1970-80 a 
abordat şi aplicaţiile tehnice ale teoriei plasticităţii, în special ale vâscoplasticității, 
în procese tehnice, precum trefilarea sârmelor şi extrudarea şi tragerea ţevilor. 
Rezultatele cercetărilor au fost publicate în numeroase articole şi au fost sintetizate 
în cartea Teoria plasticității cu aplicaţii la prelucrarea metalelor publicată 
împreună cu colaboratoarea sa, S. Cleja-Țigoiu [123]. Este de menţionat aici şi 
traducerea din limba poloneză în limba română a valoroasei cărți Teoria 
plasticității [124] care a avut un rol esenţial în pregătirea specialiştilor români în 

domeniul plasticităţii. Prestigiul profesional câştigat ca urmare a numeroaselor sale 
publicaţii (articole în reviste de specialitate, cărţi) şi a poziţiei de pionier în unele 
domenii ale teoriei plasticității (dinamica plasticităţii, mecanica rocilor, visco- 
plasticitate) i-au permis fondarea revistei International Journal of Plasticity, fiind 
iniţiatorul şi primul editor-şef al acestei prestigioase reviste. În perioada 1990-1992 
a fost rector al Universităţii din Bucureşti, fiind primul rector ales democratic după 
revoluţia din 1989. Ulterior a profesat la Universitatea din Florida, până la 
pensionare, după care s-a reîntors în România. Profesorul Cristescu a format prima 
şcoală de teoria plasticității din România, una din cele mai cunoscute şi prestigioase 
şcoli din Europa. În această şcoală s-au format numeroşi cercetători matematicieni- 
mecanicieni precum: S. Cleja-Țigoiu, I. Suliciu, C. Făciu, O. Cazacu, M. Gologanu 
şi mulți alții răspândiţi pe tot mapamondul (USA, Franţa, Germania). 

Un alt creator de şcoală în domeniul 
plasticităţii în România a fost profesorul Cristian 
Teodosiu (Fig. 11.31), absolvent atât al Institutului 
de Construcţii din Bucureşti (1958), cât şi al Universităţii 
din Bucureşti (Facultatea de matematică, 1960). Şi-a 
susținut teza de doctorat „Contribuţii la teoria 
macroscopică a dislocațiilor şi tensiunilor inițiale” la 
Institutul de Matematică al Academiei Române sub 
conducerea profesorului C. Moisil. Dubla specializare, 
în matematică şi inginerie, 1-a permis abordarea unor 
probleme inginereşti de modelare la nivel microscopic 
cu mijloace matematice avansate. Până la plecarea 
din România a activat ca cercetător la Institutul de Fig, 11.31. Cristian Teodosiu. 
Mecanica Solidelor al Academiei Române şi director 
de cercetare la Institutul de Fizica şi Tehnologia 
Materialelor din Bucureşti. Din anul 1985 până în 
anul 2002 a lucrat la Institutul Naţional Politehnic 
din Grenoble şi la Universitatea Paris 13, unde a 
coordonat Laboratorul de Proprietăți Mecanice şi 
Termodinamice ale Materialelor (LMTPM). În 
această perioadă a coordonat numeroase proiecte în 
domeniul modelării micro/macroscopice a metalelor 
şi simulării proceselor de deformare plastică a 
tablelor. A elaborat un model de ecruisare foarte 
performant pentru predicția comportării tablelor în 
procesele de deformare. A condus numeroase teze 
de doctorat şi stagii postdoctorale atât în perioada 
cât a activat în România, cât şi în perioada în care 
a activat la universităţile din Grenoble şi Paris. Fig. 12.32. Coperta cărții Large 
Numeroşi cercetători români au efectuat stagii de Plastic Deformation of 
cercetare sau de pregătire a tezelor de doctorat în Crystalline Aggregates. 

laboratoarele profesorului Teodosiu. În ultima perioadă a activităţii (2002-2011) 
a coordonat Laboratorul Volume-CAD System Research de la Institutul Riken din 
Japonia. A editat o excelentă carte Large Plastic Deformation of Crystalline Aggregates 
[125] (Fig. 11.32), care conţine lucrările unui simpozion organizat sub auspiciile 
Centrului Internaţional pentru Ştiinţe Mecanice din Udine (Italia). 

Petrişor Mazilu a adus contribuţii importante în domeniul ecuațiilor constitutive 
şi a principiilor variaţionale în plasticitate [126]. A activat în perioada anilor 1980 
la mai multe universităţi din Germania (Bochum şi Darmstadt) unde a dezvoltat 
modele pentru descrierea anizotropiei induse a materialelor pre-deformate. A introdus 
ipoteza translatării centrului suprafeţei izotrope (ICT) în scopul descrierii modificării 
semnificative a formei suprafeţei de curgere izotrope a unui material nedeformat în 
una anizotropă după deformare. Modelul ICT a fost implementat în programul 
comercial de simulare cu element finit PAM-STAMP la începutul anilor 1990. 

Profesorul Mircea  Predeleanu s-a 
format şi a activat în România după care a 
emigrat în Franţa. Şi-a susținut teza de 
doctorat intitulată „Contribuţii la studiul 
matematic al unei clase de corpuri cu 
proprietăţi reologice”, în anul 1961, cu 
Defects in academicianul C. Moisil. A adus contribuţii 


` în domeniul reologiei şi al ecuațiilor 
Material constitutive ale fluajului. Ulterior, după 
Processing 


emigrarea în Franța, şi-a orientat activitatea 
TID de cercetare înspre domeniul predicției 
ES emana PONS, defectelor care apar în procesele de 
ET Luc Caeeaer fabricație. A inițiat în anul 1987 o serie de 
conferințe în domeniul metodelor numerice 
pentru predicția defectelor în prelucrarea 
a a BESI materialelor [127], care au avut un deosebit 
a succes în comunitatea ştiinţifică şi industrială. 
Lucrările acestor conferințe au fost publicate 
în mai multe volume în edituri prestigioase 
(North Holland, Elsevier, HPS). În perioada 
1985-1992 a fost directorul Laboratorului 
de mecanică şi tehnologii (LMT) (Fig. 11.33), din cadrul Şcolii Naţionale 
Superioare Paris-Saclay din Cachan. 

Sanda Cleja-Tigoiu a fost colaboratoarea profesorului Cristescu, urmându-i 
acestuia la catedră şi continuând cursul de Teoria plasticităţii. S-a specializat în 
teoria plasticității la Universitatea de Stat din Moscova (Rusia), unde şi-a efectuat 
studiile doctorale. După întoarcerea în ţară a colaborat cu profesorul Cristescu în 
cercetare, în special privind aplicaţiile teoriei plasticităţii în optimizarea proceselor 
de prelucare prin deformare plastică a metalelor (tragerea sârmelor, trefilarea şi 
extrudarea tuburilor) — prezentate sintetic în cartea [123]. 


Fig. 11.33. Coperta cărţii Prediction of 
Defects in Material Processing. 

De asemenea a avut contribuţii în comportamentul ireversibil pentru materiale 
elastoplastice cu neomogenităţi structurale de tip dislocaţii şi deterioarea 
anizotropă a materialelor elasto-plastice cu defecte structurale. 

Dr. loan Suliciu a fost unul din primii colaboratori ai profesorului Nicolae 
Cristescu, publicând în colaborare cu acesta articole şi monografii în domeniul 
viscoplasticităţii [119, 121]. 

În şcoala de plasticitate de la Universitatea din Bucureşti s-a format şi 
Cristian Făciu, care a colaborat mai întâi cu I. Suliciu în cercetări privind vâsco- 
plasticitatea, iar mai târziu a abordat probleme de modelarea efectului Portevin- 
Le Chatelier. După anul 1990 a efectuat numeroase stagii de cercetare în Franţa şi 
Germania (bursă Humboldt). 

Oana Cazacu, actualmente profesor la 
Universitatea din Florida, USA, provine din 
aceeaşi şcoală de plasticitate de la Universitatea 


Multiscale Modeling 


din Bucureşti. După studiile doctorale şi of Heterogenous 
obţinerea abilitării la Universitatea din Lille Materials 
(Franţa) îşi continuă activitatea de cercetare la From microstructure 


Universitatea din Florida. Aici, alături de to macro-scale properties 
profesorul Nicolae Cristescu, abordează 
probleme de mecanica rocilor iar, la începutul 
anilor 2000, a dezvoltat un set de criterii de 
plasticitate pentru medii anizotrope originale, 
bazate pe extinderea criteriului lui Drucker. 
Modelele de comportare anizotropă propuse 
(în special cele pentru materiale cu structura 
hexagonal compactă, de exemplu, magneziu, 
care prezintă o asimetrie de comportare la = WILEY 
întindere-compresiune), sunt utilizate intens în 
practica industrială în simularea proceselor de Fig. 11.34. Coperta cărţii Multiscale 
deformare plastică a tablelor metalice. A editat Modeling of Heterogenous Materials. 
mai multe cărți în domeniul modelării 

multiscalare a materialelor, precum: Multiscale Modeling of Heterogeneous Material 
[128] (Fig. 11.34), Linking scales in computation: from microscale to macroscopic 
properties [129] etc. 

Mihai Gologanu, absolvent al Universităţii din Bucureşti, şi-a efectuat studiile 
doctorale la Universitatea Pierre-et-Marie-Curie din Paris (Franţa). A extins modelul 
de plasticitate cu goluri, propunând o formă elipsoidală a acestora în locul formei 
sferice şi cuplarea acestui model cu modele nepătratice de plasticitate anizotropă. 
Aplicațiile modelului propus au condus la o mai bună predicţie a rezultatelor 
modelării deformaţiilor limită ale tablelor metalice. 

Relativ recent (după anul 1995) s-a constituit un grup de cercetare în domeniul 
comportării plastice a tablelor metalice la Universitatea Tehnică din Cluj-Napoca, 
coordonat de profesorul Dorel Banabic. În grupul de cercetare menţionat s-a dezvoltat 

la începutul anilor 2000 un laborator de cercetare pentru analiza comportării mecanice 
şi a deformabilităţii tablelor dotat cu echipamente de ultimă generaţie. Principalele 
rezultate obţinute de acest grup sunt în domeniul modelării şi determinării 
experimentale a deformaţiilor limită, al modelării comportării anizotrope şi modelării 
multiscală a tablele metalice. Modelul de material, dezvoltat de colectivul grupului 
CERTETA de la Universitatea Tehnică din Cluj-Napoca, a fost implementat în 
programul comercial cu elemente finite Autoform, dezvoltat de firma Autoform din 
Elveţia, program care se utilizează în cvasitotalitatea firmelor constructoare de 
automobile pe plan mondial. În grupul de cercetare CERTETA au avut o activitate 
consistentă dr. Dan Sorin Comşa, dr. Mihai Gologanu, dr. Tudor Bălan, dr. Lucian 
Lăzărescu. Rezultatele obţinute de acest grup au fost publicate în câteva cărți 
publicate în edituri internaționale, precum: Formability of Metallic Materials [130], 
Sheet Metal Forming Processes [131] — Fig. 11.35, fiind prima carte de inginerie a 
unui român tradusă în chineză [132] — Fig. 11.36, Multiscale Modelling of Sheet 
Metal Forming [133]. 


Forming Processes 
Constitutive Modelling 
merical Simulation 


Fig. 11.35. Coperta cărții Sheet Metal Fig. 11.36. Coperta cărții Sheet Metal 
Forming Processes. Forming Processes (în limba chineză). 


Profesorul Tudor Bălan, absolvent al Universităţii Tehnice din Cluj-Napoca, 
şi-a finalizat teza de doctorat la CEMEF, Ecole des Mines din Paris, în domeniul 
optimizării proceselor de forjare, după care şi-a continuat activitatea la Universitatea 
din Metz (Franţa). Aici a abordat teme ca: modelarea comportării anizotrope şi 
simularea proceselor de deformare plastică a tablelor metalice. 

11.4. ISTORIA MECANICII CONTACTULUI" 


11.4.1. EVOLUȚIA ANALIZEI ȘTIINȚIFICE A MECANICII 
CONTACTELOR MOBILE 


Bazele proiectării construcțiilor și maşinilor s-au creat de-a lungul anilor în 
special prin experimente: la început de tip „ţine sau nu ţine”, apoi pentru analize 
fenomenologice sau pentru verificarea teoriilor şi, în fine, mai recent, pentru validarea 
modelărilor. Componentele mecanismelor, mașinilor erau analizate/ studiate inițial ca 
fiind mai mult sau mai puţin rigide [134]. Începând cu Young, care în 1807 a definit 
modulul de elasticitate, şi continuând cu Navier, Barre de Saint-Venant, Poisson, 
Cauchy, Maxwell ş.a., s-au pus acum circa 200 de ani bazele teoriei elasticității şi 
respectiv ale rezistenței materialelor. Tot în prima jumătate a secolului al XIX-lea, prin 
ecuațiile Navier-Stokes s-a fundamentat mecanica fluidelor vâscoase. 

Aceste baze temeinice au creat premizele analizei ştiinţifice a proceselor de 
frecare care apar la interfața contactelor mobile ale maşinilor și nu numai. Interesul 
dominant era şi este reducerea drastică a frecării şi a uzurii, iar principalele soluții 
sunt: contact lubrifiat sau cu rostogolire. Se poate spune că încă demult s-a 
identificat o triadă de preocupări în problematica contactelor mobile: frecare- 
uzare-lubrificație. În 1966 Guvernul Marii Britanii a introdus termenul de 
tribologie, care s-a extins apoi la nivel mondial, pentru a desemna ansamblul 
preocupărilor conţinute în triada menţionată mai înainte [135]. Frecarea de alunecare, 
nominal uscată, fără prezenţa „celui de-al treilea corp” între componentele solide 
aflate în mişcare relativă [135], a fost studiată experimental încă de Leonardo da 
Vinci (1452-1519) şi apoi de Amontons (1699) şi Coulomb (1781) [134, 136]. 

Contactele mecanice ale componentelor cuplelor cinematice pot fi de 
configuraţie conformă, cu mişcare de alunecare, sau neconformă cu mişcare, în 
principal de rostogolire (rulmenţi, came etc.). În cazul celor conforme se poate 
vorbi de o arie nominală de contact, în timp ce pentru cele neconforme contactul 
nominal poate fi punctual sau liniar. Procesele de frecare care au loc la interfața 
cuplelor cinematice lubrifiate au putut fi abordate temeinic abia după publicarea 
articolelor revoluţionare ale lui Heinrich Hertz (1883) şi Osborne Reynolds (1886). 

H. Hertz a determinat între anii 1881-1883 distribuţia de presiuni pentru 
contacte neconforme, punctuale (eliptice), staționare, nelubrifiate, aflate în regim 
elastic [138]. Relaţia lui pentru calculul presiunii maxime constituie baza de calcul 
pentru rulmenţi, angrenaje, came şi o mulțime de alte aplicaţii. O. Reynolds a 
determinat în 1886 distribuţia de presiuni din interstițiul lubrifiat al contactelor 
conforme cu suprafeţe solide rigide (lagăre cu alunecare), apelând la o simplificare 
genială a ecuaţiilor Navier-Stokes [139]. Ecuația diferenţială care-i poartă numele, 
extrem de flexibilă/adaptabilă, este utilizată în diferitele ei forme, la determinarea 
capacităţii portante pentru zeci, sute de tipuri de probleme de lubrificație [139]. 


* Autorul subcapitolului: Mircea PASCOVICI. 

Un grup de cercetători, din acelaşi secol XIX, M. Hirn, D.N. Petrov şi B. Tower, 
pot fi considerați precursori ai lui O. Reynolds, fără însă ca să-i ştirbească meritul 
esenţial de a transforma /ubrificația într-un domeniu al ştiinţelor exacte. Lubrificaţia, 
numită hidrodinamică (HD), a inaugurat conceptual în ştiinţă domeniul numit 
tehnologia straturilor subţiri, considerat, azi, al electronicii sau al fizicii. Mai mult, în 
diferite ramuri ale mecanicii fluidelor şi nu numai, este utilizată sintagma „aproximaţia 
lubrificaţiei” [140]. Prin frumuseţea și dificultatea ei intrinsecă /ubrificația a reprezentat 
un atractor pentru personalități marcante din istoria ştiinţei ca A. Sommerfeld, J.W.S. 
Rayleigh, și P.L. Kapitsa (ultimii doi laureați ai Premiului Nobel pentru Fizică în 1904, 
respectiv în 1978). O pleiadă de alţi cercetători, în afară de cei menţionaţi mai înainte, 
printre care R. Stribeck, M.D. Hersey, H. Blok, G. Vogelpohl, D.D. Fuller, O. Pinkus, 
B. Sternlicht, A. Cameron şi D. Dowson, au adus contribuții esenţiale la fundamentarea 
şi extinderea /ubrificaţiei. Pentru o cunoaştere în detaliu a personalităților care au adus 
contribuţii la dezvoltarea Tribologiei, se recomandă consultarea cărții History of 
Tribology scrisă de D. Dowson [135]. 

Aplicarea lubrificației în cazul contactelor neconforme s-a realizat spre sfârşitul 
anilor 40 din secolul trecut, prin contribuţia esențială a lui A.M. Ertel, A.N. Grubin, 
A.I. Petrusievich, D. Dowson, G.R. Higginson, A. Cameron ş.a. La aceste contacte, 
filmul portant fluid se realizează pe aria aparentă care se creează prin deformarea 
elastică a contactului nominal (punctual sau liniar). Cuplarea, extrem de dificilă, a 
ecuaţiilor integrale ale teoriei elasticității cu ecuaţiile diferenţiale al hidrodinamicii, a 
condus la domeniul lubrificaţiei elastohidrodinamice (EHD). De-a lungul secolului 
XX, F.F. Bowden şi D. Tabor [3], J.A. Greenwood şi J.B.P. Williamson, I.V. 
Kragelsky [135] ş.a. au creat bazele moderne ale fenomenologiei frecării uscate de 
alunecare, în special pentru contactele care au un component dintr-un material 
ductil (deformabil plastic). O consecinţă a proceselor de frecare, în general uscată, 
este uzarea, respectiv modificarea cantitativă şi/sau calitativă a suprafeţelor 
contactelor. Uzarea stabileşte durabilitatea contactelor mecanice, problemă de mare 
interes economic. Marea diversitate și complexitatea fenomenologică a proceselor 
de uzare conduc la dificultăţi mari de modelare/teoretizare. A. Palmgren, F.T. Barwell, 
J. Halling , J.F. Archard, K. Hokkirigawa şi K. Kato şi K.-H. Zum Garr [135] 
au condus, printre alții, la progrese în înțelegerea fenomenologică a proceselor 
de uzare. 


11.4.2. CERCETĂRI ȘTIINȚIFICE ÎN PROBLEMA MECANICII 
CONTACTULUI IN ROMANIA 


În România primele cercetări ştiinţifice sistematice în domeniul proceselor de 
frecare de la interfaţa contactelor mecanice apar în 1949, odată cu înfiinţarea 
Institutului de Metalurgie și Mecanică Aplicată al Academiei Republicii Populare 
Române, devenit apoi Institutul de Mecanică Aplicată „Traian Vuia” (IMA). 
Ulterior acest institut s-a divizat în Institutul de Mecanica Fluidelor (1965) şi 

în Centrul de Mecanica Solidelor (CMS). Apoi schimbările denumirilor şi ale 
preocupărilor s-au accelerat, iar cercetările în mecanica contactului, în instituţiile 
succesoare, s-au rărit, până aproape de dispariţie. 

Personalităţile marcante în domeniul mecanicii contactului lubrifiat ale IMA 
au fost profesorii Nicolae Tipei (1913-1999) şi Virgiliu Niculae Constantinescu 
(1931-2010). Ambii pot fi consideraţi „monştri sacri” ai lubrificaţiei româneşti şi 
internaţionale. În cadrul CMS cercetările de mecanica contactului au fost conduse 
de profesorul Dan Pavelescu, apoi de Ivan Iliuc. 

Tot după 1950 s-au dezvoltat cercetări semnificative în mecanica contactului 
la Institutul Politehnic din Bucureşti, sub conducerea profesorului Gheorghe Manea, 
în principal în domeniul lagărelor radiale cu alunecare şi la Institutul Politehnic 
„Gh. Asachi” din Iași, sub conducerea profesorului Niculae Popinceanu, în principal, 
în domeniul rulmenţilor. 

Ulterior s-au dezvoltat cercetări notabile de mecanica contactului la Universitatea 
„Ştefan cel Mare” din Suceava, sub conducerea profesorului Emanuel Diaconescu, 
în domeniul lubrificaţiei EHD, la Universitatea „Dunărea de Jos” din Galaţi sub 
conducerea profesorului Ion Crudu, şi la Universitatea Tehnică din Cluj-Napoca, 
sub conducerea profesoarei Dorina Mătieşan Jichişan. O relatare exhaustivă a 
activităților din domeniul mecanicii contactelor (denumit rribologie şi în România 
după 1977), în perioada 1950-2003, se găseşte în lucrarea elaborată de profesorul 
Dan Pavelescu [141]. 


11.4.3. PERSONALITĂȚILE-CHEIE DIN MECANICA CONTACTULUI 
DIN ROMÂNIA 


Cronologic, prima personalitate-cheie a 
mecanicii contactului lubrifiat a fost Niculae 
Tipei, membru corespondent al Academiei 
Române din 1963. Activitatea din România 
este ilustrată, în principal, prin cartea publicată 
la Editura Academiei Române în 1957, ca unic 
autor [142], Hidro-aerodinamica lubrificaţiei 
(Fig. 11.37), tradusă în limba engleză în 1962, 
Theory of Lubrication: with Application to Liquid 
and Gas Film Lubrication (Fig. 11.38), de către 
Universitatea din Stanford [143]. În 1961 a 
publicat, în colaborare cu alți cercetători de la 
IMA, o carte dedicată strict lagărelor cu alunecare, 
Lagăre cu alunecare. Calcul, proiectare, ungere 
[144], la Editura Academiei Române, ulterior Fig. 11.37. Coperta cărții apărute 
tradusă în limba rusă. la Editura Academiei în 1957. 

V.N.CONSTANTINESCU 


THEORY OF 


THEORY O g eoria 
LUBRICATION: WITH lubrificatiei 
„APPLICATIONSTO í în regim 
LIQUID AND GAS FILM | turbulent 


LUBRICATION. k 


Tipei, Nicolae 


Fig. 11.38. Coperta cărții Fig. 11.39. Coperta cărții de Fig. 11.40. Coperta cărții 


de Lubrificație publicată la Lubrificație cu gaze de la Editura publicată la Editura 
Universitatea Standford. Academiei Române din 1963. Academiei Române în 1965. 


Particularitatea abordărilor analitice profunde de lubrificație, ale profesorului 
N. Tipei, a fost considerarea variației vâscozităţii în funcție de grosimea filmului. 
Se obținea astfel o soluţie cvasitermohidrodinamică (THD), fără utilizarea ecuaţiei 
energiei, într-o perioadă în care utilizarea calculatoarelor/soluţiilor numerice era 
practic imposibilă. Activitatea profesorului N. Tipei la General Motors, mult mai 
diversă tematic şi foarte interesantă, a făcut obiectul multor articole publicate şi 
lucrări de cercetare încă inaccesibile, fiind proprietatea General Motors. În 1980 îi 
este decernat Premiul Mayo D. Hersey pentru întreaga activitate din domeniul 
lubrificaţiei de către Societatea Americană de Inginerie Mecanică (ASME). 

Un alt reprezentant deosebit de însemnat al mecanicii contactului lubrifiat 
a fost profesorul Virgiliu Niculae Constantinescu, membru al Academiei Române 
din 1991 şi preşedintele ei în perioada 1994-1998. Este de facto părintele 
lubrificaţiei cu gaze din România. A activat la IMA şi la Institutul Politehnic din 
București, al cărui rector i-a fost între 1990-1992. A susținut teza de doctorat 
„Contribuţii la teoria lubrificaţiei cu gaze” în 1955, sub conducerea academicianului 
Elie Carafoli. În „cartea-biblie” a /ubrificaţiei hidrodinamice a lui O. Pinkus şi 
B. Sternlicht [145], apărută în 1961, este deja citat (la vârsta de 25 de ani!) cu un 
articol apărut în limba română în 1956, în Studii şi Cercetări de Mecanică Aplicată. 
În 1963 publică la Editura Academiei monografia Lubrificația cu gaze [146] 
(Fig. 11.39), tradusă în limba rusă în 1968 şi în limba engleză în 1969 [147]. 
În 1965 publică monografia Teoria lubrificaţiei în regim turbulent [148] (Fig. 11.40), 
tradusă în 1968 în limba engleză [149]. În această monografie V.N. Constantinescu 
propune o metodă nouă de rezolvare a problemelor de lubrificaţie în regim turbulent, 
a lungimii de amestec, utilizată şi astăzi. 

Articolul On Turbulent Lubrication publicat în 1959 în Proceedings of the 
Institution of Mechanical Engineers [150], care conţine ideile de bază ale monografiei 
menţionate mai înainte, este cea mai citată lucrare a sa. În 1968 a publicat la 

Editura Academiei cartea Aplicațiile industriale ale lagărelor cu aer, larg utilizată. 
În 1980 publică la Editura Tehnică, în colaborare, monografia Lagăre cu alunecare 
[151], tradusă în limba engleză, Sliding Bearings [152] (Fig. 11.41), în 1985, la 
Editura Allerton din USA. A desfăşurat o activitate de cercetare-formare internațională, 
fără egal, în special cu instituţii din USA şi Franţa, în aproape toate problemele 
contactului mecanic lubrifiat. 

La Institutul Politehnic din Bucureşti a activat profesorul Gheorghe Manea 
(1904-1978), membru corespondent al Academiei Române din 1963. Format la 
Şcoala Politehnică din Berlin-Charlottenburg, cu un doctorat în domeniul hidro- 
dinamicii rotoarelor de turbină în 1932, condus de celebrul profesor H. Făttinger, 
inventatorul cuplajelor hidrodinamice. 


SLIDING 
BEARINGS 


ORGANE DE MASINI 


Fig. 11.41. Coperta cărții publicate Fig. 11.42. Supracoperta tratatului Organe 
la Editura Allerton (USA) în 1985. de maşini, Vol. 1, ediţia din 1970. 


A introdus și a promovat în România bazele proiectării lagărelor cu frecare 
fluidă. Tratatul Organe de mașini [153] (Fig. 11.42), publicat în 1970 la Editura 
Tehnică, a fundamentat predarea modernă, la nivel mondial, a acestei discipline în 
România. A avut o activitate de formare-cercetare în domeniul lubrificaţiei şi al 
angrenajelor, deosebit de însemnată prin rigoare și prin dezvoltarea spiritului 
cercetărilor experimentale. Profesorul Gh. Manea a condus până la finalizare patru 
teze de doctorat elaborate de Teodor Mladinescu, Mustafa Akkurt, Mihai Gafiţanu 
şi Mircea D. Pascovici. Ultimii trei au devenit, la rândul lor, conducători de doctorat tot 
în domeniul organelor de maşini şi al tribologiei. Profesorul M.Akkurt a activat în 
Institutul Politehnic din Bucureşti până în 1969 şi apoi la Universitatea Tehnică din 
Istanbul, profesorul M. Gafiţanu la Universitatea Tehnică „Gh. Asachi” din Iași, iar 
profesorul M.D. Pascovici la Universitatea „Politehnica” din Bucureşti. 

La Institutul Politehnic „Gh. Asachi” din Iaşi a activat profesorul Niculai G. 
Popinceanu, (1913-1999), care a întemeiat o şcoală a mecanicii contactului de 
rostogolire cu aplicaţii pentru rulmenţi, de maximă competenţă în România. A contribuit 
la formarea multor specialiști în domeniu, printre care profesorii Mihai Gafiţanu, 
Emanuel Diaconescu, Spiridon Creţu şi alţii. Împreună cu cei menţionaţi a publicat, 
în 1985, la Editura Tehnică monografia Probleme fundamentale ale contactului cu 
rostogolire [154] (Fig. 11.43). 


Profesorul Dan Pavelescu (1922-2013), care 
a activat la Centrul de Mecanica Solidelor (CMS) 
AR POP o EA şi la Universitatea „Politehnica” din Bucureşti 


Mihai GAFIȚANU, E CONESCU. Spiridon CRETU 


as MORAND (UPB) a avut rolul de a coagula comunitatea 
tribologică din România, prin înființarea Comisiei 
Tesar Naţionale de Tribologie în 1977 şi a Asociaţiei 
She. Române de Tribologie (ART) în 1990, afiliată la 
CONTACTULUI aria š Š š e a A 
CU ROSTOGOLIRE Consiliul Internațional de Tribologie, constituit în 
1973, şi la Asociația Balcanică de Tribologie, 
înființată în 1994, ART, fiind membru fondator al 
acesteia. Profesorul Dan Pavelescu a avut şi o 
activitate de formare-cercetare importantă la CMS 
împreună cu dr. ing. Ivan Iliuc şi dr. ing. Boris 
Dimitrov. Din 1969 a activat la Institutul Politehnic 
din Bucureşti, fiind o perioadă unic conducător 
Fig. 11.43. Monografia despre de doctorat în domeniul organe de maşini şi 
contactul de rostogolire publicată tribologie din UPB. În 1977 a publicat împreună 
în 1985 la Editura Tehnică. cu doi dintre doctoranzii lui primul curs de 
tribologie [155], din România. Lucrarea publicată 
de profesorul D. Pavelescu în revista Wear [156], împreună cu doctorandul său 
Li Chun Bo, în 1982, în problema mişcării sacadate de alunecare (stick-slip), este 
cea mai citată lucrare de tribologie scrisă de autori din România. 

Un urmaş spiritual de marcă al profesorului N. Popinceanu a fost profesorul 
Emanuel Diaconescu (1944-2011), membru corespondent al Academiei Române din 
1990. A studiat la Institutul Politehnic „Gh. Asachi” din Iaşi şi a efectuat doctoratul la 
Imperial College din Londra, sub conducerea profesorului Alastair Cameron, în 1975. 
În 1976 s-a mutat la Institutul Superior din Suceava, azi Universitatea „Ștefan cel 
Mare” din Suceava. A avut o activitate de formare-cercetare strălucită în domeniul 
lubrificaţiei elastohidrodinamice (EHD), cu aplicaţie în special la rulmenţi şi variatoare 
EHD. A studiat procesele de tracțiune EHD, dar şi aspectele fundamentale ale 
contactului mecanic elastic şi elasto-plastic. În 35 de ani de activitate a creat la 
Universitatea din Suceava una din şcolile de tribologie care este activă în România prin 
foştii lui studenți şi doctoranzi. Sub conducerea profesorului E. Diaconescu a fost 
editată la Universitatea din Suceava revista Acta Tribologica între anii 1992-2010 (vezi 
www.acta.tribologica.usv.ro). A fost singura revistă de profil tribologic din România, de 
ținută europeană care, din păcate, a dispărut. 

Menţionez de asemenea pe profesorul Ion Crudu (1927-2012), care a activat 
la Institutul Politehnic „Gh. Asachi” din Iaşi și la Universitatea „Dunărea de Jos” 
din Galaţi. La Universitatea din Galaţi a iniţiat o activitate de formare-cercetare 
însemnată care continuă și azi. A dezvoltat în România conceptele de zribo-model 
şi tribo-sistem, introduse de profesorul german H. Czichos, utile pentru caracterizarea 
tribologică a materialelor şi a diferitelor componente mecanice. 

La Universitatea Tehnică din Cluj-Napoca a activat profesoara Dorina 
Jichişan Mătieşan (1935-2009), cu preocupări legate de uzura prin oboseală 
superficială a contactelor hertziene metalice aplicată la angrenaje. A avut o 
activitate de formare-cercetare însemnată în domeniul organelor de mașini şi al 
tribologiei împreună cu profesorul Dumitru Pop de la aceeaşi universitate. 

Printre alte persoane cu realizări însemnate pentru studiul proceselor tribologice 
aferente contactelor mecanice menționăm: 

— Profesorul Mihai Gafiţanu, de la Universitatea Tehnică „Gh. Asachi” din 
laşi, care a susținut doctoratul la Institutul Politehnic din București, condus de 
profesorul Gh. Manea, în domeniul roților dințate din mase plastice. A avut o activitate 
de cercetare-formare însemnată, în principal în domeniul rulmenților. A publicat în 
colaborare monografia Ru/menți [157], în două volume, la Editura Tehnică în 1985. 

— Dr. Ivan Iliuc, fost colaborator al profesorului Dan Pavelescu, a activat la 
CMS, a efectuat şi a condus cercetări în domeniul frecării limită. A publicat în 
1980 monografia, bine apreciată, Tribology of Thin Layers [158], la Editura Elsevier 
Scientific. 

— Dr. Boris Dimitrov, de asemenea colaborator al profesorului Dan Pavelescu, 
a activat inițial la CMS, apoi la Institutul de Cercetări în Mecanică Fină. Este 
coautor al monografiei Tribology of Abrasive Machining Processes [159], apărută 
în 2004, și intens citată. 

— Dr. Florin Dimofte, colaborator al profesorului V.N. Constantinescu, a lucrat 
la INCREST şi la Institutul Politehnic din Bucureşti până în 1988. Din 1989 a 
activat la Universitatea din Toledo, USA. Activitatea sa remarcabilă a fost dezvoltarea 
lagărelor radiale cu suprafeţe ondulate (wave bearing), folosite pentru turații extrem de 
mari, funcționând cu gaze sau lichide [160]. Aceste lagăre au fost testate şi utilizate 
de NASA. 

— Profesorul Adrian Pascu, de la Universitatea „Politehnica” din București, 
cu un doctorat susținut la CVUT-Praga în 1975, în domeniul lubrificaţiei pentru 
aparate giroscopice, a publicat în colaborare cartea, bine apreciată, Lagăre și ghidaje 
pentru aparate [161]. 

— Profesorul Napoleon Antonescu a activat la Universitatea de Petrol şi Gaze 
din Ploieşti, a introdus preocupările tribologice în domeniul utilajelor şi al 
echipamentelor din industria extracţiei şi de procesare a petrolului [141]. 

— Profesorul Spiridon Creţu, de la Universitatea Tehnică “Gh. Asachi” din Iaşi, 
a susținut doctoratul cu profesorul N. Popinceanu. A avut o însemnată activitate de 
cercetare-formare în problematica contactelor de configuraţie neconformă, cu 

aplicaţie în special la rulmenţi. Este autorul unor rafinate metode de calcul numeric al 
contactelor mecanice uscate sau lubrifiate. 

— Profesorul Dumitru Pop, de la Universitatea Tehnică din Cluj-Napoca, a 
activat în domeniul organelor de mașini, cu studii în mecanica contactului uscat sau 
lubrifiat. Sunt de remarcat, prin originalitate, cercetările în lubrificaţia lagărelor 
radiale cu emulsii efectuate împreună cu dr. A. Pocola. 

— La Universitatea de Nord din Baia Mare a lucrat profesorul Eugen Pay care 
a avut o activitate de cercetare-formare intensă în domeniul aplicaţiilor industriale 
ale tribologiei, la procesele de aşchiere, precum şi la diverse organe de maşini. 

— Profesorul Andrei Tudor, de la Universitatea „Politehnica” din București, a 
susţinut doctoratul în 1979 sub conducerea profesorului D. Pavelescu. A efectuat o 
însemnată activitate de cercetare-formare în domeniul contactelor mecanice uscate 
sau parţial lubrifiate. A publicat monografia Contactul real al suprafețelor de frecare 
la Editura Academiei, în 1990. 

— Profesorul Dumitru Olaru, de la Universitatea Tehnică „Gh. Asachi” din Iaşi, 
a susținut un doctorat în problematica rulmenţilor sub conducerea profesorului 
M. Gafiţanu. Are o activitate intensă de cercetare în domeniul rulmenților miniaturali, 
utilizând metode experimentale originale. 

— La Universitatea „Politehnica” din Bucureşti, o continuă activitate de cercetare- 
formare a fost efectuată de profesorul Mircea D. Pascovici, care a susţinut doctoratul 
în problematica lubrificaţiei termohidrodinamice, sub conducerea profesorului 
Gh. Manea, în 1976. În 1985 a publicat la Editura Tehnică broşura Lubrificaţia. 
Prezent, perspective, lucrare care s-a epuizat la câteva luni de la apariţie. Începând 
din 1994 a deschis un câmp de cercetări fundamental nou pe plan mondial şi anume 
lubrificația prin dislocaţie în/cu medii poroase deformabile îmbibate cu lichide, 
numită ex-poro-hidrodinamică (XPHD). Acest tip de lubrificaţie s-a dezvoltat în 
special după 2000 şi în alte câteva locuri în lume: USA, Olanda, Franţa şi are un 
potențial în creştere, în special pentru realizarea unor sisteme de protecţie la impact, 
chiar balistic. Unul din primele articole publicate în acest domeniu, de succes, este 
Squeeze-Film of Unconformal Compliant Layered Contacts [162]. 

Cu o singură excepţie, toate persoanele menţionate mai înainte sunt fie 
pensionate, fie decedate. Din rândul personalităţilor active din România, formate 
de către cei înainte menţionaţi, în domeniul contactului mecanic, sunt de remarcat: 

— Profesorul Ilie Muscă de la Universitatea din Suceava care a fost format în 
Şcoala de Tribologie creată de profesorul Emanuel Diaconescu şi care lucrează, în 
principal, în domeniul lubrificaţiei EHD. 

— Profesorul Traian Cicone de la Universitatea „Politehnica” din Bucureşti, 
cu un doctorat condus de profesorul M.D. Pascovici în colaborare cu profesorii 
Jean Frâne şi Bernard Tournerie de la Universitatea din Poitiers, în domeniul 
lubrificației THD. 

Din păcate, grupul cel mai mare de tineri extrem de performanti în problematica 
mecanicii contactului lubrifiat lucrează în alte universităţi/firme din lume: 

— Profesorul Mihai Arghir, cu un doctorat în cotutelă, condus de profesorii 
V.N. Constantinescu de la UPB şi Jean Frêne de la Universitatea din Poitiers, este 
în prezent profesor de succes al acestei universități. Este editor asociat al 
importantei reviste Journal of Tribology — Transactions ASME. 

— Profesorul Aurelian Fătu, absolvent al 
Facultăţii de Inginerie în Limbi Străine (FILS) a 
UPB, cu un masterat şi un doctorat la Universitatea 
din Poitiers, condus de profesorul Dominique 
Bonneau, este în prezent unul din cei mai 
competenţi experţi de nivel mondial ai lagărelor 
radiale hidrodinamice solicitate la sarcini dinamice. 
Este coautor al monografiei Termo-Hydrodynamic 
Lubrication in Hydrodynamic Bearings [163] Thermo-hydrodynamic 
(Fig. 11.44), în care unul din cele patru volume Lubrication in 
dintr-o serie dedicată metodelor numerice. Hydrodynamic Bearings 

— Profesorul Romeo Glovnea, absolvent al 
Universității din Suceava, cu un doctorat condus Donas eaa 
de profesorul E. Diaconescu în problematica Aurelian Fatu 
lubrificației EHD, lucrează în prezent la Universitatea Domiikiile Souonet 
din Sussex şi conduce Laboratorul de Tribologie == 
al acestei universități. 

— Profesorul Claudiu Suciu, absolvent al Fig. 11.44. Coperta cărții de 
UPB, cu un doctorat condus de profesorul M.D. Lubrificație THD apărută la Editura 
Pascovici (UPB) şi profesorii Jean Frêne de la Wiley&Sons în 2014. 
Universitatea din Poitiers şi Daniel Brun-Picard 
de la Institutul Național Politehnic din Grenoble, a efectuat un stagiu postdoctoral 
la Universitatea din Kobe, supervizat de profesorul T. Iwatsubo, în calitate de 
beneficiar al unei burse Monbusho. După efectuarea unui al doilea doctorat, în care 
a dezvoltat patentul lui V.A. Eroshenko pentru amortizoare coloidale [164], la 
Universitatea din Kobe, este în prezent profesor la Institutul Tehnologic din 
Fukuoka, fiind conducător de doctorat în inginerie mecanică din 2009. 

— Dr. Bogdan Kucinschi, absolvent al UPB, a susținut doctoratul în cotutelă, 
fiind condus de profesorii Jean Frêne şi dr. Michel Fillon de la Universitatea din 
Poitiers şi profesorul M.D. Pascovici de la UPB, în probleme de lubrificațtie THD 
în regim nestaționar. După un al doilea doctorat la Universitatea din Toledo (USA), 
condus de profesorul K.J. DeWitt în protezarea laringelui, lucrează în prezent la 
Departamentul de Cercetare al filialei Toyota din USA. 

După cum se vede, partea cunoscută de autor a diasporei tribologice române 
este însemnată şi reprezintă o pierdere pentru ştiinţa şi economia națională a 
României. Acest exod și lipsa revenirii acasă a acestor specialişti români se 
datorează în mare parte managementului precar și defectuos al cercetării ştiinţifice 
din România, în special în ultimii ani. 

11.5. ISTORIA MECANICII FLUIDELOR ȘI A ECHIPAMENTELOR 
HIDRAULICE” 


11.5.1. MECANICA FLUIDELOR 


Studiul mecanicii fluidelor datează încă din timpul Greciei antice, atunci când 
Arhimede se ocupa cu studiul staticii fluidelor (Principiul lui Arhimede). Acest 
studiu continuă cu cercetările lui Leonardo da Vinci (observaţii şi experimente), ale 
lui Galileo Galilei (a influenţat indirect hidraulica experimentală şi a revizuit 
conceptul aristotelian al vacuumului), cu Blaise Pascal (a clarificat principiile 
barometrului, presei hidraulice şi transmiterea presiunii, precum şi unele elemente 
de hidrostatică), Isaac Newton (viscozitatea), Henri de Pitot (a inventat un dispozitiv 
de măsurare a vitezei apei — tubul Pitot). Dezvoltarea hidraulicii a fost continuată 
de Daniel Bernoulli cu descrierea matematică a dinamicii fluidelor în lucrarea sa 
Hydrodynamica (1738), unde a enunțat şi celebra ecuaţie care-i poartă numele. 
Fluidele nevâscoase au fost studiate de matematicieni, precum Leonhard Euler, 
care a explicat rolul presiunii în fluide, a formulat ecuaţiile de bază ale mişcării, a 
introdus conceptul de cavitaţie şi principiile maşinii centrifuge, D'Alembert, 
Antoine Chezy (1718-1798), Lagrange, Giovanni Baptista Venturi (1746-1822), 
care a făcut teste pe reducţiile tronconice, Laplace, Claude-Louis Navier (1785-1836), 
Poisson. Pe de altă parte fluidele vâscoase au fost tratate de o pleiadă de ingineri, 
printre care Poiseuille sau Gotthilf Heinrich Ludwig Hagen. Un studiu matematic 
mai amănunţit asupra fluidelor a fost întreprins de Claude-Louis Navier şi George 
Gabriel Stokes, care stabilesc renumitele ecuaţii Navier-Stokes, pe când condiţiile 
la limită au fost investigate de Ludwig Prandtl. Numeroşi cercetători, ca Osborne 
Reynolds, Andrei Kolmogorov, Geoffrey Ingram Taylor etc., au facilitat înţelegerea 
conceptelor viscozității şi turbulenței. 

Cercetările în domeniul mecanicii fluidelor sunt strâns legate de dezvoltarea 
învățământului superior românesc. Cronologic, prima lucrare din acest domeniu 
nou pentru şcoala românească, este elaborată de Victor Vălcovici în anul 1913, 
aceasta fiind teza sa de doctorat intitulată Mișcări fluide discontinue cu două linii 
libere, susținută la Gottingen în Germania. Lucrarea corespundea preocupărilor 
ştiinţifice ale epocii, fiind apreciată și des citată în scrierile referitoare la aceste 
fenomene. Victor Vâlcovici este considerat creatorul hidrodinamicii și al aerodinamicii 
teoretice româneşti. 

Profesorul Dionisie Germani a efectuat studii de specialitate în Belgia, Germania, 
Marea Britanie și Franţa, obținând diploma de inginer la Ecole Supérieure d'Electricite 
de la Paris (1919) şi titlul de doctor în ştiinţe la Sorbona. În calitate de director al 
Catedrei de Hidraulică şi Mașini Hidraulice (1920-1938) şi apoi de decan al Facultăţii 
de Construcţii din Politehnică (1938-1944), profesorul Germani a desfășurat o 
intensă activitate de învățământ și cercetare în domeniul hidraulicii teoretice și aplicate, 


* Autorii subcapitolului: Ladislau VEKAS, Sebastian MUNTEAN, Liviu VAIDA. 

al amenajărilor hidrotehnice şi al alimentărilor cu apă din aşezări urbane, fiind 
autorul primului tratat de Hidraulică teoretică şi aplicată publicat în România 
(lucrare în 4 volume apărute în perioada 1937-1938) [165]. A adus contribuții 
remarcabile la teoria similitudinii şi la dezvoltarea procedurilor de testare şi studiu 
în laborator a echipamentelor hidrodinamice şi al amenajărilor hidraulice. Germani 
a sprijinit tinerii cercetători români întorşi de la studiile efectuate în străinătate, 
având o contribuţie decisivă în formarea şcolii de mecanica fluidelor din Politehnica 
Bucureşti. Viitorii profesori Dorin Pavel, Dumitru Dumitrescu, Elie Carafoli, 
Nicolae Tipei au beneficiat de sprijinul şi îndrumarea lui Dionisie Germani. Primul 
Laborator de Hidraulică din Politehnică a fost creat în 1929 de profesorul Germani 
şi Dorin Pavel, la vremea aceea tânăr cadru didactic, absolvent al renumitei 
universităţi E.T.H. Zürich (1923), unde a obținut și titlul de doctor sub îndrumarea 
prof. Franz Prasil, şeful comisiei de examinare fiind prof. Ludwig Stodola (1925). 

După ce a obţinut diploma de inginer, şi licenţe în matematici, drept, litere şi 
filozofie, Dumitru Dumitrescu şi-a perfecţionat pregătirea profesională întâi la Paris la 
Şcoala Superioară de Electricitate, ca elev al celebrului professor Janet, apoi la 
Şcoala de Aeronautică. Pregătirea pentru doctorat şi-a efectuat-o la Universitatea din 
Gottingen sub conducerea prof. Ludwig Prandtl. Lucrarea sa de doctorat intitulată 
„Curgerea unei bule de aer într-un tub vertical”, susținută în anul 1942, a devenit 
curând clasică, fiind citată în tratate şi manuale de prestigiu din diverse ţări. Revine 
în țară după anul 1940 și activează ca inginer la Fabrica de Avioane din Braşov, iar 
din 1943 începe lunga sa carieră didactică la Facultatea de Construcţii București, 
apoi la Catedra de hidraulică a Institutului Politehnic din București, care durează până 
în anul 1974. Un merit deosebit îl are preocuparea sa pentru dotarea laboratoarelor 
catedrei cu material didactic şi experimental necesar bunei pregătiri a viitorilor 
ingineri. Munca de cercetare desfășurată în cadrul Institutului de Mecanică Aplicativă 
al Academiei Române s-a materializat prin contribuţiile sale: „Studiul privind aplicarea 
metodelor numerice în domeniul hidraulic”, Studiul metodei reţelelor aplicate în 
hidraulică. Studiile pe modele reduse realizate în laboratoarele Academiei au condus 
la optimizarea amenajărilor hidrotehnice de la Bicaz, Sadu, Moroieni, Porţile de 
Fier. Este autorul Manualului inginerului hidrotehnician [166], instrument de lucru 
deosebit de important pentru inginerii care activează în domeniul construcțiilor 
hidrotehnice. 

O lucrare de referință pentru dezvoltarea teoretică a mecanicii fluidelor, este 
opera Introducere matematică în mecanica fluidelor, scrisă de academicianul Caius 
Iacob, apărută în anul 1952, în Editura Academiei [167] şi tradusă ulterior, în 1959, 
la Editions Gauthier-Villars (Fig. 11.45). Studiile universitare le face la Facultatea 
de Matematică din Bucureşti (1928-1931), devenind licenţiat la 19 ani. Continuă 
doctoratul la Facultatea de Ştiinţe a Universităţii din Paris, unde la 24 iunie 1935 
susţine teza „Sur la determination des fonctions harmoniques conjuguees par certaines 
conditions aux limites. Applications a I'hydrodynamique” sub conducerea profesorului 
Henri Villat. Reîntors în ţară şi-a dedicat viaţa învățămâtului superior şi cercetării 

ştiinţifice, parcurgând treptele universitare, 
începând cu cea de asistent (din 1935 la 
Şcoala Politehnică din Timişoara) şi terminând 
cu cea de profesor la Facultatea de Matematică 
a Universităţii Bucureşti (de unde se pensionează 
în 1982). Între timp, în anul 1938 şi apoi între 
1942 şi 1950 a activat şi la Universitatea din 
Cluj, unde a fost asistent, apoi conferenţiar la 
matematici generale, iar la 31 de ani este numit 
profesor de mecanică. Pleacă la Bucureşti, dar 
între anii 1967-69 revine la Cluj ca profesor 
asociat la noua Catedră de mecanica fluidelor 
înființată la Facultatea de Matematică-Mecanică. 

Cu rezultate teoretice deosebite în 
mecanica fluidelor de la universitatea clujeană 
s-a remarcat şi prof. Petre Brădeanu ale cărui 

Fig. 11.45. Coperta cărţii Introduction lucrări au vizat teoria stratului limită, transferul 
Mathématique à la Mécanique des Fluides.  convectiv de căldură, mecanica punctului de 
masă variabilă şi mişcarea rachetelor. 

Preocupat de aspectele geometrice ale mișcării fluidelor, Gheorghe Gheorghiev, 
profesor la Universitatea din lași a studiat şi a caracterizat geometric suprafeţele 
care conţin câte o linie de curent şi alta de linii de vârtej în mișcarea permanentă 
a unui fluid barotrop, determinând condiţiile ca aceste suprafeţe să suporte o infinitate 
de mişcări de acest fel. A elaborat studii legate de mişcarea permanentă a unor fluide 
ideale şi s-a preocupat de mişcarea elicoidală a fluidelor (anii 1955-1956), apoi a 
stabilit (lucrări în 1962) o serie de relaţii între invarianţii algebrici ai tensorului de 
deformaţie şi cei ai mişcării fluidului. A studiat mişcarea pentru care tensorul 
deformaţiei este nul și tensorul de deformaţie al câmpului vitezelor. 

Mecanica fluidelor se dezvoltă ca disciplină în universităţile româneşti datorită 
preocupărilor susținute de oameni de ştiinţă cu pregătire deosebită în domeniul 
matematicii. Cu doctoratul luat în fizică-matematică Elie Carafoli a audiat cursurile 
de mecanica fluidelor şi aeronautică la Sorbona, apoi lucrează la Laboratorul 
Aerotehnic de la Saint-Cyr, unde realizează un tunel aerodinamic destinat vizualizării 
mișcării fluidelor. Carafoli a abordat problema mişcării generale în jurul unui contur. 
A efectuat cercetări asupra aripilor monoplane și a mişcărilor conice în regim 
supersonic deschizând primul curs de aeronautică. 

Regimul turbulent de mișcare fiind un fenomen deosebit de complex din dinamica 
fluidelor, studiul său s-a aflat în atenţia a numeroşi savanţi şi cercetători, fizicieni sau 
ingineri de mai bine de un secol. În ţara noastră Elie Carafoli şi V.N. Constantinescu au 
avut preocupări cu rezultate deosebite în cercetarea fundamentală a turbulenței. 
Profesorul V.N. Constantinescu, unul dintre cei mai mari specialişti în domeniul 
lubrificaţiei cu fluide, este autorul volumului Teoria lubrificației turbulente [148], 

tradus în limba engleză de Atomic Energy Commission. Publicate de Editura Academiei, 
volumele Dinamica fluidelor incompresibile (1981) [168], Dinamica fluidelor 
compresibile (1984) [169], avându-i ca autori pe E. Carafoli şi V.N. Constantinescu, 
sunt lucrări de referință în domeniu. Dinamica fluidelor vâscoase în regim laminar 
(1987) [170], precum şi Dinamica fluidelor vâscoase. Stabilitatea mișcărilor 
laminare (1993) [171] a academicianului V.N. Constantinescu continuă prezentarea 
problemelor specifice mişcării fluidelor. În volumul Dinamica fluidelor în regim 
turbulent, publicat în 2008 [172], subiectul lubrificaţiei turbulente este amplu tratat 
de către V.N. Constantinescu, S. Dănăilă şi S. Găletuşe, prezentându-se exemple 
concrete pentru calculul şi proiectarea diferitelor tipuri de etanşări (Fig. 11.46). 


IN. CONSTANTINESCU 
EbIE CARAFOLI 
V.N. CONSTANTINESCU 


DINAMICA 
FLUIDELOR 

ÎN REGIM 
TURBULENT 


Fig. 11.46. Coperţile volumelor de Dinamica fluidelor. 


Dezvoltarea şcolii superioare româneşti se îmbină de foarte multe ori cu 
dezvoltarea pe măsură a tehnicii. Un astfel de exemplu este al inginerului Teodor 
Oroveanu, devenit doctor inginer în 1967 şi apoi dr docent în 1970. A lucrat ca 
inginer la Atelierele Centrale din Câmpina ale fostei societăţi „Steaua Română”, 
apoi la Centrala Industrială a Metalurgiei Prelucrătoare (1945-1949). Din 1949 
până în 1968 a lucrat fără întrerupere la Institutul de Mecanica Fluidelor, iar paralel 
a fost conferenţiar (din 1951) şi profesor (din 1968) la Institutul de Petrol şi Gaze 
din Bucureşti. În 1969, odată cu mutarea institutului, s-a transferat la Ploieşti, 
devenind şef al Catedrei de Hidraulică (1971-1984); din 1990, profesor consultant 
la Universitatea Petrol-Gaze din Ploieşti. A ţinut cursuri la Baku, Freiburg, Moscova, 
Paris, Rennes, Toulouse. A desfăşurat o intensă activitate ştiinţifică, orientată, în 
principal, spre mecanica fluidelor, mai cu seamă în domeniile curgerii fluidelor 
prin medii poroase, difuziei convective în fluide, mişcării fluidelor vâscoase, cu 
preocupări deosebite în domeniul extracţiei şi transportului petrolului şi gazelor. 
A urmărit utilizarea rezultatelor cercetărilor proprii în tehnică, un mare număr 
dintre acestea servind direct la elaborarea unor metode de calcul şi de proiectare, 
îndeosebi în domeniul industriei petrolului. A efectuat studii asupra exploatării 
zăcămintelor de petrol situate în roci fisurate şi asupra fisurării hidraulice a 
zăcămintelor cu permeabilitate redusă. A introdus metode moderne de calcul al 
conductelor pentru petrol, produse petroliere şi gaze, inclusiv procedee de optimizare 

pentru acestea din urmă, folosind pentru prima oară în România calculatoarele. 
Rezultatele cercetărilor sale s-au concretizat în numeroase lucrări, între care se disting 
tratatele: Mecanica fluidelor, 2 vol. [173], Mecanica fluidelor vâscoase [174]; 
monografii: Scurgerea fluidelor prin medii poroase neomogene [175], Scurgerea 
fluidelor multifazice prin medii poroase [176] etc. 

Fenomenul de cavitaţie este prezent aproape în toate domeniile tehnicii şi 
industriei moderne, acolo unde sunt lichide în mișcare. Cavitaţia se recunoaşte în 
primul rând prin efectele sale caracterizate prin distrugerea pereţilor solizi, prin 
oscilaţii şi vibrații puternice şi prin scăderi ale randamentului atunci când este 
prezentă în maşinile hidraulice. Prima carte de acest gen de la noi din ţară care se 
deosebeşte de alte lucrări similare, prin caracterul ei unitar, este Cavitaţia (două 
volume) scrisă de acad. loan Anton şi apărute în 1984 şi 1986 (Fig. 11.47) [177]. 
La baza ei stă un material vast atât din literatura tehnico-ştiințifică mondială, cât şi 
experienţa bogată a şcolii de maşini hidraulice de la Politehnica din Timişoara. 


CAVITATIA CAVITATIA METODE NUMERICE 


IN 
DINAMICA FLUIDELOR 


EDITURA ACADEMIEI ROMÂNE 


Fig. 11.47. Coperțile volumelor Fig. 11.48. Coperta volumului Metode 
Cavitaţia (Vol. 1 şi 2). numerice în dinamica fluidelor. 


Dezvoltarea fără precedent a tehnicii de calcul a condus la o nouă abordare 
a studiului problemelor legate de dinamica fluidelor. Astfel de preocupări au apărut 
prima dată la Universitatea Politehnica din Bucureşti, Facultatea de Aeronave. 
O asemenea lucrare aparţinând profesorilor Sterian Dănăilă şi Corneliu Berbente 
este monografia Metode numerice în mecanica fluidelor (Fig. 11.48) [178]. Sunt 
acoperite, practic, toate capitolele importante, legate de obținerea prin metode 
numerice de calcul a soluţiilor ecuţiilor diferenţiale cu derivate parţiale care descriu 
curgeri ale fluidelor în diverse regimuri incompresibile, compresibile, staţionare și 
nestaţionare, nevâscoase şi vâscoase, laminare şi turbulente. 

În cadrul Universităţii Politehnica din Timişoara a luat ființă în 1996 Centrul 
Naţional pentru Ingineria Sistemelor cu Fluide Complexe (CNISFC), care a inclus 
laboratoarele de simulare numerică şi calcul paralel, reologie, magnetometrie, 
multimedia şi tribologie. Conducerea colectivului CNISFC a fost asigurată de 

prof. Victor Ancușa (1996-2000), prof. Iuliu Carte (2000-2004) şi prof. Romeo F. 
Susan-Resiga (2004—). Infrastructura laboratorului de calcul paralel include un 
calculator paralel cu memorie distribuită, o reţea de calculatoare şi spaţii de lucru 
pentru studenţi şi calculatoare cu memorie comună pentru calcul paralel dedicate 
cercetării. Infrastructura software pentru simularea curgerii fluidelor include programele 
Fluent cu licență pentru calcul paralel, Fidap, Polyflow şi programe proprii de calcul 
paralel utilizând metoda elementului finit dezvoltate pe platforma Portable, Extensible 
Toolkit for Scientific Computation (PETSc). Simulările numerice ale curgerii fluidelor 
realizate de colectivul CNISFC, sub coordonarea prof. R. Susan-Resiga, sunt incluse 
în monografia Metode moderne de calcul paralel pentru simularea curgerii 
fluidelor [179]. O monografie deosebită utilizând programul Fluent este Mecanica 
fluidelor cu Fluent, elaborată de colectivul format din Diana Broboană, Tiberiu 
Muntean şi Corneliu Bălan, de la Politehnica București [180]. 

Acţionările şi automatizările hidraulice sunt un alt capitol care înregistrează 
dezvoltări spectaculoase în noua conjuctură determinată de tehnica nouă, tehnologiile 
performante şi cerinţele de calitate care se impun. La Universitatea Tehnică din 
Cluj-Napoca, un colectiv de cadre didactice şi cercetători, sub coordonarea profesorului 
Liviu Deacu, elaborează în 1989 o excelentă sinteză a studiilor şi cercetărilor 
în domeniul pompelor şi motoarelor reglabile în lucrarea Tehnica hidraulicii 
proporționale [181]. Aici sunt prezentate într-o manieră coerentă, atât studii 
experimentale, cât şi analize numerice pentru o gamă largă de tipuri de reglare, în 
concordanţă cu realizările unei echipe de cercetători de la Institutul de Acţionări 
Hidraulice şi Control, din Aachen, Germania. Dezvoltări teoretice şi experimentale 
semnificative în cadrul acţionărilor hidraulice şi pneumatice o aduc şi cercetătorii de la 
Universitatea „Politehnica” din Bucureşti, conduși de profesorul Nicolae Vasiliu, sub 
coordonarea căruia se elaborează lucrarea Transmisii hidraulice şi electrohidraulice 
[182]. Creat în perioada 2005-2007, pentru a uni eforturile din activitatea de cercetare 
referitoare la hidrodinamica vârtejurilor și aplicații, consorțiul academic ACCORD- 
Fluid a beneficiat de contribuţia cadrelor de specialitate din următorele institute de 
învățământ superior din România: Universitatea Politehnica din Timişoara, 
Academia Română — Filiala Timişoara, Universitatea „Politehnica” din Bucureşti, 
Universitatea Tehnică de Construcţii Bucureşti, Universitatea „Dunărea de Jos” 
Galaţi, Universitatea Tehnică din Cluj-Napoca, Universitatea „Eftimie Murgu” din 
Reșița, Universitatea Tehnică „Gheorghe Asachi” din lași. Cercetările realizate au 
fost sintetizate în monografia Vortex Dominated Flows [183]. 


11.5.2. MAŞINI ŞI ECHIPAMENTE HIDRAULICE 


Bazele teoretice ale mecanicii fluidelor au influențat puternic dezvoltarea 
industrială la nivel mondial în două direcții: 

a) Apariția şi dezvoltarea maşinilor hidraulice. Acestea sunt maşini de forță în 
interiorul cărora se produce o transformare a energiei hidraulice în energie mecanică, 


371 


sau invers. După sensul transformării ele se numesc motoare (turbine) hidraulice, 
respectiv generatoare (pompe) hidraulice. Academicianul Anton I., în referinţa 
[184], defineşte turbinele hidraulice sau „motoarele hidraulice” ca fiind acele 
maşini care transformă energia hidraulică în energie mecanică, iar pompele sau 
„generatoarele hidraulice” ca fiind maşinile care transformă energia mecanică în 
energie hidraulică. Transformarea energiei hidraulice în energie mecanică se face 
într-o piesă prevăzută cu palete sau cupe care se roteşte, denumită rotor. Această 
transformare se realizează cu randamente ridicate şi turaţii relativ mari; 

b) Aparitia şi dezvoltarea elementelor şi sistemelor de comandă şi reglare 
hidraulice. Sistemul de acţionare hidraulică este un sistem fizic de acţionare compus 
din generator (pompă), motor şi instalații anexe. Generatorul (adică pompa hidraulică) 
are rolul de a produce energia hidraulică. Motorul primeşte energia sub forma unei 
mase de lichid puse în mişcare de generator şi o transformă în energie mecanică. 
Instalaţiile anexe sunt elemente secundare care ajută procesul principal de transformare 
a energiei hidraulice în energie mecanică. Ele pot fi: manometre de control, racorduri, 
conducte rigide şi flexibile, ventile, filtre, radiatoare, rezervor presurizat, orificii de 
ungere şi scurgere, prize de legătură. Energia mecanică rezultată este destinată punerii 
în mişcare a unui dispozitiv final. 


11.5.2.1. Maşini hidraulice 


Spre sfârşitul secolului al XIX-lea, turbinele hidraulice au fost tot mai mult 
utilizate în Europa. Acest fapt era rezultatul a doi factori principali şi anume: 
specializarea producătorilor de turbine şi generatoare, deci o ofertă de echipamente 
adecvate, care şi-au dovedit siguranţa în funcționare, şi eficiența economică; cererea 
crescândă de energie electrică datorată dezvoltării tot mai puternice a industriei. 
Aceste elemente sintetizate în expresia foarte sugestivă tehnologia împinge şi piața 
trage”, a fost desigur sesizată de întreprinzătorii şi administraţiile locale din România. 
Existența unei tradiții îndelungate în folosirea energiei hidraulice prin toate tipurile 
de roți, nu putea să ignore noul progres tehnologic chiar din faza de început. Astfel 
au fost realizate centrale hidroelectrice la: Castelul Peleş cu două turbine Pelton de 
60 CP — 1884; Grozăveşti (Bucureşti) cu două turbine Girard de 135 kW — 1889; Băile 
Herculane cu două turbine Francis de 130 kW — 1892; Uzinele din Topleţ, Caraş- 
Severin cu o turbină Girard de 110 kW — 1893, urmată de trei Francis de 120kW; 
Sadu I, Sibiu cu două turbine Girard de 270 CP — 1897; Sinaia cu patru turbine Francis 
de 360 CP — 1899; Bocşa, Caraş-Severin, cu o turbină Francis de 100 kW — 1900. 

Până în anul 1900 în România s-au realizat 19 centrale hidroelectrice cu o 
putere instalată de circa 4.115 kW. Între 1901 şi 1918 în România s-au realizat 35 de 
centrale hidroelectrice cu o putere instalată de 19.740 kW, iar între 1919 şi 1945 s-au 
realizat 26 de centrale hidroelectrice cu o putere instalată de 35.240 kW (inclusiv 
extinderile şi reechipările unor centrale existente). Centrala hidroelectrică cu cea mai 


* Expresia în engleză: Technology push and market pull. 

mare putere instalată a fost Dobreşti, în 1930, echipată cu patru turbine Pelton 
orizontale de fabricaţie Voith, fiecare având 5.650 CP. Amenajările hidroelectrice 
până la al Doilea Război Mondial, în România, însumau o putere instalată puţin peste 
59.000 kW (vezi [193], Capitolul 1 „Istoria energeticii”). Echipamentele pentru aceste 
amenajări au fost aduse din import, în special din Germania. 

Este demn de remarcat că preocupările pentru realizarea unor centrale hidro- 
electrice în România au fost intense în perioada dintre cele două războaie mondiale. 
Cea mai reprezentativă lucrare în acest domeniu aparţine profesorului Dorin Pavel 
din Bucureşti, care în volumul Plan général d'amenagement des forces hydrauliques 
en Roumanie (Fig.11.49) [185], a inventariat şi stabilit schemele generale pentru 567 
uzine hidroelectrice pe teritoriul României Mari, vedere în plan şi profil longitudinal, 
cu lacurile, galeriile, canalele şi clădirile centralelor. Înaintea acesteia, în 1929, fusese 
publicată lucrarea Les forces hydrauliques en Roumanie [186]. 


D PEL IL PER 


Fig. 11.49. Coperta cărții publicată Fig. 11.50. Detaliu din planul original din anul 1922 
de Dorin Pavel în 1933. privind modul de amplasare a turbinei Francis [187]. 


Fabricația turbinelor hidraulice în România, este o iniţiativă mai târzie, din 
preajma celui de-al Doilea Război Mondial. Deşi încă înainte de război Fabrica 
Fraţii Schiel din Braşov a produs şi turbine de apă sistem Francis cu fusul vertical 
şi orizontal, pentru toate căderile de apă [187], această activitate a încetat cel mai 
probabil la naționalizare. 

Din datele găsite până în prezent rezultă că prima fabrică care a executat 
turbine hidraulice în Romania a fost a fraţilor Schiel din Braşov: Briider Schiel 
Maschienenfabrik AG (vezi mai multe detalii în Capitolul 8 „Industria construcțiilor 
de maşini”). Astfel, aşa cum se arătă în lucrarea [187], această fabrică a întocmit 
documentaţia şi a livrat echipamentele pentru sistemul hidrotehnic de morărit de la 
Valea Seacă (comuna Sânzeni, Covasna), în anul 1922 (Fig. 11.50). 

Punctul de plecare pentru fabricaţia extinsă, bazată pe concepţie proprie, 
a fost la Politehnica din Timişoara, unde s-a dezvoltat o activitate de pregătire a 

viitorilor ingineri, simultan cu activitatea de cercetare în domeniul maşinilor hidraulice. 
Astfel, în 1928-29 profesorul Pompiliu Nicolau realizează primul laborator de 
hidraulică şi maşini hidraulice cu un stand de încercări turbine hidraulice în circuit 
deschis (Fig. 11.51). 


Fig.11.51. Laboratorul de Maşini Hidraulice din Timişoara, 1928. 


Începând din 1931 disciplina maşini hidraulice a fost preluată de tânărul 
conferenţiar Aurel Bărglăzan. De numele acestui eminent profesor şi inginer este 
legată formarea şcolii timişorene şi româneşti de maşini hidraulice. Realizările 
deosebite ale colectivului Laboratorului de maşini hidraulice (Fig. 11.52 şi 
Fig. 11.53), de la Institutul Politehnic Timişoara, sunt recunoscute prin acordarea 
Premiului de Stat în 1953: prof. A. Bărglăzan, prof. V. Gheorghiu, ing. I. Anton, 
ing. I. Preda, ing. V. Anton, mecanic I. Drăgălina. 


Fig.11.52. Laboratorul de Maşini Hidraulice Fig. 11.53. Standul de testare a turbinelor Pelton 
din Timişoara, 1953. de la centrala Crăinicel. 


Şcoala de maşini hidraulice de la Timişoara, înfiinţată de prof. Aurel 
Bărglăzan, membru corespondent al Academiei Române, a inclus colectivele de la 
Laboratorul de maşini hidraulice al Institutului Politehnic Timişoara şi de la Secţia 
de cavitație a Centrului de Cercetări Tehnice (CCT) de la Baza de Cercetări 
Ştiinţifice din Timişoara a Academiei R.P.R. 

Centrul de Cercetări Tehnice (CCT), din cadrul Secţiei de Şţiinte Tehnice a 
Academiei, a luat ființă în anul 1956, prin hotărârea Prezidiului Academiei, şi a 
inclus patru secţii: Secţia de sudură (acad. Cornel Micloşi), Secţia de oboseală şi 

rupere fragilă a metalelor (prof. Ştefan Nădăşan, m.c. al Academiei R.P.R.), Secţia 
de cavitație (prof. Aurel Bărglăzan. m.c. al Academiei R.P.R.) şi Secţia de 
materiale de construcţii. Conducerea CCT a fost asigurată de acad. C. Micloşi 
(1956-1963), acad. Ştefan Nădăşan (1963-1967) şi prof. loan Anton, m.c. al 
Academiei R.P.R., în calitate de director (1967-1970). 

Colaborarea cu uzinele din Reşiţa a profesorului Aurel Bărglăzan s-a materializat, 
în anul 1939, cu pompa de alimentare a sistemului de răcire a furnalelor. Pompa 
Bărglăzan, cum a fost numită, realizată pentru autodotare, a fost ulterior construită şi 
livrată şi pe bază de comenzi. Mai târziu, la Reşiţa se realizează o turbină 
hidraulică, de tip Francis, pe baza unei documentaţii elaborate sub conducerea ing. 
Andrei Berzănescu, a cărui instalare s-a făcut la Moldova Nouă (Caraş-Severin) după 
război, în 1946. A mai fost realizat un grup Pelton de 6 CP la atelierele mecanice 
de la Anina, montat pe Lacul Mărghitaş, de ing. Zeno Jumanca. De asemenea, pentru 
cabana de pe Muntele Mic, prof. Cornel Micloşi a realizat un grup cu turbină Pelton, 
cel mai probabil cu sprijinul colegului Bărglăzan. 

În perioada 1948-1960, deşi la Reşiţa erau deja ingineri cu specialitatea maşini 
hidraulice, iar la Timişoara colectivul de cercetare era puternic, a existat o neîncredere 
în capacitatea industriei româneşti de a produce echipamente hidro. Aşa că o serie 
de centrale sunt echipate cu produse din import. Astfel au fost centralele Moroieni 
(Ialomița) de 15 MW, Sadu V (Sibiu) de 22,5 MW, Stejaru (Bistriţa) de 210 MW, 
Roznov I 14 MW şi Vidraru (Argeş) 220 MW. Este important de amintit că, pentru 


X 
4 


4 — 


OE p 
SE Pi. 


Fig.11.54. Turbina Pelton de la centrala Fig. 11.55. Unul din grupurile cu turbine 
Crăinicel. Francis de la Crăinicel. 


Au existat două excepții în această perioadă. Prima a fost realizarea la Reşiţa, prin 
colaborarea cu Timişoara, a echipamentelor pentru centrala Crăinicel ce aparținea uzinei, 
constând în două agregate cu turbine Francis de 1.100 kW şi două cu turbine Pelton 
de 2.900 kW. Turbinele Pelton aveau doi rotori diferiți pe acelaşi ax (Fig. 11.54). 
Concepţia amenajării de la Crăinicel (Fig. 11.55) şi supravegherea execuţiei a fost 
realizată de prof. Dorin Pavel. A doua realizare a fost construcția a trei turbine axiale 
de 550 kW pentru centrala de la Târgu-Mureş, două elicoidale şi una Kaplan. 
Încercările pentru aceste modele au fost efectuate în laboratorul Politehnicii timişorene, 

iar proiectele, în colectivul mixt înfiinţat şi condus de prof. A. Bărglăzan şi 
A. Berzănescu, constructor şef la Reşiţa. Este important de precizat că astfel s-a 
închegat un colectiv capabil să demareze viitoarele proiecte în domeniu. 

Din 1960 a fost demarată concepția de turbine hidraulice la Reşiţa, sub 
conducerea ing. Flore Coste, care a început proiectarea turbinelor hidraulice (apoi 
şi a generatoarelor cu toate instalaţiile aferente) comandate de Ministerul Energiei 
Electrice pentru amenajarea Biştriţa-aval: 10 turbine cu puterea de 8-10 MW, la căderea 
de 20 m şi turaţia de 250 rot/min — Roznov II, Zăneşti, Costişa şi Bacău II; 8 turbine 
cu putere de 11,5-12,5 MW, la căderea de 15 m şi turaţia de 136,4 rot/min — 
Pângăraţi, Racova, Gârleni şi Bacău I; 4 turbine de 5,5-6 MW la căderi de 15 m şi 
214,4 rot/min — Piatra Neamţ şi Buhuşi; 2 turbine de 23,4 MW, la 26,2 m cădere 
şi 166,7 rot/min la Vaduri. 

Trebuie spus că la acea dată Reşiţa nu dispunea de stand pentru încercări, aşa 
că testele au fost făcute la Timişoara, la laboratorul prof. Bărglăzan până în 1960 
(profesorul a decedat în septembrie), apoi sub conducerea conf. loan Anton. Laboratorul 
a fost extins cu un stand de cavitaţie cu diametrul rotorului de 200 mm, apoi 400 mm, 
care permitea încercări, conform normelor internationale IEC (Fig. 11.56). Au fost 
determinate caracteristicile energetice şi cavitaţionale pentru rotoarele Kaplan 
studiate având diametrul de 400 mm, cu scopul de a atenua efectele de scară 
energetice şi cavitaţionale pentru turbinele de la Porţile de Fier I (Fig. 11.57). 


n - ——— 


Fig.11.56 . Standul de cavitaţie pentru rotoare cu Fig. 11.57. Modele de rotoare Kaplan cu diametre de 
diametrul 200 mm de la Timişoara. 400 mm pentru turbinele de la Porțile de Fier I. 


Activitatea şcolii de maşini hidraulice de la Timişoara se concentrează 
pe cercetarea fundamentală, obţinând rezultate la nivel mondial în domeniile: 
hidrodinamica turbomaşinilor, hidrodinamica reţelelor de profiluri, cavitația în 
maşini hidraulice şi echipamente şi efectele de scară. Prof. I. Anton în colaborare 
cu şefii de lucrări, I. Preda, Viorica Anton, Fr. Gyulai şi dr. ing. E. Sisak, au 
efectuat măsurători în situ privind cavitaţia în turbine hidraulice, identificând-o la 
intrarea în tubul de aspiratie, prin zgomote şi vibrații mult peste cele prevăzute de 
normele IEC. Dr. ing. V. Câmpian a realizat studiile teoretice şi experimentale asupra 
turbinelor bulb şi bulb-reversibil (pompe-turbine), prin proiectarea şi încercarea 
rotoarelor reversibile. Proiectarea acestora s-a realizat cu metoda prof. O. Popa 

de dimensionare a rețelelor de profiluri bazată pe reprezentarea conformă. 
Rezultatele cercetătilor efectuate de-a lungul a cinci decade de colectivul de maşini 
hidraulice de la Timişoara în domeniul turbinelor hidraulice sunt publicate în 
volumele Turbine hidraulice (1979) [188] autor I. Anton, Hidrodinamica turbinelor 
bulb şi a turbinelor-pompe bulb (1988) [189] autori I. Anton, V. Câmpian şi 
I. Carte, iar cele în domeniile cavitaţiei în maşini şi sisteme hidraulice, în volumele 
Cavitaţia (vol. I şi vol. II) (1985) [177] autor I. Anton, respectiv efecte de scară 
energetice şi cavitationale în turbine hidraulice, cu aplicaţie la turbinele Kaplan de 
la Porţile de Fier I, în volumul Energetic and Cavitational Scale Up Effects in 
Hydraulic Turbines (2002) [190] (Fig.11.58). 

Fig. 11.58. Coperţile monografiilor: Turbine hidraulice; Hidrodinamica turbinelor bulb 
şi turbinelor-pompe bulb; Energetic and cavitational scale-up effects in hydraulic turbines. 


Şcoala de maşini hidraulice de la Timişoara condusă de acad. loan Anton a 
inclus colectivele de la Catedra de maşini hidraulice, Facultatea de Mecanică 
a Institutului Politehnic „Traian Vuia” din Timişoara şi de la Secţia de cavitaţie a 
Centrului de Cercetări Tehnice (CCT) de la Baza de Cercetări Ştiinţifice din 
Timişoara a Academiei R.P.R., care a fost desființată în anul 1970 [191]. 
Colectivul Secţiei de cavitaţie a format nucleul Centrului de Hidrodinamică, 
Cavitaţie şi Lichide Magnetice (CCHCLM), înființat în anul 1991, în cadrul 
Universității Politehnica Timişoara. Prin eforturile acad. I. Anton, se înființează 
prin Hotărâre de Guvern, în anul 1996, Centrul de Cercetări Tehnice Fundamentale 
şi Avansate (CCTFA) din cadrul Academiei Române — Filiala Timişoara, realizându-se 
continuitatea peste timp a CCT. CCTFA include trei secţii coordonate de membri 
titulari sau corespondenţi ai Academiei Române: Secţia de hidrodinamică, cavitație 
şi lichide magnetice (acad. loan Anton şi în prezent dr. Ladislau Vékás), Secţia de 
construcții metalice şi sudură (acad. Dan Mateescu şi în prezent acad. Dan 
Dubină), Secţia de electromecanică, vibrații şi vibropercuţii (acad. Toma Dordea şi 
în prezent acad. Ion Boldea). CCTFA a fost condus de acad. loan Anton (1996-2008) 
în calitate de director onorific şi ulterior de dr. Ladislau Vékás, membru corespondent 
al Academiei Române, director (2008—). 

Punerea în funcțiune cu succes a agregatelor pe Bistriţa-aval, apoi continuarea pe 
Argeş-aval, a coincis cu începerea pregătirilor pentru realizarea amenajării Porţile 
de Fier I. Pentru susținerea concepției în domeniu a fost înfiinţat la 1 ianuarie 1966 
Institutul de Proiectare Echipamente Energetice Reşiţa (hidro şi termo), care în 
anul următor s-a transformat în Institutul de Cercetare şi Proiectare Echipamente 
Hidroenergetice Reşiţa cu o filială în Timişoara, partea termo fiind separată şi 
mutată la Bucureşti odată cu fabricaţia de turbine termo. Director al institutului a 
fost numit ing. A. Bitang!, până la acea dată director tehnic al uzinei. Institutul 
a susținut în continuare întreaga concepție în domeniul echipamentelor hidro. Au 
fost înființate sedii la Reşiţa şi Timişoara, iar în 1973 s-a pus în funcțiune standul 
de garanţie la Reşiţa, echipat la nivelul tehnicii mondiale în domeniu. Aceasta a 
permis o activitate de cercetare intensă, iar colaborarea cu Politehnica din Timişoara 
a atins un nivel ştiinţific ridicat. 

Au urmat o serie întreagă de realizări 
performante, în cadrul cărora la primul export 
s-au aflat două hidroagregate cu turbine Francis 
de 18,2 MW la căderea de 36 m, turaţia de 
166,7 rot/min şi diametrul rotorului 2,8 m, 
turnat monobloc (Fig. 11.59). Până în 1999 au 
fost proiectate şi livrate de către Reşiţa peste 
330 agregate însumând o putere de peste 6.600 
MW. De asemenea a fost concepută o gamă 
tipizată de turbine, din care au fost livrate în 
număr mare la export. După un prospect al 
UCM Reşiţa, turbinele realizate până în 2000 
sunt cele din Tabelul 11.1 [192]. Fig. 11.59. Rotorul turbinei Francis. 


Tabelul 11.1 


Turbinele realizate până în 2000 la UCM Reşiţa 
Nr.crt. Tip turbine Număr | Putere MW 

1 Kaplan 209 2.580 

2 Pelton 6 374 

3 Francis 86 2.762 

4 Bulb 13 298 

5 Bulb reversibil 21 292 
Total 335 6.641 


Sunt necesare două mențiuni speciale referitoare la turbinele de pe Lotru şi 
cele de la Porțile de Fier. La Porțile de Fier I, UCM Reşiţa a realizat 6 turbine 
Kaplan de 178 MW, cu diametrul rotorului de 9,5 m şi turația de 71,5 rot/min; după 
diametrul rotorului erau cele mai mari din lume la data respectivă. 


! Ing. Alexandru Bitang a deținut funcția de director general al UCMR între 1974-1983, iar 
între 1983—1986, cea de director tehnic al Fabricii de reductoare româno-germane Reşița-Renk. 

Trei grupuri urmau să fie realizate integral în ţară. În acest scop, încă de la 
proiectul tehnic, inginerii institutului din Reşiţa şi tehnologii uzinei au participat 
la realizarea proiectelor la uzina LMZ din Leningrad. A fost o experiență deosebit 
de utilă, atât pe linie de concepţie, cât şi tehnologică. Acelaşi mod de lucru, aplicat 
la turbinele bulb de la Porţile de Fier II, a permis realizarea la Reşiţa a 6 din cele 
8 turbine bulb de 28 MW, 7,5 m diametru şi 62,5 rot/min turaţia, plus două grupuri 
la centrala Gogoşu şi două pentru centrala din Serbia. Turbinele Pelton de pe Lotru, 
de 175 MW şi 375 rot/min, realizate în colaborare cu firma Neyrpic (Franţa), nefiind 
prevăzute altele apropiate în perspectivă, s-au limitat la adaptarea proiectului pentru 
tehnologia uzinală. 


11.5.2.2. Elemente şi sisteme de comandă şi reglare hidraulice 


Apariţia elementelor de comandă şi reglare poate fi legată de aplicarea principiului 
lui Pascal în anul 1795, când englezul Joseph Bramah a realizat o presa hidraulica 
funcțională. Această presă era constituită dintr-o pompă cu piston legată printr-un 
tub cu un cilindru mare şi o culisă. În jurul anului 1850, W.G. Armstrong a realizat 
o macara hidraulică şi a inventat acumulatorul hidraulic. În perioada 1850-1860, 
Londres şi alţi industriaşi englezi au fost racordaţi la sistemul de distribuţie şi de 
vânzare a energiei hidraulice din staţiile centrale de pompare şi alimentare a 
atelierelor individuale. Din 1860 până în 1900, un număr important de ingineri şi 
cercetători au creat aparate noi care au fost brevetate. Aceste aparate au fost în mod 
progresiv utilizate pe prese, la forje, macarale, trolii etc. Perioada de sfârşit a 
secolului XIX şi de început a secolului XX poate fi numită perioada de aprofundare 
a bazelor teoretice ale acționărilor hidraulice, datorită luării în consideraţie a vâscozității 
fluidelor şi a dezvoltării teoriei similitudinii. 

În anul 1906, a fost perfecţionat un sistem de transmisie hidraulică a vitezei. 
Mulţi consideră această dată ca fiind începutul apariţiei elementelor de comandă şi 
acţionare hidraulică, fabricaţia de componente hidraulice devenind tot mai importantă 
după anul 1920. Apa, utilizată la început ca lichid de transmisie, a fost înlocuită cu un 
lichid lubrefiant, anticoroziv, care să nu se evapore sau să îngheţe. Astăzi, practic 
toate acţionările funcționează cu ulei mineral sau de sinteză. Cu toate acestea, există 
şi acum în exploatare câteva prese care funcționează cu apă. De-a lungul ultimilor 
70 de ani şi în particular în timpul celui de-al Doilea Război Mondial, utilizarea 
energiei fluidelor a avut o creştere spectaculoasă şi a fost aplicată la maşini foarte 
diverse. Rolul acționărilor hidraulice devine foarte important în construcţia de 
maşini; de exemplu, într-o uzină modernă de construcţii de maşini, vom găsi o 
largă utilizare a comenzilor hidraulice la masinile-unelte, echipament hidraulic la 
forje, la prese, dispozitive hidraulice de tăiere a metalelor, de injecție a materialelor 
plastice etc. Mai nou şi în construcţia aeronautică modernă sunt necesare echipamente 
cu transmisii hidraulice, sisteme de aducere a combustibilului şi uleiului, amortizoare 
hidro-pneumatice etc. Acţionările hidraulice sunt larg utilizate în dispozitivele de 
lansare a rachetelor şi chiar în construcţia lor. În perioada de început a fabricării 
elementelor de comandă şi acţionare hidraulică (perioada de după cel de al Doilea 

Război Mondial) în România producţia a fost orientată spre satisfacerea necesităţilor 
de astfel de echipamente, necesare la fabricarea de utilaje agricole, echipamente 
pentru industria feroviară, navală, petrolieră şi echipamente militare. 

În Tabelul 11.2 sunt prezentate principalele întreprinderi producătoare de aparatură 
hidraulică de pe teritoriul României în evoluţia lor istorică. În prima coloană este 


dată denumirea actuală (sau ultima denumire în cazul celor desființate). 


Tabelul 11.2 


Principalele întreprinderi producătoare de aparatură hidraulică 


Fabrica Anul înfiinţării, evoluţie Principalele produse 
1882 — se înființează turnătoria şi 
atelierul mecanic 
1941-1945 — ocupată de armată 
1948 — se naţionalizează sub Diverse piese mici. 
denumirea de Fabrica de pompe Pompe pentru stingerea incendiilor. 
1965 — se schimbă denumirea în Pompe pentru sectoarele industriale, 
AVERSA Uzina de Pompe Bucureşti agricole şi energetice. 
Bucureşti 1990 — se privatizează Din 1985 produce pompe şi instalaţii 
2006 — redevine AVERSA; hidraulice pentru centrala 
intră în insolvenţă nucleară de la Cernavodă. 
2012 — intră în faliment 
2013 — achiziționată de grupul 
Benevo 
2016 — încetează activitatea 
1877 — Atelier mecanic în Ghencea Instalaţii pentru locomotive cu aburi. 
(Bucureşti) Instalaţii de încălzire centrală pentru 
1887 — se înființează Fabrica Wolff clădiri industriale şi civile. 
lângă Parcul Carol Pompe de vid şi echipamente pentru 
HESPER 1948 — se naţionalizează şi ia centrale nucleare, iar din 1991 
Bucureşti denumirea Steaua Roşie Bucureşti execută pompe şi motoare 
1974 — începe producţia de aparatură hidraulice cu roţi dințate, motoare 
şi instalaţii hidraulice şi servodirecții hidraulice, 
1991 — se transformă în societate pe instalaţii hidraulice simple şi 
acțiuni sub denumirea HESPER complexe, la temă. 
Scule. 
1970 — Fabrică de scule ea ue lesi d 
1973 — Secție nouă de echipamente e OREN Sip a SPARS 
ISEH hidraulice qaa ONSE 
Focşani 1980 — dezvoltare, modernizare Bargni monoblge $ bateri 
i EA ; proportionale (proiecte IHP). 
1991 — se închide în urma unui e ` 
incendiu Familie de standuri de uz general 
(proiecte IHP) de complexitate 
medie şi mare. 
1975 — se înființează (desprinsă din Echipamente hidraulice şi pompe 
Balanța Sibiu) pneumatice. 
HIDROSIB 2004 — devine parte din Advanced Aparatură hidraulică şi echipamente 
Sibiu Handling de manipulare. 
2006 — se integrează în METALRAX |Program de modernizare. 
GROUP PLC Componente unice de hidraulică, 

2009 — perfecţionare activitate 


soluţii în domeniul acţionărilor 
hidraulice 

Proiectare şi execuţie sisteme şi 
circuite hidraulice. 


HERVIL 
Râmnicu Vâlcea 


1981 — se înființează ca producător 
de echipamente hidraulice 

1987 — atinge parametrii proiectaţi 

2001-2002 — modernizare 

2013 — Grupul WIPRO preia Hervil şi 
o transformă în SC Wipro 
Infrastructure Engineering SA 

2013 — se desprinde o parte care devine 
SC Hervil Assets Management SRL 


Echipamente hidraulice, cilindrii 
hidraulici pentru agricultură, 
industria metalurgică, servovalve, 
diverse pompe. 

Export în proporţie de 80%. 

Cilindrii hidraulici pentru 
excavatoare. 


NAPOMAR 
Cluj Napoca 


1973 — devine Fabrica de Maşini de 
Rectificat (FMR) cu o secţie de 
aparataj hidraulic 

1990 — se transformă în NAPOMAR 
fără a mai face aparatură 
hidraulică 


Filtre, dispozitive hidraulice de 
copier, instalaţii de epurare 
ICENA. 


1978 — ia ființă la Vaslui 
Întreprinderea de Aparate de 


Manometre, termometre, ventile de 


BADOTHERM Măsură şi Control cuplare. 
Vaslui 1989 — restructurare Aparate moderne de măsură pentru 
2000 — integrare în grupul olandez export (75% din producţie). 
BADOTHERM 
Cuie, piuliţe, şuruburi. 
1892 — fabrică pentru piese 1953 — produce primele echipamente 
metalurgice şi mecanice de injecție. 
MEFIN 1948 — nationalizare, devine MEFIN |1967 — cumpără licenţa pentru 
Sinaia (Mecanică Fină Sinaia) pompe de injecție (Bosch). 
2003 — devine parte din Walbridge Pompe rotative tip (DAV) licenţa de 
Group din Detroit la Lucas Cav Anglia. 
Sisteme de injecție Diesel. 
HIDROJET 1974 — filială a MEFIN Sinaia Piese şi accesorii pentru autovehicule 
Breaza 1990 — companie independentă şımotoare, EN EAA 
Componente de injecție Diesel. 
HIDRAULICA 2003 — se desprinde din Uzina Echipamente hidraulice, pompe 
Plopeni Mecanică Plopeni pentru utilaje agricole. 


În perioada 1950-1965 în România au apărut multe unități de cercetare- 
proiectare de interes național, numite institute, în cadrul cărora au fost create 
compartimente de acționari hidraulice, numite ateliere de proiectare. În acest sens 
mai cunoscute au fost cele de la IPROMET (Institutul de Proiectare şi Inginerie 
Tehnologică pentru Industria Metalurgică — ing. Tărlescu), IPROLAM (Institutul 
de Proiectări Secţii şi Uzine de Laminare — dr. ing. B. Piţigoi, ing. Gh. Vlădescu) 
IMUAB (Întreprinderea de Maşini Unelte şi Agregate Bucureşti — dr. ing. Popov, 
dr. ing. I. Mazilu), ICPAT Braşov (Institutul de Cercetare şi Proiectare pentru 

Automobile şi Tractoare din Braşov — R. Moscovici, B. Tavidian). Cea mai cunoscută 
şi totodată cea mai importantă unitate de acest fel a fost Atelierul de Cercetare- 
Proiectare pentru Hidraulică şi Pneumatică creat în anii 1958-1962, în cadrul 
institutului cunoscut mai târziu sub denumirea de ICTCM (Institutul de Cercetare şi 
Proiectare Tehnologică pentru Construcţii de Maşini). Primii specialişti ai domeniului 
au apărut prin anii 1960, când ingineri ca Marin Virgil, lon Mazilu, Sergiu Medar etc. 
au proiectat şi au introdus în fabricație primele echipamente hidraulice şi pneumatice. 
După anul 1970 principala sarcină a colectivului a fost de a dezvolta nomenclatorul 
produselor care se asimilau la fabricile specializate (HESPER, HIDROSIB, 
HERVIL etc.), sau la secțiile mari specializate (Plopeni, Brăila Focşani etc). Pentru 
a răspunde mai bine acestei sarcini Atelierul de Cercetare-Proiectare pentru Hidraulică 
şi Pneumatică a fost organizat în perioada 1979-1981 pe colective specializate în 
conformitate cu profilul de fabricaţie al unei uzinei partenere. În acest fel au apărut: 
Colectivul de hidraulică pentru Focşani condus de Gabriel Rădulescu, Colectivul 
de hidraulică pentru Sibiu condus de Radu Vişan, Colectivul de hidraulică pentru 
Vâlcea condus de Petrin Drumea, Colectivele (2) pentru Hesper-Bucureşti conduse 
de Lucian Sandu şi Corneliu Corodeanu, Colectivul de pneumatică pentru Sibiu şi 
Bistriţa condus de Dan Popescu. În urma regrupării fabricilor producătoare de 
componente hidraulice în cadrul Centralei de Mecanică Fină s-a hotărat şi mutarea 
atelierului de hidraulică şi pneumatică de la ICTCM la CCSITMEFS (iunie 1980) şi 
transformarea acestuia în sector şi apoi în filială a noului institut, fără schimbarea 
profilului, sarcinilor sau a conducerii. Începând cu 1995 filiala s-a separat de Institutul 
de Mecanică Fină şi s-a transformat în Societatea Comercială ROMFLUID cu 
profil de cercetare. În 1996 sectorul de cercetare al ROMFLUID s-a desprins şi 
împreună cu un Centru de Optoelectronică de pe platforma Măgurele şi un Centru de 
Cercetare din Cluj-Napoca au format INOE, 2000. Acest sector de cercetare s-a 
tranformat în Institutul de Cercetări pentru Hidraulică şi Pneumatică (IHP) având 
statut de filială a INOE 2000. 

În prezent dezvoltarea elementelor şi sistemelor de comandă şi reglare hidraulice 
este susținută de câteva unităţi de producţie şi cercetare din Bucureşti, laşi, 
Râmnicu Vâlcea, Sibiu, precum şi colectivele de cercetare ale Universităţii Tehnice 
„Gh. Asachi” din Iaşi (D. Călăraşu), Universităţii Tehnice din Cluj-Napoca (L. Deacu), 
Universităţii „Politehnica” Bucuresti (N. Vasiliu), Universităţii „Politehnica” Timişoara 
(V. Bălăşoiu). Aceste instituţii au înfiinţat Asociaţia Naţională Profesională pentru 
Hidraulică şi Pneumatică (FLUIDAS), având scopul să stimuleze şi să creeze un 
mediu favorabil activităţilor de cercetare-dezvoltare, inovare, precum şi a celor de 
producţie, distribuţie şi utilizare. Sub egida acestei asociaţii profesionale se editează la 
nivel naţional, începând din anul 1998, revista Hidraulica. Este singura revistă din 
România în care se reunesc lucrări de specialitate în domeniile: acţionări hidraulice şi 
pneumatice, senzorică, ecologie, tribologie şi mecatronică (dar și din domenii conexe). 

ISTORIA CONSTRUCŢIILOR 


DAN DUBINĂ, FLOREA DINU, RADU SORIN VĂCĂREANU 


12.1. ÎNCEPUTURILE REALIZĂRII LUCRĂRILOR DE CONSTRUCŢII 
PE TERITORIUL ROMÂNIEI 


12.1.1. INTRODUCERE 


Construcţiile, începând de la primul adăpost construit de om, continuând cu 
primele așezări organizate și căile de comunicaţie dintre acestea, cu cetăți cu rol de 
apărare şi târguri, cu infrastructura de transport şi cea urbană, monumente şi palate 
şi terminând cu lucrările epocii moderne, au susținut și marcat dezvoltarea 
civilizației umane în evoluția ei istorică, fiind, deopotrivă, cauză şi efect al acestei 
dezvoltări. Mai întâi a fost meșterul constructor, iar mai apoi, când dezvoltarea 
social-economică şi materială a avansat și a impus concepţie şi planificare pentru 
construcții tot mai îndrăzneţe, a apărut arhitectul, care integra atât cunoştinţele 
necesare funcționalități şi esteticii construcției, cât şi cele privind asigurarea siguranței 
şi durabilității acesteia. Apoi, când anvergura și complexitatea construcțiilor au impus 
diviziunea acestei profesiuni integratoare, ingineria construcțiilor, responsabilă pentru 
siguranță şi durabilitate, dar și pentru stabilirea și aplicarea tehnologiilor de construcție, 
s-a despărțit de arhitectură. 

Construcţiile de pe teritoriul României au avut o evoluţie în mare parte 
similară schemei generale prezentate anterior. A existat o epocă a pietrei şi apoi 
una a bronzului, care au lăsat urme ale unor construcţii specifice, apoi o civilizație 
dacică cu realizări remarcabile, urmată de cea romană, cu dezvoltări urbane şi 
infrastructură de transport la nivelul celorlalte provincii ale imperiului. După 
retragerea administrației romane din Dacia, a urmat o perioada de tranziţie, cu 
numeroase năvăliri ale popoarelor migratoare, perioadă în care mai degrabă s-a 
dărâmat decât s-a construit. A urmat apoi Evul Mediu timpuriu şi coagularea 
structurilor medievale (înființarea voievodatelor românești), Evul Mediu consolidat, 
epoca fanariotă și vasalitatea otomană în Moldova și Ţara Românească și cea 
maghiară în Transilvania. Epoca Modernă a fost marcată în primul rând de Unirea 


Principatelor Româneşti și administrația austro-ungară în Transilvania, urmată de 
independenţa şi statuarea Regatului României. Au urmat Primul Război Mondial, 
România Mare şi perioada interbelică, al Doilea Război Mondial şi perioada 
regimului comunist, instaurat în decembrie 1947. Prăbuşirea regimului comunist în 
decembrie 1989 a adus schimbări majore în toate domeniile vieții economice şi 
sociale şi implicit în domeniul construcțiilor. 

Construcţiile au urmat și au caracterizat funcțional, estetic şi tehnologic 
aceste epoci istorice, fiecare cu particularităţile ei. După perioada romană, 
începând cu Evul Mediu timpuriu și terminând cu prima jumătate a secolului al 
XIX-lea, construcțiile din România s-au realizat mai degrabă pe baze empirice și 
intuitive decât pe educaţie profesională și științifică. Excepţie au făcut unele 
construcții cu caracter religios, palatele domnești şi unele aşezăminte boiereşti, care 
au fost realizate de către arhitecţi străini. Sunt de remarcat aici două momente 
importante în promovarea şi dezvoltarea acestei profesiuni în România. Primul, pe 
15 noiembrie 1813, când se înfiinţează „o clasă de inginerie şi de hotărnicie în 
limba română” pe lângă Academia Domnească din laşi. Aceasta constituie de fapt 
prima şcoală superioară pentru construcţii și geodezie din țara noastră. Cel de-al 
doilea moment îl reprezintă înființarea la București, în anul 1864, a Şcolii de 
Poduri şi Şosele, Mine şi Arhitectură, după model francez. Trei ani mai târziu, în 
1867, aceasta se transformă în Şcoala de Poduri, Şosele și Mine, care devine în 
1888 Şcoala Naţională de Poduri și Șosele. Aceasta este, într-adevăr, prima 
instituţie de învățământ superior destinată formării inginerilor constructori, care în 
accepțiunea de la acea vreme era atribuită Ingineriei Civile. Fără îndoiala însă, 
ingineria construcţiilor este şi în ţara noastră, ca de altfel peste tot în lume, prima 
profesiune inginerească, cu realizări remarcabile de-a lungul timpului. 

Apariţia şi dezvoltarea aşezărilor umane a fost dintotdeauna influenţată, 
favorizată sau restricționată de condiţiile şi resursele naturale ale teritoriului. Într-o 
oarecare măsură, soluţiile tehnice, tehnologiile de construire, chiar şi forma clădirilor 
pot fi influențate de condiţiile naturale ale amplasamentului. Dezvoltarea ingineriei 
construcțiilor, a metodelor de proiectare, a materialelor și tehnologiilor au permis 
stăpânirea mai bună a influenţei condiţiilor de amplasament asupra construcțiilor. 
Totuşi, condiţiile de fundare, acțiunile climatice (de exemplu vânt, zăpadă) și 
seismicitatea au rămas în continuare factori decisivi în configurarea şi alcătuirea 
construcţiilor. În acest context, în cele ce urmează se semnalează câteva dintre 
particularităţile seismice ale teritoriului României. Structura generală morfotectonică 
a teritoriului României este strâns legată de ciclul morfotectonic alpin al plăcilor 
terestre. În România, Carpaţii Orientali sunt munţi creaţi prin mecanism de 
subducție. Al doilea mecanism, de obductie, apare mai tipic în Carpaţii Meridionali, 
Munţii Banatului şi Apuseni. Aspecte al celui de-al treilea mecanism orogenetic, de 
coliziune continentală, se găsesc şi în România, cum ar fi Subcarpaţii Getici [1]. 
Plăcile și microplăcile care afectează teritoriul României sunt: placa Est-europeană, în 
partea de est-nord-est; microplaca Moesică, în sud şi sud-est; microplaca Mării Negre, 

în sud-est, în dreptul Curburii Carpatice; microplaca Transilvană; microplaca 
Panonică [1]. În acest fel, teritoriul României este influenţat seismic de 13 surse 
crustale (de suprafaţă) şi o sursă subcrustală (de adâncime intermediară) în zona 
Vrancea [2]. Din toate cele 14 surse seismice, sursa seismică subcrustală Vrancea 
este cea mai activă şi mai puternică şi influenţează mai mult de două treimi din 
teritoriul României, precum şi o parte din Republica Moldova şi Bulgaria [3]. 


12.1.2. PERIOADA DACO-ROMANĂ ȘI EVUL MEDIU TIMPURIU 


12.1.2.1. Dacia în perioada preromană 


Civilizaţia şi cultura dacilor au avut în spațiul carpato-dunărean o dezvoltare 
de sute de ani, atingând nivelul cel mai înalt între secolele I î.Hr. şi I d.Hr. În 
secolul I î.Hr., societatea geto-dacă trece printr-un amplu proces de modernizare 
care a condus la apariţia statului dac centralizat sub conducerea lui Burebista. 
Regatul lui Decebal (87—106 d.Hr.), deşi nu avea întinderea regatului creat de 
Burebista, unifica marea majoritate a triburilor dacice din Transilvania, Banat, 
Oltenia, centrul şi sudul Moldovei. Dacii au preluat elemente ale culturii materiale 
de la alte popoare, pe care le-au adoptat, le-au transformat şi adesea le-au 
îmbogățit, contopindu-le în creaţiile lor tradiţionale și făurind o civilizație profund 
originală (Fig. 12.1.1). 


Fig. 12.1.1. Drum pavat cu lespezi de calcar, Sarmizegetusa Regia. 


Pământul Daciei era bogat în minereuri. Meşterii geto-daci exploatau şi prelucrau 
diverse metale (cupru, fier, aur). Reducând minereul de cupru la o temperatură de 
1.085*C şi amestecându-l cu cositor obțineau bronzul, din care făceau felurite unelte. 
O mare dezvoltare a cunoscut prelucrarea fierului, care a început pe teritoriul 
României către anul 800 î.Hr. [4]. În timpul lui Decebal, la Sarmizegetusa și în 


391 


împrejurimi funcționau cele mai mari ateliere de metalurgie din afara Imperiului 
Roman. În aceste ateliere se confecţionau, printre altele, unelte și obiecte de fier 
servind la prelucrarea lemnului sau în construcţii: ferăstraie, cuie, topoare, scoabe, 
burghie, zăvoare şi balamale pentru uşi. 

Geto-dacii trăiau organizați în triburi şi uniuni de triburi conduse de şefi 
militari care aveau drept centru de reşedinţă o aşezare fortificată numită „davă”. 
Geto-dacii puteau construi cetăți sau poduri, dar numai ocazional, pentru a pregăti 
o acţiune militară. Cetățile şi aşezările fortificate (unele datând din perioada anterioară 
formării statului lui Burebista) constituie dovezi elocvente privind aspectele militare 
defensive şi tehnica de inginerie militară. În Transilvania şi Banat, aceste așezări 
fortificate au apărut încă din mileniul al II-lea î.Hr. și erau realizate cu valuri de 
pământ, şanţuri şi palisade (gard sau zid de lemn folosit ca structură de apărare). La 
începutul mileniului I î.Hr., acestor întărituri li s-au adăugat şi ziduri de piatră brută. 
Probabil, cea mai mare astfel de fortificaţie preistorică este cea de la Cornești, 
jud. Timiş, construită în jurul anului 1500 î.Hr. Fortificația, care se întindea pe 
circa 1800 de hectare, cuprindea mai multe valuri de pământ, palisade şi şanţuri de 
apărare dispuse concentric. În regiunea Moldovei au fost de asemenea descoperite 
peste 20 de fortificaţii datând din epoca cuprinsă între secolele VI-III î.Hr. Cele 
mai importante dintre acestea au fost Stânceşti (jud. Botoşani) şi Bâtca Doamnei, 
lângă orașul Piatra Neamţ. 


Fig. 12.1.2. Murus dacicus, sistem de asamblare a blocurilor de piatră. 


Centrul defensiv al statului dac, situat în jurul centrului politic şi administrativ, 
era constituit din sistemul de cetăţi şi puncte fortificate (cetăţi puternice, fortărețe, 
turnuri izolate de apărare sau de supraveghere) din Munţii Orăştiei: „un sistem de 
fortificaţii ce nu-şi are egal, nu numai la noi, dar nici în altă parte a Europei” [5]. 
La construcţia lor au lucrat şi arhitecţi şi meşteri greci, după cum o dovedeşte tehnica 
elenistică folosită. Numărul mare de cetăţi din acest sistem, dar și din alte zone 
cuprinse în interiorul arcului carpatic, mai ales cele de la Blidaru, Costeşti şi Grădiştea 

Muncelului, sunt suficiente pentru a explica concepția şi tehnica constructorilor lor. 
Construite în stilul Murus Dacicus (latinescul pentru Zidul Dacic), cele șase fortărețe 
dacice din Munții Orăştie (Sarmizegetusa Regia, Luncani-Piatra Roşie, Costeşti- 
Blidaru, Costeşti-Cetăţuie, Căpâlna și Bănița) au fost ridicate între secolul I î.Hr. și 
secolul I d.Hr. pentru apărare. Tehnica realizării Zidului Dacic era o combinaţie între 
metodele tradiționale din Dacia și metode împrumutate din arhitectura greacă. Zidul, 
care avea de obicei o înălţime de 4-5 m, era format de fapt din două rânduri de ziduri 
realizate din blocuri de calcar fasonate. Pentru a rigidiza structura, se legau cele două 
ziduri între ele prin intermediul unor grinzi din lemn ars, cioplite la capete sub formă 
de pană şi introduse în șanțul săpat în partea superioară a blocului de piatră. Spaţiul 
dintre cele două ziduri era umplut cu pietriș şi piatră neprelucrată (Fig. 12.1.2). 


12.1.2.2. Dacia în perioada romană (106-271 d.Hr.) 


Cucerirea Daciei de către romani în anul 106, în timpul domniei împăratului 
Traian, a condus la apariţia provinciei romane Dacia, cu capitala la Ulpia Traiana 
Sarmizegetusa. În perioada stăpânirii romane au loc transformări economice importante, 
cum ar fi construirea a numeroase orașe, cetăți, castre și monumente și dezvoltarea 
unei bogate reţele de drumuri. Dezvoltarea infrastructurii avea atât scop militar, cât 
şi administrativ-comercial. 


12.1.2.2.1. Drumuri 

Unul dintre cele mai importante documente cu privire la relaţia dintre drumurile 
şi aşezările rurale din Dacia romana este Tabula Peutingeriana (Fig. 12.1.3). Documentul, 
compus din doisprezece pergamente (I-XII) dintre care doar unsprezece mai sunt 
păstrate, arată rețeaua de drumuri din Imperiul Roman, inclusiv Dacia romană 
(segmentele VII şi VIII). Cele mai importante drumuri din Dacia legau fluviul 
Dunărea de nordul Transilvaniei, traversând Banatul și culoarul depresionar de la 
Poarta de Fier a Transilvaniei, trecând apoi prin Ulpia Traiana, Apulum, Potaissa, 
Napoca şi ajungând la Porolissum. Acest drum, denumit şi Drumul Imperial, era 
principala arteră de comunicaţie a provinciei Dacia și legătura sa cu Roma, capitala 
imperiului (Fig. 12.1.4). Un alt drum pornea de la Valea Mureşului şi ajungea la 
Augustiae, ieşind prin Pasul Oituz și îndreptându-se prin Moldova spre Tyras, la 
gurile Nistrului (lângă Cetatea Albă, Ucraina). Erau şi drumuri care plecau din 
Drobeta, treceau prin Pasul Vâlcan şi urcau pe Valea Oltului. În zona Dobrogei (sau 
Dacia Pontică), primul drum se întindea de-a lungul Dunării, continuând traseul din 
Moesia și trecând prin toate localităţile de la Transmarisca (pe locul oraşului 
Turtucaia, Bulgaria) şi până la Salsovia (Mahmudia, jud. Tulcea); al doilea era 
paralel cu ţărmul Marii Negre și lega orașele greceşti de la Histria până la Dionysopolis 
(orașul Balcic, Bulgaria); cel de-al treilea străbătea Dobrogea prin mijloc, trecea prin 
Tropaeum Traiani şi Ibida (satul actual Slava Rusă, jud. Tulcea), unde se bifurca, 
formând o ramură spre Aegyssus (cetate în estul oraşului Tulcea) şi una spre 
Noviodonum (castru roman pe malul Dunării, lângă Isaccea, jud. Tulcea). 

Fig. 12.1.3. Tabula Peutingeriana (segmentele VI şi VIII) cu drumurile din Dacia romană. 


Fig. 12.1.4. Harta aşezărilor şi a drumurilor Fig. 12.1.5. Porţiune a unui drum roman 
din Dacia. conservat, în apropiere de Geoagiu-Băi. 


Din punct de vedere tehnic, puteau fi distinse trei categorii de drumuri: viae 
terrenae, care erau amenajate simplu, având la suprafaţă doar un strat de pământ 
tasat şi nivelat; viae glarea stratae, având ca principală caracteristică faptul că erau 
pavate cu pietriş; viae silice stratae, pavate cu dale de piatră, uneori şi cu grosimi 
de până la 70 de cm (Fig. 12.1.5). Unele drumuri erau prevăzute şi cu rigole care 
colectau apele pluviale. Tehnica de construcție a drumurilor, deşi avea multe puncte 
comune la nivelul provinciilor Imperiului Roman, a fost tot timpul adaptată la 
condiţiile şi particularitățile topo-climatice, geologice şi geomorfologice ale zonei. 

12.1.2.2.2. Poduri 

Una dintre realizările de excepţie din această perioadă rămâne construcția 
podului lui Traian (Fig. 12.1.6). Construit între anii 103—105 d.Hr. pe Dunărea de 
Jos, lângă Drobeta Turnu Severin, podul a fost opera lui Apolodor din Damasc. 
Podul era realizat din piatră şi lemn, avea o lungime de 1.135 m şi o lăţime de 12 m. 
Pentru construirea podului a fost deviat cursul Dunării printr-un braţ lateral săpat 
pe malul drept, în zona orașului Kladovo (Serbia). După finalizarea podului, apele 
au fost readuse pe albia principală. Măreţia arhitectonică și tehnică a podului de 
peste Dunăre era remarcabilă și demonstrează importanţa strategică pe care Traian 
a dat-o construcției şi, prin aceasta, cuceririi Daciei. Potrivit afirmației lui Dio Cassius, 
podul ar fi fost distrus parțial în timpul împăratului Hadrian (117-138 d.Hr.), care 
considera că prezintă un risc pentru Moesia în cazul unui atac dinspre nord. Alte 
surse indică însă că distrugerea podului a fost făcută în timpul împăratului Aurelian 
(270-275 d.Hr.), odată cu retragerea administrației romane din Dacia. Construcţia a 
fost foarte rezistentă, cele 20 de picioare (pile) ale acestuia rămânând intacte peste 
optsprezece secole. În 1906, Comisia Internaţională a Dunării a hotărât distrugerea 
a două pile care stânjeneau navigația. Distrugerea acestora a continuat, în 1932 
rămânând încă 16 pile, în vreme ce, în 1982, arheologii au mai găsit 12. Astăzi se 
mai văd doar prima şi ultima pilă, câte una pe fiecare mal al Dunării (Fig. 12.1.7). 


Fig. 12.1.6. Podul lui Traian peste Dunăre, Fig. 12.1.7. Ruinele piciorului podului 
reconstituire [6]. lui Traian de pe malul stâng al Dunării. 


12.1.2.2.3. Așezări 

Cucerirea romană a determinat transformări radicale în ceea ce priveşte 
modul de viaţă, în principal prin apariţia a numeroase aşezări. Primele asemenea 
aşezări nou construite au fost taberele militare fortificate sau castre. Castrele aveau 
1-2 şanţuri de apărare și un val de pământ sau zid de piatră. În față liniei castrelor 
se afla o linie de turnuri, cum ar fi cel de pe muntele Meseș, la hotarul nord-vestic 
al provinciei. Castre romane erau construite și în interiorul provinciei: Apulum 
(Alba Iulia), Potaissa (Turda), Praetorium (lângă Mehadia, jud. Caraş-Severin), 
Pelendava (Craiova), Buridava (Stolniceni, în apropiere de Râmnicu Vâlcea), 
Germisara (Geoagiu, jud. Hunedoara). Alte castre erau folosite de trupele auxiliare 
ce supravegheau ordinea internă: Castranova (jud. Dolj), Islaz (jud. Teleorman), 
Rusidava (Drăgăşani, jud. Vâlcea) sau Romula (lângă Caracal, jud. Olt). 

În Dacia romană, cea mai mare parte a populaţiei trăia la sate, care erau 
organizate fie după sistemul roman în pagus (pe teritoriile dependente de colonii) 
sau vicus (civile sau militare), fie în forma lor tradițională de obşti săteşti. Statutul 
de provincie romană a dus şi la apariţia a numeroase centre urbane. Principalii 
factori de urbanizare au fost coloniștii și armata romană. În funcţie de importanţa 
lor, aşezările urbane aveau statut de colonie sau de municipiu (inferior coloniei). 
În epoca lui Traian, singurul oraș nou apărut a fost Ulpia Traiana Sarmizegetusa, 
care a primit titlul de colonie încă de la înfiinţare. Puțin mai târziu, începând cu domnia 
împăratului Hadrian (117-138 d.Hr), au fost construite numeroase oraşe, cum ar fi 
municipiile Napoca (Aelium Napocensium — Fig. 12.1.8) sau Drobeta (Aelium 
Drobetense). Procesul de urbanizare se intensifică în timpul domniei lui Marcus 
Aurelius, 161-180 d.Hr, când se ridică un nou municipiu, Apulum (Fig. 12.1.9) şi 
atinge apogeul în timpul domniei lui Septimius Severus, 193-211 d.Hr., când mai 
multe aşezări sunt ridicate la rang de municipiu, un exemplu fiind Potaissa, care 
mai apoi devine colonie. 


Fig. 12.1.8. Ruinele oraşului roman Napoca. Fig. 12.1.9. Poarta de sud a castrului Apulum 
(numită şi Porta Principalis Dextra). 


Mărturiile arheologice despre oraşele antice din Dacia sunt destul de limitate, 
peste majoritatea acestora suprapunându-se mai târziu oraşele medievale şi cele 
moderne. Un astfel de exemplu este cel al oraşului Apulum I, cel mai mare castru 
roman de pe teritoriul actual al României, unde cercetările au scos la iveală trei 
faze de construcție. În faza I a fost construit un val de pământ. Construcţia a fost 
realizată cel mai probabil în timpul împăratului Traian şi constituia fortificația unui 
castru de legiune, având în vedere că inscripțiile atestă la Apulum două legiuni în 
acest timp: a XIII-a Gemina și I-a Adiutrix. În faza II s-a ridicat peste primul un 
nou val de pământ, iar în faza III s-a ridicat un nou val de pământ şi un zid de 
piatră. În timp ce faza II poate fi pusă în relaţie cu ridicarea aşezării la rangul de 
municipiu sub Marcus Aurelius, faza III marchează probabil atribuirea statutului de 
colonie în timpul lui Commodus (177-192 d.Hr.). Viaţa coloniei a continuat şi după 
părăsirea Daciei, pe ruinele ei ridicându-se mai târziu oraşul Alba Iulia de astăzi. 

Un alt exemplu este Napoca, unde cercetările au scos la iveală evoluţia în 
timp a aşezării. Clădirile romane descoperite indicau trei faze bazate pe lemn şi 
două principale bazate pe piatră. Primele două faze de utilizare a lemnului au 
constat din colibe și barăci şi au fost atribuite primei aşezări întemeiate în timpul 
lui Traian. Cea de-a treia fază conţinea clădiri cu plan regulat, cu stâlpi şi pereţi de 
lemn și lut aşezaţi pe temelii de piatră. Alinierea clădirilor pare legată de existența 
unei reţele de drumuri și, prin urmare, faza III corespunde mai mult ca sigur apariției 
municipiului. Ulterior, sunt ridicate ziduri de piatră paralele cu cele anterioare din 
lemn şi lut, ceea ce indică un mod de dezvoltare urbană. 

Odată cu sosirea armatei şi a primilor coloniști apar şi noi sisteme şi tehnici 
de construcție. Primele construcţii erau de lemn, în special locuinţe. Într-o etapă 
ulterioară, construcţiile aveau o bază de piatră, iar pereţii erau din lemn lipit cu 
chirpici. O a treia etapă constructivă a însemnat şi o resistematizare cu o altă tramă 
stradală. Noile construcții aveau ziduri de piatră şi cărămidă legate cu mortar, fiind 
protejate de acoperişuri în două ape realizate din ţiglă (Fig. 12.1.10). Edificiile 
publice erau reprezentate în principal de thermae (băi publice), unele având caracter 
dublu, civil şi militar. Prezenţa ştampilelor legiunilor pe cărămizile şi țiglele din 
aceste terme (Fig. 12.1.11) arată că unele construcţii cu un nivel tehnic mai ridicat 
erau realizate cu sprijinul tehnic al specialiştilor în construcții din rândurile armatei 
(legiunile staționate în Dacia). 


Fig. 12.1.10. Reconstituirea unei locuinţe Fig. 12.1.11. Ţiglă cu ştampila LEG IHI FF 
cu curte interioară, Tibiscum [7]. provenită din castrul legiunii a IV-a Flavia Felix, 
Berzovia, jud. Caraş-Severin (Muzeul Banatului). 


Alte edificii publice importante erau amfiteatrele, cel mai mare fiind cele de 
la Porolissum (sat Moigrad-Porolissum, județul Sălaj). Amfiteatrul de la Porolissum 
a avut la început tribune de lemn, iar arena era delimitată printr-un zid de piatră 
(Fig. 12.1.12). O inscripţie dedicată împăratului Antoninus Pius menţionează că 
în anul 157 d.Hr. amfiteatrul a fost reconstruit deoarece se prăbuşise din cauza 
vechimii. Arena avea dimensiuni de 66,5 x 51,80 m, iar tribunele se sprijineau pe 
ziduri de piatră radiale. Amfiteatrul de la Porolissum avea o capacitate de peste 
5.000 de spectatori. 

Fig. 12.1.12. Ruinele amfiteatrului de la Porolissum (stânga) şi reconstituire (dreapta) [8]. 


Din punct de vedere topografic, cele 11 orașe ale Daciei erau amplasate 
neuniform, zona din vestul Transilvaniei şi Banat fiind mai urbanizată. Niciun oraș 
nu este aşezat în jumătatea estică a Transilvaniei şi doar unul, Romula, în sud, în 
Dacia Inferior. Tot aici s-au produs și cele mai importante colonizări din acel 
moment și tot pe aici trecea şi drumul imperial ce venea de la Dunăre. Factorul 
militar a avut și el un rol important în urbanizarea Daciei, numeroase așezări 
urbane fiind colonizate cu veterani. Urbanizarea a constituit cea mai spectaculoasă 
dintre transformările petrecute la nordul Dunării după instaurarea dominației 
Imperiului Roman. Urbanizarea reprezintă o componentă centrală a schimbărilor 
denumite în mod convenţional „romanizare”. 


12.1.2.2.4. Lucrări hidrotehnice antice 

Primele informaţii despre existența unor lucrări hidrotehnice (baraje) pe 
teritoriul Daciei datează din timpul ocupaţiei romane (106-271 d.Hr.). Acestea au 
fost construite pe râul Roşia Montană, din Carpaţii Apuseni, unde existau 
zăcăminte bogate de aur. Apa acumulată de aceste baraje era folosită la sfărâmarea 
minereului şi separarea aurului. Barajele aveau înălțimi de până la 10 m și erau din 
pământ, cu feţele amonte și aval protejate cu zidărie de piatră. 


12.1.2.3. Evul Mediu timpuriu 


Retragerea administrației şi a armatelor romane din Dacia nu a însemnat 
evacuarea totală a provinciei. O mare parte din populația romanizată a rămas, fiind 
nevoită să se adapteze la noile condiţii social-economice. Valurile migratoare care 
au urmat și care au marcat întreaga evoluţie socială şi politică a epocii au condus la 
o încetinire a dezvoltării economice, numeroase oraşe şi căi de transport fiind 
abandonate sau distruse temporar sau definitiv. Izvoarele scrise sunt relativ puţine, 
fiind mai numeroase în ceea ce priveşte sudul și sud-estul României, grație 
interesului Imperiului Bizantin în regiune, interes datorat politicii imperiului de a-și 
fixa granița pe Dunăre. Cronicile timpului atestă existenţa a trei tipuri de așezări: 

oraşe, cetăţi şi fortificaţii, care constituiau puncte de apărare şi aşezări rurale. În 
cronicile sale, Nestor (1056-1114) [8] relata că la Dunăre erau 80 de oraşe. Cetățile 
şi fortificațiile erau amplasate fie de-a lungul Dunării, fie de-a lungul unor drumuri 
comerciale. Din nefericire, puţine sunt nominalizate, cum ar fi Lycostomo (în apropiere 
de Chilia Veche, jud. Tulcea), Sulina sau Constanţa. Graţie cercetărilor arheologice, 
au fost descoperite cetăţi sau fortificaţii pe care cronicile nu le menţionau ca atare, 
ca de pildă Dinogetia (importantă cetate romano-bizantină, lângă Garvăn, jud. Tulcea) 
sau Capidava (fost centru fortificat geto-dac, apoi castru roman, reclădit de bizantini în 
secolul X, pe locul actualului sat cu acelaşi nume, în judeţul Constanţa — Fig. 12.1.13). 
Una dintre cetăţile importante este cetatea (fortificația) de la Slon, din judeţul Prahova. 
Pentru zidurile cetăţii s-a folosit o tehnică bizantină, fiind realizate din blocuri de 
piatră fasonată şi cărămidă, legate între ele cu mortar. Alături de acestea apar şi 
elemente autohtone, cum ar fi tradiţia locală a construcţiilor din lemn şi cea a zidurilor 
de pământ. O altă mărturie importantă oferită de izvoarele scrise este aceea că, 
înainte de instaurarea administraţiei bizantine, existau şi aşezări care aparțineau 
populaţiei locale [9, 10, 11]. Aşezările, cele mai multe dintre ele aşezări rurale, au 
continuat să se dezvolte în principal în vecinătatea râurilor. În privinţa sistemului 
constructiv al locuinţelor, al materialelor de construcție şi al tehnicilor utilizate, în 
lipsa izvoarelor scrise, doar săpăturile arheologice au furnizat unele detalii mai 
semnificative. Nu se cunoaște în ce măsură factorii fizici externi, clima şi gradul de 
seismicitate au influenţat decisiv tehnologia de execuţie şi aspectul construcţiilor. 


Fig. 12.1.13. Cetăți şi fortificaţii din Dobrogea, Dinogetia (stânga) şi Capidava (dreapta). 


În cadrul așezărilor puteau fi întâlnite trei mari categorii de locuinţe: locuinţe 
de suprafaţă, locuinţe îngropate (adâncite) şi locuinţe semiîngropate (semiadâncite) 
în pământ, la rândul lor cu mai multe variante de construcție. Materialele de 
construcţie folosite erau în mare parte legate de tradiţie şi de resursele locale. 
Pentru locuinţele de suprafaţă s-au găsit trei variante de realizare a pereţilor: din 
piatră sau zidărie, din lemn şi din paiantă. Locuinţele aveau de regulă planuri 
rectangulare şi o singură încăpere. În numeroase cazuri, piatra sau cărămidă erau 
recuperate din construcții antice învecinate. În cazul locuinţelor din lemn, pentru o 
mai bună stabilitate, era dispus un rând de blocuri ecarisate la baza pereţilor [11]. 

Locuinţele cu pereţii din paiantă erau cele mai numeroase în special în Câmpia 
Munteniei şi în Dobrogea. Pereţii erau realizați din panouri de paiantă încadrate 
într-un schelet de bârne care susținea şi acoperişul. Paianta era făcută dintr-o 
împletitură de nuiele, unele destul de groase, lipite cu lut. Locuinţele adâncite sau 
semiadâncite, denumite și bordeie, erau cel mai răspândit tip de locuință. În cazul 
bordeielor, adâncimea maximă era de aproximativ 1,0 m-1,15 m, iar adâncimea 
medie de 0,5 m-0,65 m, restul pereţilor fiind la suprafaţă. Planimetric, aveau un 
singur nivel de locuire [12]. Majoritatea aveau dimensiuni ce oscilau între 3,5 m şi 
4,0 m, iar planul era patrulater, trapezoidal (mai îngust spre ieşire) sau oval [13]. 
În istoria culturii tradiţionale româneşti, bordeiul a avut o longevitate necontestată, 
fiind încă folosit la începutul secolul XX. 


12.1.3. EVUL MEDIU ȘI PERIOADA PREMERGĂTOARE 
UNIRII PRINCIPATELOR 


După dezintegrarea politică şi regresul economic și social care au caracterizat 
Europa în secolele IV-XI, zorii unei noi perioade de dezvoltare începeau să se facă 
simtiti. Primele semne au început să apară în secolele XI-XIII şi au însemnat spor 
demografic, revigorare a transportului şi a comerțului, renaştere și dezvoltare a 
comunităţilor urbane. Oraşele au atras un număr mai mare de locuitori, fiind situate 
în locuri favorabile comerțului, în preajma castelelor, la intersecţia drumurilor sau 
în apropierea râurilor navigabile. În lipsa unor relaţii statale puternice, au apărut 
centre locale de putere în care au continuat să apară şi să se dezvolte fortificaţii 
militare. Fortificațiile antice au fost înlocuite de cetăţi, care aveau ca elemente de 
rezistență ziduri, turnuri de apărare și metereze. Acestea aveau acces la surse de 
apă şi dispuneau de rezerve de alimente. Dispuneau de asemenea de spaţii de locuit 
şi de rezerve de materiale de construcție. În interiorul multor cetăţi au fost 
construite paraclise sau biserici. Alături de cetăţi și orașe fortificate, începând cu 
secolele XII-XIII au apărut bisericile fortificate, capacitatea lor de rezistență fiind 
în general mai redusă în raport cu cetăţile. 


12.1.3.1. Construcţii reprezentative 


Una dintre cele mai vechi construcţii medievale de pe teritoriul României este 
biserica „Sfântul Ierarh Nicolae” din localitatea Densuș, construită din piatră adusă 
din fosta capitală romană a Daciei, Ulpia Traiana Sarmizegetusa (Fig. 12.1.14). 
Construcţia este compusă dintr-un naos pătrat şi o absidă cu închidere semicirculară; 
la interior, patru stâlpi, alcătuiți fiecare din câte două altare romane suprapuse, 
descriu un careu central, deasupra căruia se înalță un turn. Istoriografia laică pledează 
pentru apartenenţa construcției la marea familie a edificiilor cneziale românești din 
secolele XII-XIV. Castelul Hunedoarei, numit şi Castelul Corvinilor [14], este cetatea 
medievală a Hunedoarei, unul dintre cele mai importante monumente de arhitectură 

gotică din România (Fig. 12.1.15). Castelul a fost ridicat în secolul al XV-lea de 
loan de Hunedoara pe locul unei vechi întărituri. Construcţia este prevăzută cu 
turnuri şi bastioane impunătoare. 


Fig. 12.1.14. Biserica „Sfântul Ierarh Fig. 12.1.15. Castelul Hunedoarei, una din cele mai 
Nicolae”, localitatea Densuş. mari construcții medievale din România. 


O altă construcţie medievală impunătoare este Cetatea Neamţ (Fig. 12.1.16). 
Cetatea, construită la sfârşitul secolului al XIV-lea de Petru I şi fortificată în 
secolul al XV-lea de Ştefan cel Mare, străjuia valea Moldovei și a Siretului și 
drumul care trecea peste munte în Transilvania. Cetatea Neamţ făcea parte din 
sistemul de fortificaţii construit în Moldova la sfârşitul secolului al XIV-lea. La cererea 
turcilor, cetatea a fost distrusă în 1718 în timpul domnitorului Mihai Racoviţă. 


Fig. 12.1.16. Cetatea Neamţ, cu rol în sistemul Fig. 12.1.17. Biserica cnezilor Cândea 
general de apărare al Moldovei. din Sântămăria-Orlea, judeţul Hunedoara. 

Biserica cnezilor Cândea din Sântămăria-Orlea este una dintre cele mai vechi 
biserici din spaţiul românesc, fiind ridicată către sfârşitul secolului al XIII-lea 
(Fig. 12.1.17). Biserica a fost construită din piatră și cuprinde o nava dreptunghiulară 
de 16,36 x 10,22 m, o tribună aşezată pe stâlpi de zid octogonali şi un altar rectangular 
(6,24 x 6,40 m), boltit în cruce pe ogive, cu nervuri masive care se reazemă pe 
console şi un turn pătrat cu cinci niveluri. 

Fortificațiile Braşovului (Fig. 12.1.18) sunt construcții cu caracter militar 
defensiv ridicate începând cu secolul al XIII-lea. Fortificațiile erau compuse din 
ziduri de 12 m înălțime şi groase de 1,70 până la 2,20 m, 8 bastioane şi 28 de turnuri 
de forma pătrată. 


pe, 


Fig. 12.1.18. Vedere cu fortificațiile Braşovului. Fig. 12.1.19. Sighişoara, unul dintre cele mai 
bine păstrate oraşe medievale ale Europei. 


Oraşul Sighişoara, al cărui centru istoric este inclus în patrimoniul mondial 
UNESCO, este un spațiu aparte, depozitar al culturii şi istoriei de secole (Fig. 12.1.19). 
Prima atestare documentară a oraşului este datată 1280, sub numele de Saxoburgum. 
În 1367, Sighişoara este menționată ca oraş. În 1241 a avut loc marea năvălire 
tătară, când cetatea nu era fortificată. Zidul ridicat ulterior, cu o lungime de 950 m, 
a avut o înălțime inițială de 4 m, dar a fost înălţat în secolul XV cu încă 4 m. 
A avut 14 turnuri, care aparțineau câte unei bresle, şi 4 bastioane. Astăzi mai există 
9 turnuri şi 3 bastioane, dintre care cel mai cunoscut este Turnul cu ceas. 

Locuințele ţărăneşti de lemn din perioada Evului Mediu erau adesea demontabile, 
putând fi mutate dintr-un loc în altul. În trecut existau sate întregi specializate în 
construcția de case din elemente preconstruite. Locuințele rurale de lemn erau 
ridicate fie pe o talpă de lemn, din grinzi întregi, aşezate direct pe pământ sau pe 
bolovani mari de piatră, fie — mai ales când terenul era înclinat — pe o fundație 
înaltă de piatră. Existau procedee specifice de fundare, cum este cel în „furci”. 

Odată cu dezvoltarea construcţiilor s-a dezvoltat şi producția de materiale de 
construcții. În locul şindrilei de stejar sau de brad, în secolul al XVI-lea s-a folosit 

mult pentru învelitori tigla, în Transilvania şi Moldova, şi olanele simple sau smălțuite, 
în Ţara Românească. Acestea erau produse în manufacturi de ţigle şi olane încă din 
timpul domniei lui Alexandru Lăpuşneanu, la Baia, în anul 1555. Pentru sobe se 
foloseau cahle de teracotă smălțuită care erau folosite uneori şi la pardoseli 
(Dimitrie Cantemir a menţionat folosirea lor la palatul Curţii Domnești din laşi). 
Sticla a fost folosită în toate ţările române; s-au menţionat ateliere de sticlă în anul 
1629 la Făgăraș, în anul 1644 lângă Târgoviște şi în preajma anului 1700 în 
Moldova. S-a dezvoltat mult producerea varului, în „vărării”, sate întregi fiind 
specializate în producerea varului, ca Brăhășeştii Răzeșeşti din ținutul Tecuciului sau 
localităţi din regiunile deluroase ale Țării Românești, bogate în calcar. De menţionat 
în acest sens şi Valea Prahovei (satele Belia, Comarnic), Valea Teleajenului, regiunea 
Vârciorovei. Modul de obţinere a varului a fost cunoscut de înaintaşi încă din 
timpuri străvechi, daco-romanii cunoscând varul şi modul de producere. 

Către sfârşitul secolului XVI, dar cu precădere începând cu secolul XVII se 
construiesc numeroase clădiri din piatră în arealul şi lângă curțile domneşti: palate, 
clădiri de locuit, cule în formă de turn cu baza dreptunghiulară, servind deopotrivă 
ca locuinţe, uneori conace, dar şi pentru apărare. Coloanele de piatră au fost 
folosite la clădiri începând din secolul al XVII-lea (mitropolia București, 
mănăstirea Cotroceni). Dintre clădirile pentru școli, prima mai importantă a fost 
„academia” lui loan Iacob Heraclid (sau Despot Vodă, domn al Moldovei între 
1561 şi 1563) de la Cotnari. În anul 1709 s-a construit biserica Mănăstirii „Sf. Sava” 
din București ca „şcoală de învăţat carte”, în incinta mănăstirii funcționând 
„Colegiul de la Sf. Sava”, academie înfiinţată de Constantin Brâncoveanu. Aceasta 
a fost înlocuită în 1819 cu şcoala lui Gheorghe Lazăr şi transformată în 1864 în 
Şcoala de Poduri şi Şosele, Mine şi Arhitectură. În 1738 s-a construit Catedrala din 
Blaj, devenită mai târziu un important centru de învățământ. În prima jumătate a 
secolului al XVII-lea s-a înființat la Iași, la început în chiliile Mănăstirii „Trei 
Ierarhi” şi mai târziu într-o clădire proprie, „un mare colegiu” şi o tipografie pentru 
lucrări în limba română. În timpul lui Vasile Lupu (domnitor al Moldovei între 
1634 şi 1653) s-au introdus la laşi aducţiunile de apă, pentru care s-a construit un 
podeț-apeduct de piatră. Pentru aducţiunile de apă se fabricau olane (1675), care au 
fost înlocuite mai târziu cu conducte de fier (1843). Primele cișmele pentru apă 
s-au construit în 1731, la Iaşi. În 1788, s-a inaugurat la Sibiu construcţia primului 
teatru de pe teritoriul țării, ridicat din iniţiativa tipografului Martin Hochmeister, 
primar al orașului. S-au construit palate, castele şi case ale celor înstăriți, în stilurile 
gotic sau baroc, pentru care s-au realizat lucrări de ipsos și de stucatură, de tâmplărie, 
de pardoseli şi finisaje de pereţi, specifice acestor construcții. 


12.1.3.2. Drumuri şi poduri 


Începând cu secolul al XII-lea și până la mijlocul secolului al XIX-lea s-a 
remarcat o nouă etapă în dezvoltarea şi amenajarea de drumuri în ţara noastră, 
unele urmând traseul vechilor drumuri romane: drumurile de legătură dintre porturile 

dunărene și oraşele Braşov și Sibiu din Transilvania, care traversau Carpaţii pe 
Valea Prahovei, pe Valea Teleajenului și prin Pasul Buzăului, cunoscute încă din 
timpul lui Vlad Țepeș (documentele istorice amintesc prima dată în 1461 de „Calea 
Giurgiului”, care lega oraşul de la Dunăre cu Transilvania), drumul care traversa 
Carpaţii prin Pasul Bran, pe la Rucăr, legând Brașovul cu Câmpulungul din Muntenia; 
drumul Sibiu-Curtea de Argeş prin trecătoarea Turnu Roşu; drumul Sibiu-Craiova 
prin defileul Jiului; drumul Râmnicul Sărat-Buzău-Craiova-Drobeta-Turnu Severin 
care străbătea în lung Țara Românească; drumul Cernăuţi-Suceava-Pașcani-Roman- 
Bacău (drumul cel mare al Liovului) şi Paşcani-laşi, cu ramuri spre Transilvania, 
prin Bistriţa și Trotuș; drumul Oradea-Cluj-Napoca-Valea Mureșului; drumul Arad- 
Deva-Alba Iulia, continuat cu drumul Alba Iulia-Mediaş-Sighişoara-Braşov. 

„Podurile” de lemn (menţionate încă din anul 1574) erau folosite la pavarea 
străzilor din oraşele Țării Româneşti și Moldovei. Erau formate din podele groase 
de 25-30 cm din lemn de stejar, numite podini, care se rezemau pe două tălpi 
groase de stejar, numite „urşi”, dispuse în lungul străzilor, câte una de fiecare parte, 
între care se găsea o rigolă adâncă, pentru scurgerea apelor pluviale şi menajere. 
Dintre „podurile” din Bucureşti, unele au dăinuit destul de mult: „Podul domnesc 
al Uliţei celei Mari”, din timpul lui Constantin Brâncoveanu; „Podul cel Mare”, 
numit şi „Podul Șerban Vodă”; „Podul Beilicului”, astăzi „Calea Şerban Vodă”; 
„Podul Calicilor” astăzi „Calea Rahovei”; „Podul Târgul de Afară”, astăzi „Calea 
Moşilor”; „Podul Mogoşoaia”, numit „Calea Victoriei” începând cu 1878; la Iaşi: 
„Podul Vechi”, „Podul lung” etc. Existau şi „poduri” din nuiele sau din pământ bătut 
amestecat cu pietriş, cu moloz, cu cenuşă etc., ca „Podul de Pământ”, astăzi Calea 
Plevnei, din Bucureşti. În anul 1661 s-a făcut o primă pavare cu piatră a străzilor, 
începând cu o porțiune din „Ulița Târgului de Afară”, continuată abia în 1824. 

Lipsa podurilor permanente peste ape îngreuna circulaţia, dar şi înaintarea 
dușmanului în ţară. Podurile permanente, fixe, din zidărie de cărămidă, erau rare. 
Abia în timpul lui Ștefan cel Mare s-au construit primele poduri de piatră (Borzeşti, 
Cotnari). S-au construit poduri de lemn fixe sau stătătoare, adeseori pe capre de 
lemn în albia râului, sau pe căsoaie de lemn lestate cu piatră, după tehnica romană; 
acestea nu erau însă durabile. Sunt demne de menţionat şi podurile de lemn 
acoperite, de peste Târnave, Someş şi din nordul Moldovei, ca şi poduri din secolul 
al XVIII-lea, cu piloni bătuţi în albia râurilor. 

Podurile umblătoare, folosite pentru trecerea apelor în dreptul vadurilor, şi 
cele stătătoare, pe vase, pentru trecerea apelor curgătoare mari, ca Dunărea, Prutul, 
Siretul, construite pentru expedițiile militare, erau însă numeroase. La podurile 
stătătoare pe vase din secolul al XVIII-lea, bărcile se fixau prin cutii (coşuri) de 
lemn lestate cu piatră şi cufundate în albia apei curgătoare, folosind pentru legare 
odgoane din curpeni de viță răsucită, lungi de 240-300 m (tehnică moştenită de la 
romani și îmbunătăţită), înlocuite mai târziu cu funii de cânepă şi apoi cu cabluri de 
oțel. Existau sate, ca Băraţii, Livezile, Segarcea, Căscioarele etc., specializate în 


404 


construirea de vase, după o tehnică proprie, care se exportau. Stolnicul Constantin 
Cantacuzino dă în harta Ţării Româneşti, întocmită de el şi tipărită în 1700 la 
Padova, date despre cele 24 de poduri mai circulate, fixe şi umblătoare, de pe 
cursurile de ape din Țara Românească. 

Agrimensura s-a practicat din cele mai vechi timpuri în ţările române și s-a 
dezvoltat în Evul Mediu timpuriu, servind la delimitări și măsurători. Topografia şi 
geodezia au început să fie folosite în agrimensură în a doua jumătate a secolului al 
XVIII-lea, profesiunea de hotarnic fiind reglementată prin „pravilniceasca condică” 
a domnitorului Alexandru Ipsilanti din anul 1780. Ni s-a păstrat primul plan al 
oraşului Iaşi (1769) şi primul plan al orașului București (1781). Între anii 1675 şi 
1800 s-au elaborat mai multe lucrări cartografice, însă fără a folosi ridicări topografice. 
În afară de harta fizică, economică, politică și arheologică a Ţării Românești, întocmită 
de stolnicul Constantin Cantacuzino, a rămas, de la Dimitrie Cantemir, harta deosebit 
de detaliată a Moldovei din Descriptio Moldaviae. În 1797 au apărut, la Viena, o 
hartă a Peninsulei Balcanice, cu Moldova, Muntenia şi coasta de vest a Asiei Mici, 
precum şi două hărți mai detaliate, una a Moldovei şi alta a Munteniei, întocmite de 
Riga din satul aromân Veleştin, care a trăit în Principatele Române; în anul 1800 a 
apărut tot la Viena atlasul lui Gh. Golescu. 


12.1.3.3. Lucrări hidrotehnice 


În domeniul lucrărilor hidrotehnice s-au realizat importante abateri de cursuri 
de apă, prin numeroase răstoci, iazuri şi heleşteie cu zăgazuri sau baraje de pământ 
de-a curmezișul lor. S-au realizat lucrări de prestigiu, de construcție a gardurilor cu 
leasă, de-a curmezișul Dunării şi pe gârlele sau privalurile care legau bălțile din 
lunca Dunării cu fluviul, de mare însemnătate pentru viaţa economică. 

În Moldova sunt însemnări şi urme ale unor iazuri, construite în secolul al 
XV-lea, în scopul atenuării apelor mari și asigurării folosințelor locale. Baraje şi devieri 
de râuri s-au realizat şi în scopuri militare, de către Radu Negru și Ștefan cel Mare. 

În Muntenia sunt cunoscute lucrările în legătură cu apărarea orașului București 
împotriva inundaţiilor. Ele au început pe vremea lui Alexandru Ipsilanti (1775) şi 
au constat în dirijarea viiturilor râului Dâmboviţa în Argeş prin intermediul unor 
canale, legate pe rând, din cauza împotmolirilor, cu afluenții Răstoaca, Sabarul, 
Ciorogârla (1805). 

În Banat, în secolul al XVIII-lea, s-au realizat lucrări de desecare a mlaștinilor 
din jurul cetății Timişoarei. Astfel, a fost construit un canal de 70 km lungime pe 
distanța Timişoara-Klek, a fost regularizat râul Bega în amonte de Timişoara și s-a 
executat o lucrare unică în felul ei — dubla conexiune dintre râurile Timiş-Bega prin 
canalele Coştei-Chizătău şi Topolovăţ-Hitiaş; de asemenea s-a îndiguit malul stâng 
al canalului, în aval de Timişoara. Tot în secolul al XVIII-lea au început lucrările 
de desecare şi regularizare a râurilor din Câmpia Crișurilor şi a Someșului, unde, 
ca şi în Câmpia Banatului, stagnarea apelor era întreţinută în vederea apărării cetăților. 

Pentru amenajarea iazurilor s-au construit baraje sau stăvilare, în unele cazuri 
fiind necesare şi îndiguiri. Documente din secolul al XVIII-a atestă reabilitarea sau 
repararea unor baraje din perioadele anterioare. În aceeaşi perioadă apare denumirea 
de „tău” pentru baraje construite pentru stocarea apei pe râuri de munte. Aceste 
baraje aveau înălțimi de 5-6 m cu excepţia barajului Tăul Mare care avea 25 m 
înălțime şi 170 m lungime la coronament. Un document din anul 1740 se referă la 
barajul Tăul Mare, care la acea dată a fost reparat. Un alt baraj din aceeaşi zonă a 
Carpaţilor Apuseni a fost Tăul Brazilor. Corpul barajului era alcătuit din doi pereţi 
verticali din piatră cioplită, spaţiul dintre ei fiind umplut cu argilă compactată. De 
asemenea, de o parte şi de alta a pereţilor erau umpluturi de pământ compactat. 
Acest tip de baraj poate fi considerat ca un precursor al barajelor de pământ cu 
nucleu de argilă din Epoca Modernă. În Muzeul de la Roșia Montană, din golirea 
de fund a acestui baraj se păstrează un fragment de boltă de la gura de canal, 
decorată cu ornamente specifice exploatărilor miniere din zonă. 

Pe teritoriul actual al României au fost construite baraje de pământ și pentru 
alte folosințe, respectiv pentru piscicultură sau pentru irigaţii. Asemenea baraje au 
fost construite fără întrerupere din timpul dacilor, apoi al ocupației romane, Evului 
Mediu şi epocii contemporane. Astfel de baraje au fost construite în Dobrogea și 
partea Nord-Vestică a Transilvaniei, un document din secolul al XII-lea atestând 
existenţa lor. Mici acumulări de apă au fost folosite la mori de apă pentru producerea 
făinii sau la joagăre pentru fasonarea buştenilor. În Evul Mediu a continuat construcţia 
de mici baraje în provinciile româneşti, acumulările create având diverse folosințe. 
În secolul al XVII-lea existau în Moldova peste 1.500 de asemenea iazuri. În Ţara 
Românească, documente din acelaşi secol atestă existența unor baraje de pământ în 
vecinătatea Bucureştiului. În Transilvania, în prima jumătate a secolului al XVIII-lea, 
localitatea Roşia Montană îşi recapătă importanța economică prin exploatarea 
vechilor zăcăminte aurifere. Vechiul baraj de la Roșia Montană, precum și cele construite 
ulterior, au fost de mai multe ori reabilitate sau reconstruite şi au funcționat până în 
secolul XX. Acumulări noi de apă s-au realizat şi în Munţii Metaliferi, la sfârşitul 
secolului al XVIII-lea. 


12.1.3.4. Ţările Române între secolul al XVIII-lea și Unirea Principatelor 


Această perioadă a fost marcată în toate regiunile românești de o dezvoltare 
continuă în ceea ce priveşte transporturile și comunicațiile. Astfel, în anul 1845, în 
Țara Românească se votează Legea drumurilor, iar în 1847 se constituie o direcție 
a lucrărilor publice, în cadrul căreia funcționa o secţie de poduri şi drumuri. În 
ambele Principate, în intervalul cuprins între anii 1835 şi 1853, au fost construite 
drumuri în lungime de 775 km. 

În ceea ce priveşte transportul pe apă, pe râurile mari se practica transportul 
cu pluta care implica muncă salariată. Pe Dunăre navigația era efectuată de vase 
austriece şi se făcea tot cu muncă salariată. Transportul pe apă cu vase românești 

cunoaşte o anumită dezvoltare după 1834, când Țara Românească obţine libertatea 
de navigație pe Dunăre, iar în 1837, împreună cu Moldova, obține același drept și 
pe mare. Tot în această perioadă Brăila şi Galaţi sunt declarate porturi libere, ceea 
ce duce la o creștere semnificativă a traficului. Şi în Transilvania sunt înregistrate 
eforturi de modernizare a rețelei de transport. După trecerea Banatului sub stăpânire 
habsburgică (1716), o prioritate a noii administrații a fost desecarea mlaştinilor şi 
canalizarea râului Bega, deoarece terenul mlăștinos al provinciei, inclusiv cel din 
jurul cetăţii, făcea ca transportul să fie deosebit de anevoios, apa nepotabilă şi aerul 
nesănătos. Începute în anul 1728, lucrările de amenajare a canalului Bega au fost 
finalizate în anul 1775. În planul de canalizare pentru legătura Bega-Timiș a fost 
prevăzută şi construirea unei ecluze la Coştei, pentru dirijarea surplusului de apă în 
unul din cele două râuri. Lucrările la nodul hidrotehnic, care funcționează și astăzi, 
au fost începute în 1758 şi terminate doi ani mai târziu. Regularizarea debitelor 
hidrografice Timiş-Bega printr-un sistem proiectat de inginerul valon Maximilian 
Fremaut permitea suplimentarea debitului de apă al râului Bega necesar navigaţiei, 
dar şi devierea surplusului de apă din timpul viiturilor. Râul Bega a devenit navigabil 
din zona Făgetului până în apropierea Timișoarei, iar în aval, pe o lungime de 
aproximativ 70 km. 

Tot în domeniul infrastructurii, în anii premergători Unirii Principatelor apar 
numeroase lucrări de referință, cum ar fi primele lucrări pentru captarea și filtrarea 
apei în scopul alimentării cu apă (Bucureşti, 1845), prima şosea de pe teritoriul de 
azi al României, între Turnu Severin şi Vârciorova, realizată prin pietruirea cu 
bolovani de râu (1845), sau construcţia unui sistem de drumuri care lega Bucureştiul de 
Sibiu, Braşov, Focşani, Orşova şi Brăila (1846). În oraşele mari se construiesc 
complexe arhitecturale noi, specifice urbanismului contemporan (Fig. 12.1.20- 
Fig. 12.1.23). În anul 1704 se construieşte în Bucureşti spitalul Colțea, primul 
spital din ţară. În paralel se dezvoltă şi construcţii cu caracter mai special, cum ar fi 
construcțiile portuare. Dată fiind locaţia strategică a orașului Brăila şi importanța 
acestuia pentru navigația pe Dunăre, aici s-a dezvoltat cel mai important port din 
Țările Române în acea epocă. 


Fig. 12.1.20. București, strada Lipscani. Fig. 12.1.21. Iaşi, Biserica „Trei Ierarhi”. 

Fig. 12.1.22. Timişoara, Piaţa Unirii. Fig. 12.1.23. Cluj-Napoca, Piaţa Mare. 


12.2. PERIOADA DUPĂ UNIREA PRINCIPATELOR ROMÂNE, 
PREMERGĂTOARE PRIMULUI RĂZBOI MONDIAL 


12.2.1. DEZVOLTAREA URBANĂ ȘI A INFRASTRUCTURII 


În perioada care a urmat Unirii Principatelor, sub domnia lui Alexandru Ioan 
Cuza, printr-un amplu pachet de reforme s-a conturat cadrul care a permis şi 
stimulat evoluţia societăţii românești, de la un feudalism târziu spre societatea 
modernă [15]. În mesajul domnitorului, adresat deputaţilor la 6 decembrie 1859, se 
spune: „Avem tot de creat; avem... a deschide drumuri, a face poduri, a împodobi 
orașele, a lărgi porturile, a înflori comerțul, a încuraja industria, a întări armata şi 
săpa canale, a întinde linii de drum de fier pe suprafaţa pământului nostru...”. În 
toată această perioadă au avut loc acumulări în economie, care, odată cu dezvoltarea 
capitalismului, s-au manifestat în procesul de urbanizare a ţării, în infrastructură, 
cu precădere în introducerea și dezvoltarea căilor ferate, dar şi în dezvoltarea 
rețelei de învățământ mediu şi superior. Dezvoltarea şi administrarea oraşelor au 
fost susținute prin reglementări cadastrale, edilitare, urbanistice şi arhitectonice. 
Din punct de vedere al strategiei de dezvoltare a României în acesta perioadă — numită 
şi Epoca Modernă — se evidenţiază mai multe direcţii prioritare în infrastructură, 
cum ar fi construcţia de căi ferate şi dezvoltarea transportului fluvial, în special 
pe Dunăre. 

Concomitent cu construcția osaturii instituţionale a statului român, după 
venirea sa pe tron, regele Carol I a susținut realizarea construcţiilor reprezentative 
necesare funcţionării acestor instituții (sedii de instituţii ale statului, universităţi, 
palate administrative, biblioteci, gări, şcoli, biserici, spitale). Opera sa de patrimoniu 
construit a fost esențială pentru dezvoltarea României. Spre exemplificare, se pot 
evidenția următoarele [16]: 

e Palatul Universităţii din București (1869), Palatul Universităţii din laşi (1897) şi 
Teatrul Naţional din laşi (1896). 

Uzina de gaz aerian de la Filaret, 12 noiembrie 1871. 

Gara de Nord din Bucureşti (numită, până în anul 1888, „Gara Târgoviştii”), 1872. 

În decembrie 1872 este introdus în Bucureşti tramvaiul cu cai. 

În 1879 se dă în folosință prima linie de cale ferată care a legat Transilvania de 
București, prin inaugurarea liniei Ploiești-Predeal şi joncţiunea cu calea ferată 
Braşov-Predeal. 

e În aprilie 1880 se înființează Banca Naţională a României, a 16-a bancă centrală 
din lume. 

Între anii 1880-1883 este amenajat cursul Dâmboviţei. 

În 1882 este introdus iluminatul electric la Bucureşti. 

Inaugurarea Castelului Peleş din Sinaia, 25 septembrie 1883. 

În 1884 este introdusă, în Bucureşti, prima linie telefonică. 

La 23 aprilie 1887, este sfinţită Catedrala Mitropolitană Iași, în prezența Familiei 
Regale. 

e În 1888 este inaugurat Ateneul Român. 

e În septembrie 1895 a fost inaugurat Podul Carol I de la Cernavodă. La data aceea, 
podul peste Dunăre era cel mai lung pod din Europa continentală. 

e Între anii 1895—1910 este modernizat portul Constanţa. 

e În 1901 este inaugurat Palatul Poştelor din București (Muzeul Naţional de Istorie 
a României). 

e La iunie 1906 are loc inaugurarea Expoziţiei Naţionale Române din Bucureşti. 
Proiectul era inspirat de Expoziţia Universală de la Paris, din anul 1900 [17]. 

Perioada de după războiul franco-prusac (1871) până la începutul Primului 
Război Mondial (1914), s-a caracterizat în Europa prin avânt economic, progres 
tehnologic, dezvoltare socială şi culturală, rămânând în istorie sub denumirea generică 
de La Belle Epoque. Arhitectura clădirilor din această perioadă se caracterizează 
printr-o alură Belle Epoque, în Banat şi Trasilvania, în combinaţie cu Art Nouveau/ 
Secession/Jugendstil;, în Moldova persistă influenţa clasicistă, pe când în Țara 
Românească predomină stilul franțuzesc. În contextul acestei perioade, dezvoltarea 
fondului construit se face pe următoarele coordonate [18]: 

e apariţia noilor tipuri de clădiri/programe de arhitectură (imobile de locuinţe 
plurifamiliale, gări, clădiri administrative, şcoli, săli de spectacol, clădiri industriale 
şi comerciale, hoteluri etc.); 

e importul și asimilarea noilor materiale şi tehnologii de construcţie (metalul 
şi betonul armat); 

e necesitatea exprimării prin arhitectură a noului etos modernizator. 

La acestea se adaugă dezvoltarea fără precedent a oraşelor, constând atât în 
modernizarea celor existente (înlocuirea fondului construit considerat necorespunzător, 
adaptarea structurilor stradale şi ierarhizarea lor, densificarea, creșterea nivelului 

de înălțime, zonificarea funcțională, construirea și punerea în evidenţă a clădirilor 
reprezentative etc.), cât și în restructurarea radicală (Giurgiu, Brăila) sau edificarea 
unor noi oraşe (Turnu Severin, Turnu Măgurele etc.). 


12.2.1.1. Industria materialelor și tehnologiile de construcții 


Materialele de construcţii utilizate până în cea de-a doua jumătate a secolului 
al XIX-lea au fost cu precădere lemnul, piatra, cărămidă şi mortarul. Deşi fusese 
folosit pe scară largă de către romani, betonul a trebuit să fie redescoperit. În timpul 
Imperiului Roman se folosea un material de construcţie numit opus caementicium, 
un beton ce se obținea din ciment, var, lut şi nisip amestecat cu apă şi balast. Cu 
ajutorul acestui material, romanii au construit minunile arhitectonice pe care le 
putem admira şi astăzi (Coloseumul, Pont du Gard, Panteonul). După căderea 
Imperiului Roman, secretul betonului a fost pierdut până în 1756, când a fost 
redescoperit de către britanicul John Smeaton într-o formulă asemănătoare cu cea 
folosită de romani cu 13 secole în urmă, folosind var hidraulic, pietre şi cărămidă 
sub formă de praf. Mortarul cu ciment Portland, obţinut din calcar și argilă, a fost 
inventat în anul 1794 de către Joseph Aspdin și patentat în decembrie 1824. Primul 
ciment modern a fost realizat de către Isaac Johnson în 1845, care a ars un amestec 
de argilă și cretă până la clincherizare. Primele elemente de construcţii din beton 
armat au fost realizate de Joseph Monier (1867), care folosea ciment, pietriș și apă, 
dar şi armătură de oţel. Betonul armat a urmat o dezvoltare rapidă, mai ales după 
fundamentarea teoretică a calculului şi realizarea de noi tipuri de construcţii de 
către Matthias Koenen 1886, C. F. W. Doehring 1888, Francois Hennebique 1892, 
Robert Maillart 1910. La sfârșitul secolului al XVIII-lea şi îndeosebi în a doua 
jumătate a secolului al XIX-lea, metalul începe să fie folosit pe scară largă, în 
special în construcţia de poduri. Fierul, sau mai exact fonta, s-a utilizat cu mult 
timp înainte în construcții, limitând-se însă la aplicarea în elemente de legătură și 
rezemări, precum și sub formă de lanţuri sau tiranți care preluau întinderile de la 
baza cupolelor, bolților sau arcelor din zidărie de piatră sau cărămidă. În Europa, 
prima construcție masivă integral din fontă a fost podul peste River Severn, în 
Shopshire, Anglia, realizată de către Abraham Darby III, în anul 1779. Apariţia 
fierului pudlat la sfârşitul secolului al XVIII-lea (1784) şi ulterior a oţelurilor de 
convertizor (Bessemer în 1856 şi Thomas în 1880) au permis extinderea aplicării 
nu numai la poduri dar și la clădiri. 

În România, interesul pentru utilizarea „noilor” materiale de construcții 
(beton, beton armat, metal) s-a manifestat la puţin timp după ce acestea şi-au făcut 
apariţia pe piaţă. Spre exemplu, inginerul Anghel Saligny folosește pentru prima 
oară în lume betonul armat prefabricat la construcția silozurilor de cereale de la Brăila 
(1888 — Fig. 12.2.1), Galaţi (1889) şi Constanţa, construcții care dăinuie şi astăzi. 
Printre pionierii betonului armat se numără inginerul George (Gogu) Constantinescu, 
absolvent al Şcolii de Poduri şi Şosele în 1904, care va elabora o teorie a calculului 
structurilor din beton ce va fi aplicată cu succes la construcția de poduri şi clădiri în 

România. Podurile de şosea care s-au construit începând cu secolul XX au fost în 
majoritate din beton armat, printre pionierii acestor soluţii numărându-se şi inginerul 
Elie Radu. 

Fig. 12.2.1. Silozuri din beton armat în Portul Brăila proiectate de Anghel Saligny, 1888. 


Industria materialelor de construcţii în România. Atât în Principatele Române, 
cât şi în Transilvania şi Banat producția industrială de materiale de construcţii a 
început pe la jumătatea secolului al XIX-lea, dar a evoluat apoi cu repeziciune, în 
primul rând prin producția de cărămizi, țigle şi ciment. 

e În Moldova, la laşi, la sfârşitul secolului al XIX-lea, erau mai multe fabrici 
de cărămizi, teracotă, tuburi şi dale. Interesul pentru utilizarea cărămizilor a fost 
susţinut de necesitatea aplicării unor soluţii constructive mai rezistente la foc, ca 
răspuns la incendiile de amploare produse în acea vreme. Iniţial, cărămizile se 
realizau cu mijloace manuale şi fără nicio standardizare dimensională. Tipizarea 
cărămizilor se impune progresiv spre jumătatea secolului al XIX-lea [19]. În Banat, 
în anul 1864 începe la Jimbolia producţia la fabrica de cărămizi și țigle Bohn, iar în 
1888 la Lugoj intră în lucru fabrica Mushong. În 1904 existau deja în regat 13 fabrici, iar 
în Transilvania şi Banat 18. 

e Producţia industrială de ciment a debutat ceva mai târziu (după 1878): primele 
fabrici menţionate sunt cele de la Braşov şi Gurahonţ (în Transilvania), Brăila — 
ciment Portland (1888), Azuga şi Cernavodă (1899). Totuşi, este de menţionat că 
utilizarea cimentului în România se realizează cu cca 10 ani mai devreme decât 
producţia sa. Spre exemplu, la 11 septembrie 1865, Consiliul Tehnic al Direcţiei 
Lucrărilor Publice avizează favorabil proiectul întocmit de către ing. A. Stamatopol 
pentru un pod peste râul Cotmeana pe şoseaua Piteşti-Slatina. Podul în arc era 
prevăzut la mijloc cu o pilă cu fundaţia din beton de 12,0 x 2,60 x 1,20 m, iar culeele 
de mal erau cu blocuri masive din beton de 12,00 x 4,95 x 1,20 m [19]. 

e Primele fabrici de sticlă apar în 1848 la Pădurea Neagră, Bihor şi la 
Grozeşti, Bacău. 

e Producţia de materiale metalice utilizabile în construcții: 

— Bare din fier forjat (fontă şi apoi fier pudlat) se produceau la Reşiţa şi 
Bocşa încă din a doua jumătate a secolului al XVII-lea. În 1851, fabrica din Reșița 
începe să livreze şinele pentru construcția căii ferate Oravița-Baziaş. Bare din fontă 

şi fier pudlat s-au produs şi la Hunedoara începând cu 1884, când a intrat în 
funcţiune Uzina de Fier. Între 1870-1916, uzinele reşiţene construiesc o serie de 
poduri de cale ferată și alte poduri de oțel în Austria, Ungaria, Serbia, Bosnia, 
România. În domeniul căilor ferate, uzinele reşițene sunt primele în Austro- 
Ungaria şi Europa de sud-est. Secondate de laminorul din Anina, uzinele reșițene 
livrează şine şi material mărunt pentru căile ferate. 

— În 1909 se pun în funcțiune laminoarele pentru profile din oţel: laminor de 
tablă groasă, laminor de tablă mijlocie, laminor universal, laminor de profile 
mijlocii, laminor de profile uşoare. 

— În România, cel mai vechi pod de fontă — în fapt o pasarelă — este cel din 
Sibiu, realizat în 1860 (Fig. 12.2.2.). Primele poduri din fier pudlat sunt cele peste 
Siret, la Bucecea, în 1871, cu deschiderea de 72,5 m şi podul peste Olt, la Slatina 
(45,5 + 5 x 57,3 + 45,5 m), în 1875. 

Soluţiile constructive utilizate curent 
în a doua jumătate a secolului al XIX-lea 
şi începutul secolului XX aveau o structură 
de rezistență din zidărie de cărămidă sau 
în combinaţie cu zidărie de piatră. În 
general se foloseau mortare pe bază de 
var; mortarele cu ciment, deşi cunoscute, 
au început să se folosească abia către 
sfârșitul secolului al XIX-lea. Fundațiile a 
erau continue, cu precădere din piatră dar Fig. 12.2.2. Primul pod de fontă din România, 
şi din zidărie de cărămidă. Pe terenuri „Podul Minciunilor”, Sibiu, 1860 [20] 
slabe se foloseau piloţi din lemn de esență 
tare. După apariția betonului, acesta începe să fie utilizat tot mai mult pentru 
infrastructura clădirilor. 

Planșeul peste subsol era realizat cu bolți din zidărie, iar, după apariţia grinzilor 
din fontă, cu boltişoare din zidărie susținute de profiluri metalice. 

Planșeul peste parter era realizat din grinzi de lemn cu diferite grosimi peste 
care se aşeza un strat de pământ nisipos. Tavanul era realizat din tencuială aplicată 
pe trestie. 

Șarpanta acoperișului, dulgherească, pe scaune sau pe ferme, era realizată din 
lemn masiv de răşinoase. La construcţiile importante sau cu deschideri mari (palate, 
teatre), fermele șarpantei puteau fi de tip macaz. Suspendarea corzilor de popi era 
realizată prin intermediul unor juguri metalice confecționate din platbande. Aceste 
tipuri de ferme aveau avantajul de a nu transmite împingeri pereţilor pe care se rezemau. 
Fermele se rezemau pe centuri (cosoroabe) din lemn aşezate pe pereţii portanţi din 
zidărie. Spre sfârşitul secolului XIX se vor folosi şi şarpante din grinzi cu zăbrele 
metalice, iar la începutul secolului XX apar structuri de acoperiş cu bolți sau cupole din 
beton armat; în unele cazuri, la structura cupolelor s-au folosit şi elemente metalice. 

Scările. Înainte de apariţia betonului armat, acestea se realizau fie din piatră 
sau lemn, mai rar cu elemente metalice. 

12.2.1.2. Infrastructura urbană 


În ultimele decenii ale secolului al XIX-lea şi începutul secolului al XX-lea, 
oraşele româneşti trăiesc schimbări majore care se înscriu în amplul proces de 
modernizare al lumii europene. În administraţia oraşelor această modernizare s-a 
manifestat prin reglementări edilitare, urbanistice şi arhitectonice. Asistăm astfel la 
extinderea planificată a localităţilor urbane, prin modificarea tramei stradale, prin 
noi artere de circulaţie, prin crearea de spaţii publice şi aşezarea clădirilor față de 
vecinătate. De asemenea, s-a avut în vedere dezvoltarea și organizarea infrastructurii 
urbane prin amenajarea și modernizarea iluminatului public, a canalizării, a mijloacelor 
de transport [16, 17]. În Bucureşti, în 1879, alimentarea cu apă se realiza prin 
exploatarea a 10,5 km de conducte, 41 de fântâni publice, 188 de instalaţii particulare 
şi 200 de guri de apă. Apa avea însă o calitate necorespunzătoare, astfel că în 1882 
s-a organizat licitaţia pentru demararea lucrărilor de captare, filtrare şi aducere a 
apei în oraş. Lucrările, mai complexe decât se prevăzuse, s-au prelungit până în 
1889. În 1891 este finalizat rezervorul compensator de la Iancului (Foișorul de 
Foc), cu o înălţime de 42 m, realizat după planurile arhitectului George Mandrea, 
arhitectul-şef al Bucureștiului. Pentru a obţine o apă de calitate mai bună, primăria 
capitalei decide captarea apelor subterane din sud-vestul oraşului, din zona Bragadiru. 
Inginerul Elie Radu, cel care studiase apele subterane din această zonă, este numit 
director al lucrărilor de la Bragadiru [21]. Rezervoarele colectoare de la Bragadiru 
sunt inițial în număr de două, de unde apa ajunge la Grozăveşti prin apeducte. 
Construirea stației de la Bragadiru are efecte pozitive pentru Bucureşti, creşte calitatea 
şi cantitatea apei potabile. La aceste staţii se adaugă staţia de la Ulmi, construită 
între 1906-1908. În legătură cu alimentarea cu apă şi canalizarea Bucureştiului, 
trebuie menționate şi lucrările pentru sistematizarea şi regularizarea Dâmboviţei 
(Fig. 12.2.3), începute în 1879-1880. Fundul albiei a fost căptușit cu podină din 
stejar, aşezată pe grinzi şi piloţi de lemn, iar malurile au fost pereate la partea 
inferioară și înierbate la partea superioară. Pe margini au fost amenajate splaiurile. 
Lucrările, conduse de către inginerul francez Alexandre Boisguerin, au fost finalizate 
în 1885 (Fig. 12.2.4). 


Bucureşti Cheiul Dëmbovitei 


Fig. 12.2.3. Dâmboviţa, Podul Radu Vodă, Fig. 12.2.4. Cheiul Dâmboviţei, 
înainte de regularizare, 1874 după regularizare, 1905. 

În 1857, bucureştenii aveau deja iluminat stradal pe bază de petrol lampant 
(Fig. 12.2.5), sistem care se extinde apoi în țară: Craiova 1858, Bacău 1867, 
Ploiești 1881. În 1871 în București erau 785 de felinare cu lămpi de petrol lampant. 
În 1901 erau instalate 3.060 de felinare cu petrol, 4.000 cu gaz aerian şi 200 de 
lămpi cu becuri electrice. Începând cu 1871, iluminatul cu gaz aerian se 
răspândeşte în întreaga ţară. La numai 6 ani de la instalarea primei centrale 
electrice din lume, la New York, lumina electrică a apărut în Bucureşti, fiind 
introdusă de inginerul Henry Slade (1882). Prima instalaţie s-a pus în funcțiune la 
Palatul Regal, linia prelungindu-se ulterior până la Teatrul Naţional și Cișmigiu, iar 
în 1888 Primăria a construit prima centrală electrică comunală. Iluminatul cu 
curent electric a fost introdus şi în celelalte oraşe ale Regatului României: Craiova 
(1896), Iaşi (1897), Brăila (1901), Bacău (1902), Piteşti (1913). Un element 
important într-o societate modernă îl constituie mijloacele de transport. În 
România, primele trăsuri (sau birje) destinate publicului apar încă din prima 
jumătate a secolului al XIX-lea. În 1871, Henry Slade obținea o concesiune pentru 
tramvaiele cu cai, iar în 1872 era finalizată prima linie care pleca de la Bariera 
Mogoşoaiei şi se termina la Calea Moşilor. Pe măsură ce dezvoltarea orașului 
București a luat avânt, tramvaiele cu cai nu mai făceau faţă traficului cotidian. 
Primăria Capitalei a hotărât în 1890 să concesioneze lui Fr. Thalasse şi contelui E. 
Graziadei o societate nouă de tramvaie electrice. Prima linie electrică s-a realizat în 
1894 pe traseul strada Colţei-Obor. Paralel cu tramvaiele se înființează linii de 
omnibuze (Fig. 12.2.6). 


Fig. 12.2.5. Bucureşti, iluminat stradal Fig. 12.2.6. București, P-ta Sf. Gheorghe, 
cu petrol lampant. tramvai tras de cai. 


În 1900, capitala avea cam 300.000 de locuitori, se întindea doar pe un sfert 
din suprafața de azi și avea cam 800 de străzi sau uliţe, unele pietruite. La 1890, 
peste Dâmboviţa existau 12 poduri, dintre care şapte de piatră și cinci de fier, în 
1910 a fost montat Podul Grant. 

În 1909 se înființează o altă societate de tramvaie (S.T.B.) care avea sarcina 
principală de a electrifica traseele de pe arterele principale ale oraşului. Concomitent 
erau în funcţiune şi vagoanele cu cai (ultimele retrase în 1929). Conform statisticilor, în 
1913 existau 14 km de linie electrică şi 21 km de linie cu cai. Tramcarele, care 

fuseseră concesionate în 1891 antreprenorului Toma Blându, vor funcționa până în 
1904. Un tramcar modernizat și trecut pe curent electric a funcționat cu ocazia 
Expoziţiei din 1906 pe traseul Piaţa Teatrului și Piaţa Expoziţiei. Şi în alte oraşe 
ale României au fost introduse tramvaiele electrice: Iaşi (1897), Brăila (1901). 

În Transilvania şi Banat, pionier în modernizarea infrastructurii urbane a fost 
orașul Timişoara, care a marcat o seamă de premiere, nu numai în ținuturile românești, 
dar în unele cazuri și la nivel european. La 1 noiembrie 1857, Timişoara este primul 
oraş românesc al Imperiului Habsburgic cu străzile iluminate cu gaz, pentru ca 7 ani 
mai târziu, în 1864, în premieră europeană, să intre în funcţiune 731 de lămpi de 
iluminat electric pe străzile oraşului. La 12 iulie 1889 începe alimentarea cu energie 
electrică a tramvaielor; în 1893 intră în exploatare Uzina Electrică. În ceea ce priveşte 
transportul urban, Timişoara a fost primul oraş din ţară cu tramvai tras de cai, în anul 
1869. Traficul a crescut continuu — în 1898, anul de vârf al tramvaiului tras de cai — 
se înregistrau peste 850.000 de călători. În aceste condiţii, municipalitatea a decis 
înlocuirea tracţiunii hipo cu cea electrică. Primul proiect ce viza construcţia unui nou 
sistem de linii pentru tramvaiele electrice a fost prezentat în ziua de 15 noiembrie 
1895, sistem inaugurat patru ani mai târziu, la 27 iulie 1899. Primele tramvaie 
electrice erau fabricate la Arad, în Uzinele Johan Weitzer — întâia fabrică de 
vagoane deschisă pe actualul teritoriu al României. 

În ceea ce priveşte reţelele de canalizare și alimentare cu apă ale Timişoarei, 
în 1894 se fac primele studii ale apelor subterane şi are loc prima licitaţie pentru 
realizarea canalizării oraşului. În anul 1909 încep lucrările la cele două colectoare 
Nord şi Sud, respectiv la Staţia de Epurare, lucrări care se inaugurează în 1912. În 
1914 se pun în funcţiune Uzina de Apă nr. 1, grupurile de fântâni, reţeaua de distribuţie 
şi două castele de echilibrare. În anul 1916 se pune în funcțiune Uzina de Apă 
Industrială şi reţea proprie de distribuţie. Aceste lucrări s-au desfășurat sub coordonarea 
şefului serviciului tehnic al Primăriei Timișoara, inginerul Stan Vidrighin. 

Este evident ca marile oraşe la Transilvaniei (Arad, Cluj, Oradea, Sibiu) au 
urmat în scurt timp modelul Timișoarei. 


12.2.1.3. Clădiri publice 


În București, construcția noilor bulevarde și clădiri a început în anii 1870. 
Moștenirea arhitecturală a sfârşitului de secol XIX și început de secol XX este încă 
dominată de numeroase clădiri cu o valoare deosebită, între acestea regăsindu-se și 
imobile care găzduiau sau găzduiesc şi astăzi instituţii publice: ministere, palate de 
justiţie, bănci, universităţi, lăcaşuri de cultură. Cele mai numeroase şi mai 
importante astfel de clădiri noi au beneficiat de experiența şi talentul unor renumiţi 
arhitecți în ceea ce priveşte aspectul funcțional, constructiv și estetic, valori 
arhitecturale care pot sta cu cinste alături de tot ce s-a clădit mai reprezentativ în 
această perioadă în spațiul european. Creatorii acestor clădiri au fost deopotrivă 
arhitecți străini şi autohtoni, colaborând cu ingineri constructori români formaţi în 
universităţi europene, dar şi în Școala de Poduri, Șosele şi Mine din Bucureşti. 
Banatul și Transilvania, provincii româneşti integrate în Imperiul Austro-Ungar, 

au cunoscut, la rândul lor, o dezvoltare accelerată a zonelor urbane şi a infrastructurii 
în condiţiile avântului economic din acea perioadă. În acest caz însă, arhitecții şi 
inginerii care le-au realizat erau formaţi, în majoritate, în şcolile imperiului, chiar și 
atunci când erau români — Stan Vidrighin fiind un asemenea exemplu. În cele ce 
urmează se va ilustra dezvoltarea urbană, prezentând-se în special clădiri publice 
din capitalele provinciilor românești. 


12.2.1.3.1. București 

Printre primele edificii de mare anvergură se evidențiază Palatul Universităţii. 
Acesta a fost realizat între 1857 şi 1869 în stil neoclasic de arhitectul Alexandru Orăscu 
pe locul fostului colegiu Sfântu Sava. Ansamblul clădirii era format dintr-un corp 
central şi două corpuri laterale, unite între ele prin corpuri de legătură mai joase. În 
partea centrală se înălțau şase coloane masive în stil ionic, unite în partea de sus 
printr-o arhitravă lată susținând coronamentul triunghiular, împodobit cu sculpturi 
alegorice. Corpurile laterale ale palatului au fost ridicate mai târziu, între 1912—1926, 
de către arhitectul Nicolae Ghica-Budeşti [22]. 

Fig. 12.2.7. Palatul Băncii Naţionale, Fig. 12.2.8. Palatul Poştelor şi Telegrafului, 
faţada de pe Str. Lipscani. începutul secolului XX. 


Palatul Vechi al Băncii Naţionale, considerat de arhitectul Ion Mincu „cea 
mai frumoasă clădire din Bucureşti” şi situat în centrul istoric, pe strada Lipscani 
(Fig. 12.2.7), este un edificiu marcant din epoca marilor construcții din vremea lui 
Carol I. Clădirea a fost proiectată în stilul neoclasicismului francez, după planurile 
arhitecţilor francezi Cassien Bernard și Albert Galleron. Execuţia lucrărilor, condusă de 
către ing. arh. Nicolae Cerkez, a început în 1884 şi s-a finalizat în 1890. La realizarea 
infrastructurii s-a folosit intens betonul. Clădirea propriu-zisă este din zidărie masivă 
de piatră şi cărămidă, cu excepţia arcelor şi bolților, care sunt de asemenea din 
beton. La realizarea planşeelor cu deschideri mari şi la acoperiș s-au folosit grinzi 
metalice din fier pudlat și din oţel, corniere şi elemente de legătură și buloane, de 
asemenea din oțel. 

Palatul Poștelor şi Telegrafului (actualul Muzeu Naţional de Istorie a României) 
s-a realizat după proiectul arhitectului Alexandru Săvulescu în stil neoclasic 
(Fig. 12.2.8). Edificiul este construit într-o formă rectangulară, fiind format dintr-un 

subsol înalt, parter şi două etaje şi o curte interioară. Lucrările de construcţie s-au 
realizat de către Societatea Română de Construcţii și Lucrări Publice şi au început 
în 1894. La punerea pietrei de temelie au fost prezenţi regele Carol I al României și 
primul-ministru Lascăr Catargiu. Palatul a fost inaugurat în anul 1900. 

Palatul de Justiţie (Fig. 12.2.9) s-a realizat în perioada 1890-1895 după planurile 
arhitectului Albert Ballu. După decesul acestuia, arhitectul Ion Mincu s-a ocupat de 
finisări şi de proiectarea interioarelor. Clădirea, realizată în stil neorenascentist, are 
demisol, parter, mezanin şi etaj şi o înălțime variabilă de cca 20 m peste nivelul 
terenului. Structura este realizată din pereţi portanţi din zidărie de cărămidă cu 
planşee cu grinzi metalice cu boltişoare de cărămidă sau beton armat. Acoperişul 
este realizat cu şarpantă de lemn. La Sala „Paşilor Pierduţi”, structura este realizată 
din pereţi și pilaştri de zidărie, având acoperişul susţinut de ferme metalice. 


Fig. 12.2.9. Palatul de Justiţie [23]. Fig. 12.2.10. Palatul CEC [23]. 


Palatul Casei de Depuneri și Consemnaţiuni (CEC) — Fig. 12.2.10 — s-a realizat 
după planurile arhitectului Paul Gottereau. Clădirea în stil eclectic a fost executată 
sub îndrumarea arhitectului român loan N. Socolescu în perioada 1887-1900. Intrarea 
este încununată de un fronton în semicerc, sprijinit de câte o pereche de coloane cu 
capiteluri compozite și se termină cu o cupolă impresionantă din sticlă şi metal. 

Palatul Camerei Deputaţilor (din 1897 al Patriarhiei — Fig. 12.2.11), amplasat 
pe Dealul Mitropoliei, pe locul fostului Divan Domnesc, a fost realizat în etape în 
perioada 1906-1908, 1911-1913 și 1914-1916 după planurile arhitectului Dimitrie 
Maimarolu, în stil neoclasic cu influenţe din barocul francez. Lucrările de construcții 
s-au realizat sub conducerea inginerului George Constantinescu. Palatul poate fi 
încadrat între un perimetru de aproximativ 72m x 75m, cu o înălțime maximă 
supraterană de circa 47 m. Conformarea Palatului este complet neregulată, atât în 
plan, cât şi în elevaţie. Structura este alcătuită din pereți masivi din zidărie şi 
planşee din profile metalice cu corpuri de umplutură din zidărie sau beton nearmat. 
Zona aulei este închisă la partea superioară cu un inel şi console din beton armat, 
pe care se reazemă cupola metalică a acoperişului. Gogu Constantinescu a realizat 
aici, pentru prima dată în lume, construcţia unei bolți din pânze subțiri de beton 
armat pentru a consolida cupola. 

Fig. 12.2.11. Palatul Camerei Deputaţilor, Fig. 12.2.12. Ateneul Român, 
din 1897 Palatul Patriarhiei. fotografie din 1910. 


Ateneul Român. În anul 1886, arhitectul francez Albert Galleron şi arhitectul 
român Constantin Băicoianu întocmesc planurile după care va fi construit Ateneul, 
ajutaţi de arhitecți renumiţi ai vremii: Grigore Cerchez, Constantin Olănescu, 
Ion Mincu, Ion Gr. Cantacuzino. Cu toate că în anul 1888 construcţia era doar 
parțial finalizată (din cauza lipsei de fonduri), Ateneul este totuşi dat în folosință pe 
14 februarie, lucrările continuând până în anul 1897. Edificiul are o înălțime totală de 
41 m şi este construit în stil neoclasic, cu elemente de decorație tipice arhitecturii 
franceze de sfârşit de secol XIX. Între anii 1919-1920 clădirea Ateneului a fost 
folosită de autorităţile statului ca sediu al Camerei Deputaţilor. Pe 29 decembrie 1919, 
în sala mare a Ateneului, Camera a votat ratificarea unirii Transilvaniei, Basarabiei 
şi Bucovinei cu România (Fig. 12.2.12). 


12.2.1.3.2. Iaşi 

Cea mai importantă comunitate urbană a noului stat, după Bucureşti, a cunoscut 
o evoluţie caracterizată prin inovaţie şi modernizare în domeniul construcţiilor de 
utilitate publică, similară cu capitala Regatului. Imediat după Unirea Principatelor, 
clădirile de lemn și chirpici au fost înlocuite treptat de cele din piatră şi cărămidă, 
concomitent cu regularizarea reţelei stradale. Spiritul inovativ şi inclinarea spre 
modernitate a edililor ieşeni din acea epocă sunt date și de angajarea inginerului 
francez Gustave Eiffel în realizarea a trei construcţii semnificative pentru dezvoltarea 
urbană a Iaşului. Acestea sunt Grand Hotel Traian, inaugurat în 1882, în uz şi în 
prezent (Fig. 12.2.13), Marea Hală a oraşului, în 1883 (prăbuşită în anii 1960 din 
cauza aglomerării cu zăpadă) şi Mausoleul familiei Petre P. Carp de la Țibăneşti 
(estimat 1885). Hotelul Traian este construit pe un schelet metalic cu elemente 
prefabricate metalice, umplute cu zidărie uşoară de cărămidă, cu deschideri ample 
pentru vitrine şi numeroase ferestre. Stilul arhitectural este un Beaux Arts redus la 
esenţă, aproape industrial, tipic şi altor edificii ridicate de Gustave Eiffel. 

Teatrul Naţional ,„ Vasile Alecsandri” (Fig. 12.2.14) a fost construit între anii 
1894-1896 pe locul vechii primării. Proiectul este opera arhitecților vienezi Fellner 
şi Helmer, iar construcția a fost realizată de Societatea de Construcţii București. 

În perioada 1873-1919, aceiaşi arhitecți au construit în Europa Centrală 48 de teatre, 
dintre care cel de la Iaşi şi cele trei din Transilvania şi Banat (la Timişoara, Oradea 
şi Cluj). Toate cele patru construcții se înscriu în arhitectura neoclasică a sfârșitului 
de secol XIX. Clădirea teatrului, cu regim de înălțime S+P+2E, are dimensiunile 
maxime în plan de 40,75m x 59,80 m şi prezintă o simetrie aproape perfectă pe direcția 
longitudinală. Structura de rezistenţă a clădirii este alcătuită din zidărie de cărămidă 
simplă. Fundaţiile sunt de tip continuu sub zidurile realizate din piatră calcaroasă de 
Repedea şi var hidraulic. Planşeele sunt din boltişoare de cărămidă cu profile metalice 
şi bolți de cărămidă. Cupola de deasupra sălii de spectacole este realizată dintr-o 
placă subţire de mortar, turnată pe o structură dintr-un caroiaj de profile metalice de 
care sunt prinse ornamentele, respectiv structura din lemn în restul zonelor. 


Fig. 12.2.13. Grand Hotel Traian, proiectat Fig. 12.2.14. Teatrul Naţional 
şi construit de Gustave Eiffel. „Vasile Alecsandri”. 


Fig. 12.2.15. Palatul Administrativ şi de Justiţie Fig. 12.2.16. Universitatea „loan Cuza”, 
(Palatul Culturii). corpul A principal. 


Palatul de Administraţie și Justiție (Palatul Culturii din 1955) a fost început 
în 1906, după planurile arhitectului I.D. Berindey, fiind finalizat după război, 
în 1925 (Fig. 12.2.15). Este o îmbinare reușită a mai multor stiluri arhitecturale — 
neogotic, romantic şi neobaroc — care s-a impus în peisajul oraşului prin aspectul 
monumental şi dimensiuni (55 m înălțime). 

Palatul Universităţii „loan Cuza ” a fost construit între anii 1893 şi 1897, pe 
locul fostului Teatru Mare de la Copou (distrus de un incendiu în 1888), după 
planurile arhitectului Louis Blanc (Fig. 12.2.16). Piatra de temelie a clădirii a fost 
pusă în prezenţa Principelui Moştenitor Ferdinand, la 28 aprilie 1892. Inaugurarea 
clădirii a avut loc la 21 octombrie 1897, în timpul ministeriatului lui Spiru Haret, la 
ea participând regele Carol I, regina Elisabeta, primul ministru D.A. Sturdza și 
rectorul N. Culianu. Arhitectul Louis Blanc, care la proiectare a ţinut seama şi de 
recomandările savantului Petru Poni, a obţinut pentru această lucrare Medalia de 
Aur a Expoziţiei Universale de la Paris din 1896. 


12.2.1.3.3. Oraşe din Regat 

Rămânem în Regat pentru a ilustra (prin câteva realizări de excepţie) operele 
de referinţă ale arhitecţilor români care au făurit școala românească de arhitectură. 
La Galaţi, arhitectul focșănean Ion Mincu, creatorul stilului neoromânesc, a realizat 
între 1905-1906 prima sa construcţie cu funcție administrativă, clădirea Prefecturii 
(Palatul Administrativ — Fig. 12.2.17), inaugurată în ziua de 27 aprilie 1906. Acest 
edificiu este compus pe un plan simetric, cu un corp principal în lungul străzii 
„Calea Domnească” (la acea vreme), artera principală a oraşului portuar. Materialele 
de construcţie folosite au fost piatra de Câmpulung, de Rusciuc, de Triest şi de 
Vratza, zidărie din moloane brute la subsol, cărămidă de Buzău şi de Galaţi, olane 
smălțuite, grinzi de brad şi de stejar, grinzi de fier dublu T, buloane de fier, scări 
din piatră şi din lemn de stejar. O altă lucrare de referinţă tot din Galaţi este Palatul 
Navigaţiei (gara fluvială — Fig. 12.2.18), construit între 1911—1913 după proiectul 
arhitectului Petre Antonescu, discipol strălucit al lui Ion Mincu, rector al Academiei 
Române de Arhitectură în perioada interbelică. Clădirea se compune din parter și 
două etaje, cu un turn care oferă o belvedere asupra portului. Construcţia este 
realizată din cărămidă şi planşee din beton armat. Fundaţiile sunt realizate pe piloți 
din cauza terenului loessoid. Șarpanta acoperișului este executată din lemn, învelitoarea 
din ardezie, cu streaşină pe console şi căpriori de stejar. 


Palatul N.F. R Dalatz 


Fig. 12.2.17. Palatul Prefecturii din Galaţi. Fig. 12.2.18. Palatul Navigaţiei, Galaţi. 

Brăila, oraş aflat tot pe malul Dunării, dar mai la sud, cunoaşte la sfârşitul 
secolului al XIX-lea și începutul secolului al XX-lea un avânt economic remarcabil. 
Nu întâmplător, prima sucursală în teritoriu a Băncii Naţionale (Fig. 12.2.19) este 
înfiinţată la Brăila, în 1880, odată cu centrala din Bucureşti. Clădirea, inaugurată 
în 1886 la doar doi ani după sediul central al BNR din Bucureşti, este inclusă în 
patrimoniul UNESCO. Proiectul a fost realizat de arhitectul Grigore Cerchez 
(1850-1927), personalitate proeminentă a arhitecturii româneşti, de orientare eclectică 
şi neoromânească. În figura 12.2.20 se prezintă ansamblul de clădiri din jurul Pieței 
Sfinţii Arhangheli, în prezent Piaţa Traian [24]. 

Fig. 12.2.19. Sucursala BNR în Brăila. Fig. 12.2.20. Centrul Brăilei, înainte de 1889 [24]. 


Fig. 12.2.21. Palatul Comunal Constanţa (stânga) şi planul parter (dreapta). 


După Războiul de Independenţă, în Dobrogea, revenită la România, şi cu 
precădere în capitala acesteia Constanţa, se face simțită aceeaşi efervescentă 
modernizare urbană ca în Principatele Unite și ulterior în întregul regat. Palatul 
Comunal (Fig. 12.2.21), actualul Muzeu de Istorie şi Arheologie, construit în etape 
între 1911-1913, 1914, apoi continuat după război între anii 1919-1921, Palatul 
Regal, inaugurat în 1906, în prezent Tribunalul Constanţa și Cazinoul, inaugurat în 
1910, sunt exemple grăitoare în acest sens. Palatul Comunal şi sediu al Primăriei la 
acea vreme domina Piaţa Ovidiu din Constanţa. Construcţia a fost începută în anul 
1911 după planurile arhitectului Victor Ştefănescu. Având dimensiuni exterioare de 

47 x 38 m (fără galeriile laterale) şi o înălțime de 42 m, clădirea, lucrată în stil 
neoromânesc, are un aspect monumental. 

Vom încheia acest periplu selectiv prin Vechiul Regat cu Bănia Olteniei, la 
Craiova, unde în perioada de graţie a domniei lui Carol I reprezentanţii Școlii 
româneşti de arhitectură (despre care s-a vorbit deja) au ridicat clădiri monumentale, 
comparabile cu cele din țările dezvoltate ale Europei. Este vorba despre Ioan N. 
Socolescu, inginer, absolvent al Şcolii de Drumuri şi Poduri din Bucureşti în 1877 
şi arhitect, absolvent al secţiei de Arhitectură la Şcoala de Belle Arte din Paris în 
1883. În 1884 se stabileşte în Bucureşti, înființând Biroul Technic pentru Proecte şi 
Întreprinderi de Lucrări Publice şi Particulare Ion N. Socolescu, arhitect și 
inginer. A pus bazele societăţii arhitecţilor români și a fost preşedintele ei. În 1890 
a înfiinţat revista Analele Arhitecturii, a fost director şi profesor al Şcolii de Arhitectură 
în perioada 1892-1897. Socolescu este unul dintre cei mai buni reprezentanţi ai 
şcolii româneşti de arhitectură modernă, un exemplu în acest sens fiind Palatul de 
Justiție din Craiova (Fig. 12.2.22). Clădirea, proiectată în 1890, a fost ridicată între 
1894 şi 1912. Construcţia l-a avut ca diriginte pe Albert Galleron, arhitectul Ateneului 
Român. În anul 1912 a avut loc o inaugurare parţială a clădirii, alta având loc în 
1914, dată la care palatul avea 4 niveluri. Ulterior, edificiul a fost extins, reparat şi 
modernizat succesiv, ajungând să aibă 5, respectiv 6 niveluri. Proiectele privind 
adaosurile din perioada interbelică, prin care s-a mai construit o aripă a clădirii, au 
fost întocmite de arhitectul Iancu Atanasescu. În prezent, această clădire este sediul 
central al Universităţii din Craiova. În Craiova, trebuie să remarcăm încă două 
lucrări de referință: Banca Comercială, avându-l ca proiectant pe Ion Mincu, a fost 
terminată în 1916 de către arhitectul Constantin lotzu, după decesul renumitului 
arhitect în 1912, şi respectiv Palatul Administrativ, edificiu ridicat între 1912-1913, în 
„stilul Ion Mincu“, realizat de arhitectul Petre Antonescu. 


Fig. 12.2.22. Planurile Palatului de Justiţie prezentate de către Ioan N. Socolescu 
în 1890 (stânga), Piaţa şi Palatul Justiţiei în 1912 (dreapta) [25]. 


Pentru a cuprinde însă România Mare, este necesar să privim și spre Banat şi 
Transilvania, chiar dacă ne vom limita la cele două capitale, respectiv Timișoara şi 
Cluj-Napoca. 

12.2.1.3.4. Timişoara 

Cu o moştenire de 14.500 clădiri istorice, Timişoara este cel mai bogat oraş 
din România în imobile ridicate înainte de 1940. Reprezentative pentru patrimoniul 
cultural local sunt peste 900 de clădiri, care se găsesc în marea lor majoritate în 
cartierele Cetate, losefin şi Fabric, într-o îngemănare de stiluri arhitecturale cu 
adevărat unică: baroc, eclectic, secession vienez şi maghiar, neoromantic, neogotic 
sau neoclasic. Se amintesc cele mai importante: 


Fig. 12.2.23. Timişoara, cartierul Cetate cu Palatul Dicasterial. 


e Palatul Dicasterial (Fig. 12.2.23) a fost construit între anii 1855-1860 ca 
reşedinţă a guvernatorului Banatului. Palatul Dicasterial este o copie după Palazzo 
Medici din Florenţa. Considerată cea mai mare din oraș, clădirea are trei niveluri şi 
trei curți interioare. 

e Palatul Ancora, construit între 1901—1902 în cartierul Iosefin, pe locul unde 
se afla fosta clădire a autorităţii portuare. În imediata apropiere, podul din fier 
pudlat realizat în 1891 a fost printre primele din Europa (Fig. 12.2.24). 

Fig. 12.2.24. Palatul Ancora şi Fig. 12.2.25. Palatul Lloyd. 
podul din fier pudlat. 


e Palatul Lloyd (în prezent Rectoratul Universității Politehnica Timişoara), 


construit între 1910-1912 în stil eclectic cu influenţe secession, arhitect Leopold 
Bauhorn (Fig. 12.2.25). 

Fig. 12.2.26. Clădirea Operei din Timişoara, Fig. 12.2.27. Banca Naţională a României, 
1875. Timişoara. 


e Clădirea istorică a Operei din Timişoara, realizată după planurile arhitecților 
vienezi Helmer şi Fellner, inaugurată în 1875 (Fig. 12.2.26). După incendiul din 
1920, reconstrucţia se face după planurile arhitectului Duiliu Marcu. 

e Filiala Băncii Austro-Ungare, în prezent sediul Băncii Naționale a României la 
Timişoara — Fig. 12.2.27), construită în perioada 1903-1904 după proiectul renumitului 
arhitect maghiar Josef Hubert, într-un stil baroc vienez târziu combinat cu elemente 
secession. 


12.2.1.3.5. Cluj-Napoca 

În Cluj-Napoca există nu mai puțin de 21 de clădiri monumentale construite 
în majoritate în această perioadă. În Figura 12.2.28 se prezintă Piața Mare, aşa cum a 
fost numită până la mijlocul secolului al XIX-lea. În prima parte a secolului al XX-lea, 
piața a purtat denumirea de Piața Regele Matia (Mátyas Kirâly tér), pentru ca după 
Marea Unire din 1918 să devină Piața Unirii, nume pe care îl poartă şi azi. Piața 
este înconjurată de palate și case construite în diferite stiluri cum ar fi baroc, gotic, 
neoclasic şi renascentist; astăzi acestea adăpostesc muzee, localuri sau magazine. 

Fig. 12.2.28. Piața Unirii din Cluj, vedere generală. 


424 


În Figura 12.2.29 se prezintă aceeaşi piaţă, la sfârşitul secolului XIX, când se numea 
Piaţa Mare; în faţa se vede Hotelul New York, construit între anii 1893—1894 după 
planurile arhitectului-şef al Clujului, Lajos Pákei. Aşezată la intersecţia a două străzi, 
clădirea este construită în stil eclectic, având patru niveluri (S+P+2E) structurate pe 
un plan dreptunghiular, organizat în jurul a două curți interioare. 


Fig. 12.2.29. Piaţa Mare şi Hotelul New York, aşa cum arătau la sfârşitul secolului XIX [26]. 


12.2.2. INFRASTRUCTURA DE TRANSPORT: CĂI FERATE, GĂRI, 
DRUMURI, LUCRĂRI DE ARTĂ 


12.2.2.1. Căi ferate și drumuri 


Reglementările Congresului de Pace de la Paris (1856) au condus la o intensificare 
a navigației pe Dunăre (cu porturile Brăila şi Galaţi) şi pe unele râuri interioare ca 
Oltul şi Siretul. La gurile Dunării s-au făcut, în anii 1858-1861, prin Comisia Europeană 
a Dunării, lucrări hidrotehnice pentru sporirea adâncimii pe braţul Sulina de la 2,75 m 
la 5,33 m. Construcţia primelor căi ferate şi dezvoltarea rețelei au fost determinate 
de situaţia critică a transporturilor. În acea perioadă se putea transporta puţin, încet, 
nesigur şi scump pe şosele, pe fluvii navigabile sau canale, sau pe căi ferate rudimentare 
cu tracțiune animală. 

În România, primele căi ferate s-au construit de către concesionari (1856 — 
Baziaş-Oraviţa, 1860 — Cernavodă Port-Constanţa, 1869 — Bucureşti Filaret-Giurgiu şi 
Burdujeni-Roman). Începând cu 1865, s-a început construirea liniei ferate Bucureşti- 
Giurgiu, dată în exploatare în 1869; cu această ocazie se inaugurează prima gară a 
Bucureștilor, Gara Filaret. Prima linie de cale ferată pe actualul teritoriu românesc, 
care este şi cea mai veche de pe reţeaua CFR, a fost deschisă pentru traficul de 
mărfuri la data de 20 august 1854 între portul dunărean Baziaș şi Oraviţa. Calea 
ferată, având o lungime de 62,5 km, a fost folosită iniţial doar pentru transportul 
cărbunelui, transportul de pasageri fiind organizat începând din 1856. Tot în 
această perioadă a început construcţia de poduri pentru şosele şi căi ferate, cele mai 
multe din metal, mai puţin din piatră şi cărămidă. În 1847 se înființase în Moldova, 
pe lângă „Ministerul Treburilor din Lăuntru”, o Direcţie de lucrări publice cu patru 
„despărțituri” (inginerească, poduri şi drumuri, arhitectură şi lucrări hidraulice) ai 

căror şefi formau Comitetul Lucrărilor Publice (primul consiliu superior tehnic), 
cerându-se ca „proiectele şi planurile” să fie aprobate de acesta, iar execuţia să fie 
controlată de secţii şi ingineri. În anul 1851 se înființase în Muntenia Direcţia Centrală 
a Lucrărilor Publice de pe lângă Ministerul de Interne, cu atribuţiuni asemănătoare, 
în cadrul căreia funcţiona, de exemplu, „Eforia drumurilor”, cu sarcina de a planifica 
execuţia lucrărilor şi de a controla realizarea lor. În 1867 existau cca 1.100 km 
drumuri pietruite, iar în 1900 cca 24.000 km. În 1862 s-a organizat „Corpul inginerilor 
civili” din România, transformat în 1866 în „Corpul tehnic” din România. Prima 
lege referitoare la drumuri şi poduri a fost promulgată abia în anul 1868 [27], ministrul 
de resort fiind Panait Donici, lege care a fost în vigoare până în anul 1906. Pe baza 
acestor reglementări, în perioada 1868-1906 s-au executat peste 25.000 km drumuri 
(1.900 km drumuri naţionale şi 23.400 km drumuri judeţene, vicinale, comunale). 
A doua lege referitoare la drumuri şi poduri a fost promulgată în anul 1906. 
Principala modificare a fost înființarea în fiecare judeţ a unui serviciu tehnic pentru 
şosele de orice categorie, serviciu subordonat Ministerului Lucrărilor Publice. S-a creat 
astfel posibilitatea selecţionării și calificării personalului tehnic, astfel că rețeaua de 
drumuri a crescut considerabil și s-a îmbunătățit semnificativ până la începerea 
războiului în anul 1916. 

În ceea ce priveşte calea ferată, de dezvoltarea căreia regele Carol 1 s-a preocupat 
cu asiduitate, este de remarcat că în 1877 se ajunsese în Principatele Unite la 1.300 km 
de cale ferată, iar în Transilvania şi Banat la peste 500 km. La începutul secolului 
XX, s-au depășit în Regat 3.000 km, dintre care 1.800 km au fost proiectați și 
executați de către români. Carol I, încă de la începutul domniei sale (1866), a declarat 
miniştrilor săi că „Moldova nu va fi niciodată cu adevărat unită cu Muntenia, decât 
atunci când cele două ţări vor fi legate printr-o cale ferată”. Dorinţa sa de a înzestra 
țara cu drumuri de fier era atât de mare încât a declarat că nu va mai călători în 
străinătate decât atunci când va putea părăsi țara cu un tren românesc. 

Calea ferată Buzău-Mărășeșşti, intrată în exploatare în anul 1881, a fost prima 
lucrare executată de o unitate a Administraţiei Române de Stat. Este deci important 
de evidenţiat că, dacă într-o primă etapă construcția căilor ferate în România a fost 
încredințată companiilor străine, după cucerirea independenţei prezenţa inginerilor 
români a crescut continuu. lată câteva exemple: 

e Dimitrie Frunză a proiectat şi condus între anii 1879-1881 lucrările la prima 
linie de cale ferată construită exclusiv de români: linia Buzău-Mărăşeşti. 

e În acelaşi an, 1881, Ministerul Lucrărilor Publice a hotărât ca linia de cale 
ferată Adjud-Tg. Ocna (51 km) să fie construită de ingineri români, numindu-l 
director pe Anghel Saligny care avea numai 28 de ani. Sub conducerea sa, au fost 
elaborate proiectele pentru linia de cale ferată şi cele 53 de poduri şi podeţe de pe 
această linie, cele mai importante fiind peste râul Trotuş la Urecheşti şi Onești, care 
au fost primele poduri combinate din ţară pentru cale ferată şi şosea (structuri cu 
zăbrele continue pe 3 deschideri 2 x 3 x 50,67 m, juxtapuse, calea jos). 

e Calea ferată Râmnicu Vâlcea-Râul Vadului, lucrare condusă de Mihail 
Romniceanu, unul din cei mai prolifici ingineri constructori de linii de cale ferată 

ai timpului. Acesta, împreună cu Alexandru Cottescu, a introdus și telecomanda 
centralizată a macazurilor şi a semnalelor de cale ferată. M. Romniceanu a elaborat 
şi o organizare originală a construcției de tuneluri în pământuri slabe, în care lucrările 
încep cu construcția radierului care va suporta restul construcției. 

e Elie Radu a proiectat și a construit de asemenea sute de kilometri de linie 
de cale ferată şi drumuri şi zeci de poduri. 


12.2.2.2. Arhitectura feroviară: construcţia gărilor din România până în 1916 


În ceea ce priveşte infrastructura transportului pe calea ferată, trebuie spus că 
eforturile s-au concentrat în primul rând către realizarea de căi ferate propriu-zise 
(terasamente, poduri, tuneluri, etc.). O cale ferată se putea însă da în exploatare cu 
realizări minime în ceea ce priveşte clădirea gării, care se putea completa ulterior, 
sub exploatare. Acesta este motivul pentru care nu se poate vorbi, decât cu rare, dar 
notabile excepţii, despre o arhitectură feroviară deosebită. Gările româneşti au avut 
o monumentalitate proprie generată de condiţiile de exploatare şi mai puţin de 
considerente estetice. Este adevărat că municipalităţile au cerut mereu gări cât mai 
frumoase şi mai impozante, dar, cum banii erau la CFR, rezultatele nu au fost 
întotdeauna pe măsura dorințelor. Cel puțin pentru perioada cuprinsă între sfârşitul 
secolului XIX şi începutul secolului XX, gările erau principala poartă de intrare în 
oraşe, erau interfața rețelei feroviare cu oraşul. Din punct de vedere urbanistic, 
amplasarea gărilor a fost tratată fie ca un cap de perspectivă, la capătul unui bulevard 
care ducea spre centru de obicei, fie prin includerea gării în laturile unei piețe. În 
ambele situaţii, gara a provocat o înflorire a comerțului și turismului în jurul ei [28, 29]. 
În perioada 1869-1879 proiectarea şi construirea infrastructurii feroviare din România, 
inclusiv a gărilor, s-a făcut exclusiv prin intermediul societăților concesionare, cum era 
spre exemplu H.B. Strussberg. Examinând proiectul de ansamblu al reţelei C.F. pentru 
tronsonul Roman-Bucureşti- Piteşti, se observă că, în funcţie de importanță, gările s-au 
realizat conform unor proiecte tip ce pot fi încadrate în patru clase (Fig. 12.2.30). 
Cel mai probabil acestea reprezintă reluări ale unor modele folosite de Strussberg 
pe alte linii. Odată însă cu intrarea în aplicare a primului program guvernamental de 
construire a căilor ferate (Decretul 137/5 mai 1882), o nouă tipologie va fi promovată 
pentru construcţia gărilor şi anume gări tip în stil CFR. Semnalul schimbării este 
dat de construcţiile de pe linia Titu-Târgovişte (1884). S-au stabilit patru tipologii 
principale (serii sau familii), fiecare cu câte trei tipuri, A, B, C (Fig. 12.2.31). Se poate 
aprecia că stilul CFR a reprezentat o reacţie națională a comunității arhitecţilor şi 
inginerilor constructori la tiparele promovate de către concesionarii străini în 
arhitectura feroviară sau a imitaţiilor generate de modelele acestora. Pe parcursul a 
circa două decenii care au urmat, până spre sfârşitul secolului XIX, acesta a fost 
promovat pe rețeaua feroviară din Regat. Către începutul secolului XX, stilul 
național neoromânesc, promovat de către lon Mincu şi pleiada de arhitecţi care au 
aderat la acesta, s-a impus şi în arhitectura gărilor (Fig. 12.2.32) [28]. 

Proiect de gară clasa a II-a pe liniile Ploieşti- 
Predeal și Adjug-Tg. Ocna (1878). 


Proiect de gară clasa a IV-a pe liniile Ploieşti- 
"a Predeal și Adjug-Tg. Ocna (1878). 


Fig. 12.2.30. Tipologii de gări ale concesiunii Strussberg (1870), clasele I, II, III, IV (stânga), 
exemple (dreapta) [28]. 


Fig. 12.2.31. Exemple de gări în stil CFR: Călăraşi, 1886, tip 1B (stânga); 
Câmpulung, 1887, tip1C (dreapta) [28]. 


Fig. 12.2.32. Exemple de gări cu arhitectura în stil neoromânesc: Gara Comăneşti, 1898, arhitect 
Giulio Magni (stânga); Gara Piatra Neamţ, 1913, arhitect constructor Carol Zane (dreapta) [28]. 


428 


Gările Bucureștiului 
Primele gări ale Bucureştiului, gara Filaret şi gara Târgoviștei (Gara de Nord), 
erau gări terminale diferite de cele tipizate exemplificate anterior. 


Fig. 12.2.34. Gara Târgoviştei (de Nord), cu faţada (stânga) şi peronul (dreapta), 1873 [28] 


Gara Filaret (Fig.12.2.33). La 31 octombrie 1869, Carol I a inaugurat oficial 
linia de cale ferată București-Giurgiu și prima gară a Bucureștilor, gara Filaret. 
Soluția constructivă în formă de U avea un fronton central care adăpostea casa 
de bilete şi holul de primire a călătorilor, o faţadă impunătoare spre oraş, doi pereți 
laterali de închidere şi un acoperiş central de sticlă, susținut de o serie de ferme 
metalice, care adăpostea cele trei linii şi peroanele. Această configurație se va întâlni 
câteva zeci de ani după aceea la mai toate gările terminus din Europa (Viena, 
Budapesta, Berlin, Torino), dar la dimensiuni mult mai mari. Gara Filaret a rămas 
un simbol al evoluţiei societăţii şi industriei româneşti de la sfârşitul secolului XIX 
şi începutul secolului XX. 

Gara de Nord (Fig. 12.2.34). A doua gară a Bucureştiului s-a numit la început 
Gara Târgoviștei, deoarece Calea Griviței de acum se numea pe atunci Calea 
Târgoviștei. Lucrările de construire încep la 22 septembrie 1868 şi sunt terminate 
la 13 septembrie 1872. După numai trei luni se realizează legătura dintre cele două 
gări ale capitalei printr-o linie care trecea prin halta Cotroceni şi stația Dealul Spirii. 
Destul de rapid, Gara Filaret își pierde importanţa în favoarea Gării Târgoviştei, care 
devine principala gară a Bucureştiului. Denumirea de Gara Târgoviștei s-a păstrat 

până în 1888 când a devenit Gara de Nord, după modelul parizian. Iniţial, gara era 
de tipul „de trecere”, dar după modificările din 1878 construcţia gării devine 
similară cu aceea a Gării Filaret, tipică pentru gările terminus: două corpuri de 
clădiri paralele, unite la capătul dinspre Atelierele Centrale CFR de un alt corp de 
clădiri. Aripa dinspre Calea Târgoviștei, cu un pavilion central cu două turnuri 
(care s-a păstrat peste timp), era destinată deservirii călătorilor, iar celelalte două 
aripi adăposteau birourile administrative și unităţile tehnice. Între cele două corpuri 
paralele s-a executat o hală acoperită unde se înfundau cinci linii: două destinate 
primirii trenurilor şi trei pentru expedierea lor. În perioada 1895-1896 a fost construită 
o nouă aripă a gării, prevăzută şi cu un „salon regal”. În scurt timp, Gara de Nord 
îşi atinge limitele funcționale şi se pune problema unui nou proiect, păstrând însă 
amplasamentul. În 1892, Direcţia Generală a Căilor Ferate Române (DGCFR) 
lansează un concurs internaţional de proiecte. Comisia de selecţie era formată din 
inginerii Gh. Duca, M. Romniceanu şi Al. Cottescu şi din arhitecții I. Mincu și 
Andre Lecomte de Nouy. Până la data limită de 1 mai 1893, se depun 38 de 
proiecte, dar în final nu se promovează niciunul. După darea în funcţiune a Gării 
Obor, în 1911, se reia problema unei noi Gări Centrale. Rezolvarea nu se va găsi 
însă decât în perioada interbelică. 


12.2.2.3. Lucrări de artă: poduri, viaducte, tuneluri 


Poduri şi viaducte pe calea ferată. Primul pod de pe reţeaua CFR a fost construit 
din zidărie în anul 1854 la lam. La 28 decembrie 1863, cu ocazia construirii liniei 
ferate Oraviţa-Anina (până în 1913 linie îngustă), s-au construit mai multe „lucrări 
de artă”: 14 tuneluri (cu o lungime totală de 2.084 m, din care cel mai lung era 
tunelul Gârlişte, 660 m), 10 viaducte (Fig. 12.2.35), cu o lungime totală de 834 m, 
străpungeri de dealuri pe o lungime de 21.171 m şi 102 poduri şi podeţe. Mai 
deosebite erau viaductele Racoviţa (115 m lungime şi 26,5 m înălțime), Jitin care 
avea 7 deschideri, cele exterioare fiind în boltă, pe o distanță de 31 m fiind construit ca 
pod metalic şi Schuht. Viaductele Jitin şi Schuht au constituit timp de 20 de ani un 
record în materie, având bolțile de piatră înalte de 15,20 m. 


Fig. 12.2.35. Două dintre viaductele liniei Oraviţa-Anina: Jitin (stânga) 
şi cel de la intrarea în Oraviţa (dreapta). 

În general, primele poduri construite pe reţeaua CFR erau poduri provizorii 
din lemn. Primele astfel de poduri au fost proiectate de Scarlat Ottulescu pentru 
linia Buzău-Mărăşești. Deoarece podurile permiteau viteze de circulaţie şi sarcini 
pe osie reduse, acestea au trebuit înlocuite cu altele mai rezistente, cu structură 
metalică. Un exemplu în acest sens era podul peste Prut de la Ungheni, între 
Moldova şi Basarabia (Fig. 12.2.36), realizat iniţial ca pod provizoriu din lemn în 
anul 1876. În anul 1877, podul a fost înlocuit cu unul metalic, proiectat şi construit 
sub coordonarea lui Gustave Eiffel. La acea dată, înainte ca Principatele Unite să fi 
obţinut independenţa, întreaga operațiune a fost comandată și finanțată de către 
Imperiul Țarist. În 1884, Direcţia Generală a CFR decide întreruperea traficului 
feroviar pe timp de noapte, înființând Serviciul Poduri pentru înlocuirea podurilor 
provizorii de lemn cu unele definitive din metal sau din piatră şi zidărie. În general, 
după 1882, începe înlocuirea podurilor provizorii din lemn cu cele definitive din 
metal, acţiune continuată și intensificată și în perioada interbelică. 

Fig. 12.2.36. Podul peste Prut de la Ungheni, aflat încă în exploatare, proiectat de către Gustave 
Eiffel: în construcție în 1877 (stânga) şi azi (dreapta) [28]. 


Calea ferată Buzău-Mărășeşti, intrată în exploatare în anul 1881, este prima 
lucrare executată de o unitate a Administrației Române de Stat [27]. În acelaşi an 
(1881) Ministerul Lucrărilor Publice a hotărât ca linia de cale ferată Adjud-Tg. Ocna 
(51 km) să fie construită de ingineri români, numindu-l pe Anghel Saligny director 
al şantierelor (linie dată în exploatare în anul 1884). În 1883, acesta a condus Serviciul 
de Construcţie a podurilor metalice pentru înlocuirea podurilor de lemn, reconstruind 
printre altele podul peste Siret la Cosmeşti, podurile peste Trotuş de la Oneşti şi 
Urecheşti şi podurile de pe linia Buzău-Mărăşeşti. Structurile metalice au fost calculate 
utilizând prevederile din circulara franceză din anul 1877. După performanţele 
realizate la proiectarea şi execuţia căii ferate Adjud-Tg. Ocna şi a podurilor de pe 
această linie, Anghel Saligny a fost solicitat să coordoneze proiectarea şi refacerea 
podului peste Siret de la Cosmești, distrus de o viitură. Anghel Saligny a propus 
şi a coordonat proiectarea şi execuţia unui pod combinat de cale ferată şi şosea 
(Fig. 12.2.37) cu o lungime de 430 m, suprastructura metalică, grinzile cu zăbrele 
continue 2 x (69,3+77,04+69,3) m şi căile suprapuse (sus calea ferată şi jos şoseaua). 
Pentru fundațiile infrastructurilor s-au utilizat chesoane metalice, talpa fundațiilor 
fiind la 14,0 m sub etiaj. 

şi din interiorul căii inferioare (dreapta). 


Alte poduri mai importante cu structură metalică din această perioadă mai 
sunt: podul Micalaca (peste râul Mureș), construit în 1912 și având o lungime de 
350 m, podul de la Slatina (peste râul Olt), podul de la Drăgănești-Olt, podul de la 
Goleşti (peste Argeș) şi podul de la Bărboşi (peste Siret). În 1891 este inaugurat şi 
podul de la Grădiştea (peste Argeş), prăbuşit la inundaţiile din 2005. 

Podul de la Slatina peste Olt a fost construit (într-o primă variantă) din lemn, 
în timpul domniei lui Gheorghe Bibescu, în anul 1847 (coordonator inginerul 
italian Giovani Bolzano). Inundaţiile pe râul Olt vor distruge însă acest pod. În 
timpul domniei lui Cuza s-a reluat construcția podului, structura fiind tot din lemn. 
Şi acest pod va fi însă luat de ape (1875). Cea de-a treia încercare de construire a 
unui pod peste Olt, la Slatina, va fi cea mai reuşită. Lucrările pentru un pod de fier 
încep în 1888 şi se termină în 1891. Proiectul a fost supervizat de către inginerul 
român Nicolae Davidescu, fiind realizat cu o suprastructură din fier pe arce şi bolți. 
Podul, care măsoară 405 m, are cinci deschideri simplu rezemate, grinzi cu zăbrele 
semiparabolice, calea jos cu diagonale multiple din oţel pudlat, susținute de 
infrastructuri cu elevaţii placate cu zidărie din blocuri de piatră cioplită, fundate la 
adâncimea de 12 m sub nivelul apelor Oltului. Portalul de intrare şi ieşire de la 
podul peste râul Olt la Slatina a fost proiectat în 1888 de inginerul Elie Radu [30]. 
Podul a fost aruncat în aer în 1916 de către armata română în retragere, fiind 
reparat apoi de către germani. 

Podul Carol I de la Cernavodă. Cea mai importantă realizare a lui Anghel Saligny 
şi a tehnicii românești din acea vreme este podul de cale ferată peste Dunăre care a 
legat România cu Marea Neagră, pod proiectat între 1887 şi 1889 și construit între 
1890 și 1895. În 1882, guvernul român a lansat un concurs internaţional pentru 
proiectarea a două poduri mari peste Dunăre şi peste brațul Borcea pe linia 
Cernavodă-Feteşti, însă niciunul din proiectele prezentate nu a fost acceptat. În 1886 
a avut loc un al doilea concurs, la care au participat cinci firme, rezultatul fiind acelaşi. 

În aceste condiţii, comisia i-a propus lui Anghel Saligny să prezinte un proiect. 
În decembrie 1887, guvernul l-a însărcinat oficial pe Saligny cu elaborarea proiectului 
liniei Feteşti-Cernavodă. Înainte de a începe proiectarea, Anghel Saligny şi-a format 
o echipă de ingineri specialişti de la Şcoala Naţională de Poduri şi Şosele, printre 
care: lon Baiulescu, N. Herjeu, Şt. Gheorghiu, Alex. Bădescu, V. Christescu, Gr. 
Cazimir, P. Zahariade şi alţii. Lucrările de construcţie au început la 9 octombrie 
1890 (Fig. 12.2.38) şi au fost finalizate în anul 1895, realizarea fiind evocată pe 
larg în importante ziare ale vremii. Podul, care a purtat cu intermitenţă atât numele 
regelui Carol I, cât şi al lui Anghel Saligny, este alcătuit, de fapt, dintr-un ansamblu 
de trei poduri, în lungime totală de 4.088 m: 


Fig. 12.2.38. Soluţia finală propusă de Anghel Saligny în 1888 [28]. 


e podul peste braţul principal al Dunării la Cernavodă cu patru deschideri de 140 
m şi una de 190 m, având pe malul stâng un viaduct de acces cu 15 deschideri de 60 m; 

e podul peste braţul Borcea cu o grindă independentă semiparabolică de 90 m 
deschidere, una cu console cu deschideri de 50+140+50 m şi o a doua grindă 
independentă de 90 m deschidere, având pe malul stâng un viaduct cu 3 deschideri, 
iar pe malul drept, cu 8 deschideri de 60 m; 

e viaductul între cele două braţe cu 34 de deschideri de câte 42 m. 

Pe lângă soluţiile tehnice folosite în premieră mondială (sistem static de 
susţinere cu grinzi cu zăbrele, oţel carbon moale în locul fierului pudlat), trebuie 
evidenţiat că la vremea inaugurării podul era cel mai mare din Europa și al treilea 
din lume (Fig. 12.2.39). 

Fig. 12.2.39. Imagine din timpul montajului. Fig. 12.2.40. Intrarea pe pod. 


Poduri şi viaducte de şosea. Deşi pe drumurile secundare podurile de şosea 
rămâneau, cu unele excepţii, cele din lemn, pe drumurile principale de la sfârşitul 
secolului XIX şi cu precădere de la începutul secolului XX acestea au început să se 
realizeze din beton armat, aplicând soluţii remarcabile din punct de vedere tehnic 
şi estetic. Un astfel de exemplu este podul peste râul Vedea de la Văleni (jud. Olt), 
construit între anii 1906-1911 şi având o lungime de 116 m (Fig. 12.2.41). Tot 
în această perioadă, pentru podurile cu deschideri multiple s-au adoptat soluții cu 
bolți dublu încastrate din beton armat, cum ar fi [30]: podul peste Siret de la 
Brătești (1907) (Fig. 12.2.42), cel de peste Siret de la Adjudu Vechi (1908) şi cel 
de peste Bârlad de la Tecuci (1912). Alte poduri de beton armat cu deschideri 
multiple construite între 1904-1914 sunt: peste râul Jijia, la Popricani (jud. lași), 104 m; 


Fig. 12.2.42. Podul de la Brătești peste Siret. 


peste Bistriţa, la Cârnu (jud. Neamţ), 112 m; peste Suceava, la Liteni (jud. Suceava), 
138 m; peste Bistriţa, la Secu (jud. Neamţ), 134 m; Buhoinița (jud. Neamţ), tot cu 
134 m lungime. Între 1911-1912 se construieşte peste râul Bârlad, la Tecuci, după 
proiectul inginerului Elie Radu, un pod de beton armat cu boltă dublă încastrată, de 
50 m deschidere, primul pod cu boltă de mare deschidere din ţara noastră. În anul 
1914 se ajunge la deschideri mai mari, un exemplu fiind podul peste Bistriţa de la 
Broşteni (jud. Neamţ) cu 78 m deschidere (Fig. 12.2.43). Trebuie însă subliniat că 

aceste poduri cu bolţi/arce din beton armat încastrate (o singură deschidere sau 
deschideri multiple) se bazează pe teoria dezvoltată de către Gogu Constantinescu, 
care a colaborat la proiectarea podurilor din beton armat de peste râul Siret de la 
Adjud, Roman, Dolhasca, sau cel de la Lainici (Fig. 12.2.44). Acestea reprezintă 
splendide realizări de tehnică românească pentru acea perioadă [30]. 


a Pa a 


Fig. 12.2.45. Tuneluri necăptușite pe linia Oraviţa-Anina (stânga) 
şi portalul de intrare în tunelul Gârliştea (dreapta) [31]. 


Tuneluri. În relație directă cu căile ferate, tunelurile feroviare au fost executate 
la început de către concesionari prin întreprinderi de specialitate, care de regulă 
executau liniile şi celelalte lucrări de artă (poduri, viaducte, ziduri de sprijin etc.). 
Tunelurile construite în prima etapă se caracterizează printr-o secțiune potcoavă cu 
gabarit mic (5,20 m înălțime şi 5,20 m lăţime), o zidărie slabă cel mai adesea fără 
radier, fundaţii superficiale şi de regulă fără şapă de hidroizolare. Într-o perioadă de 
60 de ani cuprinsă între 1856-1916, s-au construit pe teritoriul actual al României 
70 de tuneluri în lungime totală de 23.142 m, dintre care 53 de tuneluri în lungime 
de 14.937 m executate pe rețeaua Austro-Ungară şi 17 tuneluri în lungime de 8.205 m 
pe reţeaua din Principatele Române. Primele tuneluri de cale ferată au fost realizate 
pe teritoriul actual al României între 1856-1863, pe linia Oraviţa-Anina (34 km), 
de către firma austriacă St. E.G (Fig. 12.2.45). Pe traseul acestei linii s-au construit 
14 tuneluri în lungime totală de 2.092 m. Unele dintre tuneluri nu aveau căptușeală 
din zidărie, stânca menţinându-se în condiţii bune de mai bine de 150 ani. Tunelul 

Maniel, după numele inginerului, are 928 m, iar tunelul de la Gârlişte are 660 m. 
Aici, tunelul are cea mai mică deschidere la portalul de la intrare, de numai 3,76 m. 
Tunelul Polom-Izvor are 290 m, Seiler — 230 m şi tunelul Dolhoff este lung de 112 m. 

În perioada 1866-1870 au mai fost realizate 12 tuneluri în lungime de 2.038 m, 
din care 4 pe linia Cluj-Oradea (Stana, Bănlaca, Şuncuiuş şi Peştera, cu L = 779 m) şi 
8 pe linia Simeria-Petroşani (L = 1.260 m). Cele 8 tuneluri (dintre care Bănița avea 600 
m) sunt căptuşite cu zidărie de piatră fără hidroizolaţie şi au gabarit îmbunătăţit. În 1873, 
s-a pus în funcțiune linia Braşov-Cluj, fiind construite 5 tuneluri: Beia (640 m) şi 
cele 4 tuneluri Boj (1, II, III, IV) în lungime totală de 779 m. În 1878 s-a pus în 
funcțiune linia Orșova-Caransebeş pe care s-au construit 4 tuneluri în lungime de 1.883 
m. Căptuşeala s-a executat din zidărie de piatră cu mortar hidraulic, mijlocul tunelelor 
fiind realizat din zidărie de cărămidă. În anul 1879 s-au pus în funcţiune 5 tuneluri pe 
linia Câmpina-Braşov, 3 executate pe rețeaua din Principatele Române și 2 pe reţeaua 
Austro-Ungară. Tunelurile Posada Mare, Posada Mică şi Buşteni, în lungime totală 
de 371 m, au căptușeală din zidărie de piatră fasonată, cu mortar de var hidraulic. 
Tunelurile au fost abandonate la dublarea liniei, în 1941. Pe linia Predeal-Braşov 
au fost construite tunelurile Predealul Mic (110 m) şi Predealul Mare (938 m), la 
capete fiind realizate din zidărie de piatră iar în rest din cărămidă. 

După anul 1881, când a luat ființă CFR, tunelurile sunt mai bine executate, cu 
un gabarit mai mare decât cel din prima etapă (5,70 m înălțime şi 5,50 m lăţime), 
cu concepția constructivă și sistemul de hidroizolare îmbunătățite. Apar primele tuneluri 
executate parţial în regie directă de către Direcția lucrări speciale CFR (LS-CFR). 
Acestea sunt: Bârnova, pe linia Tecuci-lasi, în lungime de 237 m şi Movileni, pe 
linia Leţcani-Dorohoi, în lungime de 964 m, date în exploatare în 1892 şi 1896. 
Pe linia Sântana-Brad a fost dat în exploatare în 1895 tunelul Gorgana, în lungime 
de 247 m, iar în 1896 pe linia Berzovia-Oraviţa s-a dat în funcţiune tunelul Surduc, 
în lungime de 47 m. În anul 1897 au fost date în circulaţie tunelurile Tilișca 
(Apold), de pe linia Sibiu-Vinţ, în lungime de 123 m și Ciumani, de pe linia Adjud- 
Ciceu, în lungime de 1.223 m. În anul 1898 s-au pus în funcțiune tunelurile Fileşti, 
pe linia Brăila-Galaţi, Holdea, pe linia Ilia-Lugoj și Salina, pe linia Adjud-Ghimeş. 
În 1899 s-a pus în funcțiune tunelul Goioasa de 342 m de pe linia Comănești- 
Ghimeș, iar în 1900 s-a terminat construcția tunelului Mestecăniş, de 1.626 m, de 
pe linia Suceava-Vatra Dornei. În perioada 1901-1905 s-au construit și pus în funcțiune 
tunelurile de pe linia Piatra Olt-Turnu Roşu, în lungime totală de 1.538 m. 

Pentru deservirea portului vechi Constanţa, s-a construit linia dublă directă 
Palas Triaj-Port Constanţa în cadrul căreia s-a realizat tunelul Palas de 490 m. 
Tunelul pentru calea ferată dublă, proiectat de către inginerul Anghel Saligny, 
a fost construit între anii 1895-1902 de firma Bertelev, primind numele de „Regele 
Carol”. Realizarea constituie o adevărată lucrare de artă, atât prin soluția arhitectonică 
a portalelor, cât şi prin soluţia inginerească a secţiunii transversale (căptuşeală 
integrală din zidărie de piatră de talie), fiind inclus în prezent în categoria 
Patrimoniu Naţional (Fig. 12.2.46). Tunelul subtraversează calea ferată Constanța- 
Mangalia, drumul naţional Constanța-Mangalia, cartierul Abator al orașului Constanţa, 

cu străzi şi diverse construcţii, conducte de termoficare, canalizare, apă. În perioada 
1906-1910 au fost puse în funcțiune 6 tuneluri pe linii diferite însumând o lungime 
de 1.619 m. În intervalul 1911-1913 au fost construite 3 tuneluri de linie normală: 
Tălăşmani de 3.328 m pe linia Galaţi-Bârlad în 1912; Strapiţa de 936 m pe linia 
Orșova-Caransebeş în 1913; Runcul de 153 m pe linia Valea Vişeului-Borșa în 
1913. Tunelul Tălăşmani este al doilea ca mărime din ţară şi primul de linie simplă. 
Din 1914 până în 1920 nu s-a mai realizat niciun tunel. 

100 F i 

Pat din bolovani de calcar nelegati 


Fig. 12.2.46. Tunel Palas, portal ieşire (stânga) şi secțiune transversală (dreapta). 


12.2.3. CONSTRUCŢII HIDROTEHNICE 


12.2.3.1. Lucrări de regularizare a râurilor şi de apărare împotriva inundațiilor 


În Banat s-au continuat lucrările începute în secolul XVIII la sistemul Timiş-Bega, 
fiind stimulate de viitura din 1859, când au fost inundate 250.000 ha. În consecință, 
s-au proiectat și executat noi îndiguiri şi desecări pe râurile Bega, Timiş, Bârzava, 
Mureş, Aranca, creându-se sistemele Timiş-Bega, Mureş-Aranca şi Bârzava-Moraviţa. 
În primele două decenii ale secolului XX a fost promovat un nou proiect de amenajare 
a canalului, între 1912 şi 1915 fiind construite cele şase ecluze de navigaţie, dintre care 
două pe teritoriul românesc, păstrate până astăzi. Tot atunci a fost construit stăvilarul 
de la Topolovăţu Mic, canalul de legătură între Timiş şi Bega, uzina hidroelectrică 
şi primele turbine de pe teritoriul actual al României. 

În Muntenia sunt cunoscute lucrările pentru apărarea orașului București împotriva 
inundaţiilor. Ele au început de pe vremea lui Ipsilanti (1775) şi au constat în dirijarea 
viiturilor râului Dâmboviţa în râul Argeș. Tot în acest scop, în 1850 a fost modificată 
direcția râului Ilfov către Colentina, care se vărsa anterior în Dâmboviţa în amonte 
de capitală. După inundaţiile devastatoare din perioada 1862-1865, domnitorul 
Alexandru loan Cuza a iniţiat realizarea unor lucrări de canalizare şi rectificare a 
cursului Dâmboviţei. În 1868 are loc curățarea albiei și se fac mici rectificări ale 
traseului între Foişor şi comuna Manolache; în 1871 începe o susţinută campanie 
de canalizare a Dâmboviţei de la Foişor în amonte. Adevăratele investiţii în rectificarea 

cursului Dâmboviţei au început însă abia în 1879-1880, când albia a fost adâncită 
cu 6 m, pentru aceasta fiind prevăzute două căderi de apă, una la Grozăvești (unde 
era amplasată și o uzină electrică) şi alta la Vitan. Sistematizarea malurilor Dâmboviţei 
a fost ulterior extinsă în afara orașului, în amonte de Grozăvești. În 1900, căderea 
de la Grozăvești a fost desființată și albia râului a fost amenajată în amonte până la 
Ciurel. Pe lângă regularizarea cursului Dâmboviţei, în capitală fusese dat în funcțiune 
în 1885 şi nodul hidrotehnic de la Brezoaiele, situat pe canalul de derivație al lui 
Ipsilanti pe care fusese mutat cursul râului Dâmboviţa. Nodul de la Brezoaiele 
deriva debitele de viitură ale Dâmboviţei în râul Ciorogârla, iar debitele mici şi 
mijlocii erau lăsate să se scurgă pe un canal până la Arcuda unde erau tratate, fiind 
o sursă de apă potabilă a Bucureștilor. 

Pe Dunăre, lucrările hidrotehnice au început relativ târziu, în anul 1875, odată 
cu construirea primelor ziduri de cheu necesare navigației. După încheierea Tratatului 
de la Paris (1856), se constituie Comisia Europeană a Dunării, care va prelua 
coordonarea lucrărilor de amenajare/întreţinere a navigației. Una dintre lucrările 
importante în acest scop, realizate în perioada 1897-1902, este amenajarea braţului 
Sulina. O altă lucrare importantă este îndiguirea Dunării în 1895 în zona inundabilă 
de la Mahmudia, pe partea stângă a braţului Sf. Gheorghe. 


12.2.3.2. Lucrări hidroenergetice, baraje şi lacuri de acumulare 


Primele amenajări care au folosit energia hidraulică pentru producerea energiei 
electrice au fost realizate pe teritoriul României între anii 1888-1900, la puţin timp 
după apariţia primelor centrale hidroelectrice în lume. Centrala hidroelectrică Grozăvești, 
pe râul Dâmboviţa, a fost prima amenajare de centrală hidroelectrică cu caracter 
industrial din România, fiind inaugurată în 1889. Primele baraje cu dimensiuni 
semnificative (depăşind nivelul stăvilarelor sau al digurilor) construite în România 
pentru regularizarea cursurilor râurilor în scopuri complexe (hidroenergie, alimentare 
cu apă) au fost Văliug, Sadu II şi Râșca Mică. 

Barajul Văliug era un baraj de greutate în formă de arc de cerc cu raza de 120 
m, cu o înălțime de 27 m, grosimea la bază de 18 m, lăţimea coronamentului de 3 
m şi lungimea de 90,46 m la cota de 505,5 m. Barajul s-a construit din piatră brută 
cu mortar de ciment şi var [32]. 

Râșca Mică (baraj de greutate din beton şi zidărie de piatră, arcuit, înalt de 20 m) 
şi barajul Sadu II (baraj de greutate din zidărie de piatră, arcuit, 13 m înălţime) au 
fost realizate între 1907 şi 1909. 

Trebuie menţionat sistemul hidrotehnic complex construit pe cursul superior 
al Bârzavei în perioada 1902—1904, cu unele componente în funcțiune până în 
zilele noastre. Acesta avea un scop dublu: producerea de energie electrică pentru 
uzinele din Reşiţa și transportul pe apă al lemnelor. Amenajarea se compunea din: 
canalul Zănoaga, pârâul Murgila, canalul Semenic, canalul Prislop-Izvoru Rău, canalul 
Gozna (Şafra), apoi, în aval de Văliug, canalul Superior până la Breazova, canalul 
Principal de la Văliug la Ranchina, canalul de ocol din valea Sodolului, canalele 

colectoare Breazova-Gropos şi Crainic, canalul de rezervă de la Ranchina şi 
conductele forțate de la Ranchina până la centrala Grebla. Aceste lucrări 
cuprindeau și un număr de 10 tunele cu o lungime totală de 5.341 m, cinci apeducte 
metalice, cumulând o lungime de 704 m și 11 apeducte din zidărie cu o lungime 
totală de 216 m. 


12.2.3.3. Căi de comunicații pe apă și construcţii portuare 


Singurul râu interior pe care se practica navigația în mod organizat era Bega, 
în Banat, după regularizarea din secolul XVIII. Canalul Bega avea o lungime de 
114 km şi se întindea între Timişoara și oraşul Titel, din Serbia. Portul Timișoara 
este atestat documentar din 1860 (apare însă în înscrisuri din 1744) cu o căpitănie 
şi o vamă; lungimea amenajată a cheiului pentru acostarea șlepurilor era de 450 m, 
fiind extinsă ulterior la inceputul secolului XX. Istoria Canalului Bega începe în 
anul 1728, când contele Claudius Mercy dispune săparea unui canal care să contribuie 
la asanarea terenurilor inundabile din jurul Timişoarei. Atunci începe canalizarea 
râului Bega (Begheului) în amonte de Timișoara, până la Făget. Patru ani mai târziu, 
în 1732, pe noul canal circulă primul vas până la Pancevo. Între 1735-1754 se 
construieşte mai la sud o nouă variantă şi se continuă canalizarea râului intervenind 
cu diguri pentru regularizarea cursului. Ca urmare a inundaţiilor catastrofale din 
anul 1755, se construieşte un nou canal, lung de 30 km, între Itebej şi Jancov Most. 
În 1756 este întocmită prima reglementare a navigaţiei şi comerțului pe Bega. În 
1780 a început construcția a cinci baraje, iar în 1899 s-a depus proiectul pentru 
construirea a cinci complexuri hidrotehnice, şi anume Ecica, Clec, Itebe (astăzi în 
Serbia), Sânmartinul Maghiar și Sânmihaiul Român. În 1869 se fac primele curse 
de pasageri, iar Timişoara devine primul oraș de pe teritoriul actual al României 
care utilizează acest mijloc de transport în comun. În 1912, în Portul Timișoara 
sunt încărcate 415.000 de tone de marfă şi sunt descărcate circa 200.000 de tone [33]. 

Au existat și tentative pentru amenajarea Siretului şi Prutului în vederea 
navigaţiei. În actul Unirii de la 1859 exista un articol care stipula faptul că, pentru a 
renunța la poziţia capitalei, la Iaşi „se va face Prutul navigabil şi se va lega cu Iașii 
care va căpăta statutul de oraş porto-franco” [34]. În 1914 au fost realizate lucrări 
ample de amenajare a Prutului navigabil, pentru ca, în perioada interbelică, râul să 
fie navigabil până la Ungheni. A existat chiar un plan de dezvoltare a navigaţiei pe 
Prut, propus în 1920 sub auspiciile Fundaţiei Carol I şi susţinut de Academia 
Română. Războiul şi apoi schimbarea regimului politic au făcut ca, în perioada 
comunistă, navigația pe râu să fie treptat abandonată, șenalul nemaifiind întreținut 
decât pe partea Republicii Moldova până la Leova [35]. 

Portul fluvial-maritim Brăila, cel mai mare port fluvial al României la sfârșitul 
secolului XIX, a suferit de-a lungul timpului schimbări majore, trecând de la imaginea 
portului rudimentar, fără amenajări tehnice speciale, la cea de port amenajat asemeni 
celorlalte porturi europene. Perioada cuprinsă între anul 1883 şi Primul Război 
Mondial este una cu adevărat înfloritoare. Contextul în care se dezvolta portul Brăila 

era deosebit de favorabil, în această perioadă având loc în România lucrări ample 
pentru dezvoltarea infrastructurii de transport. În acest fel, portul și-a definit o 
structură de alcătuire formată din docuri, portul propriu-zis şi micul port de refugiu 
şi aşteptare de la Ghecet, alcătuire pe care o va păstra o lungă perioadă de timp 
(Fig. 12.2.47). Docurile, expresia cea mai revelatoare a modernizării portului, formau 
un teritoriu aflat sub pază vamală, înzestrat cu spaţii de depozitare, lucrări hidro- 
tehnice portuare şi utilaje necesare manipulării şi adăpostirii mărfurilor de tranzit şi 
a celor destinate antrepozitării. Construirea cheiurilor şi a bazinului din docurile de 
la Brăila a avut loc între anii 1886 şi 1891 şi au fost inaugurate în mod oficial la 
1 august 1892. Docurile ocupau o suprafață de 50 ha şi erau compuse din bazin şi 
incintă. Clădirea administraţiei, construită în 1891 şi renovată în 1919, adăpostea 
serviciile administrative ale docurilor, căpitănia de port şi vama. Acesta este cel 
mai extins ansamblu de arhitectură industrială, martor al dezvoltării comerțului cu 
grâu şi al formării burgheziei comerciale în oraşul Brăila. S-a păstrat aproape 
integral până în anul 1990, când au început să fie dărâmate magaziile şi să fie 
demontate vechile instalaţii. 


Fig. 12.2.47. Portul Brăila la sfârşitul secolului XIX, cu docurile şi cheiul. 


Portul marim Constanţa. Lucrările la porturile de la Marea Neagră debutează 
în 1888, când Serviciul Hidraulic, înfiinţat în cadrul Ministerului Lucrărilor Publice 
din Bucureşti, începe elaborarea planurilor definitive ale Portului Constanţa. La 
16 octombrie 1896 se inaugurează lucrările de construcție după proiectul inginerilor 
Gh. Duca şi A. Saligny sub antrepriza Halier. Lucrările se vor sista în martie 1899 
din cauza epuizării fondurilor. Urmează un proces răsunător, conducerea şantierului 
fiind preluată de către Anghel Saligny, care, ulterior, va face unele modificări la 
proiectul inițial [36]. După moartea lui Gh. Duca, în 1899, inginerul Anghel Saligny 
este numit la conducerea lucrărilor, aducând planului general modificări importante. 
Planul definitiv avea suprafaţa totală a portului de 157 ha, cheiurile aveau o lungime de 
7.010 m, iar lungimea totală a digurilor era de 3.003 m (Fig. 12.2.48, Fig. 12.2.49). 
Anghel Saligny va fi solicitat să construiască în portul Constanţa o serie de magazii 
moderne pentru depozitarea cerealelor (silozuri) în vederea tranzitului la export. 
Proiectul silozurilor a fost semnat de arh. Petre Antonescu, rezistenţa fiind asigurată de 
Anghel Saligny. Cei doi au mai colaborat în aceeași perioadă la construirea Uzinei 

Electrice şi a Clădirii Administrative a Portului. Tot împreună au realizat şi un proiect 
pentru construirea unui complex care conţinea Gara Maritimă și Gara Feroviară [32]. 
Arhitectura silozurilor era de factură clasică, având însă o prestanță monumentală. Cu o 
înălțime de 44,6 m, fiecare magazie cuprindea 250 de compartimente de beton armat, 
cu o capacitate totală de cca 30.000 de tone de cereale. Descărcarea cerealelor către 
nave se făcea prin intermediul unei estacade amplasată de-a lungul cheiului, la 
înălțimea de 23 m deasupra nivelului mării. Construcţia magaziilor s-a stabilit să se 
facă în bazinul vechi al portului pe latura de vest, urmând să se construiască patru 
silozuri, cu o capacitatea totală de 140.000 tone. Dintre acestea, s-au construit până în 
1914 doar trei, la cel de-al patrulea siloz fiind construită doar fundaţia (identică cu a 
celorlalte trei), care a rămas îngropată până la nivelul platformei portuare [32]. Cele 
trei silozuri construite de către Saligny (Fig. 12.2.50) au devenit edificii emblematice 
pentru portul Constanţa, două intrând în circuitul portuar în 1909, iar primul fiind 
inaugurat în prezența Regelui Carol I. Silozurile sunt funcționale şi în prezent. Cu 
aceste dezvoltări, portul Constanţa devenea cel mai mare port la Marea Neagră, având 
valori impresionante ale traficului de mărfuri la vremea respectivă: petrol — 797,9 mii 
tone/an în 1912; cereale — 556,9 mii tone/an în 1911; lemn — 70 mii tone/an în 1910 [36]. 

Fig. 12.2.48. Secţiune prin zidul de larg. Fig. 12.2.49. Secţiune prin zidul de cheu. 


Fig. 12.4.50. Silozurile din portul Constanţa: desen pentru o unitate (stânga) 
şi vedere de ansamblu (dreapta). 

12.2.4. CONSTRUCŢII INDUSTRIALE 


În urma recensământului din 1863, s-au înregistrat în România 12.867 unităţi 
industriale, dintre care 7.849 erau întemeiate în perioada 1850-1863. Marea majoritate 
erau ateliere ale micii producții meşteşugăreşti, doar 51 aparţinând marii industrii. 
Numărul acestora a sporit la 136 în 1878 şi aparţineau ramurilor textilă, alimentară 
(mori cu abur, alcool, conserve), cherestea, săpun. O dezvoltare mai largă cunoaşte 
industria extractivă şi de prelucrare a petrolului. Producţia a crescut de la 1.190 t, în 
1863, la 15.100 t, în 1877, iar numărul rafinăriilor ajunge la 20 în 1.878. Legislaţia 
economică adoptată a urmărit extinderea procesului de dezvoltare industrială. În acest 
sens, au fost adoptate Legea patentelor (1863) şi Legea pentru înfiinţarea Camerelor de 
Comerţ și Industrie (1864). În Transilvania continuă să se dezvolte mineritul, unde 
în 1854 se înființează Societatea STEG (Societatea căilor ferate de stat), iar în 1855, 
Societatea Economică a Uzinelor de Fier din Transilvania şi Banat şi Societatea 
pentru Exploatarea Minelor şi Topitoriilor din Braşov. Industria metalurgică şi 
siderurgică au progresat ca urmare a intereselor statului şi a pătrunderii în proporții 
tot mai însemnate a capitalului străin. În Transilvania și Banat s-a dezvoltat mai 
accentuat industria extractivă a cărbunelui şi fierului şi de asemenea industria 
siderurgică, la Reşiţa, Bocşa, Hunedoara şi Călan. Indiferent de destinaţia acestor 
construcţii şi/sau instalaţii industriale, cei care proiectau şi realizau construcţiile — 
clădiri, platforme, estacade, căi de acces etc. — şi care adăposteau echipamentele şi 
producţia propriu-zisă, sau deserveau liniile de producţie erau inginerii constructori. 
Se vor exemplifica, în cele ce urmează, câteva dintre acestea pentru a evidenția 
anvergura și complexitatea acestor categorii de construcții. 


Centrale Electrice 

Centrala hidroelectrică Grebla. Cea mai veche centrală hidroelectrică din ţară, 
construită între anii 1903 şi 1904 pe apa Bârzavei, este o clădire reprezentativă a 
arhitecturii industriale din acea epocă, aflată și astăzi în funcţiune. Centrala furniza 
energie electrică uzinelor metalurgice din Reşiţa. După ce între anii 1907-1909 a fost 
construit la Văliug barajul Breazova cu o capacitate de 1,2 milioane mc, a fost instalat 
aici un grup hidroenergetic. Din canalul principal pornea un alt canal lateral, cu o 
lungime de 1,6 km, cu ajutorul căruia se asigura o rezervă de apă de 25.000 mc pentru 
acoperirea necesităţilor variabile de energie ale laminoarelor. 

Uzina electrică Filaret (Bucureşti). Prima uzină electrică comunală a Bucureştilor 
s-a construit în perioada 1907-1908 în colaborare cu Societé du Gaz pour la France et 
I'Etrangere, după proiectul inginerului francez Alin Lonay (Fig. 12.2.51). Clădirea 
principală se compunea din corpul iniţial perpendicular pe stradă și altul paralel cu 
strada, extins în mai multe etape şi având o lungime de cca 120 m. Ambele corpuri 
aveau un singur nivel, secţiunea de tip basilical cu structură portantă din cărămidă, 
șarpantă metalică şi finisaje exterioare din cărămidă aparentă cu elemente tencuite. 
Ambele corpuri aveau câte un turn adosat, folosit iniţial ca rezervor de apă, precum 
şi câte un corp mai jos, cu funcțiuni anexe. Se pot remarca şi azi eleganța fermelor 
şi gradul înalt de iluminare naturală a halelor. 

Fig. 12.2.51. Uzina electrica Filaret, Bucureşti. 


Centrala hidroelectrică „Turbinele” din Timişoara. Între 1907-1910 se 
construieşte pe Bega, la intrarea în cartierul Fabric, centrala hidroelectrică 
„Turbinele”, considerată prima pe un râu interior din România, centrală care este 
încă în funcţiune. Construcţia are o însemnătate deosebită atât din punct de vedere 
tehnic, cât şi arhitectural, fiind una dintre cele mai frumoase clădiri secession din 
patrimoniul industrial al Timişoarei (Fig. 12.2.52). Conceput de arhitectul Laszlo 
Szeckely, planul prevedea un ansamblu arhitectural alcătuit dintr-un corp 
supraînălţat, asemănător unui turn, un corp de clădire aflat pe malul stâng al Begăi 
şi un corp de clădire ce se întinde deasupra apei. În prelungirea acestui corp se află 
ecluzele de supraplin ale centralei, deasupra cărora a fost construită o pasarelă de 
acces din lemn, de asemenea prevăzută cu unele decoraţii. Corpul de clădiri ce se 
întinde deasupra apei maschează sala motoarelor. Partea inferioară, aflată la nivelul 
apei, se sprijină pe fundaţia săpată în albia râului. Cele trei galerii prin care se 
scurge apa se termină în arcuri în plin centru care sunt evidenţiate pe fațada dinspre 
aval printre decoraţiuni alcătuite din pietricele impregnate în tencuială. 


Fig. 12.5.52. Centrala hidroelectrică „Turbinele” din Timişoara [37]. 

Fabrici pentru materiale de construcţii 

Fabrica de cărămizi din Ciurea, construită în anul 1891 la Ciurea, lângă Iași, la 
iniţiativa directorului general al Căilor Ferate Române era „o mare fabrică de oale de 
acoperământ şi cărămizi aparente... de o calitate escelentă, pentru aproape toate gările 
din ţară [38]”. După deschiderea acesteia, toate clădirile pentru călători, depouri şi 
clădiri anexe de pe linia Vaslui-laşi, laşi-Dorohoi, București-Constanţa, din Râmnicu 
Sărat, ca şi multe poduri feroviare au fost edificate folosind cărămidă roșie de Ciurea. 
Fabrica este un monument de patrimoniu industrial românesc (categoria B), fiind clasat 
pe lista monumentelor istorice. Clădirea principală cu fațada din cărămidă aparentă este 
prevăzută în interior cu o structură de rezistență din lemn (Fig. 12.2.53). În clădirea 
principală se afla şi o secţie de ceramică prevăzută cu roţi pentru olari şi cuptoare de 
ardere a ceramicii, care a fost închisă odată cu dispariția ultimului olar din Ciurea. 
Materia primă (lutul) nu a fost şi nu este nici în prezent o problemă, deoarece judeţul 
laşi este bogat în soluri argiloase. Fabrica funcționează cu multe din utilajele existente 
încă de la înfiinţare, aduse din Germania. 


Fig. 12.2.53. Fabrica de cărămizi Ciurea [39] Fig. 12.2.54. Prima fabrică de ciment Portland 
din România, la Brăila [40]. 


Prima fabrică de ciment Portland din România. Aceasta s-a realizat din iniţiativa 
inginerului Ion Cantacuzino, la Brăila (Fig. 12.2.54). Locaţia a fost aleasă datorită 
facilităților de transport pe care le oferea portul fluvial-maritim Brăila. Construcția 
fabricii a început în 1888, iar în 1890 a început producţia. În ritmul în care se 
construia în România la acea vreme, cererea de ciment era foarte mare. Dinamica 
construcției de fabrici de ciment este evidentă dacă se urmăresc cifrele care descriu 
procentual nivelul acoperirii cererii prin import: 93,6% în 1890; 44,5% în 1894; 9,9% 
în 1907; 3,4% în 1914. În deceniile următoare s-au construit şi alte fabrici de 
ciment: Azuga (1896), Cernavodă, înfiinţată de Societatea de Cimenturi din Europa 
Orientală, cu sediul la Anvers (1899), secţia de ciment Portland de la Comarnic, 
din cadrul întreprinderilor prințului Gheorghe Valentin Bibescu (1908), Gura Văii, 
în judeţul Mehedinţi (1909), Fabrica de ciment Titan din comuna Cioplea-Dudeşti, 
astăzi parte a Bucureştiului (1912). De asemenea, în zona Transilvaniei şi a Bucovinei 
de astăzi au fost înființate fabrici de ciment la Braşov (1891), Gurahonţ, judeţul 
Arad (1892), Putna (1898) şi Turda (1913-1916). Totuşi, fabrica de la Brăila a rămas 
cea mai importantă și cea mai mare până în preajma Primului Război Mondial. 

Fig. 12.2.55. Fabrica de ciment Portland Fig. 12.2.56. Uzinele Metalurgice Reşiţa, 1893. 
de la Fieni în timpul construirii [40]. 


Construcţia unei fabrici de ciment la Fieni s-a pus în discuţie încă din 1912, 
deoarece în zonă se găseau cu uşurinţă materii prime (calcar, argilă, marnă, ghips), 
iar combustibilul (cărbune, lemn) era uşor de procurat [40] (Fig. 12.2.55). Se poate 
vedea din imaginea halei principale în construcție că structura pricipală a acesteia 
era din cadre din beton armat: se văd cofrajele pentru stâlpi şi popii care sprijină 
cofrajele grinzilor. Coşurile erau realizate din zidarie de caramidă rezistentă la 
temperaturi ridicate. 

Primele uzine metalurgice pe teritoriul României care au fabricat materiale 
metalice (fontă, fier pudlat, oţel) utilizabile în constructii au fost cele din Reşiţa. 
Începând cu cea de-a doua jumatate a secolului XIX, structura halelor acestor uzine 
începe să fie realizată de asemenea din fier şi, cu timpul, din oţel (Fig. 12.2.56). 
În 1882 a început construcția Uzinei de Fier Hunedoara, când s-au clădit două 
cuptoare înalte (furnale). 


Fig. 12.2.57. Moara cu abur Violattos, Brăila, 1898. 


Unităţi de producţie și prelucrare pentru industria alimentară 

Amplasată pe malul Dunării, aproape de port, Moara cu abur Violattos de la 
Brăila a fost construită în anul 1898, fiind la acea vreme printre cele mai mari 
din Europa (Fig. 12.2.57). Construită de către Anghel Saligny, moara a reprezentat 
o realizare de excepţie — era cea mai mare moară pe bază de abur din estul Europei. 

Moara Violattos a fost construită pe piloți de lemn, înfipți în solul argilos şi solidarizați 
cu elemente din beton. Suprastructura era realizată din cărămidă, iar planșeele peste 
parter și peste cele 5 niveluri din profile metalice cu plăci din beton armat. În timp, 
au fost efectuate mai multe lucrări de consolidare, cele mai importante fiind realizate 
după cutremurul din 1977, prin montarea unor tiranţi din oţel beton. Începând cu 
anul 1912, moara a avut acces la calea ferată, racordându-se nu numai la cheiul 
Brăilei, ci și la drumul feroviar național. 


12.3. PERIOADA INTERBELICĂ 


12.3.1. DEZVOLTAREA URBANĂ ÎN PERIOADA INTERBELICĂ 


12.3.1.1. Bucureşti — Capitala regatului 


Dezvoltarea urbană [41, 42, 43]. Capitala, principalul centru politic, administrativ, 
economic și cultural al României ocupă un loc aparte în procesul de urbanizare. 
Între 1918 și 1939 populaţia capitalei a crescut de la 382.000 la 872.000 de locuitori. 
Principala explicaţie a acestui fenomen este de natură economică. În 1938, producţia 
industrială a oraşului reprezenta 17% din totalul producției la nivelul ţării. Dezvoltarea 
economică a Bucureştiului a influenţat aşezările din apropiere și a dus la dezvoltarea 
unui mare număr de suburbii industriale [44]. 

O aglomerare urbană de nivelul Bucureștiului a necesitat mijloace de transport 
care să lege cartierele rezidenţiale de fabrici, firma de transport public bucureştean 
ajungând cel mai mare angajator din oraş şi al doilea din România, după Uzinele 
Domeniilor Reșița. Transportul public bucureştean a fost dominat multă vreme de 
tramvaie, din 1920 fiind introduse şi autobuze. În 1938 existau 689 de vagoane de 
tramvai şi 589 de vagoane de autobuze. 

De la 5.614 hectare în 1919, oraşul Bucureşti se extinde în 1939 la peste 
7.800 hectare — o creștere de cca 39%. Creşterea mai mică a suprafeţei în raport cu 
populaţia se explică prin faptul că se construiește pe o serie de terenuri virane 
cuprinse în vechiul perimetru şi prin faptul că se constată o creștere în înălțime a 
clădirilor nou construite. Dintre cartierele noi care iau naştere prin parcelarea 
terenurilor virane din interiorul vechiului perimetru, foarte interesante sunt cele din 
nordul oraşului, numite parcuri: Parcul Domenii, Parcul Bonaparte, Parcul Tunari. 
În vestul orașului se află cartierul muncitorilor ceferiști, foarte aproape de Gara de 
Nord, dar şi cartierul mai nou din jurul Cotroceniului. Pe lângă aceste cartiere noi 
din interiorul orașului, apar și cartiere mărginașe, locuite de muncitori cu venituri 
modeste: Dămăroaia, Cetatea Voluntăreasca şi Apărătorii Patriei. În intervalul 
1920-1934 se ridică în capitală 29.518 clădiri, maximul fiind atins în anul 1928 cu 
3.484 de clădiri. 

Prin Legea pentru organizarea administraţiei orașului Bucureşti din 7 februarie 
1926, capitala a fost împărțită într-o zonă centrală, patru sectoare păstrând numele 
vechilor culori (Sectorul I Galben, Sectorul II Negru, Sectorul III Albastru și 
Sectorul IV Verde) şi o zonă periferică constituită din cele 12 comune suburbane. Se 
coagulează și se delimitează zonele industriale: zona industrială Gara Filaret- 
Rahova — 13 Septembrie grupează cele mai vechi fabrici din Bucureşti. Nucleul inițial 
a fost Gara Filaret, după care s-a extins în toate direcțiile înspre: est (Mărăşeşti), 
vest (Rahova/Ferentari), nord (Răzoare/Academia Militară) și sud (urmând calea 
ferată spre Giurgiu). A doua cea mai veche zonă industrială din București este 
Gara de Nord-Grozăvești-Politehnica. Primele fabrici din această zonă au fost 
legate de industria alimentară şi de activităţile armatei. Zona industrială din estul 
orașului (Ştefan cel Mare-Gara Obor-Pantelimon-Titan) s-a dezvoltat începând 
cu 1860, când au apărut mai multe mori şi brutării mecanizate, dar şi câteva fabrici 
de construcții. În anii 30, zona s-a extins mult prin construirea Uzinelor Malaxa. 
Zona industrială Cheiul Dâmboviţei (Timpuri Noi-Văcărești) este de asemenea 
una dintre cele mai vechi zone industriale din București. Zona aceasta este singura, 
alături de Colentina/Obor, cu o activitate manufacturieră preindustrială. 

În Bucureşti se demolează, se asanează şi se construieşte după principii moderne, 
învăţate la școli de arhitectură din străinătate, se ridică clădiri înalte — Palatul 
Telefoanelor (1933) — şi se amenajează parcuri noi. Se înființează Aeroportul Băneasa 
(1921) şi Liniile Aeriene Române (1933). În a doua jumătate a anilor 20 încep să 
se construiască primele imobile conform principiilor arhitecturii moderniste. După 
planurile arhitectului George Matei Cantacuzino, se ridică Palatul Băncii de Investiţii 
(1923-1928). Între anii 1929 și 1934, pe Calea Victoriei se construiește Palatul 
Telefoanelor, o clădire înaltă de 52,5 m, în stil Art Deco. Era prima clădire cu schelet 
metalic din România şi cea mai înaltă construcție din București până în anii 60. 

După planurile arhitectului Horia Creangă, nepotul scriitorului Ion Creangă, 
se construiesc mai mult de 70 de clădiri importante, între care Teatrul Giulești, 
Uzinele Malaxa, Grupul Şcolar Mihai Bravu, Blocul Burileanu-Malaxa, celebrul 
imobil ARO, construit în 1929, sau Hala Obor, ridicată începând din 1936 cu 
structura din oţel sudat învelit cu beton şi fundaţii din beton. Doi ani mai târziu, 
lângă Hala Centrală Obor, a fost deschisă şi Piața Agroalimentară Obor. Monumentala 
clădire a Facultăţii de Drept a Universităţii din Bucureşti a fost construită între anii 
1933 şi 1935 după planurile unui alt mare arhitect, Petre Antonescu, cel care a fost 
şi arhitectul Arcului de Triumf, monumentul închinat Unirii Tuturor Românilor din 
1918. Arcul, construit inițial din lemn și stuc în anul 1922, este refăcut şi inaugurat 
la 1 decembrie 1936. Athénée Palace, cel mai elegant hotel al capitalei, construit 
după planurile arhitectului Teophile Brădeau în 1912, prima clădire multietajată 
din Bucureşti în care s-a întrebuințat betonul armat, a fost transformat şi modernizat 
în 1937 de către arhitectul Duiliu Marcu. 

Se construia intens, în special în centrul oraşului, pe o parte și alta a bulevardelor: 
clădirile de șapte-opt-zece etaje, ca blocul Carlton de la capătul străzii Regale (prăbuşit 
la cutremurul din 1940), blocul Wilson, Hotelul Union sau blocul Adriatica de pe 

malul Dâmboviţei. Acestea se numeau în epocă blockhausuri, aveau fațade albe şi 
curate, holuri încăpătoare și apartamente bine împărțite. În 1936 se amenajează Parcul 
Naţional Carol al II-lea, astăzi Parcul Herăstrău, pe un teren de 187 de hectare, o fostă 
zonă mlăștinoasă asanată. La 8 iunie 1938 se deschide Pavilionul Televiziunii. În anul 
1937 se termina construcţia Palatului Regal, construit pe locul fostei Case Golescu 
(transformată în Palat Domnesc pentru domnitorul A. I. Cuza şi apoi pentru regele 
Carol I). În Sala Tronului din Palatul Regal, la 6 septembrie 1940 urma să aibă loc 
ceremonia de depunere a jurământului de către regele Mihai I. Astăzi, în Palatul Regal 
funcționează Muzeul Naţional de Artă. 

Deja din anul 1923 zona centrală era iluminata electric pe mai mult de 20 de 
străzi, alte zeci cu gaz aerian sau petrol. În 1925 se inaugurează prima linie de 
autobuz între Bariera Călăraşi și Piaţa Sfântu Gheorghe. În anul 1929 se scot din uz 
ultimele şapte vagoane de tramvai cu cai, rămânând in funcțiune doar tramvaiele 
electrice. Lumea bună mergea însă cu automobilul și prin anul 1933 erau deja 
înregistrate ceva mai mult de 8.000 de automobile. 

Gara Bucureşti Nord, care nu mai corespundea fluxului de călători încă de la 
sfârşitul secolului XIX, a fost supusă unui proces de extindere şi reorganizare. 
Pentru a se crea spațiul necesar acestei dezvoltări, au fost făcute exproprieri şi 
demolări. Atelierele de Reparat Locomotive şi Vagoane au fost înființate odată cu 
gara. Proiectul pentru extindere şi modernizare a fost realizat de arhitectul Victor 
Ştefănescu, în perioada 1930-1932. Corpul nou de clădire, aşa cum se înfăţişează 
şi astăzi, are o fațadă monumentală, concepută într-o manieră neoclasică modernă, 
dominată de porticul format din şase coloane de mari dimensiuni (Fig. 12.3.1). S-a 
realizat sistematizarea liniilor de primire/expediere a trenurilor, mărind-se numărul 
lor de la 10 linii la 16 linii (două din ele vor fi desființate ulterior). Întreaga zonă a 
Gării de Nord (Fig. 12.3.2) a fost resistematizată începând cu locul vechilor ateliere 
de reparaţii. În acest spaţiu a început proiectarea şi construcţia Palatului Administrativ 
CFR (1937-1947). Proiectul s-a realizat sub conducerea arhitectului Duiliu Marcu, 
din echipă mai făcând parte şi arhitecţii Ştefan Călugăreanu, Paul Emil Miclescu și 
Theonic Săvulescu. 


Fig. 12.3.1. Gara Bucureşti Nord, intrarea Fig. 12.3.2. Gara Bucureşti Nord, 
principală cu porticul monumental. vedere de pe Calea Griviței. 

În cadrul aceluiaşi plan de operaţiuni, în anul 1929 Atelierele Centrale de Poduri 
(întreprindere proprie a Companiei de Căi Ferate din România, specializată în uzinarea 
şi montajul podurilor de cale ferată) a executat lucrări de consolidare a Podului 
Grant, a cărui funcțiune era de pasaj de nivel pentru şoseaua și liniile de tramvai care 
traversau liniile de cale ferată ce pătrundeau spre Gara Basarab şi Gara București 
Nord. În forma sa iniţială din 1910, podul consta din patru tabliere metalice din oţel 
pudlat cu deschiderea de 42 m, cu grinzi cu zăbrele calea jos, de tip Schwedler, 
care au fost recuperate de la podul peste râul Putna Seacă de pe linia Buzău-Mărășeşti 
când acestea au fost înlocuite cu altele din oțel. Ulterior, când au fost construite 
cele două linii de acces în Depoul Bucureşti Călători, Podul Grant a fost lungit cu 
două deschideri de câte 10 m din grinzi metalice înglobate în beton. În perioada 
postbelică şi până prin deceniul şapte, Podul Grant a fost singura construcţie de 
acest fel din România. 

Imaginile de mai jos prezintă câteva dintre arterele şi pieţele emblematice ale 
Bucureştiului din perioada interbelică, în măsură să ilustreze amploarea dezvoltării 
urbane a oraşului: 

e Piața Palatului Regal, în 1941 [45]. Vederea din Figura 12.3.3 înfăţişează 
Palatul Regal cu o aripă încă în construcţie (cea care adăposteşte în prezent Muzeul 
de Artă), în dreapta fiind Hotelul Athenee Palace. 

Fig. 12.3.3. Piaţa Palatului Regal Fig. 12.3.4. Calea Victoriei, 1930, cu Teatrul 
(vedere aeriană din 1941). Naţional şi blocul Adriatica (SOCOMET). 


e Calea Victoriei. Pe traseul Căii Victoriei se înşirau numeroase clădiri publice 
şi private importante, cu valoare arhitectonică şi istorică, cele mai emblematice fiind: 
Casa Cesianu, Palatul Cantacuzino, Casa Vernescu, Palatul Ghika-Grădişteanu, 
Academia Română, Palatul Ştirbei, Grand Hotel Continental, Athenee Palace, 
Ateneul Român, Palatul Regal, Biblioteca Centrală Universitară, Biserica Creţulescu, 
Palatul Telefoanelor, Teatrul Odeon, Casa Capşa, Cercul Militar Naţional, Pasajul 
Macca-Villacrosse, Palatul CEC, Palatul Poştelor, Biserica Stavropoleos (Fig. 12.3.4). 

e Bulevardul Magheru. Conceput de edilii oraşului în jurul anului 1900, bulevardul 
urma să fie o porțiune a magistralei Nord-Sud, între Piața Romană și Calea Șerban 
Vodă. Această nouă arteră trebuia să descongestioneze Calea Victoriei, care suporta 
cea mai mare parte a traficului pe axa Nord-Sud. Între anii 1923-1930 sunt construite 

de o parte şi de alta clădiri cu 10-12 etaje în cadre din beton armat cu pereţi de 
zidărie înglobaţi, blocurile Creditul Minier şi Carlton fiind exemple edificatoare 
(Fig. 12.3.5). Acesta din urmă, inaugurat în 1936, s-a prăbuşit însă la cutremurul din 
noiembrie 1940. Între anii 1930-1938, au fost construite blocul și cinematograful 
ARO (astăzi Cinema Patria), blocul Scala şi cele două hoteluri celebre, Hotel 
Ambasador şi Hotel Lido (fost „Angelescu”). 

Fig. 12.3.5. Bd. Magheru în anii 1930 cu blocurile Creditul Minier şi Carlton. 


Câteva detalii despre blocul Carlton sunt necesare. A fost singura clădire multi- 
etajată de anvergură, nou construită, care s-a prăbuşit la cutremurul din 10 noiembrie 
1940 (magnitudinea 7,4 pe scara Richter). Blocul Carlton a fost realizat de către 
arh. G. M. Cantacuzino, arh. C. Arion şi ing. D. Mavrodin, prin Antrepriza fraților 
Schindl (1935-1936). Structura sa era alcătuită dintr-un turn central înalt (18 m x 16 m 
în plan, 2S+P+12 etaje), înălțimea totală de la fundaţii la acoperiş 52,5 m, din care 
45,75 m peste nivelul terenului, două aripi de înălțimi inegale, neseparate cu rosturi, 
având la fațadă P+5 spre Bd. Brătianu şi P+3 (sau 4) spre Str. Regală şi o sală de 
cinematograf rezemată de structură în spatele clădirii. Cutremurul din octombrie 
1940 produsese avarii la grinzi şi zidării, devenite publice abia după dezastru, iar la 
10 noiembrie 1940 structurile corpurilor şi sala de spectacole s-au prăbuşit. Expertizele 
tehnice din epocă au identificat mai multe neajunsuri și erori de concepție şi execuție 
care, cumulate, au condus la cedarea clădirii: 

— structura din beton armat nu era calculată la cutremur şi prezenta o serie de 
particularități ce erau influențate major de practicile arhitecturale şi inginerești ale 
vremii şi de cerinţele utilizatorilor; 

— dozaj de ciment şi mărci de beton variabile, unele neacceptabile, dar în 
spiritul epocii; 

— asimetrie arhitecturală generală în plan și pe verticală, stâlpi lamelari cu forme 
şi rapoarte de secţiune neraționale, discontinuități și dezaxări de stâlpi pe verticală; 

— stâlpi exteriori şi de colţ dimensionați numai la forţe gravitaționale; neasigurarea 
continuității pe verticală a numeroşi stâlpi; 

— existenţa unor rosturi de lucru în beton; 

— grinzi cu secțiuni mari rezemate pe stâlpi slabi; grinzi transversale înguste, 
cu armături insuficient ancorate în stâlpi; armătură insuficientă. 

12.3.1.2. Clădiri cu soluţii constructive inovative în România interbelică 


Blocul ARO (Fig. 12.3.6). Proiectul blocului ARO (în prezent blocul cu 
cinematograful Patria) a fost realizat de către arhitectul Horia Creangă. Lucrarea, 
neobișnuită pentru acea vreme din punctul de vedere al concepţiei formelor și a 
funcţiunii, se amplasa pe o arteră principală a Capitalei, actualul Bulevard Magheru. 
Clădirea a fost finalizată în 1931, suferind modificări față de proiectul iniţial. 
Lucrarea este privită ca un punct de cotitură în evoluţia arhitecturii românești, un 
model pentru ceilalți arhitecţi ai mişcării moderniste din ţara noastră. 

Locuinţele colective de tip blockhouse sunt o noutate absolută în peisajul 
arhitectonic al marilor oraşe. Primul edificiu de acest fel este imobilul ARO, al cărui 
model va fi preluat la multe alte lucrări, în special datorită virtuților sale funcţionale. 
Structura de rezistență era alcătuită din cadre de beton armat, lucru care permitea 

Fig. 12.3.6. Blocul ARO (cinematograful Fig. 12.3.7. Palatul telefoanelor, 1935: structura 
Patria) pe Bd. Magheru, 1930. metalică (stânga) şi finalizat (dreapta) [43]. 


Palatul telefoanelor (Fig. 12.3.7). Palatul telefoanelor, amplasat pe Calea 
Victoriei, cu o înălțime de 52,5 m, a fost construit între anii 1929-1933, având 
caracteristici reprezentative stilului Art Deco. Proiectul clădirii a fost încredințat 
unei echipe formate din trei arhitecți străini: Louis Weeks, Edmond van Saanen 
Algi şi Walter Froy. Stabilit în România, Edmond van Saanen Algi a proiectat mai 
multe clădiri reprezentative din Bucureşti, una dintre ele fiind Academia de Studii 
Economice. Structura din oțel a fost furnizată de Uzinele de Fier şi Domeniile 
Reșița (UDR). Instalaţiile au fost montate de Freres Sulzers S.A. București, iar 
tabla a fost luată de la uzinele metalurgice Titan. Inaugurarea oficială a avut loc în 
24 aprilie 1933, după numai 17 luni de la începerea lucrării, în prezența M. S. Regele 
Carol al II-lea. Clădirea a fost extinsă în 1940 şi 1946 şi a rezistat cutremurelor din 
1940, 1977, 1986 şi 1990 şi bombardamentului Forţelor Aliate din timpul celui de- 
al Doilea Război Mondial. 


Palatul Victoria. Realizat între 1937 şi 1944 după schiţele arhitectului Duiliu 
Marcu — absolvent al Şcolii de Arte Frumoase de la Paris și promotorul planului 

director de sistematizare a Bucureştilor — edificiul a fost destinat inițial pentru a 
găzdui Ministerul Afacerilor Străine. Promotor al stilului neoromânesc, Duiliu 
Marcu s-a alăturat în anii 1930 curentului modern, devenind unul din principalii săi 
protagonişti din România. Clădirea cu o suprafaţă de 26.000 mp, concepută pe un 
plan simetric, rectangular, pe mai multe nivele, era proiectată să aibă trei intrări. 
Fațada clădirii, lungă de 90 m, este formată din două plinuri laterale între care, pe o 
distanță de 70 de m, este dispusă o ordonanţă de pilaştri colosali și un portic în 
arcade (Fig. 12.3.8, stânga). 

La etajul I se găseşte salonul principal de 10 x 70 m, acesta ocupând întreg 
frontonul fațadei şi având acces direct la terasa de deasupra intrării principale 
(Fig. 12.3.8, dreapta). La realizarea fațadei palatului a fost folosită marmură de 
Carrara, iar la interior marmură de Rușchița, de Botticino, Carrara, Issorie şi Verona. 
Clădirea a suferit avarii în urma bombardamentului din 1944 (Fig. 12.3.8, dreapta), 
lucrările fiind finalizate în 1952. 


Fig. 12.3.8. Palatul Victoria, faţada principala (stânga) [47] 
şi vedere după bombardamentul din 1944 (dreapta) [48]. 


Palatul Cercului Militar Naţional. Clădirea găzduieşte instituţia centrală de 
cultură a Armatei Române. Ideea construirii acestui edificiu s-a născut încă din 
1889 şi îi aparține generalului Eraclie Arion. În anul 1898, din cele cinci proiecte 
prezentate pentru clădirea viitorului palat militar a fost ales cel al arhitectului 
român Dimitrie Maimarolu, adept al şcolii franceze de arhitectură. La realizarea 
proiectului au participat ingineri recunoscuţi, ca Anghel şi Paul Saligny, Elie şi 
Mircea Radu. Din cauza terenului instabil, fundaţia a fost realizată din piloni de 
stejar impregnaţi şi tratați printr-o metodă specială, peste care s-a turnat o placă de 
beton armat. În structura de zidărie portantă a clădirii au fost introduse elemente de 
beton armat şi de metal. În anul 1916, lucrarea a fost terminată la roşu, dar, din 
cauza dificultăţilor cauzate de Primul Război Mondial, inaugurarea s-a făcut abia în 
4 februarie 1923, în prezenţa regelui Ferdinand și a reginei Maria, precum şi a altor 
personalități militare şi ecleziastice. 

Sediul Societăţii Politehnice. Acest imobil, amplasat pe Calea Victoriei nr. 
118, este azi sediul Asociaţiei Generale a Inginerilor din România AGIR. Actuala 
clădire s-a construit din dorința membrilor Societăţii Politehnice din București de a 
avea un imobil propriu în care să-şi desfăşoare activitatea. Clădirea a fost construită 
pe baza proiectului realizat de arhitectul Petre Antonescu, care l-a avut colaborator 
pe ing. Emil Prager, proiectantul structurii de beton armat [49]. Lucrările de construcție 
au început în anul 1925 şi au fost realizate foarte repede, astfel încât în doi ani s-a 
terminat întreaga clădire (Fig. 12.3.9). „Construcţia Palatului Societăţii Politehnice 
a marcat un pas înainte în evoluţia betonului armat din România” [50]. 

Fig. 12.3.9. Fațada sediului Societăţii Politehnice (stânga) şi plan etaj I (dreapta) [51]. 


Palatul administrativ CFR. Palatul CFR este o construcţie din sectorul 1 al 
municipiului București, amplasată în partea de sud a Pieței Gării de Nord. Clădirea 
găzduiește sediul administrativ al Căilor Ferate Române. Proiectul s-a realizat sub 
conducerea arhitectului Duiliu Marcu, din echipă mai făcând parte şi arhitecții 
Ştefan Călugăreanu, Paul Emil Miclescu şi Theonic Săvulescu. Structura de rezistenţă, 
realizată din cadre metalice sudate înglobate în beton, a reprezentat o tehnologie 
inovativă la vremea respectivă. Proiectarea şi execuţia structurii s-au realizat de 
către UFD Reşiţa, coordonatorul lucrării fiind tânărul inginer Dan Mateescu, 
absolvent al Școlii Superioare Tehnice de la Charlottenburg, în 1935. Dan Mateescu 
va deveni mai târziu academician şi fondator al bine-cunoscutei Școli de Construcţii 
Metalice de la Timişoara. Realizarea lucrării, cu întreruperea cauzată de război, 
a durat din 1937 până în 1948. 

Fig. 12.3.10. Structura metalică a Palatului CFR în construcție (stânga); 
inginerul Dan Mateescu pe şantier (dreapta). 

12.3.1.3. Capitalele regiunilor istorice 


Chișinău 

Dezvoltarea urbană şi infrastructura. Chişinăul, capitala provinciei istorice 
Basarabia înainte de unirea cu Regatul României la 1918, era reşedinţa judeţului 
Lăpușna. Numele judeţului a fost ales de la târgul Lăpușna, menţionat documentar 
la 1470. Prin acest ținut trecea drumul comercial spre Tighina și în târgul Lăpușna 
se făcea vama. Populaţia judeţului era în număr de 421.857, din care urbană 121.752, 
Chișinăul având 117.016 locuitori [52]. 

Industria și infrastructura de transport. În judeţ erau 55 de întreprinderi, 
concentrate preponderent în Chişinău, în industriile: alimentară, textilă, chimică, 
metalurgică, hârtie, pielărie, a lemnului, materiale de construcție, sticlărie. 

Drumuri. Judeţul era străbătut de o reţea totală de drumuri de 751,85 km, 
repartizate astfel: drumuri naționale 251,7 km din care Direcţia Generală a Drumurilor 
întreținea o reţea pietruită și pavată de 155,6 km, iar municipiul Chişinău 16,4 km 
pavaţi; drumuri judeţene 490,4 km; drumuri comunale 9,6 km. 

Căi ferate. Judeţul Lăpuşna era străbătut de o reţea de cale ferată cu o 
lungime totală de 119 km, din care 61 km linii principale simple și 58 km linii 
secundare simple. Itinerarii principale: accelerate Bucureşti — lași — Chişinău 
(Kiev, Moscova). 

Navigaţia aeriană. În 1927 s-a realizat prima rută aeriană pe distanța 
Chişinău-București, iar în anii următori la Chişinău a fost construit aeroportul de 
pasageri. Pe aici trecea linia de navigaţie aeriană L.A.R.E.S. cu plecare şi sosire 
de/pe aerodromul Chişinău. Itinerarii: București — Galaţi — Chişinău și Cernăuţi — 
Iaşi — Chişinău — Cetatea Albă. 

În Chişinău existau, la nivelul anilor 1930, uzină electrică, uzină de apă, 
conducte de apă, canalizare, transport public, tramvaie electrice şi străzi pavate (în 
zona centrală). 


Clădiri publice şi lucrări de construcții remarcabile 

Turnul Dezrobirii Basarabiei a fost un monument de peste 30 m realizat în 
anul 1942 de Octav Doicescu şi Dumitru Ghiulamila. La dezvelire, pe 1 noiembrie 
1942, au fost prezenţi regele Mihai I al României și Mihai Antonescu. Monumentul 
a fost construit din inițiativa Guvernământului Basarabiei pe locul de unde 
mareșalul Ion Antonescu, comandant al armatelor germano-române, a urmărit și a 
condus operaţiile pentru eliberarea oraşului Chişinău în ziua de 15 iulie 1941. 
Monumentul era format din trei părți: Turnul, Blocul de piatră cu pisania și 
Colonada (propilee). Turnul, de formă pătrată, cu o înălțime de circa 30 m, avea 
încrustate pe feţele lui 14 semne din marmură, reprezentând stemele României, 
Basarabiei, Moldovei şi a unor judeţe şi orașe importante. Intrarea în turn era 
străjuită de un basorelief reprezentând un fragment din Columna lui Traian precum 
şi de următoarele cuvinte „Ca şi Columna lui Traian, suntem unde am fost şi 
rămânem unde suntem”. Blocul de piatră masiv (de aproape 8 m înălțime) cu 

pisania se afla în faţa turnului. Colonada (propileele) era formată din 24 de stâlpi 
din piatră pe care erau înscrise numele unităţilor care au luptat pentru eliberarea 
Chișinăului. Întregul monument a fost demolat după reocuparea Basarabiei în 1944. 


Primăria municipiului Chişinău. Clădirea (Fig. 12.3.11) este un monument de 
arhitectură şi istorie de însemnătate naţională, introdus în registrul monumentelor 
de istorie și cultură ale orașului. Proiectul edificiului a fost realizat de către 
Mitrofan Elladi, arhitectul de atunci al oraşului. În ajutorul său a fost invitat 
arhitectul italian Alexandru Bernardazzi. Arhitectura clădirii este în spirit eclectic în 
baza arhitecturii Renaşterii italiene. Clădirea, Duma Orășenească cum se numea 
atunci, a fost terminată în forma ei inițială în 1901. Clădirea are două niveluri și 
planul în formă de careu. Fațadele sunt înviorate de rezalite, încununate cu frontoane 
triunghiulare. Intrarea principală era soluţionată printr-un rezalit amplasat la colțul 
clădirii, încununat cu un turn cu orologiu, vechi simbol al autoadministrării urbane, 
intrarea dominată de volumul unui balcon-tribună, element de aceeași origine istorică. 
Cele mai importante cabinete ale primarului şi funcţionarilor principali sunt amplasate 
în rezalite. Deasupra intrării principale se află o sală polivalentă cu o configurație 
poligonală, înscrisă în configuraţia colțului. 


Fig. 12.3.11. Primăria municipiului Chişinău în anii 1930. 


Gara feroviară Chișinău a fost una dintre cele mai importante din România 
în perioada interbelică. Itinerarul principal l-a constituit linia Bucureşti-laşi-Chişinău 
(Kiev, Moscova). Gara a fost realizată după planurile arhitectului Heinrich Lonsky. 
Fațada exterioară conferea întregii clădiri un aer de castel, iar interiorul era decorat 
cu lux. Această staţie, înconjurată de ateliere, depou de vagoane, magazin de mărfuri, 
clădire de pompare a apei şi zona deschisă a trotuarului pavat „lasă în umbră restul 
clădirilor Chişinăului” (Fig. 12.3.12). Alte clădiri publice şi construcţii din Chişinău 
din perioada postbelică sunt prezentate mai jos (Fig. 12.3.13 — Fig. 12.3.16). 

Fig. 12.3.12. Gara Chișinău: Piaţa gării, cu intrarea principală (stânga) şi peronul (dreapta). 

Fig. 12.3.15. Şcoala eparhială, 1930. 


Cernăuţi 

Dezvoltarea urbană şi infrastructura. Capitala Bucovinei, Cernăuţi, era şi 
capitala judeţului cu acelaşi nume. În această regiune de graniţă, Domnii Moldovei, 
printre care Alexandru cel Bun la 1407, stabiliseră loc de vamă. De la 1456, 
dregătorii ținutului sunt cunoscuţi sub numele de „starosti de Cernăuţi”. Conform 
recensământului din 1930, populaţia județului era de 305.097 locuitori, din care în 
urban 130.205, majoritatea de 111.147 locuind în Cernăuţi [52]. 

Industria şi infrastructura de transport. Întreprinderile industriale ale judeţului, 
fără capitala Cernăuţi, se încadrau în următoarele industrii: alimentară, textilă, 
chimică, metalurgică şi materiale de construcţii. 

Drumuri. Judeţul Cernăuţi era străbătut de o reţea de drumuri în lungime 
totală de 833 km, repartizată astfel: i) drumuri naționale — 150 km, din care 
Direcţiunea Generală a Drumurilor întreținea 130 km (pietruiți şi pavaţi), iar 
municipiul şi comunele urbane — 18 km; drumuri județene — 413 km, din care 
administraţia județului întreținea 404 km; îi) drumuri comunale — 270 km. Lungimea 
cumulată a podurilor era de 3.330 m repartizată astfel: poduri naţionale — 1.192 m, 
judeţene — 1.776 m şi comunale — 362 m. 

Căi ferate. Judeţul Cernăuţi era străbătut de o reţea de cale ferată în lungime 
de 253 km repartizată astfel: linii principale simple — 51 km și linii secundare 
simple — 102 km, cu itinerariile principale, trenuri rapide şi accelerate: Bucureşti — 
Cernăuţi — Grigore Ghica Vodă (Varşovia, Berlin, Praga, Moscova). Pe lângă 
liniile de mai sus menţionăm şi linia Ştefăneşti — Babin spre Jasienow Polny, 
exploatată conform convenției dintre CFR şi CF Polone. 

Navigaţia aeriană. Plecarea şi sosirea de/pe aerodromul din Cernăuţi: Linia 
L.A.R.E.S.: Cernăuţi — laşi — Chişinău — Lwow — Varşovia — Gdynia; Linia I.O.T.: 
Bucureşti — Cernăuţi — Lwow — Varşovia — Helsinki. 

Capitala Bucovinei era unul dintre cele mai interesante oraşe ale României 
(Fig. 12.3.17). Oraş bogat, înconjurat de frumuseti naturale, Cernăuţiul era totodată 
un centru cultural şi universitar de mare importanţă, cu o dezvoltare economică şi 
urbană remarcabilă, jucând un rol semnificativ în viaţa regiunilor de nord ale țării. 
Infrastructura urbană a oraşului mai cuprindea: uzina electrică, 3 uzine de apă cu 
un debit de 12.000 mc pe zi, 70 km reţea de apeduct, 70 km reţea de canalizare, 
străzi asfaltate şi transport public cu tramvai electric [52]. 

Fig. 12.3.17. Vedere de ansamblu în jurul „Pieței Unirei” cu Primăria Cernăuţi (anii 1930). 

Clădiri publice și construcţii remarcabile 

Printre cele mai frumoase edificii ale orașului trebuie amintită reședința 
mitropoliților Bucovinei, sfințită în 1882 şi construită în stil mauro-bizantin de 
arhitectul ceh Iosif Hlavka (Fig. 12.3.18). Reşedinţa Mitropolitană găzduia biserica 
seminarului teologic și Facultatea de Teologie, iar în partea centrală se afla sala 
sinodală unde a avut loc istoricul eveniment de la 28 noiembrie 1918, când s-a 
proclamat Unirea cu România. Lista poate fi continuată cu Primăria din Piaţa 
Centrală, Catedrala Ortodoxă, Teatrul dramatic, construit în 1905 de arhitecţii 
vienezi F. Fellner și H. Helmer, fostul Palat Cultural al românilor, Camera de 
Comerţ și Meserii (astăzi Universitatea de Medicină), Filarmonica de Stat etc. 
Toate aceste monumente arhitectonice vorbesc despre istoria acestui oraș care prin 
frumuseţea şi originalitatea lui a fost considerat „mica Vienă”. Oraşul Cernăuţi a 
fost însă sărăcit de anumite monumente printre care monumentul Unirii, inaugurat 
la 11 noiembrie 1924, în prezenţa familiei regale şi a guvernului român, opera 
sculptorului Teodor Burcă şi a arhitectului Victor Ştefănescu. 

Fig. 12.3.19. Piața Unirii cu Primăria Cernăuţi. 


În perioada interbelică, în Cernăuți s-a construit intens, atât clădiri publice, 
cât şi rezidențiale (Fig. 12.3.19, Fig. 12.3.20). Între acestea se pot enumera cele mai 
importante: Palatul Cultural al românilor; aeroportul, care a intrat în funcțiune în 1937; 
noul sediu al casei de Asigurări Sociale, inaugurat la 18 iunie 1937; Palatul Telefoanelor, 
1937; Corpul Facultății de Drept, 1935 (arhitect Petru Antonescu); Biblioteca 

Universitară — piatra de temelie s-a pus la 24 octombrie 1938, proiectul fiind opera 
arhitectului Leon Silion; lucrarea s-a ridicat la roşu, până la începerea războiului, 
după care construcţia s-a finalizat în anii 1950, cu modificări semnificative sub 
guvernarea sovietică. 

Palatul Cultural Naţional al Românilor este opera arhitectului Horia Creangă. 
Societatea pentru cultura şi literatura română din Bucovina (înfiinţată în 1862, la 
îndemnul lui Aron Pumnul și din inițiativa fraților Hurmuzachi și a lui I. Gh. Sbiera) 
a avut printre ţelurile principale, după revenirea Bucovinei în cadrul României, 
realizarea unui sediu adecvat activităţilor sale. Prima tentativă datează de la începutul 
anilor 20, când lui Duiliu Marcu i s-a comandat, pe acelaşi amplasament, un proiect. 
Întrucât comanda adresată lui Duiliu Marcu nu a putut fi finalizată, la inițiativa 
Mitropoliei Bucovinei i se solicită lui Horia Creangă întocmirea unor „schiţe de 
idei asupra construcţiei” [53]. Construcţia a început în anul 1937 şi a fost finalizată 
în anul 1939. În realizarea impozantei clădiri (Fig. 12.3.21), Horia Creangă a fost 
confruntat cu un program de o complexitate comparabilă cu aceea a imobilelor 
realizate la Bucureşti pentru ARO. Suprafaţa mare avută la dispoziţie (cca 6.000 mp) 
i-a permis lui Horia Creangă dezvoltarea unei ample compoziţii volumetrice, într-o 
organizare funcțională remarcabilă, care asigura totodată utilizarea extrem de eficientă 
a terenului. Volumul principal era un „U”, de pe latura lungă desprinzându-se trei 
corpuri (bare) paralele între ele, dar perpendiculare pe latura lungă a volumului 
principal; rezulta astfel o desfăşurare a frontului principal de 71 m, iar a frontului 
perpendicular de 82 m. Pe parcursul execuţiei au intervenit importante modificări 
ale proiectului iniţial. Structura de rezistență din beton armat, foarte modernă 
pentru epocă, cu stâlpi, diafragme şi planşeu casetat, cu o faţadă cu suprafeţe vitrate de 
mari dimensiuni, reprezenta o premieră în spațiul românesc (Fig. 12.3.22). Datorită 
modernităţii lucrării, Horia Creangă a trebuit să facă față unor numeroase critici. El a 
rămas însă consecvent în cea ce priveşte exprimarea, într-un limbaj arhitectural care să 
răspundă necesităţilor vii ale epocii, ocolind un anume simbolism al funcțiunii, aşa cum 
era înţeles în acea vreme, care s-a materializat astfel într-una din cele mai importante 
realizări ale sale și, fără discuţie, în cea mai valoroasă realizare de arhitectură 


modernă din Cernăuţi („1892-1992 Centenar Horia Creangă”, București, 1992). 

Fig. 12.3.21. Palatul Cultural Național Fig. 12.3.22. Structura clădirii 
al Românilor. cu planşeul casetat. 

Aeroportul din Cernăuţi. În data de 24 mai 1933, regele Carol al II-lea al 
României, în prezenţa reprezentanților guvernului şi a mai multor bucovineni, a inaugurat 
aeroportul oraşului. Acest eveniment a fost descris de ziarele Glasul Bucovinei Ne 
4056 din 24.05.1933 şi Czernowitzer Morcenblatt Ne 4438 din 28.05.1933. În 1937, 
ziarul Universul a menționat că aeroportul orașului Cernăuţi este un monument 
arhitectural unic la vremea sa şi unul dintre cele mai bune aeroporturi din Europa 
de Est. Exploatarea regulată a aeroportului a început abia în 1937, primele zboruri 
regulate fiind efectuate pe ruta Varşovia — Cernăuţi — Bucureşti, Moscova, Praga. 


Iași 

Potrivit recensământului din 1930, populația Iașului era de 102.872, într-o 
regiune care avea 276.200 locuitori. În perioada 6 decembrie 1916 — noiembrie 
1918, Iaşul a fost capitala de facto a României, capitala de război, în urma ocupării 
de către armatele germane a Bucureştiului la sfârşitul lui noiembrie 1916. Iaşul a 
jucat un rol esenţial în formarea României, fapt ce atesta calitatea mediului social, 
a elitelor politice şi intelectuale cu precădere. „Nu e o întâmplare că timp de un 
secol Iașul a fost în fruntea mișcărilor culturale, politice şi naționale; că în sânul 
său s-a desvoltat Junimea; că şcolile sale au fost mult timp cele mai bune şi mai 
căutate. Mult timp după Unire, Iaşul a purtat titlul de „cea de a doua capitală”, dat 
cu ocazia unui vechiu mesaj de către Regele Carol I. Cu oarecare emfază, în 
mediile politice i se mai spunea adesea „Leagănul Unirei”. Apoi, mult timp iarăşi, 
el a nutrit ambiția de a fi „orașul școlilor şi al culturei” [52]. 

Fig. 12.3.23. Clădirea Bibliotecii Centrale Universitare (stânga) şi Aula bibliotecii (dreapta). 


În perioada interbelică, dinamica dezvoltării urbane și a infrastructurii nu 
a mai avut același ritm pe care l-a avut după Unirea Principatelor, fiind realizate puţine 
construcţii publice remarcabile. Pe de altă parte, în urma distrugerilor şi disfuncțiunilor 
provocate de război, au fost necesare fonduri apreciabile pentru lucrări de reparaţii, 
în primul rând la infrastructura din regiune, dar şi din oraș. Este de remarcat însă 
finalizarea Palatului de Justiţie și Administraţie (al Culturii în prezent) în 1925. 

Apoi, desigur, înfiinţarea Politehnicii „Gh. Asachi”, în cadrul căreia, în noiembrie 
1941, se înființează Facultatea de Construcţii. 

O construcţie nouă şi remarcabilă este şi Palatul Fundaţiunii Universitare 
„Regele Ferdinand I”, în prezent cunoscut ca Biblioteca Centrală Universitară „Mihai 
Eminescu” (Fig. 12.3.23). Edificiul, construit între anii 1930-1934, a fost proiectat 
de arhitectul Constantin lotzu şi construit de inginerul Emil Prager, promotor al 
betonului armat. Clădirea monumentală este în stil neoclasic cu o faţadă executată 
în piatră masivă de Rusciuk. Iniţial, clădirea trebuia să fie sediul Fundaţiei Universitare 
Ferdinand. La 1 septembrie 1945, clădirea a fost cedată Bibliotecii Centrale Universitare, 
instituţie fondată în 1839. În 1948, statul român a decis administrarea întregului 
patrimoniu al Fundaţiei de către Universitatea din lași. Mai jos se prezintă panoplii 
de fotografii şi i 


Fig. 12.3.24. Două vederi ale Pieței Unirii: vedere din avion (stânga) [54] şi din clădirea adiacentă 
(dreapta) — colecţia Adrian Serghie. 

Fig. 12.3.25. Vedere spre str. Lăpuşneanu. Fig. 12.3.26. Piaţa Cuza Vodă. 
Cluj 


Potrivit recensământului din 1930, populaţia Clujului (actual Cluj-Napoca) 
era de 104.019, dintr-o populaţie a judeţului de 333.545 locuitori. Perioadă a marilor 
schimbări economice şi sociale atât la nivel european, cât şi la nivel naţional, perioada 
interbelică a reprezentat pentru oraşul Cluj un moment important în dezvoltarea sa 

urbanistică şi arhitecturală, contribuind decisiv la procesul său de modernizare început 
în secolul al XIX-lea. Prin statutul său de important centru politico-administrativ al 
României Mari, mai întâi ca reşedinţă a judeţului Cluj (1925) şi apoi ca reşedinţă 
a ținutului Someş (1938), oraşul a beneficiat de o dezvoltare pe toate planurile. 
Instalarea noii administrații româneşti în anul 1919 şi deschiderea oraşului către 
populația românească din Transilvania și din Vechiul Regat au determinat o evoluţie 
demografică ascendentă, structura etnică suferind modificări importante. La acestea 
se adaugă rolul de important centru academic şi universitar pe care oraşul Cluj l-a 
câştigat în această perioadă. Toate aceste aspecte au contribuit la evoluția urbanistică 
a Clujului interbelic, una care a cunoscut în acest scurt interval de timp o dinamică 
fără precedent, prin extinderea cu 80% a suprafeţei intravilanului, însoţită de 
creşterea considerabilă a numărului de construcţii edificate [55] (Fig. 12.3.27). 


Fig. 12.3.27. Oraşul văzut de pe dealul Cetăţuii (1932) [55]. 


Spaţii publice reprezentative [51]. La începutul perioadei interbelice, spațiile 
publice principale din Cluj erau cele existente înainte de război: Piaţa Carolina 
(în prezent a Muzeului), Piaţa Unirii (Centrală) — Fig. 12.3.28, Piaţa Cuza Vodă 
(redenumită Avram lancu) — Fig. 12.3.29, Piaţa Mihai Viteazu şi Piaţa Lucian Blaga. 
La acestea se adăugau parcuri şi grădini, cu locuri de promenadă şi agrement. 
Intervenţiile făcute asupra acestor pieţe, au vizat, desigur, în contextul Marii Uniri 
şi instalarea unor monumente şi simboluri naționale, precum și lucrări de construcții 
care au avut ca obiect refacerea și/sau modernizarea pavajelor şi a spațiilor verzi, 
odată cu asfaltarea/pavarea străzilor de acces şi de legătură. Nu s-au făcut intervenţii 
majore asupra clădirilor înconjurătoare, cu excepția reparațiilor la fațade şi păstrându-se 
arhitectura iniţială. 

Fig. 12.3.28. Piaţa Unirii (Centrală), 1939, Fig. 12.3.29. Piaţa Avram lancu,1936, după 
după instalarea Monumentului Lupoaicei amenajarea de către primărie a spaţiului. 
primit de la Roma. 


Catedrala mitropolitană din Cluj. Catedrala Ortodoxă din Cluj, situată în Piaţa 
Avram lancu, a fost ridicată în perioada anilor 1920-1930, imediat după unirea 
Transilvaniei cu România. Este unul din principalele edificii religioase din municipiul 
Cluj şi poartă hramul „Adormirea Maicii Domnului” (Fig. 12.3.30). Iniţiativa ridicării 
acestei catedrale i-a aparţinut episcopului Nicolae Ivan. În urma unui concurs de 
proiecte, lucrarea a fost câştigată de către arhitecții George Cristinel şi Constantin 
Pomponiu, aceiaşi care au definit şi planurile mausoleului de la Mărăşeşti. Planurile au 
înglobat o serie de modele de arhitectură brâncovenească, specifică Ţării Româneşti, 
fiind foarte evidentă influenţa bizantină. Pe 7 octombrie 1923 a fost pusă piatra de 
temelie a catedralei, festivitate la care au participat prințul moștenitor Carol al României 
şi primul ministru Ion I. C. Brătianu. Construcția a durat zece ani, în prima fază, între 
1923—1926, folosindu-se o structură în cadre de beton armat cu zidărie de cărămidă 
înrămată, în exterior montându-se piatră de Baciu şi Bompotoc. 


Fig. 12.3.30. Catedrala mitropolitană din Cluj-Napoca: 
catedrala în funcţiune (stânga) şi în timpul construcţiei (dreapta) [56]. 

Clădiri noi cu soluţii constructive inovative. În cazul clădirilor multietajate, 
betonul începea să câştige teren în raport cu zidăriile din cărămidă, iar structurile 
metalice încă nu luaseră avânt. Fiind ușor de pus în operă, betonul armat era o 
soluție ce începea să-i atragă pe arhitecţi şi deopotrivă să-i intereseze pe beneficiari. 
Fără îndoială însă că în acest curent în formare exemplul lui Horia Creangă a contat 
mult. Cele două exemple care urmează, o clădire publică şi una rezidențială construite 
la Cluj în a doua jumătate a anilor 1930, susțin acest comentariu. 

Clădirea Colegiului Academic „Carol al II-lea”. Proiectul şi dirigenția de 
şantier s-au încredinţat arhitectului bucureştean George Cristinel, coautor al catedralei 
Ortodoxe din Piaţa Avram Iancu, iar pictorul Costin Petrescu a realizat fresca. Lucrarea 
a demarat în 1934 şi s-a finalizat în 1936 (Fig. 12.3.31). Inaugurarea a avut loc la 
13 iunie 1937 în prezenţa regelui Carol al II-lea, regelui fiindu-i decernat, cu acea 
ocazie, titlul de Doctor Honoris Causa. Acest edificiu „care rămâne un punct de 
reper important în evoluţia modului de exprimare a modernismului interbelic în 
România — ilustrează maniera în care arhitecţii au înţeles să sintetizeze experiența 
şi înclinația artistică personală cu necesitatea acută de înnoire şi racordare, prin 
recuperarea unui evident decalaj, la curentele secolului al XX-lea” [57]. 

Fig. 12.3.31. Colegiul Academic Fig. 12.3.32. Imobil de locuințe 
„Carol al II-lea” [51]. colective [51]. 


Imobilul de locuințe colective P+3, strada Avram Iancu numărul 3, Cluj 
(Fig. 12.3.32). Lucrarea s-a realizat după planurile arhitectului bucureştean Tiberiu 
Niga, cu cerințele impuse de un amplasament integrat într-un areal construit. 
„Soluția aleasă, planimetrică şi volumetrică subordonată unei compoziţii simetrice, 
propunând o simplificare a plasticității fațadei principale, marcat doar de cele două 
bovindouri dispuse la extremitățile clădirii” [51]. Planurile etajelor cuprind câte 
două apartamente pe scară, dispuse în jurul unei curți de lumină spre care sunt 
orientate funcțiunile secundare. Lucrarea s-a realizat în 1932. 

Timişoara 

Perioada interbelică a însemnat pentru Timişoara o etapă de un remarcabil 
progres economic, edilitar, cultural şi spiritual. Integrată în România Mare, aflată 
pe coordonatele unui regim politic democratic, Timişoara s-a impus ca un centru 
urban modern, cu o viață publică complexă şi dinamică, în care buna înţelegere 
etnică şi confesională s-a asociat cu un spirit creator, cu un interes mereu sporit 
pentru cultură şi valorile civilizaţiei europene (Fig. 12.3.33). În peisajul economic 
au apărut zeci de întreprinderi industriale, unități comerciale, bancare etc. Zeci de 
instituţii şcolare cu limbile de predare în română, maghiară, germană, sârbă, ebraică 
au asigurat instruirea, fără opreliști, a tinerei generații. Municipiul Timișoara avea 
în 1930, după datele provizorii ale recensământului din acel an, 91.866 locuitori. 
Anii interbelici au fost marcați de multiple împliniri pentru locuitorii oraşului. La 
15 noiembrie 1920, Timișoara a devenit Centru universitar prin Decretul semnat de 
regele Ferdinand I, întemeindu-se Universitatea „Şcoala Politehnică”. După Onisifor 
Ghibu, directorul ministerului cultelor şi instrucţiunii publice din Consiliul Dirigent, 
înființarea instituţiei de învățământ superior amintite avea ca obiectiv „fortificarea 
şi naţionalizarea acestui oraş de graniţă”. 

Fig. 12.3.33. Timişoara la data Marii Uniri: vedere aeriană din balon a zonei centrale [52]. 


Clădiri publice construite sau reabilitate în zona centrală a Timişoarei în 
perioada interbelică. Arhitectura noilor construcţii ridicate în perioada interbelică a 
mai păstrat unele elemente decorative răspândite la început de secol, dar s-a impus 
tot mai mult stilul neoromânesc, apoi cel modernist şi cubist. Din ce în ce mai 
multe proiecte au fost încredințate unor arhitecți români din Timişoara sau Bucureşti. 
În afara fostelor ziduri ale cetăţii și în Elisabetin s-au construit numeroase vile în 
care influenţa stilului modern, a celui brâncovenesc, precum şi influențele franceze 
sunt predominante, dar şi clădiri publice, emblematice pentru noua linie arhitecturală. 
În anii interbelici, clădiri importante ale orașului au fost construite după planurile 

arhitectului bucureştean Duiliu Marcu. În cele ce urmează se prezintă câteva dintre 
clădirile emblematice pentru imaginea peste timp a Timişoarei, între care Palatul 
Cultural (Opera şi Teatrul), Catedrala Metropolitană sau Clădirile Şcolii Politehnice. 
Aceste clădiri sunt amplasate în zona centrală a orașului, în jurul pieţei centrale, 
numită Piaţa Ferdinand în epocă; excepţie fac noile clădiri ale Politehnicii, care 
sunt pe bulevardul Mihai Viteazu. 

Piaţa Ferdinand a fost concepută la începutul secolului XX când zidurile 
vechii cetăţi erau în curs de demolare, iar centrul Timişoarei era reproiectat pentru 
a permite dezvoltarea oraşului. La început, acest spaţiu a fost conceput ca un vast 
bulevard-esplanadă. Aspectul de bulevard s-a schimbat însă în momentul în care latura 
sudică s-a închis în 1937 din cauza construcției Catedralei Mitropolitane (Fig. 12.3.34). 

Fig. 12.3.34. Piața Ferdinand după construcția Fig. 12.3.35. Fațada finală a Palatului Culturii, 
Catedralei Mitropolitane. 1936 [58]. 


Palatul Culturii: Opera și Teatrul din Timişoara. Clădirea, construită în a 
doua jumătate a secolului XIX, a suferit ample lucrări de reabilitare în perioada 
interbelică. Construcția inițială, în stil renascentist, executată după planurile arhitecților 
vienezi Helmer şi Fellner, a fost dată în folosință în 1875 (Fig. 12.2.26). Două 
incendii de proporții au devastat însă impunătoarea clădire, primul în anul 1880 
(refacerea s-a făcut în 1882 având la baza planurile inițiale), iar un al doilea, care a 
afectat sever clădirea, în anul 1920. Reconstrucția s-a realizat sub coordonarea 
arhitectului Duiliu Marcu şi a durat până în 1928. Lucrările s-au concentrat asupra 
spaţiilor interioare, fațada nesuferind iniţial nicio transformare. După construirea în 
1930 a clădirii Hotelului Timişoara (mai înaltă decât teatrul), Duiliu Marcu a 
proiectat în 1934 actuala faţadă (înălțată la 41 m) sub forma unui arc de triumf, 
care a fost terminată în 1936 (Fig. 12.3.35). 

Clădirile Școlii Politehnice. Politehnica (Şcoala Politehnică Timişoara) s-a înființat 
prin Decretul din 11 noiembrie 1920, semnat de regele Ferdinand I, care dădea 
astfel curs unei dorinţe mai vechi a timişorenilor. În 11 noiembrie 1923 (ziua aniversară a 
Politehnicii) a fost inaugurat complexul pavilionar al Şcolii Politehnice din bulevardul 
Mihai Viteazul, în prezenţa regelui Ferdinand I şi a reginei Maria. Corpul principal 
al şcolii (Fig. 12.3.36), căminul, cantina (Fig. 12.3.37) şi laboratoarele, proiectate de 
Duiliu Marcu, se remarcă prin proporţia lor și armonia arhitecturală, amintind de 

vechile palate domneşti în stil brâncovenesc ale Evului Mediu târziu din Țara 
Românească. Cărămida aparentă, ancadramentele intrărilor şi ferestrelor, acoperişurile 
zvelte şi arabescurile de pe faţade sunt câteva din caracteristicile arhitectonice ale 
acestui spaţiu universitar. 


Fig. 12.3.36. Primul corp al Şcolii Politehnice. Fig. 12.3.37. Căminul şi cantina. 


Catedrala Mitropolitană. Catedrala Mitropolitană din Timişoara este cel mai 
mare edificiu religios din Timişoara, cu hramul „Trei Ierarhi” (Fig. 12.3.34). A fost 
construită între 1936 şi 1941 şi este un simbol al oraşului. Este în prezent cea mai 
înaltă biserică din România (90,5 m la vârful crucii) şi cea mai înaltă biserică 
ortodoxă din lume din afara Rusiei. Istoria edificiului este strâns legată de anul 
1919 când, pe data de 28 iulie, Banatul se uneşte cu România. Proiectul catedralei a 
fost încredinţat încă din anul 1934 arhitectului loan Traianescu. Construcția 
propriu-zisă a început pe 16 martie 1936, iar în 20 decembrie s-a pus printr-o 
ceremonie piatra fundamentală a viitoarei Catedrale. Lucrările de construcţie s-au 
terminat în anul 1941. Catedrala impresionează atât prin dimensiunile ei, cât și prin 
graţia liniilor sale. Fundaţia catedralei a fost realizată dintr-o placă masivă de beton 
armat, susținută de peste 1.000 de piloni de beton armat, înfipți sub această placă 
de beton până la 20 m adâncime. Pereţii exteriori sunt decoraţi cu cărămidă aparentă 
de culoare roşie şi galben-portocalie, iar turnurile care fac silueta catedralei atât 
de uşor de recunoscut sunt acoperite cu țiglă smălțuită realizată în Banat, la Jimbolia. 
Târnosirea catedralei s-a făcut la 6 octombrie 1946, în prezenţa regelui Mihai I al 
României, care este şi unul dintre ctitorii acestei biserici. 


Constanţa 

Dezvoltarea urbană şi infrastructura. După ce Dobrogea a devenit parte 
a României, Constanţa a cunoscut o perioadă de amplă dezvoltare urbanistică 
(Fig. 12.3.38). Conform recensământului din 1930, populaţia Constanţei era de 58.258 
locuitori, a judeţului cu acelaşi nume de 249.914 (din care în urban 79.663) iar a 
întregii regiuni Dobrogea de 815.475. 

Oraşul, numit de către regele Carol I „plămânul României”, a devenit principalul 
port al ţării după ce Anghel Saligny a construit Podul de la Cernavodă (1895). 
Atunci s-au pus bazele Serviciului Maritim Român. S-a deschis o linie maritimă 

spre Istanbul, prelungită apoi spre Alexandria şi numită „linia orientală”. Portul 
a fost modernizat şi dezvoltat conform planului de reconstruire între 1895 şi 1909 
(Fig. 12.3.39). Până în 1909, când a fost inaugurat oficial Portul Constanţa, s-au 
efectuat lucrări de dragaj, au fost ridicate digul de larg, cel de intrare, cel de sud şi 
cheurile. Au fost construite 6 bazine, rezervoarele de petrol şi, nu în ultimul rând, 
silozurile proiectate şi executate sub coordonarea lui Anghel Saligny. În perioada 
interbelică, portul se dezvoltă în continuare. În 1937, traficul de mărfuri prin Portul 
Constanţa situa oraşul între primele porturi europene. S-au construit drumuri și căi 
ferate adiţionale care legau Constanţa de capitală şi de restul țării. Aceasta a fost o 
perioadă de prosperitate a Serviciului Maritim Român, ale cărui vase au navigat, nu 
numai pe „linia orientală”, ci şi pe „linia occidentală”. În această perioadă, 70% din 
traficul maritim românesc s-a concentrat în portul constănţean, ajungând să depăşească 
6 milioane de tone mărfuri pe an. Tot atunci s-a construit şantierul naval care a fost, 
până la cel de-al Doilea Război Mondial, cea mai puternică întreprindere a regiunii. 


Fig. 12.3.38. Vedere aeriană a zonei peninsulare a oraşului Constanţa, 1928 (stânga) 
şi zona peninsulară cu Moscheea Carol I şi Palatul Arhiepiscopal (dreapta) [59]. 


Fig. 12.3.39. Vedere aeriană cu zona portului. 

Industria și infrastructura de transport [60]. Constanţa a fost şi este cel mai 
mare port al României. Marile sale silozuri, conducta de petrol, ca şi legăturile sale 
de cale ferată cu inima ţării i-au adus venituri importante. Industria alimentară, 
cea metalurgică, care includea şi şantierul naval şi industria de materiale de 
construcţii, erau bine reprezentate, oferind locuri de muncă şi venituri oraşului. La 
acestea se adăugau staţiunile de pe litoralul Mării Negre, turismul fiind în creştere 
în perioada interbelică. Numărul mare de hoteluri şi alte facilitați construite în 
această perioadă reprezentau o dovadă edificatoare în acest sens. Cele 20 de bănci 
prezente în Constanţa făceau şi ele dovada dinamicii economiei oraşului. Municipiul 
Constanţa dispunea de o uzină electrică care aparţinea Societăţii Comunale de 
Electricitate, fiind iluminat electric. Alimentarea cu apă potabilă se asigura din 
Dunăre prin uzina Rinog (Cernavodă), situată la 42 km de oraş şi prin captarea apei 
din izvoare la uzina Caragea-Dermea (comuna Ovidiu) la 8 km de oraş. Străzile 
municipiului erau pavate pe o lungime de circa 180 km. 

Infrastructura de transport era bine dezvoltată în judeţ, după cum se poate 
vedea mai jos: 

e Drumuri. Judeţul Constanţa era străbătut de o reţea de drumuri în lungime totală 
de 4.128 km, repartizată astfel: drumuri naționale — 315 km, drumuri judeţene — 
584 km, drumuri comunale — 3.229 km. Lungimea cumulată a podurilor era de 
1.451,2 m repartizată astfel: poduri naționale — 483,9 m, judeţene — 779,3 m şi 
comunale — 208 m. 

e Cale ferată. Judeţul Constanţa era străbătut de o rețea de cale ferată în lungime 
de 270 km, din care 60 km linii principale duble și 204 km linii secundare simple. 
Itinerarii principale: trenuri rapide: București — Constanţa; trenuri accelerate: 
București — Constanţa şi Buzău — Constanţa; stații importante: Constanţa (oraş port 
Palas), Medgidia, Cernavodă, Eforie, Carmen-Sylva. 

e Navigaţie fluvială. Curse regulate ale Societăţii N.R.F. pe liniile: a) Galaţi — 
Brăila — Cernavodă — Silistra — Olteniţa — Giurgiu — Rusciuc — Corabia — Calafat — 
T. Severin la Baziaş; b) Galaţi — Brăila — Cernavodă — Silistra; c) Hârşova — Brăila — 
Măcin (zilnic). 


Fig. 12.3.40. Portul pentru pasageri Constanţa, Fig. 12.3.41. Clădirea aeroportului Constanţa, 
în anii 1930. finalizată în 1936. 

e Navigație maritimă. Constanţa era cel mai însemnat port maritim al ţării 
(Fig. 12.3.40). Vapoarele S. M. R. făceau curse regulate între Constanţa şi alte 
17 porturi din Marea Neagră și Marea Mediterană (din 12 țări). 

e Navigaţie aeriană. Judeţul Constanta era străbătut de liniile aeriene ale societăţii 
L.A.R.E.S. cu plecare și sosire pe aerodromul din Constanţa pe itinerariile: Bucureşti — 
Constanţa şi lași — Galaţi — Constanţa — Balcic (Fig. 12.3.41). 

Clădiri publice şi lucrări de construcţii remarcabile. Gara maritimă este una 
dintre clădirile interbelice reprezentative ale Constanţei, realizată în stil Art Deco. 
Proiectul iniţial a fost realizat în 1930 de către arhitecţii Gheorghe Brătescu şi 
Crizantema Stamatescu, clădirea fiind dată în folosinţă în anul 1935. Execuţia 
lucrării s-a realizat de către Regia Autonomă a Porturilor și Căilor de Comunicaţie pe 
Apă prin Serviciul Construcţiei şi Exploatării Porturilor Maritime, Compartimentul 
tehnic. Gara avea dublu rol: era atât gară maritimă, cât și gară feroviară, fiind 
terminusul european pentru celebrul Orient Express. 

Piaţa Ovidiu este, alături de Port şi de Cazino, o componentă a emblemei 
urbanistice a Constanţei (Fig. 12.3.42). În anul 1921, în Piaţa Ovidiu era înălțată 
construcția noului sediu al Primăriei (în prezent Muzeul de Istorie Naţională și 
Arheologie), conceput într-un excepţional stil neoromânesc. 


Fig. 12.3.42. Piaţa Ovidiu după 1921 (stânga), cu statuia lui Ovidiu în fața Primăriei (dreapta) 


Cazinoul din Mamaia. Întrucât Mamaia era unită cu Constanţa, dar și fiindcă 
în perioada interbelică aici s-a investit substanţial în infrastructura pentru turism, se 
prezintă două dintre clădirile care au adus faimă acestei staţiuni. Cazinoul este una 
din cele mai vechi construcții din Mamaia, staţiune inaugurată oficial la 28 august 
1906. În 1920 a început reconstrucția stațiunii, devastată după Primul Război 
Mondial. Proiectul Cazinoului i-a fost atribuit spre execuţie arhitectului Victor G. 
Ştefănescu, care anterior realizase moscheea şi clădirea Primăriei din Piaţa Ovidiu. 
Cazinoul a fost inaugurat în 1935, în prezența regelui Carol al II-lea, a membrilor 
Guvernului şi a notabilităţilor Constanţei (Fig. 12.3.43, stânga). Pavilionul central a 
fost conceput în stil modernist, cu accente Art Deco, pe un plan simetric, excepția 
făcând-o turnul cu scări din colţul de nord-vest, care se mai înalță cu două etaje. 
Sistemul constructiv a fost realizat din zidărie din cărămidă şi planșee din beton 
armat, cadre din beton armat la partea dinspre mare (unde sunt restaurantul şi 
terasa) şi fundaţii din beton (Fig. 12.3.43, dreapta). 

Fig. 12.3.44. Grand Hotel Rex, vedere de pe plajă (stânga) şi holul hotelului (dreapta). 


Grand Hotel Rex. Primul hotel de clasă în Mamaia interbelică a fost Rex. 
Primul proiect al arhitectului Ion Căpşuneanu a fost abandonat şi a fost ales de 
către Oficiul Naţional de Turism arhitectul George Matei Cantacuzino, care pe 
atunci era arhitect-şef al Căilor Ferate Române. Cantacuzino l-a ales pe arh. Vasile 
Arion ca să-l secondeze la realizarea proiectului şi amândoi au fost prezenţi la 
Mamaia, pe 15 august 1936, când regele Carol al II-lea a pus piatra de temelie. 
Hotelul, construit în stil modernist, a fost terminat în 1938 şi a fost imediat catalogat 
ca un hotel de lux (Fig. 12.3.44). 


12.3.2. INFRASTRUCTURA DE TRANSPORT 


Reţeaua feroviară. După terminarea Primului Război Mondial, Căile Ferate şi 
parcul de locomotive şi vagoane au suferit serioase distrugeri. Numărul de locomotive 
a scăzut cu 71%, cel de vagoane de mărfuri cu 85%, iar cel de călători cu 61,5%. 
În aceste condiţii, Direcţia Generală a Căilor Ferate Române a avut de rezolvat 
numeroase probleme privind atât refacerea lucrărilor distruse și restabilirea circulaţiei, 
cât şi unificarea administrativă, care însemna şi integrarea reţelelor feroviare preluate. 
La reţeaua de cale ferată a României de 3.840 km înainte de Primul Război Mondial, 
s-au adăugat încă 4.615 km din Transilvania şi din Banat. 

Primele măsuri pentru restabilirea circulației au fost pentru legătura cu Moldova 
prin Feteşti-Făurei-Bărboşi-Galaţi-Bârlad. Pe calea ferată directă Ploieşti-Buzău- 
Mărăşeşti, lucrările de restabilire a circulaţiei au început la sfârşitul anului 1918, 
când trupele germane s-au retras din această zonă. În paralel cu refacerea legăturii 
feroviare cu Moldova, s-au început şi lucrările pentru restabilirea circulaţiei pe calea 
ferată Bucureşti-Constanţa, legătură vitală în special pentru transportul alimentelor 
importate prin portul Constanţa. Traficul feroviar a fost reluat rapid, dar cu trans- 
bordare la Feteşti unde podul peste braţul Borcea fusese distrus de armata română 
în retragere (Fig. 12.3.45) [62]. Distrugerile cauzate de dinamitarea podului au fost 
reparate, într-o primă instanţă, de către grupul german Maschinefabrik-Augsburg- 
Nurnberg (MAN) în timpul ocupației germane. Secţiunea peste braţul Borcea a fost 
refăcută însă abia după terminarea războiului, în 1921. Pentru restabilirea completă 
a circulaţiei pe calea ferată București-Constanța, a fost necesar să se execute o nouă 
suprastructură pentru cele 3 deschideri de 140 m. Proiectul noii suprastructuri 
(Figg. 12.3.46) a fost întocmit de Direcţia de Poduri a Căilor Ferate Române sub 
conducerea inginerului Constantin Cristea, execuţia şi montajul fiind realizate de 
uzinele Reşiţa. Circulația pe pod a fost redeschisă în decembrie 1921. Această 
lucrare este considerată cea mai importantă în domeniul podurilor din România 
între cele două războaie mondiale. 


Fig. 12.3.45. Structura principală a Podului Borcea cu deschiderile 3 x 140 m peste albia minoră, 
distrusă de armatele române în retragere [27]. 

Fig. 12.3.46. Podul peste brațul Borcea cu structura nouă peste albia minoră (3 x140 m) [63]. 

După restabilirea circulației pe principalele căi ferate, Direcţia Generală CFR a 
elaborat în perioada 1924-1926 un program pentru reconstrucția podurilor, consolidarea 
şi refacerea liniilor, modernizarea instalaţiilor şi completarea dotărilor în vederea 
normalizării circulaţiei, a ridicării restricțiilor şi îmbunătăţirea caracteristicilor tehnice 
ale căii ferate. Înlocuirea podurilor provizorii cu poduri definitive a fost o acţiune 
de lungă durată din cauza fondurilor insuficiente, situaţie determinată și de criza 
financiară din anii 1929-1933. În anii premergători celui de-al Doilea Război Mondial 
s-au terminat câteva lucrări noi, cum sunt Caransebeş-Câlnic şi Babadag-Tulcea sau 
București—Urziceni-Făurei şi Bucureşti-Roşiori-Craiova și dublarea liniilor Teiuş- 
Războieni-Apahida, Copşa Mică-Mihalţ, Câmpina-Braşov şi Buzău-Mărăşeşti. 
Această etapă se caracterizează prin utilizarea gabaritului de electrificare rezultând o 
secţiune sporită, prin atenția sporită acordată lucrărilor de hidroizolare, prin ameliorarea 
tehnologiilor de execuţie și o calitate mai bună a materialelor folosite. 

Să evidenţiem că primul pod cu tablier metalic sudat s-a executat la Reşiţa, în 
anul 1931, pentru un pod de şosea peste Bârzava cu 31,42 m deschidere (Fig. 12.3.47). 
Era o realizare remarcabilă întrucât sudarea structurilor metalice era încă la început 
în Europa. Ulterior, în 1937, tot la Reșița, se construieşte un al doilea pod sudat în 
arc cu grindă de rigiditate de 43,70 m. 


Be er 


Fig. 12.3.47. Primul pod metalic sudat peste râul Bârzava, 1931 [64]. 


Primele tuneluri realizate în această etapă au fost Teliu, Morii şi Columbelul 
pentru cale dublă pe linia Braşov — Hărman — Întorsura Buzăului, în lungime totală 
de 4.862 m. Tunelul Teliu este cel mai lung tunel din ţară (4.379 m) şi o lucrare de 
artă monumentală reprezentativă a CFR (Fig. 12.3.48, stânga). Tunelul a fost realizat 
de firma germană „Iulius Berger Tiefbau AG” între 1924-1929 și deschis circulaţiei în 
1931. Tunelul Morii (106 m) a fost construit de către o antrepriză românească, 
condusă de inginerul Gh. Ignat, iar tunelul Columbelul (377 m) a fost executat între 
anii 1924-1927 de către o antrepriză franceză. 

Construirea căii ferate Ilva Mică-Vatra Dornei, prin care s-a făcut legătura 
directă dintre Transilvania şi nordul Moldovei, a constituit cea mai mare realizare 
feroviară înfăptuită de statul român în perioada interbelică. Lucrările dinspre Ilva 

Mică au fost începute în timpul războiului din 1916-1918 de armata austro-ungară, 
dar au fost sistate şi reluate în 1924, iarăşi pentru un scurt timp, fiind din nou 
sistate până în 1934. Construcţia liniei a fost reluată în 1934 în regia căilor ferate şi 
a durat 4 ani, inaugurarea având loc pe 18 decembrie 1938. Conducerea lucrărilor 
şantierului a fost realizată din februarie 1936 de ing. Petre Teodorescu. Pe această 
linie s-au construit nu mai puţin de 9 tuneluri, în lungime totală de 4.293 m, cel mai 
lung având 857 m. 

Între 1924-1931 s-a executat în Basarabia tunelul Țipala, lung de 689 m pe 
linia Revoca - Caimer, prin care se realiza o legătură directă între Galaţi şi Chişinău. 

Între 1937-1938 s-a executat dublarea liniei Teișani — Cluj, cu această ocazie 
fiind dublate şi cele patru tuneluri Boju. Tunelurile erau realizate cu căptuşeală din 
beton, beton armat, paramentul din moloane și cu gabarit de electrificare. 

Între 1939-1940 s-au construit două tuneluri în cadrul dublării liniei Câmpina — 
Braşov: Predealul Mic (128 m) şi Predealul Mare (952 m). Pe porțiunea de la Comarnic 
la Predeal s-au executat ameliorări ale traseului pentru ambele linii, astfel încât au fost 
părăsite mai multe tuneluri, care nu aveau gabarit necorespunzător. Pe linia Braşov — 
Făgăraş s-a construit între 1941—1942 tunelul Dealul Negru (Fig. 12.3.48, dreapta) 
în lungime de 472 m, adoptând o variantă nouă mai scurtă Valea Homorod — Șercaia. 
La construcţia noului tunel s-a folosit gabarit de electrificare, căptuşeală din beton 
şi beton armat cu parament de moloane de piatră pe boltă şi hidroizolaţie la extrados. 


Fig. 12.3.48. Tunelul Teliu, portal intrare (stânga) şi secțiune transversală 
pentru tunelul Dealul Negru (dreapta) [65]. 


Tot în această etapă au fost construite şi primele şase tuneluri (1.313m) de pe 
linia Bumbeşti — Livezeni, cel mai lung fiind Feregea, de 410 m şi două tuneluri pe 
linia Deva — Brad. La sfârșitul celui de-al Doilea Război Mondial erau distruse 
total sau parțial 23 tuneluri, dintre care unele nu au mai putut fi reparate şi au fost 
abandonate (de exemplu Stana). 

Figura 12.3.49 prezintă grafic evoluţia construcţiei de tuneluri între 1860 şi 
1945. Dacă ne raportăm doar la perioada de 25 de ani cuprinsă între 1920-1945, 
incluzând şi perioada celui de al Doilea Război Mondial, pe reţeaua feroviară a 
României Mari s-au construit 32 tuneluri în lungime de 15.803 m, din care 4 de cale 
dublă în lungime de 4.877 m. 

Fig. 12.3.49. Grafic al evoluţiei construcţiei tunelelor între 1860 şi 1945 [65]. 


Reţeaua rutieră. După Primul Război Mondial, din lipsa întreţinerii, aproape 
toate şoselele aveau degradări grave. Fiind încă în vigoare legea din 1906, s-au 
reparat în scurt timp toate drumurile. Din păcate, în anul 1926, s-a renunţat la legea 
din 1906 ceea ce a condus la o dezorganizare totală a serviciilor tehnice unice, cu 
influență directă asupra stării drumurilor. În aceste condiţii, Legea Drumurilor din 
2 august 1929 va veni cu o serie de prevederi vizând îmbunătăţirea organizării 
mentenanţei și a execuţiei drumurilor, precizând atribuţiile şi responsabilităţile 
factorilor implicaţi: 

e Drumurile naţionale din legile anterioare se numesc drumuri de stat. 
Întreţinerea, construcţia, modernizarea și administrarea drumurilor de stat se 
încredinţează „Casei Autonome a Drumurilor de Stat” care depindea de Ministerul 
Lucrărilor Publice. 

e Organele de administrare şi de conducere ale Casei Autonome a Drumurilor 
de Stat sunt: Consiliul de Administraţie cu Comitetul de Direcţie și Direcţiunea 
Generală a Drumurilor cu direcţiunile și serviciile centrale și exterioare. 

e Se reglementează contabilitatea veniturilor şi a cheltuielilor, controlul financiar, 
clasarea drumurilor, exproprierea de terenuri, controlul exploatării drumurilor, 
infracțiuni şi sancțiuni. 

În anul 1930, rețeaua şoselelor de stat cuprindea 12 drumuri cu o lungime de 
aproximativ 12.785 km, din care 466 modernizaţi şi 11.818 km pietruiţi [66]. 
Legea drumurilor din 22 aprilie 1932 desfiinţează Casa Autonomă a Drumurilor de 
Stat şi înființează Direcţia Generală a Drumurilor, din subordinea Ministerului 

Lucrărilor Publice şi Comunicaţiilor. Potrivit noii legi, drumurile publice se clasifică 
în drumuri naţionale, judeţene şi comunale. Se păstrează lăţimea zonei drumurilor 
conform prevederilor din Legea din 1906, respectiv 20 m pentru drumuri naţionale, 
15 m pentru judeţene şi minim 10 m pentru cele comunale. Se înfiinţează Comitetul 
Consultativ al Drumurilor, cu atribuții pentru construirea şi modernizarea drumurilor, 
reglementarea circulaţiei, tranzacții, litigii și împrumuturi; se introduc reguli de 
circulaţie pentru vehicule și animale. Se clasează ca drumuri naţionale 77 de şosele 
însumând cca 13.850 km. Tabelul 12.1 se prezintă sintetic situația drumurilor publice 
în perioada interbelică, luând ca referință anul 1915, înainte de intrarea României 
în război. 


Tabel 12.1 
Situația drumurilor publice din România (fără rețeaua stradală) între 1915 şi 1939 [27] 
TOTAL Din care 
Nr. Anul Rețea Drumuri naționale Drumuri judeţene, vicinale comunale 
crt. drumuri | TOTAL | Tipuri de îmbrăcăminţi | TOTAL Tipuri de îmbrăcăminți 
publice km modern | pietruit | pământ km modern | pietruit | pământ 
1 |1915| 44.222 | 4.162 - 3.873 | 289 40.060 - 34.138 | 15.121 
2 |1930 | 103.360 | 12.785 446 | 11.818 | 521 90.575 — 46.939 | 44.520 
3 |1939 | 108.281 | 13.850 | 1.791 |11.904| 155 94.441 — 54.300 | 40.141 


12.3.3. CONSTRUCȚII HIDROTEHNICE 


Anul 1930 poate fi considerat ca an de referință în istoria amenajărilor hidro- 
tehnice din România. Din această perioadă datează sistemul hidrotehnic compus 
din 6 acumulări pentru regularizarea debitelor pe râul Colentina şi asanarea părții 
de nord a Bucureştiului. Acest proiect a fost coordonat de profesorul Dorin Pavel. 
Pe acest râu, din amonte spre aval, au fost amenajate până în 1940, între Buftea şi 
Cernica, în sistem de „salbă” 7 din totalul celor 15 lacuri. 

În 1933 au început lucrările pentru realizarea lacului cap de cascadă de la Buftea 
şi a lacului Herăstrău, lucrări finalizate în 1936. Lucrările au fost foarte ample, doar 
în cazul lacului Herăstrău fiind deplasaţi 1.500.000 mc de pământ. În 1936 a început 
amenajarea lacurilor Floreasca şi Băneasa. Amenajarea râului Colentina a impus și 
realizarea unui lac regularizator, la Buftea, cu o capacitate de 9,6 milioane mc. 
Barajul, construit în 1936, era un baraj de pământ cu nucleu de argilă având 
înălțimea de 9 m. Lucrările la barajul de priză Bilciurești au fost începute în anul 
1935 şi s-au terminat în anul 1937. La data intrării în exploatare, barajul avea două 
deschideri deversante de câte 24 m fiecare, echipate cu stavile cilindrice. În 1939 
este dat în funcțiune barajul Sadu Gorj, creaţie a academicianului profesor şi 
inginer Cristea Mateescu. Este primul baraj de anrocamente cu mască din beton 
construit în ţara noastră. Cu o înălțime de 15 m, acesta realiza o acumulare de 
150.000 mc pentru uzina hidroelectrică cu acelaşi nume. 

12.3.4. CONSTRUCŢII INDUSTRIALE 


12.3.4.1. Repere ale dezvoltării industriale a României în perioada interbelică 


După Primul Război mondial, industria a fost sprijinită de stat prin creșterea 
rolului Direcţiei Reformei din cadrul Ministerului Industriei şi Comerţului, creată 
în 1919, şi înfiinţarea în 1923 a Societăţii de Credit Industrial. Rezultatele acestei 
politici industriale au fost înfiinţarea întreprinderilor metalurgice: Fabrica de Sârmă 
Câmpia Turzii în 1922, Uzinele Titan-Nădrag-Călan în 1924, Copşa Mică-Cugir în 
1925 şi a celor constructoare de mașini Malaxa și I.A.R. Brașov în 1926. Ritmul de 
creştere al industriei era de 5,4% pe an, considerat unul dintre cele mai ridicate din 
lume. România se afla printre statele avansate din lume în ceea ce priveşte industria 
petrolului, producţia de locomotive, vagoane şi avioane [67]. 

Industrializarea ţării în perioada interbelică s-a desfăşurat, în general, în trei 
etape: în prima etapă, după război se repun în funcțiune și/sau se extind și 
modernizează capacităţile de producţie existente, se pornesc noi capacități; în a 
doua etapă, perioada marii crize economice 1929-1933, are loc o stagnare; în etapa 
a treia, post-criză, până la al Doilea Război Mondial, industria se dezvoltă în ritm 
accelerat. O evoluţie asemănătoare a cunoscut și Bucureștiul, situat în centrul celei 
mai industrializate zone. În domeniul industriei grele, cele mai importante erau 
Uzinele Malaxa, care au pornit de la a repara locomotive, ajungând la ample 
întreprinderi de construire a locomotivelor. Alături de Uzinele Malaxa, Uzinele 
pentru fabricarea ţevilor fără sudură au beneficiat şi de ajutorul statului prin credite 
şi comenzi. În Bucureştii Noi se înființează o întreprindere de produse laminate, 
Laromet Ford-România, cu sediul în Floreasca, care carosa şi repara automobilele 
Ford de pe piaţa din România. În domeniul industriei textile, se înfiinţează în 1923 
fabrici de ţesut fire de mătase (ţesătoriile Jacquard și Adesgo). Țesătorii şi filaturi 
moderne apar în diferite alte părți ale oraşului: Coddington-Lamb, cu capital 
exclusiv englezesc, în Colentina; Balkan, în Tei; Dâmboviţa, în Dudești; Dacia, în 
Bucureștii Noi. Pe lângă acestea apar şi postăvăriile sau fabricile de postav: 
Postăvăria română pe Şoseaua Pantelimon; Mioara, pe Șoseaua Iancului sau 
Saturn. Industria textilă oferea cele mai multe locuri de muncă în această perioadă. 
În industria textilă, în Bucureşti, lucrau, la 1 ianuarie 1938, 17.911 muncitori, față 
de 7.424 în metalurgie sau 5.659 în industria chimică. Se dezvoltă de asemenea 
industria electrotehnică: becurile electrice se fabrică la Lumen și Tungsram, 
telefoane şi aparate electrice la Standard Electrica Română și la Elnor, maşini 
electrice de călcat la Industria Electrică Română. O industrie nouă, care apare în 
perioada interbelică, este industria producătoare de avioane. În Bucureşti existau 
două astfel de întreprinderi și anume SET şi ICAR [64, 43]. 

Este evident ca dezvoltarea industriei a fost simultană cu construcția clădirilor, 
a instalațiilor industriale şi a infrastructurii capacităţilor industriale, fabrici, uzine, 
întreprinderi. Exemplele cele mai importante vizează cu precădere industria grea şi 

energetică — constructoare de mașini, metalurgică, respectiv cea petrolieră. Pentru 
aceste industrii, structurile din oțel sunt caracteristice. Pentru o ţară a cărei cultură 
a construirii era bazată în principal pe zidării, construcția metalică, validată prin 
construcția unor poduri spectaculoase, dar aplicată şi la construcţia de clădiri civile 
şi industriale, era o tehnologie nouă, ea însăşi fiind o componentă a progresului 
tehnologic şi implicit a dezvoltării României. Apoi, a început tot mai mult să-și 
facă loc în construcțiile industriale betonul armat, nu numai prin structuri în cadre, 
dar și prin structuri cu arce şi plăci curbe subțiri. Aparent, domeniul construcțiilor 
industriale este mai puţin spectaculos pentru creaţia arhitecturală, însă în general 
acesta beneficiază în această perioadă de un impuls creator important. Marii industriași, 
interesaţi să-şi susțină imaginea comercială şi capacitatea financiară prin spaţii moderne, 
cerute de noile procese tehnologice, de progresul şi evoluţia ştiinţei, acceptă 
propunerile tinerilor arhitecți, în a căror concepţie sunt reformulate noile cerințe 
structurile metalice sau cele de beton armat și, nu în ultimul rând, de un nou sistem 
de selectare a reperelor estetice. Printre lucrările notabile ce au permis înscrierea 
construcţiilor industriale în rândul adevăratelor creaţii arhitecturale se numără și cele 
realizate de Horia Creangă, în București, pentru firma Malaxa — intrarea principală 
1931-1932, Fabrica de ţevi 1935-1936, Pavilionul Administrativ 1936. Merită 
consemnat şi aportul altor arhitecţi la transformarea şi evoluţia clădirilor industriale 
spre lucrări ce le conferă statutul de arhitectură industrială modernă. Tendința 
funcționalistă și inovaţia estetică se regăsesc într-un şir important de lucrări cu 
tematică industrială cum ar fi [68]: Atelierele şi Anexele Griviţa Bucureşti, 1930—40, 
arh. Maria Cotescu; Uzinele IAR Bucureşti, 1937, arh. G.M. Cantacuzino; Abatorul de 
Export din Constanţa, 1933-34, arh. Nicolae Nenciulescu. 


12.3.4.2. Clădiri şi instalaţii industriale cu structură metalică şi din beton armat 


Uzinele de Fier şi Domeniile din Reșița UDR [69]. La UDR (1920-1944) nu 
era numai siderurgie şi nu se fabricau numai maşini, ci şi construcţii metalice 
(Fig. 12.3.50, Fig. 12.3.51). În fapt, existau două fabrici de poduri metalice (structuri 
metalice), la Reşiţa şi Bocșa. În perioada anilor 1926-1927 au fost executate numeroase 
construcţii metalice importante: halele mecanice pentru Societatea franco-română 
Brăila; centrala electrică a atelierelor CFR Griviţa Bucureşti, magazia fabricii de 
zahăr de la Bod şi depoul de vagoane al Societății tramvaielor din Bucureşti. În anii 
1927-1929 au fost executate construcţiile metalice ale atelierelor Malaxa din 
Bucureşti: atelierul mecanic, fabrica de locomotive, cazangeria, forja, fabrica de 
muniții, fabrica de țevi şi oțelăria. În 1929 au fost construite halele atelierelor CFR 
din Cluj; în 1930, pasarela Bucureșşti-Griviţa şi hala Militari; în 1932, Palatul 
telefoanelor din Bucureşti; în 1935, palatele „Adriatica” şi Societatea de gaz şi 
electricitate București; în 1938-1940, palatul administraţiei CFR din Bucureşti etc. 

UDR a construit peste 180 de poduri feroviare şi 100 de poduri rutiere pe 
întreaga suprafaţă a ţării. În 1920, constructorii de poduri reşițeni au refăcut podul 


478 


de la Feteşti peste braţul stâng al Dunării, distrus în timpul Primului Război Mondial. 
In 1930-1931, UDR a construit la Reșița primul pod integral sudat din România și 
al treilea din Europa (Fig. 12.3.47). 


dn s CSN 


Fig. 12.3.50. Hala de turnare de la Uzinele de Fier Fig. 12.3.51. Estacada cu grinzi cu zăbrele 
UDR (structura în cadre cu zăbrele, grinzile căilor pentru alimentarea cuptoarelor înalte. 
de rulare cu zăbrele și cu inima plină). 


Uzinele Malaxa. Istoria acestor uzine este legată de industriașul român de 
origine greacă Nicolae Malaxa, care a dezvoltat, începând cu anii 1920, atelierele 
de reparare şi producţie de locomotive. În 1921, el a achiziţionat un teren la marginea 
Bucureștiului unde a construit un atelier de reparaţii pentru locomotive, care îi 
poartă numele. În 1928, se construiește prima locomotivă Malaxa, iar în următorii cinci 
ani alte 100 de locomotive. Începând cu anii 30, Malaxa inaugurează şi alte proiecte, 
cum ar fi Uzina de ţevi Republica. Capacitatea fabricii era de 200.000 de tone de 
țevi pe an, cea mai mare din ţară. Ansamblul de clădiri ce compuneau uzinele Malaxa 
a fost realizat de arhitectul Horia Creangă în stil modernist (Fig. 12.3.52). Tot el a 
realizat şi arhitectura Uzinei de ţevi Republica. 


Fig. 12.3.52. Complexul Malaxa în București, 1940. 


Turlele de foraj, rezervoarele, structurile şi tubulatura rafinăriilor sau conductele 
de transport sunt structuri metalice care se calculează după regulile mecanicii structurilor 
şi se execută în fabrici de construcții metalice. In Figura 12.3.53 se prezintă structura 

metalică a sălii cazanelor de la Rafinăria Steaua din Câmpina, ridicată în 1930. Mai 
jos sunt prezentate şi unele dintre clădirile industriale cu structură din beton armat 
reprezentative pentru această perioadă (Fig. 12.3.54 — 12.3.56). 

A w == JA 7 y == 


Fig. 12.3.54. Atelierele Griviţa Bucureşti, 
1930. 1930-1940. 

Fig. 12.3.55. Hangar la IAR Brasov, 1933. Fig. 12.3.56. Abatorul pentru export, Constanţa, 
1934-1935. 


12.4. PERIOADA 1948-1989 


12.4.1. ÎNVĂŢĂMÂNTUL SUPERIOR ŞI ŞCOLILE DE CONSTRUCŢII 


12.4.1.1. Învăţământul superior de construcţii 


Institutul de Construcţii Bucureşti. În toamna anului 1948, ca urmare a reformei 
învățământului, Facultatea de Construcţii s-a desprins din Şcoala Politehnică formând 
un institut de sine stătător — Institutul de Construcţii Bucureşti (ICB). Un an mai târziu, 
prin Hotărârea Consiliului de Miniştri nr. 1050 din 10 octombrie 1949 se înființează 
Institutul de Arhitectură şi Construcţii cu patru facultăți: Construcţii Civile şi Industriale, 

cu secțiile Construcţii Civile şi Industriale și Instalaţii; Poduri şi Construcţii masive 
cu secțiile Poduri şi Construcții hidrotehnice; Drumuri şi Lucrări edilitare; Arhitectură 
şi Urbanism. 

În anul 1951, ICB avea următoarele facultăți: Construcţii Civile şi Industriale; 
Poduri şi Construcții Inginerești; Instalaţii și Utilaj de Construcţii cu secțiile: Instalaţii 
şi Utilaj de Construcţii; Drumuri și Lucrări Edilitare; Hidrotehnică, cu secţiile Porturi și 
Căi de Comunicaţii pe Apă şi Construcţii Hidroenergetice; Arhitectură şi Urbanism 
(independentă din 1952 sub denumirea de Institutul de Arhitectură), Economie pentru 
Construcţii. Pe parcurs, vor fi regrupări ale specialităților şi modificări în denumirea 
facultăţilor. În 1955 apare Secţia de Geodezie, la care se va adăuga şi o secţie de Mașini 
pentru Construcții/Utilaj Tehnologic pentru Construcții. În esență, aceste specializări 
vor funcţiona în cadrul ICB până în 1990. 

Facultatea de construcții din cadrul Institutului Politehnic Timişoara. În 
anul 1948, facultatea funcţiona cu două secţii de specializare, Construcţii Civile și 
Industriale, respectiv Construcții Hidrotehnice. În anul universitar 1953—1954 se 
înființează secţia de Alimentări cu Apă, pentru ca în 1957 secţia de Construcții 
Civile și Industriale să devină secţia de Construcţii Civile, Industriale și Agricole, 
iar secţiile de Construcții Hidrotehnice și Alimentări cu Apă să se comaseze în 
Construcţii şi Instalaţii Hidrotehnice. 

Dezvoltarea şi diversificarea activităților economice solicită şi diversificarea 
activității de pregătire a specialiștilor. În acest sens, la Facultatea de Construcții se 
înființează în anul universitar 1962-1963 o secţie de Fidrotehnică Agricolă, iar în 
anul universitar 1963—1964 se înfiinţează secţia de Drumuri şi Poduri. În anul 
1968—1969, secţia de Hidrotehnică Agricolă îşi schimbă profilul în secţia de 
Îmbunătăţiri Funciare, iar secţia de Drumuri şi Poduri devine secţia de Căi Ferate, 
Drumuri şi Poduri. În anul 1970 se înfiinţează secţia de Conductori Arhitecţi cu o 
durată de școlarizare de 3 ani care funcţionează până în anul 1982, când se desfiinţează. 
Este de remarcat faptul că o parte însemnată din absolvenţii acestei specializări își 
continuau studiile la Institutul de Arhitectură „Ion Mincu” din Bucureşti. Începând 
cu anul universitar 1977-1978, în cadrul facultăţii se înfiinţează specializarea de 
Instalaţii pentru Construcţii. 

Facultatea de Construcții din cadrul Institutului Politehnic din Iași. În anul 
universitar 1949-1950, secțiile de specializare de la Facultatea de Construcţii din 
laşi au fost Construcţii civile şi industriale şi Drumuri și lucrări edilitare. Din anul 
universitar 1951-1952, secţia de Drumuri şi lucrări edilitare se transformă în 
secția de Drumuri. Trei ani mai târziu (1954), secţia de Drumuri capătă denumirea 
de secţia de Drumuri şi poduri. În anul universitar 1961-1962 s-a înfiinţat secţia 
de Construcţii și instalaţii hidrotehnice, care la data de 1 octombrie 1963 a fost 
transferată la Facultatea de Hidrotehnică, proaspăt înfiinţată în cadrul Institutului 
Politehnic din Iaşi. În anul 1966 încetează învățământul fără frecvenţă, iar în anul 
1968 secţia de Drumuri și Poduri se transformă în secţia de Căi ferate, drumuri şi 
poduri, denumire care se păstrează până în prezent. În anul 1977 se înființează o 
secţie de ingineri cu specializarea instalații pentru construcții. 

Facultatea de Construcţii din cadrul Institutului Politehnic din Cluj-Napoca. 
În anul 1953 se înfiinţează Institutul Politehnic din Cluj-Napoca, din care face 
parte şi Facultatea de Construcţii şi Instalaţii cu specializarea Construcţii civile, 
industriale şi agricole. În 1970 se înființează în cadrul facultăţii secția de 
conductori arhitecți. În anul 1971 se înfiinţează secţia de Căi ferate, drumuri şi 
poduri — ingineri zi şi cea de Instalaţii în construcţii pentru subingineri. Trebuie 
menționat că pe parcurs au funcționat cu intermitențe cursuri fără frecvenţă (numai 
în anii 1950) şi cursuri seral pentru ingineri, respectiv pentru subingineri, secțiile 
pentru aceştia înființându-se la sfârşitul anilor 1960. 

Ar fi de evidenţiat că în cadrul Institutului de Învăţământ Superior Constanţa 
au funcționat începând din anul 1977 două specializări din domeniul ingineriei 
civile: Construcţii hidrotehnice şi îmbunătățiri funciare la forma de învăţământ de 
scurtă durată. Acest institut, devenit Institutul de Subingineri Constanţa, a funcționat 
până în anul 1990. În acest context, se poate remarca o bună acoperire cu şcoli pentru 
ingineria de construcţii şi specialități asociate. 


12.4.1.2. Școlile de inginerie avansată şi cercetare 


Ingineri constructori membri ai Academiei Române. Membrii Academiei 
Române de profesie ingineri constructori au fost, pe lângă profesori universitari, 
cercetători, autori de cărți fundamentale şi tratate ale profesiunii și mari ingineri, 
proiectanți sau executanți ai unor lucrări remarcabile. Au ocupat poziții în 
structurile academice şi forurile științifice, au deținut înalte funcţii în administrația 
publică şi în profesiune, iar unii dintre ei au creat adevărate şcoli de cercetare și 
inginerie. Tabelul 12.2 îi prezintă în mod sintetic [70, 71]. 


Tabel 12.2 
Ingineri constructori membri ai Academiei Române 
Academicianul / Data intrării în academie 
MC — Membru Corespondent; MT — 
Membru Titular, MO — Membru de Onoare 
Universitatea/Specialitatea absolvită 


Domeniile şi specializările în care a activat 


Anghel SALIGNY -— inginer 

MC — 1982; MT —1897; 

Preşedinte AR — 1907-10 

Şc. Tehn. Superioară, Charlottenburg, 1874 


Căi ferate, drumuri, poduri, construcţii hidro- 
edilitare, instalaţii portuare, silozuri, clădiri; 
Profesor universitar. 

Promotor al Școlii româneşti de inginerie. 


Ion IONESCU BIZEȚ -— inginer 
MC — 1919 
Şc. Naţ. de Poduri şi Şosele București, 1894 


Colaborator al lui A. Saligny; beton armat, 
poduri, matematică; 
Profesor universitar. 


George CONSTANTINESCU - inginer 
MC — 1920; MO — 1965 
Şc. Naţ. de Poduri şi Şosele București, 1908 


Vibraţii, acustică (inventatorul sonicității), beton 
armat, construcții inginereşti, inventator de geniu 
cu peste 120 de brevete internaționale. 


Gheorghe BALŞ — inginer 
MT - 1923. Vicepreşedinte — 1928-1931 
ETH Zurich, 1891 


Colaborator al lui A. Saligny; poduri, construcţii 
portuare, construcţii spitaliceşti, istoria 
arhitecturii. 

Elie RADU - Inginer 
MO — 1926 
Şc. Politehnică din Bruxelles, 1877 


Colaborator al lui A. Saligny; proiectant de 
drumuri, căi ferate, poduri, lucrări edilitare 
complexe, clădiri, pionier în aplicarea unor 
tehnologii avansate; Profesor universitar. 


Gheorghe FILIPESCU - Inginer 
MC — 1936 
Şc. Nat. de Poduri şi Şosele București, 1907 


Rezistenţa materialelor, Teoria elasticităţii, 
Statica construcţiilor, Profesor universitar. 


Dionisie GERMANI 

MO — 1945. 

Şc. Nat. de Poduri şi Şosele București, 1900; 
Şc. Superioară de Electricitate Paris, 1919 


Hidraulică şi mecanica fluidelor, construcții 
hidro-edilitare, instalaţii hidro-electrice, 
hidraulică, electrotehnică, teoria similitudinii; 
Profesor universitar. 


Nicolae PROFIRI 

MC — 1948; MT 1948. Preşedinte Secţie AR — 
Şt. Tehnice şi Agricole — 1948-59 

Şc. Nat. de Poduri şi Şosele București, 1911; 
Şc. Tehn. Superioară Charlottenburg, 1914 


Infrastructură rutieră, drumuri şi poduri, 
mecanică aplicată, rezistență; 
Profesor universitar. 


Aurel BELEŞ 
MC — 1955; MT — 1963 
Şc. Naţ. de Poduri şi Şosele Bucureşti, 1914 


Poduri, clădiri multietajate, construcții 
industriale, plăci curbe subțiri, mecanică teoretică 
şi aplicată, seismologie inginerească; 

Profesor universitar; fondator al Şcolii româneşti 
de inginerie seismică. 


Ștefan BĂLAN 

MC — 1955; MT 1963; Preşedinte Secţie AR — 
Şt. Tehnice. 1984-1991 

Şc. Politehnică Bucureşti, 1945 


Mecanică teoretică şi aplicată; 
calculul structurilor în domeniul plastic; 
Profesor universitar. 


Cristea MATEESCU 
MC — 1955; MT — 1974 
Sc. Nat. de Poduri şi Şosele București, 1918 


Hidraulică, constr. hidrotehnice, hidrografie, 
constr. hidroenergetice, siguranța structurilor; 
Profesor universitar, considerat creator al Școlii 
românești de hidrotehnică. 


Radu VOINEA 

MC — 1963; MT — 1974. Preşedinte AR 
1984-90; Secretar Gen. 1967-74; 

Preş. Secție St. Tehn. — 1983-84; 1991-93; 
1998-2008 

Inst. Pol. Bucureşti, Constr. Civile, 1946 


Mecanică teoretică, mecanica mediilor 
deformabile, rezistența materialelor şi 
teoria elasticității, vibrații şi dinamică. 


Constantin AVRAM 

MC — 1963 

Şc. Militară de Geniu Versailles, 1935 
Şc. Pol. Bucureşti. Constr. Civile, 1940 


Calculul structurilor, teoria şi calculul 
construcțiilor din beton şi beton armat; 
Profesor universitar, considerat creator al Școlii 
de cercetare în domeniul betonului. 


Dan MATEESCU 

MT — 1974. Preşedinte al Fil. Timişoara 
a Academiei Române, 1976-1992 

Şc. Tehn. Sup. Charlottenburg, 1934 


Construcţii metalice speciale, poduri metalice, 
clădiri multietajate cu structură metalică, 
stabilitatea structurilor; Profesor universitar, 
considerat fondator al Școlii de construcții 
metalice și stabilitate a structurilor de la 
Timişoara. 


Panaite MAZILU 

MO — 1993 

Inst. Politehnic Bucureşti. Constr. Civile 
şi Industriale — 1938 


Rezistenţa materialelor, teoria elasticității, statica 
structurilor, teoria şi calculul plăcilor curbe 
subțiri; Profesor universitar, mentor al unei de 
Școli de proiectanți pentru structuri complexe. 

Când vorbim despre Școli de cercetare şi inginerie în contextul acestei secțiuni, 
ne referim la personalităţi şi colective academice care au creat știință și metode de 
aplicare în domenii profesional-ştiinţifice specifice, au format şi afirmat specialişti 
de marcă, care şi-au câștigat, prin rezultatele obţinute, recunoașterea ca „şcoli” de 
către comunitățile științifice şi profesionale naţionale şi internaţionale. În cele ce 
urmează se prezintă selectiv câteva dintre aceste școli. 

Scoala de inginerie seismică și siguranța construcţiilor [72, 73]. Punctul de 
plecare pentru ingineria seismică din România a fost cutremurul de pământ produs 
de sursa seismică Vrancea în data de 10 noiembrie 1940, având magnitudinea 7,4 pe 
scara Richter. Acesta a fost cel mai puternic cutremur de adâncime intermediară 
produs în Europa în secolul XX. Cutremurul a avut efecte devastatoare în zona 
epicentrală, a avariat grav multe imobile din București şi a cauzat prăbușirea uneia 
dintre cele mai mari și mai moderne clădiri din beton armat ale capitalei din acea 
vreme, cunoscută sub denumirea de Blocul Carlton. În urma cutremurului, s-a pus 
pentru prima dată în România problema „siguranței construcţiilor la acţiuni seismice și 
a modului de apărare împotriva efectelor acestora”. Fondator al Școlii de Inginerie 
Seismică din România, profesorul Aurel Beleş a elaborat primul îndreptar pentru 
proiectarea construcţiilor în zone seismice, publicat în Buletinul Societăţii Politehnice în 
anul 1941 sub forma unei broşuri cu titlul Cutremurul și construcțiile. Broşura conţinea 
metodele de analiză aplicate în evaluarea comportării Blocului Carlton la cutremur, 
precum şi concluziile şi recomandările făcute. A doua carte, Elemente de seismologie 
inginerească, publicată în 1962 la Editura Tehnică (împreună cu Mihail Ifrim), va 
consolida poziția sa de fondator al acestei Şcoli. La data publicării era prima lucrare 
de specialitate tipărită în Europa şi printre puţinele publicate pe plan mondial. 

Începând cu anul universitar 1977/1978 s-a introdus pentru prima dată în 
învățământul superior cursul de Inginerie seismică ca disciplină obligatorie, titularul 
cursului fiind profesorul Mihail Ifrim, care va publica în 1973 volumul Analiza 
dinamică a structurilor și inginerie seismică, volum revizuit şi republicat în anul 1984. 

Colectivele de cercetare din domeniul ingineriei seismice din cadrul Catedrei 
de mecanică a ICB au fost conduse în perioada 1960-1990 de prof. dr. doc. Ștefan 
Bălan, membru al Academiei Române, prof. dr. ing. Sanda Hangan şi prof. dr. ing. 
Mihail Ifrim. Rezultatele obţinute de aceste colective s-au concretizat în lucrări 
teoretice și experimentale publicate în reviste de specialitate și în cărţi, iar unele 
dintre acestea au servit fundamentării unor prevederi de proiectare. 

În cadrul activităţii de reglementare a proiectării construcţiilor la acțiunea 
seismică, trebuie menționat numele profesorului Alexandru Cișmigiu și al inginerului 
Emilian Ţiţaru, care au avut un rol decisiv în perioada de început a ingineriei 
cutremurelor de pământ în România. În anul 1953 a fost înființat Comitetul de Stat 
pentru Arhitectură şi Construcţii — CSAC (după 1959 Comitetul de Stat pentru 
Construcţii, Arhitectură şi Sistematizare — CSCAS), care avea printre atribuţii şi 
„să asigure elaborarea standardelor în domeniul arhitecturii, construcțiilor şi 
materialelor de construcţii”. Încă de la începutul existenţei ei, CSAC a avut iniţiativa 

elaborării unor prescripții pentru proiectarea și executarea construcțiilor în zone 
seismice. În anul 1954, profesorul Cișmigiu și inginerul Ţiţaru au redactat documentul 
Normativ pentru proiectarea construcțiilor industriale, civile şi rurale, amplasate 
în regiunile seismice din R.P.R., normativ care însă nu a fost publicat oficial. 
Profesorul Alexandru Cişmigiu şi inginerul Emilian Țiţaru au conceput, în perioada 
1958-1960, „teoria care fundamentează un cod de proiectare a construcţiilor la acţiuni 
seismice”, pe care au prezentat-o în anul 1960 la cea de-a doua conferință mondială 
dedicată ingineriei cutremurelor de pământ din Japonia (2WCEE). 

Prima normă de proiectare antiseismică intitulată Normativ condiționat pentru 
proiectarea construcţiilor civile şi industriale în zone seismice P13-63 se va publica 
de către CSCAS în anul 1963, iar ediţia următoare, P13-70, în anul 1970. În ambele 
cazuri, spectrele de proiectare erau total nepotrivite cu seismicitatea specifică 
României şi aceasta se va vedea la cutremurul din 4 martie 1977. În 1978 se va elabora 
un nou normativ, P100-78, urmat de o variantă ameliorată P100-81, care schimbă 
substanţial spectrul de proiectare. Şi acestea însă se vor schimba după 1990, întrucât 
valoarea PGA mai scăzută în cazul spectrului P100-78/81 nu era justificată. O nouă 
generaţie de specialiști de înaltă clasă din mediul academic şi din cercetare a început să 
se afirme şi să se impună începând cu anii 1980; aceştia aveau să îşi aducă contribuţia 
la dezvoltarea cunoaşterii în acest domeniu complex al ingineriei seismice şi să 
contribuie la redactarea normelor de calcul şi proiectare care se vor publica după 1990. 
Pot fi evidenţiați aici profesorii Liviu Crainic şi Dan Lungu de la ICB, dr. ing. 
Horia Sandi de la INCERC Bucureşti şi, desigur, profesorul Victor Gioncu de la 
INCERC Timişoara. Se mai poate menţiona aici înfiinţarea, în luna februarie a anului 
1977, a Centrului pentru Fizica Pământului (CFP) prin comasarea Departamentului 
de Seismologie din cadrul Institutului de Geologie și Geofizică al României cu 
laboratorul de Geodinamică din cadrul Academiei Române. 

Școala de Construcţii de Beton Armat de la Bucureşti. Întemeietorul școlii 
de construcții de beton armat în România este profesorul Mihail Hangan (1897-1964), 
absolvent al Școlii Naţionale de Poduri și Șosele din București în 1922. Activitatea 
didactică în învățământul superior a început-o în anul 1926, la Şcoala Politehnică 
din Bucureşti, ca asistent al profesorului Ion Ionescu Bizeţ. În anul 1938, a susținut 
teza de doctorat intitulată „Contracţia betonului şi influenţa sa asupra aderenţei”, 
devenind apoi primul şef al Catedrei de Beton Armat. Din anul 1929 până în anul 
1964 a predat cursul de Beton Armat la Şcoala Politehnică şi apoi la ICB, 
Facultatea de Construcţii Civile şi Industriale, unde a fost numit conferenţiar în 
anul 1931 şi profesor în anul 1938. Profesorul Mihail Hangan este autor a peste 60 
de articole ştiinţifice publicate, precum şi a numeroase cursuri şi manuale 
litografiate sau tipărite, dintre care se menţionează: Curs general de beton armat 
(1930), Poduri de Beton Armat (1956). Profesorul Mihail Hangan a pus bazele 
Laboratorului de Beton Armat de la ICB. Între anii 1955-1960 a activat în calitate 
de consilier la institute naţionale de proiectare în construcţii şi în comisiile de 
avizare ale CSAC/CSCAS. Începând cu anul 1947, prof. Mihail Hangan a întocmit 

numeroase proiecte şi a condus colective de proiectare şi lucrări de execuţie, dintre 
care se menţionează: tunelul aerodinamic și corpul I al Institutului Politehnic, 
Institutul de Cercetări Chimice, Comitetul de Stat al Planificării, rezervoarele de 
apă din Câmpina, Câmpulung, Satu Mare, Combinatul Carbochim din Cluj, Fabrica 
de vagoane Arad, Combinatul semicocs Călan, etc. Este de menţionat totodată 
participarea profesorului Hangan la elaborarea primelor prescripţii pentru proiectarea 
şi executarea construcţiilor din beton armat (în colaborare cu prof. Ion Ionescu 
Bizeţ, ing. Anton Chiricuţă, acad. prof. Cristea Mateescu). 

Continuatorul întemeietorului de şcoală Mihail Hangan a fost profesorul 
George Călin (1909-1980). Acesta a urmat cursurile Școlii Politehnice din Bucureşti 
(fosta Şcoală Naţională de Poduri și Şosele din București). În 1937 a fost numit 
asistent la Cursul de Beton armat, iar în anul 1948 a fost numit profesor la cursul de 
Beton armat la ICB. În anul 1964, profesorul George Călin a devenit şef al Catedrei 
de construcţii de beton armat şi a preluat Cursul de Construcţii de beton armat din 
cadrul Facultăţii de Construcţii Civile și Industriale. Excelenta reputație a școlii 
de construcții de beton armat de la Bucureşti a fost în continuare confirmată de 
contribuţiile profesorilor Dan Dumitrescu (1925-2004) şi Radu Agent (1925-2000). 

Desigur că, dacă ar fi să vorbim despre o şcoală românească de construcţii 
din beton şi, mai ales, despre cercetarea ştiinţifică în domeniu, trebuie să fie evidențiat 
colectivul de la Facultatea de Construcții din Timişoara, coordonat de către prof. 
Constantin Avram, membru corespondent al Academiei Române, din care au făcut 
parte proeminenţi specialişti, între care menţionăm pe prof. dr. doc. loan Filimon 
(beton slab armat), prof. dr. ing Ovidiu Mârşu (structuri speciale din beton armat) 
şi dr. ing. Decebal Anastasescu (structuri în cadre). La Cluj-Napoca trebuie 
evidenţiată contribuţia deosebită a profesorului Mircea Mihăilescu (1920-2006), 
care şi-a început cariera la ICB în colectivul coordonat de către prof. Hangan, iar 
mai apoi a contribuit la aplicarea în practică a plăcilor curbe subțiri din beton armat. 

În final, în contextul sintagmei şcoală românească de construcții din beton, 
trebuie să îl menţionăm pe inginerul Emil Prager (1888-1985), absolvent al Şcolii 
de Poduri şi Şosele din Bucureşti în 1912, promotor al utilizării betonului armat în 
construcții cu structuri complexe, antreprenor, proiectant şi expert, reprezentant al 
școlii prin aplicarea cu măiestrie şi creativitate a ştiinţei generate de către aceasta. 
Probabil, sunt puțini inginerii constructori din România care nu cunosc sau nu au 
auzit de cartea Betonul armat în România scrisă de către Emil Prager şi publicată la 
Editura Tehnică în 1979. 

Școala de construcţii metalice și stabilitatea construcțiilor de la Timișoara 
[74, 75, 76]. De ce o Școală de construcţii metalice la Timişoara? Apariţia şi 
dezvoltarea construcţiilor metalice în partea de vest a României şi în special pe 
teritoriul istoric al provinciei Banat a fost stimulată și influențată de apariția și 
dezvoltarea industriei metalurgice în această zonă la începutul secolului al XVII-lea. 
Prima uzină înființată aici în 1771 de către autoritățile austriece a fost uzina 
metalurgică de la Reşiţa. În anul 1884 au fost înființate uzinele metalurgice de la 
Hunedoara. În cadrul uzinei de la Reşiţa funcţiona un atelier pentru confecţii metalice 

şi poduri din oțel, care includea la vremea respectivă și un birou de proiectare. Aici 
şi-a început cariera profesională, în anul 1935, tânărul Dan Mateescu, proaspăt 
absolvent al Şcolii Politehnice din Berlin, Charlottenburg. În anul 1940, atelierul de 
confecţii metalice a fost mutat la Bocşa Română, avându-l pe Dan Mateescu drept 
conducător. În anul 1941, în cadrul Școlii Politehnice din Timişoara a fost înființată 
Facultatea de Construcţii. Dan Mateescu a fost încadrat aici pe post de conferențiar în 
anul 1944, pentru ca în anul 1948 să fie numit profesor universitar. În același an, sub 
coordonarea profesorului, se înființează un centru de studii şi proiectare a 
construcțiilor metalice, în scopul realizării proiectelor de dezvoltare ale Combinatului 
Siderurgic din Hunedoara; în anul 1951, acest centru devine filiala IPROMET, care a 
funcționat până în 1954. Sinergia între activitatea de proiectare, cea de cercetare și de 
formare a studenţilor a continuat şi a devenit o marcă a școlii timişorene. Printre 
lucrările care au făcut faima colectivului condus de către profesorul Mateescu se 
evidenţiază: cupola pavilionului Rom-Expo de la Bucureşti (Fig. 12.4.1), în 1963, 
structurile sălilor maşinilor de la CHE Porţile de Fier I (Fig. 12.4.2) și II, structura 
Centralei Termice Praga nord, sala de sport şi velodromul acoperit din Tripoli, Libia. 
Profesorul Dan Mateescu avea să devină primul şef al Catedrei de Construcții 
Metalice de la Timișoara, înfiinţată în anul 1952. Sub îndrumarea şi la inițiativa sa a 
fost construit în anul 1959 Laboratorul pentru Structuri Metalice, primul de acest fel 
din România. Multe dintre soluțiile aplicate în proiectele catedrei au fost testate și 
validate în acest laborator. Începând cu 1956, când Filiala IPROMET a fost desființată, 
activitatea ştiinţifică a fost concentrată în cadrul Catedrei şi a Laboratorului de 
Construcţii Metalice. În anul 1956 au fost fondate la Timișoara Baza de Cercetări a 
Academiei Române, precum și filiala Institutului de Cercetări în Construcții (INCERC), 
ambele având părți importante din activitatea lor în domeniul mecanicii structurilor şi 
construcţiilor metalice. 

Fig. 12.4.1. Modelul la scară redusă al cupolei Fig. 12.4.2. Structura reticulată a acoperişului 


Rom-Expo, testată în laboratorul catedrei CHE Portile de Fier I, prima aplicație din țară 
de construcții metalice. a unei asemenea soluții. 


După alegerea profesorului Dan Mateescu ca membru titular al Academiei 
Române în anul 1974, preocupările de cercetare s-au orientat şi spre domeniul 
stabilității elementelor și structurilor metalice, acestea desfășurându-se preponderent 
în cadrul Comisiei de stabilitate, înfiinţată în 1984, în perioada când conducea, în 
calitate de director, Baza de Cercetări din Timişoara a Academiei. 

Direcţiile activităţii de cercetare, dezvoltate din ce în ce mai clar în epoca 
respectivă în cadrul colectivului de la Timişoara, au fost legate de stabilitatea 
structurilor, calculul plastic, structuri cu deschideri mari, fenomenul de oboseală a 
metalului, respectiv calculul la seism al structurilor. În același timp, s-a desfăşurat, 
practic de către aceeaşi echipă, o foarte importantă activitate de consultanță și 
proiectare a unor construcții remarcabile. 

Din colectivul de colaboratori coordonat de către profesorul academician să-i 
menționăm pe cei care au acţionat, în perioada la care ne referim, ca responsabili 
de teme de cercetare și/sau șefi de proiecte: profesorii Iosif Appeltauer, Ionel şi 
Eugen Fleşeriu, Marin Ivan, Eugen Cuteanu, Gheorghe Mercea, loan Caraba, Liviu 
Gădeanu. La aceştia se adaugă colectivul de la INCERC Timișoara compus din 
Victor Gioncu, Dorin Porumb, Nicolae Băluţ și Nicolae Rennon. 

Cu începere din anul 1973, s-a organizat la Timişoara Conferința Naţională 
de Construcţii Metalice, eveniment ştiinţific cu participare internațională, constituit 
ca un forum între învățământ, cercetare, proiectare şi execuţie. În octombrie 1982 
a fost organizată la Timişoara prima sesiune a celui de-al 3-lea Colocviu Internaţional 
de Stabilitate, organizat de către Structural Stability Research Council din SUA în 
colaborare cu Convenţia Europeană de Construcţii Metalice. La puțin timp după 
acest eveniment, în anul 1984 s-a înființat la Timișoara Comisia de Stabilitate a 
Structurilor a Academiei Române, sub preşedinţia academicianului Dan Mateescu. 


Contribuțiile ştiinţifice ale Școlii de Construcţii Metalice de la Timişoara în 
domeniul stabilităţii structurilor [75, 16] 

Stabilitatea structurilor din bare. Stabilitatea structurilor din bare şi în special 
flambajul barelor monosimetrice a fost mereu unul dintre subiectele tradiționale ale 
grupului de cercetare din Timişoara. Unele dintre contribuţiile aduse în domeniul 
menționat au fost publicate într-un tratat, publicat la Editura Academiei în anul 1980 
de Mateescu, Appeltauer şi Cuteanu și intitulat Stabilitatea barelor comprimate ale 
structurilor metalice. O atenţie specială s-a acordat structurilor realizate din profile 
cu secțiune U și T, unde se cuplează flambajul prin încovoiere cu flambajul prin 
încovoiere-răsucire — D. Mateescu, V. Gioncu, M. Ivan, N. Băluţ, D. Dubină. 
Ca recunoaştere a contribuţiilor echipei de cercetători din Timișoara în problema 
stabilității elementelor structurale solicitate la compresiune şi încovoiere, profesorul 
Mateescu a fost invitat în anul 1991 să scrie un raport pe această temă din partea 
ţărilor est-europene în cadrul celei de-a doua ediţii a volumului World View, editat 
de prestigioasa organizație internațională Structural Stability Research Council 
(SSRC), sub coordonarea profesorului Lynn Beedle. 

Stabilitatea structurilor în cadre. Cercetarea efectuată de echipă pe acest 
subiect a fost stimulată de preocupările legate de activitatea de consultanță și 
proiectare a structurilor metalice industriale cu poduri rulante. În ceea ce priveşte 
structurile metalice multietajate, este de menţionat volumul publicat în 1997 de 
academicianul Dan Mateescu la Editura Academiei, intitulat Clădiri înalte cu schelet 
din oțel, prima lucrare din România pe acest subiect. 

Stabilitatea structurilor din plăci plane și curbe. a) Stabilitatea plăcilor curbe 
subțiri. Acest subiect a fost inițiat şi dezvoltat de Dan Mateescu, rezultatele fiind 
incluse în cele două ediţii ale cărţii Construcții metalice speciale, Editura Tehnică, 
1956 şi 1962. Aceasta a fost prima carte publicată în România care prezenta metodele 
de proiectare a rezervoarelor, conductelor, silozurilor şi altor tipuri de structuri realizate 
din plăci curbe. Rezultatele lucrărilor de cercetare reprezentative pe această tematică, 
abordate în cadrul şcolii timişorene şi integrate în cercetările în domeniu pe plan 
internațional, au fost prezentate de către Gioncu şi Ivan în cartea intitulată Flambajul 
plăcilor curbe, publicată la Editura Academiei în 1978. Această carte a primit Premiul 
Academiei Române în calitate de primă lucrare la nivel mondial în care se analizează 
din punct de vedere al stabilităţii toate tipurile de plăci curbe. b) Stabilitatea plăcilor 
curbe reticulate. Activitatea de cercetare în domeniul stabilităţii plăcilor curbe 
reticulate a fost stimulată de colapsul (în 1963) şi de reconstruirea, după proiectul 
lui Dan Mateescu, a acoperişului metalic al Centrului de Expoziţii din Bucureşti. 
Ca rezultat al cărţii lui Gioncu şi Ivan, deja menţionată, la care s-au adăugat o serie 
de cercetări desfăşurate de colectivul de la INCERC Timişoara, precum și mai 
multor proiecte soluționate în anii 80, grupul de cercetare de la Timișoara a obținut 
recunoașterea internaţională. Drept consecință a acestui fapt, profesorul Victor 
Gioncu a devenit copreşedinte al grupului de lucru WG8 al IASS (International 
Association of Spatial Structures) consacrat structurilor metalice spaţiale. c) Profiluri 
din oțel cu pereţi subțiri formate la rece. Activitatea de cercetare desfăşurată la 
Timişoara în domeniul stabilităţii profilelor din oţel cu pereți subțiri formate la rece 
a fost şi continuă să fie axată pe trei domenii: (1) evaluarea caracteristicilor geometrice 
eficace ale secţiunilor cu pereți subțiri; (2) interacțiunea dintre flambajul general şi 
voalarea de perete; (3) determinarea pe cale experimentală a capacităţii portante a 
barelor supuse la compresiune centrică sau excentrică. Formula pentru evaluarea 
lățimii eficace la profilele cu pereţi subțiri supuse compresiunii, propusă de 
profesorul Dan Dubină la Colocviul de la Tihany din 1986 organizat sub egida 
SSRC (USA), s-a bucurat de un interes deosebit din partea comunităţii profesionale. 

Concepte fundamentale. În plan teoretic, Şcoala timişoreană a adus contribuţii 
importante la dezvoltarea şi înțelegerea stabilităţii şi instabilității structurilor. Între 
cele mai semnificative se menționează teoria comportării post-critice a structurilor 
elastice. Principalele rezultate au fost obținute și comunicate de către Gioncu și 
Ivan prin două cărți publicate în limba română: Bazele analizei de stabilitate a 
structurilor (Editura Facla, Timişoara, 1983) şi Teoria comportamentului critic și 
post-critic al structurilor elastice (Editura Academiei, 1984). În aceste cărți, 
problemele de instabilitate sunt legate de teoria catastrofelor în scopul integrării 
acestor fenomene într-un cadru mai general. Aici trebuie evidenţiate câteva dintre 
contribuţiile remarcabile ale şcolii timişorene. Acestea se referă la: 

e Componentele stabile şi instabile ale încărcării critice; 

e Clasele de eroziune ale încărcării critice; 

e Instabilităţi cuplate. 


489 


Recunoașterea şi vizibilitatea școlii timișorene în comunitatea internaţională 
la începutul anilor 1990 au permis integrarea în scurt timp în circuitul internaţional, 
deschizându-i-se multiple oportunități pentru participarea la proiecte şi programe 
internaţionale științifice şi academice. 

Catedra de construcții metalice de la IC București. Întrucât subiectul anterior 
a fost despre construcţii metalice, trebuie menționat colectivul Catedrei de Construcţii 
Metalice de la ICB, al cărui mentor a fost profesorul Victor Al. Popescu (1902-1993), 
cu cei doi colaboratori ai săi, profesorii Constantin Dalban (1922-2002) şi Dragoş 
Georgescu (19241996). Contribuţia acestui colectiv la dezvoltarea modelelor şi 
metodelor de calcul pentru hale industriale cu structură metalică sunt bine cunoscute din 
seria de cărți publicate pe această tematică (Victor Al. Popescu şi Dragoş Georgescu). 
Volumul Construcții Metalice publicat de către Constantin Dalban la Editura Didactică 
şi Pedagogică, în două ediții succesive (1975 şi 1983), este şi azi, peste timp, de referință 
pentru ingineria construcţiilor metalice. 


Scoala de inginerie hidrotehnică. Până în anul 1942, pregătirea în domeniul 
hidrotehnicii și a construcțiilor hidroedilitare se realiza la Bucureşti în cadrul 
specializării unice de construcţii din Școala Politehnică. Personalităţi de seamă ale 
acestei şcolii au adus contribuţii semnificative, atât prin lucrări inginerești de 
anvergură și importanță pentru România, cât şi prin studii şi formarea inginerilor în 
domeniu; i-am numit aici pe inginerii profesori Elie Radu (1853-1931) şi Dionisie 
Germani (1877-1948), dar şi ceva mai târziu pe Cristea Mateescu (1894-1979) şi 
Dorin Pavel (1900-1979), aceştia activând la ICB după 1948. Secţia de Hidrotehnică 
începe să funcționeze din anul 1942 în cadrul Facultăţii de Construcţii, prima sa 
promoţie absolvind studiile în 1944. În anul 1948, are loc în România Reforma 
Învăţământului, prin care din fosta Şcoală Politehnică din Bucureşti se creează mai 
multe institute, printre care şi Institutul de Construcții din Bucureşti. Reforma din 
anul 1948 a condus de asemenea la înfiinţarea Institutului Politehnic „Traian Vuia” 
din Timişoara, creându-se în cadrul Facultăţii de Construcţii Secţia de hidrotehnică. În 
Bucureşti ia ființă în anul 1952 Facultatea de Hidrotehnică cu două secţii, devenite 
emblematice: Construcţii Hidrotehnice şi Alimentări cu Apă și Canalizări. Dintre 
profesorii de marcă ai facultăţii se pot aminti academicianul Cristea Mateescu, 
eminent specialist în hidraulică şi amenajări hidrotehnice, prof. Dumitru Cioc cu 
realizări remarcabile în mișcarea sub presiune şi lovitura de berbec, strălucitul 
profesor de construcţii hidrotehnice Radu Prişcu, exemplul şi idolul multor 
generații de studenţi, profesorul Ion Vladimirescu cu preocupări mergând de la 
îmbunătăţiri funciare la construcții hidrotehnice, de la hidrologie până la amenajări 
hidrotehnice în zone urbane, profesorul Petre Trofin care a fost consultant la 
proiectarea majorității captărilor de apă de suprafață și subterană din ţară etc. 
Se poate spune că, la ICB, profesorul Radu Prișcu a creat şi afirmat o școală a 
marilor baraje în cadrul școlii de inginerie hidrotehnică. În decursul activităţii sale, 
profesorul Radu Prişcu a prezentat, singur sau în colaborare, peste 100 de lucrări 
ştiinţifice, dintre care menţionăm: Tratatul de construcții hidrotehnice (1974) 

în două volume, însumând 1.813 pagini, premiat de Academia Română cu Premiul 
„Aurel Vlaicu”; Ingineria construcțiilor hidrotehnice și ingineria seismică a marilor 
baraje, ambele în colaborare cu discipolii săi, profesorii Adrian Popovici, Dan 
Stematiu, Lucian Ilie şi Constantin Stere. Dintre realizările sale cele mai de seamă 
se remarcă: barajul Secu-Bârzava, primul baraj cu contraforți din România, 
barajele în arc Negoveanu și Vidraru, barajele cu contraforți Poiana Uzului şi Gura 
Râului, barajul de la Porţile de Fier I etc. În străinătate, a participat la proiectarea 
barajelor Saveh (Iran), Orantes (Liban), Rositos (Bolivia) şi a făcut parte din 
Comisia Internaţională de expertiză a barajului Manik 5 din Canada. 

La Timişoara este numit şef al Catedrei de hidrotehnică profesorul emerit 
Pompiliu Nicolau. Din acestă poziţie, profesorul Nicolau a fost iniţiatorul proiectării 
şi realizării Laboratorului de studii și cercetări hidrotehnice din cadrul catedrei. În 
perioada 1922-1941, premergătoare înființării Facultăţii de Construcţii, profesorul 
Nicolau a funcţionat ca profesor la Şcoala Politehnică din Timişoara, unde preda 
Cursul de Hidraulică şi Centrale hidraulice, precum și Cursul de Maşini hidraulice. În 
anul 1931, acesta a devenit și șeful Laboratorului de Hidraulică şi Maşini hidraulice, 
primul laborator de acest fel din România. În această perioadă, a elaborat și publicat 
o serie de lucrări ştiinţifice cum ar fi: „Problema utilizării apelor în România”, 
„Contribuţiuni la studiul irigațiilor în România”, „Contribuțiuni la studiul și 
construcţia maşinilor hidraulice”. Pentru merite deosebite în activitatea sa, a primit 
titlurile ştiinţifice de Profesor emerit în 1960 şi de Om de ştiinţă emerit în 1969. 
Este de subliniat şi colaborarea dintre Catedra de Construcţii Hidrotehnice de la 
Facultatea de Construcţii şi Catedra de Maşini hidraulice de la Facultatea de 
Mecanică, unde își desfăşurau activitatea profesori iluştri ca Aurel Bărglăzan și 
Victor Gheorghiu, sau, mai tânărul asistent pe atunci, viitorul acad. loan Anton. 

La Taşi, Facultatea de Hidrotehnică s-a înfiinţat în toamna anului 1962. 
Facultatea avea două secţii de specializare: Hidrotehnică Agricolă (Îmbunătăţiri 
Funciare) respectiv Construcţii şi Instalații Hidrotehnice (denumită ulterior 
Construcţii Hidrotehnice şi mai târziu Amenajări şi Construcţii Hidrotehnice). În 
anul 1986, Facultatea de Hidrotehnică a fost ataşată Facultăţii de Construcţii. 
Dintre profesorii de marcă ai facultății s-au numărat prof. Adrian Vulpe, prof. 
Mihai Dima, prof. lon Macarevici şi prof. Valeriu Blidaru. 


Scoala de poduri. Cu iluştrii predecesori Anghel Saligny şi Elie Radu, profesori 
de poduri la Şcoala de Poduri şi Şosele din București şi făuritori ai unei școli de poduri, 
primul faimos pentru podurile metalice realizate, celălalt pionier al podurilor din 
beton armat în România, era de așteptat ca aceasta să aibă o continuare în cadrul 
ICB după anul 1948. Între inginerii și profesorii care au avut o influență majoră în 
dezvoltarea ingineriei construcţiilor în general, dar în mod deosebit a ingineriei 
podurilor, se numără, fără îndoială, profesorul Andrei Caracostea. Absolvent al 
Şcolii Politehnice din Bucureşti, Facultatea de Construcţii, în anul 1935, și-a 
început activitatea de inginer la Serviciul de Poduri al Căilor Ferate Române, unde 
în perioada 1936-1938 a elaborat mai multe proiecte de poduri. Ca bursier al 

Fundaţiei Humboldt în perioada septembrie 1938-—septembrie 1939, și-a consolidat 
cunoştinţele de bază pentru inginerie la renumitele Şcoli Politehnice din Dresda şi 
Charlottenburg. Este admis la doctorat sub coordonarea profesorului Schleicher cu 
un subiect referitor la „Comportarea la oboseală a îmbinărilor sudate”. Perioada 
războiului (1939-1945) a însemnat pentru ing. Andrei Caracostea dobândirea 
experienţei în execuţia, consolidarea şi refacerea podurilor. Cele mai importante 
lucrări de poduri le-a executat pe liniile Câmpina-Braşov (12 poduri), în Basarabia 
(16 poduri) pe liniile Reni-Românești-Cetatea Albă şi Arciz-Ismail şi în Ardealul 
de Nord. În perioada 1945-1948 inginerul Andrei Caracostea a fost Şef al 
Serviciului de Poduri din cadrul Căilor Ferate Române. Activitatea în învățământul 
superior a început-o în anul 1941 la început la Catedra de Poduri și Construcţii 
Metalice a Școlii Politehnice din București. După reforma învățământului din anul 
1948 a fost profesor de Poduri şi Construcţii Metalice la ICB. Ca membru în 
comisia Ministerului Învățământului pentru elaborarea noilor planuri de învățământ, 
profesorul Caracostea a avut o influență fundamentală în modernizarea şi dezvoltarea 
învățământului tehnic de construcții, bazându-se pe organizarea renumitelor şcoli 
politehnice din Germania. Profesorul Andrei Caracostea a fost şeful Catedrei de 
Poduri în perioada 1951-1952 şi 1969-1976 și Decan al Facultăţii de Poduri şi 
Construcţii Masive (1951-1952) din ICB. După retragerea sa, în anul 1976, a 
rămas profesor consultant al Catedrei de Poduri până la sfârşitul vieţii (1993). De 
personalitatea profesorului Caracostea este legată puternic orientarea, organizarea 
şi dezvoltarea cercetării din România pentru structurile moderne de poduri 
metalice. Lucrările de cercetare elaborate sau coordonate de prof. Caracostea au 
contribuit la dezvoltarea şi modernizarea podurilor în România, realizările cele mai 
importante fiind următoarele: 

e proiectarea şi execuţia structurilor cu elemente sudate pentru poduri după 
anul 1960; 

e fabricarea în România a oţelurilor slab aliate pentru structurile sudate de 
poduri metalice; 

e concepţia, calculul şi tehnologiile de execuţie pentru primele poduri cu 
platelaje ortotrope proiectate şi executate în România; 

e utilizarea îmbinărilor cu şuruburi de înaltă rezistență pretensionate la 
structurile de poduri; 

e elaborarea normelor românești (standarde) pentru proiectarea, execuţia şi 
exploatarea podurilor metalice. 

Dintre lucrările de poduri la a căror concepţie şi execuţie au avut o mare 
contribuţie lucrările de cercetare elaborate împreună cu colaboratorii săi (I. Bucă, 
C. Stănescu ş.a.) sau coordonate de prof. A. Caracostea, se evidenţiază următoarele: 

e Podul de cale ferată peste râul Olt la Slătioara (1964), cu suprastructura 
alcătuită din tabliere metalice cu grinzi cu zăbrele, cu deschiderea de 56,20 m. Este 
primul pod pe o linie principală de cale ferată din România la care structura de 
rezistenţă este cu elemente sudate; 

e Structura principală cu grinzi continue (120+3*160+120 m), secțiunea 
casetată şi platelaj ortotrop a podului peste Dunăre la Giurgeni-Vadul Oii (1969); 

e Podurile de cale ferată şi şosea peste Canalul Dunăre-Marea Neagră 
(1979-1983); 

e Podurile noi de cale ferată şi şosea peste braţul Borcea şi peste Dunăre între 
Feteşti şi Cernavodă (1976-1987). 


12.4.1.3. Institutele de cercetare în construcții 


Activitatea de cercetare în construcţii a fost inițiată în România în 1950 prin 
înființarea Institutului de Cercetări şi Încercări (ICI), iar apoi, la scurt timp, a 
Institutului de Cercetări Științifice în Construcţii (ICSC). Ambele au fost comasate 
în 1957 în Institutul de Cercetări pentru Construcții, Materiale de Construcţii și 
Industria Lemnului (ICML). În 1959 a apărut o nouă instituţie de cercetare 
denumită Institutul de Proiectare şi Cercetare în Construcţii și Materiale de 
Construcţii (UPCMC), iar spre sfârşitul aceluiaşi an se înființează Institutul de 
Cercetări în Construcţii şi Economia Construcţiilor (INCERC), care a funcţionat 
sub acestă siglă până în 2009. În 1955 s-au înfiinţat filiale INCERC la Timişoara şi 
Iaşi, iar în 1962, la Cluj-Napoca. 

Pentru infrastructura de transport, respectiv pentru construcţiile hidrotehnice 
şi hidroenergetice, s-au înființat Institute de cercetare specializate. 

Institutul de Proiectări Hidrotehnice şi Drumuri (PHD) a fost înființat în 
1953, iar ulterior, după mai multe comasări, transformări şi redenumiri, a devenit în 
1966 Institutul de Proiectări pentru Transporturi Auto, Navale și Aeriene UPTANA), 
denumire funcțională şi în prezent. Pe parcursul celor peste 70 de ani de existență, 
institutul a evoluat adaptând-se permanent la necesităţile dezvoltării transporturilor 
auto, navale şi aeriene. 

În cadrul Institutului de Studii şi Proiectări Hidroenergetice (ISPH) s-au 
conceput toate amenajările și construcțiile hidroenergetice din România. ISPH a 
apărut în 1963 prin fuziunea dintre departamentul hidroenergetic care exista din 
anul 1949 în cadrul Institutului de Studii şi Proiectări Energetice (ISPE) şi 
Întreprinderea de Cercetări şi Studii Energetice (ICSE). Domeniile de activitate au 
fost barajele şi centralele hidroelectrice, sistemele de transfer al apei, regularizări 
de râuri, protecții de maluri, structuri pentru navigaţie. Pe baza proiectelor elaborate 
de ISPH au fost realizate peste 150 de baraje şi centrale hidroelectrice, inclusiv 
structurile conexe acestora. 

Institutul de Proiectare a Construcţiilor Hidrotehnice (IPCH), înfiinţat în 1953, 
a fost a doua mare societate de proiectare în domeniul construcțiilor hidrotehnice. 
Acesta a preluat majoritatea specialiştilor sectorului de studii şi proiectare din 
cadrul fostei Direcţii Generale a Canalului Dunăre-Marea Neagră. În 1959, institutul 
intra în subordinea Comitetului de Stat al Apelor (CSA) dezvoltând cu această 
ocazie și activitatea de elaborare a planurilor de amenajare a bazinelor hidrografice. 
Din acest moment, institutul ia numele de IPACH (Institutul de Planuri de Amenajare 

şi Construcţii Hidrotehnice). În 1976, institutul își schimbă numele în Institutul de 
Cercetări şi Proiectări pentru Gospodărirea Apelor (ICPGA), funcționând în subordinea 
Consiliului National al Apelor (CNA). 

Institutul de Proiectare pentru Construcţii Tipizate (PCT) s-a înființat în 
1956. Activitatea principală a acestui institut consta în elaborarea de soluţii tehnice 
şi de proiecte tip pe baza cărora s-au executat mii de construcţii industriale, social- 
culturale, locuinţe atât în ţară, cât și în străinătate. În cadrul institutului funcţiona şi 
un departament pentru aplicarea informaticii în construcţii, al cărui obiect de 
activitate consta în elaborarea de programe şi ghiduri de utilizare pentru calculul 
structurilor. Această activitate se desfășura în colaborare cu universitățile şi institutele 
de cercetare de profil (spre exemplu, INCERC). 

Institutul de Cercetări în Construcţii și Economia Construcţiilor (INCERC). 
Începând cu 1950, INCERC a devenit treptat un centru de avangardă privind evoluţia 
noilor concepte de siguranță structurală. Spectrul tematic al activităţilor de cercetare 
era destul de larg: materiale de construcţie, elemente structurale și structuri din 
materiale diverse — zidărie, beton, lemn, oţel, etc., siguranţa construcţiilor, metode 
şi norme pentru calcul şi proiectare, cercetări fundamentale, cercetări şi investigaţii 
experimentale în laborator și în situ etc. În contextul riscului seismic ridicat, după 
experiența cutremurului din 10 noiembrie 1940, dar mai ales a celui din 4 martie 
1977, o atenţie deosebită se va da siguranței seismice; de altfel, în anii 1980, secția 
INCERC care se ocupa de siguranța seismică, sub conducerea dr. ing. Horea Sandi, 
era cea mai mare din institut. 

Primul pas pentru înregistrarea mișcărilor seismice puternice s-a făcut în anul 
1967, atunci când s-a achiziţionat un accelerograf japonez SMAC-B şi, ulterior, 
încă 10 aparate, care pe durata cutremurului de pământ din 4 martie 1977 au furnizat 
5 înregistrări utile, dintre care cea mai importantă a fost cea obținută la sediul 
INCERC Bucureşti. Ajutorul SUA primit după acest eveniment seismic a condus 
la achiziţionarea altor 75 de accelerografe SMA-I. Cutremurul de pământ din 
4 martie 1977 a avut un impact deosebit pe mai multe planuri și a generat preocupări 
profesionale noi cu privire la valorificarea datelor instrumentale obținute, la realizarea 
unei anchete macroseismice aprofundate privind efectele mișcărilor seismice, a generat 
studii privind efectele cutremurelor de pământ succesive şi studii pentru redefinirea 
conceptului de intensitate seismică pe baza valorificării datelor instrumentale. 
Cutremurele de pământ din anii 1986 şi 1990 au fost destul de puternice pentru a fi 
calificate drept „semnificative” şi au furnizat un „tezaur” de înregistrări seismice, 
care au situat România pe o poziție onorabilă din punct de vedere ştiinţific. Pe baza 
datelor obţinute în anii 1986 şi 1990 au fost aduse corecţii importante zonării 
seismice (la nivel național şi în vecinătatea Municipiului Bucureşti). Filiala 
INCERC laşi a avut contribuţii deosebite în procesul de evoluţie a ingineriei 
cutremurelor de pământ. Dintre direcțiile de cercetare, cele mai importante au fost: 
determinarea caracteristicilor dinamice proprii ale construcţiilor, omologarea 
sistemelor structurale de tip panouri mari în sistem fagure și celular, de tip 
structuri alcătuite din elemente spaţiale, dar şi o serie de construcții industriale 

speciale sau unicate de importanță naţională. Beneficiind de singura platformă 
seismică funcţională din ţară, începând cu anul 1984, filiala INCERC lași a 
efectuat studii experimentale privind calificarea seismică a echipamentelor şi 
utilajelor tehnologice. Activitatea de peste patru decenii în domeniul ingineriei 
cutremurelor de pământ în cadrul INCERC Bucureşti a fost condusă, până în luna 
ianuarie 2001, de către dr. ing. Horea Sandi, iar la INCERC Iaşi, de către c.ş. I ing. 
Daniel Diaconu până în anul 2000. De-a lungul timpului, dr.ing. Horea Sandi a avut 
o serie de colaboratori dintre care trebuie menționați ing. Gheorghe Șerbănescu, ing. 
Olga Stancu, dr.mat. loan Sorin Borcia, ing. Mihai Stancu, dr.ing. Emil Sever 
Georgescu. La Iaşi, contribuții notabile în dezvoltarea ingineriei cutremurelor de 
pământ au avut și c.ş.IIl ing. Gheorghe Palamaru și dr.ing. Mihai Constantin. 


12.4.2. CONSTRUCŢII REMARCABILE REALIZATE ÎN PERIOADA 1948-1989 


12.4.2.1. Contextul economic și urbanizarea României 


Industrializarea a fost vectorul principal al politicii economice a României 
comuniste. În esență, se urmărea transformarea ţării dintr-una cu profil mai degrabă 
agrar într-una cu profil industrial, crearea unei economii eficiente, lichidarea decalajelor 
regionale, respectiv dezvoltarea societății (cel puţin la nivelul indicatorilor sociali 
şi economici). Realizarea acestui deziderat urma să se îndeplinească în primul rând 
prin dezvoltarea sectoarelor extractive, a mecanizării complexe, a industriei grele 
(siderurgie, construcţii de mașini) şi automatizarea producţiei. Accentul pus pe 
dezvoltarea industriei grele este reflectat și de dinamica producţiei industriale. Astfel, 
în perioada 1950-1989 producţia industrială totală a României a crescut de 44 ori, 
într-un ritm mediu anual de 10,2%. Ritmul a fost mai accelerat până în 1980, după 
care a scăzut la 3,3% pe an în perioada 1981-1986 şi 2,6% pe an în perioada 
1986-1989 [77]. Începând din 1965, a fost amplificat planul de industrializare a ţării. 
În perioada 1965-1970, rata de acumulare din industrie este foarte ridicată (11,8%), 
investiţiile în industrie ajungând până la 47,5% din totalul investiţiilor. În 1989, 
numărul întreprinderilor industriale este de 2.102 unităţi, cu 444 mai multe decât în 
anul 1965, respectiv aproape dublu comparativ cu 1945. Numărul populaţiei salariate 
creşte în aceeaşi perioadă de la 4,69 milioane la 8 milioane, iar numărul celor 
ocupați în industrie creşte de la 1,8 milioane (36%) la 3,74 milioane de angajați. În 
consecință, în perioada 1948-1989 crește ponderea populaţiei urbane cu mai mult 
de şapte milioane de persoane, adică de la 23,4% la 54,3% din totalul populaţiei. 

Procesul de sistematizare, demarat în 1972, a vizat structurarea localităților 
rurale şi urbane în ierarhii bine definite, în cadrul cărora fiecare localitate îndeplinea 
funcțiuni clare în vederea asigurării unei dezvoltări teritoriale integrate. Între 1951 
şi 1955 au fost construite peste 14.000 de apartamente pe an, între 1956 şi 1960 au 
fost date în exploatare, în medie, câte 26.000 de noi apartamente. La începutul 
anilor 60, numărul lor a ajuns la aproximativ 45.000, pentru ca la finele decadei 

să urce la 80.000 de apartamente construite anual. Numărul maxim a fost atins în 
anii 70, cu peste 100.000 de apartamente noi construite în fiecare an [78]. Dezvoltarea 
urbană a reprezentat o direcție de acţiune principală în cadrul politicilor comuniste 
de dezvoltare a României. Practic, între 1948 şi 1990 dezvoltarea urbană a cunoscut 
cea mai mare intensitate din istoria României. În cifre absolute, creşterea cea mai 
importantă a înregistrat-o Bucureştiul, a cărui populaţie aproape că s-a dublat. Cele 
mai mari creşteri procentuale s-au înregistrat pentru Baia Mare (710%), Piteşti 
(610%), Bacău (590%), Constanţa (440%), Galaţi (400%), Braşov (390%), Iaşi (350%) 
şi Craiova (350%). 

Ritmul ridicat al construcţiei de locuinţe şi al celor pentru serviciile sociale şi 
comerciale pentru populaţie, inclusiv infrastructura urbană necesară, a impus 
adoptarea unor soluții tehnice productive, cum ar fi tipizarea și prefabricarea. În 
acest context, pentru clădirile de locuit (cu precădere din 1970 pentru blocurile 
P+4E) s-au aplicat pe scară largă proiecte tip cu panouri mari prefabricate din beton 
armat, iar pentru blocurile cu mai multe nivele P+8E (sau mai înalte P+10E) — 
Figura 12.4.3 şi 12.4.4 — cadre-diafragme din beton armat, glisate la începutul 
perioadei, apoi cadre prefabricate cu diafragme şi panouri prefabricate. Ar mai 
trebui spus că, şi în cazul construcțiilor industriale, exceptând metalurgia şi construcția 
de maşini grele, pentru care se proiectau şi se realizau structuri metalice, soluţiile 
curente erau cele tipizate din beton armat cu elemente prefabricate, iar pentru grinzile 
cu deschidere mare sau pentru elementele de învelitoare aplicându-se precomprimarea. 


Fig. 12.4.3. Bd. 1 Mai, 1977, blocuri P+8E din Fig. 12.4.4. Obor, 1970-80, blocuri P+10E. 
cadre cu elemente prefabricate de beton armat. 


Dezvoltarea rezidențială a capitalei în perioada regimului comunist este strâns 
legată de marile platforme industriale: Republica în est, IMGB în sud şi industria 
uşoară din zona de vest a oraşului. Toate aceste ambiţii industriale au necesitat 
o mână de lucru imensă, care a venit de la sate, după ce majoritatea terenurilor au 
fost colectivizate în anii 50 şi 60. Este probabil unul dintre cele mai mari proiecte 
sociale din Europa, care a dublat populaţia capitalei în mod forţat în numai cinci 
decenii. Au apărut astfel primele mari cartiere de blocuri din Bucureşti — Titan, 
în est, care a ajuns în 20 de ani cel mai mare ansamblu rezidenţial din capitală, 

cu circa 200.000 de locuitori, iar în paralel au fost începute de asemenea lucrările 
pentru cartierele Drumul Taberei și Militari în vest, privite pe atunci ca un ansamblu 
întreg şi Berceni, în sud. În perioada 1971-1980 au fost date în folosință 2.938 de 
blocuri de locuinţe, cu 65% mai mult decât în deceniul anterior, iar în anii 1980 au 
fost finalizate 2.653 de blocuri. Din cele aproximativ 800.000 de locuinţe din Bucureşti, 
aproape 700.000 sunt apartamentele construite în perioada regimului comunist, 
majoritatea fiind dispuse în aproximativ 9.000 de blocuri. Dintre acestea, peste 
300.000 au fost date în folosință după cutremurul din martie 1977, cele mai multe fiind 
grupate lângă marile bulevarde care au făcut legătura dintre cartiere și centrul oraşului. 


12.4.2.1. Clădiri publice și rezidenţiale 


În perioada 1948-1989 în România s-a construit foarte mult, poate că nu 
întotdeauna justificat și acolo unde ar fi trebuit. Trebuie însă spus că, în cea ce 
priveşte ingineria construcțiilor şi cu precădere cea structurală, aceste construcții 
fac proba competenţei profesionale a inginerilor care le-au proiectat şi executat. În 
cele ce urmează se vor trece în revistă selectiv o serie de clădiri care nu ar fi putut 
fi realizate fără ştiinţa inginerească, cu atât mai mult în cazul unei țări seismice 
cum este România. 

Casa Presei Libere. Terenul pe care se găseşte azi această clădire constituia 
partea dreaptă a Hipodromului Băneasa, o construcţie reprezentativă a vechiului 
Bucureşti. Clădirea a fost concepută iniţial sub denumirea de Complexul Casa Scânteii 
de către un colectiv de arhitecţi compus din Nicolae Bădescu, Horia Maicu, Marcel 
Locar, Mircea Alifanti ş.a. Între 1949 şi 1954, șef de proiect a fost Panaite Mazilu. 
Lucrarea s-a realizat în 5 ani (1952-1957). Complexul are o înălțime de 91,6 m, 
fără antena de televiziune care măsoară 12,4 m şi a fost cea mai înaltă clădire din 
București între anii 1956 şi 2006. Clădirea acoperă 136.000 mp și este alcătuită 
dintr-un corp central format din 13 etaje având 85 m înălțime și 4 corpuri laterale 
mai mici. Corpul central a fost proiectat sub conducerea directă a inginerului 
Alexandru Cişmigiu, folosind un sistem structural mixt din beton armat şi armătură 
rigidă. Inovația de calcul introdusă a fost aceea referitoare la modul în care a fost 
luată în considerare acţiunea seismică. Profesorul Mazilu a trebuit să lupte cu 
concepţia veche potrivit căreia cutremurul de pământ era considerat un „accident” 
şi de aceea clădirile nu ar trebui proiectate la acţiuni seismice. Pentru proiectarea 
ansamblului de clădiri din cadrul „Casei Scânteii” s-a considerat ca forță seismică o 
forță orizontală egală cu 5% din rezultanta încărcărilor gravitaționale, iar pentru 
corpul central s-a luat în considerare o forţă orizontală „ceva mai mare” (interviu 
P. Mazilu acordat lui I. Vlad la data de 4 octombrie 2007). 

Aeroportul Băneasa (arh. Nicolae Bădescu). Aeroportul Internaţional Bucureşti 
Băneasa „Aurel Vlaicu”, sau simplu Aeroportul Băneasa, poartă numele pionierului 
aviației româneşti, Aurel Vlaicu, care în data de 7 iunie 1910 prezintă, în cadrul unui 
miting aviatic desfășurat pe câmpul de la Băneasa, avionul pe care l-a construit. Doi ani 
mai târziu, în 1912, „câmpul de la Băneasa” devine şcoală de pilotaj militară apoi 

aeroport cu şcoală de pilotaj civilă. Din 1921, Aeroportul Băneasa a devenit oficial 
unitate de aviaţie şi, până la deschiderea Aeroportului Otopeni, a fost primul și 
unicul aeroport internaţional din România. Clădirea de astăzi a fost ridicată între 
1947 şi 1952. Proiectul a fost realizat de către un colectiv de arhitecți format din 
Cleopatra şi Mircea Alifanti, Nicolae Bădescu, Ascanio Damian, Pompiliu Macovei 
şi Alexandru Şerbescu. Şantierul a fost deschis de Nicolae Profiri, ministrul 
Comunicaţiilor. Corpul central se dezvolta pe subsol, parter şi două etaje. Structura 
portantă a clădirii este pe cadre din beton armat. Cupola corpului central consta 
dintr-o coaja dublă, perforată la exterior de 12 lunete parabolice şi formată la 
interior dintr-o suprafață vitrată susținută de 36 de arce parabolice din beton armat. 

Sala Palatului. Construcţia este una dintre clădirile emblematice ale perioadei 
1948—1989, care marchează o nouă etapă în arhitectura din perioada comunistă 
(Fig. 12.4.5). A fost construită între 1959 şi 1960 de către arhitecţii Horia Maicu — 
şeful de proiect, Tiberiu Ricci, Ignace Șerban şi inginerii Alexandru Anton Necşulea 
şi Nicolae A. Băilescu. Arhitecţii care se formaseră şi își începuseră cariera în 
perioada interbelică sunt implicaţi în noile proiecte. Este cazul lui Tiberiu Ricci, 
care lucrase înainte de război în atelierul lui Duiliu Marcu, ceea ce poate explica 
unele asemănări cu Palatul Victoria. Iniţial, capacitatea sălii a fost de 3.000 de 
locuri, dar în 1982 capacitatea s-a extins la 4.000 de locuri. Construită sub formă 
de amfiteatru, Sala Mare este construită cu o diferență maximă de nivel de 12 m, 
deschiderea scenei de 28 m şi o adâncime de 15 m. În afara acesteia, mai sunt încă 
cinci săli: Luterană, care este principalul spaţiu expozițional, Alpha, Beta, Maură și 
Sala Coloanelor. De asemenea, există și un salon oficial pentru primirea delegaţiilor 
oficiale prezente la diferitele evenimente organizate la Sala Palatului. 


Fig. 12.4.5. Piaţa Sălii Palatului. 


Teatrul Naţional „lon Luca Caragiale”. Teatrul Naţional din Bucureşti (TNB) 
a fost proiectat şi realizat între anii 1963—1977 de un colectiv de la I.P. Proiect 
București condus de prof.arh. Horia Maicu, arhitect-şef al oraşului la acea vreme, 
prof. arh. Romeo Belea (şef de proiect complex) și prof. arh. Nicolae Cucu, având 
drept consultanţi pe marii maeştri ai teatrului românesc Sică Alexandrescu, Liviu 

Ciulei şi Horea Popescu. Structura de rezistenţă a fost concepută de către inginerul 
Alexandru Cişmigiu. TNB a început să funcţioneze în acest sediu începând cu anul 
1973, fiind inaugurate succesiv trei săli: Sala Mare, Sala Studio şi Sala Atelier 
(Fig. 12.4.6, stânga). Clădirea avea formă de L şi găzduia, pe lângă cele trei săli de 
spectacole, cabine, birouri, săli de recepţie, precum şi un muzeu dedicat teatrului 
românesc. În urma incendiului din noaptea de 16/17 august 1978, Sala Mare a fost 
complet distrusă. Despre estetica exterioară a clădirii noului teatru s-a comentat 
îndelung. Construcția poate fi considerată a fi concepută într-o manieră modernă, ca o 
replică foarte apropiată a bisericii lui Le Corbusier — Notre Dame du Haut, Ronchamps. 
Între anii 1982-1984, profesorului arh. Cezar Lăzărescu i-a fost încredinţat proiectul 
de refacere şi extindere a TNB. Acest proiect a modificat fațadele cu o suprapunere 
de arce pe verticală, elemente clasicizante, a mărit capacitatea sălii, a construit Sala 
Amfiteatru („Liviu Rebreanu”) în locul garderobei şi a intrării oficiale şi a supraetajat 
corpul Sălii Mari prin adăugarea unor etaje de expoziţie. Lucrările de refacere au 


Fig. 12.4.7. Hotelul în construcţie (stânga) şi după darea în folosință (dreapta) [80]. 


Hotelul Intercontinental. Construcţia Hotelului Intercontinental a început în 
anul 1967, după un proiect al arhitecților români Dinu Hariton, Gheorghe Nădrag, 
Ion Moscu şi Romeo Belea (Fig. 12.4.7). La proiect au lucrat în întregime constructori, 
ingineri și muncitori români, clădirea fiind finalizată după trei ani, într-un timp record 

pentru acele vremuri. Construcţia hotelului s-a realizat în paralel cu cea Teatrului 
Naţional. Hotelul, având aproape 90 m înălţime, a fost deschis pe 23 mai 1971, fiind 
la acea vreme una din cele mai înalte clădiri din oraş. 


Pavilionul Expoziţiei Realizărilor Economiei Naţionale (EREN). Actuala clădire 
Romexpo este realizarea arhitectului Ascanio Damian, împreună cu colectivul format 
din arh. Mircea Enescu, ing. Adrian Stănescu (coordonator general), arhitecţii 
V. Ursache, R. Popescu, S. Miclescu, Vera Hariton, inginerii Em. Băiculescu, 
M. Săvescu, Liana Popovici şi A. Nefian. La proiect a contribuit şi un colectiv de 
la ICB (D. Niculescu, M. Soare şi N. Pătrîniche). Pavilionul central al complexului 
EREN, înalt de 42 m şi cu o suprafață construită de 10.000 m?, edificat pe un plan 
circular cu diametrul de 180 m şi având o cupolă cu un diametru de 93 m, a fost 
construit între anii 1960-1963 (Fig. 12.4.8). Edificiul, realizat din beton, oţel şi sticlă, 
inspirat de pavilionul Z din cadrul Complexului expozițional din Brno, a avut inițial 
o cupolă geodezică, cu o structură suplă de zăbrele triunghiulare plane. Cupola 
avea o structură din ţeavă formată dintr-un inel de bază şi unul superior, legate între 
ele cu ţevi-meridian. Între inelele extreme, alte inele orizontale completau structura. 
Construcţia perimetrală cu structura din beton armat și stâlpi metalici a fost 
realizată în acelaşi timp cu cupola. Structura metalică a fost la final înglobată în 
beton, formând o structură de beton armat cu armatură rigidă. Pavilionul a fost dat 
în folosință pe 27 aprilie 1962. În ianuarie 1963, din cauza unei aglomerări de zăpadă, 
cupola Pavilionului Central s-a prăbuşit, inversându-şi curbura şi devenind un exemplu 
„celebru” pentru fenomenul de instabilitate prin saltul echilibrului. Aglomerarea cu 
zăpadă s-a produs din cauza construcţiei perimetrale cu pantă inversă faţă de 
cupolă [81]. Cupola a fost reconstruită şi redată în folosinţă în 1964 într-o versiune 
nouă, mai sigură, dar mai puţin spectaculoasă din punctul de vedere al ingineriei 
vremii, pasionată de performanţele structurilor din „pânze subţiri”. Noua soluţie 
tehnică pentru cupola cu semiarce spaţiale şi inel de presiune, calculul acestora, 
detaliile esenţiale şi validarea experimentală s-au realizat de către un colectiv al 
Catedrei de Construcţii Metalice a Institutului Politehnic din Timişoara, sub coordonarea 
profesorului Dan Mateescu (Fig. 12.4.9). 

Fig. 12.4.8. Pavilionul Central Fig. 12.4.9. Structura cupolei — 
al complexului EREN. soluția Mateescu/Timişoara. 

Palatul Parlamentului. Construcţia, care a început în anul 1983 şi s-a terminat 
în anul 1997, se întinde pe o suprafaţă de 350.000 mp, cu aproximativ 1.000 încăperi, 
dintre care 440 birouri, peste 30 de săli şi saloane, patru restaurante, trei biblioteci, 
două parcări subterane şi o sală de concerte, având 276 m lungime și 227 m lățime. 
Înălţimea clădirii este de 86 m, are 12 nivele de suprafaţă şi 8 în subteran. În 1989, 
costurile clădirii erau estimate la 1,75 miliarde dolari SUA. Ca suprafaţă, este cea 
mai mare clădire administrativă pentru uz civil din lume, cea mai scumpă clădire 
administrativă din lume şi cea mai grea clădire din lume. 

Structura de rezistență a Palatului Parlamentului, denumit iniţial „Casa 
Poporului”, apoi „Casa Republicii”, a fost încredințată pentru proiectare în vara 
anului 1982 Institutului de Proiectare Carpaţi. Câștigătoarea concursului de arhitectură, 
arh. Anca Petrescu, împreună cu colectivul, au fost transferați la acest institut pentru a 
proiecta construcţia în întregul ei. Trebuie subliniat că pentru realizarea proiectului, 
din 1983 până în 1988 au lucrat ca angajaţi direct sau prin colaborare marea majoritate 
a proiectanților de construcții civile din Bucureşti. Coordonarea părții de structură a 
fost atribuită unui colectiv format din profiing. Alexandru Cișmigiu, dr.ing. Traian 
Popp şi ing. Mircea Mironescu. Contribuţii majore și-au adus şi profiing. Ion 
Stănculescu pentru partea de fundații, profiing. Andrei Caracostea pentru partea 
metalică a structurii și, în ultima perioadă a realizării proiectului, prof.ing. Panaite 
Mazilu pentru verificările analitice prin calcul. 


Palatul Parlamentului, România 
Schema împărțirii pe corpuri 


Suprafață desfășurată: 330000 mp 
Volum: 2100000 me 
Consumuri: beton: 300000 mc 
oțel beton: 30000 t 
oțel structură metalică: 35000 t 


+18.5 


335m 
Izvor 


cu racordâri +0.00 = +91m deasupra mării 


pentru adaptarea 
la teren 


375 Cote relative nivel: 
| m + cote superioare maxime 
- cote inferioare minime 


Piaţa Constituţiei 


Fig. 12.4.10. Planul funcţional al Palatului. 


501 


Construcţia a fost proiectată pentru funcțiunea principală de sedii centrale 
politico-administrative ale ţării. Execuţia construcţiei a fost încredințată Antreprizei 
Specializate Construcții Carpaţi şi unor unităţi specializate în construcții ale Ministerului 
Apărării, Ministerului Construcţiilor Industriale, Metroului și Căilor ferate. Construcția 
este împărțită prin rosturi, are 20 de corpuri principale şi 3 corpuri secundare, cu 
număr de niveluri, respectiv înălțimi diferite (Fig. 12.4.10, Fig. 12.4.11). Ultimul 
registru are cota finală +84,0 m. Subsolurile corpurilor principale şi secundare 
coboară în mod diferit, maximum până la cota absolută +73,0 m, care corespunde 
aproximativ cotei de circulație pe malul Dâmboviţei, zona Izvor. În două zone ale 
ansamblului de corpuri, în subsolurile amintite mai sus sunt amplasate două 
adăposturi cu conformare, alcătuire şi acces speciale. Părţile de substructură până 
la cota +0,00 au fost concepute drept cutii rigide de beton armat, iar suprastructura 
a fost realizată în sisteme structurale duale, pereți şi cadre de beton cu armătură 
rigidă (Fig. 12.4.12). 


Fig. 12.4.12. Palatul Parlamentului (Casa Poporului), în construcție (stânga) 
şi ansamblul construit (dreapta). 


Având în vedere complexitatea și importanţa construcției şi riscul seismic ridicat, 


pe lângă studiul geotehnic, s-au efectuat studii speciale de determinare a caracteristicilor 
geodinamice ale terenului de fundare, caiete de sarcini pentru realizarea săpăturilor, 

umpluturilor, betoanelor şi armăturilor, a părții metalice a structurii, a placajelor de 
piatră. Totodată, au fost realizate studiile seismice de amplasament de către INCERC 
şi Centrul de Fizică de la Măgurele, măsurarea microvibrațiilor de către INCERC 
București, măsurările și urmărirea în timp a vibraţiilor de către IP Bucureşti. Conform 
studiilor seismice de amplasament, parametrii de bază pentru acțiunea seismică au fost 
accelerația maximă a terenului az= 0,32g şi amplificarea dinamică structurală B = 2,5. 

Fundaţiile, realizate în general sub formă de radiere pline sau cu goluri, cu 
sau fără coloane de beton armat, au fost plasate pe argilă intermediară în jurul 
cotelor absolute +74/+76 m. Este însă de subliniat că amplasamentul, precum și 
prezenţa adăposturilor speciale, au condus la condiţii de fundare dificile, rezolvarea 
trecerii de la cote şi condiţii diferite făcându-se cu umpluturi speciale împănate cu 
elemente de beton simplu şi beton armat [82, 83, 84]. 


12.4.3. INFRASTRUCTURA DE TRANSPORT 


Reţeaua feroviară. În evoluţia rețelei de căi ferate din perioada 1944-1990 se 
disting trei etape: 

1. Etapa de restabilire a circulaţiei pe liniile distruse de război şi refacerea 
reţelei de căi ferate (1944-1947); 

2. Consolidarea reţelei prin lichidarea restricțiilor de circulaţie și ridicarea ei 
la scheme mai mari de încărcare (1948-1959); 

3. Modernizarea reţelei de căi ferate (1960-1990), care s-a realizat în principal 
prin electrificare, introducerea tracțiunii diesel și electrice, dublarea liniilor principale, 
construcția unor linii noi, introducerea căii sudate. În anul 1990, reţeaua de cale ferată 
din România avea o lungime de 11.376 km din care 26% era cu linie dublă şi 34% 
era echipată cu tracţiune electrică. 

Reţeaua rutieră. Pentru înţelegerea stării şi a evoluției rețelei de drumuri după 
cel de-al Doilea Război Mondial, trebuie să reamintim că în anul 1938 transporturile 
pe căile ferate reprezentau 97,7% din volumul total de tone transportate, transportul 
fluvial şi maritim avea o pondere de 2,1%, iar cel auto şi aerian numai 0,2% [27]. 
După război, până în anul 1947, rețeaua existentă de drumuri a fost adusă la o stare 
tehnică satisfăcătoare. Au urmat etape consistente de modernizări şi lucrări noi 
de drumuri. Astfel, între anii 1953 şi 1965 s-au modernizat 4.575 km drumuri 
ajungându-se la acea dată la 6.867 km drumuri naţionale modernizate, ceea ce 
reprezintă 57% din totalul drumurilor naţionale. În anul 1953 a fost executat primul 
pod cu suprastructură din beton precomprimat pe DN64 Slatina-Drăgășani cu două 
deschideri de 18,40 m. Până în anul 1955, transportul auto a crescut foarte mult 
ajungând de 100 ori mai mare decât în anul 1938. Până în anul 1968 s-au modernizat 
10.942 km, ceea ce reprezintă 75% din reţeaua de drumuri naționale. S-a construit 
prima autostradă Bucureşti-Piteşti (1972). S-a realizat „Transfăgărăşanul” (1970-1974), 
care traversează munţii Făgăraş între barajul hidrocentralei de pe Argeș şi comuna 
Cârțișoara (Fig. 12.4.13). În aceeaşi perioadă au început lucrările de modernizare 

pe DN67 Novaci — Sebeş „Transalpina” (Fig. 12.4.14). Între lucrările remarcabile 
de drumuri trebuie incluse şi reconstrucția drumului naţional DN6 în zona Porţile de 


Fig. 12.4.14. Sector DN67C, Novaci-Sebeș Fig. 12.4.15. Viaductele noi Bahna pentru 
Transalpina, deschis pentru exploatare în cale ferată și şosea (DN6) pe sectorul 
anul 2013 (cu anumite restricții) [86]. Turnu Severin-Orşova [87]. 


Lucrări de artă. Câteva lucrări importante realizate după cel de-al Doilea 
Război Mondial până în anul 1990 caracterizează evoluţia şi performanțele atinse 
în domeniul construcțiilor de căi ferate, drumuri şi poduri. Acestea se prezinta 
succint mai jos. 

Execuţia structurii din lemn pentru viaductul Caracău (decembrie 1944 — 
februarie 1945). Suprastructura metalică (deschiderea centrală) a viaductului fusese 
distrusă în anul 1916 și refăcută cu o structură provizorie metalică Roth-Wagner 
în anul 1917. Şi această structură a fost distrusă de trupele germane în retragere în 
anul 1944. Deoarece calea ferată Adjud-Ciceu era cea mai scurtă trecere din Moldova 
în Transilvania, restabilirea circulației era foarte urgentă după evenimentele din 
1944. S-a ales o soluţie cu palei din lemn şi grinzi metalice de 10 m deschidere, 
remarcabilă pentru amploarea şi complexitatea ei. Viaductul provizoriu a avut 22 
de palei, dintre care cele mai înalte au depăşit 57,0 m, iar lăţimea la bază 36,0 m. 
Era cea mai grandioasă construcţie din lemn executată vreodată în România. 
Construcţia definitivă a Viaductului Caracău s-a făcut în perioada mai 1945-—iulie 
1946, folosind o structură din beton armat. Aceasta era alcătuită dintr-o boltă cu 
deschiderea de 100 m şi calea dublă, susţinută de un tablier cu 4 grinzi din beton 
armat în conlucrare cu bolta prin intermediul stâlpilor din beton armat legaţi 
longitudinal şi transversal cu rigle din beton armat (Fig. 12.4.16). Construcţia 
viaductului a durat 14 luni. A fost prima lucrare importantă ce s-a realizat în cadrul 
programului de refacere a reţelei feroviare după al Doilea Război Mondial și cea 
mai importantă lucrare de poduri construită şi dată în exploatare după celebrele 
poduri Dunărene construite sub conducerea lui Anghel Saligny. 


Fig. 12.4.16. Viaductul Caracău, după finalizare, cu cel provizoriu din lemn nedemolat (stânga) 
şi actual, în exploatare, după 70 de ani (dreapta) [88]. 


Construcţia podului peste Dunăre între Giurgiu și Ruse (Fig. 12.4.17) pentru 
cale ferată simplă şi șosea cu două benzi, căi suprapuse (1951-1954). Podul are 
38 de blocuri de fundare, din care 18 s-au executat pe chesoane, iar celelalte pe 
piloni de beton armat. Suprastructura are 37 de deschideri şi este simetrică față 
de deschiderea centrală de 86,0 m realizată cu o structură mobilă: 12 x 334 m + 
4 x 80,0 m + 2 x 160,0 m + 86,0 m + 2 x 160,0 m + 4 x 80,0 m + 12 x 33,4 m. 
Structurile de 80,0 m deschidere şi cele de 160,0 m deschidere sunt continue pe 
două deschideri. 

Fig. 12.4.17. Podul peste Dunăre între Giurgiu şi Ruse [88]. 


Consolidarea podurilor dunărene (1963-1967) a fost o lucrare de mare 
complexitate executată în condiţii dificile, sub circulaţie. Consolidarea a fost necesară 
din cauza evoluției rapide a materialului rulant. Aceste evoluţii au determinat măsuri 
care să conducă la desfășurarea traficului în siguranță (interzicerea dublei tracțiuni, 
încărcarea incompletă a vagoanelor de mare tonaj, obligativitatea unei anumite 
compuneri a trenurilor de marfă). Aceste restricții au produs mari perturbări pe magistrala 
feroviară București-Constanţa. Pentru eliminarea restricţiilor în zona podurilor 
dunărene s-a decis consolidarea structurilor. Dacă inițial proiectarea podurilor dunărene 
s-a făcut pentru convoaie cu încărcări concentrate de 13 t şi încărcare uniform 
distribuită de 3,5 t/m, consolidarea s-a realizat pentru convoaie introduse în norme 
după al Doilea Război Mondial, cu încărcări concentrate de 22 t şi 25 t şi încărcări 
uniform distribuite de 8,5 t/m. Consolidarea podului peste Dunăre de la Cernavodă 
a fost cea mai grea şi cea mai complicată lucrare. Pentru consolidarea tălpilor 
superioare ale grinzilor principale cu deschidere de 140,0 m şi console de 50,0 m 
s-a adoptat soluţia cu o a treia talpă între cele două grinzi principale (Fig. 12.4.18). 


Fig. 12.4.18. Consolidarea podului de la Cernavodă, detaliul cu a treia talpă la structurile 
principale (stânga) şi vedere de ansamblu după consolidare (dreapta) [88]. 


Proiectarea și execuţia podului Giurgeni- Vadul Oii peste Dunăre (1965-1970), 
pod rutier cu 4 benzi, două pe sens. Podul a utilizat o structură modernă, casetată, 
cu platelaj ortotrop, continuă pe 5 deschideri şi cu înălțime variabilă şi viaducte cu 

grinzi din beton precomprimat (Fig. 12.4.19). Succesiunea deschiderilor podului 
este 8 x 46,0 m + 120,0 m + 3 x 160,0 m + 120,0 m + 8 x 46,0 m. 


Fig. 12.4.19. Podul Giurgeni—Vadul Oii, vederi din timpul montajului unui tronson al tablierului 
casetat (stânga) şi în exploatare, 1970 (dreapta) [89]. 


Patru poduri mari traversează canalul Dunăre-Marea Neagră: a) la ecluza 
Cernavodă, podul combinat pentru cale ferată dublă şi șosea; b) cel cu arce Lager 
la Medgidia (Fig. 12.4.20, stânga); c) cel de la Basarabi cu arce unite la cheie 
sistem Nielssen; d) cel de la Agigea, hobanat (Fig. 12.4.20, dreapta). 

La categoria lucrări de artă trebuie să menţionăm şi construcția de tuneluri, 
chiar dacă nu se vor detalia. În intervalul de 45 de ani, între 1945-1990, s-au construit 
pe reţeaua feroviară 104 tuneluri în lungime de 42.111 m, din care 17 s-au realizat 
utilizând scutul pentru excavare în lungime de 15.188 m, 4 tuneluri de cale dublă în 
lungime de 869 m şi 14 polate în lungime de 1.664 m, fiind cea mai prolifică 
perioadă de execuţie a tunelurilor în perioada postbelică. 


Fig. 12.4.20. Podul cu arce Langer de la Medgidia (stânga) şi podul hobanat de la Agigea (dreapta) [90]. 


12.4.4. CONSTRUCŢII HIDROTEHNICE 


Domeniul construcțiilor hidrotehnice este vast: construcţii de retenție a apei 
(baraje, stăvilare), lucrări hidroenergetice complexe, lucrări de regularizare a râurilor 
şi de combatere a inundaţiilor, căi de comunicaţie pe apă, lucrări portuare, lucrări 

hidroedilitare, apeducte, rezervoare şi bazine de retenţie, sisteme de irigaţii etc. Deşi în 
perioada la care ne referim s-au realizat toate aceste categorii de lucrări, pentru a 
demonstra nivelul la care ajunsese ingineria construcțiilor hidrotehnice în România 
se vor prezenta selectiv doar unele baraje şi canalul Dunăre-Marea Neagră. Trebuie 
însă să amintim că sistemele de irigații construite în perioada de referință acopereau 
o suprafață de 2.990.000 ha, reprezentând circa 30% din întreaga suprafaţă agricolă 
a României (9.400.000 ha). Administraţiile naționale din domeniul îmbunătăţirilor 
funciare aveau în 1989 un patrimoniu de mijloace fixe şi mobile foarte important, 
între care se citează: canale de aducțiune și desecare — 10.630 km; rețele de conducte 
îngropate — 26.700 km; 2.710 stații de pompare, plutitoare şi fixe, cu o putere 
instalată de 4.134 MW; stăvilare — 4.856. 


12.4.4.1. Baraje 


După anul 1948 a fost lansat un plan amplu de dezvoltare a resurselor hidro- 
energetice ale țării. Coordonatorii acestui program au fost străluciţii profesori Dorin 
Pavel şi Cristea Mateescu, fondatori ai școlii românești de hidrotehnică. Amenajarea 
hidroenergetică a cursurilor de apă cu potenţial semnificativ a implicat construcţia unui 
număr mare de baraje [91]. În marea majoritate a lucrărilor, acumulările de apă 
realizate prin construcții de retenție au avut folosințe complexe, pe lângă forța hidro- 
dinamică necesară producerii energiei electrice asigurându-se alimentarea cu apă 
pentru necesităţi urbane și industriale, irigaţii, combaterea inundațiilor etc. Registrul 
Român al marilor baraje, care cuprinde baraje cu înălțimea de cel puţin 10 m sau care 
realizează acumulări de cel puţin 1 milion mc, înregistrează un număr de 246 de baraje. 

Primul baraj important construit în a doua jumătate a secolului XX, pus sub 
sarcină în 1953, a fost barajul Gozna pe râul Bârzava, în Caraş Severin. Barajul, 
executat din anrocamente cu masca amonte din oţel cu adaos de cupru groasă de 
8-10 mm, are o înălțime de 47 m și asigură stocarea unui volum de 11,5 milioane mc. 
Însă adevărata şcoală a constructorilor români de baraje a constituit-o realizarea 
barajului Izvorul Muntelui, de la Bicaz, încheiată în 1961. Barajul, realizat din 
beton, avea înălțimea de 127 m şi realiza o acumulare de 1.230 milioane mc de apă. 
Barajul se numără şi astăzi printre primele 10 de acest tip din Europa. În Figura 12.4.21 
se prezintă, pentru diferite tipologii, baraje reprezentative pentru România [92]. 


Baraje de greutate 


Poiana Uzului Someşul Cald | Scropoasa Văliug 
Baraje în arc 
Vidraru Drăgan Paltinu Tarniţa Tău 
Baraje cu contraforți 
Poiana Uzului Gura Râului Strâmtori Secu 


Baraje deversoare 
Porţile de Fier I | Stânca Costeşti | Tileagd | Porţile de Fier H Goleşti 
Baraje de pământ / balast 


Măneciu Motru Zetea Săcele Frumoasa 
Baraje de anrocamente 
Siriu Vidra Râuşor Cerna Pecineagu 

Fig. 12.4.21. Baraje reprezentative pentru tipologiile aplicate în România şi amplasarea lor. 


Barajului Izvorul Muntelui de la Bicaz — baraj de greutate (Fig. 12.4.22). 
Proiectele tehnice şi de execuţie ale amenajării hidroenergetice de la Bicaz au fost 
întocmite în cadrul Institutului de Studii şi Proiectări Energetice (ISPE). Dintre cei 
care au avut o contribuție deosebită la elaborarea acestor proiecte menţionăm inginerii: 
Alexandru Diacon, care a fost şeful de proiect, Alexandru Constantinescu, Constantin 
Constantinescu, Mihai Constantinescu, Dan Dragomir și Mircea Vasiliu. În fruntea 
activităţii geotehnice s-a aflat profesorul Ion Băncilă. 

Perioada 1961-1963 avea să fie însă intervalul de timp în care se punea temelia 
unor baraje ce aveau să devină recorduri ale hidrotehnicienilor români. Este vorba 
despre barajele Vidraru, pe râul Argeş, şi Porţile de Fier I, pe fluviul Dunărea. 

Perioada 1970-1990 poate fi considerată cea mai înfloritoare din istoria 
construcţiei de baraje din România. În această perioadă au fost proiectate şi executate 
peste 75% din totalul barajelor în funcțiune astăzi în România. 


Fig. 12.4.22. Barajul Izvorul Muntelui — Bicaz. Fig. 12.4.23. Barajul Vidraru. 


Barajul Vidraru — baraj în arc. Cu o înălţime de 166,60 m, barajul Vidraru 
era la data terminării sale, în 1966, al șaselea baraj de acest tip din Europa şi al 

şaptelea din lume. Lungimea arcului este de 305 m, iar volumul lacului de acumulare 
de 465 mil. mc. În 2003, el deţinea locul 15 în Europa și 27 în lume în ceea ce 
priveşte înălțimea. Concepţia şi coordonarea proiectării a aparținut profesorului 
Radu Prişcu, iar şefia de proiect şi şefia de şantier, inginerilor Ştefan Căciulescu şi 
respectiv Gheorghe Sălăgeanu şi Viorel Dănilă. 


Fig. 12.4.24. Barajul S.H.E Porţile de Fier I. 


Barajul de la Porţile de Fier I — baraj deversor. Ținând seama de uriaşul 
potenţial hidroenergetic şi de dificultăţile de navigație pe fluviul Dunărea, 
guvernele României şi fostei Iugoslavii au căzut de acord să construiască, în comun, 
o hidrocentrală. Pe baza studiilor, s-a propus amenajarea și utilizarea sectorului 
comun prin două sisteme hidroenergetice şi de navigaţie, unul situat la km 942+950 
în profilul Gura Văii-Sip (Porţile de Fier I) și unul la km 863 în profilul Ostrovul 
Mare-Prahovo (Porţile de Fier II). Dispoziţia generală a sistemului hidroenergetic 
şi de navigație Porţile de Fier I este simetrică, cu un baraj deversor amplasat în 
mijlocul albiei şi câte o centrală şi ecluză de fiecare parte a acestuia (Fig. 12.4.24). 
Frontiera de stat dintre cele două ţări se află pe axul de simetrie. Barajul de la 
Porţile de Fier este un baraj de greutate cu 14 câmpuri deversante de 24,0 m 
deschidere, echipate cu stavile plane duble tip cârlig de 25 x 14,85 m. Înălțimea 
barajului este de 60 m iar lungimea la coronament de 441 m. Pilele, de 7,0 m 
lățime, susțin stavilele, camerele mecanismelor, grinzile de rulare pentru macaralele 
portal şi, în amonte pe console, şoseaua de legătură între maluri. Amenajarea a fost 
inaugurată la 16 mai 1972. Şefii de proiect ai acestei importante lucrări au fost: 
Vladimir Focşa (până în 1968) şi Alexandru Vasiliu pe toată durata de execuţie a 
lucrării. Dintre geologi amintim pe: profesorul Ion Băncilă, Ion Armaşu și Florin 
Ungureanu. Şeful Grupului de şantiere a fost ing. Gheorghe Sălăgeanu, iar printre 
inginerii șefi ai Grupului de șantiere se numărau Iurie Druţă şi Radu Slăvescu. 
Coordonarea a fost asigurată de ing. Nicolae Mănescu. Şeful de proiect pentru 
baraj a fost profesorul Alexandru Diacon. 

Barajele cu contraforți ciupercă au fost promovate în România începând cu 
anul 1963, când a fost pus în funcţiune barajul Secu pe Bârzava, primul baraj 
cu contraforți realizat în țara noastră. Promotorul acestui tip de baraj a fost profesorul 
Radu Prişcu, care a coordonat apoi proiectarea barajelor Firiza, Poiana Uzului şi 
Gura Râului. 

Barajul Gura Râului — baraj cu contraforți. Barajul, pus în funcţiune în 1979, 
este amplasat pe râul Cibin în amonte de oraşul Sibiu. Lacul de acumulare creat 
de baraj are un volum de 15,5 milioane mc; proiectant: IPACH (actualmente 
AQUAPROIECT), şef de proiect ing. Gheorghe Orăşanu; execuţia: Trustul de 
Construcţii Hidroenergetice (Hidroconstrucţia S.A.). Barajul este un baraj de beton 
cu contraforți ciupercă, cu înălțimea constructivă de 73,5 m (Fig. 12.4.25). Lungimea 
la coronament este de 328 m, iar volumul de beton din corpul barajului este de 
360.000 mc. Contraforţii sunt cu grosime variabilă, fiind o premieră în domeniu. 


Fig. 12.4.25. Barajul cu contraforți Gura Râului. Fig. 12.4.26. Barajul Cerna. 


Barajul Cerna — baraj de anrocamente cu nucleu (ecran) de argilă. Barajul 
Cerna, denumit şi Cerna Principal deoarece în amplasament mai este şi un baraj 
de închidere, este amplasat pe râul Cerna, în partea superioară a bazinului. Lacul de 
acumulare creat de baraj are un volum de 124 milioane mc. A fost pus sub sarcină 
în 1970. Proiectant: ISPH Bucureşti, şef de proiect ing. Florin Constantinescu; 
constructor — Trustul de Construcţii Hidroenergetice (actual Hidroconstrucţia S.A.). 
Barajul Cerna are înălțimea constructivă de 110 m şi lungimea la coronament de 
342 m (Fig. 12.4.26). Descărcătorul de ape mari este de tip pâlnie, fără stavile, 
continuat cu o galerie de evacuare terminată cu trambulină. Fundarea s-a făcut pe 
granit de Cerna pe versantul stâng, albie, şi cea mai mare parte a versantului drept 
şi pe paragneise în partea superioară a versantului drept. Acumularea serveşte 
pentru producerea energiei şi atenuarea viiturilor. 

Barajul Motru — baraj de balast cu nucleu de argilă. Barajul este amplasat pe 
râul Motru, la 15 km amonte de comuna Padeș (Fig. 12.4.27). Face parte din 
Sistemul Hidroenergetic (CHE) Cerna-Motru-Tismana. Lacul de acumulare creat 
de baraj are un volum de 4,8 milioane mc. A fost pus sub sarcină în 1982. 
Proiectant: ISPH Bucureşti, şef de proiect ing. Mike Mihăilescu; constructor: 

Trustul de Construcţii Hidroenergetice (actual Hidroconstrucția S.A.). Barajul Motru 
are înălțimea constructivă de 48 m şi lungimea la coronament de 370 m. Fundarea 
s-a făcut pe gneise cuarțitice pe versantul stâng şi în albie respectiv pe pietrișuri 
şi nisipuri argiloase pe terasa versantului drept. Acumularea serveşte pentru producerea 
energiei și alimentarea cu apă a localităţilor din aval. 


Fig. 12.4.27. Barajul Motru. 


12.4.4.2. Canalul Dunăre-Marea Neagră 


Canalul Dunăre-Marea Neagră, dat în folosință în anul 1984, este un canal 
navigabil care leagă porturile de la Cernavodă şi de pe Dunăre cu porturile Constanţa, 
Midia Năvodari de la Marea Neagră, scurtând drumul spre portul Constanţa cu 
aproximativ 400 km. Canalul Dunăre-Marea Neagră este parte componentă a 
importantei căi navigabile europene dintre Marea Neagră şi Marea Nordului (prin 
Canalul Rin-Main-Dunăre). 

Scurt istoric. Planuri de a construi acest canal existau încă din secolul XIX. 
Condiţiile tehnice ale epocii făceau ca o astfel de realizare să fie extrem de dificilă 
şi costisitoare, aşa încât regele Carol I, realist, a refuzat să se implice în acest 
proiect. Ideea însă nu a fost abandonată, în 1928 viitorul academician Aurel 
Bărglăzan avea să facă un studiu care a indicat practic actualul traseu al canalului. 
În 1949 a început construcţia canalului, lucrările fiind sistate în 1955 şi reluate, 
după un nou proiect, în 1976. Canalul a fost inaugurat la 26 mai 1984. S-au excavat 
294 milioane mc la canalul principal şi alte 87 milioane mc la ramura nordică 
Poarta Albă-Midia Năvodari (mai mult cu 25 milioane mc decât la Canalul Suez și 
cu 140 milioane mc decât la Canalul Panama) şi s-au turnat 5 milioane mc de 
beton. Canalul, cu o lungime totală de 95,6 km, este format din ramura principală 
în lungime de 64,4 km şi ramura nordică (cunoscută sub denumirea de Canalul 
Poarta Albă-Midia Năvodari) în lungime de 31,2 km. Canalul are o lățime la bază 
de 60 m, iar la suprafață de 90-120 m, cu adâncimea apei de 7 m (Fig. 12.4.28). 

Pescajul admis este de 5,50 m, permiţând accesul navelor fluviale şi a celor maritime 
mici (Fig. 12.4.29). Canalul se bifurcă la Poarta Albă, ramura sudică trece prin 
Basarabi şi Agigea, iar ramura nordică, cunoscută sub denumirea de Canalul Poarta 
Albă-Midia Năvodari, cu o lungime de 31,2 km, o adâncime de 5,5 m şi o lăţime de 
50-66 m ajunge la Năvodari. Construirea canalului a costat circa 2 miliarde de dolari. 


E Rm, 


Fig.12.4.28. Imagini din timpul lucrărilor de excavații (stânga) 
şi în zona podului de la Medgidia (dreapta). 


Fig.12.4.29. Canalul în funcțiune — barje cu balast remorcate prin canal (stânga) 
şi nodul hidrotehnic de la Agigea (dreapta). 


12.4.5. CONSTRUCŢII SPECIALE 


La începutul acestei secţiuni s-a evidenţiat că pivotul dezvoltării economice 
în regimul comunist a fost industrializarea. S-au făcut investiţii imense şi s-au dislocat 
mase mari din populaţia țării într-un proces accelerat de urbanizare, cu destule 
consecinţe negative pentru calitatea vieţii. S-au ridicat construcţii de toate felurile, 
pentru obiective industriale diverse, menite să susțină toate ramurile economice, de 
la industria metalurgică, a construcțiilor de maşini-grele şi energetică, la industria 
chimică, electrotehnică, textilă, alimentară etc. S-au construit hale din prefabricate 
din beton, hale cu structură metalică, rafinării, termo- şi hidrocentrale, reţele de 

conducte, rezervoare şi tancuri, clădiri etajate, estacade, platforme, căi de comunicații 
care să le deservească ş.a.m.d. Deşi pentru a realiza toate acestea a fost nevoie de 
proiectare şi execuţie, activităţi în care au fost implicați zeci de mii de ingineri 
constructori pe parcursul a cca 45 de ani, fiind nevoie, deopotrivă, de competențe și 
responsabilitate, nu se vor detalia şi nici exemplifica aceste lucrări, unele de mare 
anvergură şi complexitate. Se va face însă referire la trei obiective, clasificate drept 
construcții speciale, care prin natura lor fac dovada capacităţii şi nivelului de 
competență atins de ingineria construcțiilor din România. Acestea sunt: metroul din 
Bucureşti, platformele petroliere marine și centrala nuclearo-electrică de la Cernavodă. 


Fig.12.4.30. Lucrări de legătură la tuneluri, 1981. Fig.12.4.31. Staţia Piaţa Victoriei. 


Construcția metroului [93, 94]. În anul 1971, s-au înfiinţat în cadrul Consiliului 
Popular al Municipiului București o Comisie centrală şi un colectiv de lucru format 
din specialişti, cu scopul de a prezenta soluţii pentru fluidizarea circulației în 
municipiul Bucureşti. Concluziile au arătat că unica soluție adecvată ar fi dezvoltarea 
unei rețele de trenuri subterane. Ca urmare a acestor concluzii, la 15 februarie 1972 
s-a constituit un colectiv compus din aproape 30 de specialişti, din diferite ministere, 
institute de studii şi cercetări, învățământ superior și întreprinderi de construcții, 
pentru proiectarea metroului din Bucureşti. Decizia de aprobare a elaborării 
documentaţiilor tehnice pentru construcţia metroului s-a luat în luna octombrie 
1974. În data de 3 februarie 1975, se înființează Întreprinderea Metroul București 
(azi Metroul S.A.), care urma să fie proiectant general, antreprenor general și 
beneficiar al investiţiei. Lucrările efective de construcţie au început pe 20 
septembrie 1975. Ritmul de construcție a fost de 2 km/an în primii doi ani, valoare 
foarte apropiată de valoarea medie la nivel mondial. Ulterior, ritmul de construcție 
s-a dublat, fiind unul dintre cele mai rapide din lume (Fig. 12.4.30). Cutremurul 
generat de sursa seismică Vrancea în 4 martie 1977 nu a afectat lucrările deja 
realizate pentru construcția metroului. Pe 16 noiembrie 1979, după patru ani de 
lucrări de construcții de o complexitate fără precedent, a fost dată în folosință 
prima magistrală de metrou (M1). Pentru magistrala M1 s-au excavat 4 milioane 
mc de pământ, s-au turnat 900.000 mc de betoane şi s-au executat 420.000 mp de 
pereţi de rezistență pentru galeriile de metrou. Până la finele anului 1989 s-au 

construit și dat în exploatare 56,8 km de cale dublă și 39 de stații, într-un ritm 
mediu de 4 km de cale dublă și două staţii de metrou pe an. Metroul din București 
este o realizare extraordinară a proiectanţilor şi constructorilor români, printre 
provocări fiind condiţiile dificile de teren și nivelul ridicat al pânzei freatice. 
Construcţia metroului a fost însoţită de premiere tehnice pentru România, precum 
înghețarea terenului pentru realizarea galeriilor în zonele cu sol nisipos sau 
subtraversarea Dâmboviţei pe 22 februarie 1985. În prezent, lungimea rețelei 
de metrou se întinde pe 71 km de cale dublă, distribuiţi pe patru linii magistrale şi 
53 de staţii (Fig. 12.4.31). 


Fig. 12.4.32. Platforma de foraj marin Gloria. 


Platforme petroliere marine. Decizia de extindere a operaţiunilor de prospectare 
a zăcămintelor de petrol şi gaze naturale din platforma românească continentală a 
Mării Negre a fost luată la începutul deceniului opt al secolului XX. Decizia a fost 
ca atât explorarea, cât şi exploatarea să se facă cu forţe interne. 

În anul 1972, Institutul Român pentru Cercetări Marine Constanţa a început 
cercetările în amplasamente situate în platforma continentală românească a Mării 
Negre. A fost înfiinţată o instituție specializată, Petromar, care a decis că, ţinând cont 
de condițiile din Marea Neagră, cele mai potrivite sunt platformele autoridicătoare 
cu patru picioare şi instalaţie hidraulică de ridicare şi coborâre. Proiectarea 
platformelor mobile de explorare de tip autoridicătoare şi a platformelor metalice 
fixe de diverse dimensiuni pentru exploatare s-a făcut de către UTCB (profesorii 
Nicolae Răduică şi Beleş de la UTCB) şi IPCUP (Institutul de Proiectări Construcţii de 
Utilaje Petroliere). În cadrul ICH (Institutul de Cercetări Hidrotehnice) s-au făcut şi 
experimente cu modele ale structurilor proiectate. Adâncimea apei la care au fost 
proiectate aceste platforme s-a situat în jurul a 90 m. 

În 1974 a început la Şantierul Naval Galaţi construirea primei platforme, Gloria 
(Fig. 12.4.32). În interiorul platformei au fost montate utilaje și instalaţii realizate la 
Galaţi, București, Reșița, Ploiești, Oradea, Arad etc. Platforma are un corp metalic de 
forma unui paralelipiped dreptunghic având o lungime de 52,46 m, o Lăţime de 40,82 m 
şi o înălțime de circa 6,4 m. De suprastructură este încastrat un heliport. În partea din 
spate, pe punte, este montată turla de foraj care are o înălțime de 44 m şi permite 
executarea de foraje până la o adâncime de 6.000 m. În interiorul corpului sunt montate 
echipamentele pentru alimentarea cu energie electrică, echipamentele pentru deservirea 
turlei de foraj şi echipamentele pentru instalația hidraulică de ridicare. Picioarele 
platformei au forma unor grinzi cu zăbrele — în secţiune transversală au forma unui 
triunghi echilateral — în vârfurile cărora se găsesc amplasate ţevile principale. Cala 
de lansare era proiectată pentru lățimi de 26 m, față de 40,82 m cât era lăţimea 
platformelor. În momentul începerii construcției primei platforme în ţara noastră, 
utilizarea oţelurilor de înaltă rezistenţă la construcții metalice se făcea pentru prima 
dată. Pentru asamblarea şi sudarea secţiilor corpului şi a picioarelor s-a constituit și 
instruit o echipă de sudori, iar compartimentul tehnic al Petromar, cu consultanță din 
partea Institutului pentru Sudură şi Încercarea Materialelor (ISIM) din Timișoara, 
a elaborat o tehnologie adecvată pentru executarea acestor suduri [95]. Platforma şi-a 
început activitatea de foraj la 16 septembrie 1976, la o distanță de 72 km în largul Mării 
Negre, la o adâncime maximă a apei de 90 m. Prima sondă de explorare, Ovidiu 1, a 
fost forată în 1976, dar fără a se obţine rezultate semnificative. 

Ulterior, au fost construite la Şantierul Naval Galaţi alte şase platforme de 
foraj marin: Orizont (1981), Prometeu (1984), Fortuna (1985), Atlas (1985), Jupiter 
(1987) şi Saturn (1988). Prima descoperire de hidrocarburi a avut loc în anul 1980. 
S-au efectuat sute de foraje pentru ca la 7 mai 1987 să fie penetrat zăcământul 
petrolifer marin care a fost exploatat de Petromar Constanța. 


TONI] 


Fig. 12.4.33. Unităţile 1 şi 2 ale CNE Cernavodă [96]. 


Centrala nuclearo-electrică Cernavodă (CNE Cernavodă). În anul 1974, România 
a achiziţionat de la firma canadiană AECL o licență şi un proiect pentru o centrală 

nuclearo-electrică de tip PHWR CANDU de 700 MW. Tipul de centrală achiziționat 
evita folosirea uraniului îmbogăţit și poseda o securitate nucleară eficientă, datorită 
unei anvelope de protecţie în jurul reactorului. Pentru centrală s-a ales amplasamentul 
de la Cernavodă, favorabil prin abundența apei de răcire din Dunăre, prin accesibilitatea 
pe calea navigabilă şi prin calitatea excelentă a terenului de fundare (masiv de calcar). 
Pe acest amplasament s-a dorit iniţial realizarea a 4 unităţi independente de 700 MW 
fiecare (ulterior s-a luat decizia pentru cea de-a cincea unitate). În prezent (2018), 
s-au realizat şi sunt în funcţiune Unitatea 1 (din 1996) şi Unitatea 2 (din 2000), 
furnizând împreună 20% din energia necesară a ţării. 

Centrala este fundată pe rocă de calcar la circa 2,5 km est de oraşul Cernavodă, 
pe ramura de nord a canalului Dunăre-Marea Neagră. Prin studiul efectuat de Centrul 
pentru Fizica Pământului şi Seismologie — CFPS (prof. dr. Dumitru Enescu, 
dr. Cornelius Radu), a fost elaborat spectrul de răspuns netezit pentru proiectare al 
mişcării orizontale a terenului pentru o accelerație maximă de 0,20 g, caracterizând 
cutremurul de bază de proiectare. Clădirea reactorului constituie obiectivul cel mai 
important al centralei deoarece adăposteşte reactorul și restul sistemului nuclear de 
producere a aburului. Clădirea reactorului este protejată prin anvelopa de protecţie 
care asigură: (1) protecție climatică şi seismică în toate situaţiile de proiectare; 
(2) rezistență mecanică şi etanșeitate în funcționare normală și în eventualitatea 
apariției unui accident maxim, constând din depresurizarea reactorului şi a circuitului 
primar, cu degajare de radioactivitate și presiune interioară; (3) ecranarea radiaţiilor 
în funcționare normală și în caz de accident. Ca urmare, concepţia, proiectarea, 
execuţia, controlul calităţii, testarea și verificarea pe durata de viaţă a centralei 
(30 de ani, cu posibilitatea de prelungire) au fost realizate conform prescripţiilor 
impuse de proiectantul extern şi aplicând un control de calitate deosebit de sever. 
Ingineria construcţiilor, în strânsă colaborare cu industria materialelor de construcții, 
cu cercetarea geologică şi seismologică, cu industria metalurgică ş.a., au reuşit, 
după eforturi deosebite, o realizare de performanţă, în condiţiile existente în acea 
perioadă. Realizarea anvelopei de protecție reprezintă cea mai importantă aplicație 
a betonului precomprimat în România. 


12.5. PERIOADA DE DUPĂ ANUL 1990 


Sectorul construcţiilor a cunoscut la începutul anilor 1990 un recul, după care 
a început din nou să crească, ajungând ca în perioada 2005-2008 să aibă un ritm de 
creştere de cca 30%, fiind unul din motoarele creșterii economice a României. 
Criza economico-financiară a afectat însă din nou acest sector, care în 2009 a scăzut 
cu 12%, iar această tendinţă a continuat şi în anii următori (2010-2012), când cca 
25% din firmele de construcţii din România au falimentat [97] (Fig. 12.5.1). 

Indici de creştere negativă % raportați la anul 2008, 100% 
Anul 2009 | 2010 | 2011 2012 
Total construcţii 81,7 72,7 71,0 72,0 
Construcţii noi 74,4 76,4 75,3 81,3 
Reparații capitale 88,9 70,8 64,7 58,7 
Mentenanță 92,2 74,3 77,0 69,0 

Fig. 12.5.1. Dinamica sectorului de construcţii în perioada 2000-2012 [98]. 


Sectorul construcţiilor a început să crească după 2012, anul 2015 fiind foarte bun. 
Creşterea (mai slabă) s-a menținut şi în 2016, pentru ca în 2017 să se înregistreze o 
evoluţie mixtă, în sensul că, dacă segmentul construcțiilor rezidențiale a fost în plină 
creştere, per ansamblu evoluția a fost influenţată negativ de lipsa proiectelor din zona 
de infrastructură. În ceea ce priveşte celelalte categorii de construcții, respectiv cele 
nerezidențiale — marile spaţii comerciale, depozitele logistice şi spaţiile industriale, 
clădirile pentru birouri etc., cu ritmuri de creştere mai reduse, au performat prin realizarea 
unor construcții remarcabile, care fac dovada capacității și competenţei arhitecţilor și a 
corpului ingineresc care le-au conceput şi executat. Prin concepție, prin profesionalismul 
proiectanților şi prin tehnologiile aplicate în execuţie, multe din aceste construcţii sunt 
comparabile cu construcții similare, construite în țări europene mai dezvoltate economic 
şi tehnologic decât România. În cele urmează, se vor prezenta selectiv lucrări remarcabile 
(în principal, dar nu exclusiv) din categoria construcțiilor nerezidențiale. 


12.5.1. DEZVOLTAREA URBANĂ 


12.5.1.1. Construcţii remarcabile în mediul urban 


Clădiri înalte: spaţii pentru birouri și locuinţe colective. Dezvoltarea pe verticală 
este inevitabilă în zonele urbane dense, mai ales în contextul unei pieţe imobiliare 
emergente ca efect al unei urbanizări accelerate, în care preţurile terenurilor cresc 
în mod constant. În al doilea rând, construcția de clădiri înalte demonstrează forţa 
financiară și capacitatea tehnologică, susținând încrederea în bonitatea şi stabilitatea 
beneficiarilor. Nu în ultimul rând, aceste clădiri pot fi privite ca un semn al modernității 

şi al emancipării urbane. Desigur, amplasamentul, accesul, utilităţile, integrarea în 
mediul construit existent sau relaţia cu patrimoniul sunt probleme complexe care 
nu pot fi ignorate, însă acestea nu sunt în general în responsabilitatea inginerilor 
care le proiectează şi le execută. În Figura 12.5.2 [99] se prezintă schematic profilul 
clădirilor înalte reprezentative din Bucureşti şi Timișoara, atât cele mai vechi, cât şi 
cele mai noi sau planificate să fie realizate, dintre care se remarcă Dâmboviţa Center, 
în Bucureşti, cu 155,4 m şi, respectiv, complexul OpenVille UBC, în Timişoara, cu 
155 m. În continuare se detaliază trei clădiri dintre cele care apar în Figura 12.5.2. 
Lista celor mai înalte clădiri din București Lista celor mai înalte clădiri din Timișoara 

Fig. 12.5.2. Profilul celor mai înalte clădiri din Bucureşti şi Timişoara. 

Fig. 12.5.3. Tower Center Internaţional, vedere de ansamblu (stânga) și structura în timpul montajului [100]. 


Tower Center International. Este o clădire de birouri amplasată lângă Piaţa 
Victoriei, pe Bd. Ion Mihalache din Bucureşti. Cu o înălţime de 106 m şi 26 de niveluri 
(22 supraterane şi 4 subterane), clădirea a deţinut în perioada 2006-2013 şi recordul 
de înălțime pentru acest gen de lucrări în România. Această clădire a avut o însă o 
istorie mai frământată. A existat un proiect pentru o variantă inițială, pe baza căruia 
s-a început execuţia infrastructurii în 1997-1998, lucrările fiind însă întrerupte. 
În 2004, s-a decis reluarea construcţiei, dar s-a solicitat de către beneficiari schimbarea 
soluţiei tehnice în principal din cauza consumului mare de oţel. Noua soluţie a fost 
propusă de către firma SC Britt SRL din Timişoara. Proiectantul general al structurii 
a fost firma de arhitectură SC Westfourth Architecture (şef proiect arh. Vladimir Arsene), 
iar beneficiarul lucrării SC Tower Center International (Fig. 12.5.3). Proiectul tehnic al 
suprastructurii metalice a fost realizat de SC Britt SRL, iar expertizarea infrastructurii 
existente şi lucrările de beton de la suprastructură au fost executate de către firma 

SC Popp&Asociatii SRL. La realizarea lucrării au mai colaborat: Emanuel E. Necula 
PC pentru proiectul tehnic iniţial al infrastructurii, SC Topo-Cad Proiect SRL 
pentru releveul topo al infrastructurii existente la cota — 3,20 şi UTCB — Catedra de 
Hidraulică şi Protecţia Mediului, Laboratorul de Aerodinamică şi Ingineria Vântului 
pentru studiul în tunelul de vânt. Execuţia confecției metalice și documentația cu 
detaliile de execuţie au fost făcute de firma Unger Steel Austria. Clădirea are o 
structură în cadre duale compuse oţel-beton şi îmbinări cu şuruburi, la care s-a aplicat 
soluţia dual-steel, adică s-a folosit un oţel carbon mai ductil în elementele structurale 
disipative şi un altul cu rezistenţa sporită pentru elementele structurale nedisipative 
care s-au proiectat cu suprarezistență. Proiectarea s-a realizat în perioada 2004—2005 
aplicând înfăşurătoarea cerinţelor din Norma de proiectare seismică în uz P100-92 şi 
cea aflată atunci în anchetă, P100-1/2006. Pentru controlul și predicția comportării 
structurii clădirii la acţiuni seismice, dar și pentru cazul unor cedări locale generate de 
alte cauze (explozii, foc localizat etc.), s-au folosit analize avansate conduse prin calcul 
3D neliniar dinamic [101]. Echipa de proiectare a structurii a fost compusă din: Structura 
metalică şi compusă oțel-beton: prof.dr.ing. Dan Dubină, dr.ing. Florea Dinu, dr.ing. 
Aurel Stratan, dr.ing. Adrian Ciutina (Britt S.R.L Timişoara/UP Timișoara); 
Infrastructura și planşeele din beton: ing. Dragoş Marcu, ing. Mădălin Coman 
(Popp&Asociaţii SRL). Lucrarea a fost distinsă de către Convenţia Europeană 
pentru Construcţii Metalice cu trofeul Steel Design Award în septembrie 2007, la 
Luxembourg. A fost de asemenea distinsă, în același an, cu Premiul I de către Asociaţia 
Inginerilor Constructori Proiectanţi de Structuri din România (AICPS). 


Fig. 12.5.4. Turnul Bucharest One. 


Turnul Bucharest One, realizat în Bucureşti de către fondul de investiţii 
Globalworth, este alcătuit din două corpuri (A şi B) având funcțiuni diferite (Fig. 12.5.4). 
Corpul A este o clădire de birouri cu înălțimea de 118,0 m, având 26 de niveluri 

supraterane şi 3 niveluri subterane, iar corpul B este o clădire cu regim de înălțime 
2S+P. Cele două corpuri sunt separate prin rost seismic pe toată înălțimea. 
Amplasamentul construcției, aflat în vecinătatea stației de metrou Aurel Vlaicu, 
este subtraversat de cele două tuneluri aparținând magistralei de metrou M2 care 
face legătura între stațiile Pipera şi Aurel Vlaicu. Poziția tunelurilor, care intersectează 
amplasamentul clădirii aproximativ în diagonală, a făcut ca cele două corpuri de 
clădire să fie proiectate având forme trapezoidale în plan. Corpul A a fost poziționat 
în afara zonei cu restricţii de construire, însă Corpul B este realizat parțial peste 
tunelurile de metrou care străbat amplasamentul, ceea ce a necesitat limitarea 
regimului de înălțime. Structura clădirii a fost proiectată de către SC Allied 
Engineers Grup SRL folosind proiectul de arhitectură realizat de către SC Architect 
Service SRL. Antreprenorul general al lucrării a fost SC Bog’Art SRL. Structura de 
rezistență principală este alcătuită din două nuclee şi cadre perimetrale de beton 
armat. Cadrele perimetrale au grinzi de beton și stâlpi circulari de beton sau 
compuşi oţel-beton, dispuşi la distanța de 8,0 m pe tot perimetrul clădiri. Pentru 
preluarea forțelor axiale, la nivelurile inferioare s-au utilizat stâlpi compuşi 
realizaţi din profiluri de oțel tip cruce de Malta şi beton armat. Pentru a reduce 
gabaritul stâlpilor, s-a optat pentru utilizarea la etajele inferioare a clasei de beton 
C60/75. În zona de acces în clădire, unde se află recepţia generală, cerințele 
arhitecturale au impus realizarea unor deschideri de 16,0 m la nivelul parterului. 
Ținând seama de forțele axiale mari din stâlpi la parter, pentru a nu perturba traseul 
de descărcare a forțelor axiale din stâlpi către infrastructură, la nivelul mezaninului 
s-a optat pentru realizarea unor stâlpi înclinați, dispuşi în V. Sistemul de fundare 
este de tip radier de beton armat rezemat pe piloți de beton armat și pereţi mulaţi 
perimetrali. La realizarea subsolurilor s-a utilizat o adaptare a tehnologiei de 
execuţie a infrastructurilor de tip top-down. Proiectarea structurii s-a realizat în 
anul 2012 pe baza cerințelor codului de proiectare seismică P100-1/2006, însă 
structura clădirii respectă și cerințele mai stringente ale codului de proiectare 
seismică P100-1/2013. Calculul structural s-a realizat prin metoda de calcul modal 
cu spectre de răspuns. Pentru verificarea răspunsului structurii, s-au realizat şi analize 
neliniare statice și dinamice. 


Catedrala Mântuirii Neamului este o clădire monumentală ce impresionează 
prin dimensiunile sale. Construcția are trei subsoluri ce au necesitat o săpătură cu 
o adâncime de 20 m, săpătură protejată de o incintă de pereți mulați, o înălțime 
supraterană de aproximativ 120 m, precum şi o suprafață în plan de aproximativ 
7.165 mp. Amplasamentul ales este unul deosebit, construcția fiind situată într-o 
zonă centrală a Municipiului Bucureşti, pe Dealul Arsenalului, având ca vecinătăți 
Palatul Parlamentului, Calea 13 Septembrie şi strada Izvor. Aceste condiţii de 
amplasament permit o bună vizibilitate a clădirii din majoritatea zonelor centrale 
ale orașului. La subsoluri, primul planșeu este amplasat la cota —16,00 m, cel de al 
doilea la cota —11,00 m în timp ce la cota —6,80 m este prevăzut un planşeu parțial, 
amenajat pentru funcțiuni tehnice. Deasupra solului, primele niveluri parţiale (nave 

laterale) ale construcţiei au înălțimea de 9,00 m până la cota +45,00 m, fiind succedate 
pe verticală de mai multe structuri independente cu utilităţi diferite: şase turle 
secundare până la cota +70,00 m, turla Clopotniță, în care se vor amplasa cele şase 
clopote, până la cota +80,00, respectiv turla principală Pantokrator, până la cota 
+120,00 m. Soluţia de fundare aleasă este una directă, cu radier general casetat, 
realizat din grinzi dispuse pe două direcţii ortogonale şi plăci de beton armat. 
Pentru a proteja săpătura, a fost proiectată o incintă de pereți mulați perimetrali. 
Susținerea acestor pereţi a fost realizată cu ancoraje pretensionate dispuse pe 3 
niveluri, sistem ce a permis accesul total în interiorul incintei și a înlesnit lucrările 
de execuţie a infrastructurii. Pentru hidroizolarea subsolurilor s-a avut în vedere 
alegerea unei soluţii cu durată de viaţă îndelungată şi cu o mentenanţă minimă. 
Astfel, s-a optat pentru realizarea unei hidroizolaţii din plumb, materializată sub 
forma unei cuve continue sub radier. 

Fig. 12.5.5. Catedrala în construcţie, 2018. 


Sistemul structural principal al clădirii este realizat din elemente de beton 
armat de înaltă rezistență și elemente de beton cu armătură rigidă. Dimensiunile 
structurii, precum şi nivelul superior de performanță stabilit prin proiectare au 
necesitat realizarea elementelor structurale cu rezistenţe şi rigidități mari, adecvate 
acestor cerinţe. Specificul construcției a condus la necesitatea prezenţei unor elemente 
structurale complexe de mari dimensiuni: elemente masive de tip arc, suprafeţe 
cilindrice sau sferice, intersecții de suprafeţe spaţiale curbe etc. (Fig. 12.5.5). 

Termoizolaţia clădirii este realizată prin căptuşirea la partea exterioară cu 
elemente ceramice cu goluri verticale, în timp ce la partea interioară a construcției 
s-au utilizat elemente de zidărie plină presată cu rol de strat suport pentru frescă. 
Tehnologia de execuţie folosită a presupus înglobarea elementelor ceramice în 

structura pereţilor de beton armat. Acoperişul este realizat din şarpante metalice, 
peste care se montează elemente din lemn (arce, astereală, elemente decorative) şi 
învelitoarea din tablă. Șarpantele din oţel sunt realizate din profiluri laminate curbate. 
Structura de rezistență a şarpantelor înglobează şi elementele de susţinere aferente 
crucilor metalice. Structura a fost calculată pe baza codului de proiectare seismică 
P100-1/2006, considerând niveluri de performanţă superioare celor minim normate. 
Astfel, acceleraţia orizontală de proiectare utilizată în calcul în vederea asigurării 
cerinței fundamentale de siguranţă a vieții are valoarea de 0,36 g, acceleraţie aferentă 
unui cutremur cu intervalul mediu de recurenţă de 475 ani. Construcția a fost încadrată 
în clasa I de importanță-expunere la cutremur, urmărindu-se astfel asigurarea 
integrității structurale și a funcționalității în timpul și imediat după incidența 
evenimentelor seismice majore. Lucrările de edificare a Catedralei au început în 
anul 2010. În anul centenar al României, lucrările de execuţie se apropie de final, 
existând speranţa şi dorința sărbătoririi aniversării Marii Uniri în noua Catedrală a 
Mântuirii Neamului. 

Fig. 12.5.6. Complexul Asmita Gardens (stânga) şi turnurile „gemene” ale complexului Monaco (dreapta). 


Blocuri înalte pentru locuințe colective. În marile aglomerări urbane, în special 
din Asia, dar şi în metropolele europene cum ar fi Londra sau Berlin, sunt des 
întâlnite cartiere de blocuri turn pentru locuinţe colective cu 25-35 etaje. Recent, 
acestea au început să apară şi în Bucureşti, cum ar fi complexul Asmita Gardens, 
primul în care s-au construit blocuri turn pentru locuinţe, sau complexul Monaco 
(Fig. 12.5.6). Complexul rezidenţial Asmita Gardens (2009), are 27.000 mp şi este 
amplasat la intersecția șoselei Mihai Bravu cu Splaiul Unirii. Proiectul, în valoare 
de 120 milioane euro, este format din şapte blocuri-turn cu peste 750 de locuinţe, 
conținând și spaţii comerciale sau de relaxare. Turnurile, având între 17 şi 25 de etaje, 
au înălțimi între 66 şi 92 m. Clădirile au o structură în cadre şi cadre-diafragmă din 
beton armat. Este de aşteptat ca această tendinţă să continue şi să se extindă şi în 
alte zone urbane aglomerate. 


523 


12.5.1.2. Stadioane și săli de sport 

În perioada de după 1990, în România s-au construit șapte stadioane noi, iar 
alte două sunt în fază de finalizare (Târgu Jiu, în 2018, şi Arad, în 2019). Trei 
dintre stadioanele executate (Arena Naţională din București, Cluj Arena din Cluj- 
Napoca şi lon Oblemenco din Craiova) au capacităţi de peste 30.000 de spectatori. 
Aceste stadioane au toate facilităţile moderne şi estetic, au o arhitectură remarcabilă, 
înnobilând peisajul urban. Din acest punct de vedere, arhitecţii şi inginerii care au 
reuşit să găsească soluţiile tehnice optime pentru susținerea, inclusiv estetică, a 
operei arhitectonice, au dovedit deopotrivă talent şi profesionalism. 

Fig. 12.5.7. Stadionul Arena Naţională, finalizat (stânga) şi în construcție (dreapta) [102]. 


Arena Naţională. Stadionul, inaugurat în anul 2011, a înlocuit vechea arenă 
„Lia Manoliu” construită la începutul anilor 1950. Noul stadion are o capacitate de 
55.000 de locuri şi 2.100 locuri de parcare. Gradenele şi terenul de joc au un acoperiş 
parțial retractabil (Fig. 12.5.7, stânga). Construcția a fost realizată pentru Primăria 
Municipiului Bucureşti de către asocierea JV Max Boegl Bauunternehmung GmbH & 
Co. KG — Astaldi Spa Italia. Proiectanţii structurii de rezistență sunt Krebs und Kiefer 
(Germania) şi Consild (România). Structura de rezistenţă este realizată din beton 
armat în sistem mixt monolit-prefabricat. Construcţia este împărţită în tronsoane 
prin patru rosturi orientate radial (Fig. 12.5.7, dreapta). Rosturile traversează integral 
structura de rezistenţă, cu excepţia radierului care are continuitate peste rosturi. 
Împărțirea în rosturi s-a realizat pentru a permite controlul răspunsului structural la 
acțiuni seismice orizontale şi controlul stării de eforturi şi deformaţii din 
temperatură. Tribuna principală are 3 subsoluri şi 3 niveluri supraterane. Tribuna 
secundară şi peluzele au 3 niveluri supraterane şi un subsol parţial cu rol tehnic. 

Principalele elemente structurale sunt aliniate radial sau inelar. În direcţie 
radială, tribuna secundară şi peluzele au două deschideri principale de 15,3 m spre 
exterior şi 9,0 m spre interior. Pe perimetrul exterior al structurii sunt dispuşi stâlpi 
de beton armat monolit cu secțiunea 60 cm x 220 cm şi înălțimea supraterană de 
24 m, cu latura mare aliniată radial. La cota superioară a stâlpilor de beton reazemă 
articulat stâlpi metalici pentru acoperiş. La fiecare trei axe radiale, în deschiderea 
de 9,0 m sunt dispuşi pereţi de beton cu grosimea de 50 cm. Pe pereţii de beton 
radiali și pe stâlpii perimetrali reazemă grinzi radiale înclinate, cu formă „dinţată” 

în elevaţie, realizate prefabricat. Pe grinzile „dinţate” reazemă plăcile de graden. 
Grinzile ies în consolă către terenul de joc pe distanţe variabile în funcție de poziția 
radială a acestora. În direcţie radială, structura constă în principal dintr-un perete 
perforat cu grosimea de 40 cm, aliniat pe axul radial intermediar. Peretele perforat 
se intersectează la fiecare trei axe radiale cu pereţi radiali. În axul inelar interior, 
pentru rezemarea grinzilor radiale înclinate sunt dispuşi stâlpi cu secțiunea 50 cm x 
50 cm la intersecția cu fiecare ax radial. Pe stâlpi reazemă grinzi înalte cu secțiunea 
40 cm x 450 cm, aliniate cu axul inelar interior. 

Structura a fost proiectată pentru a asigura un răspuns adecvat la acţiuni 
seismice severe. Rigiditatea și rezistenţa în direcție radială sunt asigurate de către 
pereţii radiali. În direcţie inelară, cadrul perforat a fost proiectat pentru a prelua şi 
transmite către infrastructură forțele de inerție care se dezvoltă în structură. 
Conlucrarea sistemului de pereți cu stâlpii perimetrali şi colectarea forțelor seismice 
inerţiale se fac prin intermediul planșeului de la cota 20,5 m şi prin intermediul 
unei membrane înclinate realizată din beton armat, aşezată imediat sub plăcile de 
graden în deschiderea radială exterioară. Structura are o fundație de tip radier. 
Încărcarea radierului se face prin intermediul unei structuri tubulare inelare așezată 
sub deschiderea radială interioară. Structura acoperișului este realizată sub forma 
unei roți spițate din cabluri pretensionate. Inelul de compresiune perimetral este 
aşezat pe stâlpii metalici articulaţi la bază. Cablurile radiale sunt întinse între inelul 
de compresiune perimetral şi inelul interior care este solicitat la întindere. 
Acoperişul este împărțit într-o zonă exterioară, în care învelitoarea este fixă şi o 
zonă interioară cu învelitoarea retractabilă. Zona exterioară acoperă gradenele, iar 
zona interioară acoperă terenul de joc. Sistemul de cabluri al acoperișului a fost 
asamblat inițial la nivelul terenului de joc. Ulterior, întregul ansamblu a fost ridicat 
la poziţie şi întins utilizând prese hidraulice montate pe inelul de compresiune. 

Cluj Arena. Complexul Cluj Arena s-a inaugurat pe 11 octombrie 2011. 
Proiectarea s-a realizat în perioada 2009-2011, arhitectura fiind realizată de SC Dico şi 
Țigănaş S.R.L. Cluj-Napoca, ingineria de către Universitatea Tehnică Cluj-Napoca, 
SC Bogart Construct Cluj-Napoca și DAS Engineering Group, iar execuţia de ACI 
Cluj. Proprietarul complexului este Consiliul Judeţean Cluj. Stadionul, cu o capacitate 
de 30.200 de locuri, adevărat simbol al Clujului, a găzduit deja numeroase evenimente 
sportive, spectacole, festivități sau alte evenimente. Regimul de înălțime al stadionului 
este 2S+P+5E+nivel general gradene pentru tribuna 1-vest şi 2S+P+2E+nivel general 
gradene pentru tribuna 2-est, iar pentru peluze, 2S+P-+E+gradene. Înălțimea stadionului 
în punctul său maxim este de 36,75 m. Terenul de joc are dimensiunile de 105 x 68 m. 
Acoperişul protejează aproape în totalitate tribunele şi peluzele stadionului, rezultând 
un număr de peste 28.000 locuri acoperite. Infrastructura şi structura care susţine 
gradenele sunt din beton armat, iar structura acoperișului este metalică, principalele 
elemente portante fiind consolele curbate cu zăbrele care se văd în Figura 12.5.8 
(stânga). Finisajul extern îl reprezintă o suprafaţă cu aspect de titan acoperit cu un 
strat de suprafață superficial transparent şi cu sensibilitate scăzută la zgâriere, 
radiaţii ultraviolete şi coroziune (Fig. 12.5.8, dreapta). 

Fig. 12.5.8. Stadionul Cluj Arena, structura cu console curbe (stânga) şi finalizat (dreapta). 


Stadionul lon Oblemenco, Craiova. Stadionul, cu o capacitate de 30.983 de 
locuri, a fost proiectat în 2014, iar construcţia s-a realizat în perioada 2015-2017. 
Proiectantul principal a fost Proiect Bucureşti în colaborare cu SC Dico şi Țigănaş 
S.R.L. Cluj-Napoca, executanţii lucrărilor fiind firmele SC Con-A, ACI Cluj şi 
Nisal. Stadionul este unul înalt, ridicându-se la cca 60 m înălțime. Infrastructura 
este realizată din beton armat, iar suprastructura, aşa cum se poate vedea în Figura 
12.5.9, este metalică. 


Fig. 12.5.9. Stadionul „Jon Oblemenco” în cursul montajului structurii (stânga) şi finalizat (dreapta) [103]. 


În final a rezultat un complex sportiv care include un stadion modern și care 
poate găzdui competiţii fotbalistice naționale şi internaționale, precum şi competiții 
din alte sporturi: rugby, oină, hochei pe iarbă, mini-hochei sau fotbal american. În 
incinta complexului sportiv se pot organiza şi concerte, târguri, expoziţii, evenimente 
culturale şi sociale. De asemenea, complexul include şi spaţii de cazare pentru 
sportivi, spaţii comerciale şi parcări. Într-o competiţie la care au participat 40 
stadioane, stadionul de fotbal din Craiova a fost desemnat de juriul de specialitate 
pe locul 4 între cele mai frumoase stadioane din lume în 2017. Câştigătorul competiției 
a fost stadionul Luzhiniki, din Moscova, cu 7,84 puncte, urmat de U Arena din Paris 
cu 7,24 puncte, Mercedes-Benz Stadium din Atlanta cu 7,12 puncte şi Jon Oblemenco 
din Craiova cu 6,98 puncte [104]. 

Sala Polivalentă din Cluj-Napoca. Această sală, cea mai mare din România, 
este amplasată în imediata vecinătate a Stadionului Cluj Arena, construcția fiind 
demarată în 2010 simultan cu stadionul, dar finalizată în 2014. Proiectarea arhitecturii 
a aparținut firmei SC Dico şi Țigănaș SRL Cluj-Napoca, iar ingineria, firmei S.C. Plan 
31 SRL, de asemenea din Cluj-Napoca, contractul de antreprenoriat fiind asigurat 
de CON-A din Sibiu. Capacitatea iniţială a sălii a fost de 7.227 de locuri, pentru ca 
ulterior, prin modificarea proiectului inițial, să fie mărită la 10.500 de locuri. Sala 
Polivalentă are un regim de înălțime S+P+3E și este prevăzută la interior cu 
anexele sportive și tehnice aferente, iar la exterior cu o parcare (la subsol). Sala are 
o structură mixtă: structura verticală din cadre, planșeele şi infrastructura din beton 
armat (suprastructura fiind din elemente prefabricate), iar structura acoperişului din 
grinzi cu zăbrele metalice. 


12.5.1.3. Mari suprafeţe comerciale 


Primul centru comercial (mall) din ţara noastră, Bucureşti Mall, a fost deschis în 
septembrie 1999. Datele Consiliului Internaţional al Centrelor Comerciale arată 
că, în prezent, ţara noastră deţine 95 de centre comerciale, iar planurile anunțate de 
dezvoltatorii din sectorul retailului indică faptul că la sfârșitul anului 2018 vom 
avea nu mai puţin de 100 de mall-uri în România. 

La nivelul capitalei, cea mai mare densitate de spaţii comerciale se află în 
Sectorul 1, cu un nivel de circa 967 mp/1.000 de locuitori. În ţară, oraşele cu cea 
mai mare densitate de spaţii comerciale rămân Suceava (1.167 mp/1.000 de locuitori) 
şi Oradea (926 mp/1.000 de locuitori). În schimb, în oraşele cu o populaţie de peste 
250.000 de locuitori, acest indicator variază între 380 mp/1.000 de locuitori, în 
Craiova şi 694 mp/1.000 de locuitori în Timişoara [105]. Cu arhitectură și configurație 
structurală complexă, mall-urile combină diverse sisteme structurale şi materiale 
(beton armat, oţel, lemn), proiectarea și execuţia acestora trebuind să asigure un 
răspuns structural coerent, furnizând rezistenţă şi robusteţe sub efectele acțiunilor 
naturale, de serviciu, sau accidentale, și asigurând securitatea ocupanților şi a bunurilor. 
În multe situaţii, aceste mall-uri sunt integrate în ansambluri arhitecturale complexe în 
cadrul unor programe urbanistice multifuncţionale. Cooperarea și coordonarea între 
arhitecţi şi inginerii constructori trebuie să fie deplină, iar cerinţele de competență 
şi capacitate sunt foarte ridicate. Cele câteva exemple prezentate în continuare vor 
fi edificatoare în acest sens. 

AFI Palace Cotroceni. Acesta este în prezent cel mai mare mall din Bucureşti, 
fiind situat în partea de vest a orașului, în sectorul 6, între centrul oraşului şi cele 
mai mari cartiere din Bucureşti, Militari și Drumul Taberei; a fost inaugurat la 
29 octombrie 2009. Iniţial, mall-ul avea o suprafaţă închiriabilă de aproximativ 
76.000 mp, 300 de magazine, 2.500 de locuri de parcare, un hypermarket, 20 de 
săli de cinema, primul cinematograf IMAX din România (3D), restaurante, două 
cazinouri, un patinoar de aproximativ 1.000 mp, un perete de escaladă, un lac artificial, 
o pistă de role, bowling şi snooker. La finalul anului 2017, după extinderi succesive, 

AFI Cotroceni a ajuns la o suprafaţă închiriabilă de 90.000 mp. În Figura 12.5.10 
se vede ansamblul AFI, care cuprinde AFI Palace şi AFI Park, cu cele 5 clădiri de 
birouri cumulând în total 70.000 mp, care au fost inaugurate în 2012. 


= 
5 


ans 


Fig. 12.5.10. Complexul AFI Cotroceni, cu AFI Palace şi AFI Park. 


Tulius Mall Timişoara şi complexul Openville. Acest centru comercial de mari 
dimensiuni din Timişoara s-a construit în două etape, care au început în 2005 și 
respectiv 2009 (Fig. 12.5.11). Suprafaţa totală construită a centrului comercial ajunge 
la 178.500 mp, iar cea închiriabilă a fost extinsă până la 71.000 mp, devenind cel 
mai mare mall din afara Bucureştiului. Centrul comercial găzduieşte 350 de branduri, 
food-court cu o capacitate de peste 1.700 de locuri, parcare sub şi supraterană de 
3.000 de locuri, cinema multiplex cu 7 săli, club de bowling şi biliard, patinoar și 
piscină sezonieră, sală de fitness, spaţiu de joacă pentru copii, perete de alpinism, 
casino, restaurante, terase, baruri şi numeroase cafenele. 


Fig. 12.5.11. Şantierul complexului OpenVille construit de Grupul Iulius, cu clădirile deja construite 
şi cele în construcţie, care cuprinde şi Iulius Mall. 


În anul 2015, compania Iulius Group a început extinderea centrului prin ansamblul 


Openville, o investiţie de peste 220 de milioane de euro într-un proiect multifuncțional 
de regenerare urbană, investiția fiind una din cele mai mari infuzii de capital privat 


528 


în sectorul imobiliar din România. Ansamblul Openville Timişoara va include în 
prima sa etapă de dezvoltare două centre de conferințe şi evenimente, cu 10 săli 
amenajate şi echipate la standarde premium (Fig. 12.5.11). Openville Timișoara va 
fi cea de-a doua locaţie în care compania Iulius, dezvoltatorul proiectului, operează 
un centru de conferinţe, după cel realizat în anul 2012 în ansamblul Palas Iaşi. 

Ansamblul urbanistic Palas-Palas Mall. Palas este un complex urbanistic situat 
în zona Centrului Civic al municipiului lași, în imediata apropiere a Palatului Culturii 
(Fig. 12.5.12). Proiectul a fost dezvoltat în parteneriat public-privat de către Iulius 
Group şi Consiliul Local Iaşi. Ansamblul, inaugurat în anul 2012, se întinde pe o 
suprafață de 270.000 mp şi a costat în jur de 265 de milioane de euro, fiind, la 
momentul construirii, cea mai mare investiție imobiliară din afara Bucureştiului. 

Centrul comercial Palas Mall, care se desfăşoară pe o suprafață de 54.200 
mp, face parte din acest ansamblu urbanistic care mai cuprinde: 

e Palas Shopping Street — spaţii comerciale amplasate stradal cu o suprafaţă 
totală de 6.300 mp; 

e Parcul — amenajat pe o suprafaţă de 50.000 mp, pe locul fostelor grădini ale 
Curţii Domnești din Iași. În parcul ansamblului se pot observa obiecte şi clădiri istorice, 
precum turnul de strajă al Curţii Domnești. În parc există un lac artificial, fântâni 
arteziene, alei de promenadă, cascade artificiale, arbori şi vegetaţie amplasată în trepte; 

e Hotel, clădiri de birouri — United Business Center (28.000 mp): parcare 
subterană — cu o capacitate de 2.500 locuri, bloc turn cu locuinţe colective; teatru 
de vară. 


Fig. 12.5.12. Palas Mall văzut de pe esplanada din spatele Palatului Culturii. 


12.5.2. INFRASTRUCTURA DE TRANSPORT 


12.5.2.1. Construcţia de noi aeroporturi 


România are în prezent 16 aeroporturi internaţionale amplasate în 15 dintre 
cele mai mari oraşe din ţară. Cele cu trafic peste 1 milion de pasageri/an (în 2017) 
sunt: Bucureşti — Henri Coandă cu 12.840.000; Cluj-Napoca — Avram lancu cu 
2.690.000; Timişoara — Traian Vuia cu 1.621.529 şi Aeroportul Internaţional din 

Iaşi — cu 1.126.218. La Aeroportul din Cluj-Napoca s-a construit o nouă aerogară 
în 2008. La laşi, unul din cele mai vechi aeroporturi din ţară, operaţional încă din 
1905, s-au construit succesiv două noi terminale, T2 în 2012 și T3 în 2015, iar pista 
s-a extins în 2014. 

Aeroportul Traian Vuia din Timişoara a fost primul din afara capitalei care a 
fost deschis la începutul anilor 1990 pentru zboruri internaţionale, beneficiind de 
faptul că, după lucrările de modernizare realizate între 1975-1980, pista fusese 
extinsă la 3.500 m. În ultimii 25 de ani, aeroportul a cunoscut o continuă extindere 
şi modernizare. Un salt care va dubla capacitatea aeroportului la 3 milioane de 
pasageri, în vederea anului 2021 când Timişoara va fi Capitală Culturală Europeană, se 
produce acum prin construirea a două noi terminale. Noile terminale vor fi construite în 
partea de est a aeroportului, în prelungirea actualului Salon Oficial, pe aproximativ 
4.000 mp (Fig. 12.5.13). 


Fig. 12.5.13. Extinderea Aeroportului „Traian Vuia” prevăzută să înceapă în 2019 [106]. 


Extinderea Aeroportului „Henri Coandă Bucureşti” (Otopeni). Scurt istoric. 
În perioada celui de-al Doilea Război Mondial (1940-1944), pe actualul teren al 
aerodromului a funcţionat o bază militară folosită de armata germană. Între 1944 şi 
1965, infrastructura existentă, adică o pistă de 1.200 m şi clădirile anexe, a fost 
utilizată de aviația militară română. Extinderea aeroportului a început după 1965. 
Lucrările au vizat, în principal, modernizarea pistei existente la o lungime de 3.500 
m, necesară pentru aeronavele de mare capacitate. În programul de modernizări 
a fost inclus și un nou terminal de pasageri, atât pentru zboruri interne, cât şi pentru 
zboruri externe. În 1970 a fost construită aerogara pentru pasageri, cu o capacitate 
de prelucrare de 1,2 milioane de călători pe an. În anul 1986 a fost inaugurată 
a doua pistă, cu o lungime de 3.500 m şi a fost implementat un nou sistem de 
balizaj. După 1990, aeroportul începe derularea unui vast program de investiții 
intitulat „Dezvoltarea şi Modernizarea Aeroportului Internaţional Bucureşti-Otopen'”. 

În 1993, aeroportul devine membru cu drepturi depline al ACI (Airport Council 
International). Terminalul „Plecări internaţionale”, cu o capacitate de prelucrare de 
1.200 de pasageri pe oră de vârf îşi deschide porţile în 1997. În anul 2000 este 
inaugurat fluxul de pasageri „Sosiri internaționale”, ca rezultat al unui proces de 
reamenajare şi reorganizare a vechii aerogări. În anul următor este dată în folosință 
parcarea publică aferentă terminalului Sosiri (trei niveluri cu 900 de locuri). În 
2003, se inaugurează Terminalul curse interne, având o capacitate de 200 de 
pasageri pe oră de vârf pentru fiecare dintre cele două fluxuri (Plecări şi Sosiri). La 
împlinirea a 35 de ani de activitate aeronautică civilă, în septembrie 2004, 
aeroportul primeşte numele ilustrului pionier al aviaţiei româneşti şi mondiale, 
Henri Coandă. Inaugurarea noului Terminal plecări al Aeroportului Internaţional 
Henri Coandă București a avut loc pe 6 noiembrie 2012. Acesta face parte din cea 
de-a III-a fază a programului „Dezvoltarea şi Modernizarea Aeroportului Internaţional 
Henri Coandă Bucureşti”. În cadrul Programului strategic de dezvoltare, s-a elaborat 
planul pentru construirea Terminalului 2 de pasageri. Acesta ar urma să fie 
construit până în 2022 şi va fi alcătuit din patru module, fiecare modul având o 
capacitate de 5 milioane de pasageri/an. O altă extindere a aeroportului prevede 
construirea unui nou terminal, „T2”, care urmează să fie conectat cu Autostrada A3 
Bucureşti-Ploieşti [107]. 

Construcția noului terminal pentru plecări. Proiectul pentru această investiţie, 
având ca beneficiar Compania Naţională Aeroportul Internaţional “Henri Coandă” 
București, a fost elaborat în perioada 2008-2010. Execuţia lucrărilor a început în 
august 2009 şi a fost finalizată în luna martie 2011. Antreprenorul general şi 
proiectantul general pentru această investiţie a fost Romairport S.R.L. Această 
companie s-a ocupat şi de execuţia lucrărilor de beton armat. Proiectul tehnic al 
structurii de rezistență a avut la bază proiectul de arhitectură elaborat de către Technital 
Spa Italia, proiectul de execuţie fiind realizat de către Popp & Asociaţii S.R.L. 
pentru structura metalică şi, respectiv, de către IPTANA S.A. pentru elementele din 
beton. Structura metalică a fost fabricată şi montată de către S.C. Bog'Art S.R.L. 
împreună cu Autohton Allpic S.R.L. Fațadele cu pereţi cortină au fost proiectate de 
către Aludesign S.R.L. şi executate de către Alusystem S.R.L. 

Soluţiile tehnice pentru terminalul plecări şi acces la porţile de plecare (Finger). 
Structura pentru preluarea sarcinilor gravitaționale este realizată cu cadre metalice 
cu stâlpi cu secțiune „cruce de Malta” şi țevi circulare, cu grinzi cu inimă plină la 
Finger, respectiv stâlpi din beton armat şi grinzi cu zăbrele la Sala pentru plecări. 
Rezistenţa laterală la acţiuni seismice este asigurată de pereţii structurali din beton, 
care sunt independenţi sau parte componentă a unui nucleu din beton şi contravântuiri 
verticale. Din cauza prezenţei unor goluri mari în placa din beton armat, aceasta nu 
a putut asigura comportarea de şaibă rigidă necesară pentru a transfera forțele 
inerţiale orizontale de la fiecare nivel către pereţii structurali din beton și s-a optat 
pentru utilizarea unui sistem de contravântuire orizontal. În Figura 12.5.14 se prezintă 
sala de plecări și structura la etaj pentru Finger în faza de montaj. 

Fig. 12.5.14. Sala de plecări (stânga) şi structura la etaj pentru Finger în faza de montaj (dreapta). 


Soluţiile tehnice aplicate pentru construcţia acestei clădiri au asigurat un ritm 
de execuţie rapid şi, în acelaşi timp, un nivel ridicat al calităţii lucrărilor. Combinarea 
adecvată a materialelor a permis obţinerea unui sistem structural coerent, bine 
configurat, capabil să asigure rezistenţa şi robusteţea structurală a acestei lucrări, 
pe măsura importanţei ei. Tehnologia adoptată şi o colaborare strânsă între proiectant 
şi executant au făcut posibilă realizarea investiţiei în parametrii impuşi de către 
beneficiar, nu numai din punct de vedere al termenului de execuţie, dar și din punct 
de vedere al calității lucrărilor executate. Lucrarea a fost distinsă cu trofeul Steel 
Design Award de către Convenţia Europeană pentru Construcţii Metalice, în 
septembrie 2011, la Berlin. 


Fig. 12.5.15. Aeroportul „Henri Coandă” după extindere. 


12.5.2.2. Transportul terestru 


Reţeaua de transport terestru. După anul 1990, principalele lucrări la rețeaua 
de cale ferată, în afara celor de întreţinere curentă şi reparaţii periodice, au fost și 
continuă să fie cele de reabilitare a liniilor care fac parte din coridoarele europene, 

obiectivul principal fiind creşterea vitezei de circulație până la 160 km/h pentru 
trenurile de călători și până la 120 km/h pentru trenurile de marfă. Se asigură astfel 
îndeplinirea cerințelor privind încadrarea căii ferate în parametrii tehnici stabiliți 
prin acordurile europene care au devenit condiţii şi obligaţii naţionale la integrarea 
în Uniunea Europeană (UE). Lucrările se referă la îmbunătăţirea geometriei în plan 
a traseului pentru exigenţele circulaţiei cu viteza maximă 160 km/h, la terasamente, 
lucrări de artă (poduri, podeţe, tuneluri), la suprastructura căii (aparate de cale, şine, 
traverse, material mărunt, asigurarea continuității căii fără joante prin sudarea şinelor 
şi aparatelor de cale), la amenajarea trecerilor de nivel, la instalaţiile de centralizare 
electrodinamică, de bloc de linie automat sau de telecomunicaţii feroviare. 

Traficul feroviar din România ocupă un loc important în Europa. Pe coridorul IV 
Transeuropean, care reprezintă 13% din lungimea reţelei feroviare din România, se 
derulează 35% din traficul total. Legătura cu portul Constanţa, cel mai mare port la 
Marea Neagră, asigură o variantă de legătură avantajoasă între vestul Europei și 
zona de transport a Mării Negre, Asia Centrală şi Orientul Mijlociu. Având în vedere 
importanța acestui coridor de transport feroviar, primele tronsoane de cale ferată 
reabilitate includ: Bucureşti-Câmpina-Predeal (Fig. 12.5.16) şi Bucureşti-Constanţa. 
Se lucrează pe sectorul Sighişoara-Mediaş-Coşlariu, iar în 2018 vor începe lucrările 
pe tronsonul Braşov — Sighişoara. 


Fig. 12.5.16. Sector reabilitat pe calea ferată Bucureşti-Predeal între Comarnic şi Valea Largă. 


În anul 1990, reţeaua de drumuri publice din România avea o lungime totală 
de 153.014 km, din care 14.683 km drumuri naţionale, 26.967 km drumuri judeţene, 
31.166 km drumuri comunale şi 80.198 km străzi în localităţi [108]. La sfârşitul 
anului 1993, starea tehnică a reţelei de drumuri naţionale era caracterizată astfel: 
87% din reţea avea îmbrăcăminţi moderne, 11% îmbrăcăminti uşoare, 2% erau 
drumuri pietruite; 74% din reţea avea durata de exploatare depăşită, din care aproape 
jumătate avea o stare tehnică critică cu degradări majore. Din numărul total de 

poduri (3.131) cu o lungime de 128.617 m amplasate pe drumuri naţionale, numai 
58,8% îndeplineau condiţiile corespunzătoare clasei E de încărcare. Celelalte poduri cu 
o lungime de 55.600 m nu îndeplineau exigenţele impuse de traficul internaţional. 
De aceea, obiectivele strategice stabilite de Administraţia Naţională a Drumurilor 
din Ministerul Transporturilor au fost: 

e Îmbunătăţirea stării tehnice a reţelei de drumuri publice prin măsuri de 
întreţinere şi ranforsare pentru stoparea procesului de degradare; 

e Crearea condiţiilor pentru aducerea rețelei rutiere la nivelul exigențelor 
europene prin programe de reabilitare şi modernizare. Ca exemplificare, în perioada 
1993-1996 s-a realizat un program de reabilitare pentru 1.053 km de drumuri 
naționale; 

e Dezvoltarea etapizată a unei rețele de autostrăzi. 

Pe baza propunerilor făcute de IPTANA (Institutul de Proiectări Transporturi, 
Auto, Navale, Aeriene) în anul 1990, Guvernul României a adoptat un program de 
realizare etapizată a unei reţele de autostrăzi cu o lungime totală de 3.616 km 
[109]. Etapele programului erau: 

e Etapa I (până în anul 2006), 280 km; 

e Etapa II (anii 2006-2015), 636 km; 

e Etapa III (după anul 2015), 2.600 km. 

Pe baza acestor studii şi etape propuse de IPTANA, s-a adoptat Legea nr. 71 
din 12 iulie 1996 privind „Planul de amenajare a teritoriului național — Secţiunea 1 — 
Căi de Comunicaţie” (Fig. 12.5.17). Faţă de programul de autostrăzi (Fig. 12.5.17) 
există o întârziere de peste 2.000 km. Până în prezent s-au construit aproximativ 
700 km de autostradă, care s-au deschis pentru exploatare în perioada 1996-2017 
(Fig. 12.5.18, Fig. 12.5.19). 


Fig. 12.5.17. Reţeaua de autostrăzi stabilită prin Legea 71/1996. 

Fig. 12.5.18. Sector de autostradă Fig. 12.5.19. Autostrada Bucureşti-Constanţa. 
pe tronsonul Turda-Sebeş. 


În această etapă s-au executat sau sunt în curs de execuţie o serie de lucrări 
de artă, respectiv tuneluri şi poduri. Astfel, pot fi menţionate tunelurile: 

e pe linia Brăila—Galaţi s-a refăcut tunelul Fileşti vechi, de 771 m, folosindu-se 
metoda scutului, executant Tunele SA Braşov; 

e în cadrul proiectului de reabilitare a liniei de cale ferată Braşov-Simeria, 
parte componentă a coridorului IV Pan European, pe variante locale de traseu au 
fost terminate 2 tuneluri de cale dublă pe tronsonul Sighişoara-Copşa Mică şi este 
în curs de execuţie un tunel tot de cale dublă pe tronsonul Vințu de Jos-Simeria; 

e tunelurile de pe tronsonul Sighişoara-Copşa Mică sunt Sighişoara, de 321 m, 
şi Daneş, de 969 m, care au fost executate de firma spaniolă FCC. La aceste 
tuneluri s-au utilizat metode de execuţie şi soluții speciale (umbrela de ţevi, armarea 
căptuşelii interioare cu fibre metalice, trecerea în subteran cu incinte din coloane 
forate dispuse sub formă de arc); 

e tunelul Turdaș, de pe tronsonul Vințu de Jos-Simeria, de 780 m, executat de 
Arcada Galaţi. La acest tunel s-a utilizat metoda de execuţie de la suprafață cu 
pereţi mulaţi şi căptuşeală interioară. 

Poduri. Trei lucrări de poduri pot fi considerate reprezentative pentru 
caracterizarea performanţelor în acest domeniu în perioada 1990-2017. Primul este 
Podul cu arce sistem Nielsen peste Canalul Dunăre-Marea Neagră (1995-2002), 
care leagă oraşul Cernavodă de stația de cale ferată (Fig. 12.5.20). Principalele 
caracteristici ale acestei lucrări sunt: 

e lungimea podului 523,50 m, fiind alcătuit din 3 structuri: viaduct mal drept 
cu structură continuă pe două deschideri (43,50 m + 44,50 m) şi structură mixtă cu 
grinzi metalice în conlucrare cu placă din beton, viaduct mal stâng cu structură 
continuă pe 7 deschideri (40 m + 5 x 39 m + 32 m) cu același tip de structură mixtă 
ca pentru viaduct mal drept şi structura principală cu arce cu platelaj ortotrop 
integral sudată cu deschidere de 171 m; 

e structura cu arce cu deschiderea cea mai mare construită până în prezent în 
România; 

e singura structură cu arce şi platelaj ortotrop proiectată şi construită în România. 

Fig. 12.5.20. Podul cu arce peste Canalul Dunăre-Marea Neagră la Cernavodă [110]. 


Al doilea este Podul suspendat peste brațul Gogoşu (Dunărea Mică) în Ostrovul 
Mare, construit în perioada 1997-2003 (Fig. 12.5.21). Principalele caracteristici ale 
lucrării sunt: 

e deschideri 60 m + 240 m + 60 m, deschiderea centrală de 240 m fiind cea 
mai mare la structuri de poduri construite în România; 

e tablicrul este din oţel cu secțiunea casetată cu platelaj ortotrop în deschiderea 
centrală şi secțiunea casetată din beton precomprimat în deschiderile marginale. 


Fig. 12.5.21. Imagini cu podul suspendat peste brațul Gogoşu (Dunărea Mică) în Ostrovul Mare. 


Al treilea este Podul nou cu hobane peste Canalul Dunăre-Marea Neagră la 
Agigea (Fig. 12.5.22). Principalele caracteristici ale lucrării sunt: 

e Structura principală a podului este cu hobane şi are trei deschideri (80 m + 
200 m + 80 m). Deschiderea centrală de 200 m este cea mai mare dintre podurile 
cu hobane construite până acum în România. Tablierul este cu structură mixtă 
(grinzi casetate în conlucrare cu o placă din beton) în deschiderea centrală şi 35 m 

în deschiderile marginale şi secțiuni casetate din beton precomprimat pe o lungime 
de 45 m în deschiderile marginale; 


Iu 
WETTIN 


(structura mixta cu conlucrare) 


Fig. 12.5.22. Schema de dispunere a hobanelor la podul nou 
peste Canalul Dunăre Marea Neagră la Agigea. 


e Viaductul mal stâng are o lungime de 281,15 m şi este realizat cu grinzi din 
beton precomprimat (6 grinzi în secțiune transversală) şi 8 deschideri (33 m + 2 x 
40 m +5 x 33 m); 

e Viaductul de pe malul drept are o lungime de 262,42 m cu grinzi din beton 
precomprimat şi 8 deschideri de 31,6 m. 


Tendinţe în dezvoltarea infrastructurii pentru transport terestru. România este 
membră a UE din anul 2007 şi în această calitate trebuie să contribuie la dezvoltarea şi 
funcţionarea infrastructurii integrate de transport. Eficienţa infrastructurii de transport 
este una din condiţiile de bază pentru mișcarea liberă a mărfurilor, persoanelor și 
serviciilor. Prosperitatea economică, îmbunătăţirea calității vieţii şi eficiența comercială 
sunt influențate direct de nivelul de dezvoltare şi de funcţionare al reţelelor de 
transport din țările Uniunii Europene. În prezent, partea centrală şi de nord a UE 
este mult mai bine deservită în transporturi decât regiunile periferice şi cele din sud 
şi est, tendinţa fiind de diminuare accentuată, pe termen mediu, a diferențelor 
existente. Încă din anul 1994, Comisia de Transporturi a Uniunii Europene a stabilit 
„Liniile directoare pentru dezvoltarea reţelei de transport transeuropene” care 
reprezintă o orientare nouă în dezvoltarea infrastructurii, influențând programele de 
restructurare a reţelei de transport din Europa. Reţeaua rutieră transeuropeană va 
avea în final aproximativ 58.000 km şi 40% din lucrările pentru realizarea ei vor fi 
efectuate în regiunile periferice. Pentru integrarea efectivă a României în Uniunea 
Europeană, este important ca programul pe termen scurt şi mediu privind construcția 
de autostrăzi să fie realizat, recuperând şi întârzierile înregistrate în ultimii 20 de ani. 
Dacă avem în vedere rețeaua de autostrăzi propusă prin Legea 71/1996, în următorii 
20 de ani ar trebui să construim aproximativ 3.000 km, în care sunt incluse şi arterele 
de ocolire a marilor centre urbane. În afară de construcția autostrăzilor, trebuie să 

avem în vedere şi un program de reabilitare a drumurilor naţionale, judeţene și 
comunale pentru ca întreaga reţea de drumuri să asigure exigenţele de confort şi 
siguranţă în trafic la nivelul celor existente în țările europene dezvoltate. Reţeaua 
feroviară transeuropeană va avea aproximativ 70.000 km și este gândită să realizeze 
legăturile cu aeroporturi şi porturi, cu instalaţii de transbordare a traficului de marfă şi 
cu puncte de transfer al călătorilor. 

Reţeaua feroviară din România trebuie să ajungă la nivelul exigenţelor Uniunii 
Europene. Trebuie să continue programul de reabilitare a liniilor principale pentru 
viteze maxime de circulaţie la trenuri de călători de 160 km/h şi respectiv 120 km/h 
pentru trenuri de marfă, în paralel cu lucrările curente de întreţinere şi reparații 
capitale, care să asigure siguranța și confortul pentru întreaga rețea. 

Toate lucrările noi sau de reabilitare a drumurilor și a căilor ferate trebuie să se 
bazeze pe conceptul de dezvoltare sustenabilă care introduce criterii de durabilitate, 
de robusteţe, de impact asupra mediului şi asupra oamenilor, de costuri de execuţie 
şi de exploatare. 


12.5.3. CONSTRUCŢII INDUSTRIALE: HALE MULTIFUNCŢIONALE 
ȘI DEPOZITE LOGISTICE 


Întrucât dinamica proceselor industrial-economice s-a accelerat, ciclul de utilizare 
a construcţiilor și facilităților s-a redus pentru o gama largă de industrii şi produse. 
Un exemplu relevant este fabrica Nokia, deschisă în 2008 la Jucu lângă Cluj și 
închisă în 2011. Ulterior, hala Nokia a fost preluată de DeLonghi, care a repus-o în 
funcţiune cu unele adaptări. Apărute relativ recent în România, parcurile industriale 
au cunoscut o dezvoltare semnificativă în ultimii ani. Parcurile industriale oferă 
spre închiriere hale pentru producție sau depozitare (inclusiv la cheie), cu suprafeţe 
libere mari între stâlpi ce pot fi adaptate pentru diferite utilizări care nu presupun 
instalaţii grele, cum ar fi spre exemplu podurile rulante în industria constructoare de 
mașini sau în metalurgie. Asemenea blocurilor de locuinţe colective pentru închiriere 
sau cumpărare, care se mobilează de către locatari, halele de producţie/depozitare 
sunt construite pentru a putea fi adaptate cerințelor specifice ale clienţilor, în funcție de 
tipul de activitate desfășurat. Structura halelor este atât metalică, cât şi din beton 
prefabricat, iar pereţii exteriori şi acoperişul sunt de regulă din panouri sandwich. 
Potrivit aceleaşi filozofii, în parcurile industriale se construiesc și se oferă spre 
închiriere spații pentru birouri [111]. Soluţia constructivă este de regulă următoarea: 
structura în cadre cu tramă mare, realizată din elemente prefabricate din beton 
armat sau din profiluri metalice, planşee din beton armat (fâşii cu goluri, soluţii 
mixte oţel-beton) şi închideri cu panouri sandwich sau casete. Parcurile industriale 
sunt în extindere în România. Caracterul modular al clădirilor din aceste parcuri, 
flexibilitatea tramelor, adaptabilitatea, respectiv demontabilitatea şi reutilizarea lor 
în alte amplasamente cer soluţii constructive ingenioase, detalii tipizate, robusteţe la 

demontare, transport şi reconstrucție. În 2017 s-a atins un maxim istoric în construcția 
acestor depozite, suprafaţa ajungând la peste 217.000 mp [112], iar cererea este în 
continuă creştere. 


Fig. 12.5.23. Depozitul Macromex Turda, vedere de ansamblu (stânga) şi structura metalică 
în construcţie la depozitul multifuncțional (dreapta). 


Depozitele logistice sunt o altă categorie de construcții care a proliferat în România 
în ultimele două decenii. Acestea sunt hale de mari dimensiuni, cu trame şi înălțimi 
mari, cu structura principală din cadre prefabricate din beton armat sau din profile 
metalice, cu închideri uşoare din panouri sandwich sau table cutate/casete şi cu 
termoizolaţie şi membrane hidroizolante. De regulă şi aceste depozite sunt adaptabile 
în funcţie de materialele şi produsele care se depozitează. Un tip aparte de construcţie 
cu structură metalică este depozitul paletizat de mare capacitate, în care rafiurile care 
susțin paleţii încărcaţi (cadre spaţiale cu etaje cu înălțime adaptabilă) au şi rol de 
structură care susține clădirea. Depozitul Macromex (Fig. 12.5.23) conţine un asemenea 
depozit paletizat cu gestiune şi deservire automată. Aceste structuri pot ajunge la 
înălțimi de peste 40 m. Sunt structuri sensibile la cutremur, proiectarea lor fiind 
complexă, iar execuţia pretențioasă. Au apărut de câțiva ani în România, dar în mod 
sigur se vor dezvolta în perioada următoare data fiind eficienţa lor. În cazul Macromex, 
structura are o înălțime de 42 m şi 16 niveluri de depozitare, cu o capacitate de stocare 
de 15.600 de paleţi. Este unicul depozit de acest tip din România, cu temperatura 
controlată şi complet automatizat. Trei macarale automate adaptate la condiţiile de 
temperatură şi echipate cu camere cu vedere pe timp de noapte deservesc non-stop 
locațiile depozitului. Ele sunt de 5 ori mai eficiente decât stivuitoarele clasice. 


12.5.4. PARTICIPAREA ȘI AFIRMAREA „ŞCOLILOR ROMÂNEȘTI” 
DE CONSTRUCȚII ÎN CIRCUITUL MONDIAL DE CUNOŞTINŢE 
ŞI COLABORARE ŞTIINŢIFICĂ ÎN DOMENIUL INGINERIEI 


12.5.4.1. Învățământul superior de constructii în perioada post-comunistă 


S-a văzut în secțiunea precedentă că în anul 1990 funcționau în România o 
universitate de construcții la Bucureşti, UTCB, continuatoare a Școlii Naţionale de 

Poduri şi Şosele, respectiv 3 facultăți de construcţii integrate în institutele politehnice 
din Timişoara, Iași şi Cluj Napoca. La Constanţa, în cadrul Institutului de Învăţământ 
Superior Constanța, au funcţionat începând din anul 1977 două specializări pentru 
subingineri constructori — care vor deveni de ingineri în 1990 în cadrul Universității 
„Ovidius”. 

În 1999 se înfiinţează la Constanţa Facultatea de Construcţii, cu specialităţile 
Construcţii Hidrotehnice (ulterior Amenajări şi Construcţii Hidrotehnice), respectiv 
Îmbunătăţiri Funciare şi Dezvoltare Rurală, toate pentru ingineri. La 12 iunie 2003, 
în cadrul Universităţii „Transilvania” din Brașov ia ființă Facultatea de Construcții, 
cu specializările Construcţii Civile, Industriale şi Agricole; Instalaţii pentru Construcții; 
Căi Ferate, Drumuri și Poduri şi Tehnologia Construcţiilor. Pe parcurs va apărea 
specializarea de Inginerie Urbană şi Dezvoltare Regională la Constanţa, București, 
Cluj-Napoca şi la noua universitate din Alba Iulia, în cadrul Facultății de Științe 
Exacte şi Inginereşti. Sub diverse forme şi asocieri, la unele facultăţi s-au oferit 
programe de studii de licenţă pentru Ingineria economică sau Managementul 
construcţiilor, respectiv Ingineria mediului. Să mai menţionăm apariția, la începutul 
anilor 1990, a programelor de Inginerie Civilă în limbi străine: la UTCB în franceză și 
engleză, la Timișoara în germană şi engleză, la Iaşi şi Cluj-Napoca în engleză. Din 
1994 apar programele de Studii aprofundate cu durata de un an, care ulterior vor 
deveni de Master cu durata de 2 ani, când în urma aplicării structurii Bologna 
programele de inginerie devin de licenţă şi se reduc la patru ani. În acest moment, 
schema de studii pentru Ingineria Civilă pe cele trei trepte (licență, master şi doctorat) 
este 4 +2 +3 ani. 

Programele UE TEMPUS derulate între anii 1991-1999 au permis mobilități 
pentru studenţi şi stagii de perfecţionare pentru cadrele didactice în universități din 
Uniunea Europeană, ameliorarea bazei materiale pentru activitatea didactică și de 
cercetare, precum şi, foarte important, contactul cu programul EUROCODE pentru 
complexul de norme unificate ale UE pentru calculul și proiectarea construcțiilor. 
Universitatea Politehnica Timişoara a coordonat (prof.dr.ing. Dan Dubină) 5 proiecte 
dedicate în principal cunoașterii și implementării în educație și practica de proiectare a 
Eurocodurilor Structurale, în care alături de Școli de inginerie civilă prestigioase din 
Europa au fost integrate şi facultățile de construcții din Bucureşti (UTCB), Cluj-Napoca 
şi laşi. Ca urmare a acestei largi colaborări la nivel european, colective mixte de autori 
EU-RO au elaborat şi publicat în 1997 cinci volume bilingve engleză-română (cca 
1.500 de pagini) dedicate prezentării şi explicitării Eurocodurilor utilizate curent în 
proiectarea construcţiilor: Eurocode 2 — structuri din beton; Eurocode 3 — structuri 
metalice; Eurocode 4 — structuri compuse din oţel-beton; Eurocode 7 — geotehnică 
şi fundaţii; Eurocode 8 — proiectarea structurilor în zone seismice (Fig. 12.5.24). 
Aceste volume s-au distribuit celor 4 facultăți de construcţii implicate, constituind 
baza de documentare, însuşire şi implementare în formarea inginerilor a noilor 
metode şi prevederi de calcul şi proiectare pentru construcții. Mai mult, această 
acţiune a motivat şi a susținut ministerul de resort MLPAT în demararea programului 


540 


„Cod Român-CR” pentru armonizarea normelor românești de proiectare cu cadrul 
normativ european. Contextul european în privința construcţiei unui cadru unitar 
pentru normele tehnice, deschiderea făcută în România prin programul TEMPUS 
şi, specific, Programul CR au condus la organizarea în cadrul Agenției de 
Standardizare din România (ASRO), a Comisiei Tehnice CT 343 Bazele proiectării 
și eurocoduri pentru structuri. Conexiunile făcute şi experienţa acumulată în cadrul 
TEMPUS-urilor au creat, în siajul acestor proiecte, premize şi oportunităţi pentru 
parteneriate în proiecte de cercetare şi academice cu finanțare UE, pentru participarea 
reprezentanților români în organisme şi comisii tehnice profesional-ştiințifice europene, 
precum şi pentru colaborare în cadrul acordurilor bilaterale. 


ECA EC7 EC8 


Fig. 12.5.24. Volumele publicate în cadrul proiectului TEMPUS CME 01998, 1997. 


12.5.4.2. Participarea şi afirmarea în circuitul mondial a Şcolilor româneşti 
de cercetare-dezvoltare în construcții 


În paragraful 12.4.1.2 s-au prezentat Școlile de inginerie avansată şi cercetare în 
construcții din România. În contextul asociat titlului acestui paragraf, pentru perioada 
la care ne referim, se vor reţine doar două dintre şcolile anterior prezentate şi anume: 

e Scoala de inginerie seismică şi siguranța construcțiilor, 

e Școala de construcții metalice şi stabilitatea construcțiilor. 

Această selecţie nu înseamnă ca nu există în România, în universităţi sau 
institute de cercetare, colective de cercetare sau cercetători cu realizări remarcabile 
şi recunoaștere internaţională în domenii de cercetare specifice; fără îndoială există 
şi nu puţine, dar nu în accepțiunea noţiunii de şcoală, aşa cum a fost definită în 
12.4.1.2. Parafrazându-l pe Charles Massonnet, un eminent profesor şi cercetător în 
ingineria structurilor, am putea sintetiza misiunile unei școli academice de cercetare pe 
trei paliere: 1) de a crea ştiinţă; 2) de a transfera ştiinţă; 3) de a se preocupa 
continuu pentru asigurarea succesiunii (formare discipoli, consolidare echipă). 

Scoala de inginerie seismică şi siguranța construcțiilor. În perioada 1990-2018 
activitatea de cercetare teoretică şi experimentală în domeniul cutremurelor de pământ în 
cadrul Universității Tehnice de Construcţii București a cunoscut o evoluţie remarcabilă. 

În anul 1999, profesorul Ion Vlad a câștigat prin competiţie un grant de cercetare 
finanţat de Banca Mondială şi Guvernul României şi a creat Centrul Naţional pentru 
Inginerie Seismică şi Vibraţii (CNISV). Obiectivul principal al CNISV a constat în 
realizarea unui centru de cercetare teoretică şi experimentală bine structurat, în 
vederea dezvoltării cercetării științifice universitare în domeniul ingineriei cutremurelor 
de pământ şi a vibrațiilor. Direcțiile de acțiune ale acestui centru de cercetare au 
constat în „formarea resursei umane” şi crearea unei infrastructuri de cercetare cu 
dotări moderne (laborator mobil pentru investigaţii instrumentale, centru de calcul 
şi centru de documentare în domeniul ingineriei cutremurelor de pământ, unic în 
România). În perioada de referință, CNISV a susținut activitatea de elaborare conexă a 
programelor de licență, masterat și doctorat și a derulat activităţi contractuale necesare 
funcţionării optime a centrului. Infrastructura creată a permis CNISV să câştige 
prin competiţie o serie de alte 5 granturi de cercetare în programe naţionale 
(RELANSIN, MENER, CEEX) şi să participe în calitate de colaborator la unele 
teme desfăşurate în cadrul Institutului de Geodinamică al Academiei Române. 
Aspectul cel mai important este acela că a reușit să realizeze o legătură puternică 
între personalităţi importante din învățământ, cercetare şi proiectare prin intermediul a 
nu mai puţin de 10 manifestări științifice, dintre care două cu participare internaţională 
(una sub auspiciile European Association of Earthquake Engineering). Un aspect 
care trebuie menţionat este acela că, la propunerea CNISV, UTCB a acordat patru 
titluri onorifice Doctor honoris causa unor personalităţi de excepţie recunoscute pe 
plan mondial: prof. Shamsher Prakash (University of Missouri Rola, SUA, 2003), 
ing. Emilian Țiţaru (PROCEMA S.A., 2004), prof. Anil K. Chopra (University of 
California at Berkeley, SUA, 2007) şi dr.ing. Horea Sandi (Academia de Științe 
Tehnice din România, 2007). 

Conceptele şi abordările ingineriei seismice au fost completate şi desăvârșite 
odată cu întrepătrunderea acestora cu cele ale disciplinei Siguranța construcțiilor, 
introdusă după 1990 în programele de studii de la UTCB. Această îngemănare de 
abordări şi concepte a fost introdusă în România de către profesorul Dan Lungu, 
care a publicat împreună cu profesorul Dan Ghiocel primele cărți de Siguranța 
structurilor în România (1973 şi 1982), precum și una din primele 3 cărți publicate 
în literatura tehnică internaţională în domeniul ingineriei vântului: Wind, snow and 
temperature effects on structures based on probability, Abacus Press, Tunbridge 
Wells, Kent, UK, 1975. Profesorul Dan Lungu a coordonat de asemenea proiecte 
internaţionale dedicate evaluării hazardului şi riscului seismic, dintre care se menţionează 
proiectul Naţiunilor Unite RADIUS — Risk assessment tools for diagnosis of urban 
areas against seismic disasters şi proiectul Understanding urban seismic risk 
around the world, Geohazards International, Stanford, California. Ca urmare a 
participării la proiectul RADIUS, în 1998, în Japonia, la Building Research 
Institute Tsukuba, s-a iniţiat — la invitaţia Ministerului Construcţiilor din Japonia — 
procedura de construcţie a proiectului JICA (Japan International Cooperation 
Agency) în România, intitulat „Reducerea riscului seismic pentru clădiri şi structuri 
în România” (parteneri Ministerul Lucrărilor Publice, Transporturilor şi Locuinţei 

(MLPTL); Universitatea Tehnică de Construcţii București (UTCB); Institutul Naţional 
de Cercetare-Dezvoltare în Construcţii (INCERC). Proiectul, semnat la 1 august 
2002, a avut o durată de cinci ani şi jumătate (1 august 2002 — 31 martie 2008) şi a 
fost implementat de Centrul Naţional pentru Reducerea Riscului Seismic (CNRRS), 
creat de către MLPTL în acest sens. Proiectul, în valoare de peste 7 milioane dolari 
SUA, a fost finanţat de către JICA şi a fost implementat de către specialişti din 
UTCB, JICA, Institutul de Cercetări în Construcţii Tsukuba şi Institutul National de 
Management al Teritoriului şi Infrastructurii Tsukuba, cu sprijinul specialiştilor din 
INCERC Bucureşti. Un punct culminant al activităților de cercetare şi diseminare l-a 
reprezentat organizarea simpozionului internaţional International Symposium on 
Seismic Risk Reduction. The JICA Technical Cooperation Project în România la 
Academia Română, în aprilie 2007, eveniment major organizat de CNRRS cu 
sprijinul MDLPL, JICA, Academia Română, UTCB, BRI-Japonia, INCERC şi 
NILIM-Japonia, la care au participat 188 de specialişti din 13 ţări. 

Contribuțiile publicistice remarcabile ale Şcolii de siguranţă a construcțiilor de 
la UTCB (Dan Lungu, Tiberiu Cornea, Sorin Demetriu, Alexandru Aldea, Cristian 
Arion, Cristian Neagu, Florin Pavel, Radu Văcăreanu) se pot sintetiza astfel: 

e Elaborarea capitolelor de hazard natural din codurile de proiectare a construcțiilor 
(acţiunea seismică, acțiunea vântului și acțiunea zăpezii); 

e Analiza comparată a tuturor înregistrărilor seismice existente în Bucureşti şi 
în ţară la cutremurele vrâncene din 1986 şi 1990 pe modele deterministe, probabilistice 
şi stocastice; 

e Clasificarea compoziţiei spectrale a mişcărilor seismice din București şi din 
Moldova, pe baza valorilor indicatorilor stocastici ai lăţimii benzii de frecvenţe a 
accelerogramelor înregistrate; 

e Spectre stocastice de răspuns cu diferite probabilităţi de depăşire comparate 
cu spectrele deterministe de răspuns; 

e Corelarea compoziţiei frecvențelor mişcărilor înregistrate cu geologia 
superficială a terenului din amplasamentul înregistrărilor (V. Ciugudean); 

e Definirea spectrelor deterministe de răspuns ale mişcărilor seismice înregistrate 
în 1977, 1986 şi 1990 în termeni de: (i) probabilitate de depăşire şi (ii) perioade de 
control/colţ, macrozonabile pe teritoriul României sau pentru București; 

e Recomandarea modelării mișcărilor seismice ca procese stocastice și a utilizării 
generalizate a spectrelor de putere ca fiind cele mai utile concepte pentru clasificarea 
compoziţiei de frecvenţe a accelerogramelor înregistrate; 

e Elaborarea modelelor de atenuare a mişcărilor seismice vrâncene pe baza 
tuturor mişcărilor seismice înregistrate în România, Republica Moldova și Bulgaria 
în timpul cutremurelor generate de sursa seismică de adâncime intermediară 
Vrancea din 1977, 1986 şi 1990 şi 2004. 

Nu în ultimul rând, trebuie evidenţiată seria de conferinţe naţionale cu participare 
internațională National Conference on Earthquake Engineering, iniţiată în 1997. 

Scoala de construcţii metalice şi stabilitatea construcţiilor de la Timişoara 
după 1990. Colectivul de cercetare care constituie componenta activă a acestei şcoli 

a fost alcătuit din cadre didactice, doctoranzi şi ingineri de la Departamentul de 
construcţii metalice şi mecanica construcțiilor (CMMC) din cadrul Universităţii 
Politehnica Timişoara. În 1999, în cadrul CMMC se constituie Centrul de Cercetare 
pentru Mecanica Materialelor şi Siguranţa Structurilor (CEMSIG) [113]. Acesta 
devine în 2001 Centru de excelență acreditat de către CNCSIS, unul dintre cele 
două din ţară în domeniul ştiinţelor tehnice; este reacreditat în 2006, după care nu 
se mai continuă procedura. Temele de cercetare actuale continuă, generic, pe cele 
ale şcolii întemeiate de către academicianul Dan Mateescu în a doua jumătate a 
secolului XX, însă completate şi adaptate nivelului de cunoaștere și tendințelor 
actuale [114]. Acestea pot fi integrate în următoarele trei programe tematice: 

e Studiul formelor de instabilitate a elementelor realizate din profile de oțel 
cu pereţi subțiri formate la rece. Utilizarea profilurilor de oţel cu pereți subțiri 
formate la rece a cunoscut o dezvoltare remarcabilă în ultimele decenii. Aceste 
elemente pot fi folosite atât ca elemente structurale principale, cât și ca sisteme 
secundare sau la realizarea învelitorilor. Problemele principale care apar în cazul 
acestor aplicaţii sunt legate de modurile de pierdere a stabilităţii şi de interacțiunea 
acestora. Lucrarea de referință în acest domeniu este bazată pe metoda ECBL 
(Erosion of Critical Bifurcation Load), dezvoltată de profesorul Dan Dubină. Au 
urmat apoi o serie de lucrări care au aprofundat şi au dezvoltat metoda ECBL 
(coautori Viorel Ungureanu, S.de Miranda, D. Melchionda). Studiile întreprinse au 
vizat şi aplicaţii practice ale elementelor cu pereţi subțiri formate la rece, cum ar fi 
case familiale, clădiri de birouri sau supraetajări la clădiri existente). 

e Studiul performanțelor globale (rezistenţă, stabilitate şi ductilitate) ale 
structurilor metalice în cadre multietajate solicitate la acţiuni extreme. Această 
direcție de cercetare este una de mare actualitate atât pe plan naţional, cât şi 
internaţional şi este susținută de creșterea riscului asociat dezastrelor naturale şi 
artificiale. În țara noastră, experienţa seismică a însemnat numeroase victime omenești, 
dar şi un număr mare de case, clădiri civile şi industriale distruse sau avariate, cu 
întreruperea parțială a activităţii economice pe zone mari din țară. În Banat, 
cutremurele locale din 1991 au distrus în proporţie de 50%-—60% comunele Voiteg 
şi Banloc, aflate în zona epicentrală. Cercetările desfășurate în cadrul Laboratorului 
de Construcţii Metalice de la UPT (Dan Dubină, Daniel Grecea, Florea Dinu, Aurel 
Stratan, Adriana loan) au urmărit următoarele categorii de probleme: 

e evaluarea comportării elementelor și structurilor în cadre din oţel în condiţii 
de solicitare extremă; 

e criterii de ductilitate locală și globală pentru elemente structurale şi îmbinări; 

e exploatarea eficientă a sistemelor de amortizare şi a celor de disipare a 
energiei pentru creşterea siguranței structurilor sub acțiuni seismice puternice. 

O contribuţie majoră în ceea ce priveşte studiul comportării structurilor la 
acțiunii seismice este cea adusă de profesorul Victor Gioncu, membru titular al 
Academiei de Ştiinţe Tehnice. Până către sfârșitul anilor 1990, profesorul Gioncu 
s-a preocupat intens şi cu rezultate remarcabile de problemele de stabilitate a 
structurilor, în particular a celor din plăci curbe subțiri din beton armat şi/sau 

reticulate din bare de oţel, precum şi de interacţiunea modurilor de flambaj (vezi şi 
12.4.1.2). Începând cu sfârşitul anilor 1990, profesorul Gioncu şi-a concentrat 
activitatea pe problemele de inginerie seismică, în particular pe comportarea structurilor 
la cutremure crustale, cum sunt cele din Banat, dar și pe aspectele privind ductilitatea 
structurilor solicitate seismic, în primul rând a celor metalice. A avut contribuţii 
remarcabile pe aceste teme, publicate în reviste și la manifestări ştiinţifice de înalt 
nivel. Viziunea sa asupra ingineriei seismice este reflectată în 3 tratate de referinţă, 
scrise în perioada 2000-2013 împreună cu profesorul Federico Mazzolani: 

e Ductility of Seismic-Resistant Steel Structures, CRC Press, 2003. 

e Earthquake Engineering for Structural Design, CRC Press, 2010. 

e Seismic Design of Steel Structures, CRC Press, 2013. 

Hazardurile naturale nu sunt singurele care pot pune în pericol siguranța şi 
integritatea construcțiilor şi a ocupanților. Accidentele cauzate de exploziile de gaz 
sau atacurile intenţionate (explozii, impact) pot de asemenea să producă avarii 
însemnate și victime. Robusteţea structurilor este deosebit de importantă deoarece 
permite limitarea avariilor şi evitarea colapsului global. Cercetările întreprinse au 
permis realizarea unor sisteme structurale cu comportare îmbunătăţită, capabile să 
preia solicitări şi deformaţii plastice semnificative (D. Dubină, F. Dinu, I. Mărginean). 
Trei cărţi majore trebuie menționate aici, prima realizată în colaborare cu colegii de 
la UTCB ca rezultat al unui proiect de cercetare cofinanţat de Banca Mondială, 
celelalte sub patronajul Convenţiei Europene de Construcţii Metalice (ECCS), în 
colaborare cu colegi din străinătate: 

e A. Aldea, C. Arion, A. Ciutina, T. Cornea, D. Grecea, F. Dinu, L. Fülöp, 
A. Stratan, R. Văcăreanu, Construcţii amplasate în zone cu mişcări seismice 
puternice, D. Dubină & D. Lungu (coordonatori), Edit. Orizonturi Universitare 
Timişoara, 2003 (Premiul AGIR). 

e D. Dubină, V. Ungureanu, R. Landolfo, Design of Cold-formed Steel Structures, 
Eurocode 3: Design of Steel Structures. Part 1—3. Design of cold-formed Steel 
Structures, Wiley-Blackwell, Ernst & Sohn. A Wiley Company, Berlin, 2012 (Premiul 
Academiei, „Anghel Saligny”, 2012). 

e R. Landolfo, F. Mazzolani, D. Dubină, L. S. da Silva, M. D’ Aniello, Design 
of Steel Structures for Buildings in Seismic Areas, Ernst & Sohn. Wiley, 2017 
(Premiul Marii Loje Naţionale „Henry Coandă”). 

e Dezvoltarea durabilă și protecția mediului înconjurător. Impactul activităților 
umane asupra mediului înconjurător nu mai este de multă vreme o necunoscută, 
studiile recente întreprinse pe plan mondial și măsurătorile realizate arătând că 
suntem în faza unor manifestări clare şi consistente ale schimbărilor climatice. 
Reducerea acestui impact poate fi făcută doar prin dezvoltarea unor strategii globale 
care să vizeze în primul rând domeniile cu impact major, cum este cel al sectorului 
de construcţii. Conceptul de dezvoltare durabilă este unul din fundamentele pe care 
se sprijină aceste strategii. El poate şi trebuie să fie considerat în toate fazele 
construcţiei şi anume concepţia, realizarea, exploatarea şi apoi demolarea (sfârşitul 
ciclului ei de viaţă). În cadrul colectivului s-au dezvoltat metode avansate de 


545 


concepție structurală, prin înglobarea în procesul de proiectare a impactului asupra 
mediului (proiectare integrată) ce ține seama atât de procesul iniţial de construcție, 
cât şi de cel de întreținere şi de dezasamblare/debarasare a materialelor la sfârşitul 
ciclului de viaţă (D. Dubină, V. Ungureanu, A. Ciutina). 

Proiecte majore de cercetare obținute prin competiție. Începând cu anii 1990 
s-au derulat numeroase proiecte de cercetare-dezvoltare susținute de granturi naţionale 
(CNCSIS şi MLPAT), cu finanțare Banca Mondială — Guvernul României (via 
CNCSIS) şi din fonduri europene, exceptând programul TEMPUS, care era în scop 
academic. Au fost de asemenea derulate proiecte Phare şi Copernicus (FP4). 
CMMC/CEMSIG a accesat şi derulat toate aceste tipuri de proiecte. În cele ce 
urmează, se prezintă o listă selectivă cu proiecte din programe ce s-au deschis către 
jumătatea decadei 2001-2010. La proiectele UE de tip RFCS (Research Fund for 
Coal and Steel), România a avut acces din 2007, după aderarea la UE. 

> Finanţare UE 

e „Earthquake Protection of Historical Buildings by Reversible Mixed 
Technologies”, PROHITECH, FP 6, 2004-2008; 

e „Steel solutions for seismic retrofit and upgrade of Existing Constructions”, 
STEELRETRO, RFCS, 2007-2011; 

e „High Strength Steel in Seismic Resistant Building Frames” HSS-SERF, 
RFCS, 2009-2012; 

e „European Pre-qualified Steel Joints” EQUALJOINTS, RFCS, 2013-2016. 


> Finanţare Ro (CNCSIS, UEFISCDI) 

e „Sisteme constructive şi tehnologii avansate pentru structuri din oţeluri cu 
performante ridicate destinate clădirilor amplasate în zone cu risc seismic”, CEEX 
MATNATECH, 2005-2008; 

e „Sisteme structurale şi soluţii tehnologice inovative pentru protecția clădirilor 
la acțiuni extreme în contextul cerințelor pentru dezvoltare durabilă”, PN II 
„Parteneriate“, 2007—2010; 

e „Concepţia structurală și proiectarea pe baza controlului mecanismului de 
cedare a structurilor multietajate supuse la acţiuni accidentale”, CODEC, PN II 
„Parteneriate“, 2012—2016. 

e „Protecţia seismică a structurilor cu sisteme de contravântuiri disipative 
echipate cu amortizoare cu fluid nanomicromagnetoreologice”, SEMNAL-MRD, 
PN II „Parteneriate“, 2014-2017. 

Participarea la elaborare a normelor de proiectare naţionale şi europene. Echipa 
CMMC/CEMSIG a participat intens în perioada de referință la elaborarea normelor 
tehnice și documentaţiei suport în domeniul construcțiilor metalice, activități finanțate 
de către ministerul de resort, care pe parcurs şi-a mai schimbat denumirea MLPAT, 
MDRAP etc. A participat apoi la implementarea în România a Eurocodurilor structurale 
şi a Euronormelor, cu precădere în domeniul structurilor metalice, în perioada 
2000-2010. În prezent colectivul este angrenat în activităţile privind elaborarea 
noilor versiuni ale Eurocodurilor Structurale (începute în 2015), membrii săi fiind 
prezenţi în 7 grupuri de lucru CEN/TC 250/SCe; SC4; SC8 şi 3 comitete de redactare 

pentru Eurocodurile 3, 4 şi 8 (structuri din oţel, structuri compuse oţel-beton şi 
structuri rezistente la cutremur). 

Organizarea unor manifestări ştiinţifice naţionale și internaţionale. Pe lângă 
activitatea de cercetare propriu-zisă, colectivul Laboratorului de construcții metalice 
de la UPT a participat şi în unele cazuri a coordonat organizarea a numeroase 
manifestări științifice naţionale și internaționale. Dintre acestea se menţionează: 

e S-a continuat organizarea la Timișoara a Conferințelor Naţionale de Construcţii 
Metalice: 1994, 1997, 2000, 2003, 2006 şi 2010. Ediţiile din 2013, 2015 şi 2017 s-au 
organizat la București, Cluj-Napoca şi lași, Timișoara fiind co-organizator. Ediţia 
din 2019, a XVI-a, revine la Timișoara. 

Colectivul acestei şcoli a inițiat două serii de conferințe internaţionale care se 
bucură în prezent de un mare prestigiu în lume: 

e Seria de conferințe CIMS (Coupled Instabilities in Metal Structures) inițiată la 
Timişoara de J. Rondal, V. Gioncu şi D. Dubină, în 1992, urmate de Liege (1996), 
Lisabona (2000), Roma (2004), Sydney (2008), Glasgow (2012), Baltimore (2016); 
urmează Lodz, în Polonia, în 2020. 

e Seria de conferințe STESSA (Behavior of Steel Structures in Seismic Areas), 
care s-a inițiat în 1994 la Timişoara de către V.Gioncu şi F. Mazzolani, urmată de 
ediţiile Tokyo (1997), Montreal (2000), Napoli (2003), Yokohama (2006), Philadelphia 
(2009), Santiago de Chile (2012), Shanghai (2015) şi Christchurch (2018); ediția 
a X-a, jubiliară, va reveni la Timişoara în 2021. 

e ICTWS — International Conference of Thin-Walled Structures, ediția a 5-a, 201.1. 

e Seria de conferințe SDSS (Stability and Ductility of Steel Structures), în 
1999 şi 2016. 

e Vorkshop-ul Europa-America Connections in Steel Structures, ediţia a 7-a, 
în 2012. 

Şi, desigur, mai sunt şedinţele de lucru ale Comisiilor Tehnice al Convenţiei 
Europene de Construcţii Metalice (ECCS), cu sediul în Bruxelles, care, în circuit, 
vin la Timișoara şi în care sunt prezenţi 7 dintre membrii echipei: profesorii Daniel 
Grecea, Raul Zaharia, Florea Dinu, Viorel Ungureanu, Adrian Ciutina şi 
conferențiarii Aurel Stratan și Mircea Georgescu, care toţi au fost studenți și 
doctoranzi la vremea lor în această „şcoală”. Din 1997, profesorul Dan Dubină, azi 
membru al Academiei Române, face parte din Comitetul Executiv al ECCS, a cărei 
președinție a deținut-o în 2005/2006. 


12.6. TEME ACTUALE ȘI TENDINŢE ÎN INGINERIA CONSTRUCŢIILOR 


În accepțiunea generală a noțiunii de comunitate urbană, care include nu 
numai populaţiile, ci şi infrastructura, mediul înconjurător şi resursele necesare, 
dezvoltarea comunităţilor va fi condiţionată de evoluţia demografică, de efectele 
schimbărilor climatice și de modul în care se vor gestiona resursele. Desigur, și în 

cazul industriei construcțiilor, progresul tehnologic poate influenţa atât în sens pozitiv, 
cât şi negativ, dezvoltarea comunităților. 

În acest context, cel puţin până la jumătatea acestui secol, paradigma va fi 
dezvoltarea durabilă a comunităților. Cea mai cunoscută definiţie a dezvoltării 
durabile este cu siguranță cea dată de Comisia Mondială pentru Mediu şi Dezvoltare 
(WCED) în raportul „Viitorul nostru comun”, cunoscut sub numele de Raportul 
Brundtland (1987): „dezvoltarea durabilă este dezvoltarea care urmăreşte satisfacerea 
nevoilor prezentului, fără a compromite posibilitatea generaţiilor viitoare de a-și 
satisface propriile nevoi”. 

Cu siguranță, strategiile de dezvoltare a comunităţilor urbane, conceptele, 
soluţiile tehnice, metodele şi tehnologiile de construcţie vor trebui să se înscrie în 
această paradigmă. A construi durabil derivă din aplicarea principiilor dezvoltării 
durabile în cadrul ciclului global al construirii, pornind de la materialele de bază, 
planificare, proiectare, exploatare, demolare, reutilizare sau reciclare şi managementul 
deşeurilor. Conceptul acesta este numit economie circulară, iar în acest context 
adaptare şi reutilizare fiind noţiuni curente. 

A construi durabil presupune: 

e Alegerea unor soluții constructive performante: funcţionale, sigure, durabile, 
neutre sau cu impact redus față de mediu; 

e Folosirea unor materiale cu caracteristici fizico-mecanice superioare (reciclabile 
si cu consumuri energetice și emisii reduse (vezi Fig. 12.6.1). Materialele cu 
performanțe ridicate (metal, beton, compozit) se aplică tot mai mult în construcții; 

e Aplicarea unor tehnologii de execuţie şi montaj neagresive faţă de mediul 
înconjurător (consumuri energetice scăzute, nepoluante). 

Fig. 12.6.1. Performanţele materialelor de construcții [115]. 

La alegerea soluţiilor constructive şi a materialelor trebuie avut în vedere 
că în procesul de construire se degajă peste 40% din emisiile totale de CO;, 
se consumă 40% din energia produsă şi se folosesc 40% din totalul resurselor 
materiale produse în lume. 

În faza de proiectare sau conceptuală (alegerea soluţiei şi realizarea proiectului 
tehnic, care permit evaluarea resurselor necesare) va trebui să se aplice conceptul de 
proiectare integrată, care are în vedere ciclul global al construirii menţionat anterior, 
permițând evaluarea performanțelor tehnice şi economice ale construcției pe întreaga 
durată de viaţă (Life Cycle Assessment — LCA şi Life Cost Assessment — LCC), 
de la aprovizionarea materialelor de bază la construcţie şi demontare/demolare, 
considerând reutilizarea sau reciclarea materialelor rezultate, inclusiv evacuarea şi 
depozitarea deșeurilor. Există în prezent baze de date și programe de calcul pentru 
LCA şi LCC, dar pentru aplicarea lor România va trebui să elaboreze bazele de 
date cu parametrii necesari. Programele care folosesc Modelul Informatic al 
Clădirii (Building Information Model BIM) vor integra, în mod sigur, module 
LCCA şi LCC. Uniunea Europeană a elaborat deja un pachet de norme pe baza 
cărora concepţia, soluţiile tehnice, proiectarea și tehnologiile aplicate pentru 
construcţie şi demolare/demontare se vor stabili în raport cu criteriile normate 
pentru limitarea impactului construcţiilor asupra mediului (Fig. 12.6.1). 

